(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΜΒ΄

Τετάρτη, 11 Δεκεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Μ. Καφούρου, σελ.   
3. Ανακοινώνεται ότι τη συνεδρίαση παρακολουθούν μαθήτριες και μαθητές και εκπαιδευτικοί συνοδοί από το 3ο Τοσίτσειο Δημοτικό Σχολείο Εκάλης, το Γυμνάσιο Γαλατά Τροιζηνίας, το 4ο Γυμνάσιο Πάτρας, το δημοτικό σχολείο Βλαχιώτη Λακωνίας, φοιτήτριες και φοιτητές και συνοδοί του Προγράμματος CIVIS του τμήματος Νομικής του Εθνικού και Καποδιστριακού Πανεπιστημίου Αθηνών, το Γυμνάσιο Κάτω Καστριτσίου Αχαΐας και το Γυμνάσιο Πάργας Νομού Πρεβέζης, σελ.   
4. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση του σχεδίου νόμου του Υπουργείου Εθνικής Οικονομίας και Οικονομικών: Μόνη συζήτηση και ψήφιση επί του σχεδίου νόμου: «Κύρωση του Κρατικού Προϋπολογισμού οικονομικού έτους 2025», σελ.   
2. Κατάθεση σχεδίου νόμου: Oι Υπουργοί Υποδομών και Μεταφορών, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Μετανάστευσης και Ασύλου, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, ο Αναπληρωτής Υπουργός Εθνικής Οικονομίας και Οικονομικών καθώς και ο Υφυπουργός στον Πρωθυπουργό κατέθεσαν στις 10.12.2024 σχέδιο νόμου «Αναδιάρθρωση σιδηροδρομικού τομέα και ενίσχυση ρυθμιστικών φορέων μεταφορών», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΧΑΤΖΗΔΑΚΗΣ Κ. , σελ.

Β. Επί σχεδίου νόμου του Υπουργείου Εθνικής Οικονομίας και Οικονομικών:  
  
 ΑΚΤΥΠΗΣ Δ. , σελ.   
 ΑΝΔΡΙΑΝΟΣ Ι. , σελ.   
 ΑΠΟΣΤΟΛΑΚΗ Ε. , σελ.   
 ΑΧΤΣΙΟΓΛΟΥ Ε. , σελ.   
 ΒΑΤΣΙΝΑ Ε. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΒΟΛΟΥΔΑΚΗ Σ. , σελ.   
 ΒΟΡΥΛΛΑΣ Α. , σελ.   
 ΓΑΒΡΗΛΟΣ Γ. , σελ.   
 ΓΕΡΟΥΛΑΝΟΣ Π. , σελ.   
 ΓΙΩΡΓΟΣ Ι. , σελ.   
 ΓΡΑΜΜΕΝΟΣ Β. , σελ.   
 ΔΕΛΗΣ Ι. , σελ.   
 ΔΕΡΜΕΝΤΖΟΠΟΥΛΟΣ Χ. , σελ.   
 ΔΗΜΗΤΡΙΑΔΗΣ Π. , σελ.   
 ΙΑΤΡΙΔΗ Τ. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΖΑΝΗ Α. , σελ.   
 ΚΑΠΕΤΑΝΟΣ Χ. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΕΡΟΣ Γ. , σελ.   
 ΚΑΤΣΩΤΗΣ Χ. , σελ.   
 ΚΟΝΣΟΛΑΣ Ε. , σελ.   
 ΚΟΤΙΔΗΣ Β. , σελ.   
 ΚΟΤΡΩΝΙΑΣ Γ. , σελ.   
 ΚΟΥΒΕΛΑΣ Δ. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΟΥΡΟΥΠΑΚΗ Α. , σελ.   
 ΚΟΥΤΣΟΥΜΠΑΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΕΟΝΤΑΡΙΔΗΣ Θ. , σελ.   
 ΜΑΜΟΥΛΑΚΗΣ Χ. , σελ.   
 ΜΑΝΟΥΣΟΣ Γ. , σελ.   
 ΜΑΝΩΛΑΚΟΥ Δ. , σελ.   
 ΜΗΤΑΡΑΚΗΣ Π. , σελ.   
 ΜΙΧΑΗΛΙΔΟΥ Δ. , σελ.   
 ΜΠΙΑΓΚΗΣ Δ. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΥ Θ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΑΠΑΘΑΝΑΣΗΣ Α. , σελ.   
 ΠΑΠΠΑΣ Ν. , σελ.   
 ΠΑΦΙΛΗΣ Α. , σελ.   
 ΠΕΡΚΑ Θ. , σελ.   
 ΠΕΤΡΑΛΙΑΣ Α. , σελ.   
 ΠΛΕΥΡΗΣ Α. , σελ.   
 ΠΟΥΛΑΣ Α. , σελ.   
 ΣΑΛΜΑΣ Μ. , σελ.   
 ΣΚΟΝΔΡΑ Α. , σελ.   
 ΣΤΑΥΡΟΠΟΥΛΟΣ Α. , σελ.   
 ΣΥΝΤΥΧΑΚΗΣ Ε. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΤΣΑΒΔΑΡΙΔΗΣ Λ. , σελ.   
 ΤΣΑΚΑΛΩΤΟΣ Ε. , σελ.   
 ΤΣΙΡΩΝΗΣ Σ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΑΤΖΗΔΑΚΗΣ Δ. , σελ.   
 ΧΑΤΖΗΔΑΚΗΣ Κ. , σελ.   
 ΧΡΙΣΤΟΔΟΥΛΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΒ**΄**

Τετάρτη 11 Δεκεμβρίου 2024

Αθήνα, σήμερα στις 11 Δεκεμβρίου 2024, ημέρα Τετάρτη και ώρα 11.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 10-12-2024 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ΜΑ΄ συνεδριάσεώς του, της Τρίτης 10ης Δεκεμβρίου 2024, σε ό,τι αφορά την ψήφιση στο σύνολο του σχεδίου νόμου: «Ενσωμάτωση της Οδηγίας (ΕΕ) 2022/2464 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, για την τροποποίηση του Κανονισμού (ΕΕ) 537/2014, της Οδηγίας 2004/109/ΕΚ, της Οδηγίας 2006/43/ΕΚ και της Οδηγίας 2013/34/ΕΕ, όσον αφορά την υποβολή εκθέσεων βιωσιμότητας από τις εταιρείες (L 322) και της κατ’ εξουσιοδότηση Οδηγίας (ΕΕ) 2023/2775 της Επιτροπής, της 17ης Οκτωβρίου 2023, για την τροποποίηση της Οδηγίας 2013/34/ΕΕ του Ευρωπαϊκού Κοινοβουλίου και του Συμβουλίου όσον αφορά τις προσαρμογές των κριτηρίων μεγέθους για τις πολύ μικρές, τις μικρές, τις μεσαίες και τις μεγάλες επιχειρήσεις ή ομίλους»)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2025».

Κυρίες και κύριοι συνάδελφοι, η συζήτηση επί του προϋπολογισμού του κράτους θα διεξαχθεί σύμφωνα με το άρθρο 123 του Κανονισμού της Βουλής μέσα σε πέντε συνεχείς συνεδριάσεις.

Σύμφωνα με την από 5 Δεκεμβρίου 2024 απόφαση της Διάσκεψης των Προέδρων προτείνω μετά τις ομιλίες των γενικών και ειδικών εισηγητών που θα ολοκληρωθούν σήμερα, να ξεκινήσει ένας πρώτος κύκλος ομιλητών κατά προτεραιότητα, με ομιλητές έναν Βουλευτή από κάθε Κοινοβουλευτική Ομάδα και από τους Ανεξάρτητους Βουλευτές δέκα εναλλασσόμενους Βουλευτές με χρόνο ομιλίας τα 7 λεπτά.

Στη συνέχεια και για να τηρηθεί κατά το δυνατόν η κατ’ αναλογία βουλευτικών εδρών εκπροσώπηση των κομμάτων, προτείνω να καταρτισθεί ένας ενιαίος κατάλογος ομιλητών που θα περιλαμβάνει όλους τους εγγεγραμμένους Βουλευτές με το ηλεκτρονικό σύστημα. Η εγγραφή των ομιλητών θα γίνει έως το τέλος της ομιλίας των γενικών εισηγητών και η εναλλαγή θα γίνεται κατ’ αναλογία της κοινοβουλευτικής δύναμης των κομμάτων.

Ο ενιαίος κατάλογος στον οποίο θα ενταχθούν εγγεγραμμένοι ομιλητές θα χωρίζεται σε κύκλους δεκατεσσάρων ομιλητών, οι οποίοι θα καταρτιστούν με κριτήριο την κατ’ αναλογία εκπροσώπηση των Κοινοβουλευτικών Ομάδων και των ανεξαρτήτων. Σε κάθε πλήρη κύκλο οι πρώτοι επτά ομιλητές θα προέρχονται από τις Κοινοβουλευτικές Ομάδες της Νέας Δημοκρατίας, του ΠΑΣΟΚ, του ΣΥΡΙΖΑ και του ΚΚΕ εναλλασσόμενοι, δηλαδή έναν Βουλευτή της Νέας Δημοκρατίας θα διαδέχεται ένας Βουλευτής του ΠΑΣΟΚ, ένας του ΣΥΡΙΖΑ και ένας του ΚΚΕ έως ότου συμπληρωθούν οι πρώτοι επτά. Οι υπόλοιποι επτά θα προέρχονται εναλλάξ ανά κύκλο από τις επόμενες Κοινοβουλευτικές Ομάδες και τους ανεξάρτητους, προκειμένου να διασφαλιστεί η παρουσία τους σε όσο το δυνατόν περισσότερες συνεδριάσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν τις αναφέρετε τις Κοινοβουλευτικές Ομάδες;

(Θόρυβος στης Αίθουσα)

**ΠΡΟΕΔΡΕΥΩΝ (Ιωάννης Πλακιωτάκης):** Οι αναλογίες αυτές θα τηρούνται μέχρι εξαντλήσεως του αριθμού των Βουλευτών κάθε Κοινοβουλευτικής Ομάδας και των ανεξάρτητων και θα αναπροσαρμόζονται με τους εναπομείναντες κατά περίπτωση, που σημαίνει ότι στους τελευταίους κύκλους εκ των πραγμάτων η αναλογία θα περιορίζεται στις μεγαλύτερες Κοινοβουλευτικές Ομάδες.

Τυχόν αλλαγές στη σειρά των εγγεγραμμένων ομιλητών θα πρέπει να γίνονται σε εξαιρετικές περιπτώσεις, με έγκριση του Προεδρείου και μόνο με έγγραφο του Γενικού Γραμματέα της Κοινοβουλευτικής Ομάδας που θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής έως τη λήξη της δεύτερης συνεδρίασης, δηλαδή ως την Πέμπτη 12 Δεκεμβρίου.

Θα καταβάλλουμε και φέτος κάθε δυνατή προσπάθεια, όπως γίνεται τα τελευταία χρόνια, ώστε να μιλήσουν όλοι οι εγγεγραμμένοι συνάδελφοι. Αυτό θα καταστεί δυνατό εάν περιοριζόμαστε όλοι στον χρόνο που δικαιούται ο καθένας και αν οι συνεδριάσεις μας αρχίζουν ακριβώς στην ώρα που έχει καθοριστεί από την ημερήσια διάταξη.

Όλες οι επόμενες συνεδριάσεις θα αρχίσουν στις 9.00΄ το πρωί και θα διαρκούν έως το βράδυ δίχως διακοπή. Η τελευταία συνεδρίαση της Κυριακής θα αρχίσει στις 10.00΄ το πρωί.

Ο χρόνος ομιλίας των γενικών εισηγητών θα είναι τα 20 λεπτά, των ειδικών εισηγητών τα 12 λεπτά, του Προέδρου της Κοινοβουλευτικής Ομάδας της Νέας Δημοκρατίας και Πρωθυπουργού τα 30 λεπτά, των Προέδρων των υπολοίπων Κοινοβουλευτικών Ομάδων τα 25 λεπτά, του αρμόδιου Υπουργού 25 λεπτά, του αρμόδιου Αναπληρωτή Υπουργού 15 λεπτά, του αρμόδιου Υφυπουργού 10 λεπτά των Υπουργών των άλλων Υπουργείων 10 λεπτά, των Αναπληρωτών Υπουργών των άλλων Υπουργείων 8 λεπτά, των Υφυπουργών των άλλων Υπουργείων 7 λεπτά, κατ’ αναλογία στην εφαρμογή των άρθρων 97 και 123 του Κανονισμού της Βουλής. Οι Κοινοβουλευτικοί Εκπρόσωποι δικαιούνται να μιλήσουν για 12 λεπτά, 6 και 3, με τη γνωστή επιφύλαξη του άρθρου 167 παράγραφος 2 του Κανονισμού της Βουλής. Τέλος, ο χρόνος ομιλίας για τους κατά προτεραιότητα καθώς και για τους εγγεγραμμένους στον κατάλογο ομιλητές θα είναι τα 7 λεπτά.

Σε όλες τις συνεδριάσεις μπορούν να παρεμβαίνουν με ομιλίες τους οι Υπουργοί και οι Κοινοβουλευτικοί Εκπρόσωποι ενδιαμέσως των αγορεύσεων των ομιλητών του καταλόγου. Και θέλω να υπογραμμίσω ότι σε όλες τις συνεδριάσεις όπως κάνουμε κατά κοινοβουλευτική πρακτική, και σύμφωνα με την απόφαση της Διάσκεψης των Προέδρων της 5ης Δεκεμβρίου 2024, ουδείς Υπουργός, Κοινοβουλευτικός Εκπρόσωπος, Πρόεδρος Κοινοβουλευτικής Ομάδας θα έχει δικαίωμα να παρεμβαίνει περισσότερο από τρεις φορές ανά ημέρα συνεδρίασης.

Η συνεδρίαση της Κυριακής, όπως προανέφερα, θα αρχίσει στις 10.00΄ το πρωί και θα διατεθεί αποκλειστικά για έναν κύκλο δευτερολογιών των Κοινοβουλευτικών Εκπροσώπων στην αρχή της συνεδρίασης και στη συνέχεια για τις ομιλίες των πολιτικών Αρχηγών με την αντίστροφη σειρά της δύναμης των κομμάτων.

Η ψήφιση του κρατικού προϋπολογισμού θα γίνει με την κάρτα ηλεκτρονικά και θα προηγηθεί η ψήφιση του Προϋπολογισμού των Δημοσίων Επενδύσεων και Προσαρτημένων Προϋπολογισμών και τον Προϋπολογισμό των Αποκεντρωμένων Διοικήσεων, η οποία θα γίνει με ανάταση ή έγερση σύμφωνα με το άρθρο 123 παράγραφος 7 του Κανονισμού.

Η προσπάθεια είναι η ψηφοφορία να αρχίζει γύρω στις 21.00΄ με 21.30΄ το βράδυ της Κυριακής.

Συμφωνείτε, κύριοι συνάδελφοι;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς, η Βουλή συμφώνησε ομοφώνως.

Καλείτε στο Βήμα ο γενικός εισηγητής της Νέας Δημοκρατίας κ. Παναγιώτης Μηταράκης για 20 λεπτά.

Παρακαλώ να ανοίξει το σύστημα της ηλεκτρονικής εγγραφής των ομιλητών.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ:** Κύριε Πρόεδρε, κυρίες και κύριοι συνάδελφοι, με ιδιαίτερη χαρά εισηγούμαι τον Προϋπολογισμό του 2025, ένα αποφασιστικό βήμα μπροστά στον μεγάλο εθνικό στόχο, την ουσιαστική σύγκλιση των εισοδημάτων με την Ευρωπαϊκή Ένωση, καλύπτοντας κενά δεκαετιών, λανθασμένες πολιτικές επιλογές, ξεπερνώντας με βιώσιμο τρόπο τις αρνητικές συνέπειες των μνημονίων, κοιτώντας το μέλλον με αισιοδοξία.

Από το 2019 έχουμε κάνει ουσιαστικά και μετρήσιμα βήματα μπροστά. Σε κάποιους τομείς έχουμε κάνει άλματα μπροστά, χωρίς να παραγνωρίζουμε και σίγουρα χωρίς έπαρση τις δυσκολίες που εξακολουθούν να βιώνουν οι συμπολίτες μας, επηρεασμένοι από αλλεπάλληλες κρίσεις, μπορώντας όμως με αξιοπιστία η Κυβέρνηση της Νέας Δημοκρατίας και ο Πρωθυπουργός Κυριάκος Μητσοτάκης να υλοποιήσει πολιτικές συνέπειας, ανάπτυξης και κοινωνικής συνοχής.

Θα μιλήσουμε με στοιχεία, συγκρίνοντας με το 2019. Το 2025 το ΑΕΠ θα είναι αυξημένο κατά 62 δισεκατομμύρια ευρώ ή 34%. Σήμερα ο κατώτατος μισθός έχει αυξηθεί κατά 180 ευρώ ή 28%. Ο μέσος μισθός των εργαζομένων σε πλήρη απασχόληση έφτασε τα 1.445 ευρώ, πολύ κοντά στον στόχο των 1.500 ευρώ γι’ αυτή τη θητεία. Ενώ ο αριθμός των εργαζομένων που δουλεύουν σε πλήρη απασχόληση έχει σήμερα αυξηθεί κατά πεντακόσιες χιλιάδες. Έχουμε αυξήσει τις επενδύσεις σε τρέχουσες τιμές κατά 84%. Είναι η μεγαλύτερη αύξηση στην Ευρωπαϊκή Ένωση. Οι δαπάνες για την υγεία προβλέπονται αυξημένες κατά 74%, οι δαπάνες για την άμυνα προβλέπονται αυξημένες κατά 73%, το Πρόγραμμα Δημοσίων Επενδύσεων προβλέπεται αυξημένο κατά 63%. Και σε αυτό πρέπει να προσθέσουμε τα 36 δισεκατομμύρια ευρώ του Ταμείου Ανάκαμψης. Ενώ το χρέος, το δημόσιο χρέος είναι μειωμένο κατά τριάντα έξι ποσοστιαίες μονάδες, έχοντας απομακρυνθεί από τη δεκαετή οικονομική κρίση και έχοντας ανακτήσει την επενδυτική βαθμίδα.

Ο Προϋπολογισμός του 2025 είναι ένας προϋπολογισμός πραγματικής σύγκλισης, ένα αποφασιστικό βήμα μπροστά. Η Ελλάδα πλέον συγκλίνει με την Ευρώπη σε όλα τα μεγέθη, καλύπτοντας τη χαμένη απόσταση από την εποχή των μνημονίων.

Ο προϋπολογισμός του 2025 αποτυπώνει ότι στην Ελλάδα συνδυάζονται αρμονικά η δημοσιονομική σύνεση με την ανάπτυξη, η καταπολέμηση της φοροδιαφυγής με τις κοινωνικές παροχές, η μείωση των φόρων, η αύξηση των δαπανών με τη μείωση του δημοσίου χρέους, πετυχαίνοντας διαγενεακή ισορροπία και δικαιοσύνη, μειώνοντας τα βάρη στο παρόν και στο μέλλον.

Καταθέτουμε έναν προϋπολογισμό αξιόπιστο, έχοντας υπερκαλύψει τους στόχους του 2024, με το πρωτογενές πλεόνασμα το 2024 να εκτιμάται στο 2,5% αντί 2,1%, το δημοσιονομικό έλλειμμα στο 2,7% αντί 1,1%, ενώ τα φορολογικά έσοδα υπερκάλυψαν κατά 3,7 δισεκατομμύρια ευρώ το στόχο. Τώρα με τον ϋϋ του 2025 η Ελλάδα πετυχαίνει το τέταρτο μεγαλύτερο πρωτογενές πλεόνασμα στην Ευρωπαϊκή Ένωση στο 2,4%. Το δημοσιονομικό έλλειμμα μειώνεται έτι περαιτέρω στο 0,6%, σχεδόν ισοσκελίζοντας τον προϋπολογισμό ενώ η ανάπτυξη θα ανέλθει στο 2,3% του ΑΕΠ. Οι επενδύσεις θα αυξηθούν κατά 8,4 % και το ποσοστό ανεργίας θα μειωθεί στο 9,7%.

Ο προϋπολογισμός του 2025 περιλαμβάνει μείωση φόρων πάνω από 1,1 δισεκατομμύρια ευρώ. Έχουμε μειώσει ήδη από το 2019 εβδομήντα δύο φόρους και εισφορές, δώδεκα φέτος και έχουμε υλοποιήσει είκοσι τρεις μειώσεις σε έμμεσους φόρους και συνεχίζουμε. Ενδεικτικά φέτος μειώνουμε τον ΕΝΦΙΑ κατά 20% για ασφαλισμένες κατοικίες. Μειώνουμε τις ασφαλιστικές εισφορές κατά μία ποσοστιαία μονάδα. Καταργούμε το τέλος επιτηδεύματος για όλους τους ελεύθερους επαγγελματίες και για όσους εργάζονται με μπλοκάκι. Και σας θυμίζω ότι το 2019 πληρώναμε μισό δισεκατομμύριο ευρώ σε αυτό το τέλος. Μονιμοποιούμε την επιστροφή του ειδικού φόρου κατανάλωσης στο αγροτικό πετρέλαιο. Προχωράμε σε παρεμβάσεις άνω των 2,3 δισεκατομμυρίων ευρώ για την πραγματική ενίσχυση του εισοδήματος των πολιτών. Μεταξύ άλλων αναμορφώσαμε το μισθολόγιο στο δημόσιο τομέα. Υλοποιούμε οριζόντια αύξηση του μισθολογίου του δημοσίου τομέα, ώστε ο εισαγωγικός μισθός να μην υπολείπεται του κατώτατου.

Θεσπίζουμε κίνητρα προσέλκυσης ιατρών σε προβληματικές και άγονες περιοχές. Αυξάνουμε κατά 20% την αποζημίωση των νυχτερινών των ενστόλων και τις ειδικές αποζημιώσεις. Αυξάνουμε το φοιτητικό στεγαστικό επίδομα για τα περιφερειακά πανεπιστήμια και αυξάνουμε τις αποδοχές των σπουδαστών στρατιωτικών σχολών. Προχωράμε σε νέα αύξηση άμεσα 2,4% εκατομμυρίων των συντάξεων. Την ίδια στιγμή οι μέσες απολαβές ανά εργαζόμενο αναμένεται να αυξηθούν κατά 2,7% το 2025 με τις δικές μας εκτιμήσεις και 3,2% σύμφωνα με τις εκτιμήσεις της Ευρωπαϊκής Επιτροπής, δηλαδή αυξήσεις μεγαλύτερες από τον εκτιμώμενο πληθωρισμό του 2025, που αναμένεται να φτάσει το 2,1%. Μιλάμε για πραγματικά περισσότερα χρήματα στην τσέπη των πολιτών.

Ακούσαμε την πρόταση του ΠΑΣΟΚ για τον ΦΠΑ σε βασικά τρόφιμα, φέρνοντας ως παράδειγμα την Ισπανία, αγνοώντας ότι στον διετή πληθωρισμό τροφίμων 2022-2024 ενώ στην Ελλάδα ήταν 17,1%, στην Ισπανία ήταν 18,3%, σχεδόν στον μέσο όρο της Ευρωπαϊκής Ένωσης στο 18,4%. Και τι κάνει σήμερα η Ισπανία; Επαναφέρει από 1-1-2025 πάλι τον ΦΠΑ στα αρχικά ποσοστά. Αλλά έστω τι θα σήμαινε αυτή η πρόταση του ΠΑΣΟΚ για τον μέσο καταναλωτή; Ένας μισθωτός, ένας συνταξιούχος με καθαρό εισόδημα 1.000 ευρώ το μήνα που ξοδεύει 200 ευρώ το μήνα σε βασικά τρόφιμα, θα κέρδιζε 4 ευρώ, αν η αύξηση αυτή περνούσε εξ ολοκληρίας -που οι μελέτες το αμφισβητούν- στις τσέπες των καταναλωτών. Η πρόταση του ΠΑΣΟΚ μιλάει για 4 ευρώ το μήνα, ενώ ο προϋπολογισμός του 2025 προβλέπει μηνιαία αύξηση συντάξεων αντίστοιχα στα 24 ευρώ και μισθών στα 27 ευρώ.

Είναι ένας προϋπολογισμός που αντιμετωπίζει ουσιαστικά προβλήματα της κοινωνίας, όπως το στεγαστικό, υλοποιώντας τα εμβληματικά προγράμματα «Σπίτι μου» και «Σπίτι μου ΙΙ» συνολικού προϋπολογισμού τριών δισεκατομμυρίων ευρώ. Επίσης, προγράμματα για την ανακαίνιση και ενεργειακή αναβάθμιση κατοικιών, ευνοϊκή φορολογία με την αναστολή και το 2025 του ΦΠΑ για τις νέες οικοδομές, αναστολή της επιβολής φόρου υπεραξίας στη μεταβίβαση ακινήτων. Και ταυτόχρονα δίνουμε κίνητρα για να μπουν περισσότερα διαμερίσματα σε μακροχρόνια μίσθωση αντί σε βραχυχρόνια, ενώ αυστηροποιήσαμε ήδη τους κανόνες για την Golden Visa, ώστε να μην επηρεάζουν την εύρεση κατοικίας.

Βέβαια άλλο πράγμα η αυστηροποίηση της Golden Visa και άλλο πράγμα η ουσιαστική κατάργησή της όπως πρότεινε το ΠΑΣΟΚ. Η Golden Visa από το 2013 μέχρι σήμερα έχει εισφέρει στην ελληνική οικονομία άνω των 8 δισεκατομμυρίων ευρώ -ένα μέτρο που θεσπίσαμε με το ν.4146/2013 εγώ ως Υφυπουργός Ανάπτυξης με Υπουργό τον Κωστή Χατζηδάκη- και που την περίοδο της κρίσης στήριξε την ατμομηχανή της ελληνικής οικονομίας που είναι η οικοδομική δραστηριότητα. Έδωσε ανάσα.

Κυρίες και κύριοι συνάδελφοι, καταλυτική σημασία για την Κυβέρνηση αποτελεί η καταπολέμηση της κοινωνικά άδικης φοροδιαφυγής. Μέτρα όπως η διασύνδεση των ταμειακών μηχανών με τα POS, η βελτίωση των εισοδημάτων των πολιτών, η αύξηση της απασχόλησης και η έκτακτη εισφορά στα διυλιστήρια εξηγούν την υπεραπόδοση φορολογικών εσόδων του 2024. Δεν ήταν δηλαδή, η ακρίβεια ή ο πληθωρισμός, όπως λανθασμένα ισχυρίζεται η Αντιπολίτευση, καθώς ο ρυθμός αύξησης του πληθωρισμού το 2024 ήταν στις προβλέψεις του προϋπολογισμού του 2024 αναφορικά με τα φορολογικά έσοδα, ούτε με την εισαγωγή νέων φόρων, ούτε με την αύξηση υφιστάμενων φορολογικών συντελεστών.

Αυτή η υπεραπόδοση όμως επέτρεψε να μπουν περισσότερα κονδύλια στην άμυνα, στην παιδεία, στην υγεία, στους αγρότες, στους συνταξιούχους, στο πρόγραμμα δημοσίων επενδύσεων. Ενισχύσαμε τις εφημερίες ιατρών και το επίδομα γέννησης και εντός του μήνα δίνουμε 243 εκατομμύρια σε 1,9 ευάλωτους οικονομικά συμπολίτες μας.

Επίσης, λανθασμένα λέει η Αντιπολίτευση ότι αυξήθηκαν οι φόροι. Αντίθετα μειώνονται σταθερά ως ποσοστό του ΑΕΠ. Είναι ενδεικτικό ότι η Ελλάδα το 2023 σε σχέση με το 2022 εμφάνισε τη μεγαλύτερη μείωση στην Ευρωπαϊκή Ένωση, καθώς από 42,8% φόροι ως ποσοστό του ΑΕΠ έπεσε στο 40,7%. Όπως σας ανέφερα και νωρίτερα μέσα σε πέντε χρόνια μειώσαμε εβδομήντα δύο φόρους και εισφορές εκ των οποίων είκοσι τρεις μειώσεις έμμεσων φόρων.

Λανθασμένα λέει επίσης η Αντιπολίτευση ότι η χώρα στηρίζεται στους έμμεσους φόρους. Το 2019 οι έμμεσοι φόροι αντιστοιχούσαν στο 67% των συνολικών φορολογικών εσόδων του κράτους. Σήμερα έχει ήδη μειωθεί στο 62%. Άρα σήμερα πολίτης πληρώνει λιγότερα και σε άμεσους φόρους και σε έμμεσους φόρους. Και ταυτόχρονα έχουν αυξηθεί τα εισοδήματά του. Αύξηση έχουμε δει στη φορολογία νομικών προσώπων. Έχουν υπερδιπλασιαστεί από το 2019 ως αποτέλεσμα της ανάπτυξης της ελληνικής οικονομίας και της φιλοεπενδυτικής πολιτικής που αυτή η Κυβέρνηση ακολούθησε.

Αύξηση έχουμε δει και στο πραγματικό εισόδημα των πολιτών. Σύμφωνα με έκθεση του ΟΟΣΑ η Ελλάδα έχει σημειώσει μία από τις μεγαλύτερες αυξήσεις εισοδημάτων με ρυθμό αύξησης 23,4% από το 2019 έως το 2023, υψηλότερο από τον ευρωπαϊκό μέσο όρο του 19,4%. Η σωρευτική αύξηση του πραγματικού κατά κεφαλήν ΑΕΠ την περίοδο 2019-2023 διαμορφώθηκε στην Ελλάδα στο 8,5% έναντι 3,3% στην ευρωπαϊκή ένωση. Η σωρευτική αύξηση του μέσου διαθέσιμου εισοδήματος των πολιτών την ίδια περίοδο διαμορφώνεται στο 23% για την Ελλάδα έναντι 18% για την Ευρωπαϊκή Ένωση, ενώ η σωρευτική αύξηση των τιμών στην Ελλάδα διαμορφώνεται στο 13%, δηλαδή 10% περισσότερο διαθέσιμο εισόδημα σε σχέση με τον πληθωρισμό.

Και έτσι εξηγείται η αύξηση της ιδιωτικής κατανάλωσης με παράλληλη αύξηση καταθέσεων και των νοικοκυριών και των επιχειρήσεων. Δηλαδή την περίοδο 2019-2023 οι αυξήσεις των εισοδημάτων είναι μεγαλύτερες από την αύξηση των τιμών, κάτι που θα συμβεί και το 2025, όπως ήδη εξήγησα.

Η Κυβέρνηση του Κυριάκου Μητσοτάκη έδωσε με επιτυχία έμφαση στην αύξηση των επενδύσεων, αυξάνοντας υγιώς τα φορολογικά έσοδα και μειώνοντας ουσιαστικά την ανεργία.

Ακόμα και στο θέμα του ισοζυγίου τρεχουσών συναλλαγών, θέμα που αποτελεί σημείο κριτικής από την Αντιπολίτευση, να σημειώσω ότι παρά τις κρίσεις των τελευταίων ετών τα στοιχεία δείχνουν ότι αλλάζουμε το παραγωγικό μοντέλο της Ελλάδος με σημαντικό ρυθμό, στοχεύοντας σε υψηλή ανταγωνιστικότητα για τα ελληνικά προϊόντα και υπηρεσίες, στοχεύοντας σε περαιτέρω αύξηση των επενδύσεων και ακόμα μεγαλύτερη εξωστρέφεια της ελληνικής οικονομίας.

Ενώ για το πρώτο οκτάμηνο του 2024 το έλλειμμα πράγματι αυξήθηκε κατά περίπου 1 δισεκατομμύριο ευρώ σε σχέση με το 2023, η εξέλιξη αυτή οφείλεται αφενός στη μείωση αξίας εξαγώγιμων αγαθών, λόγω της μείωσης της τιμής των καυσίμων, καθώς και σε αύξηση των εισαγωγών η οποία -προσέξτε- οφείλεται κυρίως στην αύξηση των εισαγωγών βιομηχανικών αγαθών και εξοπλισμού, δηλαδή λόγω της αύξησης των βιομηχανικών επενδύσεων και της παραγωγής και λιγότερο σε καταναλωτικά αγαθά. Αντίθετα το ισοζύγιο υπηρεσιών, τουρισμός και μεταφορές, εμφανίζει μεγαλύτερο πλεόνασμα 16 δισεκατομμύρια έναντι 15,5 δισεκατομμυρίων το 2024.

Οι επενδύσεις στην Ελλάδα έχουν αυξηθεί σημαντικά. Από το 2019 ως το 2024 οι επενδύσεις σε τρέχουσες τιμές έχουν αυξηθεί κατά 84%, που είναι η μεγαλύτερη αύξηση στην Ευρωπαϊκή Ένωση. Ειδικά οι δημόσιες επενδύσεις έχουν αυξηθεί κατά 150% από 2019 έως το 2025. Είναι σημαντική η συνεισφορά του Ταμείου Ανάκαμψης οι πληρωμές του οποίου από 3,3 δισεκατομμύρια ευρώ φέτος θα διαμορφωθούν του χρόνου στα 4,9 δισεκατομμύρια ευρώ και συνολικά οι δημόσιες επενδύσεις το 2025 προϋπολογίζονται στα 14,1 δισεκατομμύρια σε σχέση με 13,1 δισεκατομμύρια το 2024.

Το 2019 οι επενδύσεις ως ποσοστό του ΑΕΠ ήταν 11%, προσέξτε το αυτό. Το 2025 θα φτάσουν στο 17,5% του ΑΕΠ έναντι 20,8% για την Ευρωζώνη. Άρα το επενδυτικό κενό της χώρας μας, ένα μεγάλο δομικό ζήτημα της ελληνικής οικονομίας, θα περιοριστεί στις 3,3 ποσοστιαίες μονάδες από άνω του 10% που ήταν το 2019. Το 2025 οι επενδύσεις αναμένεται να αναδειχθούν σε κινητήρια δύναμη της ανάπτυξης, αντικαθιστώντας την ιδιωτική κατανάλωση, που είχε το μεγαλύτερο μερίδιο τα προηγούμενα χρόνια. Συγκεκριμένα ο ρυθμός αύξησης των επενδύσεων προβλέπεται να φτάσει στο 8,4% το 2025 έναντι 6,7% το 2024. Οι επενδύσεις σε εξοπλισμό αναμένεται να αυξηθούν κατά 11,1% και στις κατασκευές κατά 8,1%.

Σε αυτό το πλαίσιο καταλυτικό ρόλο παίζει ένα υγιές και σταθερό τραπεζικό σύστημα. Αλλά όπου υπάρχουν δυσλειτουργίες η Κυβέρνηση νομοθετεί με αποφασιστικότητα με στόχο αυτές οι παρεμβάσεις να φτάσουν άμεσα, κατευθείαν, στον καταναλωτή, στα νοικοκυριά, στις επιχειρήσεις. Πυροτεχνήματα, όπως η έκτακτη φορολόγηση των τραπεζών, δεν δίνουν απαντήσεις. Αυξάνουν ελάχιστα τα δημόσια έσοδα και έχουν δυσανάλογη επίπτωση στην αξιοπιστία της χώρας μας ως επενδυτικός προορισμός.

Η Αντιπολίτευση, το ΠΑΣΟΚ ειδικά, μιλάει για αυξήσεις φόρων, επιστρέφοντας τη συζήτηση σε άλλες εποχές, σε εποχές κρίσεων, ενώ η φορολογική πολιτική της Κυβέρνησης φέρνει απτά και μετρήσιμα αποτελέσματα, όπως η μειωμένη φορολογία των μερισμάτων. Το 2023 σε σχέση με το 2019, ενώ οι υπόχρεοι αυξήθηκαν κατά 10%, τα βεβαιωμένα έσοδα από μερίσματα αυξήθηκαν κατά 86%. Και ομοίως, επειδή αναφέρθηκε στην επιτροπή, το ευνοϊκότερο καθεστώς γονικών παροχών δεν επέφερε μείωση στα δημόσια έσοδα. Το 2019 πριν την τροποποίηση εισπράτταμε 56 εκατομμύρια ευρώ τον χρόνο. Φέτος εισπράξαμε 55 εκατομμύρια ευρώ. Δηλαδή το μέτρο απελευθέρωσε τις γονικές παροχές με αποτέλεσμα τα έσοδα του κράτους να παραμείνουν σταθερά.

Ειδική αναφορά θέλω να κάνω στο θέμα της ανεργίας, η οποία πλέον έχει διαμορφωθεί κάτω από το 10% από 17,5% που ήταν το 2019, πετυχαίνοντας χαμηλό δεκαπενταετίας, η μεγαλύτερη μείωση ανεργίας σε όλη την Ευρωπαϊκή Ένωση, σε ένα εργασιακό περιβάλλον αύξησης και του κατώτατου μισθού και του μέσου μισθού, μείωσης των ασφαλιστικών εισφορών και κατακόρυφης αύξησης των δηλωθεισών υπερωριών, λόγω της ψηφιακής κάρτας εργασίας.

Ιδιαίτερη αξία έχει η μείωση της ανεργίας των γυναικών από 21% τον Σεπτέμβριο του 2019 σε 11% σήμερα και των νέων κάτω των είκοσι πέντε ετών από 39% τον Σεπτέμβριο του 2019 σε 16% σήμερα. Η Ελλάδα εργάζεται και εμείς στηρίζουμε την Ελλάδα που ξυπνάει νωρίς.

Σημειώνω ότι το Γραφείο Προϋπολογισμού του Κράτους στη Βουλή θεωρεί ρεαλιστικές τις προβλέψεις για τον ρυθμό ανάπτυξης οικονομίας και για το ύψος του πρωτογενούς πλεονάσματος. Θεωρεί ότι το σχέδιο ευθυγραμμίζεται πλήρως με τους νέους ευρωπαϊκούς δημοσιονομικούς κανόνες, απαραίτητο βήμα για τη διατηρήσιμη, μακροχρόνια ανάπτυξη της ελληνικής οικονομίας.

Κυρίες και κύριοι συνάδελφοι, κατέδειξα πως η Ελλάδα πλέον συγκλίνει με την Ευρώπη σε όλα τα μεγέθη, ΑΕΠ, διαθέσιμο εισόδημα, επενδύσεις, ανεργία, απασχόληση και αποτελεί παράδειγμα προς μίμηση σε σύγκριση με την προηγούμενη δεκαετία, που αποτελούσε παράδειγμα προς αποφυγή, επιτυγχάνοντας δημοσιονομική πειθαρχία με δυναμική ανάπτυξη και σύγκλιση των πραγματικών εισοδημάτων, έχοντας ανακτήσει το κύρος μας και την επενδυτική βαθμίδα, πετυχαίνοντας το μεγάλο στοίχημα του brain gain, την επιστροφή της γενιάς που έφυγε από τη χώρα μας την περίοδο της κρίσης. Σύμφωνα με την EUROSTAT έχουν επιστρέψει 350.000 νέοι από τους 680.000 που είχαν φύγει από τη χώρα, πάνω από τους μισούς δηλαδή, με μέσο μισθό 2.370 ευρώ τον μήνα.

Είμαστε μια περήφανη χώρα, μια χώρα με αξιοπρέπεια και αξιοπιστία. Στηρίζουμε την Ελλάδα που αγωνίζεται και δημιουργεί, την Ελλάδα του μετρό της Θεσσαλονίκης, την Ελλάδα που πρωτοπορεί στη δημιουργία εργοστασίων τεχνητής νοημοσύνης, την Ελλάδα που διεκδικεί τα Μάρμαρα του Παρθενώνα, την Ελλάδα που σχεδιάζει έργα ενεργειακής αυτονομίας, την Ελλάδα που ασκεί εξωτερική πολιτική αρχών με πολλαπλασιασμό του διπλωματικού μας κεφαλαίου, την Ελλάδα που ισχυροποιεί την άμυνα της χώρας με ουσιαστική αναβάθμιση των εξοπλισμών και του σχεδιασμού, την Ελλάδα που προστατεύει τα σύνορά μας από την παράνομη μετανάστευση, την Ελλάδα που υποστηρίζει έμπρακτα τους πιο αδύναμους συμπολίτες μας, που επενδύει στην υγεία, στην παιδεία, στην καινοτομία, επενδύει στο παρόν και στο αύριο του τόπου, επενδύει στους Έλληνες και τις Ελληνίδες, στα νέα παιδιά.

Σας καλώ να υπερψηφίσετε τον προϋπολογισμό ως πράξη πατριωτικής ευθύνης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μηταράκη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεπτά μαθήτριες και μαθητές και δύο εκπαιδευτικοί συνοδοί από το 3ο Τοσίτσειο Δημοτικό Σχολείο Εκάλης.

Επίσης, από τα άνω δυτικά θεωρεία παρακολουθούν τη συνεδρίασή μας, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μία μαθήτριες και μαθητές και τέσσερις εκπαιδευτικοί συνοδοί από το Γυμνάσιο Γαλατά Τροιζηνίας.

Η Βουλή καλωσορίζει και τα δύο σχολεία.

(Χειροκροτήματα απ’ όλες τις πτέρυγες της Βουλής)

Τέλος, θα ήθελα να ανακοινώσω προς το Σώμα ότι οι Υπουργοί Υποδομών και Μεταφορών, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Μετανάστευσης και Ασύλου, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, ο Αναπληρωτής Υπουργός Εθνικής Οικονομίας και Οικονομικών καθώς και ο Υφυπουργός στον Πρωθυπουργό κατέθεσαν στις 10-12-2024 σχέδιο νόμου «Αναδιάρθρωση σιδηροδρομικού τομέα και ενίσχυση ρυθμιστικών φορέων μεταφορών».

Παραπέμπεται στην αρμόδια Διαρκή Επιτροπή.

Τον λόγο έχει τώρα ο γενικός εισηγητής από το ΠΑΣΟΚ κ. Παρασκευάς Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι Βουλευτές, η συζήτηση και η ψήφιση του προϋπολογισμού είναι η κορυφαία πολιτική και θεσμική διαδικασία στη Βουλή κατά παράδοση, πόσω μάλλον στους ταραγμένους καιρούς που ζούμε. Αξίζει, όμως, ο προϋπολογισμός του 2025 ιδιαίτερης προσοχής, γιατί είναι ο πρώτος που συντάσσεται και κατατίθεται μετά από πέντε χρόνια δημοσιονομικής χαλάρωσης και μάλιστα υπό τα νέα δεδομένα του νέου Μεσοπρόθεσμου και του Συμφώνου Σταθερότητας με συγκεκριμένες προβλέψεις για όλες τις ευρωπαϊκές χώρες.

Την πενταετία 2020-2024 η Κυβέρνηση αξιοποιώντας τη δημοσιονομική χαλάρωση, προχώρησε σε μία δημοσιονομική επέκταση πρωτοφανή στα ευρωπαϊκά και όχι μόνο δεδομένα, με την πλειονότητα των πόρων να πηγαίνει όχι βέβαια στην ανάπτυξη αλλά στα επιδόματα, στα οποία διέπρεψε κυριολεκτικά η Κυβέρνηση. Το νέο πλαίσιο θέτει όριο δαπανών και είναι σαφές πια ότι μπαίνουμε σε έναν νέο αστερισμό οικονομικής πολιτικής με περιορισμούς.

Ποια είναι η πραγματικότητα, την οποία καλείται να αντιμετωπίσει ο προϋπολογισμός, κυρίες και κύριοι συνάδελφοι; Ας τη δούμε πρώτα απ’ όλα με τα μάτια των ανθρώπων, γιατί για τους ανθρώπους γίνονται όλα. Στην Ελλάδα εφαρμόστηκε με τρόπο σχεδόν καταναγκαστικό την περίοδο των μνημονίων, η μέθοδος της εσωτερικής υποτίμησης, του αποπληθωρισμού. Όλες οι αξίες συλλήβδην υποτιμήθηκαν εκείνη την περίοδο και έχει σημασία να δούμε σήμερα δύο απλά πράγματα αντί να γίνεται παράθεση αριθμών. Οι αξίες των ακινήτων και τα κέρδη των μεγάλων επιχειρήσεων έχουν ανακάμψει και βρίσκονται πολύ πάνω από εκεί που βρισκόταν το 2009 σήμερα, ενώ αντίθετα οι μισθοί και οι συντάξεις βρίσκονται πολύ κάτω από εκεί που βρίσκονταν το 2009. Η εξέλιξη αυτή δεν ήταν τυχαία ούτε μοιραία, είναι αποτέλεσμα συγκεκριμένων κυβερνητικών επιλογών.

Η Κυβέρνηση -το είδαμε και από τον εισηγητή της- θα βομβαρδίζει επί πέντε μέρες με σειρά πινάκων και στοιχείων, είναι βέβαιο. Από την πλευρά μας, αρκούμαστε σε έναν πίνακα, κύριε Υπουργέ. Τον ξέρετε και τον καταθέτω στα Πρακτικά. Είναι ο πίνακας της EUROSTAT που αφορά το κατά κεφαλήν ΑΕΠ εκπεφρασμένο σε μονάδες αγοραστικής δύναμης, όπου η χώρα μας κατατάσσεται στην προτελευταία θέση πριν τη Βουλγαρία.

(Στο σημείο αυτό ο Βουλευτής κ. Παρασκευάς (Πάρις) Κουκουλόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί χρησιμοποιούμε αυτό τον πίνακα; Γιατί ο συγκεκριμένος δείκτης PPS, όπως ονομάζεται στη γλώσσα των οικονομολόγων, θεωρείται διεθνώς ο κορυφαίος και πιο αξιόπιστος δείκτης, όταν θέλουμε να συγκρίνουμε χώρες μεταξύ τους. Αυτό.

Ο δεύτερος λόγος που το καταθέσαμε και δίνουμε έμφαση, είναι ότι ακριβώς από αυτόν τον πίνακα φαίνεται ότι το κορυφαίο, το υπ’ αριθμόν ένα πρόβλημα της ελληνικής οικονομίας και κοινωνίας είναι το υπέρογκο κόστος ζωής. Δεδομένου μάλιστα ότι οι μέσοι όροι συνήθως δεν μας λένε όλη την αλήθεια, θα πρέπει να τονίσω σε αυτό το σημείο ότι ένα μεγάλο μέρος της κοινωνίας, μα πάρα πολύ μεγάλο, είναι εγκλωβισμένο στην παγίδα του ιδιωτικού χρέους και βιώνει μία κατάσταση πολύ διαφορετική από τον μέσο όρο της κοινωνίας. Μάλιστα διευρύνεται ο κύκλος αυτών που εγκλωβίζονται καθημερινά, αφού μόλις χθεσινά στοιχεία -που καταθέτω στα Πρακτικά- στον ΕΦΚΑ, χάθηκαν από τα δυο εκατομμύρια πρόσθετων ρυθμίσεων το 50%, ένα εκατομμύριο ρυθμίσεις χάθηκαν. Ο λόγος; Οι μίζερες ρυθμίσεις και τα παράλογα και υπέρογκα πρόστιμα και οι τόκοι.

(Στο σημείο αυτό ο Βουλευτής κ. Παρασκευάς (Πάρις) Κουκουλόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν είναι, όμως, το πρόβλημα μόνο της οικονομικής δυσπραγίας στο πλαίσιο του νέου δημοσιονομικού πλαισίου και Συμφώνου Σταθερότητας, κυρίες και κύριοι συνάδελφοι. Πλέον είναι ορατά διά γυμνού οφθαλμού σοβαρά προβλήματα σε κρίσιμους τομείς, που επηρεάζουν τόσο το εισόδημα όσο και την ποιότητα ζωής των πολιτών. Η δημόσια υγεία και η παιδεία όχι απλά δεν είναι στα καλύτερά τους, αντίθετα, ολοένα και περισσότεροι αναγκάζονται να προσφύγουν σε ιδιωτικές δαπάνες για την υγεία και την παιδεία, επιβαρύνοντας έτσι το κόστος ζωής τους.

Ο ΕΛΓΑ και ο ΟΠΕΚΕΠΕ, κρίσιμα εργαλεία για μια δυναμική πρωτογενή παραγωγή, κυριολεκτικά παραπαίουν. Ο ΕΛΓΑ αδυνατεί να καλύψει τις μισές και πάνω ζημιές λόγω αναχρονιστικού κανονισμού, ο δε ΟΠΕΚΕΠΕ βρίσκεται σε επιτήρηση με απειλή τεράστιου προστίμου. Η ρευστότητα για τις μικρομεσαίες επιχειρήσεις είναι άγνωστη λέξη εδώ και χρόνια, ενώ οι μικρομεσαίοι όπως και όλοι οι πολίτες τις παράλογες χρεώσεις των τραπεζών τις πληρώνουν μετρητοίς. Η στεγαστική κρίση συνεχίζεται αμείωτη, ενώ το ποσοστό ιδιοκατοίκησης για πρώτη φορά τα τελευταία χρόνια κατολισθαίνει.

Τα μέσα μαζικής μεταφοράς έχουν εγκαταλειφθεί στην τύχη τους τα τελευταία χρόνια και αυτή η κατάσταση δεν είναι άμοιρη ευθυνών για το κυκλοφοριακό χάος στην Αθήνα και τη Θεσσαλονίκη τους τελευταίους μήνες.

Η Τοπική Αυτοδιοίκηση με νευραλγικές αρμοδιότητες στην εξυπηρέτηση των πολιτών και στην ποιότητα ζωής τους, αντιμετωπίζει σοβαρό πρόβλημα αφού το 50% των δήμων αντιμετωπίζει φάσμα χρεοκοπίας για έναν βασικό λόγο: ενεργειακό κόστος.

Την ίδια στιγμή που καλπάζουν οι κοινωνικές ανισότητες, βρίσκεται σε πλήρη εξέλιξη το φαινόμενο της διχασμένης χώρας. Ό,τι δεν αγγίζει ο τουρισμός, συρρικνώνεται και παραπαίει.

Αυτήν την πραγματικότητα ζει σήμερα ένα τεράστιο μέρος της ελληνικής περιφέρειας, με την Κυβέρνηση σε ρόλο απλού παρατηρητή. Αντί κινητοποίησης πόρων σε αυτήν την κατεύθυνση, διαβάζουμε ότι κυοφορούνται και ετοιμάζονται έργα 2 δισεκατομμύρια για να αποσυμφορήσουν κυκλοφοριακά την πρωτεύουσα. Αν δεν σταματήσει αυτή η καταστροφική πορεία, τότε θα ανακαλύψουμε με δραματικό τρόπο την απλή αλήθεια που γνωρίζουν όλοι, βέβαια, ότι χώρα χωρίς την ενδοχώρα δεν υπάρχει.

Ας περάσουμε στην αλήθεια των αριθμών, κυρίες και κύριοι συνάδελφοι. Ξεκινώντας από τα έσοδα. Τα έσοδα όντως το έχουμε αναγνωρίσει -και φαίνεται από τα νούμερα- πάνε πραγματικά καλά, πολύ καλά, για πολύ συγκεκριμένους λόγους:

Αναμφίβολα, πρώτα και κύρια, εγκρίθηκε ο πληθωρισμός. Στη συνέχεια, ναι, οι ηλεκτρονικές συναλλαγές που το ΠΑΣΟΚ στήριξε και στηρίζει διαχρονικά, που προφανώς βοηθάνε και στην περιστολή της φοροδιαφυγής. Η μη τιμαριθμοποίηση της φορολογικής κλίμακας, στην οποία μη τιμαριθμοποίηση η Ελλάδα είναι μία από τις λίγες χώρες που επιμένει, είναι ένας άλλος λόγος. Οι ρυθμοί ανάπτυξης που πιάνει η χώρα αποπληθωρισμένα ο επόμενος. Και βεβαίως ο τουρισμός με τις σημαντικές εισροές του Ταμείου Ανάκαμψης, που με τη σειρά τους διευρύνουν έτσι και αλλιώς τη φορολογητέα βάση.

Η καλή εικόνα των εσόδων, κυρίες και κύριοι συνάδελφοι, «γκριζάρει» από τα ληξιπρόθεσμα, τα οποία δυστυχώς αυξάνονται. Μόνο τον Οκτώβριο -στοιχεία Οκτωβρίου, που ήρθαν χθες το φως της δημοσιότητας- είχαμε σε σχέση με τον περσινό Δεκέμβρη 25% αύξηση στα ληξιπρόθεσμα, που έχουν φτάσει τα 3,2 δισεκατομμύρια.

Όσο για τη φοροδιαφυγή, κυρίες και κύριοι συνάδελφοι και κύριε Υπουργέ, αντί να επαίρεστε, ας αναγνωρίσουμε όλοι μαζί ότι έχουμε πολύ μα πάρα πολύ δρόμο να διανύσουμε. Ένα στοιχείο μόνο θα σας πω, κυρίες και κύριοι συνάδελφοι, που δείχνει το μέγεθος του προβλήματος. Τα έσοδα από τους ειδικούς φόρους κατανάλωσης στα καύσιμα φέτος είναι η ίδια με το 2019, όταν μεσοσταθμικά είναι 20% παραπάνω η τιμή της βενζίνης και του πετρελαίου. Κάτι δεν πάει καλά εδώ. Κάτι δεν πάει καλά! Και ακούς τη λέξη «λαθρεμπόριο» κι εσείς στο τελευταίο νομοσχέδιο αρνηθήκατε να ενισχύσετε την αρχή ξεπλύματος που είναι αρμόδια για να κάνει αυτούς τους ελέγχους και έχει τα εργαλεία και τη γνώση.

Κυρίες και κύριοι συνάδελφοι, στον αντίποδα των αριθμών και των κυβερνητικών επιτυχιών, υπάρχει μια άλλη πραγματικότητα. Το 2024 θα πληρώσουμε 15 δισεκατομμύρια περισσότερους φόρους από το 2019, με δυο λόγια -να μη σας κουράζω με αριθμούς- ενώ από το 2019 έως 2024 έχουμε αύξηση του εισοδήματος του ΑΕΠ 10%, οι φόροι που πληρώνουν σε σχέση με το 2019 είναι τρεις φορές παραπάνω, δηλαδή 30%. Αυτό! Αυτό από μόνο του το στοιχείο δείχνει αν υπάρχει υπερφορολόγηση ή αποφορολόγηση.

Το χειρότερο από όλα, βέβαια, είναι οι σχέσεις έμμεσων-άμεσων φόρων, βρίσκεται στο 1,65 προς 1 -62-38, αν προτιμάτε- αντί του 50-50, 1 προς 1, που είναι στις περισσότερες χώρες της Ευρωπαϊκής Ένωσης και του ΟΟΣΑ.

Κυρίες και κύριοι συνάδελφοι, το φορολογικό μείγμα που στηρίζεται υπέρμετρα στους έμμεσους φόρους είναι χαρακτηριστικό των λιγότερο ανεπτυγμένων οικονομιών, που έχουν ατελείς φορολογικούς μηχανισμούς και χαμηλή φορολογική συνείδηση. Αυτή η αλήθεια.

Από όλα τα παραπάνω προκύπτει μια βασική αμφιβολία για τον διαρθρωτικό χαρακτήρα που έχουν, δηλαδή για το πόσο μπορούμε να διατηρήσουμε αυτή την πορεία των εσόδων, αλλά και μια πολύ καθαρή εικόνα για την αδικία που υπάρχει στην κατανομή των βαρών.

Πού σημειώνει όμως ο προϋπολογισμός σταθερά κακές επιδόσεις, πέφτει δηλαδή έξω από τις προβλέψεις η Κυβέρνηση; Στο κρίσιμο πεδίο της ανάπτυξης, των επενδύσεων και τελικά του εμπορικού ελλείμματος.

Εμείς δεν είμαστε αλχημιστές. Δικό σας πίνακα καταθέτουμε, που δείχνει ότι σε όλους αυτούς τους δείκτες περάσατε πολύ κάτω από τον πήχη των περσινών σας προβλέψεων και σε κάποιες περιπτώσεις μάλιστα, όπως οι επενδύσεις, πολύ κάτω από το μισό των δικών σας προβλέψεων. Φοβερή επιτυχία!

(Στο σημείο αυτό ο Βουλευτής κ. Παρασκευάς (Πάρις) Κουκουλόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το επενδυτικό κενό παραμένει αμετακίνητο, με κριτήριο τις άμεσες επενδύσεις παγίου κεφαλαίου και όχι βέβαια το Real Estate και τις εξαγορές επιχειρήσεων, όπως εύστοχα σημειώνει η Τράπεζα της Ελλάδος.

Το εμπορικό έλλειμμα είναι εδώ σταθερά και δίνει το «παρών», για να μας θυμίζει τον έναν από τους δύο λόγους που οδηγηθήκαμε στη χρεοκοπία το 2008-2009. Αυτοί είναι οι μεγάλοι ασθενείς του προϋπολογισμού, που, όπως αποδεικνύει και ο φετινός προϋπολογισμός, δεν θεραπεύονται.

Το πρόβλημα μάλιστα είναι βαθύτερο, καθώς, σύμφωνα με την τελευταία έκθεση της EUROSTAT, υπάρχει μεγάλο πρόβλημα με την παραγωγικότητα και την παραγωγή θέσεων εργασίας. Κάθε μονάδα ανάπτυξης παράγει τις μισές θέσεις εργασίας σε σχέση με άλλες χώρες. Και κυρίως, υπάρχει χαμηλή παραγωγικότητα, με ό,τι σημαίνει αυτό τελικά για το εισόδημα. Ο λόγος; Ότι βρίσκονται πολύ χαμηλά οι επενδύσεις της ψηφιακής οικονομίας και της καινοτομίας, με αποτέλεσμα να υπάρχει αυτό το τεράστιο διαρθρωτικό πρόβλημα.

Οι ανωτέρω επισημάνσεις καθίστανται ακόμα πιο σημαντικές, κυρίες και κύριοι συνάδελφοι, εάν αναλογιστούμε ότι βρισκόμαστε στο μέσον της καλύτερης μεταπολεμικά χρηματοδοτικής περιόδου, με τους επιπρόσθετους πόρους του Ταμείου Ανάκαμψης. Παρά ταύτα, υπάρχει αβεβαιότητα για το μέλλον, γιατί οι δείκτες που καλούνται να το εγγυηθούν είναι από προβληματικοί έως υποθηκευμένοι.

Υπάρχουν δύο ορόσημα για την ελληνική οικονομία, που σημειώνονται σε όλες τις εκθέσεις των διεθνών οργανισμών και οίκων αξιολόγησης και της πρόσφατης έκθεσης και του ίδιου του μεσοπρόθεσμου της Κυβέρνησης: Είναι το 2027, όταν κλείνει τον κύκλο του το Ταμείο Ανάκαμψης και το 2032, όταν διπλασιάζεται η ανάγκη εξυπηρέτησης του δημοσίου χρέους, γιατί τελειώνει το επίσημο πρόγραμμα, το πρόγραμμα στήριξης. Απαντήσεις για τα πιο πάνω ορόσημα στον προϋπολογισμό, όσο και αν ψάξετε, δεν θα βρείτε.

Με αυτά τα δεδομένα, ο προϋπολογισμός, κυρίες και κύριοι συνάδελφοι, αν θέλω να τα συμπυκνώσω σε μία φράση, διατρέχεται από έναν μεγάλο κίνδυνο, να παγιδεύσει τη συντριπτική πλειοψηφία της κοινωνίας σε διαρκή λιτότητα, ενώ παράλληλα αδυνατεί να εγγυηθεί μέσο-μακροπρόθεσμα το πολύτιμο αγαθό της δημοσιονομικής σταθερότητας.

Υπάρχει μια θετική πλευρά του προϋπολογισμού -εμείς δεν διστάζαμε ποτέ να το αναγνωρίσουμε-, ότι υπάρχει επιτέλους διακριτό τμήμα στον προϋπολογισμό για το δημογραφικό.

Αυτή η υπόθεση ξεκίνησε με πρωτοβουλία της αείμνηστης Φώφης Γεννηματά. Η διακομματική επιτροπή κατέληξε σε πόρισμα το 2018, που ακριβώς αυτό ζητούσε. Ψηφίστηκε από όλα τα κόμματα. Κάτι αντίστοιχο έλεγε και η διαφημισμένη έκθεση Πισσαρίδη.

Ο κύριος Πρωθυπουργός, όταν ήρθαν οι πόροι του Ταμείου Ανάκαμψης, πέταξε τις προτάσεις της έκθεσης Πισσαρίδη στο ίδιο συρτάρι που είχε βάλει ο κ. Τσίπρας τις προτάσεις της διακομματικής επιτροπής.

Υπό το βάρος και την πίεση των στοιχείων του δημογραφικού, που έδειξαν όλο το πρόβλημα και πώς εξελίσσεται για τη χώρα, έστω και τώρα έρχονται κάποια μέτρα, τα οποία βέβαια είναι κυρίως επιδοματικού χαρακτήρα και απέχουν αισθητά έως πάρα πολύ βέβαια από τις προτάσεις του πορίσματος της επιτροπής, αλλά και νεότερες εκτιμήσεις ειδικών γύρω από το τεράστιο, το υπ’ αριθμόν ένα, εθνικό μας πρόβλημα, που είναι το δημογραφικό.

Κυρίες και κύριοι συνάδελφοι, τα δεδομένα που έχουν διαμορφωθεί στη χώρα έχουν οδηγήσει την Κυβέρνηση στο να υιοθετήσει ένα συγκεκριμένο αφήγημα. Τι μας λέει η Κυβέρνηση; Έχω πετύχει -λέει- τη δημοσιονομική σταθερότητα και την αναβάθμιση της πιστοληπτικής μας ικανότητας, κάτι που αναγνωρίζεται και διεθνώς, και όλο αυτό είναι η άλλη πλευρά του ίδιου νομίσματος όλων των πολιτικών που έχω ασκήσει. Αυτό λέει η Κυβέρνηση, δηλαδή ότι δύο πραγματικά θετικά αποτελέσματα δικαιώνουν όλη την πολιτική μας.

Υπεραμυνόμενη αυτή τη θέση, οτιδήποτε αποτελεί και συνιστά κριτική στις θέσεις της ή αντιπρόταση το χαρακτηρίζει με επιπολαιότητα και ευκολία και ανευθυνότητα, θα έλεγα, «λαϊκισμό». Είναι όμως έτσι;

Η στεγαστική κρίση κυοφορήθηκε και διογκώθηκε κάτω από τα κυβερνητικά ραντάρ και το ίδιο ακριβώς συνέβη με την ακρίβεια, με την Κυβέρνηση κοιμώμενη.

Οι τραπεζικές πρακτικές, για τις οποίες γίνεται πολύς λόγος σήμερα, πληρώνονται από τους πολίτες και τις επιχειρήσεις, όπως είπαμε, μετρητοίς χρόνια τώρα.

Η εξάρτηση της χώρας από το εισαγόμενο φυσικό αέριο επιβαρύνει υπέρμετρα το ισοζύγιο εξωτερικών συναλλαγών και προκαλεί κατάρρευση σε μια περιφέρεια της χώρας, τη Δυτική Μακεδονία. Ενώ με τον αποκλεισμό αυτοδιοίκησης, αγροτών, μεταποίησης, ενεργειακών κοινοτήτων στην υπόθεση ανάπτυξης ΑΠΕ, οι μεν δήμοι αντιμετωπίζουν φάσμα χρεοκοπίας, οι δε παραγωγικές δυνάμεις της χώρας τεράστιο πρόβλημα ανταγωνιστικότητας λόγω ενεργειακού κόστους, από τους βιομηχάνους μέχρι τους αγρότες. Όλοι! Όλη η παραγωγική γκάμα της χώρας!

Δεν πρέπει να απολογηθεί η Κυβέρνηση για όλα αυτά, στεγαστικό, ακρίβεια, ενεργειακές επιλογές, που ανέφερα, για τις επιλογές της;

Κύριε Υπουργέ, μήπως δεν είναι σαφές ότι στις επιτυχίες που διαφημίζετε λειτούργησαν οι επιλογές σας εξόχως αρνητικά, ότι άλλες επιλογές θα μας έφερναν καλύτερα και γρηγορότερα και με κοινωνική συνοχή πιο κοντά στους στόχους που διαφημίζετε;

Το μείγμα άμεσων και έμμεσων φόρων, όπως ήδη έχει αναφερθεί, είναι συνειδητή επιλογή. Προήλθε από την αποφορολόγηση γονικών παροχών, συμπληρωματικού ΕΝΦΙΑ μεγάλης ακίνητης περιουσίας, μερισμάτων και μια σειρά φοροαπαλλαγών, που έχουν οδηγήσει τις φοροαπαλλαγές να είναι σήμερα σε περίπου 1,9 δισεκατομμύρια. Είναι αυτοτελές πρόβλημα όλο αυτό που έχετε κάνει και πρέπει να συζητηθεί διακριτά.

Μη βιαστείτε να μας πείτε ότι προτείνουμε να καταργηθούν όλες οι φοροαπαλλαγές. Όχι! Αθροίζουν τεράστια ποσά και πρέπει να γίνει μια σοβαρή και ολοκληρωμένη συζήτηση στην Επιτροπή Οικονομικών και -γιατί όχι;- στην Ολομέλεια.

Το Ταμείο Ανάκαμψης και Ανθεκτικότητας ξεκίνησε χωρίς καμμία διαβούλευση και σήμερα χαρακτηρίζεται από μυστικότητα και αδιαφάνεια, κυρίως δε από ακραία αναποτελεσματικότητα στην απορρόφηση των πόρων. Δεν φτάνουν οι πόροι στην πραγματική οικονομία. Δεν συμβάλει επ’ ουδενί στην ανάκαμψη της οικονομίας, σύμφωνα με τις δικές σας προβλέψεις.

Το προηγούμενο Μεσοπρόθεσμο 2022-2025, που είχε καταρτιστεί με δεδομένους τους πόρους του Ταμείου Ανάκαμψης, κυρίες και κύριοι συνάδελφοι, προέβλεπε ρυθμούς ανάπτυξης διπλάσιους ακριβώς απ’ αυτούς που έχει πετύχει η χώρα. Ακριβώς διπλάσιους!

Μάλλον, τους έχετε ξεχάσει, γι’ αυτό σας καταθέτω το δικό σας μεσοπρόθεσμο.

(Στο σημείο αυτό ο Βουλευτής κ. Παρασκευάς (Πάρις) Κουκουλόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως βλέπετε, κύριε Υπουργέ, δικά σας στοιχεία καταθέτω. Δεν είμαστε αλχημιστές, όπως είπα και νωρίτερα.

Δεν μας οφείλετε κάποια συγκεκριμένη απάντηση γι’ αυτό; Πού ακριβώς συμβάλλουν στην εθνική προσπάθεια η συγκέντρωση των έργων και οι απευθείας αναθέσεις σε λίγους και ισχυρούς, που έχουν γίνει αντί εξαίρεσης ο κανόνας;

Μόλις προχθές στη Θεσσαλία έργα 1,5 δισεκατομμυρίων για τον «Ντάνιελ» συγκεντρώθηκαν με τέτοιον τρόπο ώστε να ανατεθούν σε τέσσερις μεγάλες εταιρείες. Θα επανέλθουμε στο ζήτημα αυτό και δεν το προσπερνάμε. Συμβάλλει αυτό που κάνετε στη δημοσιονομική σταθερότητα; Όχι, βέβαια! Είναι το «δωράκι» που δίνετε στους εκλεκτούς σας.

Ο αντίλογος στο κυβερνητικό αφήγημα, κυρίες και κύριοι συνάδελφοι, είναι πραγματικά μεγάλος και μακρύς, αλλά αρκεί μόνο μία φράση. Το μοντέλο ανάπτυξης real estate - κατανάλωση - τουρισμός έδωσε στην Κυβέρνηση την ευτυχία να διογκώνει τα έσοδα, αδιαφορώντας για τις ανισότητες, που καλπάζουν και τον αφελληνισμό της οικονομίας που προκαλείται. Με αυτές τις επιλογές οδηγηθήκαμε στη σημερινή κατάσταση.

Το ερώτημα είναι εάν υπάρχει εναλλακτική λύση. Την εναλλακτική λύση την καταθέτω για την ιστορία στα Πρακτικά.

(Στο σημείο αυτό ο Βουλευτής κ. Παρασκευάς (Πάρις) Κουκουλόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τη δώσαμε στη Διεθνή Έκθεση Θεσσαλονίκης με την ομιλία του Νίκου Ανδρουλάκη που εστίασε στους οκτώ μεγάλους εθνικούς στόχους. Πρόκειται για ένα πρόγραμμα συνεκτικό, ολοκληρωμένο και υπεύθυνο το οποίο καθημερινά εμπλουτίζεται και θα ξεδιπλωθεί τις επόμενες ημέρες με κορύφωση την ομιλία του ίδιου του Προέδρου την Κυριακή το βράδυ.

Από την πλευρά μου θέλω, πριν κλείσω, να σταθώ σε τέσσερα κρίσιμα σημεία που συνιστούν την πολιτική μας πρόταση.

Πρώτον, όποιος παίζει με τη δημοσιονομική σταθερότητα της χώρας είναι αντίπαλός μας. Και σ’ αυτήn την Αίθουσα δεν είμαστε εμείς, είναι η Νέα Δημοκρατία που έχει βεβαρημένο παρελθόν πρόσφατα με τον σημερινό Υπουργό και τότε Υπουργό και τον σημερινό Πρωθυπουργό τότε Βουλευτή, για να μην ξεχνιόμαστε.

Δεύτερον, η ανόρθωση της χώρας -με την κοινωνία όρθια όμως και όχι καθισμένη- είναι μια δύσκολη υπόθεση, γιατί κουβαλάμε το τεράστιο βάρος τριών μνημονίων. Κάθε φορά που θα γίνεται συζήτηση γι’ αυτό είναι καλό να θυμόμαστε γιατί άλλες χώρες χρειάστηκαν ένα μνημόνιο και όχι τρία και τι μας έλειψε εδώ. Μας έλειψαν πολλά, αλλά πάνω απ’ όλα ένα, η συνεννόηση, πρώτα την αρνήθηκε η Νέα Δημοκρατία και μετά την αρνήθηκε ο ΣΥΡΙΖΑ, για να λέμε καθαρές κουβέντες.

Τρίτον, χρειάζονται σοβαρές πρωτοβουλίες, έτσι ώστε να δημιουργηθεί ζωτικός δημοσιονομικός χώρος στο νέο δημοσιονομικό πλαίσιο που υπάρχει.

Στρατηγικά πρέπει να γίνουν τρεις μεγάλες τομές. Η μια αφορά έναν εθνικό αγώνα, μια εθνική προσπάθεια για να μη μετράνε στο ολόκληρο οι αμυντικές δαπάνες. Η δεύτερη αφορά τη σταδιακή ανατροπή έμμεσων-άμεσων φόρων, χωρίς να τεθούν σε κίνδυνο οι στόχοι, με ένα ολοκληρωμένο στρατηγικό σχέδιο, όπως έχει πει ο Νίκος Ανδρουλάκης. Τέλος, η επόμενη -και μεγαλύτερη, αν θέλετε, απ’ όλες- εθνική προσπάθεια είναι αυτή στην οποία ήδη αναφέρθηκα, να ελέγξουμε το κόστος ζωής, να δώσουμε κοινωνικό μισθό, για να το πω και σε άλλη γλώσσα. Αυτή είναι η μεγάλη ανακούφιση που μπορούμε να δώσουμε στην κοινωνία στo πλαίσιo του νέου θεσμικού πλαισίου.

Με αυτήν τη ματιά, οι προτάσεις του ΠΑΣΟΚ στο σύνολό τους, αλλά ιδιαίτερα για το στεγαστικό, για το ιδιωτικό χρέος και για την ενεργειακή δημοκρατία αποκτούν τεράστια υπεραξία υπό το φως του νέου Μεσοπρόθεσμου.

Ολοκληρώνω με μια φράση μόνο για το χρέος.

Κυρίες και κύριοι συνάδελφοι, οφείλουμε να προβληματιστούμε για μια πραγματικότητα. Η χώρα μας, με τη λογική της Κυβέρνησης, κινδυνεύει να εγκλωβιστεί σε διαρκή λιτότητα και να εξυπηρετεί κατά τα άλλα τις υποχρεώσεις της. Σαν να είμαστε σε δοκιμαστικό σωλήνα δεν ξέρω για πόσα χρόνια. Για να γνωρίζετε όλοι τα πλεονάζοντα που επιτυγχάνουμε πηγαίνουν στην εξυπηρέτηση των τόκων και ό,τι πουλάμε από τη δημόσια περιουσία πηγαίνει στην εξυπηρέτηση του κεφαλαίου, όπως θα γίνει μεθαύριο με τα 7,9 δισεκατομμύρια της αποπληρωμής του χρέους.

Αυτή η υπόθεση πρέπει σιγά-σιγά να αλλάζει. Ποιο είναι το κλειδί; Είναι ένα και μοναδικό: η ανάπτυξη. Να υπάρχουν άλλοι ρυθμοί ανάπτυξης με τους όρους και τις προϋποθέσεις που έχουμε περιγράψει και θα συνεχίσουμε από τη δική μας πλευρά. Πρέπει να ενισχύσουμε τον παρονομαστή. Είναι ένας άλλος ενάρετος δρόμος για την απομείωση του χρέους, ένας δρόμος στον οποίο μας ανοίγει προοπτικές και η έκθεση Ντράγκι με τις προτάσεις της, αρκεί να την αξιοποιήσουμε, η οποία μιλάει για το επενδυτικό κενό στην Ευρώπη, πόσω μάλλον στην Ελλάδα.

Σ’ αυτόν τον δρόμο νομίζω ότι πρέπει να επιμείνουμε. Είναι ο τομέας στον οποίο η Κυβέρνηση σημειώνει θλιβερές, χαμηλές επιδόσεις, όπως ήδη είπα, και μόνο γι’ αυτόν τον λόγο και όχι από αντιπολιτευτικό καθήκον αξίζει και πρέπει να καταψηφιστεί ο προϋπολογισμός, με εξαίρεση βέβαια τις αμυντικές δαπάνες.

Κλείνω με μια φράση που αποτελεί εδραία πεποίθησή μας, όπως έχω ήδη πει. Τα αδιέξοδα του κρατικού προϋπολογισμού 2025, κυρίες και κύριοι συνάδελφοι, έχουν ένα καλό, καθώς ουδέν κακόν αμιγές καλού. Έχει όλα αυτά τα χαρακτηριστικά, αλλά μας δείχνει τον δρόμο των αναγκαίων και μεγάλων αλλαγών που πρέπει να ακολουθήσει η χώρα.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κουκουλόπουλο.

Καλώ στο Βήμα τον γενικό εισηγητή του ΣΥΡΙΖΑ κ. Χαράλαμπο Μαμουλάκη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, προφανώς στην κορυφαία ετήσια κοινοβουλευτική διαδικασία για τη συζήτηση επί του κρατικού προϋπολογισμού του 2025 νομίζω ότι έχει ενδιαφέρον και πολιτική σημειολογία, και όχι μόνο, μια χρυσή επέτειος για την πατρίδα αλλά και μια μαύρη συνάμα.

Σήμερα κλείνουν έξι χρόνια από την αντίστοιχη συζήτηση, και εν τέλει ψήφιση, του πρώτου κρατικού προϋπολογισμού όπου πήρε η πατρίδα βαθιά ανάσα, ενός κρατικού προϋπολογισμού που φέρει τη σφραγίδα του ΣΥΡΙΖΑ, του προϋπολογισμού της εξυγίανσης και της αισιοδοξίας για το μέλλον. Είναι καλό να ενθυμούμαστε διότι κάποιοι χρεοκόπησαν τη χώρα. Μάλιστα, ακόμα και τώρα πρωτοστατούν στα κυβερνητικά έδρανα, παράγοντες και πολιτικοί, οι οποίοι έχουν κάποιες ευθύνες και θα πρέπει κάποια στιγμή αυτό να γίνει μια απολογιστική προσέγγιση.

Έχουμε, λοιπόν, μια χρυσή επέτειο έξι χρόνια μετά, αλλά και μια μαύρη, διότι τον Δεκέμβριο του 2019 σε αυτήν εδώ την Αίθουσα δυστυχώς ψηφίστηκε ο Πτωχευτικός Κώδικας του κ. Μητσοτάκη, ένας Πτωχευτικός Κώδικας που τώρα βλέπουμε τις επιπτώσεις του και τις αρνητικότατες εκφάνσεις του στην ελληνική κοινωνία με τη στέγη προμετωπίδα για να μπορέσουν να εργαλειοποιήσουν ή τα κατάλληλα funds, αυτό που συντελείται τώρα και μάλιστα μας το παρουσιάζουν ως ανάπτυξη. Ξεκινώ από αυτό γιατί νομίζω ότι έχει μια σημειολογία και είναι καλό να θυμόμαστε.

Νομίζω ότι ο εν λόγω προϋπολογισμός που θα συζητήσουμε ενδελεχώς αυτό το πενθήμερο που έπεται είναι ένας προϋπολογισμός μνημονιακής λογικής. Σε συνδυασμό με το Μεσοπρόθεσμο Σχέδιο δημιουργούν πραγματικά ασφυκτικές συνθήκες τόσο για τη μικρομεσαία επιχειρηματικότητα όσο και για την ιδιωτική κατανάλωση των νοικοκυριών, ενώ οι εξωγενείς γεωπολιτικοί κίνδυνοι -και δεν άκουσα κάποια αναφορά επ’ αυτού- η εκτίναξη του δημοσίου χρέους, το δημογραφικό αλλά και η ανύπαρκτη θωράκιση μπροστά στην κλιματική αλλαγή ή κλιματική κρίση νομίζω ότι είναι στοιχεία όπου θα πρέπει να επιστήσουμε την προσοχή μας.

Δεν άκουσα καμμιά ανάλυση από τον εισηγητή της Συμπολίτευσης για την επερχόμενη οικονομική ύφεση, την ασθενική οικονομική πορεία της Ευρωζώνης και για το πώς θα μπορέσει επιτέλους η χώρα να ενισχύσει το εξαγωγικό της προφίλ και τι θα συμβεί εν τέλει με την ατμομηχανή του τουρισμού, που είδαμε πόσο ευάλωτη είναι τα προηγούμενα χρόνια.

Στο όνομα, λοιπόν, αυτής της δημοσιονομικής σταθερότητας -αλήθεια, δημοσιονομική σταθερότητα από το κόμμα της Νέας Δημοκρατίας, αυτό το κόμμα που εκτροχίασε προ ολίγων ετών τον προϋπολογισμό επί σειρά ετών και φτάσαμε στη χρεοκοπία του κράτους και πρέπει να το θυμόμαστε πάντοτε αυτό- για τους πολίτες αποφάσισε την ανελαστική οριζόντια αφαίμαξή τους, μέσω κυρίως της έμμεσης φορολόγησης και με τα φυσικά πρόσωπα να πληρώνουν τη μερίδα του λέοντος στα έσοδα από τη φορολογία εισοδήματος.

Ξέρετε, κυρίες και κύριοι συνάδελφοι, δεν υπάρχει τίποτα πιο άδικο, δεν υπάρχει τίποτα πιο άνισο από την ισότητα μεταξύ ανίσων. Και η έμμεση φορολογία, αυτή η οριζόντια φορολογία που συντελείται και σωρεύει υπερκέρδη έτος με έτος -θα δούμε τα νούμερα παρακάτω, τα οποία δυστυχώς είναι αμείλικτα και λένε την αλήθεια- είναι πραγματικά άδικη. Είναι άδικη απέναντι στο κοινωνικό σύνολο εκεί έξω που περιμένει λύσεις και αντ’ αυτού βλέπει την ταπεινωμένη αγοραστική του δύναμη -αποδεδειγμένη και με στοιχεία της EUROSTAT, τα οποία θα κατατεθούν αργότερα- και βέβαια μια αδιαφορία της Κυβέρνησης για τις μεγάλες ευκαιρίες που υπάρχουν -και θα τις συζητήσουμε- όπως το μεγάλο Σχέδιο Μάρσαλ της χώρας που είναι το Ταμείο Ανθεκτικότητας και Ανάκαμψης να μη φτάνει στην πραγματική οικονομία και να κατευθύνεται σε συγκεκριμένους λίγους και εκλεκτούς προφανώς της Κυβέρνησης.

Νομίζω ότι είναι καλό να δούμε στοιχείο προς στοιχείο όλα αυτά που και ο κ. Μηταράκης αλλά και στις επιτροπές προ ολίγων εβδομάδων συζητήσαμε στο Ελληνικό Κοινοβούλιο. Διατυμπανίζει η Κυβέρνηση για τη μείωση και την κατάργηση φόρων. Μάλιστα, αρέσκεται αυτά τα έξι έτη να προσθέτει μια λίστα υποτίθεται απομείωσης ή αφαίρεσης φορολογίας για να επιδείξει ότι έχει μια λογική -αν θέλετε- απαλλαγής φόρων για τους πολίτες.

Άραγε τι συμβαίνει και τι ισχύει; Ισχύει το πλήθος και οι λίστες που καταθέτει η Νέα Δημοκρατία αναφορικά με τους φόρους ή μήπως η αλήθεια κρύβεται στα ίδια τα νούμερα;

Και εξηγούμαι: Φέτος, κυρίες και κύριοι συνάδελφοι, θα πληρώσουμε 2,5 δισεκατομμύρια παραπάνω σε φόρους -μιλάω για το 2024-, δηλαδή περίπου 1,5 δισεκατομμύριο ΦΠΑ και 1 δισεκατομμύριο από τον φόρο εισοδήματος. Θα πληρώνουμε σε σχέση με το 2021 -προσέξτε, σε τέσσερα χρόνια- 21 δισεκατομμύρια περισσότερους φόρους.

Τι εβδομήντα δύο μειώσεις φόρων; Το απόλυτο νούμερο είναι επιπρόσθετο κατά 21 δισεκατομμύρια. Αυτή είναι η πραγματικότητα. Δηλαδή, μια αύξηση της τάξεως του 44% από το 2021 στο 2025.

Και θα ήθελα, παρακαλώ, αυτό να το καταθέσω και στα Πρακτικά.

(Στο σημείο αυτό ο Βουλευτής κ. Χαράλαμπος (Χάρης) Μαμουλάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε λίγο να δούμε το μείγμα της εν λόγω φορολογίας. Την ώρα που όλη η Ευρώπη κινείται σε μια λογική 1 προς 1 έμμεσοι προς άμεσους φόρους, εδώ διατηρείται το εξόχως άδικο φαινόμενο της αναλογίας 2 προς 1. Αυτό το μείγμα πολιτικής που ακολουθεί, διότι δημιουργεί υπερέσοδα στον κρατικό προϋπολογισμό που οδηγούνται αδιαφανώς και αδιακρίτως αλλού, προφανώς και εξυπηρετεί την Κυβέρνηση. Αλλά ποιον ζημιώνει; Τους ίδιους τους πολίτες. Και μάλιστα περισσότερο τους κοινωνικά ευάλωτους. Γιατί η ισότητα επαναλαμβάνω μεταξύ άνισων είναι εξόχως άδικη. Την μια στιγμή, λοιπόν, η σχέση φόρων προς ΑΕΠ παραμένει σε πολύ υψηλά επίπεδα σχεδόν 28% του ΑΕΠ και αυτό διαφαίνεται στον προϋπολογισμό του 2025.

Μία ένσταση εδώ. Ακούμε εκτιμήσεις και σας ακούμε σιωπώντες από το 2019. Ουσιαστικά εκείνη τη χρονιά εκτελούσατε τον προϋπολογισμό του ΣΥΡΙΖΑ, άρα από το 2020. Όλες, μα όλες οι εκτιμήσεις της Κυβέρνησης του κ. Μητσοτάκη για το τι θα πραγματοποιηθεί στο ισολογιστικό σκέλος το επόμενο έτος έχουν πέσει έξω. Και όχι απλά με μικρή απόκλιση. Απείχαν παρασάγγας από αυτό που τελικά αποτυπώθηκε στον επόμενο ισολογισμό.

Τώρα πάμε πραγματικά στον «ελέφαντα στο δωμάτιο» που είναι η ίδια η αγοραστική δύναμη των Ελλήνων πολιτών. Εδώ νομίζω ότι ο συνδυασμός της πρόσφατης εκθέσεως και του ίδιου του ΙΟΒΕ που μιλάει για μια εύλογη και ραγδαία μείωση των καταθέσεων των Ελλήνων την ίδια στιγμή που έχουμε τα επίσημα στοιχεία της EUROSTAT. Και αυτά προφανώς θα τα καταθέσω στο Σώμα γιατί είναι μια υποχρέωσή μας να αποτυπώνουμε την αλήθεια. Η απομείωση της αγοραστικής δύναμης, η ταπείνωση, είναι να είσαι η προτελευταία χώρα στην Ευρώπη των 27 και δυστυχώς τείνουμε να πιάσουμε την τελευταία θέση, με ό,τι αυτό συνεπάγεται.

Ιδιωτικό χρέος. Τι είχε συμβεί αυτά τα πέντε και πλέον έτη και ειδικά την τελευταία διετία; Το ιδιωτικό χρέος διογκώνεται την ίδια στιγμή που η Κυβέρνηση επιβάλλει και ζητάει από τους πολίτες να είναι ενήμεροι έναντι των υποχρεώσεών των, η ίδια έχει εικόνα μπαταχτσή. Έχει συσσωρεύσει πάνω από 3 δισεκατομμύρια που δεν έχει αποπληρώσει σε οφειλές προς ιδιώτες και προς άλλους φορείς με ό,τι αυτό συνεπάγεται. Και νομίζω ότι είναι πάρα, μα πάρα πολύ σημαντικό.

Πάμε λίγο στις επενδύσεις που ακούμε όλα αυτά τα χρόνια. Κυρίες και κύριοι συνάδελφοι, οι επενδύσεις προς το ΑΕΠ στην χώρα είναι το απόλυτο κριτήριο. Προφανώς το ΑΕΠ έχει διογκωθεί. Ναι, αυξήθηκε. Αυξήθηκε διότι η χώρα είχε χρεοκοπήσει πριν μερικά χρόνια οπότε το expand και αυτό το ελατήριο εκ των πραγμάτων ήταν κάτι αναμενόμενο. Σας θυμίζω ότι με τη δική σας χρεοκοπία κατεβάσετε το ΑΕΠ, το απομειώσετε κατά 30%. Άρα, είναι φυσικό επακόλουθο να υπάρχει μια ανάκληση. Όμως που οδηγείται αυτή η αύξηση, αυτή η διόγκωση του ΑΕΠ; Μόλις στο 27% προς τους εργαζόμενους, τους μισθωτούς και τα ευάλωτα κοινωνικά στρώματα. Το υπόλοιπο, η μερίδα του λέοντος, το 73% προφανώς σε αυτούς που κατέχουν και είναι ισχυρότεροι έναντι των υπολοίπων και έναντι της πλειονότητας των πολιτών.

Ως προς τις επενδύσεις, λοιπόν, δεν θα μιλήσω για τις εκτιμήσεις που έχετε κάνει τα προηγούμενα χρόνια. Μιλάμε για τρομακτικές αποκλίσεις σε σχέση με αυτό που συνετελέσθη στην πράξη. Αλλά και οι συγκλίσεις, οι επενδύσεις προς ΑΕΠ δυστυχώς είναι πολύ χαμηλές. Τελευταία θέση στην Ευρωπαϊκή Ένωση με 15,2% του ΑΕΠ το 2023 όταν η Ευρώπη κινείται με έναν μέσο όρο 22,13%. Τεράστια απόκλιση. Πάνω από 35%. Ταυτόχρονα υπάρχει σημαντική απόκλιση μεταξύ αυτού που προβλέπεται με αυτό που υλοποιείται. Συνθήκη που αποσαθρώνει, αποδομεί ραγδαία τον παραγωγικό ιστό της χώρας και τις παραγωγικές φυσικά δυνατότητες της Ελλάδας.

Ισοζύγιο τρεχουσών συναλλαγών. Κάθε χρόνο είμαστε εδώ και το επισημαίνουμε. Καμμία αλλαγή πολιτικής στο μείγμα αυτό. Το ισοζύγιο τρεχουσών συναλλαγών πραγματικά είναι μια ωρολογιακή βόμβα στα θεμέλια της ελληνικής οικονομίας. Προσέξτε, τώρα έρχεται να προστεθεί εμβολίμως και μία γεωστρατηγική προσέγγιση. Είναι η διοίκηση Τραμπ και το τι ετοιμάζει όσον αφορά τους δασμούς στην Ευρωπαϊκή Ένωση αλλά και στη χώρα. Τι έχουμε, λοιπόν, εδώ, κυρίες και κύριοι συνάδελφοι; Έχουμε μια τρομακτική ελλειμματική κατάσταση. Μιλάμε για εκτροχιασμό του ισοζυγίου τρεχουσών συναλλαγών, κυριολεκτικό εκτροχιασμό. Για την περίοδο Ιανουαρίου-Σεπτεμβρίου του 2024 -το εννεάμηνο που παρήλθε- το έλλειμμα του ισοζυγίου τρεχουσών συναλλαγών διαμορφώθηκε στα μείον 7,7 δισεκατομμύρια. Ζημιώθηκε το κράτος.

Ακούστε. Ενώ το ισοζύγιο τρεχουσών συναλλαγών της Κυβέρνησης και της Νέας Δημοκρατίας είναι μείον 14 δισεκατομμύρια το 2023 και 21 δισεκατομμύρια το 2022. Ναι μεν αποκλιμακώνεται αλλά συνεχίζει και παραμένει μειούμενο. Και το κυριότερο; Δεν υπάρχουν προτάσεις οι οποίες να αλλάξουν αυτό το μείγμα πολιτικής. Όσο μιλάμε για εξαγωγές οι οποίες μειώνονται, όσο δεν ενισχύονται συγκεκριμένοι τομείς -χαρακτηριστικός ο πρωτογενής τομέας που έχει να δώσει πολλά, οι νεοφυείς επιχειρήσεις και το εξαγωγικό τους προφίλ- είναι νομοτελειακά βέβαιο ότι θα βιώνουμε αυτήν τη συνθήκη για πολύ καιρό ακόμα.

Όσον αφορά στις ευάλωτες ομάδες, είναι ξεκάθαρο το τι επικρατεί. Και νομίζω ότι και εδώ υπάρχει ένα ζήτημα σοβαρό. Δεν είναι μόνο η αγοραστική δύναμη αλλά είναι και οι δυνατότητες της έντιμης και υγιούς επιχειρηματικότητας η οποία δυστυχώς δεν έχει την παραμικρή δυνατότητα σοβαρής ενίσχυσης μέσω του χρηματοπιστωτικού συστήματος. Και επειδή ανέφερα το χρηματοπιστωτικό σύστημα, αυτό το πραγματικά πάρτι των καρτέλ που λαμβάνει χώρα ειδικά την τελευταία τριετία στην Ελλάδα είναι αδιανόητο. Ας ξεκινήσουμε από τις τράπεζες και θα παρακολουθήσουμε την Κυριακή την τοποθέτηση του κ Μητσοτάκη. Έχει πολύ ενδιαφέρον να ακούσουμε τον κ. Μητσοτάκη τι θα πει για τις τράπεζες. Θυμάστε τα μπινελίκια του κ. Σταϊκούρα, από τα οποία δεν είδαμε κανένα αποτέλεσμα. Τουναντίον είδαμε μια καταχρηστική προσέγγιση των τραπεζών. Αυτοί οι οποίοι εδώ μέσα στο Ελληνικό Κοινοβούλιο προ μερικών ετών παρακαλούσαν γονυπετείς για τη διάσωσή των, τώρα έρχονται εδώ με αποικιοκρατικό στυλ και ύφος και απευθύνονται στην Εθνική Αντιπροσωπεία και τα μέλη αυτής λες και έχουν την επικυριαρχία της κατάστασης.

Αυτό, κυρίες και κύριοι συνάδελφοι, πρέπει να αλλάξει. Και αλλάζει μόνο με έναν τρόπο: με πολιτική αλλαγή. Διότι αυτή η Κυβέρνηση είναι δέσμια των ίδιων των τραπεζών. Αυτή εδώ η Κυβέρνηση έχει χρεοκοπήσει ως κόμμα. Το ίδιο είναι η Κυβέρνηση της Νέας Δημοκρατίας, του κόμματος που οφείλει στις τράπεζες 447,12 εκατομμύρια ευρώ. Ακόμα περιμένουμε να καταθέσουν στο Ελληνικό Κοινοβούλιο την εξυπηρέτηση του εν λόγω δανεισμού. Περίεργο. Δεν έρχονται ποτέ τα έγγραφα της εξυπηρέτησης αυτής. Για ποια αξιοπιστία μιλούν; Για ποια αξιοπιστία και για ποια προσέγγιση και για ποια πιο δίκαιη προσέγγιση απέναντι στους πολίτες; Ζητούν από τους πολίτες μέσω των φίλων funds κ.λπ. να είναι ενήμεροι και να εξυπηρετούν τις τράπεζες όταν οι ίδιοι δεν το κάνουν, δεν απολογούνται και δεν εξηγούν τι κατάσταση επικρατεί με τα δημοσιονομικά τους. Το λέω αυτό διότι τέσσερις τράπεζες και γενικά αυτό το καρτέλ στα τρόφιμα, στη διύλιση, στα καύσιμα, στην ενέργεια, στον χρηματοπιστωτικό τομέα έχει πάρει ανεξέλεγκτες διαστάσεις. Το τονίζει ακόμη και ο ίδιος ο κεντρικός τραπεζίτης.

Η ίδια η Τράπεζα της Ελλάδος στην πρόσφατη έκθεσή της επισημαίνει με τον πιο γλαφυρό τρόπο ότι αυτό το δομικό έλλειμμα ανταγωνισμού πρέπει πάση θυσία να αλλάξει. Πώς θα αλλάξει όμως; Με αυτήν την Κυβέρνηση η οποία άγεται και φέρεται εν συναρτήσει των διαθέσεων των τραπεζιτών; Είναι εξαιρετικά δύσκολο για να μην πω ουτοπικό, όσο καλή θέληση κι αν έχουμε, να πιστέψουμε ότι επιθυμούν να αλλάξουν το status quo της κατάστασης. Φάνηκε άλλωστε και με τη δική μας παρέμβαση από τον Μάιο του 2024 για την πάταξη της ακρίβειας με τα έντεκα στοχευμένα μέτρα. Ένα εξ αυτών μιλούσε για την έκτακτη φορολόγηση των τραπεζών. Σιγή ιχθύος. Φωνή βοώντος εν τη ερήμω με τους κυβερνώντες να μην απαντούν το παραμικρό. Κάτι λένε για μείωση των commission fees, των προμηθειών των χρεώσεων για τις τράπεζες που κι αυτές βέβαια είναι σημαντικές: 1,62 δισεκατομμύρια μόνο πέρσι. Αλλά είναι σπυρί της άμμου μπροστά στις μεγάλες καταχρηστικές προσεγγίσεις που συντελούνται από τις τράπεζες στο επενδυτικό κενό. Νομίζω ότι ήταν ξεκάθαρα αναφερθέν.

Η ανεργία, σύμφωνα με τα στοιχεία που δημοσίευσε η EUROSTAT τον Οκτώβρη του 2024, ο εποχικά προσαρμοσμένος δείκτης ανεργίας στη ζώνη του ευρώ, ανήλθε σε 6,3% ενώ στην Ευρώπη στο 5,9%, παρουσιάζοντας πτωτική πορεία.

Στην Ελλάδα το ποσοστό ανεργίας ανήλθε στο 9,8%, που αντιστοιχεί σε τετρακόσιες εξήντα επτά χιλιάδες ανέργους, παρουσιάζοντας μείωση 1% έναντι του Οκτωβρίου του 2023, αλλά αύξηση έναντι του Σεπτεμβρίου του 2024.

Επίσης, όσον αφορά την αγοραστική δύναμη, επιτρέψτε μου να προσθέσω ένα ακόμα στοιχείο. Δεν είναι μόνο η επίσημη έκθεση της EUROSTAT. Είναι και το γεγονός ότι ακόμα και με τις 17.000 ευρώ, που υποτίθεται είναι ο μέσος όρος, είμαστε η μοναδική χώρα στην Ευρώπη που εξακολουθούμε να έχουμε μέσες ετήσιες αποδοχές χαμηλότερες, έστω και οριακά, σε σχέση με τα προ δεκαετίας επίπεδα, που ήταν 17.052 το 2014, ενώ είναι δεδομένο ότι η χώρα δεν έχει ανακτήσει ακόμη τα προ οικονομικής κρίσης επίπεδα.

Οι Έλληνες, δυστυχώς, έχουν τους χαμηλότερους μισθούς στην Ευρωπαϊκή Ένωση των είκοσι επτά, μαζί με τους Βούλγαρους, ενώ ΟΟΣΑ κατατάσσει την Ελλάδα τρίτη από το τέλος παγκοσμίως στους μισθούς, ξεπερνώντας μόνο το Μεξικό και την Κολομβία. Το 2024 και 2025 ποια θα είναι, άραγε, η κατάταξη με βάση τις κυβερνητικές αυτές επιλογές; Ρητορικό είναι το ερώτημα.

Πάμε λίγο στο Ταμείο Ανάκαμψης, γιατί όπως ανέφερα και προηγουμένως, πραγματικά, συνιστούσε μια χρυσή ευκαιρία επιπέδου σχεδίου Μάρσαλ για τη χώρα, μια ευκαιρία η οποία, δυστυχώς, εξανεμίζεται μέσα από κάποια τούνελ αδιαφάνειας και εν κρυπτώ αποφάσεων. Και το λέω αυτό γιατί έχει πολλές αθέατες πτυχές το Ταμείο Ανθεκτικότητας και Ανάκαμψης.

Όπως γνωρίζουμε, υπάρχει το σκέλος των Grants, των απευθείας επιδοτήσεων και του δανεισμού. Καλά για τον δανεισμό δεν το συζητώ, είναι κυριολεκτικά κατά το δοκούν οι μεγάλοι ισχυροί, οι τράπεζες, που θέλουν bankable προφανώς κριτήρια, εντάσσουν μέσα μεγάλα προγράμματα με την εγγύηση του ελληνικού δημοσίου. Και μιας και μιλάμε για εγγύηση, ας μην ξεχνάμε και τις μεγάλες εγγυήσεις που ενέγραψε το ελληνικό δημόσιο για το σχέδιο «ΗΡΑΚΛΗΣ 1» και «ΗΡΑΚΛΗΣ 2». Και αυτό είναι ένα ζήτημα, επίσης, κομβικό.

Βλέπετε ότι η Κυβέρνηση αρέσκεται στο να κάνει αυτό που λένε και στο εξωτερικό OPMs, με others people money και guaranteed, δηλαδή ουσιαστικά εγγυάται για να έρχονται οι ιδιώτες, οι οποίοι, πραγματικά, αισχροκερδούν ή εν πάση περιπτώσει πλουτίζουν αιφνίδια σε σχέση με τις συνθήκες ανταγωνισμού που θα έπρεπε να επικρατήσουν. Και τι εννοούμε εδώ;

Στο Ταμείο Ανθεκτικότητας και Ανάκαμψης, λοιπόν, η αξιοποίηση των πόρων έχει χαμηλή απορροφητικότητα και το τονίζουμε σε κάθε μορφή. Το έχουμε τονίσει όλο αυτό το έτος. Μπορεί να υπάρχουν εντάξεις έργων και προϋπολογισμοί να έχουν εκταμιευθεί, αλλά η απορροφητικότητα η τελική είναι ακόμη πάρα πολύ χαμηλά και παρατηρούμε ότι υπάρχουν έργα των οποίων η ολοκληρωμένη εκτέλεση θα είναι πολύ δύσκολη, με αποτέλεσμα και η απορρόφηση να πάει πίσω και τυχόν απεντάξεις. Κρούουμε τον κώδωνα εδώ, στη συζήτηση του προϋπολογισμού του 2024.

Άρα, λοιπόν, νομίζω ότι αντίστοιχα στο σκέλος των δαπανών η μείωση σε σύγκριση με τις αρχικές εκτιμήσεις του κρατικού προϋπολογισμού του περσινού εκτιμάται σε 317 εκατομμύρια. Γιατί, λοιπόν, να πιστέψουμε ότι το 2025 θα πραγματοποιηθεί αύξηση 1,6 δισεκατομμυρίου ευρώ σε σύγκριση με τις εκτιμήσεις του 2024; Βλέπετε, αυτή η αναξιοπιστία σας, που είναι απότοκος όλων αυτών των λεκτικών αποτυπώσεων που δεν έγιναν πράξη, είναι γεγονός. Και είναι πάρα πολύ δύσκολο όσο καλή θέληση και να έχει κάποιος να μπορεί να ενστερνιστεί τις απόψεις αυτές.

Τώρα, νομίζω ότι είναι πάρα πολύ σημαντικό να δούμε το εξής. Βλέπουμε, λοιπόν, στην πράξη την απομείωση της αγοραστικής δύναμης που νομίζω ότι είναι μακράν το σημαντικότερο ζήτημα. Γιατί ένας κρατικός προϋπολογισμός προϋπολογίζεται, μελετάται, εκτελείται με έναν κυρίως γνώμονα -ή έτσι θα έπρεπε- τους ανθρώπους εκεί έξω, τους συμπολίτες μας, τους Έλληνες πολίτες, τους πολίτες αυτού του τόπου.

Το αποτέλεσμα αυτής της πολιτικής είναι πάρα πολύ κακό. Γιατί; Διότι βλέπουμε κάθε χρόνο πως η μείωση της αγοραστικής δύναμης, της φέρουσας οικονομικής ικανότητας των πολιτών, είναι συγκεκριμένη. Τι πρέπει, λοιπόν, να γίνει; Πρέπει να αλλάξει, επιτέλους, το παραγωγικό μοντέλο.

Τι συμβαίνει, όμως, με το παραγωγικό μοντέλο, κυρίες και κύριοι συνάδελφοι; Τι είναι αυτό το περίφημο παραγωγικό μοντέλο; Είναι πέντε βασικοί πυλώνες:

Είναι, προφανώς, το φορολογικό σύστημα, μία έκφανση του που συζητάμε εδώ -για παράδειγμα, οι έμμεσοι και άμεσοι φόροι και το τι επικρατεί.

Είναι το χρηματοπιστωτικό σύστημα, που νομίζω ότι το εκθείασα δεόντως, όσον αφορά την υποτέλεια η οποία αποτυπώνεται από τις κινήσεις της Κυβέρνησης έναντι αυτών των ιδρυμάτων.

Είναι τα χρήματα που βρίσκονται στο εξωτερικό, οι πολύ μεγάλοι πόροι που δεν επαναπατρίζονται. Παράγεται πλούτος σε αυτόν τον τόπο και εξάγεται από λίγους αλλά σε τεράστια ποσά.

Ο τέταρτος πυλώνας είναι, φυσικά, οι πλουτοπαραγωγικοί τομείς της χώρας, οι οποίοι είτε εκποιούνται είτε εκχωρούνται για τη διαχείρισή τους έναντι πινακίου φακής -και υπάρχουν πολλά παραδείγματα- και όχι μόνο με χαμηλό τίμημα αλλά απομειώνουν και τον ανταγωνισμό, με αποτέλεσμα να προσκρούσει στο συμφέρον των ίδιων των πολιτών. Χαρακτηριστικό παράδειγμα αποτελεί η ΔΕΗ.

Και πέμπτος πυλώνας, φυσικά, είναι τα περιουσιακά στοιχεία του κράτους και πώς αυτά θα πρέπει να αξιοποιηθούν καταλλήλως. Πώς θα αξιοποιηθούν καταλλήλως; Θα αξιοποιηθούν με μια χρηστή διαχείριση την οποία επέδειξε η κυβέρνηση του ΣΥΡΙΖΑ στο παρελθόν -και αυτό για μας συνιστά πολιτική περιουσία- μια χρηστή διαχείριση με το δημόσιο συμφέρον προμετωπίδα και όχι ουραγό. Αυτή είναι η πραγματικότητα και αυτή είναι η δική μας -αν θέλετε- πραγματικότητα.

Έτσι, λοιπόν, νομίζω ότι ταιριάζει και μια φράση του Ζαν Πολ Σαρτρ για σας, γιατί νομίζω ότι το αποτυπώνει πάρα μα πάρα πολύ εύγλωττα: Αυτό που συμβαίνει με την Κυβέρνηση, με την αποτυχία της Κυβέρνησης, και με το πρόβλημα που έχει δημιουργήσει στους ίδιους τους πολίτες στην κοινωνία εκεί έξω, «είναι μια σκληρή αλήθεια» –που λέει και ο Σαρτρ- «αλλά είναι αλήθεια».

Εμείς, λοιπόν, κυρίες και κύριοι συνάδελφοι, θα συνεχίσουμε να αγωνιζόμαστε για μια δίκαιη Ελλάδα, μια Ελλάδα πιο συμπεριληπτική, μια Ελλάδα που θα στηρίζει την έντιμη και υγιή επιχειρηματικότητα, που θα ενισχύει το κοινωνικό κράτος, την υγεία, την παιδεία, το ευρύτερο κοινωνικό σύνολο, που θα τείνει χείρα βοηθείας στον άνθρωπο που έχει πέσει κάτω, γιατί είναι μια πάγια και -αν θέλετε- αξιακή συνθήκη για εμάς στον προοδευτικό χώρο. Και βέβαια με ένα τίμιο, αισιόδοξο και ρεαλιστικό σχέδιο που θα δομήσει μια εναλλακτική λύση και θα μπορέσει να δημιουργήσει συνθήκες ευημερίας και αισιοδοξίας για το μέλλον.

Ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Μαμουλάκη.

Θα δώσω τώρα τον λόγο στον γενικό εισηγητή από το Κομμουνιστικό Κόμμα Ελλάδας, τον κ. Νικόλαο Καραθανασόπουλο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ήδη παρακολουθούμε να ξεδιπλώνεται ένας ψευτοκαβγάς για το ποιος έχει το πιο φιλολαϊκό πρόγραμμα, τις πιο φιλολαϊκές προτάσεις, προτάσεις όμως που είναι κοστολογημένες και σε πλαίσιο χρηστής διαχείρισης, δηλαδή προτάσεις οι οποίες δεν αμφισβητούν το προκαθορισμένο δημοσιονομικό πλαίσιο, τον κόφτη δηλαδή, της ικανοποίησης των λαϊκών αναγκών.

Αυτός ο ψευτοκαβγάς δεν μπορεί να κρύψει ότι έχουμε έναν κρατικό προϋπολογισμό ο οποίος τροφοδοτεί, εξυπηρετεί τους στόχους και τις ανάγκες των μονοπωλίων αλλά και την εμπλοκή της χώρας μας στα επικίνδυνα πολεμικά σχέδια των ΗΠΑ και του ΝΑΤΟ. Έχουμε, δηλαδή, έναν κρατικό προϋπολογισμό αντιλαϊκό, ταξικό.

Αυτός δεν μπορεί να συγκαλύψει και τη συμφωνία σας, συμφωνία που έχετε Νέα Δημοκρατία, ΠΑΣΟΚ, ΣΥΡΙΖΑ στις μεταμνημονιακές δεσμεύσεις και στα ματωμένα πρωτογενή πλεονάσματα, τη συμφωνία που έχετε στο πανευρωπαϊκό μνημόνιο του Ταμείου Ανάκαμψης και Ανθεκτικότητας. Πρόκειται, δηλαδή, για έναν σκυλοκαβγά που επιδιώκεται μέσα από αυτόν να καλλιεργηθούν φρούδες ελπίδες αλλά και αυταπάτες για να εκτονωθεί και να ενσωματωθεί η λαϊκή δυσαρέσκεια εντός των τειχών του συστήματος.

Η συζήτηση για τον κρατικό προϋπολογισμό γίνεται σε μια περίοδο έντονων τριγμών στην Ευρωπαϊκή Ένωση, μια Ευρωπαϊκή Ένωση η οποία βουλιάζει στην ύφεση, με έξι οικονομίες να έχουν αρνητικούς ρυθμούς αύξησης του ΑΕΠ το 2023 και το 2024, με οκτώ οικονομίες να βρίσκονται σε διαδικασία υπερβολικού ελλείμματος και θεωρείται εσείς την Ευρωπαϊκή Ένωση ως ασπίδα προστασίας από τις κρίσεις της ελληνικής οικονομίας, μια ασπίδα η οποία είναι χάρτινη, η οποία είναι τρύπια. Μιλάτε για το ευρωπαϊκό κεκτημένο και τις καλές πρακτικές άλλων χωρών που θέλετε να αντιγράψετε και δεν βλέπετε τα τεράστια εσωτερικά προβλήματα που συσσωρεύονται, τις αξεπέραστες αντιφάσεις σε επίπεδο Ευρωζώνης. Καταρρέουν όλες οι καλές πρακτικές, αλλά και συνταγές.

Η Γερμανία βρίσκεται σε ύφεση με μεγάλη μείωση της παραγωγικής της δραστηριότητας, με μεταφορά ή κλείσιμο ενεργοβόρων βιομηχανιών -αυτοκινητοβιομηχανιών ή μετάλλου- με δεκάδες χιλιάδες απολύσεις το τελευταίο διάστημα, με αδυναμία κατάρτισης του κρατικού προϋπολογισμού, μια αδυναμία η οποία οδήγησε τη γερμανική κυβέρνηση -σοσιαλδημοκρατών, πρασίνων και φιλελευθέρων- στην κατάρρευση.

Η Ισπανία με τη σοσιαλιστική κυβέρνηση θρηνεί εκατόμβες νεκρών από τις πρόσφατες πλημμύρες. Η Γαλλία βρίσκεται σε διαδικασία υπερβολικού ελλείμματος. Δεν μπορεί να συγκροτήσει αλλά και να ψηφίσει κρατικό προϋπολογισμό γιατί προβλέπει περικοπές περίπου 60 δισεκατομμυρίων ευρώ σε κοινωνικές δαπάνες ή αύξηση φορολογίας και η κυβέρνηση καταψηφίζεται. Η Ευρωπαϊκή Ένωση υφίσταται τις αρνητικές συνέπειες του ενεργειακού πολέμου, του οικονομικού και εμπορικού πολέμου που δέχεται από τις Ηνωμένες Πολιτείες, είτε της εποχής Μπάιντεν είτε της εποχής Τραμπ.

Αυτά αποτελούν και τις συνέπειες της όξυνσης των αντιθέσεων και των ανταγωνισμών σε παγκόσμιο επίπεδο όπως αυτές εκφράζονται με τον οικονομικό πόλεμο ανάμεσα στις Ηνωμένες Πολιτείες και την Κίνα για τις διεθνείς εφοδιαστικές αλυσίδες και τον έλεγχό τους, για την τεχνολογία και τον έλεγχό της, για τις σπάνιες γαίες, αλλά κι έναν ενεργειακό πόλεμο ανάμεσα στις Ηνωμένες Πολιτείες και στη Ρωσία ο οποίος πολύ γρήγορα μετατράπηκε σε ιμπεριαλιστική σύγκρουση στο έδαφος της Ουκρανίας για το μοίρασμα και το ξαναμοίρασμα των αγορών, για τον έλεγχο των ενεργειακών πηγών αλλά και των διαδρόμων ενέργειας.

Απόρροια αυτών των ανταγωνισμών είναι βεβαίως και η σύγκρουση που παρακολουθούμε και στη Μέση Ανατολή, η οποία επεκτείνεται με το κράτος-τρομοκράτη, το κράτος κατακτητή του Ισραήλ να μη σταματάει μόνο στη γενοκτονία του παλαιστινιακού λαού αλλά να επεκτείνει τη δράση του. Με την Ελλάδα να εμπλέκεται ανοιχτά σε αυτές τις συγκρούσεις μέσα από αποστολές στρατιωτικού υλικού αλλά και έμψυχου δυναμικού, με τη μετατροπή της τόσο σε προγεφύρωμα όσο και σε ορμητήριο, με τις βάσεις που υπάρχουν, σε αυτές τις συγκρούσεις.

Το ερώτημα δεν είναι το αν εμπλέκεται αλλά το γιατί εμπλέκεται η χώρα μας. Γιατί αυτό επιβάλλει το σχέδιο της άρχουσας τάξης, η στρατηγική της επιλογή για τη γεωστρατηγική της αναβάθμιση και τη συμμετοχή των ελληνικών επιχειρήσεων στο πλιάτσικο σε βάρος των λαών της περιοχής αλλά και στην ανοικοδόμηση των περιοχών που καταστρέφονται. Αυτό ακριβώς το σημείο αποτελεί και το πρώτο σημείο της σύγκλισής σας. Θα δούμε στην πορεία κι άλλα σημεία σύγκλισης των αστικών κομμάτων.

Γι’ αυτόν τον λόγο και μετατράπηκε, με τη συμφωνία όλων σας, η Ελλάδα σε σημαιοφόρο των αμερικανικών ιμπεριαλιστικών σχεδιασμών. Αναβαθμίστηκε η στρατηγική συμφωνία με τις Ηνωμένες Πολιτείες. Παραχωρήσατε νέες βάσεις αλλά και εκσυγχρονίσατε τις παλιές. Προχωρήσατε σε γιγαντιαία εξοπλιστικά προγράμματα.

Σε αυτό ακριβώς το έδαφος οξύνεται και ο ανταγωνισμός με την τουρκική άρχουσα τάξη ενισχύοντας τις διεκδικήσεις της Τουρκίας στο Αιγαίο, αλλά ταυτόχρονα προωθείται και ο οδικός χάρτης του ΝΑΤΟ όπως αποφασίστηκε στο Βίλνιους το 2023, για ισχυροποίηση του νοτιοανατολικού σκέλους του ΝΑΤΟ, Ελλάδα - Τουρκία δηλαδή, στο πλαίσιο της συμμαχίας, αλλά και για να προωθηθεί η υπόθεση της συνδιαχείρισης σε Αιγαίο και Ανατολική Μεσόγειο, η οποία αμφισβητεί τα κυριαρχικά δικαιώματα της χώρας μας.

Επιτρέψτε μου κι ένα χρήσιμο συμπέρασμα. Ο κόμβος, το σταυροδρόμι, όπως η Ουκρανία ή η Μέση Ανατολή, αποτελεί ταυτόχρονα και μαγνήτη συγκέντρωσης των ανταγωνιστικών συμφερόντων και των αντιθέσεων τους που οδηγεί και σε πολεμικές συγκρούσεις. Και θέλετε εσείς να μετατραπεί η Ελλάδα σε κόμβο ενεργειακό και διαμετακομιστικού εμπορίου, να τη μετατρέψετε δηλαδή σε μαγνήτη εκδήλωσης ανταγωνιστικών συγκρούσεων στην περιοχή.

Γι’ αυτό κι εμείς απαιτούμε την άμεση απεμπλοκή της χώρας μας από αυτές τις ιμπεριαλιστικές συγκρούσεις, να κλείσουν οι βάσεις, να επιστρέψουν οι Έλληνες από το εξωτερικό και, βεβαίως, να αναγνωριστεί το κράτος της Παλαιστίνης στα σύνορα του 1967 και με πρωτεύουσα την ανατολική Ιερουσαλήμ.

Αυτές οι εξελίξεις, σε συνδυασμό με την αντιφατικότητα των μειγμάτων και την αναποτελεσματικότητα της διαχείρισης, όπου το φάρμακο μετατρέπεται σε φαρμάκι, αλλά και την ανεπάρκεια όπως επιβεβαιώνεται στρατηγικών επιλογών της Ευρωπαϊκής Ένωσης, όπως αυτή της ενεργειακής μετάβασης η οποία δεν μπορεί να αντιμετωπίσει τον μεγάλο ασθενή για το σύστημα, δηλαδή την υπερσυσσώρευση κεφαλαίων, οδηγεί στη μετατροπή της οικονομίας σε πολεμική οικονομία.

Έτσι, λοιπόν, ο Ευρωπαϊκός Οργανισμός Άμυνας δημοσίευσε πρόσφατα στοιχεία που δείχνουν ότι οι αμυντικές δαπάνες των κρατών-μελών της Ευρωπαϊκής Ένωσης το 2024 θα ανέλθουν σε 326 δισεκατομμύρια ευρώ, παρουσιάζοντας αύξηση 30% σε σχέση με το 2021. Η δε Κομισιόν, διά στόματος της Φον ντερ Λάιεν αρχίζει και μιλάει για την ανάγκη να βρεθούν πρόσθετα 500 δισεκατομμύρια ευρώ για αμυντικές επενδύσεις με βάση και την πρόταση του Ντράγκι. Γιατί ακριβώς γνωρίζουν πολύ καλά ότι η μετατροπή σε πολεμική οικονομία αποτελεί μια κερδοφόρο διέξοδο για τα υπερσυσσωρευμένα κεφάλαια όχι μόνο στον πόλεμο και στα εξοπλιστικά προγράμματα, όχι μόνο στις σφαγές και στις καταστροφές που επιφέρει αυτός ο πόλεμος αλλά και ιδιαίτερα στην ανοικοδόμηση. Κι αυτό είναι το απεχθές, το αποκρουστικό προσωπείο της καπιταλιστικής βαρβαρότητας.

Η ελληνική οικονομία δεν βρίσκεται σε δοκιμαστικό σωλήνα και η εκδήλωση της κρίσης στην Ευρωζώνη θα έχει άμεση επίδραση αρνητική και στην ελληνική οικονομία λόγω του υψηλού βαθμού εξωστρέφειάς της, λόγω του μεγάλου ρόλου που παίζει στην ελληνική οικονομία η τουριστική οικονομική δραστηριότητα και αυτό ακριβώς θα αποτελέσει έναν παράγοντα που θα οδηγήσει στην περαιτέρω κλιμάκωση της αντιλαϊκής επίθεσης.

Το κυβερνητικό αφήγημα περί ανάπτυξης και σταθερότητας συγκρούεται με μια πραγματικότητα την οποία βιώνουν οι εργαζόμενοι, τη βιώνουν οι συνταξιούχοι, οι επαγγελματίες και οι αυτοαπασχολούμενοι, οι βιοπαλαιστές αγρότες, οι γυναίκες και η νεολαία των λαϊκών στρωμάτων. Κι αυτό φαίνεται πρώτον από τον βαθμό υπερχρέωσης των λαϊκών νοικοκυριών. Στην εφορία τρία εκατομμύρια εκατό χιλιάδες χρωστάνε έως 3.000 ευρώ. Αυτό αποτελεί το 80% όσων χρωστούν στην εφορία, δηλαδή τρία εκατομμύρια οκτακόσιες χιλιάδες, με βάση τα στοιχεία ΑΑΔΕ του Δεκεμβρίου του 2023. Αυτό το 80% που χρωστάει έως 3.000 ευρώ στην εφορία γιατί δεν μπορεί να πληρώσει και όχι γιατί έκανε περιουσιακά στοιχεία, χρωστάει μόλις το 1,5% των ληξιπρόθεσμων οφειλών. Δηλαδή χρωστάει 1,6 δισεκατομμύριο ευρώ που είναι σε πραγματικά μεγέθη μόλις το 2% των ετήσιων φορολογικών εσόδων. Γιατί δεν το διαγράφετε να απαλλάξει αυτά τα τρία εκατομμύρια από την εφορία, το οποίο είναι και αποτέλεσμα της υπερφορολόγησης. Στα ασφαλιστικά ταμεία είναι αντίστοιχη η εικόνα, με το 80% που χρωστάνε έως 30.000 ευρώ μαζί με τις προσαυξήσεις να χρωστάει μόλις το 26,5%. Αντίστοιχα στις τράπεζες, με χιλιάδες πλειστηριασμούς γιατί μεταφέρθηκαν τα κόκκινα δάνεια στα funds.

Όλη αυτή η κατάσταση της υπερχρέωσης είναι αποτέλεσμα των δικών σας πολιτικών που τσακίσατε τα λαϊκά εισοδήματα, μισθωτών, συνταξιούχων, ελεύθερων επαγγελματιών, αλλά και ταυτόχρονα σε αυτά τα τσακισμένα εισοδήματα επιβάλατε μια τεράστια φοροεπιδρομή τα προηγούμενα χρόνια. Αυτή είναι η αιτία της υπερχρέωσης και είσαστε εσείς υπεύθυνοι.

Οι προτάσεις τις οποίες κάνετε, Νέα Δημοκρατία, ΠΑΣΟΚ, ΣΥΡΙΖΑ, γενικά και άλλοι, είναι προτάσεις οι οποίες κρατούν σε ομηρία τα υπερχρεωμένα νοικοκυριά. Η πρόταση του Κομμουνιστικού Κόμματος Ελλάδας βρίσκεται στον αντίποδα και ζητάει να πληρώσει το κράτος και οι μεγαλομέτοχοι των τραπεζών για να απαλλαγούν αυτά τα νοικοκυριά.

Η ακρίβεια είναι αποτέλεσμα των δικών σας πολιτικών που εφαρμόσατε η οποία οδήγησε σε μονοπώληση της αγοράς, αυτά τα trusts όπως λέτε, λόγω του ανταγωνισμού αλλά και της στήριξης της οποίας είχαν επενδυτικής, φοροαπαλλαγών και άλλα. Είναι αποτέλεσμα των μειγμάτων διαχείρισης που εφαρμόζατε. Πανηγυρίζατε ως προοδευτική εξέλιξη την επεκτατική νομισματική πολιτική που εφάρμοσε η Ευρωπαϊκή Κεντρική Τράπεζα. Όμως αυτή οδήγησε στον πληθωρισμό. Η εξωστρέφεια οδηγεί σε ακρίβεια λόγω ακριβώς του τουριστικού ρεύματος αλλά και ταυτόχρονα επιβάλλετε σε αυτές τις αυξημένες τιμές και τους φόρους κατανάλωσης, οι οποίοι αυξάνουν την τελική τιμή και όσο αυξάνονται οι τελικές τιμές αυξάνονται και τα φορολογικά έσοδα. Για φανταστείτε ένα σπιράλ τρόμου. Αυτός είναι ακριβώς είναι και ο τιμάριθμος των φτωχών.

Οδηγήσατε σε ενεργειακή φτώχεια μέσα από την πολιτική απελευθέρωσης που εφαρμόσατε όλες οι κυβερνήσεις, αλλά και την πράσινη μετάβαση. Οδηγήσατε στην απολιγνιτοποίηση βάζοντας το τέλος ρύπων για να καταστεί ο λιγνίτης ακριβός, για να υποκατασταθεί με το εισαγόμενο ορυκτό καύσιμο, το φυσικό αέριο, το οποίο τώρα το υγροποιημένο είναι πανάκριβο. Δώσατε τα πάντα στα αρπακτικά της πράσινης ενέργειας μέχρι και διασφαλισμένες τιμές. Βάλατε τη ρήτρα αναπροσαρμογής και το Χρηματιστήριο Ενέργειας για να κάνετε ένα πολύ ακριβό μείγμα για τον λαό.

Οι δικές μας προτάσεις ακριβώς αυτό το μείγμα, αυτήν την πολιτική θέλουν να αμφισβητήσουν. Γι’ αυτό ζητάμε την κατάργηση του τέλους ρύπων. Να μπει πάλι ο λιγνίτης σε ηλεκτροπαραγωγή, να μην κλείσει η «Μελίτη 1» και η «Μεγαλόπολη 4» που ετοιμάζετε να την κλείσετε στις 31 του Δεκεμβρίου. Βεβαίως να καταργηθεί το Χρηματιστήριο Ενέργειας, να καταργηθούν οι παχυλές επιδοτήσεις στις ΑΠΕ και μια σειρά άλλα τέτοια μέτρα.

Η στέγαση αντίστοιχο πρόβλημα, γιατί ακριβώς αποτελεί εμπόρευμα το κεραμίδι πάνω από το κεφάλι του εργαζόμενου, του λαού. Από αυτήν την άποψη έχει βάλει βαθιά στην αύξηση των τιμών αυτού του εμπορεύματος η βραχυχρόνια μίσθωση, δηλαδή η προσέλκυση τουριστών, αλλά και η βίζα. Εσείς τι λέτε; Μια μικρή επιδοματική πολιτική. Λέτε, είτε στη μεριά των τόκων που πληρώνουν για τα δάνεια είτε στο ενοίκιο. Πολύ λίγα, για λίγο αλλά και για λίγους. Ενώ εμείς απαντάμε ότι πρέπει με ευθύνη του κράτους τουλάχιστον να διασφαλιστούν άμεσα η κατασκευή φοιτητικών εστιών χωρίς συμπράξεις, για να καλύψει το σύνολο των στεγαστικών αναγκών των φοιτητών και να μην αναγκάζονται να νοικιάζουν και βεβαίως το ίδιο το κράτος μέσα από την πάλη να διασφαλίσει τη λαϊκή στέγη. Υπήρχε ο Οργανισμός Εργατικής Κατοικίας που τον καταργήσατε με την ψήφο σας και οι τρεις, Νέα Δημοκρατία, ΣΥΡΙΖΑ, ΠΑΣΟΚ, η οποία, τουλάχιστον, προσέφερε -παρά τα λάθη, παρά τις αδυναμίες- μια φτηνή λαϊκή στέγη στους εργαζόμενους και με αυτόν τον τρόπο μείωνε τα ενοίκια.

Έτσι, λοιπόν, όλα αυτά που ανέφερα, μαζί τα κάνατε γιατί όλοι σας είσαστε σημαιοφόροι της εξυπηρέτησης των αναγκών του κεφαλαίου και της υλοποίησης των ευρωενωσιακών πολιτικών. Και αυτό είναι το δεύτερο σημείο σύγκλισης σύμπτωσής σας. Διαμορφώσατε μια αγορά εργασίας που η εικόνα είναι τραγική γιατί χτυπήσατε τα συγκροτημένα εργατικά δικαιώματα, απελευθερώσατε το ωράριο, επιταχύνατε τη μερική απασχόληση, χτυπήσατε τα ασφαλιστικά δικαιώματα με διάφορους νόμους, αλλά και φροντίσατε να καθορίζονται οι μισθοί με τέτοιον τρόπο, «αλγόριθμος» λέτε για τον κατώτερο, που να μη θίγεται η ανταγωνιστικότητα, η παραγωγικότητα και η κερδοφορία των επιχειρήσεων, δηλαδή στους μισθούς να αντιστοιχεί ένα όλο και μικρότερο μέρος της παραγωγικής δραστηριότητας. Τσακίσατε τα συνδικαλιστικά δικαιώματα. Είναι αποτέλεσμα των δικών σας πολιτικών αυτή η αγορά εργασίας που αναπαράγει μια πολύ φτηνή εργατική δύναμη, αναλώσιμη εργατική δύναμη, μια αγορά εργασίας η οποία χτυπιέται στις συμπληγάδες της εισφοράς και της ανταγωνιστικότητας και στη μεγέθυνση της κερδοφορίας των επιχειρηματικών ομίλων. Άλλο ένα ακόμη σημείο σύγκλισης σας.

Και βεβαίως ο κρατικός προϋπολογισμός για το 2025 έχει ένα νέο χαρακτηριστικό γνώρισμα, ότι δεν σας επιτρέπει να καλλιεργείτε φρούδες ελπίδες για το μέλλον, γιατί εντάσσεται στην υπηρέτηση του νέου συμφώνου σταθερότητας και ανάπτυξης, γιατί ακριβώς περιλαμβάνει τα μεγέθη τα οποία βρίσκονται στο μεσοπρόθεσμο δημοσιονομικό σχέδιο 2025 -2028, όπως το έχετε καταθέσει και τα οποία προβλέπουν συγκεκριμένο ρυθμό μεγεθών για τους φόρους, για τις δαπάνες αλλά και για τα ματωμένα πρωτογενή πλεονάσματα μέχρι το 2028, τουλάχιστον, και βλέπουμε για μετέπειτα. Και αυτό αποτελεί το τέταρτο σημείο σύγκλισης. Γιατί όλοι σας λέτε ναι, δημοσιονομική πειθαρχία, να μην αμφισβητήσουμε τους κανόνες της ευρωπαϊκής οικονομικής διακυβέρνησης, γιατί,, ακριβώς πώς θα μας αξιολογήσουν οι αγορές διαφορετικό.

Αυτός ο κρατικός προϋπολογισμός και ο κάθε κρατικός προϋπολογισμός αποτελεί εργαλείο αναδιανομής, τα παίρνει από τους πολλούς για να τα δώσει στους λίγους, αλλά και ταυτόχρονα είναι ένα εργαλείο υλοποίησης της αντιλαϊκής πολιτικής. Και από ποιον τα παίρνουν είναι φανερό μόνο και μόνο αν δούμε το σκέλος των εσόδων. Από 63 δισεκατομμύρια ευρώ που προϋπολογίζετε για το 2024, φτάνουμε στα 69 δισεκατομμύρια ευρώ για το 2025, άσχετα αν στο ενδιάμεσο υπήρξε υπεραπόδοση. Και ποιος μας λέει ότι και το 2025 δεν θα υπάρξει υπεραπόδοση των φορολογικών εσόδων; Ο ΦΠΑ αυξάνεται, οι έμμεσοι φόροι συνολικά, στα 38 δισεκατομμύρια ευρώ, 1,6 δισεκατομμύριο ευρώ παραπάνω από ό,τι θα συγκεντρώσατε φέτος. Ο φόρος των φυσικών προσώπων πάει στα 25 δισεκατομμύρια ευρώ, 1 δισεκατομμύριο ευρώ παραπάνω από ό,τι φέτος. Ο φόρος των νομικών προσώπων μην τα ρωτάτε, αύξηση μόλις 100 εκατομμύρια ευρώ σε σχέση με το 2024, παρά την τεράστια κερδοφορία των μεγάλων επιχειρηματικών ομίλων.

Έτσι, λοιπόν, εδώ πρέπει να απαντήσουμε σε ένα εφεύρημα το οποίο λέτε. Μειώσατε -λέτε- τους φορολογικούς συντελεστές και αυξήθηκαν τα φορολογικά έσοδα. Σοβαρά το λέτε; Αυτό το εφεύρημα σκοντάφτει στην πραγματικότητα, γιατί όταν αυξάνονται οι τιμές των τροφίμων, οι τιμές των εμπορευμάτων, αυξάνονται και τα έσοδα από τους ίδιους τους συντελεστές του ΦΠΑ. Να ένας παράγοντας. Ακόμη και η πενιχρή αύξηση των μισθών και των συντάξεων με σταθερούς φορολογικούς συντελεστές αυξάνει τη φορολογία και τα φορολογικά έσοδα, τα βάρη και βεβαίως όποιος χαρακτήρας του φορολογικού συστήματος αντανακλάται από τη σχέση έμμεσων άμεσων φόρων, 60%. Και μάλιστα άκουσα τον γενικό εισηγητή του ΠΑΣΟΚ να λέει ότι δεν εφαρμόζουμε -λέει- αυτά που έχει ο ΟΟΣΑ τον μέσο όρο. Δεν είπε, όμως, η πρόσφατη έκθεση του ΟΟΣΑ τι λέει. Να καταργηθούν ή και να αυξηθούν οι χαμηλότεροι συντελεστές του ΦΠΑ, γιατί αν μειωθούν οι συντελεστές ΦΠΑ ευνοούνται οι πιο πλούσιοι. Ακούστε τι είπε ο ΟΟΣΑ! Να μπουν νέοι φόροι αυξημένου ΦΠΑ στα εμπορεύματα που έχουν μεγάλο λίπος και ταυτόχρονα να μειωθεί το αφορολόγητο των 10.000 ευρώ. Αυτά πρότεινε ο ΟΟΣΑ. Για φανταστείτε, λοιπόν, σε τι τραγωδία και σε τι εγκλήματα προδιαγράφονται αν υλοποιηθούν αυτές οι προτάσεις του ΟΟΣΑ.

Και, βεβαίως, το αντιλαϊκό σας αφήγημα για πάταξη της φοροδιαφυγής δεν αποτελεί τίποτε άλλο παρά επίθεση ολομέτωπη στα λαϊκά εισοδήματα, αφήνοντας στο απυρόβλητο τις σκανδαλώδεις φοροαπαλλαγές για τα επιχειρηματικά συμφέροντα, εφοπλιστές, τράπεζες, τις τριγωνικές συναλλαγές, αλλά και κλείνετε το μάτι σε αυτό το τμήμα των μεγάλων φοροφυγάδων από τα μεσαία στρώματα ότι βρίσκονται στο απυρόβλητο μέσω της οριζόντιας επιβολής του τεκμαρτού εισοδήματος.

Για να μη μακρηγορώ, κύριε Πρόεδρε, από το σκέλος των δαπανών έτσι είναι φανερό σε ποιον τα δίνετε. Στα μονοπώλια 14 δισεκατομμύρια ευρώ από το νέο Πρόγραμμα Δημοσίων Επενδύσεων του Ταμείου Ανάκαμψης και Ανθεκτικότητας, στις εξοπλιστικές δαπάνες 7 δισεκατομμύρια ευρώ και, βεβαίως, στην εξυπηρέτηση του κρατικού χρέους για το 2024 20,5 δισεκατομμύρια ευρώ θα δώσετε και μάλιστα πρόωρη αποπληρωμή 7,9 δισεκατομμύρια ευρώ για χρέη που λήγουν το 2026, 2027 και 2028 και ετοιμάζεστε να κάνετε προπληρωμή και το 2025 άλλα 5 δισεκατομμύρια ευρώ, όπως λέτε.

Από αυτήν την άποψη στον αντίποδα όλων αυτών των δισεκατομμυρίων που διαθέτετε για τις ανάγκες των επιχειρηματικών ομίλων παραμένουν παγωμένες οι κοινωνικές δαπάνες που είναι πολύ κάτω από τις ανάγκες, άντε το πολύ-πολύ να καλύπτει τον πληθωρισμό, ενώ στις καλένδες μπαίνουν οι υποδομές οι οποίες είναι απαραίτητες για την ικανοποίηση των λαϊκών αναγκών αλλά και την προστασία της ανθρώπινης ζωής, όπως αντιπυρική, αντιπλημμυρική προστασία, αντισεισμική. Έτσι, λοιπόν, η εκτέλεση του προϋπολογισμού του 2025 θα οδηγήσει σε επιδείνωση της θέσης των εργαζόμενων και των υπόλοιπων λαϊκών στρωμάτων.

Ολοκληρώνοντας η ανάπτυξη σας, η ταξική σας, η καπιταλιστική σας ανάπτυξη θα οδηγήσει σε συγκέντρωση, μεγάλοι μονοπωλιακοί όμιλοι να ελέγχουν τους κλάδους της οικονομίας. Οδηγεί σε ανισομετρία κλάδων και περιφερειών αλλά οδηγεί πάνω απ’ όλα στην αύξηση των κοινωνικών ανισοτήτων.

Ο παραγόμενος πλούτος συγκεντρώνεται σε όλο και λιγότερα χέρια αλλά ταυτόχρονα διαμορφώνει και τις προϋποθέσεις για την νέα κρίση, ανεξάρτητα επιθετικών προσδιορισμών. Αυτοί είναι οι σιδερένιοι νόμοι της καπιταλιστικής ανάπτυξης. Έτσι,, λοιπόν διευρύνεται όλο και περισσότερο η ψαλίδα ανάμεσα στις τεράστιες δυνατότητες που υπάρχουν για την ικανοποίηση των αναγκών και στο επίπεδο ικανοποίησης. Γι’ αυτό ακριβώς είναι και άσφαιρη η αντιπολίτευση των άλλων κομμάτων. Γιατί πού κινούνται; Διότι οι προτάσεις που κινούνται είναι εντός των τειχών για να απενοχοποιήσουν τις πολιτικές που άσκησαν όσο ήσασταν κυβέρνηση, αλλά και ταυτόχρονα μέσα από αυτόν τον τρόπο να διασφαλίσουν μια κοινωνική συναίνεση στο σύνολο της αντιλαϊκής πολιτικής. Όπως αυτή η κουβέντα που γίνεται για τις τράπεζες. Δώσατε 80 δισεκατομμύρια στις τράπεζες με κάθε τρόπο όλα τα προηγούμενα χρόνια και ζητάτε κάτι ψίχουλα, μερικές εκατοντάδες εκατομμύρια; Τι είναι αυτό; Δηλαδή λέτε στον κόσμο διυλίστε τον κώνωπα και καταπιείτε την κάμηλο. Αυτό ακριβώς λέτε, γιατί ακριβώς γνωρίζετε πολύ καλά ότι δεν μπορεί να υπάρξουν άλλες πολιτικές, φιλολαϊκές διεξόδους στο πλαίσιο του συστήματος. Και αυτή η σύγκλιση στις στρατηγικές επιλογές που έχετε είναι και υπεύθυνη για την κρίση της σοσιαλδημοκρατίας γιατί έχει όλο και μικρότερη ικανότητα να εγκλωβίζει τη λαϊκή δυσαρέσκεια. Και, βεβαίως, η διέξοδος για τον λαό δεν πρόκειται να έρθει από οποιουσδήποτε σωτήρες, από τα κόμματα μιας χρήσης.

Εμείς λέμε πως,, βεβαίως υπάρχει διέξοδος και βρίσκεται στο να δυναμώσουμε ακόμη περισσότερο τον δρόμο του αγώνα με επίκεντρο την ικανοποίηση των σύγχρονων αναγκών των εργαζομένων, για μια κοινωνία που το ρεύμα, το νερό, η στέγαση, η υγεία και η παιδεία δεν θα είναι εμπόρευμα, για μια κοινωνία όπου ο νέος δεν θα γίνεται κρέας για τα κανόνια των πολεμικών συγκρούσεων, για μια κοινωνία που θα είναι απαλλαγμένη από την κρίση. Και αυτό το ιστορικό παράδειγμα υπάρχει παρά τα λάθη που έγιναν, ο σοσιαλισμός.

Σε αυτόν, λοιπόν, ακριβώς τον δρόμο καλούμε τα ευρύτερα λαϊκά στρώματα να βαδίσουν, να αξιοποιήσουν τις όποιες ρωγμές υπάρχουν προς όφελός τους.

Για όλους αυτούς τους λόγους, κύριε Πρόεδρε, καταψηφίζουμε τον κρατικό προϋπολογισμό για το 2025.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καραθανασόπουλο.

Θα καλέσω στο Βήμα τον γενικό εισηγητή από την Ελληνική Λύση και Αντιπρόεδρο της Βουλής, κ. Βασίλειο Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, έχουμε ήδη τοποθετηθεί λεπτομερώς για τον προϋπολογισμό στην επιτροπή. Οπότε σήμερα θα απαντήσουμε σε κάποια θέματα και θα παραθέσουμε κάποιες προτάσεις μας, με μια περιληπτικά αναφορά προηγουμένως σε αυτά που έχουμε ήδη πει, καταθέτοντας για όλα πίνακες και έγγραφα στα Πρακτικά όλα μαζί για να μην καθυστερούμε.

Ξεκινώντας από τις απαντήσεις μας στους αλαζονικούς και αυτάρεσκους εικοσιτέσσερις πίνακες που κατέθεσε ο συμπαθής κ. Χατζηδάκης στην επιτροπή για να στηρίξει την ομιλία του, προφανώς δεν έχουμε χρόνο να αναφερθούμε σε όλους. Αν και θα είχε νόημα αφού ο μοναδικός τους στόχος είναι η διαστρέβλωση των γεγονότων.

Σύμφωνα, λοιπόν, με έναν από αυτούς με τον τίτλο «η Ελλάδα πετυχαίνει το τέταρτο υψηλότερο πρωτογενές πλεόνασμα στην Ευρωπαϊκή Ένωση, ύψους 2,5% το 2024», ασφαλώς δεν μπορεί να είναι κανένας ευτυχής, επειδή αφ’ ενός μεν είναι απαράδεκτα υψηλότερο από το ρυθμό αύξησης του ΑΕΠ ύψους 2,2%, αφ’ ετέρου στηρίζεται στην υπερφορολόγηση των Ελλήνων, ενώ αφαιρεί χρήματα από μία προβληματική οικονομία όπως η ελληνική για να δοθούν στους δανειστές.

Αναφορικά με τον πίνακα με τον τίτλο «Η Ελλάδα πρωταθλήτρια Ευρώπης το 2023 στη μείωση των φόρων ως προς το ΑΕΠ» πρόκειται καθαρά για λαϊκισμό αφού σύμφωνα με τον ΟΟΣΑ τα φορολογικά έσοδα από αγαθά και υπηρεσίες ανήλθαν στο 40,1% του συνόλου των εσόδων στην Ελλάδα και αποτελούν το τρίτο υψηλότερο ποσοστό στην Ευρώπη, ενώ είναι κατά πολύ υψηλότερα από το μέσο όρο του 31,5% του ΟΟΣΑ το 2022, 40,1% στην Ελλάδα, 31,5% στον ΟΟΣΑ. Αυτή είναι η πραγματικότητα.

Όσον αφορά δε τον λόγο φόρων προς ΑΕΠ είχαμε την τρίτη υψηλότερη αύξηση έχει στον ΟΟΣΑ με 7,5% μετά την Ιαπωνία και τη Σλοβακία.

Σχετικά με τον πίνακα «Η Ελλάδα αναπτύσσεται ταχύτερα από την Ευρωπαϊκή Ένωση», από το 2019 ως το 2024 η Ελλάδα αναπτύχθηκε με ρυθμό 12% σωρευτικά και η Ευρωπαϊκή Ένωση με 7,4%. Μετά την αναθεώρηση όμως των στοιχείων από την ΕΛΣΤΑΤ προς τα πάνω, όταν το 2019 τα έχει αναθεωρήσει προς τα κάτω, ενώ έχουμε επιφυλάξεις και για τα δύο φοβούμενοι ξανά grade statistics.

Σε κάθε περίπτωση η διαφορά του 4,6% για μία χώρα που το ΑΕΠ της είχε προηγουμένως καταρρεύσει, ενώ δαπάνησε για να το πετύχει πάνω από 50 δισεκατομμύρια με δανεικά συν τα κεφάλαια από το Ταμείο Ανάκαμψης με επενδυτικό πολλαπλασιαστή προφανώς πολύ χαμηλότερο της μονάδας, ασφαλώς δεν είναι λόγος να υπερηφανεύεται κανείς, θυμίζοντας πως πριν το 2008 είχαμε πολύ υψηλότερη ανάπτυξη έως και 6,8% χωρίς όμως να αποφύγουμε τη χρεοκοπία. Εκτός αυτού η ενεργειακή κρίση επηρέασε κατά πολύ περισσότερο την βιομηχανική Ευρώπη με αποτέλεσμα την πτώση του μέσου ΑΕΠ της, δίνοντας την ευκαιρία στην Κυβέρνηση να υπερηφανεύεται για αναιμικούς, όμως, στην ουσία ρυθμούς ανάπτυξης με τεράστιο κόστος.

Όσον αφορά τον ρυθμό ανάπτυξης 2,4% στο τρίτο τρίμηνο του 2024 σε ετήσια βάση, οφείλεται ξανά στην κατανάλωση κατά 1,3%, μόλις κατά 0,3% στις επενδύσεις και καθόλου στο εμπορικό ισοζύγιο που ήταν ξανά αρνητικό. Με απλά λόγια οφείλεται στο μοντέλο που μας χρεοκόπησε, που δεν άλλαξε καθόλου η Κυβέρνηση και που θα μας χρεοκοπήσει ξανά.

Σχετικά τώρα με τον πίνακα «Η Ελλάδα στις πρώτες θέσεις της Ευρωπαϊκής Ένωσης, στην απορρόφηση του ΕΣΠΑ και του Ταμείου Ανάκαμψης», όλες οι ελληνικές κυβερνήσεις από το 1981 έως σήμερα εστίαζαν και εστιάζουν, δυστυχώς, στην πλήρη απορρόφηση των κοινωνικών κονδυλίων αντί να επικεντρώνονται στην αποτελεσματική χρήση τους για την προαγωγή της βιώσιμης ανάπτυξης της ελληνικής οικονομίας. Έτσι εκατοντάδες εγχειρήματα των ΕΣΠΑ χρηματοδοτήθηκαν ανεξέλεγκτα με το σκεπτικό να προλάβουμε να πάρουμε τα χρήματα, όσο περισσότερα χρήματα μπορούμε, με αποτέλεσμα το σημερινό μας κατάντημα.

Αναφορικά με τον πίνακα «Αύξηση του μέσου μισθού κατά 25%», αρκετά πάνω από τον πληθωρισμό, που είναι εδώ η σύγκριση με την Ευρώπη; Το 2009 πάντως το μέσο ετήσιο εισόδημα στην Ελλάδα από μισθωτή εργασία ήταν στις 21.191 ευρώ ενώ αντιστοιχούσε τότε στο 80% του μέσου όρου της Ευρωπαϊκής Ένωσης που ήταν τότε στις 26.384 ευρώ. Το 2023, μετά τα αποτυχημένα μνημόνια που υπέγραψαν η Νέα Δημοκρατία, το ΠΑΣΟΚ και ο ΣΥΡΙΖΑ ήταν 17.013 ευρώ δηλαδή 20% κάτω από το 2009 ως η μοναδική χώρα της Ευρωπαϊκής Ένωσης με αρνητικούς μισθούς. Δεν υπάρχει καμμία άλλη. Αντιστοιχούσε δε στο 46% του μέσου ευρωπαϊκού όρου των 37.900 ευρώ από 80% το 2009 όσο περίπου η ανύπαρκτη ανταγωνιστικότητα της Ελλάδας, πολύ κάτω από το 67% του κατά κεφαλήν εισοδήματος μας που συνέκλινε με την Ευρωπαϊκή Ένωση μόλις κατά περίπου 1,5 μονάδα από το 2019 έως το 2023 όταν της Βουλγαρίας, της μοναδικής χώρας που ξεπερνάμε συνέκλινε κατά 3 μονάδες οπότε σύντομα θα μας ξεπεράσει. Στην υπόλοιπη Ευρώπη οι μισθοί έκτοτε έχουν αυξηθεί κατά 44%, ενώ σε εμάς έχουν μειωθεί κατά 20%, όταν παράλληλα έχουν απογειωθεί οι αξίες γης, ακινήτων και τα επιχειρηματικά κέρδη, καθώς επίσης το κόστος ζωής.

Καταντήσαμε δε εκτός από προτελευταίοι στο κατά κεφαλήν εισόδημα, τρίτοι από το τέλος στην Ευρωπαϊκή Ένωση και στους μέσους μισθούς, σημειώνοντας πως το διαθέσιμο εισόδημα που αναφέρει παραπλανητικά η Κυβέρνηση περιλαμβάνει διάφορα έσοδα και είναι εντελώς διαφορετικό από τους μισθούς ειδικά από τους μέσους της πλήρους απασχόλησης.

Επιπλέον, είχαμε μία από τις χειρότερες επιδόσεις το 2023 σε σχέση με το 2022, αφού οι μισθοί στην Ελλάδα αυξήθηκαν μόλις κατά 3,69%, ενώ στη Ρουμανία για παράδειγμα κατά 17,76%, δηλαδή, έξι φορές παραπάνω. Συνεχίζοντας με τον πίνακα «αύξηση καταθέσεων κατά 55 δισεκατομμύρια από το 2019», πάντα του κ. Χατζηδάκη, πρόκειται για έναν ακόμη μεγάλο λαϊκισμό, αφού οι καταθέσεις δεν έχουν απολύτως καμμία σχέση με τις αποταμιεύσεις. Κατάθεση είναι μεταξύ άλλων όταν πουλάς το σπίτι σου και τοποθετείς τα χρήματα στην τράπεζα, ενώ αποταμίευση είναι αυτό που περισσεύει από το εισόδημά σου. Η Ελλάδα είχε και έχει αρνητικές αποταμιεύσεις από το 2021 και μετά, γεγονός που σημαίνει ότι οι πολίτες καταναλώνουν από τα έτοιμα, ενώ χωρίς αποταμιεύσεις είναι σχεδόν αδύνατες οι εγχώριες επενδύσεις υπό τις σημερινές συνθήκες.

Για τους Έλληνες δε η βασική μορφή αποταμίευσης δεν είναι οι καταθέσεις αλλά η κατοικία το δικό τους σπίτι όπου έχει καταρρεύσει το ποσοστό της ιδιοκατοίκησης μέσα στα τελευταία είκοσι χρόνια από το 84,6% τότε στο 61% σήμερα. Τεράστια μείωση της ιδιοκατοίκησης. Γιατί; Κυρίως λόγω των πλειστηριασμών της χρεοκοπίας, που επί Νέας Δημοκρατίας είναι εκτός ελέγχου με τις τράπεζες, τα funds και τους servicers να κάνουν κυριολεκτικά ό,τι θέλουν. Η Κυβέρνηση έφτασε ακόμα και στο σημείο να υπονομεύσει χωρίς ίχνος ντροπής νόμο του 2023 με υπουργική απόφαση του 2024 για να εξυπηρετήσει τα funds, όπως αναλύσαμε στην επιτροπή.

Ο πίνακας τώρα «Σημαντική μείωση του μη εξυπηρετούμενου χρέους νοικοκυριών και επιχειρήσεων» είναι ο ορισμός του λαϊκισμού. Μιλώ πάντα για πίνακες του κ. Χατζηδάκη, αφού τα 70 δισεκατομμύρια του 2024 αφορούν μόνο τα funds όπου κανένας δεν γνωρίζει τι ποσά απαιτούν από τους δανειολήπτες, ενώ δεν αναγράφονται πουθενά τα μη εξυπηρετούμενα χρέη προς την εφορία, τον ΕΦΚΑ, που φυσικά συνεχίζουν να αυξάνονται.

Σύμφωνα πάντως με την Τράπεζα της Ελλάδας υπάρχουν ακόμη περί τα 10 δισεκατομμύρια κόκκινα δάνεια στις τράπεζες, που δεν αναφέρονται, πονηρά προφανώς, στον πίνακα του Υπουργού, ενώ μέρος των μη εξυπηρετούμενων κοκκινίζει ξανά.

Τέλος όσον αφορά την αύξηση των δαπανών για την άμυνα μετά το 2019 δεν αναφέρεται πουθενά πως η Ελλάδα δεν είχε εξαιρέσει τις αμυντικές δαπάνες της από τη λιτότητα του ΔΝΤ, όπως η Τουρκία για παράδειγμα, οπότε απαγορευόταν να αγοράζει εξοπλιστικά έως τον διακανονισμό του 2018 τον οποίο σίγουρα δεν έκανε η Νέα Δημοκρατία.

Συνεχίζοντας με τον προϋπολογισμό οι προβλέψεις για τη μεγέθυνση του ΑΕΠ είναι 2,2% για το 2024 και 2,3% για το 2025, ενώ στον περυσινό προβλεπόταν αρχικά 2,9% για το 2024 που διαψεύστηκε και γι’ αυτό αποσιωπάται όπως είχαμε από τότε προβλέψει και επισημάνει. Το πραγματικό ΑΕΠ μας πάντως, αυτό που μετράει πριν την τελευταία αναθεώρηση της ΕΛΣΤΑΤ, έχει αυξηθεί από τα 183,5 δισεκατομμύρια 2019 στα 198,7 δισεκατομμύρια το 2024, δηλαδή μόλις κατά 15,2 δισεκατομμύρια σε πέντε χρόνια.

Πώς αυξήθηκε; Με δαπάνες άνω των 50 δισεκατομμύρια, με δανεικά, ενώ το υπόλοιπο ΑΕΠ έως τα 236,9 που εκτιμάται, τα 38,2 δισεκατομμύρια δηλαδή υπόλοιπο, οφείλεται στον πληθωρισμό και στα 5 δισεκατομμύρια επιπλέον της αναθεώρησης. Με απλά λόγια δώσαμε 50 δισεκατομμύρια συν τα χρήματα του Ταμείου Ανάκαμψης για να πετύχουμε ΑΕΠ 15,2 δισεκατομμύρια, ενώ από αυτό φαίνεται ξεκάθαρα ο αρνητικός επενδυτικός πολλαπλασιαστής.

Σχετικά τώρα με την πρόβλεψη ανόδου του ακαθάριστου σχηματισμού παγίου κεφαλαίου κατά 8,4% το 2025 είμαστε για μία ακόμη χρονιά επιφυλακτικοί, με δεδομένο ότι ο προϋπολογισμός του 2023 προέβλεπε αύξησή του κατά 15,1% το 2024. Το ποσοστό αυτό δεν επετεύχθη φυσικά ούτε καν με την αναθεώρηση της ΕΛΣΤΑΤ, όπου οι επενδύσεις αυξήθηκαν με ρυθμό 6,6% το 2023 μετά την αναθεώρηση έναντι 4% πριν και 15,1% πρόβλεψη.

Όσον αφορά τις άμεσες ξένες επενδύσεις μειώνονται συνεχώς, όπου σε σύνολο μόλις 2,1 δισεκατομμύρια το πρώτο εξάμηνο του 2024 από 7,5 δισεκατομμύρια το 2022, το 54% αφορούσαν αγορές ακινήτων, ενώ το 2023 σε σύνολο 4,48 δισεκατομμύρια, το 47% αγορές ακινήτων. Είναι λαϊκισμός πάντως να καταθέτει ο κ. Παπαθανάσης έναν πίνακα με τον τίτλο «Η Ελλάδα πρωταθλητής στην αύξηση όγκου επενδύσεων στην Ευρώπη», χωρίς να αναφέρει πως οι μέσες επενδύσεις στην Ευρωπαϊκή Ένωση παραμένουν διαχρονικά πάνω από το 20% του ΑΕΠ, όταν της Ελλάδας είχαν καταρρεύσει σχεδόν στα μισά ενώ συνεχίζουν να είναι σημαντικά χαμηλότερες. Η αλήθεια είναι πως είμαστε τελευταίοι στις επενδύσεις στην Ευρωπαϊκή Ένωση και τρίτοι από το τέλος στις εξαγωγές, δυστυχώς.

Σε σχέση τώρα με το εμπορικό μας έλλειμμα αυξήθηκε κατά 8,9% στο δεκάμηνο, πάνω από τα 28,3 δισεκατομμύρια. Σε ετήσια βάση υπολογίζεται να ανέλθει στα 35 δισεκατομμύρια ή στο -14,7%, όταν ο μέσος όρος της Ευρωπαϊκής Ένωσης είναι στο +2,9%. Εμείς είμαστε στο -14,7% και η Ευρωπαϊκή Ένωση στο +2,9%.

Όσον αφορά δε το έλλειμμα του ισοζυγίου τρεχουσών συναλλαγών διαμορφώθηκε ξανά στο -7,3 δισεκατομμύρια στο οκτάμηνο παρά τα αυξημένα τουριστικά έσοδα. Τα παραπάνω επιβεβαιώνονται από το ότι το εμπορικό έλλειμμα συνοδεύεται από την πτώση των εξαγωγών και την άνοδο των εισαγωγών, ενάντια ως συνήθως στις προβλέψεις του προϋπολογισμού του 2024, γεγονός που μας καθιστά ασφαλώς επιφυλακτικούς για τις προβλέψεις του 2025. Καθιστά επιφυλακτικές επίσης τις εταιρείες αξιολόγησης, όπως τη Fitch πρόσφατα που δεν αναβάθμισε τις προοπτικές της οικονομίας μας, την S&P που μετέφερε στο 2025 την αξιολόγησή μας και τη Moody’s που συνεχίζει να μας κατατάσσει στα σκουπίδια, σε μη επενδυτική βαθμίδα. Όσο για τις θριαμβολογίες της πρόσφατης αναβάθμισης από τη γερμανική Scope, οι Γερμανοί προφανώς ενδιαφέρονται για το οικονομικό τους προτεκτοράτο.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΓΕΩΡΓΙΟΣ ΓΕΩΡΓΑΝΤΑΣ)**

Σε σχέση με την ανεργία εκτός του ότι έχουμε τη δεύτερη υψηλότερη στην Ευρωπαϊκή Ένωση, θα πρέπει πάντα να συγκρίνεται με την απασχολησιμότητα, όπου τον Ιούλιο του 2024, το ποσοστό απασχόλησης στην Ελλάδα στις ηλικίες 15 - 64 ετών ήταν μόλις στο 62%, όταν ο μέσος όρος των χωρών του ΟΟΣΑ είναι στο 70,1% και των χωρών της Ευρώπης στο 71%. Όπως αναλύσαμε δε στην επιτροπή, η πτώση της ανεργίας δεν οφείλεται στην ικανότητα της Ελλάδας να δημιουργεί απασχόληση και παραγωγικότητα. Οφείλεται στην τεχνητή πτώση του ποσοστού ανεργίας μέσω της μείωσης του εργατικού δυναμικού.

Τέλος, αφ’ ενός μεν το εργατικό δυναμικό έχει μειωθεί λόγω του brain drain -όπου θα θέλαμε να παρακαλέσουμε τον συνάδελφο από την Νέα Δημοκρατία να καταθέσει στα Πρακτικά αυτό που είπε ότι επέστρεψαν τριακόσιες πενήντα χιλιάδες Έλληνες- αφ’ ετέρου έχουν αυξηθεί οι θέσεις μερικής απασχόλησης, ενώ οι δύο θέσεις εργασίας κοστίζουν πλέον όσο περίπου η μία στο παρελθόν μετά την κατάρρευση των μισθών.

Συνεχίζοντας με τα έσοδα από φόρους, το 2025 προϋπολογίζονται στα 69,2 δισεκατομμύρια από 51 δισεκατομμύρια το 2019. Η Νέα Δημοκρατία αύξησε επομένως τα φορολογικά έσοδα κατά 18 δισεκατομμύρια εις βάρος κυρίως τη μεσαίας της μεσαίας τάξης κάτι απαράδεκτο για ένα κόμμα που ισχυρίζεται πως είναι φιλελεύθερο. Οι φόροι, βέβαια, όπως ο μνημονιακός ειδικός φόρος κατανάλωσης που καθιστά πανάκριβα τα καύσιμα ενώ αντιστοιχεί στο 21,4% των εσόδων στην Ελλάδα έναντι 10,8% του ΟΟΣΑ -είναι διπλάσιος δηλαδή- μεταφέρονται προφανώς στις τιμές. Οπότε αυξάνουν τον πληθωρισμό που με τη σειρά του αυξάνει τους φόρους και τα δημόσια έσοδα.

Έτσι οι πολίτες εγκλωβίζονται σε ένα φαύλο κύκλο ακρίβειας και υπερφορολόγησης ο οποίος τελικά τους εξαθλιώνει με αποτέλεσμα να χάνουν τα σπίτια τους, τις αποταμιεύσεις τους και ό,τι άλλο έχουν. Τα αυξημένα φορολογικά έσοδα προέρχονται πρωτίστως από την ακρίβεια και από την άνοδο των εισπράξεων του ΦΠΑ, όπου θα αυξηθούν στα 26,6 δισεκατομμύρια το 2025, όταν το 2019 τα έσοδα από τον ΦΠΑ ήταν μόλις 17,6 δισεκατομμύρια και άρα 9 δισεκατομμύρια λιγότερα από το 2025.

Έχουμε 9 δισεκατομμύρια, λοιπόν, περισσότερα έσοδα μόνο από τον ΦΠΑ το 2025 κυρίως με τη διατήρηση του ίδιου συντελεστή στις αυξημένες τιμές. Δευτερευόντως προέρχονται από τους φόρους εισοδήματος φυσικών προσώπων, κυρίως λόγω του νέου κεφαλικού φόρου των ελευθέρων επαγγελματιών από 14,3 δισεκατομμύρια στα 15,2 δισεκατομμύρια.

Περαιτέρω παραμένει σταθερός ο δήθεν προσωρινός ΕΝΦΙΑ στα 2,5 δισεκατομμύρια, αν και θα μπορούσε να αυξηθεί ξανά έμμεσα με την αναπροσαρμογή των αντικειμενικών αξιών, όπως συνέβη στο παρελθόν.

Συνεχίζοντας με τα εξοπλιστικά που αποτελούν σημαντικό θέμα εθνικής ασφαλείας, προϋπολογίζονται στα 1,75 δισεκατομμύρια το 2025 αυξημένα κατά 648 εκατομμύρια από το 2024 σε σύνολο 6,1 δισεκατομμυρίων δαπανών του ΥΠΕΘΑ. Εδώ ρωτήσαμε χωρίς να πάρουμε απάντηση πώς χάθηκαν τα 53,45 εκατομμύρια για εξοπλιστικά, που διαπίστωσε το Ελεγκτικό Συνέδριο στον απολογισμό του 2023, από τον οποίο φαίνεται, όπως χαρακτηριστικά αναφέρεται, ένας τσαρλατανισμός χωρίς όρια από τη Νέα Δημοκρατία που κατηγορεί τους πολίτες για φοροδιαφυγή με στόχο προφανώς τη θυματοποίηση και την υπερφορολόγησή τους, ενώ η ίδια οργιάζει ακόμη και με τη σύσταση μαύρων λογαριασμών, πάντοτε σύμφωνα με το Ελεγκτικό Συνέδριο.

Δεν φαίνεται πάντως να δίνεται έμφαση στην αμυντική μας βιομηχανία γενικότερα, μεταξύ άλλων για αναπτυξιακούς λόγους, με την ΕΛΒΟ των Ισραηλινών να παραμένει αδρανής, με την ΕΑΒ σε πολύ κακή κατάσταση, με την εικόνα στην ΕΑΣ θολή και ούτω καθεξής.

Συνεχίζοντας με το Πρόγραμμα Δημοσίων Επενδύσεων προβλέπονται 14,1 δισεκατομμύρια, μια σημαντική αύξηση, όπου όμως το πρόβλημα είναι σε ποιους και πώς διατίθενται. Από το Πρόγραμμα Δημοσίων Επενδύσεων τα 4,9 δισεκατομμύρια προέρχονται από το Ταμείο Ανασυγκρότησης που έχει καθυστερήσει, όπως έχουμε αναδείξει, ενώ είναι συνδεδεμένο με πολλά μνημονιακά προαπαιτούμενα που δεν έχει ψηφίσει η Βουλή γι’ αυτό πολλές άλλες χώρες δεν το απορροφούν, ενώ εμείς είμαστε πρωταθλητές στην απορρόφηση όχι στη διάθεση.

Στις ιδιωτικοποιήσεις έχουμε πολύ χαμηλά έσοδα γενικά, 8,47 δισεκατομμύρια από το 2011 έως σήμερα. Τα έσοδα αυτά δεν έχουν απολύτως καμμία σχέση με τα 50 δισεκατομμύρια που συζητούνταν με τα μνημόνια, προφανώς λόγω του ξεπουλήματος σε εξευτελιστικές τιμές. Εν προκειμένω, προβλέπονται εισπράξεις 1,88 δισεκατομμύρια το 2025, κυρίως λόγω των εσόδων από τον αιώνιο διαγωνισμό για την Εγνατία, όπου η είσπραξη των νέων 1,35 δισεκατομμυρίων από τον εθνικό κατασκευαστή της Νέας Δημοκρατίας, από την ΤΕΡΝΑ, καθυστερεί και καθυστερεί από το 2023 και να δούμε αν θα εισπραχθούν το 2025.

Όσον αφορά το δημόσιο χρέος είναι περιττό να επαναλάβουμε πως αυτό που μετράει για τους πολίτες είναι το κρατικό χρέος το οποίο από 356 δισεκατομμύρια στα τέλη του 2019 έφτασε στα 404 δισεκατομμύρια τον Σεπτέμβρη του 2024, όταν χρεοκοπήσαμε με 299 δισεκατομμύρια και με υψηλότερο ΑΕΠ, χωρίς όμως να έχουν προστεθεί οι κρατικές εγγυήσεις ύψους περί τα 30 δισεκατομμύρια και ειδικά τα 12,5 δισεκατομμύρια των παγωμένων τόκων του EFSF. Παρά το ότι οι τόκοι φαίνεται να έχουν προστεθεί στο χρέος της γενικής κυβέρνησης, που αυξήθηκε στα 370 δισεκατομμύρια τον Σεπτέμβρη του 2024 από 356 στις 31-12-2023.

Τέλος όσον αφορά τα ρέπος έχουν μειωθεί στο 1,4 τρισεκατομμύριο το 2024 σε ετήσια βάση από 1,6 τρισεκατομμύριο το 2023. Παραμένουν όμως στη στρατόσφαιρα, στο 1,4 τρισεκατομμύριο!

Κλείνοντας τώρα επιγραμματικά με τις τρεις βασικές θέσεις μας όσον αφορά το οικονομικό μας μοντέλο, πρέπει να επικεντρωθεί στον τεχνολογικό πρωτογενή τομέα, στη μεταποίηση, στη βιομηχανία, ειδικά στην αμυντική, με την ίδρυση ενός αντίστοιχου Υπουργείου και στην υψηλή τεχνολογία-καινοτομία. Πώς θα επιτευχθεί; Με τη σωστή χρηματοδοτική πολιτική και με φορολογικά κίνητρα που θα στηρίζουν τους τομείς που αναφέραμε και όχι πια τη μονοκαλλιέργεια του τουρισμού. Επίσης όχι με επιδοτήσεις που κανένας δεν ξέρει ποιοι τις παίρνουν και πού καταλήγουν. Για παράδειγμα με πολύ χαμηλούς ή ακόμη και με μηδενικούς συντελεστές φόρων εισοδήματος στις παραμεθόριες περιοχές μας για παραγωγικές βέβαια επενδύσεις. Εάν δεν συμβεί και αν συνεχίσουν να κατατίθενται ανούσιοι διαχειριστικοί προϋπολογισμοί, όπως ο σημερινός, δεν πρόκειται ποτέ να ξεφύγουμε από την παγίδα του χρέους και της μειούμενης ανταγωνιστικότητας αφού είναι αδύνατο να διεξαχθούν παραγωγικές επενδύσεις που βοηθούν τις ποιοτικές καλά αμειβόμενες και αξιοπρεπείς θέσεις εργασίας, επομένως τους μέσους μισθούς που στηρίζουν μια βιώσιμη κατανάλωση, οπότε το ΑΕΠ, τα έσοδα του δημοσίου, χωρίς τη σημερινή υπερφορολόγηση κ.λπ..

Εν προκειμένω τα 1.500 ευρώ που είπε ο Πρωθυπουργός πως θα ξεπεράσουν οι μέσοι μισθοί το 2027 δεν λένε απολύτως τίποτα, αφού θα είναι το αποτέλεσμα του πληθωρισμού, ενώ με κριτήριο τις άλλες χώρες της Ευρώπης και την ακρίβεια θα καταλήξουμε αυτή τη φορά στην τελευταία θέση της Ευρωπαϊκής Ένωσης και δεν θα περνάμε πλέον καμμία άλλη. Εκτός αυτού η άνοδος των μέσων μισθών προφανώς δεν είναι πολιτική απόφαση σε μια ελεύθερη οικονομία και ασφαλώς δεν εξαρτάται από το κράτος αλλά από τις επιχειρήσεις, από την παραγωγικότητα της εργασίας και από την ανταγωνιστικότητα της χώρας.

Ειδικά η παραγωγικότητα της εργασίας αυξήθηκε ελάχιστα στην Ελλάδα μεταξύ του 2019 και του 2023, από 38.800 ευρώ σε 39.100 ετήσια, με την Ελλάδα να είναι στην προτελευταία θέση ξεπερνώντας μόνο τη Βουλγαρία. Από πού εξαρτάται η παραγωγικότητα της εργασίας; Από τις παραγωγικές και όχι από τις κερδοσκοπικές επενδύσεις, όπως τα ακίνητα, που δημιουργείται ξανά φούσκα, έχοντας φτάσει στο 11,6% του ΑΕΠ το 2005 και από τότε στο 14% το 2023.

Οι επενδύσεις τώρα με τη σειρά τους εξαρτώνται από τη σωστή λειτουργία του κράτους, που παραμένει υπερβολικά γραφειοκρατικό, και της δικαιοσύνης που νοσεί σοβαρά. Ενώ φυσικά επείγει η επίλυση του ενεργειακού προβλήματος της χώρας μεταξύ άλλων με την κατάργηση του εγκληματικού Χρηματιστηρίου Ενέργειας ή με την υιοθέτηση του ιβηρικού μοντέλου.

Θα θέλαμε να συνεχίσουμε την τοποθέτησή μας στο χρεοκοπημένο τουριστικό μας μοντέλο, στο φορολογικό μοντέλο που εμείς προτείνουμε, στον ισολογισμό του κράτους, που επίσης είναι μέσα στις προτάσεις μας, καθώς επίσης στο λογιστικό σύστημα του δημοσίου το οποίο δεν έχει ακόμη δρομολογηθεί, αλλά ο Πρόεδρος βιάζεται και δεν έχουμε χρόνο.

Ευχαριστούμε πολύ.

(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ο Βουλευτής κ. Καφούρος ζητεί άδεια ολιγοήμερης απουσίας στο εξωτερικό από τη Δευτέρα 16 Δεκεμβρίου έως το Σάββατο 21 Δεκεμβρίου. Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τρεις εκπαιδευτικοί συνοδοί 4ο Γυμνάσιο Πάτρας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο γενικός εισηγητής από τη Νέα Αριστερά, ο κ. Τσακαλώτος.

Παρακαλώ, κύριε συνάδελφε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Άκουσα με προσοχή την ομιλία του κ. Μηταράκη, του εισηγητή της Νέας Δημοκρατίας, και δεν μπορώ να πω ότι ήταν κυρίαρχο στοιχείο η αυτοκριτική, δεν το έπιασα ίσως, ούτε η συναισθηματική νοημοσύνη για τους ανθρώπους που υποφέρουν, είτε με το νοίκι είτε στο σουπερμάρκετ είτε όταν είναι στα νοσοκομεία.

Αλλά τα καλά νέα είναι ότι θα έρθει ο κ. Χατζηδάκης θα πει χοντρικά αυτά που είπατε, κύριε Μηταράκη, και θα προσθέσει στο τέλος ότι, βέβαια, «δεν θριαμβολογούμε, καταλαβαίνουμε ότι υπάρχουν προβλήματα, πηγαίνουμε όμως στη σωστή κατεύθυνση», οπότε όλα καλά και για την Κυβέρνηση και για τη Νέα Δημοκρατία.

Ποιο είναι το κυρίαρχο αφήγημα της Νέας Δημοκρατίας; Ότι έχουμε ανάπτυξη 2,3% -θα πάει στο 2,2%- και έχουμε και σταθερότητα. Τη σταθερότητα τη θέλουμε όταν λύνονται τα προβλήματα και έχουμε τον φόβο ότι μπορεί να ξεφύγει το πράγμα. Σταθερότητα όταν υπάρχουν τόσα πολλά αναπτυξιακά, κοινωνικά προβλήματα, δεν είναι απαραίτητα ατού.

Οπότε πρέπει να επιστρέψουμε στη δεκαετία του 1920 για να καταλάβουμε το λάθος, γιατί εκεί έχουμε επιστρέψει και ιδεολογικά και από πολιτική άποψη. Λέγανε οι τότε ορθόδοξοι οικονομολόγοι ότι δεν χρειάζεται περισσότερο παρέμβαση, η αγορά θα λύσει όλα τα προβλήματα γιατί θα αλλάξουν οι τιμές, οι μισθοί. Και έρχεται ο Κέινς και λέει «κάνετε λάθος», ότι μια οικονομία μπορεί να κολλήσει σε μια κακή ισορροπία για πάρα πολλά χρόνια. Από εκεί βγαίνει η φράση «μακροπρόθεσμα είμαστε όλοι νεκροί». Αυτό εννοούσε ο Κέινς, ότι χωρίς κάποιο σοκ σε συγκεκριμένες περιπτώσεις μπορεί να είμαστε κολλημένοι σε μια κακή ισορροπία για την οποία αν δεν αλλάξουμε ρότα, αν δεν κάνουμε κάτι δεν θα ξεφύγουμε από αυτή.

Γιατί έχουμε στασιμότητα κατά την άποψή μου και κατά την άποψή μας; Γιατί δεν λύνονται ούτε τα αναπτυξιακά ούτε τα κοινωνικά προβλήματα. Θα πω πρώτα για τα αναπτυξιακά με τους δικούς σας όρους, γιατί στο τέλος θα επανέλθω το τι είναι ανάπτυξη και τι χρειάζεται να γίνεται με τους όρους της Αριστεράς. Αλλά να τα πάρω όπως τα λέτε εσείς, ότι έχουμε ανάπτυξη και όλα πάνε καλά.

Το θέμα που έβαλα στις επιτροπές ήταν αν αυτή η ανάπτυξη που λέτε, το 2,2, το 2,4, το 2,3 είναι μεγάλο επίτευγμα, δεδομένου τα χρήματα που είχατε στη διάθεσή σας, είτε στην εποχή του COVID είτε στην εποχή του Ταμείου Ανάκαμψης και Ανθεκτικότητας είτε με το ΕΣΠΑ για πολλά δισ. Και ρώτησα μάλιστα τον κ. Πετραλιά -δεν θυμάμαι αν ήσασταν και εσείς, κύριε Χατζηδάκη, στην επιτροπή εκείνη τη στιγμή- ποιος είναι ο υπολογισμός σας για τον πολλαπλασιαστή; Γιατί μου φαίνεται με όλα αυτά τα χρήματα που είχατε στη διάθεσή σας ότι έχουμε 2,2. Δεν το λες και μεγάλο επίτευγμα.

Ως οικονομολόγος μου δημιουργεί την εντύπωση ότι ο πολλαπλασιαστής είναι κάτω από τη μονάδα. Και αν είναι κάτω από το 1 -για να μας καταλάβουν και οι άνθρωποι που μας ακούν- τι σημαίνει αυτό; Ότι για κάθε 1 ευρώ που γίνεται επένδυση, το τελικό αποτέλεσμα στο ΑΕΠ είναι λιγότερο από το 1, δεν δημιουργεί πολλαπλασιαστικό αποτέλεσμα. Αν ισχύει αυτό, κάτι δεν πάει καθόλου καλά στο αναπτυξιακό μοντέλο. Αυτό θα έψαχνε ένας οικονομολόγος. Γιατί έχουμε αυτήν την ανάπτυξη με όλους αυτούς τους διαθέσιμους πόρους, που κάποια στιγμή μπορεί αυτοί οι διαθέσιμοι πόροι να μην υπάρχουν;

Θα σας καταθέσω πίνακες για τις επενδύσεις.

Ο πρώτος είναι για το ακαθάριστο σχηματισμό παγίου κεφαλαίου που λέει ότι δεν έχουμε καμμία σημαντική διαφορά 2024, 2023. Είναι πολύ μεγάλο το κομμάτι στα 35% και πάνω, αυτό που είναι για τις κατασκευές. Υπάρχουν οι μηχανολογικοί εξοπλισμοί, αλλά όπως ξέρετε εκεί είναι και οι στρατιωτικές δαπάνες, άρα δεν είναι εύκολο να βγάλεις. Δεν φαίνεται ότι βελτιώνεται.

Ο άλλος πίνακας είναι για τις άμεσες ξένες επενδύσεις που δείχνουν πόσο μεγάλο κομμάτι είναι αυτά που είναι πάλι για την κατοικία και για τα ακίνητα και πόσο έχει μειωθεί.

Το καταθέτω για τα Πρακτικά.

(Στο σημείο αυτό ο Βουλευτής κ. Ευκλείδης Τσακαλώτος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το θέμα των εξαγωγών-εισαγωγών είναι προβληματικό, είναι και αυτό μια ένδειξη ότι κάτι δεν πάει καλά στο μοντέλο που είναι κάτω από τα αποτελέσματα, κάτω από τους δείκτες. Είχαμε το ίδιο πρόβλημα το 2000 με το 2009. Καταλαβαίνετε ότι είχαμε για χρόνια έλλειμμα στο ισοζύγιο πληρωμών, πρόβλημα στο ισοζύγιο αγαθών και πάλι έχουμε το ίδιο πρόβλημα και έπρεπε να σας προβληματίζει.

Πάμε τώρα στο κοινωνικό. Αν αυτή η σταθερότητα, αυτό το πλαίσιο που έχετε, λύνει τα προβλήματα τα κοινωνικά. Γιατί αν δεν τα λύνει, όπως θα σας εξηγήσω σε λίγο, έχουμε μεγάλο πρόβλημα.

Οι άλλοι πίνακες που θα σας καταθέσω μιλάνε για τις ανισότητες.

Ο πρώτος είναι για το δείκτη Gini, που βλέπουμε ότι ανάμεσα 2015 και 2019 μειώνεται, στα πρώτα σας χρόνια αυξήθηκε, δηλαδή, χειροτέρεψε για να καταλαβαίνει ο κόσμος, άρα έχουμε περισσότερη ανισότητα και τα τελευταία χρόνια είναι λίγο επίπεδο. Μάλιστα στον προϋπολογισμό που καταθέτετε στην Ευρωπαϊκή Ένωση, που δεν επιβάλλεται να τον καταθέτετε στον ελληνικό προϋπολογισμό για την επίπτωση των μέτρων που παίρνετε, το Gini δεν αλλάζει καθόλου μένει το ίδιο, αν δεν κάνω λάθος, κύριε Πετραλιά, και ο άλλος δείκτης, όσο παίρνει πιο πλούσιο 20% με τους λιγότερους πλούσιους 100, έχει μια πολύ μικρή βελτίωση, πολύ μακριά από τη σύγκλιση που λέει ο κ. Μηταράκης.

Το καταθέτω για τα Πρακτικά.

(Στο σημείο αυτό ο Βουλευτής κ. Ευκλείδης Τσακαλώτος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε, όμως, να δούμε τι γίνεται στους μισθούς. Το 2022, η Ελλάδα ήταν στην πέμπτη θέση από το τέλος σε μέσο ονομαστικό μισθό και ο Έλληνας λαμβάνει περίπου 46% του ευρωπαϊκού μέσου όρου. Το 2023, η Ελλάδα ήταν στην τρίτη θέση από το τέλος και ο Έλληνας λαμβάνει περίπου 45% του ευρωπαϊκού μέσου όρου. Πάλι επιστρέφοντας στον κ. Μηταράκη, βλέπετε ότι αυτό δεν αποτελεί σύγκλιση, είναι τάση απόκλισης.

Πάμε στους πραγματικούς μισθούς. Σύμφωνα με τον ΟΟΣΑ για το 2022 η Ελλάδα έχει τρίτο χαμηλότερο μέσο πραγματικό μισθό. Ο μισθός του 2023 είναι μειωμένος και σε σχέση με το 2010 και σε σχέση με το 2019.

Τώρα ερχόμαστε την προηγούμενη εβδομάδα και τι κάνετε γι’ αυτούς τους μισθούς; Γιατί είχατε την ευκαιρία με την οδηγία της Ευρωπαϊκής Ένωσης για τις συλλογικές συμβάσεις, να μπορεί να το διορθώσετε. Γιατί δεν υπάρχει οικονομολόγος, κοινωνικός επιστήμονας που θεωρεί ότι θα αυξηθούν οι μισθοί αν δεν έχουμε συλλογικές συμβάσεις. Και είναι ευτύχημα που είναι εδώ ο κ. Τσακλόγλου που έχει κάνει τόσα χρόνια στη Βρετανία και είμαι σίγουρος ότι παρακολουθεί την κωμική σειρά: «Ναι, κύριε Υπουργέ και ναι, κύριε Πρωθυπουργέ» και τι βγαίνει από αυτήν τη σειρά όταν ο γραφειοκράτης προσπαθεί να βοηθήσει, είτε τον Υπουργό είτε τον Πρωθυπουργό. Και του λέει ή ο Υπουργός ή ο Πρωθυπουργός ότι έχουμε ένα πρόβλημα και δεν ξέρω πώς να το ξεφύγω, η απάντηση του Σερ Χάμφρι είναι: «Κάνε μια επιτροπή. Θα κάνετε μια επιτροπή, θα δείξετε ότι συζητιέται το θέμα, ότι το παίρνετε το πράγμα σοβαρά και σε βάθος χρόνου, ίσως μετά που έχει τελειώσει η θητεία αυτής της Κυβέρνησης, θα το ξανά εξετάσουμε το θέμα». Αυτό κάνετε. Αντί να εφαρμόσετε την οδηγία, τουλάχιστον να μας να παρουσιάσετε ένα σχέδιο, ένα χρονοδιάγραμμα πώς θα αντιμετωπίσουμε το θέμα των συλλογικών διαπραγματεύσεων, εσείς είπατε ότι η σοβαρή απάντηση στην απόκλιση των ελληνικών μισθών από των ευρωπαϊκών είναι να φτιάξουμε μια επιτροπή που θα το συζητήσει.

Πάμε τώρα στην παιδεία. Στον προϋπολογισμό του 2024 ήταν στο 3% του ΑΕΠ. Επειδή είσαστε γενναιόδωροι βάλατε άλλα 100 εκατομμύρια και φτάνουμε στο 2,92% του ΑΕΠ. Κατά τα δικά μου τα μαθηματικά ως Ευκλείδης το 2,92% είναι κάπως λιγότερο από το 3,05% και άρα αυτό δεν το θεωρώ σύγκλιση με την Ευρώπη, που η Ευρώπη ξοδεύει το 4,7% του ΑΕΠ. Άλλο πεδίο έλλειψης σύγκλισης.

Πάμε τώρα στην υγεία. Η λειτουργική ταξινόμηση των δαπανών για την υγεία το 2024 προβλέπει δαπάνες στο 5,48%. Πάλι γενναιόδωροι είστε, βρήκατε άλλα 640% και από το 5,48% πάτε στο 5,43%, όταν ο ευρωπαϊκός μέσος όρος είναι στα 7,6% του ΑΕΠ. Σύγκλιση όχι, απόκλιση και στην υγεία.

Πάμε τώρα στον προϋπολογισμό της πρόνοιας. Τα τελευταία τρία χρόνια ως το 2024 ο προνοιακός προϋπολογισμός, όπως αποτυπώνεται στις δαπάνες του ΟΠΕΚΑ για επιδόματα, μειώνεται ως ποσοστό του ΑΕΠ σε σχέση με το επίπεδο του 2019. Κάποια επιδόματα έχουν μείνει το ίδιο, για παράδειγμα για τη στέγαση, κάποια επιδόματα έχουν αυξηθεί αλλά λιγότερο από τον πληθωρισμό, για παράδειγμα για τους ανάπηρους και έχουμε το φαινόμενο της αύξησης που δεν κάνετε την τιμαριθμική αναπροσαρμογή, οπότε κάποιοι χάνουν την πρόσβασή τους σε αυτά τα επιδόματα.

Τέλος, μιλάμε για τη στέγαση, όπου στην Ελλάδα τα νοικοκυριά ξοδεύουν 35,2% του εισοδήματός τους για τη στέγαση, το υψηλότερο στην Ευρωπαϊκή Ένωση, όπου ο μέσος όρος είναι 19,7%. Και μάλιστα στην Ελλάδα το 29% σχεδόν ξοδεύει παραπάνω από το 40% από το εισόδημά του για τη στέγαση.

Γιατί γίνεται αυτό στην Ελλάδα; Γιατί είναι χαμηλότερα τα ποσοστά στην Ελλάδα; Ένας λόγος είναι ότι σε άλλες χώρες έχουμε κοινωνική δημόσια ή τοπική στέγαση και αυτό μειώνει το ποσοστό του κόσμου που ζορίζεται, ενώ εμείς έχουμε παντελή έλλειψη τέτοιων κοινωνικών κατοικιών και άρα ο κόσμος προβληματίζεται περισσότερο.

Εσείς πήρατε το γενναίο ποσό του 1,3 εκατομμυρίου αρχικά από το Ταμείο Ανάκαμψης και Ανθεκτικότητας -1,3 εκατομμύριο, όχι 1,3 δισεκατομμύριο- όταν η Πορτογαλία πήρε 2 δισεκατομμύρια. Έγινε ένας ντόρος, τα κινήματα αυξήθηκαν, μπήκε στην ατζέντα της Αριστεράς το θέμα της στέγασης. Οπότε, σε έναν δεύτερο γύρο πήρατε 2 δισεκατομμύρια παραπάνω, για να δώσετε δάνεια σε λίγους, για να μην περιορίσετε την αύξηση των τιμών και βεβαίως ούτε σκέψη για κοινωνική κατοικία όπως κάνουν στην Πορτογαλία και στην Ισπανία τώρα για να αντιμετωπίσουν αυτό το πρόβλημα.

Επαναλαμβάνω. Επιστρέφω στο βασικό επιχείρημα. Η σταθερότητα στα δημοσιονομικά είναι καλό πράγμα, αν και μόνο αν δημιουργεί το πλαίσιο για να λυθούν δομικά προβλήματα, είτε αναπτυξιακά είτε κοινωνικά. Έτσι, το ερώτημα είναι: Αντιμετωπίζετε το κοινωνικό πρόβλημα με αυτόν τον προϋπολογισμό; Αντιμετωπίζεται το ζήτημα της πραγματικής οικονομίας με αυτόν τον προϋπολογισμό;

Γιατί έχει μεγάλη σημασία αυτή η ερώτηση; Γιατί η ιστορία της Ελλάδας από το 1974 είναι ότι όταν δεν λύνεται το κοινωνικό και το αναπτυξιακό πρόβλημα αυτό είναι πηγή δημοσιονομικής δυσλειτουργίας. Τι είναι η σταθερή μακροοικονομική πολιτική όταν δεν λύνονται τα προβλήματα; Είναι σαν μια χύτρα ατμού που βάζετε το καπάκι πάνω σε αυτά τα κοινωνικά και αναπτυξιακά προβλήματα και πάντα αυτά θα ξεσπάσουν με μια άλλη μορφή.

Σας είπα στην επιτροπή, κύριε Χατζηδάκη, το παράδειγμα της Αμερικής, όπου για να λυθεί το κοινωνικό πρόβλημα μετά από τα χρόνια του νεοφιλελευθερισμού, που πάλι είχε στάσιμους μισθούς, η λύση ήταν ο ιδιωτικός δανεισμός. Μάλιστα, μιλάγανε πολύ για χρηματοπιστωτικό κεϋνσιανισμό, ότι στηριζόταν η ζήτηση μέσα από ιδιωτικά δάνεια. Κα αυτό έσκασε το 2008.

Αν δεν τα λύσετε αυτά τα προβλήματα, τα κοινωνικά και τα αναπτυξιακά, θα έχουμε πάλι προβλήματα δημοσιονομικά, επειδή δεν μπορεί το «καπάκι» να το κρατήσεις για πάντα, όπως θέλετε.

Άρα, τι χρειάζεται; Πώς αντιμετωπίζεται αυτό;

Επειδή δεν έχω μεγάλες ελπίδες ούτε να μου δώσετε απαντήσεις ούτε να έχετε θέληση να αντιμετωπίσετε αυτά τα προβλήματα, θέλω να μιλήσω τώρα στην προοδευτική Αριστερή Αντιπολίτευση.

Κατά τη δική μου άποψη, χρειάζονται τουλάχιστον τρεις βασικές τομές, αν είναι να αντιμετωπιστεί αυτή η στασιμότητα. Αν σας έχω πείσει ότι αυτό που έχουμε είναι στασιμότητα και όχι σταθερότητα.

Το πρώτο έχει να κάνει με τις αμυντικές δαπάνες. Ξέρουμε ότι έχουν φτάσει στο 3%. Έτσι λέει το ΝΑΤΟ και μας παινεύει. Ενώ ο στόχος είναι 2%, εμείς σαν πολύ καλοί «μαθητές» έχουμε φτάσει στο 3%.

Τώρα μιλάω σε εσάς, στο ΠΑΣΟΚ, περισσότερο από όλους.

Θεωρείτε ότι είναι βιώσιμο το 3%; Θεωρείτε δηλαδή ότι σοβαρά θα πάμε στον κόσμο με κάποιο σχέδιο -θα πάτε ή θα πάμε- και θα τους πείτε ότι θα λύσουμε το θέμα των νοσοκομείων, της παιδείας, της ανάπτυξης, της έρευνας και της τεχνολογίας και θα κρατήσουμε αυτό το ποσό δαπανών για τα εξοπλιστικά; Είναι πιστευτό αυτό; Είναι ρεαλιστικό;

Θυμίζω ιδιαίτερα σε σας γι’ αυτό το θέμα -θα μιλήσω παρακάτω για τους άλλους δύο τομείς- ότι όταν έχασε το ΠΑΣΟΚ και ο ΣΥΡΙΖΑ το 2023 ήρθε στη Βουλή ο Υπουργός Επικρατείας,, κ. Μάκης Βορίδης και τι είπε σε όλους μας; Είπε ότι εσείς του ΠΑΣΟΚ και εσείς του ΣΥΡΙΖΑ είχατε πιο γενναιόδωρο πρόγραμμα από εμάς, περισσότερους καθηγητές, περισσότερους στην υγεία, περισσότερες μειώσεις φόρων. Εμείς οι νεοδημοκράτες ήμασταν πιο φειδωλοί και παρ’ όλα αυτά χάσατε και εμείς κερδίσαμε, είπε ο κ. Βορίδης.

Αυτή είναι μια πρόκληση. Το ερώτημα είναι, με αυτές τις στρατιωτικές δαπάνες μπορεί η Αριστερά, το προοδευτικό κομμάτι, να απαντήσει;

Πάμε τώρα στα φορολογικά, με το ίδιο ερώτημα που έβαλε ο κ. Βορίδης. Βάλατε, το ΠΑΣΟΚ, τη φορολογία στις τράπεζες. Και καλά κάνατε. Και το επιχείρημα του κ. Χατζηδάκη ότι αυτό θα διώξει επενδύσεις δεν ισχύει, γιατί όπως θα σας εξηγήσει ο κ. Τσακλόγλου από τη δική σας την οικονομική θεωρία, της γενικής ισορροπίας, που θεωρεί ότι όλοι οι φόροι είναι διαστρεβλωτικοί, διαστρεβλώνουν δηλαδή, ο μόνος φόρος που δεν είναι ο εφάπαξ φόρος.

Αυτό δεν μάθαμε, κύριε Τσακλόγλου, από τον Arrow και τον Han, ότι ο φόρος που είναι εφάπαξ, που γίνεται μια φορά, δεν είναι; Άρα, ακόμα και με τη δική σας λανθασμένη θεωρία θα έπρεπε, αν είχατε κοινωνική ευαισθησία -θα μας πείτε ότι «δεν έχετε η Αντιπολίτευση το μονοπώλιο της κοινωνικής ευαισθησίας»-, να το κάνετε.

Καλό, λοιπόν! Αλλά, φτάνει; Θα ξαναεξετάσουμε όλο το φορολογικό; Επί ΣΥΡΙΖΑ το 2019 εμείς τότε μειώσαμε τον ΕΝΦΙΑ κατά 250 εκατομμύρια σε έναν έκτακτο προϋπολογισμό, μεσοσταθμικά περίπου 30%, 10% για τους πιο χαμηλούς και τους μεσαίους. Και έρχεται η Νέα Δημοκρατία και διπλασιάζει τη μείωση -από 250 εκατομμύρια πήγε 500 εκατομμύρια- σε περιουσίες πάνω από 700 εκατομμύρια.

Ήταν προτεραιότητα τότε αυτή η μείωση του φόρου; Να μου πείτε την άποψή σας. Θα το συζητήσουμε αν πρέπει, πραγματικά, να επιστρέψει εκεί που ήταν; Να το συζητήσουμε, είναι μέρος της απάντησης, για να έχουμε ένα ρεαλιστικό σχέδιο για το πώς απαντάμε.

Κύριε Γερουλάνε, που έχετε κάνει στην Αμερική θα έχετε ακούσει την έκφραση που λένε οι Ρεπουμπλικάνοι «starving the beast», «να κάνουμε το τέρας να πεινάσει».

Τι σημαίνει αυτό; Τι κάνει η Δεξιά; Έρχεται και μειώνει τους σαράντα έξι ή εβδομήντα έξι ή ογδόντα έξι φόρους για τους πλούσιους, μειώνει και τον φόρο στα κέρδη, έρχεται η πίεση κάποια στιγμή στον προϋπολογισμό και λέει: «Τώρα δεν μπορώ να ξοδέψω περισσότερα στην παιδεία, δεν μπορώ να ξοδέψω περισσότερα στην υγεία. Δεν καταλαβαίνετε ότι δεν πρέπει να επιστρέψουμε στη χρεοκοπία την παλιά εμείς και μας πιέζετε να ξοδέψουμε περισσότερο για την υγεία και την παιδεία;». Αυτό δε μας λένε; Αυτό είναι το «starving the beast». Δηλαδή, κάνουν την εντελώς ταξική πολιτική να μειώσουν τους φόρους στους πλούσιους, θα δημιουργηθεί κάποια στιγμή από την κοινωνική πίεση πρόβλημα στον προϋπολογισμό και μετά θα μας πουν ότι δεν μπορούν.

Αφήστε τον φόρο για τον ΕΝΦΙΑ. Ο φόρος στα κέρδη, που κατέβηκε στο 22%; Αν πήγαινε στο 25%, εκεί που είναι περίπου η Ολλανδία, εκεί που είναι περίπου η Γαλλία και η Ισπανία -πιο πολύ από το 25% είναι οι πιο πολλοί- τρεις ποσοστιαίες μονάδες να αυξηθεί, είναι περίπου 1 δισεκατομμύριο. Δικαιολογημένο είναι το 22%, που είναι από τους χαμηλότερους; Είναι δικαιολογημένο; Θα το συζητήσουμε; Ή θα πούμε ότι και θα μειώσουμε τους φόρους και θα αυξήσουμε τις δαπάνες, αλλά θα είναι μη ρεαλιστικό;

Άρα, η δεύτερη τομή που πρέπει να συζητήσουμε σοβαρά είναι η φορολογία. Καλά, ο ΣΥΡΙΖΑ σας ξεπέρασε, έκανε πρόταση να μειωθεί ο φόρος εισοδήματος και θα επηρέαζε και ανθρώπους μέχρι 200.000 τον χρόνο. Δεν δημιουργεί ρεαλιστικό πρόγραμμα αυτό, δεν απαντάει στο ερώτημα.

Πάμε τώρα στο αναπτυξιακό μοντέλο. Σας είπα στην αρχή ότι όλη η κριτική που σας έκανα ήταν πάνω στους δικούς σας όρους για την ανάπτυξη. Τώρα να σας πω με τους δικούς μας όρους.

**ΠΡΟΕΔΡΕΥΩΝ (Γεώργιος Γεωργαντάς):** Λίγο σύντομα παρακαλώ.

**ΕΥΚΛΕΙΔΗΣ ΤΣΑΚΑΛΩΤΟΣ:** Θα κάνω πολύ γρήγορα, κύριε Πρόεδρε. Τρία σημεία είναι.

Το πρώτο είναι αυτό το φοβερό που είπατε την προηγούμενη εβδομάδα σε άλλο νομοσχέδιο, ότι όποιος θέλει να κατευθύνει την ανάπτυξη, όπως κάνει η Ευρωπαϊκή Ένωση, όπως κάνει η πρόταση Ντράγκι, είναι το σοβιετικό μοντέλο. Δεν ξέρω αν το είπατε αυτό για να πείσετε το ΚΚΕ, επειδή κάνουν κάτι που είναι σοβιετικό, να μπουν σε συμμαχία και σε λαϊκό μέτωπο. Δεν ξέρω αν αυτός ήταν ο στόχος σας. Όμως, πραγματικά δεν έχετε καταλάβει; Δεν έχει διαβάσει τίποτα από τη Mazzucato; Δεν έχετε καταλάβει ότι ακόμα και οι κεντροδεξιοί θεωρούν ότι δεν μπορούμε να δούμε φοροαπαλλαγές στον ιδιωτικό τομέα χωρίς να θέλουμε να πάρουμε κάτι;

Να σας θυμίσω ότι ακόμα και η NASA όταν έκανε επενδύσεις και είχε υπεργολαβίες, είχε ένα άρθρο για τα μη υπερκέρδη, ότι οι υπερεργολάβοι έπρεπε να υπογράψουν ότι δεν θα κερδίσουν υπερβολικά από τη συμφωνία με τη NASA; Αυτό είναι το διαφορετικό.

Το δεύτερο έχει να κάνει με τους θεσμούς. Δεν έχω καιρό, κύριε Πρόεδρε, που έχω πει γι’ αυτό το βιβλίο με το οποίο ο Ατζέμογλου και ο Τζόνσον πήραν το Νόμπελ. Με παρακολουθήσεις και βρισίδι σε ανθρώπους στις ανεξάρτητες αρχές για να τους πιέσετε να μην είναι υποψήφιοι για την Προεδρία της Δημοκρατίας δεν φτιάχνετε θεσμικό πλαίσιο επενδύσεων.

Και το τρίτο σημείο, και πραγματικά είναι το τελευταίο, κύριε Πρόεδρε, και σας ευχαριστώ για την ανοχή, είναι για την ανάπτυξη. Σας κάνω εδώ στη Βουλή την πρόβλεψη ότι καμμία χώρα τα επόμενα δέκα χρόνια δεν θα έχει μεγάλη ανάπτυξη. Και ο λόγος είναι ακριβώς επειδή η παραγωγικότητα σε αυτούς τους τομείς που παλιά σήκωναν την ανάπτυξη -στον βιομηχανικό τομέα δηλαδή- είναι τέτοια που μειώνουν τις τιμές πολύ περισσότερο από αυτό που ισχύει στις υπηρεσίες. Άρα, ακριβώς επειδή γίνεται αυτό, ο κόσμος θα ξοδεύει όλο και λιγότερο σε προϊόντα της βιομηχανίας σε σχέση με παλιά. Και το καινούργιο μοντέλο της ανάπτυξης δεν είναι να έχουμε σώνει και καλά μεγάλη ανάπτυξη, γιατί δεν είναι εφικτό, αλλά είναι να δούμε τους τομείς όπως η οικονομία της φροντίδας και η πράσινη ανάπτυξη, που δεν έχουν μεγάλη κερδοφορία, αλλά απαντούν στις ανάγκες των πολλών.

Άρα, κάνετε λάθος με τους δικούς σας όρους για την ανάπτυξη. Δεν είναι εντυπωσιακή ανάπτυξη, δεδομένους τους πόρους που είχατε. Και κάνετε λάθος για τον στόχο, γιατί ο στόχος είναι να δημιουργήσουμε ένα μπλοκ δυνάμεων που αμφισβητεί τη φύση της ανάπτυξης που κάνετε, να στρέψει την οικονομία σε κάποιες υπηρεσίες, όχι χρηματοοικονομικές υπηρεσίες ή χρηματοπιστωτικές δραστηριότητες που έχουν πολύ χαμηλή κοινωνική απόδοση, αλλά στις ανάγκες των πολλών, στην υγεία, στην παιδεία και στον πολιτισμό. Κι αυτά τα τρία στοιχεία που είπα -για τις δαπάνες, για τη φορολογία και για το μοντέλο της ανάπτυξης- θέλουν πολλή συζήτηση, αλλά μόνο αν υπάρχει αυτή η συζήτηση θα έχουμε ένα ριζοσπαστικό και ρεαλιστικό εναλλακτικό μοντέλο που χρειάζεται η Ελλάδα.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Τον λόγο τώρα, κυρίες και κύριοι συνάδελφοι, έχει ο γενικός εισηγητής από την Κοινοβουλευτική Ομάδα της Νίκης κ. Βορύλλας.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα ξεκινήσω την ομιλία σχολιάζοντας τον πίνακα σχετικά με τις μειώσεις φόρων ως ποσοστό επί του Ακαθάριστου Εθνικού Προϊόντος τον οποίο μας προσκόμισε ο Υπουργός Εθνικής Οικονομίας σε συνεδρίαση της Επιτροπής Οικονομικών Υποθέσεων. Ο εν λόγω πίνακας έχει ως σχόλιο: «Οι φόροι ως προς το ΑΕΠ μειώθηκαν από 42,8% το 2022 σε 40,7% το 2023. Η Κυβέρνηση εφαρμόζοντας το σωστό μείγμα πολιτικής έχει καταφέρει να έχει περισσότερα έσοδα με λιγότερους φόρους».

Ο εν λόγω πίνακας και το σχόλιο είναι σκοπίμως παραπλανητικά διότι δεν αναφέρεται ποιος είναι ο μέσος όρος φόρων ως προς το ΑΕΠ στην Ευρωπαϊκή Ένωση και στις χώρες μέλη του ΟΟΣΑ ώστε να μπορούμε να συγκρίνουμε το επίπεδο φόρων ως προς το ΑΕΠ. Η αλήθεια που κρύβει ο πίνακας του κυρίου Υπουργού είναι ότι ο μέσος όρος φόρων ως προς το ΑΕΠ στην Ελλάδα είναι πολύ υψηλότερος από αυτόν της Ευρωπαϊκής Ένωσης.

Θα καταθέσουμε στα Πρακτικά την έκθεση του ΟΟΣΑ του 2024 με τίτλο: «Revenue Statistics» με την οποία προκύπτει ότι στην Ελλάδα κυρίως οι έμμεσοι φόροι γεμίζουν τα κρατικά ταμεία.

(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ειδικότερα για την Ελλάδα ο λόγος φόρου προς ΑΕΠ μειώθηκε το 2023 σε 39,8% από 41,2% το 2022. Ο μέσος όρος στις χώρες του ΟΟΣΑ ήταν 33,9% το 2023 και 34% το 2022. Δηλαδή στην Ελλάδα οι φόροι κατά το 2023 ήταν κατά 5,9% και κατά το 2022 7,2% μεγαλύτεροι σε σχέση με τον μέσο όρο των χωρών του ΟΟΣΑ.

Όπως προκύπτει από τα στοιχεία του 2023 τα έσοδα από τον ειδικό φόρο κατανάλωσης αντιστοιχούσαν στο 21,4% των συνολικών εσόδων στην Ελλάδα, έναντι μόλις 10,8% στον ΟΟΣΑ.

Επιβεβαιώνεται από τον ΟΟΣΑ ότι στην Ελλάδα έχουμε υψηλή φορολογία σε σχέση με τον μέσο όρο των χωρών του ΟΟΣΑ λόγω του ΦΠΑ και των ειδικών φόρων κατανάλωσης, ενώ ταυτόχρονα έχουμε χαμηλή φορολογία στους φόρους εισοδήματος.

Σε άλλη έκθεση του ΟΟΣΑ η Ελλάδα εμφανίζεται ουραγός όσον αφορά τον δείκτη βιοτικού επιπέδου ανάμεσα σε όλες τις χώρες του ΟΟΣΑ, σύμφωνα με νέα στοιχεία που έδωσε στη δημοσιότητα ο οργανισμός πριν από λίγες μέρες. Με βάση τον δείκτη αυτόν, ο οποίος διαμορφώνεται από το διαθέσιμο εισόδημα, το προσδόκιμο ζωής και την εκπαίδευση, η βαθμολογία της χώρας μας για το πρώτο τρίμηνο του 2024 διαμορφωνόταν στο 79,52, τη στιγμή που ο μέσος όρος στον ΟΟΣΑ είναι 125.

Το συμπέρασμα που προκύπτει είναι ότι μολονότι το εισόδημα αυξάνεται τα τελευταία έτη, ο ρυθμός ανόδου δεν επαρκεί για να καλύψει τις απώλειες από τη δεκαετή κρίση σύμφωνα με τον ΟΟΣΑ, ενώ το ΑΕΠ μας υπολείπεται περίπου κατά 17% σε σχέση με τα προ κρίσης επίπεδα.

Με τις εκθέσεις του ο ΟΟΣΑ επιβεβαιώνει ότι η χώρα μας, με ευθύνη της Κυβέρνησης της Νέας Δημοκρατίας, ακολουθεί μια στρεβλή οικονομική πολιτική ρίχνοντας το ποσοστό των φόρων ως προς το ΑΕΠ, αλλά ανεβάζει τον βαθμό εξάρτησης από τους έμμεσους φόρους και ειδικά από τον ΦΠΑ.

Η χώρα μας εξακολουθεί να εφαρμόζει ένα εντελώς διαφορετικό μείγμα φορολόγησης των πολιτών της σε σχέση με τις υπόλοιπες χώρες, επιμένοντας να συγκεντρώνει το μεγαλύτερο κομμάτι των δημοσίων εσόδων από τον ΦΠΑ και όχι από τον φόρο εισοδήματος που θεωρητικά τουλάχιστον έχει το πλεονέκτημα της μεγαλύτερης αναλογικότητας, άρα, και της μεγαλύτερης κοινωνικής δικαιοσύνης.

Από το 2020 οι φόροι επί αγαθών και υπηρεσιών έχουν αυξηθεί από 23,8 δισεκατομμύρια ευρώ σε 33,9 δισεκατομμύρια ευρώ το 2023, εκτιμώντας ότι θα κλείσουν στα 36,4 δισεκατομμύρια ευρώ το 2024. Πρόκειται για αύξηση σε ποσοστό 52,9% μεταξύ 2020 και 2024 και πρόβλεψη για 38 δισεκατομμύρια ευρώ το 2025.

Τα έσοδα από φόρους εισοδήματος αυξήθηκαν από 13,5 δισεκατομμύρια ευρώ το 2020 σε 21,6 δισεκατομμύρια ευρώ το 2023, με εκτίμηση να κλείσουν το 2024 στα 24,2 δισεκατομμύρια ευρώ. Δηλαδή αύξηση σε ποσοστό 79,2% μεταξύ 2020 και 2024 και πρόβλεψη για 25,2 δισεκατομμύρια ευρώ το 2025. Πρόκειται για μια πραγματική υπερφορολόγηση των Ελλήνων πολιτών με 25 δισεκατομμύρια περίπου επιπλέον φόρους σε σχέση με το 2020, περιορίζοντας το διαθέσιμο εισόδημα και τον δείκτη βιοτικού επιπέδου.

Το συμπέρασμα που βγαίνει είναι ότι η ακρίβεια, που βιώνουμε στην καθημερινότητα οι πολίτες, είναι σύμμαχος της Κυβέρνησης στην προσπάθειά της να αυξάνει συνεχώς τα έσοδα από την έμμεση φορολογία, οπότε στην πραγματικότητα δεν έχει ιδιαίτερους λόγους για να την καταπολεμήσει.

Ο προϋπολογισμός του 2025, κατά την άποψή μας, είναι αρκετά αισιόδοξος, διότι δεν λαμβάνει επαρκώς υπ’ όψιν του όλα τα οικονομικά μεγέθη, τις αβεβαιότητες και την ενεργειακή κρίση, όπως υποστηρίζει η Κυβέρνηση.

Θα σταθούμε σε τρία κρίσιμα οικονομικά μεγέθη, στο ισοζύγιο τρεχουσών συναλλαγών…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, με συγχωρείτε να σας διακόψω. Πριν προχωρήσετε στα τρία σημεία, όπως αναφέρετε, να ανακοινώσω τα παιδιά επειδή θα πρέπει να αποχωρήσουν. Ζητώ συγγνώμη.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», δώδεκα μαθήτριες και μαθητές και τέσσερις συνοδοί εκπαιδευτικοί από το δημοτικό σχολείο Βλαχιώτη Λακωνίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Μπορείτε να συνεχίσετε, κύριε συνάδελφε.

**ΑΝΔΡΕΑΣ ΒΟΡΥΛΛΑΣ:** Ο προϋπολογισμός του 2025 κατά την άποψή μας είναι αρκετά αισιόδοξος διότι δεν λαμβάνει επαρκώς υπ’ όψιν του όλα τα οικονομικά μεγέθη, τις αβεβαιότητες και την ενεργειακή κρίση, όπως υποστηρίζει η Κυβέρνηση. Θα σταθούμε σε τρία κρίσιμα οικονομικά μεγέθη, στο ισοζύγιο τρεχουσών συναλλαγών, στο χρέος και τις επενδύσεις, για να αποδείξουμε ότι η Κυβέρνηση Νέας Δημοκρατίας συνειδητά ωραιοποιεί την κατάσταση.

Το ισοζύγιο τρεχουσών συναλλαγών είναι ένα σημαντικό μακροοικονομικό μέγεθος που μετρά τη σχετική θέση μιας χώρας αναφοράς σε σχέση με τον υπόλοιπο κόσμο αντανακλώντας τις παραγωγικές δυνατότητες και την ανταγωνιστικότητα της οικονομίας αναφοράς. Ουσιαστικά το ελλειμματικό ισοζύγιο δείχνει ότι η χώρα μας οφείλει χρήματα σε άλλες οικονομίες. Ούτε λίγο ούτε πολύ η Ελλάδα επενδύει και καταναλώνει περισσότερα από όσα έχει λάβει από ιδίους πόρους κάτι που συνεπάγεται ότι αναγκάζεται να χρησιμοποιεί πόρους και από άλλες οικονομίες προκειμένου να καλύψει τις εγχώριες ανάγκες της.

Στο ισοζύγιο τρεχουσών συναλλαγών δεν κρύβεται η πραγματικότητα ότι το ισοζύγιο αγαθών και υπηρεσιών για το οκτάμηνο Ιανουαρίου-Αυγούστου 2024 ήταν αρνητικό κατά 7,35 δισεκατομμύρια ευρώ περίπου, ενώ το οκτάμηνο Ιανουαρίου-Αυγούστου 2023 ήταν αρνητικό κατά 6,3 δισεκατομμύρια ευρώ. Δηλαδή είχαμε αύξηση ελλείμματος κατά 1 δισεκατομμύριο ευρώ. Ειδικά στο ισοζύγιο αγαθών οι εισαγωγές μας ανήλθαν σε 55,68 δισεκατομμύρια ευρώ και οι εξαγωγές μας σε 32,83 δισεκατομμύρια ευρώ, οπότε το έλλειμμα διαμορφώθηκε σε 22,5 δισεκατομμύρια ευρώ. Σε ετήσια βάση το ισοζύγιο τρεχουσών συναλλαγών το 2023 ήταν αρνητικό κατά 13,93 δισεκατομμύρια ευρώ ενώ το 2022 ήταν επίσης αρνητικό κατά 21,23 δισεκατομμύρια ευρώ. Υπενθυμίζεται άλλωστε πως το διάστημα 2002-2008 το ισοζύγιο τρεχουσών συναλλαγών επιδεινώθηκε σημαντικά με αποκορύφωμα τη διετία 2007-2008 που το έλλειμμα ξεπέρασε το μείον 15% ως ποσοστό του ΑΕΠ φτάνοντας τα 36 δισεκατομμύρια ευρώ.

Το 2010 η Ελλάδα τέθηκε σε καθεστώς μνημονίων. Από την πανδημία και μετά, ήδη την περίοδο 2020-2022, σημειώθηκε σημαντική αύξηση στο έλλειμμα για το ισοζύγιο τρεχουσών συναλλαγών αφού το εμπορικό έλλειμμα παρουσίασε σημαντική χειροτέρευση επί τρία χρόνια φτάνοντας τα 20 δισεκατομμύρια ευρώ το 2022. Μια χώρα που συστηματικά εδώ και δεκαετίες καταναλώνει περισσότερα από όσα παράγει προφανώς και δεν μπορεί να πετύχει ουσιαστική ανάπτυξη. Αυτή είναι η αλήθεια που δεν ομολογεί η παρούσα Κυβέρνηση, όπως και οι προηγούμενες προς τον ελληνικό λαό.

Το χρέος της γενικής κυβέρνησης ανέρχεται σε 365 δισεκατομμύρια ευρώ ως εκτίμηση για το 2024 και σε 365 δισεκατομμύρια ευρώ ως πρόβλεψη για το 2025. Δυστυχώς, η αλήθεια είναι ότι η Κυβέρνηση της Νέας Δημοκρατίας με τις λανθασμένες πολιτικές της αυξάνει το χρέος. Το 2019 που ανέλαβε για πρώτη φορά την Κυβέρνηση το χρέος ανερχόταν σε 331,14 δισεκατομμύρια ευρώ με εκτίμηση για το χρέος σε 365 δισεκατομμύρια ευρώ στο τέλος του 2024. Είναι φανερό πως η οικονομική πολιτική της Νέας Δημοκρατίας μας φόρτωσε νέο χρέος περίπου 34 δισεκατομμύρια ευρώ τα τελευταία πέντε έτη κάτι που δε φαίνεται να αναστρέφεται στο μέλλον. Εντός του έτους ανακοινώθηκε ότι αναθεωρείται προς τα πάνω και μάλιστα αναδρομικά το ύψος του ελληνικού χρέους. Η EUROSTAT κατ’ εφαρμογή του νέου πλαισίου κανόνων μάς επέβαλε την ενσωμάτωση αναβαλλόμενων τόκων το ύψος των οποίων εκτιμάται περίπου στα 12 δισεκατομμύρια ευρώ. Ο λόγος επενδύσεων προς ΑΕΠ το 2023 διαμορφώθηκε στο 13,9% ενώ ο μέσος όρος της Ευρωζώνης για το ίδιο έτος είναι 22,2%.

Η κάλυψη του μεγάλου επενδυτικού κενού τόσο στον ιδιωτικό όσο και στον δημόσιο τομέα αποτελεί ένα από τα βασικότερα προβλήματα της ελληνικής οικονομίας απόρροια των μνημονιακών πολιτικών, του ξεπουλήματος της δημόσιας περιουσίας μέσω του Υπερταμείου, της αποβιομηχάνισης και αποεπένδυσης μηχανολογικού εξοπλισμού. Σύμφωνα με τον προϋπολογισμό του 2025 οι πραγματικές επενδύσεις στην Ελλάδα προβλέπεται να ανακάμψουν περαιτέρω σε 17,5% του ΑΕΠ έναντι 20,8% του ΑΕΠ στην Ευρωζώνη. Η κάλυψη του επενδυτικού κενού εξαρτάται σε μεγάλο βαθμό από την απορροφητικότητα πόρων από την Ευρωπαϊκή Ένωση.

Η απορρόφηση κοινοτικών πόρων από το Ταμείο Ανάκαμψης και το ΕΣΠΑ συνολικού ύψους 20 δισεκατομμυρίων ευρώ για την επόμενη διετία είναι το πιο δύσκολο και περίπλοκο στοίχημα που θα πρέπει να κερδίσει η Ελλάδα εντός του νέου δημοσιονομικού πλαισίου και να εξασφαλίσει υψηλούς ρυθμούς ανάπτυξης. Στο ισοζύγιο γενικής κυβέρνησης τα έσοδα για το 2025 προβλέπονται σε 74,57 δισεκατομμύρια ευρώ έναντι εκτιμήσεων 71,14 δισεκατομμύρια ευρώ για το 2024. Η αύξηση των εσόδων θα προέλθει από φόρους κατά 2,5 δισεκατομμύρια ευρώ παρά το γεγονός ότι η έμμεση φορολογία πλήττει τα στρώματα με χαμηλά εισοδήματα, όπως ήδη έχουμε αναφέρει.

Η πρόταση του κόμματός μας είναι η δραστική μείωση του χαμηλού συντελεστή ΦΠΑ 13% των τροφίμων στο 8% και του βασικού συντελεστή ΦΠΑ 24% στο 20%. Γνωρίζουμε ότι η απάντηση της Κυβέρνησης θα είναι ότι θα μειωθούν τα φορολογικά έσοδα. Εμείς έχουμε προτείνει πηγές εσόδων που ο κύριος Υπουργός αποφεύγει να νομοθετήσει με διάφορες προφάσεις. Συγκεκριμένα προτείνουμε: τη φορολόγηση της υπεραξίας από συναλλαγές σε κρυπτονομίσματα με συντελεστή 15%, την επιβολή τέλους με συντελεστή 1% επί της αντικειμενικής αξίας στα κενά ακίνητα ιδιοκτησίας τραπεζών και funds. Ο φόρος των μερισμάτων που σήμερα είναι στο 5% να αυξηθεί στο 10% για εταιρείες με τζίρο άνω των 100 εκατομμυρίων ευρώ, ενώ ειδικά για τις τράπεζες που παρουσιάζουν υψηλή κερδοφορία και ετοιμάζονται να διανέμουν μερίσματα εντός του 2025, ο φόρος μερισμάτων να ανέλθει τουλάχιστον στο 20%, δεδομένου ότι το PSI του 2012 προκάλεσε ζημιές αρκετών δισεκατομμυρίων ευρώ στις τράπεζες που σήμερα συμψηφίζουν με τα κέρδη με αποτέλεσμα να μην φορολογούνται.

Στον τομέα των δαπανών η μεγαλύτερη δαπάνη είναι οι μεταβιβάσεις οι οποίες προβλέπονται σε 34,43 δισεκατομμύρια ευρώ έναντι εκτιμήσεων 33,37 δισεκατομμυρίων ευρώ για το 2024. Κατά τη γνώμη μας υπάρχει μεγάλος κίνδυνος, αυτός της βιωσιμότητας του ασφαλιστικού μας συστήματος. Αν αθροίσουμε τις συντάξεις με τις παροχές σε είδος, δηλαδή νοσήλια και φαρμακευτικές δαπάνες, αυτές ξεπερνάνε τα έσοδα από ασφαλιστικές εισφορές κατά 12,7 δισεκατομμύρια ευρώ.

Η κακή κατάσταση του ασφαλιστικού μας συστήματος οφείλεται σε τρεις λόγους: την υπογεννητικότητα και τη γήρανση του πληθυσμού, την εισφοροδιαφυγή και τη μη εκμετάλλευση των περιουσιακών στοιχείων των ασφαλιστικών ταμείων. Σύμφωνα με τα πλέον πρόσφατα στοιχεία η Ελλάδα εμφανίζει ένα από τα χαμηλότερα ποσοστά γεννήσεων στην Ευρώπη. Το 2023 ο δείκτης γονιμότητας έφθασε μόλις το 1,3 παιδιά ανά γυναίκα, αρκετά κάτω από το απαιτούμενο επίπεδο αντικατάστασης πληθυσμού που βρίσκεται στο 2,1. Αυτό σημαίνει ότι η φυσική αναπλήρωση του πληθυσμού είναι ανέφικτη χωρίς δραστικές αλλαγές, ενώ η σταθερή γήρανση του πληθυσμού οδηγεί σε αυξανόμενους κινδύνους για το ασφαλιστικό σύστημα και την αγορά εργασίας. Σχεδόν το 22% του πληθυσμού είναι πλέον άνω των εξήντα πέντε ετών ενώ ταυτόχρονα ο ενεργός εργασιακά πληθυσμός μειώνεται σταθερά. Σύμφωνα με στοιχεία που έδωσε στη δημοσιότητα η Ελληνική Στατιστική Αρχή, οι γεννήσεις στην Ελλάδα το 2022 και το 2023 ήταν λιγότερες από τους θανάτους κατά εκατόν είκοσι μία χιλιάδες. Δηλαδή, μέσα σε δύο μόλις χρόνια εξαφανίσατε από τον χάρτη μια ελληνική πόλη με πληθυσμό εκατόν είκοσι μία χιλιάδες κατοίκους.

Οι παρεμβάσεις στην αντιμετώπιση του δημογραφικού προβλήματος είναι άτολμες ενώ είναι φανερό πως αγνοούν τα παραπάνω δημογραφικά στοιχεία. Το κόμμα μας προτείνει την αύξηση του επιδόματος γέννησης από 2.400 έως 3.500 ευρώ που είναι σήμερα σε 10.000 ευρώ ανά τέκνο για εισοδήματα άνω των 100.000 ευρώ. Το κόστος του μέτρου με βάση τις γεννήσεις του 2023 εκτιμάται σε 710 εκατομμύρια ευρώ, ποσό που θεωρούμε ότι μπορεί να εξευρεθεί από την υπεραπόδοση των εσόδων.

Κυρίες και κύριοι συνάδελφοι, το κίνημά μας πιστεύει σε μια άλλη οικονομική πολιτική που δεν θα εξαρτάται σχεδόν αποκλειστικά από τις χρηματοδοτήσεις της Ευρωπαϊκής Ένωσης μέσω ΕΣΠΑ και του Ταμείου Ανάκαμψης και Ανθεκτικότητας. Η άποψή μας είναι ότι απαιτείται μία επιθετική οικονομική πολιτική όπου ο στόχος της ανάπτυξης θα πρέπει να ξεπερνάει το 4% ενώ ταυτόχρονα πρέπει να μειωθούν οι κοινωνικές ανισότητες οι οποίες έχουν ενταθεί με τις κυβερνητικές πολιτικές των τελευταίων πέντε ετών. Για να γίνουμε πιο συγκεκριμένοι, όταν λέμε μεγάλες επενδύσεις εμείς αναφερόμαστε στην εξόρυξη φυσικού αερίου και πετρελαίου εντός της ΑΟΖ μας νοτίως της Κρήτης, στο Ιόνιο και φυσικά στο Αιγαίο μας. Δυστυχώς επικρατεί μια στασιμότητα δεκαετιών. Δεν βλέπουμε έρευνες από τις μεγάλες πετρελαϊκές εταιρείες ούτε την απαιτούμενη αποφασιστικότητα για να ξεκινήσουν οι γεωτρήσεις και να υπάρξουν ορατά αποτελέσματα.

Θα μπορούσαμε εδώ και δεκαετίες να έχουμε δρομολογήσει την εκμετάλλευση σημαντικού μέρους των τεράστιων κοιτασμάτων φυσικού αερίου της Ελλάδας ακόμα και χωρίς την ανακήρυξη της ΑΟΖ. Σε αυτό δε μας εμποδίζει η στάση της Τουρκίας τουλάχιστον στο Ιόνιο και νότια της Κρήτης. Μας εμποδίζουν η δική μας ατολμία, η γραφειοκρατία, οι απαρχαιωμένοι νόμοι και φυσικά η μη ύπαρξη εθνικού οράματος για τη μετατροπή της χώρας μας σε ενεργειακή υπερδύναμη. Αλλά και στο ζήτημα των ηλεκτρικών διασυνδέσεων μεταξύ Ελλάδας-Κύπρου-Ισραήλ και μεταξύ Ελλάδας-Αιγύπτου οι εξελίξεις είναι αργές και χρονοβόρες υπό τον φόβο της Τουρκίας παρά τις διαβεβαιώσεις του κυρίου Υπουργού των Εξωτερικών ότι οι διασυνδέσεις θα γίνουν κανονικά. Πριν λίγες ημέρες η Τουρκία έστειλε και πάλι τέσσερις φρεγάτες νοτίως των στενών Κάσσου-Καρπάθου μετά τις φήμες ότι το ιταλικό ερευνητικό πλοίο θα πραγματοποιούσε εργασίες στην περιοχή.

Στη συμφωνία προ ολίγων μηνών, μεταξύ Ελλάδας και Κύπρου, ορίστηκε το γεωπολιτικό ρίσκο. Δηλαδή, σε περίπτωση που η υλοποίηση της διασύνδεσης καθυστερήσει ή ματαιωθεί λόγω εξωγενών παραγόντων, τότε η ανάκτηση των δαπανών που θα έχουν γίνει έως τότε θα κατανεμηθεί ισόποσα στις δύο χώρες. Ο παραπάνω όρος δείχνει πως η Κυβέρνηση δεν έχει καταφέρει να λάβει τις απαιτούμενες εγγυήσεις ότι οι ηλεκτρικές συνδέσεις μεταξύ Ελλάδας-Κύπρου-Ισραήλ και μεταξύ Ελλάδας-Αιγύπτου τελικά θα πραγματοποιηθούν, ενώ εμμέσως αναγνωρίζεται ότι όλα εξαρτώνται από την Τουρκία.

Ένας άλλος τομέας που μπορεί να απογειώσει την οικονομία μας είναι η εξορυκτική βιομηχανία σπανίων μετάλλων. Το γάλλιο, το γερμάνιο και το αντιμόνιο είναι τρεις κρίσιμες πρώτες ύλες που θα βοηθήσουν την Ελλάδα να μπει δυναμικά στον αγώνα της επάρκειας και της στρατηγικής αυτονομίας. Πρόκειται για μέταλλα που είναι κρίσιμες πρώτες ύλες για την ψηφιακή και πράσινη μετάβαση και οι οποίες μπορούν να δώσουν το πλεονέκτημα στη χώρα μας στους τομείς της οικονομίας, της πράσινης ενέργειας και της τεχνολογίας.

Στη Βοιωτία ο βωξίτης που εξορύσσεται είναι ιδιαίτερα πλούσιος, όχι μόνο σε αλουμίνιο, αλλά και σε γάλλιο, το οποίο είναι απαραίτητο για πολυάριθμες εφαρμογές υψηλής τεχνολογίας. Υπάρχει στα smartphones, στις ηλιακές κυψέλες, σε όλα τα σύγχρονα αυτοκίνητα, καθώς και σε τσιπ υπολογιστών. Σε πρόσφατη συνέντευξή του ο κ. Ευάγγελος Μυτιληναίος ανέφερε ότι ο ελληνικός βωξίτης είναι ιδιαίτερα πλούσιος σε γάλλιο και σπάνιες γαίες όπως σκάνδιο, λανθάνιο και άλλα μέταλλα.

Επίσης, κοιτάσματα γερμανίου εντοπίστηκαν στους Μολάους Λακωνίας και κοιτάσματα αντιμονίου στη Χίο. Το γερμάνιο είναι σημαντικό ημιαγώγιμο υλικό, απαραίτητο για τις τηλεπικοινωνιακές οπτικές ίνες και τις ηλεκτρονικές συσκευές, ενώ το αντιμόνιο χρησιμοποιείται στις μπαταρίες, στους ημιαγωγούς και σε άλλες εφαρμογές της χημικής και μεταλλευτικής βιομηχανίας.

Θα πρέπει να στηριχθεί ενεργά από την Κυβέρνηση και κατά προτεραιότητα η έρευνα, η προσέλκυση επενδυτών και η επιτάχυνση της αδειοδοτικής διαδικασίας, ώστε η χώρα μας να μετατραπεί σε παραγωγό κρίσιμων μετάλλων.

Όσο δεν γίνονται σοβαρά βήματα για τα παραπάνω που προτείνουμε, η ελληνική οικονομία θα παραμένει εγκλωβισμένη στην αναιμική της ανάπτυξη, από επενδύσεις στον τουρισμό, στη διαχείριση ακίνητης περιουσίας και στις επενδύσεις στις κατοικίες και με ελάχιστες παραγωγικές δημόσιες ή ιδιωτικές επενδύσεις. Αναλυτές από το εξωτερικό, αλλά και ο ΟΟΣΑ έχουν εκφράσει την επιφύλαξή τους για τη μακροχρόνια πορεία της ελληνικής οικονομίας λόγω της έλλειψης εργαζομένων μετά και τη φυγή ικανών νέων ατόμων κατά την προηγούμενη δεκαετία.

Εάν στραφούμε δυναμικά και με ταχύτητα στην εξόρυξη φυσικού αερίου, στα δίκτυα μεταφοράς, στην παραγωγή πράσινης ηλεκτρικής ενέργειας και την εξόρυξη σπανίων μετάλλων, είναι βέβαιο ότι η οικονομία της χώρας μας θα απογειωθεί με πολλαπλάσιους ρυθμούς ανάπτυξης. Θα δημιουργηθούν χιλιάδες νέες θέσεις, καλά αμειβόμενες, στους παραπάνω τομείς, κάτι που θα προκαλέσει επιστροφή στη χώρα μας νέων επιστημόνων και ειδικευμένου εργατικού δυναμικού, που ξενιτεύτηκε τα χρόνια των μνημονίων.

Καλούμε την Κυβέρνηση να αλλάξει άμεσα την οικονομική πολιτική και πέραν των χρηματοδοτήσεων από το ΕΣΠΑ και το Ταμείο Ανάκαμψης η υλοποίηση όλων των παραπάνω να γίνουν ο νέος εθνικός στόχος μας. Το μέλλον μας είναι το τρίπτυχο: Εξόρυξη φυσικού αερίου και πετρελαίου, παραγωγή και μεταφορά πράσινης ηλεκτρικής ενέργειας, εξόρυξη και επεξεργασία κρίσιμων μετάλλων.

Κλείνοντας, κύριοι της Κυβέρνησης, ο προϋπολογισμός σας φτωχοποιεί ακόμα περισσότερο τους Έλληνες, ενώ δεν γίνεται καμμία αναφορά για ένα εθνικό στρατηγικό σχέδιο οικονομικής ανάπτυξης είτε γιατί δεν θέλετε είτε γιατί δεν μπορείτε.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στον χρόνο.

Τον λόγο έχει τώρα ο γενικός εισηγητής της Πλεύσης Ελευθερίας κ. Καζαμίας.

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, μεθαύριο 13 Δεκεμβρίου είναι η 81η επέτειος του ολοκαυτώματος στα Καλάβρυτα, ένα από τα μεγαλύτερα εγκλήματα της ναζιστικής Γερμανίας στον Β΄ Παγκόσμιο Πόλεμο. Η Πλεύση Ελευθερίας θα βρίσκεται και φέτος πάλι εκεί, εκπροσωπούμενη από την Ζωή Κωνσταντοπούλου, για να συμμετάσχει στις τελετές μνήμης που έχουν προγραμματιστεί. Με αυτήν την αφορμή θα ήθελα να τονίσω -όπως υπογραμμίσαμε και πέρυσι- ότι στον προϋπολογισμό του 2025 θα έπρεπε να αναγράφεται το ποσό που διεκδικεί η χώρα μας για τις γερμανικές αποζημιώσεις, όπως αυτό ορίστηκε από το Γενικό Λογιστήριο του Κράτους, βάσει του πορίσματος που ψηφίστηκε πριν από λίγα χρόνια από τη διακομματική επιτροπή της Βουλής.

Θεωρούμε ότι είναι μεγάλο πολιτικό σφάλμα να αφήνονται να περνούν τα χρόνια, με διαδοχικές ελληνικές κυβερνήσεις να αρνούνται ή και να φοβούνται να συμπεριλάβουν τη σχετική πρόβλεψη στον κρατικό προϋπολογισμό. Γι’ αυτό πιστεύουμε πως σήμερα η Κυβέρνηση της Νέας Δημοκρατίας κακώς υποκύπτει ξανά στις πιέσεις της Γερμανίας και αποσιωπά το εθνικό αυτό θέμα.

Κυρίες και κύριοι Βουλευτές, ο κρατικός προϋπολογισμός του 2025, παρά τους ισχυρισμούς της Κυβέρνησης περί σταθεροποίησης και υψηλής ανάπτυξης, στην πραγματικότητα διατηρεί την περιοριστική, φορολογικά άδικη και κοινωνικά ανάλγητη, ταξική πολιτική που οι κυβερνήσεις της Νέας Δημοκρατίας εφαρμόζουν σταθερά από το τέλος της πανδημίας του κορωνοϊού.

Για τρίτη συνεχή χρονιά, ο προϋπολογισμός του 2025 προβλέπει υψηλό πρωτογενές πλεόνασμα της τάξης του 2,5% του ΑΕΠ πλέον, συνεχίζοντας έτσι μια πολιτική λιτότητας, η οποία υπονομεύει την αναπτυξιακή δυναμική της εθνικής μας οικονομίας, ιδίως σε μία εποχή όπου η χώρα μας λαμβάνει τεράστια επενδυτικά κονδύλια από την Ευρωπαϊκή Ένωση μέσω του ΕΣΠΑ και του Ταμείου Ανάκαμψης και Ανθεκτικότητας.

Αναφορικά με τα έσοδα, ο προϋπολογισμός του 2025 διατηρεί ένα αντιλαϊκό σύστημα βαριάς φορολόγησης για τα μεσαία και ασθενέστερα κοινωνικά στρώματα, με έμφαση στα τεκμήρια και στους δυσβάσταχτους έμμεσους φόρους, την ίδια στιγμή που μειώνει τη φορολόγηση και ενισχύει τις κρατικές επιδοτήσεις προς τους μεγάλους επιχειρηματικούς ομίλους.

Παράλληλα, το σκέλος των δαπανών του προϋπολογισμού μειώνει τα πραγματικά έξοδα για την παιδεία και την κοινωνική συνοχή, ενώ ταυτόχρονα ενισχύει τις δαπάνες για τους κατασταλτικούς μηχανισμούς του κράτους, δηλαδή τους εξοπλισμούς, την Αστυνομία και την κυβερνητική προπαγάνδα.

Με άλλα λόγια, οι αναδιανεμητικοί μηχανισμοί του προϋπολογισμού είναι περιορισμένοι, ενώ σε αρκετές περιπτώσεις κάνουν αντίστροφη αναδιανομή του εθνικού εισοδήματος, από κάτω προς τα πάνω.

Πρόκειται, με άλλα λόγια, για έναν ακόμη προϋπολογισμό της Κυβέρνησης της Νέας Δημοκρατίας που ευνοεί τους λίγους και επιβαρύνει τους πολλούς.

Όπως επισημαίνει σταθερά η Πλεύση Ελευθερίας, η πολιτική των πρωτογενών πλεονασμάτων, που αποτελεί τη βάση του προϋπολογισμού του 2025, είναι μία πολιτική λιτότητας που επεβλήθη στη χώρα μας μέσα από τα μνημόνια της οκταετίας 2010-2018. Για να υπάρξει πρωτογενές πλεόνασμα το κράτος πρέπει να εισπράττει από τους πολίτες, με τη μορφή φόρων και εισφορών, περισσότερα έσοδα από εκείνα που τους επιστρέφει με τη μορφή δαπανών και επιδομάτων.

Σκοπός της πολιτικής λιτότητας είναι η πρόωρη εξόφληση κάποιων δόσεων του δημοσίου χρέους, μια απόφαση που ανακοίνωσε ο Πρωθυπουργός στις αρχές του Νοεμβρίου, κάνοντας χρήση του σκληρού μαξιλαριού των 15,7 δισεκατομμυρίων ευρώ για τα επόμενα τρία χρόνια.

Πάγια θέση της Πλεύσης Ελευθερίας είναι ότι η πολιτική της πρόωρης αποπληρωμής του δημοσίου χρέους βλάπτει τα πραγματικά συμφέροντα του ελληνικού λαού, διότι αυτό εντείνει τη λιτότητα, υποβαθμίζοντας έτσι την ανάπτυξη.

Ταυτόχρονα, οι πρόωρες αποπληρωμές του χρέους, πάλι, δεν πρόκειται να καταστήσουν βιώσιμο ούτε σε τριάντα πέντε χρόνια το χρέος, σύμφωνα και με τους πλέον αισιόδοξους υπολογισμούς της Κυβέρνησης.

Στη διάρκεια της εισήγησής μου θα εστιάσω σε τρεις κεντρικές πτυχές του προϋπολογισμού, δηλαδή στις μακροοικονομικές επιπτώσεις του, στα φορολογικά έσοδα και στις δαπάνες, ενώ θα κλείσω με κάποια επιπλέον σχόλια για το δημόσιο χρέος, την ανεργία και την ακρίβεια.

Η βιώσιμη ανάπτυξη και η άνοδος του βιοτικού επιπέδου των πολιτών είναι οι απώτεροι στόχοι μιας πετυχημένης οικονομικής πολιτικής. Η Πλεύση Ελευθερίας έχει προειδοποιήσει προ πολλού ότι η πολιτική των υψηλών πρωτογενών πλεονασμάτων, δηλαδή η δημοσιονομική πολιτική της σκληρής λιτότητας που εφαρμόζει μετά το 2022 η Κυβέρνηση, κρατά χαμηλά την ανάπτυξη και ως εκ τούτου, το βιοτικό επίπεδο της πλειονότητας των πολιτών.

Παρά τα τεράστια κονδύλια που λαμβάνουμε από το Ταμείο Ανάκαμψης και το ΕΣΠΑ, η ανάπτυξη το 2023 και 2024 υπήρξε μετριοπαθής, αφού κυμάνθηκε στο 2,3% και 2,2% αντιστοίχως, ενώ για το 2025 προβλέπεται να κινηθεί ξανά στο 2,3%.

Το γεγονός ότι η Ευρωζώνη βρίσκεται σε οικονομική καθίζηση δεν συνιστά αυτούς τους μετριοπαθείς ρυθμούς ανάπτυξης μήτε επιτυχείς μήτε ικανοποιητικούς.

Αρκεί να αναλογιστούμε ότι στα έξι χρόνια διακυβέρνησης της χώρας από τη Νέα Δημοκρατία ο μέσος ετήσιος ρυθμός ανάπτυξης, δηλαδή το πόσο μεγαλώνει η πίτα της εθνικής μας οικονομίας, κυμάνθηκε στο 2% ετησίως, τη στιγμή που την τελευταία χρονιά της κυβέρνησης του ΣΥΡΙΖΑ το 2018, επί τρίτου μνημονίου, η ανάπτυξη ήταν στο 2,1%, με αναθεωρημένους αριθμούς από την ΕΛΣΤΑΤ, κάτι το οποίο χλεύαζε τότε από τη ΔΕΘ ο κ. Μητσοτάκης. Καταθέτω για τα Πρακτικά τα σχετικά στοιχεία από την ΕΛΣΤΑΤ της 29ης Νοεμβρίου.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα ήρθε η στιγμή να σας υπενθυμίσουμε επιπλέον ότι πέρσι τέτοιο καιρό η Πλεύση Ελευθερίας ήταν το μόνο κόμμα που προειδοποιούσε τους πολίτες ότι οι προβλέψεις της Κυβέρνησης περί ανάπτυξης του 3% στο προσχέδιο του προϋπολογισμού του 2024 ήταν ψευδείς και παραπλανητικές, ακριβώς διότι η πολιτική των υψηλών πρωτογενών πλεονασμάτων δεν μπορεί να συμβαδίζει με τέτοιου επιπέδου υγιή ανάπτυξη. Σήμερα που κλείνει πλέον το έτος, η πρόβλεψη για την ανάπτυξη του 2024 στην έκθεση του προϋπολογισμού είναι στο 2,2%, ακριβώς όπως σας λέγαμε. Καταθέτω εδώ τα Πρακτικά από την ομιλία μου στην επιτροπή τον Οκτώβριο του 2023.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Περνώ τώρα, κύριε Πρόεδρε, στο σκέλος των εσόδων. Ο προϋπολογισμός του 2025 θα αντλήσει τα έσοδά του από μία κοινωνικά άδικη φορολογική πολιτική την οποία οι κυβερνήσεις της Νέας Δημοκρατίας διατηρούν άθικτη από την εποχή των μνημονίων. Αυτή βασίζεται σε μία φοροεισπρακτική νοοτροπία που αντλεί τις μισές εισπράξεις του προϋπολογισμού του 2025 από δύο έμμεσους και κατάφωρα αντικοινωνικούς φόρους, τον ΦΠΑ και τον ειδικό φόρο κατανάλωσης. Σύμφωνα με τη συνοδευτική έκθεση του προϋπολογισμού οι δύο αυτοί φόροι το 2023 έδωσαν στο κράτος 30,5 δισεκατομμύρια ευρώ ή το 49,5% του συνόλου των φορολογικών εσόδων, ενώ μαζί με τον ΕΝΦΙΑ και τους άλλους έμμεσους φόρους καλύπτουν συνολικά το 62% των εσόδων του προϋπολογισμού.

Όπως γνωρίζουν οι πολίτες, οι έμμεσοι φόροι είναι άδικοι φόροι, διότι τον ίδιο ΦΠΑ στο ψωμί και στο γάλα θα πληρώσει ένας εκατομμυριούχος και τον ίδιο ΦΠΑ θα πληρώσει ένας άνεργος ή ένας συνταξιούχος. Ο ΦΠΑ, που είναι ο μεγαλύτερος φόρος του ελληνικού κράτους από την εποχή των μνημονίων, κατέλαβε το 2023 το 38% των φορολογικών εσόδων, τη στιγμή που στα κράτη του ΟΟΣΑ ο μέσος όρος των κρατικών εσόδων από τον φόρο προστιθέμενης αξίας είναι μόλις 20%, δηλαδή στο μισό. Στον προϋπολογισμό του 2025 αντί να μειωθεί το ποσοστό αυτό του ΦΠΑ, προβλέπεται ακόμη μεγαλύτερη αύξησή του στο 38,5% των εσόδων. Με άλλα λόγια, η Κυβέρνηση όχι μόνο δεν αμβλύνει, αλλά εντείνει τη φορολογική αδικία.

Την ίδια στιγμή τα έσοδα από τον αναλογικό και κοινωνικά δίκαιο φόρο εισοδήματος παραμένουν χαμηλά, σχεδόν στο ένα τέταρτο του συνόλου των εσόδων, ενώ οι εισπράξεις του κράτους από τον φόρο κεφαλαίου προβλέπεται να παραμείνουν στάσιμες, μόλις στα 235 εκατομμύρια ευρώ για το 2025 ή αλλιώς όχι στο 3%, αλλά στο 3‰ του συνόλου των εσόδων που προέρχονται από τους φόρους κεφαλαίου.

Η Πλεύση Ελευθερίας έχει κατ’ επανάληψη καταγγείλει την αντικοινωνική και άδικη φορολογική πολιτική των κυβερνήσεων της Νέας Δημοκρατίας την οποία εντείνει ο προϋπολογισμός του 2025. Υπενθυμίζουμε ότι το πακέτο των δώδεκα φοροελαφρύνσεων που ανακοίνωσε στη ΔΕΘ ο Πρωθυπουργός και το οποίο ψήφισε η Βουλή πριν από δύο εβδομάδες στις 4 Δεκεμβρίου, θα επιστρέψει στους φορολογουμένους 1,1 δισεκατομμύριο ευρώ σε φοροαπαλλαγές και επιδοτήσεις για το 2025, τη στιγμή που ο προϋπολογισμός του 2025 προβλέπει αύξηση των φορολογικών εσόδων της τάξης των 6,2 δισεκατομμυρίων ευρώ, από τα 63 δισεκατομμύρια στα 69,2 δισεκατομμύρια ευρώ, για τον επόμενο χρόνο. Καταθέτω εδώ τα σχετικά νούμερα από την έκθεση του προϋπολογισμού.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με άλλα λόγια, οι φοροαπαλλαγές που ανακοίνωσε ο κ. Μητσοτάκης στη ΔΕΘ επιστρέφουν στη μία τσέπη μόλις το ένα έκτο των επιπλέον φόρων που ο προϋπολογισμός του 2025 προβλέπει να τους πάρει από την άλλη τσέπη. Τέτοια γενναιοδωρία από την πλευρά της Κυβέρνησης τη στιγμή που η κοινωνία στενάζει από την ακρίβεια και την οξύτατη κρίση του κόστους ζωής!

Θα πρέπει, όμως, να πούμε και κάτι άλλο. Μια Κυβέρνηση που αυξάνει τις φορολογικές της εισπράξεις κατά 10% από το 2024 στο 2025, ιδίως τη στιγμή που ξεκινά από μια ήδη υψηλή φορολογική βάση, δεν δικαιούται να αυτοαποκαλείται φιλελεύθερη. Στην καλύτερη περίπτωση η φορολογική πολιτική που ασκείται είναι ο γνωστός πελατειακός κρατισμός της παραδοσιακής Δεξιάς.

Περνώ τώρα στο σκέλος των δαπανών. Κατ’ αρχάς, είναι ανάγκη να τονιστεί ότι οι δαπάνες του προϋπολογισμού θα πρέπει να αναμένονται να αναθεωρηθούν στη διάρκεια του έτους, μια πρακτική που δυστυχώς επαναλαμβάνεται κάθε χρόνο στους προϋπολογισμούς των κυβερνήσεων της Νέας Δημοκρατίας. Όταν συζητήσαμε προσφάτως τον απολογισμό του έτους 2022, φάνηκε πως οι πραγματικές δαπάνες της Κυβέρνησης έπεσαν έξω σε σχέση με αυτές που προέβλεπε ο προϋπολογισμός της χρονιάς εκείνης κατά 5,4%, μια μεγάλη απόκλιση της τάξης των 12 δισεκατομμυρίων ευρώ. Το ίδιο συνέβη και όταν συζητήσαμε τον απολογισμό του έτους 2021. Γι’ αυτό ο προϋπολογισμός του 2025 δεν είναι παρά μία εξιδανικευμένη εικόνα του πώς θα ήθελε η Κυβέρνηση να δαπανήσει τα χρήματά της και όχι ένα ακριβές σχέδιο του πώς αυτά θα δαπανηθούν στην πράξη.

Με βάση, λοιπόν, την ανακριβή αυτή εικόνα, οι προβλεπόμενες δαπάνες για το 2025 δείχνουν πως σε πραγματικές τιμές, δηλαδή αν αφαιρέσουμε τον πληθωρισμό, η Κυβέρνηση πρόκειται να περικόψει τις δαπάνες για το κοινωνικό κράτος, με εξαίρεση το Υπουργείο Υγείας, όπου αντιμετωπίζει πλέον εντονότατες ελλείψεις που δεν μπορεί να τις αγνοεί εσαεί, ιδίως εν μέσω μιας ολοένα και πιο έντονης λαϊκής κατακραυγής.

Γενικά, οι μεγαλύτερες περικοπές στην κοινωνική πολιτική πραγματοποιούνται στην παιδεία, όπου έχουμε μια καθαρή μείωση της τάξης του -2% σε πραγματικές τιμές, δηλαδή αν αφαιρέσουμε τον πληθωρισμό, σε σύγκριση με το 2024. Αυτό, δυστυχώς, θα μειώσει τις δαπάνες για την παιδεία κάτω από το ψυχολογικά σημαντικό όριο του 3% του ΑΕΠ για το 2025, τη στιγμή που στην Ευρωπαϊκή Ένωση αυτές βρίσκονται κατά μέσο όρο στο 4,7%. Αναπόφευκτα, αυτές οι περικοπές θα μας φέρουν αν όχι στην τελευταία, τουλάχιστον στην προτελευταία θέση της Ευρωπαϊκής Ένωσης όσον αφορά τις δαπάνες για την παιδεία, μαζί με την ουραγό Ρουμανία.

Μεγαλύτερες περικοπές δαπανών προβλέπονται για το Υπουργείο Οικογένειας και Κοινωνικής Συνοχής το οποίο διαχειρίζεται τα περισσότερα κοινωνικά επιδόματα. Για το 2025 ο προϋπολογισμός του Υπουργείου Οικογένειας και Κοινωνικής Συνοχής θα είναι ξανά 4 δισεκατομμύρια ευρώ, ακριβώς το ίδιο με πέρσι. Αν αφαιρέσουμε τον πληθωρισμό αυτό σημαίνει καθαρή μείωση δαπανών κατά -3% σε σχέση με φέτος.

Ταυτόχρονα, σε αντίθεση με τα κοινωνικά Υπουργεία, εκεί που διατηρούνται εύρωστοι προϋπολογισμοί είναι στους λεγόμενους κατασταλτικούς μηχανισμούς του κράτους, δηλαδή στη δημόσια τάξη και την άμυνα. Για το 2025 οι δαπάνες του Υπουργείου Άμυνας προς το παρόν παρουσιάζουν στασιμότητα σε σχέση με φέτος. Λέμε προς το παρόν, διότι ο απολογισμός των ετών 2020, 2021 και 2022 έδειξε πως στο τέλος του χρόνου το Υπουργείο αυτό τελικά ξοδεύει 10%-12% παραπάνω από τον ήδη υψηλό προϋπολογισμό του. Γι’ αυτό θα πρέπει να αναμένουμε πως και το 2025 οι δαπάνες για την άμυνα μάλλον θα υπερβούν ξανά τον στόχο του προϋπολογισμού. Σε κάθε περίπτωση η Ελλάδα θα συνεχίσει και το 2025 να ξοδεύει κοντά στο 3% του Ακαθαρίστου Εθνικού Προϊόντος στην άμυνα, δηλαδή του μεγέθους της οικονομίας της, μιάμιση φορά πάνω από τον στόχο του 2% που θέτει το ΝΑΤΟ στα κράτη-μέλη του.

Παράλληλα, το Υπουργείο Προστασίας του Πολίτη παρουσιάζει το 2025 αύξηση 2% στον προϋπολογισμό του, οριακά κάτω από τον πληθωρισμό. Όμως, σε σχέση με το 2023 θα έχει συνολική αύξηση διετίας 15%, από 2 δισεκατομμύρια σε 2,3 δισεκατομμύρια ευρώ. Ακόμη κι αν αφαιρέσουμε τον πληθωρισμό, αυτό συνιστά καθαρή αύξηση για την τελευταία διετία κοντά στο 10%.

Όπως η Πλεύση Ελευθερίας έχει επισημάνει πολλές, επί των κυβερνήσεων της Νέας Δημοκρατίας η Ελλάδα έχει φτάσει τους πενήντα χιλιάδες αστυνομικούς, μία δύναμη που ξεπερνά το ένα τρίτο του Στρατού Ξηράς.

Σύμφωνα με τα στοιχεία της EUROSTAT η Ελλάδα έχει πεντακόσιους είκοσι πέντε αστυνομικούς ανά εκατό χιλιάδες κατοίκους, μια αναλογία που μας κατατάσσει μαζί με τα πλέον αυταρχικά καθεστώτα της Ευρώπης, όπως η Τουρκία και το Μαυροβούνιο, στις χειρότερες θέσεις της κατάταξης. Καταθέτω τον σχετικό πίνακα για τα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, το Υπουργείο Προεδρίας φέρεται κατ’ αρχήν να υπόκειται σε συγκράτηση δαπανών σε σχέση με πέρσι, από τα 43 στα 42 εκατομμύρια ευρώ. Όμως σύμφωνα με τον απολογισμό του 2022 και του 2023 το Υπουργείο αυτό λάμβανε κάθε χρόνο 15% με 20% περισσότερες δαπάνες από εκείνες που αρχικά υπολογίζονταν. Ως γνωστόν πάνω από τις μισές δαπάνες του Υπουργείου Προεδρίας προορίζονται για τον τομέα της λεγόμενης «επικοινωνίας και ενημέρωσης» ή αλλιώς αυτό που θα αποκαλούσαμε «κυβερνητική προπαγάνδα», ένας τομέας που απασχολεί δύο χιλιάδες εκατόν πενήντα άτομα, δηλαδή τα τρία τέταρτα όλου του προσωπικού του Υπουργείου Προεδρίας.

Στο σημείο αυτό, κύριε Πρόεδρε, οφείλουμε κάποια σχόλια για τον ελέφαντα στο δωμάτιο της ελληνικής οικονομίας που είναι το τεράστιο και μη βιώσιμο δημόσιο χρέος. Ο προϋπολογισμός του 2025 επιχειρεί να δώσει μια απατηλή εικόνα επιτυχίας, μιλώντας για ραγδαία μείωση του δημοσίου χρέους. Για να διατηρούμε, όμως, μια αίσθηση των μεγεθών σε απόλυτους αριθμούς το χρέος είναι στάσιμο κοντά στα 400 δισεκατομμύρια ευρώ από περίπου 356 δισεκατομμύρια ευρώ που το παρέλαβε η Κυβέρνηση της Νέας Δημοκρατίας. Εκείνο που μειώθηκε, όμως, είναι ο λόγος του χρέους προς το ΑΕΠ, διότι το ΑΕΠ αυξήθηκε πρωτίστως λόγω του πληθωρισμού και κατά δεύτερο λόγο εξαιτίας της ανάπτυξης.

Δεύτερον, ακόμη και αν το χρέος συνεχίσει να μειώνεται ως ποσοστό του ΑΕΠ, σύμφωνα με τα πιο αισιόδοξα κυβερνητικά σενάρια το 2025 θα είναι για δέκατη έβδομη συνεχή χρονιά η χώρα μας η πιο καταχρεωμένη χώρα στην Ευρωπαϊκή Ένωση. Καταθέτω τα σχετικά στοιχεία.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από τον πίνακα, όπως βλέπετε εδώ, η Ελλάδα απέχει πολύ από τις άλλες χώρες της Ευρωπαϊκής Ένωσης σε αυτόν τον δείκτη. Ενώ μετά από άλλα δεκατέσσερα χρόνια, δηλαδή το 2038, σύμφωνα με τις προβολές της ίδιας της Κυβέρνησης η Ελλάδα πάλι θα έχει το ίδιο δημόσιο χρέος που είχε το 2009 όταν η χώρα χρεοκόπησε. Αυτά τα λέει η ίδια η Κυβέρνηση στο τετραετές μεσοπρόθεσμο δημοσιονομικό πρόγραμμα που υπέβαλε πρόσφατα στην Ευρωπαϊκή Ένωση και καταθέτω τους σχετικούς πίνακες εδώ με προβολές για το χρέος μέχρι το 2038, για να υπάρχουν στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κατά συνέπεια, η Πλεύση Ελευθερίας αμφισβητεί έντονα την άποψη ότι το χρέος από τα ύψη στα οποία βρίσκεται σήμερα μπορεί να καταστεί βιώσιμο το 2060, δηλαδή σε τριάντα έξι χρόνια, όπως προβλέπει σήμερα η Κυβέρνηση. Γι’ αυτό ζητάμε τη διαγραφή του.

Αναφορικά με την ανεργία, θεωρούμε πως δεν υπάρχει απολύτως κανένας λόγος για θριαμβολογίες από την πλευρά της Κυβέρνησης. Κατ’ αρχάς διορθώνεται εν μέρει έτσι ένα καταστροφικό λάθος με καθυστέρηση δεκαπέντε χρόνων για την οποία η Κυβέρνηση της Νέας Δημοκρατίας υπήρξε ο βασικός υπεύθυνος κατά τα χρόνια των μνημονίων.

Δεύτερον, η ανεργία ακόμη παραμένει η δεύτερη μεγαλύτερη στην Ευρωπαϊκή Ένωση με αρκετή απόσταση από τον μέσο όρο των άλλων κρατών-μελών που βρίσκεται στο 6%. Μάλιστα τα πρόσφατα στοιχεία της EUROSTAT για τον Οκτώβριο δείχνουν μικρή αύξηση της ανεργίας στο 9,8%, τη στιγμή που στον μέσο όρο της Ευρωπαϊκής Ένωσης αυτή έχει πέσει στο 5,9%.

Τρίτον, η ανεργία των νέων παραμένει πολύ υψηλότερη, στο 23% και αυτό είναι ένα πρόβλημα το οποίο η Κυβέρνηση ακόμη κοιτά ως θεατής, παρ’ όλο που το ζήτημα συνδέεται άμεσα με την οξύτατη πλέον κρίση του δημογραφικού προβλήματος.

Καταθέτω εδώ στα Πρακτικά τα σχετικά έγγραφα και τους σχετικούς πίνακες για την ανεργία.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ιδιαίτερα μας απασχολεί το ελλιπές ενδιαφέρον της Κυβέρνησης για το πρόβλημα της ακρίβειας που ακόμη πλήττει την κοινωνία, καθώς και το πρόβλημα της αδυναμίας των νοικοκυριών να αντεπεξέλθουν στην κρίση του κόστους ζωής. Σε αντίθεση με τον κ. Γεωργιάδη, ο οποίος με τον γνωστό εξοργιστικό τρόπο του προσπάθησε να σπρώξει το πρόβλημα κάτω από το χαλί, ισχυριζόμενος ότι οι Έλληνες δεν είναι τάχα φτωχοί, αλλά απλώς νοιώθουν φτωχοί, τα στοιχεία της EUROSTAT δείχνουν πως ακόμη το 26% των Ελλήνων βρίσκεται στην παγίδα της φτώχειας, ενώ η αγοραστική δύναμη των Ελλήνων παραμένει καθηλωμένη στα χαμηλότερα επίπεδα της Ευρωπαϊκής Ένωσης.

Ταυτόχρονα, το ποσοστό που ξοδεύει ο μέσος Έλληνας για τα πανάκριβα πλέον ενοίκια ανέρχεται στο 35% του διαθέσιμου εισοδήματός του, τη στιγμή που ο μέσος Ευρωπαίος πολίτης δίνει μόλις το 19%. Καταθέτω για τα Πρακτικά τα σχετικά έγγραφα.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για την άμεση αντιμετώπιση όλων αυτών των προβλημάτων η Πλεύση Ελευθερίας έχει καταθέσει τον τελευταίο χρόνο μια σειρά προτάσεων που αποσκοπούν στην αλλαγή της αδιέξοδης οικονομικής πολιτικής της Κυβέρνησης προς την κατεύθυνση μιας εναλλακτικής προσέγγισης που θέτει στο επίκεντρο την υψηλή ανάπτυξη, τη βιώσιμη ανάπτυξη, τη φορολογική δικαιοσύνη και την αναδιανομή του πλούτου από πάνω προς τα κάτω. Προτείνουμε, πρώτον, την έκτακτη φορολόγηση των τραπεζών και των ομίλων ενέργειας που έχουν πραγματοποιήσει σκανδαλώδη κέρδη το 2023 και 2024 εις βάρος των Ελλήνων πολιτών. Δεύτερον, εισηγούμαστε τη ριζική αναμόρφωση του φορολογικού συστήματος μέσα από δέκα προτάσεις τις οποίες παρουσίασε τον περασμένο Οκτώβριο στη Βουλή η Ζωή Κωνσταντοπούλου και οι οποίες περιλαμβάνουν πολλές μειώσεις του ΦΠΑ και την κατάργηση του τεκμαρτού εισοδήματος για τους ελεύθερους επαγγελματίες. Τρίτον, προτείνουμε τη δίκαιη αναδιανομή του εισοδήματος και γι’ αυτό έχουμε καταθέσει από τα τέλη του 2023 πρόταση νόμου για την επαναφορά του δέκατου τρίτου και δέκατου τέταρτου μισθού στους δημόσιους υπαλλήλους. Τέταρτον, υποστηρίζουμε τη ριζική αναθεώρηση των δαπανών του προϋπολογισμού με σημαντικές και ουσιαστικές αυξήσεις για την παιδεία, την υγεία και την κοινωνική συνοχή.

Όπως αντιλαμβάνεστε, κύριε Πρόεδρε, η οικονομική πολιτική που προτείνει η Πλεύση Ελευθερίας είναι διαμετρικά αντίθετη σε σχέση με εκείνη που εφαρμόζει η Κυβέρνηση. Στηρίζεται στην απόρριψη της αέναης λιτότητας και στη βελτίωση των συνθηκών για τις μεσαίες και ασθενέστερες κοινωνικές ομάδες. Θέτει στο επίκεντρο την επίτευξη υψηλής, περιβαλλοντικά βιώσιμης οικονομικής ανάπτυξης και τη βελτίωση του βιοτικού επιπέδου της πλειονότητας των πολιτών και πρεσβεύει την σοβαρή αναβάθμιση του κοινωνικού κράτους και την αναδιανομή του εθνικού εισοδήματος, ώστε να θέσει τέλος στην ακρίβεια και τη συσσώρευση του πλούτου προς τα πάνω. Με μια λέξη προάγει την κοινωνική συνοχή και την ανακατανομή του πλούτου μέσα από μια πολιτική που προορίζεται για τους πολλούς και όχι για τους λίγους.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ολοκληρώνουμε τον κύκλο των γενικών εισηγητών με την τοποθέτηση του γενικού εισηγητή από τους Σπαρτιάτες, του κ. Χαλκιά.

Παρακαλώ, κύριε συνάδελφε, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση του φετινού προϋπολογισμού στην Ολομέλεια βρίσκει τη χώρα μας εν μέσω πολύ σημαντικών αλλαγών στη γεωπολιτική σκακιέρα της Ανατολικής Μεσογείου. Η πτώση του καθεστώτος Άσαντ το μόνο σίγουρο είναι ότι θα επιφέρει σημαντικές αλλαγές στην ευρύτερη περιοχή, ενώ πολλοί αναλυτές δεν αποκλείουν το ενδεχόμενο να αυξηθούν οι προσφυγικές ροές προς την Ευρώπη. Το συγκεκριμένο σενάριο είναι πιο πιθανό από ποτέ και μένει να δούμε εάν μπορούμε να διαχειριστούμε τις ροές αυτές. Ήδη χώρες της Ευρωπαϊκής Ένωσης κλείνουν τα σύνορά τους και σταματούν να δέχονται αιτήματα ασύλου. Αυτήν τη στιγμή υπάρχουν πάρα πολλοί Ελληνορθόδοξοι στη Συρία, άτομα τα οποία κινδυνεύουν ολοένα και περισσότερο κάθε μέρα που περνάει και κανείς δεν μπορεί να εγγυηθεί ότι δεν θα δούμε σφαγές ομοθρησκών μας στο άμεσο μέλλον. Ήδη η απειλή από τους τζιχαντιστές προς τον Μητροπολίτη Χαλεπίου είναι κάτι που μας προβληματίζει έντονα.

Μόλις πριν λίγες μέρες, στις 3 Δεκεμβρίου, κατέθεσα ερώτηση προς τον Υπουργό Άμυνας αναφορικά με τη στάση της Ελλάδας απέναντι στις επιθέσεις που δέχονται οι Ελληνορθόδοξοι της Συρίας, υπογραμμίζοντας τη σημασία που έχει η προστασία τους τόσο για το ελληνικό έθνος όσο και για την Ορθόδοξη Εκκλησία. Δυστυχώς καμμία ενέργεια δεν έχει γίνει από πλευράς ελληνικού κράτους, αλλά ούτε και προβλέπεται να γίνει. Αν θέλατε, θα είχατε ήδη αναλάβει δράση. Δηλώνω ότι σε έναν χρόνο από τώρα θα λέτε Άσαντ και θα κλαίτε.

Κανένα μάθημα δεν πήρε κανένας Ευρωπαίος από ό,τι συνέβη στον Καντάφι που είχε προειδοποιήσει ότι οι ανεξέλεγκτες προσφυγικές ροές προς την Ευρώπη θα είναι προ των πυλών μετά την πτώση του.

Επίσης, δεν πήρατε κανένα παράδειγμα με αυτό που συνέβη με το παράνομο τουρκολιβυκό μνημόνιο. Επίσης, ποιος μας εγγυάται ότι αυτοί που θα αναλάβουν την εξουσία, οι ακραίοι ισλαμιστές στη Συρία δεν θα κάνουν ΑΟΖ με το ψευδοκράτος. Η συγκεκριμένη γεωπολιτική ένταση έρχεται να προστεθεί στην ήδη έκρυθμη κατάσταση στην Ανατολική Μεσόγειο, αλλά και το ρωσοουκρανικό μέτωπο. Οι επιπτώσεις αυτής της κατάστασης στην ευρύτερη ευρωπαϊκή οικονομία κάθε άλλο παρά ελάχιστες θα είναι. Ήδη αντιμετωπίζουμε σημαντικό πρόβλημα στην ενέργεια και τα καύσιμα με το αυξημένο κόστος να επωμίζονται στο εσωτερικό της χώρας μας οι Έλληνες πολίτες. Οι δύσμοιροι Έλληνες πολίτες που δεν ξέρουν πλέον από ποιόν να προστατευθούν, από τις συνεχώς αυξανόμενες τιμές στην ενέργεια και στα τρόφιμα, από τη ληστρική φορολογία που έχει επιβάλλει η Κυβέρνηση, από τις δήθεν αναπτυξιακές προοπτικές της χώρας. Η χώρα μας στενάζει, με τους πολίτες να έχουν φτάσει για ακόμα μία φορά μετά τη χρηματοοικονομική κρίση στα πρόθυρα της οικονομικής κατάρρευσης. Και αντί να έρθει ένας προϋπολογισμός που θα ενισχύσει σημαντικά τον τόπο με παραγωγική ανασυγκρότησή του, η Κυβέρνηση επιλέγει να φέρει μία από τα ίδια. Πολύ μικρές βελτιώσεις, εδώ και εκεί, που δεν θα λύσουν ουσιαστικά κανένα πρόβλημα. Φορολογικές επιδρομές κεκαλυμμένες ως ελαφρύνσεις και προγράμματα δημοσίων, κατ’ όνομα μόνον, επενδύσεων που αποσκοπούν στην κάλυψη λειτουργικών εξόδων των φορέων της κεντρικής κυβέρνησης.

Από πού να ξεκινήσω και πού να τελειώσω.

Η ακρίβεια μαστίζει τα ελληνικά νοικοκυριά. Οι τιμές έχουν εκτοξευθεί ειδικά στα τρόφιμα και καμμία κίνηση δεν γίνεται για τη μείωσή τους. Αντίθετα, η Κυβέρνηση επιλέγει ως αντίμετρο την δήθεν αύξηση του κατώτατου μισθού, που είναι τόσο μικρή σε πραγματικούς όρους που δεν επαρκεί επ’ ουδενί να καλύψει το αυξημένο κόστος διαβίωσης. Και δεν μπορώ να μην αναφέρω τα μέτρα που έχετε πάρει για τις λαϊκές αγορές. Οι λαϊκές αγορές προσφέρουν ποιοτικά και φθηνά τρόφιμα στους Έλληνες πολίτες. Εσείς όμως προχωρήσατε σε εξόντωση των ελεύθερων επαγγελματιών και παραγωγών με ένα από τα τελευταία νομοθετήματά σας απέναντι σε αυτούς. Και τι να κάνουμε αυτήν την αύξηση όταν θα δώσουμε διπλά πίσω μέσω φόρων, όταν δεν αναπροσαρμόζονται αντίστοιχα τα εισοδηματικά κριτήρια για αφορολόγητο, επιδόματα και κοινωνικές παροχές, όταν η αύξηση αυτών των 20 έως 30 ευρώ τον μήνα δεν φτάνει ούτε για τα ψώνια δύο ημερών μιας οικογένειας; Πώς θα κάνουν οι νέοι μας παιδιά, όταν με δυσκολία τα βγάζουν πέρα; Όταν ο μισθός τελειώνει πριν τελειώσει ο μήνας. Πού είναι η στήριξη του κράτους προς τους πολίτες; Η ουσιαστική στήριξη, γιατί από λόγια και υποσχέσεις χορτάσαμε τόσα χρόνια. Πού είναι η στήριξη στους πλημμυροπαθείς της Θεσσαλίας που ακόμα παλεύουν με τις λάσπες και τα υπό κατάρρευση σπίτια τους;

Πριν λίγες μέρες κατέθεσα ερώτηση.

Κυρίες και κύριοι συνάδελφοι, τα στοιχεία θανάτου και γεννήσεων στη Θεσσαλία δεν είναι απογοητευτικά, είναι τραγικά. Είναι υπερδιπλάσιοι οι θάνατοι από τις γεννήσεις. Η Θεσσαλία μας πεθαίνει. Πού είναι η στήριξη λοιπόν στους πυρόπληκτους της Πεντέλης που ακόμα διαμένουν σε ξενοδοχεία και σπίτια συγγενών και φίλων; Ψάχνουμε τη στήριξη στους πληγέντες του σήμερα, όταν υπάρχουν ακόμα άνθρωποι που μένουν σε λυόμενα μετά τον σεισμό της Πάρνηθας το 1999. Τόσα χρόνια, τόσες κυβερνήσεις, ποτέ κανείς δεν ενδιαφέρθηκε, ποτέ κανείς δεν νοιάστηκε πραγματικά και θα νοιαστείτε τώρα; Κλείνετε και τα μάτια σας και τα αυτιά σας στις κραυγές του ελληνικού λαού που μαρτυρά λόγω της οικονομικής πολιτικής λιτότητας, που καλά κρατεί από την εποχή των μνημονίων, χωρίς τίποτα να αλλάζει ουσιαστικά. Η χώρα μας παραμένει τελευταία σε κατά κεφαλήν ΑΕΠ σε όλη την Ευρώπη. Μέχρι και η Βουλγαρία που ήταν μέχρι πρότινος η τελευταία, αναμένεται να μας περάσει σε αριθμούς την επόμενη χρονιά. Αλλά πώς να υπάρξει ανάπτυξη, όταν έχει αποδομηθεί πλήρως ο πρωτογενής τομέας παραγωγής, η ραχοκοκαλιά της ελληνικής οικονομίας μαζί με τις μικρομεσαίες επιχειρήσεις; Αντί να επενδύσουμε σε υποδομές για τη γεωργία, την κτηνοτροφία επενδύουμε σε κράτος, σε τομείς επισφαλούς απόδοσης, όπως η τεχνητή νοημοσύνη, που είναι φούσκα και θα σκάσει. Αντί να παρέχουμε κίνητρα στη νέα γενιά να ασχοληθεί με τη γεωργία και την κτηνοτροφία, τους στρέφουμε με μαθηματική ακρίβεια στο εξωτερικό και μετά δαπανούμε εκατομμύρια για να τους φέρουμε πίσω με προγράμματα τύπου BrainRegain.

Μετά τις κακοκαιρίες η μισή Θεσσαλία έχει μείνει χωρίς πόσιμο νερό. Αλλά προτεραιότητα της Κυβέρνησης αποτελούν τα ταξιδάκια αναψυχής των Υπουργών και των συνοδών λογιστών τους για να πείσουν και καλά τους νέους που έφυγαν να ξαναγυρίσουν. Έχουν οργώσει όλη την Ευρώπη και κομπάζουν ότι φέρνουν τους νέους πίσω στην Ελλάδα. Δεν θα έρθουν ό,τι και να τους πείτε. Όλοι θέλουμε να δούμε τους νέους μας πίσω στη χώρα τους, αλλά δεν πρόκειται να αφήσουν μια καλά οργανωμένη ζωή στο εξωτερικό για να γυρίσουν σε μια χώρα χωρίς παιδεία, χωρίς υγεία, χωρίς δημόσια ασφάλεια, χωρίς μέλλον και χωρίς προοπτική. Αντί να δώσουμε αυτά τα εκατομμύρια -γιατί εκατομμύρια δαπανούμε για αυτές τις προωθητικές ενέργειες- για την καταπολέμηση του δημογραφικού, για την ενίσχυση της υγείας και της παιδείας, για την ανάπτυξη του πρωτογενούς τομέα με φράγματα, αφαλατώσεις για να αυξήσουμε τις αρδευόμενες εκτάσεις μας, τα πετάμε στα σκουπίδια για να κάνουν κάποιοι διακοπές σε ευρωπαϊκές πρωτεύουσες.

Υποθέστε ότι τελικά τους πείθετε να επιστρέψουν. Πού θα τους στεγάσουμε; Δεν υπάρχει σπίτι για δείγμα στην αγορά ειδικά σε Αθήνα και Θεσσαλονίκη, τα μεγάλα αστικά κέντρα της χώρας μας. Αλλά η Κυβέρνηση θα φτιάξει σπίτια, θα δώσει κίνητρα, θα βάλει φρένο στη βραχυχρόνια μίσθωση. Ήδη υπάρχουν αντιδράσεις από ιδιοκτήτες ακινήτων. Στη συζήτηση του συγκεκριμένου νομοσχεδίου στην αρμόδια επιτροπή προ ολίγων ημερών σας προειδοποίησα ότι το μέτρο θα ήταν αποτελεσματικό. Για δύο βασικούς λόγους: Πρώτον, ουσιαστικά τιμωρούνται όσοι είχαν επιλέξει τη μακροχρόνια μίσθωση όλα αυτά τα χρόνια υποβοηθώντας στην επίλυση του στεγαστικού προβλήματος και δεύτερον, διότι οι περιοχές της Αθήνας που απαγορεύσατε τις νέες βραχυχρόνιες μισθώσεις αποτελούν περιοχές που η βραχυχρόνια μίσθωση ουσιαστικά βοήθησε στην ανάπτυξη της περιοχής και όχι το αντίστροφο. Εάν έπρεπε να υπάρξει απαγόρευση, αυτή έπρεπε να περιλαμβάνει τις οικιστικές ζώνες στα προάστια της Αθήνας και όχι το ιστορικό της κέντρο. Αλλά προφανώς δεν σας συμφέρει να γεμίσει το κέντρο με τουρίστες. Προτιμάτε να τα παίρνετε από διάφορες ΜΚΟ που μετατρέπουν τα σπίτια σε ιδιότυπους καταυλισμούς προσφύγων και μεταναστών, κατατάσσοντας την Αθήνα να μοιάζει με το κέντρο της Καμπούλ.

Επίσης, αξίζει να αναφερθεί για να το γνωρίζει ο ελληνικός λαός ότι στους Έλληνες η Κυβέρνηση επιλέγει να δώσει επίδομα ενοικίου της τάξεως των 70 ευρώ, όταν για ένα δυάρι η ενοικίαση έχει φτάσει τα 600 ευρώ τον μήνα. Αλλά στους ξένους που εισήλθαν παράτυπα στη χώρα χορηγεί σπίτια με ενοίκιο μηδέν και τους βλέπουμε να πανηγυρίζουν στο Σύνταγμα για την άνοδο των ακραίων ισλαμιστών στην εξουσία.

Το ποιος αποτελεί προτεραιότητα για την Κυβέρνηση φαίνεται ολοκάθαρα. Αλήθεια, τώρα μετά την πτώση του καθεστώτος Άσαντ θα τους κάνετε επαναπροώθηση στη Συρία, όλους αυτούς τους Σύριους; Τι έχει μείνει όρθιο στη χώρα; Για σκεφτείτε λίγο την πραγματική κατάσταση της Ελλάδας. Γυναικοκτονίες μέρα παρά μέρα, σε σημείο πλέον που δεν μας εκπλήσσει. Νεκρά βρέφη από μητέρες δολοφόνους και ασέλγεια σε μικρά παιδιά. Πυροβολισμοί σε κατοικημένες περιοχές μέρα παρά μέρα. Βλέπετε Βύρωνα, Παγκράτι, Γλυφάδα. Δεκάδες νέες και παλιές τρομοκρατικές οργανώσεις να κατασκευάζουν βόμβες σε πολυκατοικίες όπου διαμένουν οικογένειες με παιδιά, ναρκομανείς να έχουν κάνει το ιστορικό κέντρο της Αθήνας τσιφλίκι τους και να μην τολμάς να κυκλοφορήσεις, απόπειρες βιασμών, κλοπές και διαρρήξεις καταστημάτων και κατοικιών, ασθενείς νεκροί από αμέλεια χωρίς ποτέ να έχει αποδοθεί οποιαδήποτε ευθύνη, δημόσιες υποδομές που καταρρέουν και φονικά κυριολεκτικά οδικά δίκτυα. Είναι αυτό εικόνα ευρωπαϊκής χώρας και προηγμένης οικονομίας; Πιο πολύ για τριτοκοσμική χώρα παρομοιάζουν και αντί να γίνουν ουσιαστικές κινήσεις για να βελτιωθεί η κατάσταση και να διορθωθούν αυτές οι εικόνες, η Κυβέρνηση ζει στο δικό της τέλειο και ουτοπικό κόσμο και συμπεριφέρεται και πράττει σαν αυτά να είναι πρόβλημα κάποιου άλλου κράτους και όχι της Ελλάδας. Δεν θεωρώ καθόλου τυχαίο που αυτή η κοινωνική κατρακύλα έκανε την εμφάνισή της ταυτόχρονα με την οικονομική κρίση. Όταν δεν μπορείς να καλύψεις ούτε τα βασικά δημιουργούνται σοβαρά προβλήματα στην ψυχική υγεία των ατόμων.

Προφανώς δεν είναι η φτώχεια η μόνη αιτία για όλα αυτά που συμβαίνουν. Είναι και θέμα παιδείας ή καλύτερα, έλλειψής της. Το πρόβλημα είναι χρόνιο. Θέλει όμως πυγμή και αποφασιστικότητα για να επιλυθεί, αρετές που η Κυβέρνηση δεν κατέχει. Πρέπει να ακολουθηθεί μία πιο επεκτατική οικονομική πολιτική με έμφαση στην ενίσχυση της παιδείας, της υγείας και άλλων κοινωνικών υποδομών. Πρέπει να ληφθούν πολιτικές πρωτοβουλίες που θα αποσκοπούν στη βιώσιμη ανάπτυξη της ελληνικής οικονομίας με επενδύσεις στον πρωτογενή τομέα και την ενεργειακή αυτονομία της Ελλάδας.

Και μια που αναφέρομαι στην ενεργειακή αυτονομία της Ελλάδας να πω για τον EastMed, Ανατολική Μεσόγειος. Δράξτε τη χρυσή ευκαιρία με την αλλαγή ηγεσίας των Ηνωμένων Πολιτειών. Στην πρώτη του θητεία ο Ντόναλντ Τραμπ ήθελε τη δημιουργία του EastMed. Τι είναι ο EastMed; Είναι ένας αγωγός που θα μεταφέρει τα κοιτάσματα της Ανατολικής Μεσογείου με κόστος μόνο 8 δισεκατομμυρίων για την επανεκκίνηση της ευρωπαϊκής οικονομίας, που έχει επιβραδυνθεί. Για ποιο λόγο; Γιατί έχασε την πρόσβαση σε φθηνή ενέργεια. Πάμε λοιπόν, να κάνουμε ενεργειακή συμμαχία με Κύπρο, με Ισραήλ, με Αίγυπτο, ώστε να ανεβάσουμε τη γεωπολιτική θέση της χώρας μας, να την ισχυροποιήσουμε, να μπορέσουμε να δώσουμε στους Έλληνες πολίτες και σε μελλοντικές γενιές αυτό που τους αξίζει, την αξιοπρέπειά τους πίσω.

**ΔΙΟΝΥΣΙΟΣ ΧΑΤΖΗΔΑΚΗΣ:** Δεν γίνεται αυτό;

**ΑΘΑΝΑΣΙΟΣ ΧΑΛΚΙΑΣ:** Φυσικά και γίνεται, κύριε συνάδελφε. Μακάρι να γίνει, το ευχόμαστε και θα το στηρίξουμε. Πρέπει ουσιαστικά να ενισχύσουμε τα εισοδήματα των πολιτών και πρέπει επιτέλους να μπει ένα φρένο στην αλόγιστη τιμολόγηση όλων των βασικών αγαθών διαβίωσης, στα τρόφιμα, στην ενέργεια, στα ενοίκια. Πρέπει ο Έλληνας να μπορεί να ζήσει μόνος του χωρίς να έχει ανάγκη τα επιδόματα. Πρέπει ο Έλληνας να ανακτήσει τη χαμένη αξιοπρέπειά του. Μόνο έτσι το έθνος μας θα πάει μπροστά. Μόνο έτσι θα πειστούν όσοι έφυγαν, να επιστρέψουν στη χώρα που τους γέννησε και τους ανέθρεψε.

Είναι δυνατόν όμως πολλά υπηρεσιακά αυτοκίνητα -για να αναφερθώ λίγο και στη δημόσια τάξη- να είναι μακροχρόνια εκτός λόγω βλάβης ή να είναι κακοσυντηρημένα. Είναι δυνατόν ο Έλληνας αστυνομικός να αγοράζει και να συντηρεί από τον πενιχρό μισθό του τον εξοπλισμό που φέρει; Τα ίδια είναι και με τους πυροσβέστες, τα ίδια και με τους στρατιωτικούς, που χορηγεί μία στολή παραλλαγής κάθε τρία χρόνια η υπηρεσία, αυτούς που δεν πληρώνονται το ένα οκτάωρο της 24ωρης υπηρεσίας.

Το μόνο θετικό των τελευταίων ημερών και το οποίο υπερψηφίσαμε ήταν τα κίνητρα για δημιουργία startup και νεοφυών επιχειρήσεων. Ζητούμε επιτακτικά την επέκταση τέτοιων νομοθετικών πρωτοβουλιών στον πρωτογενή μας τομέα και στο μεταποιητικό κλάδο, ώστε να αντιστρέψουμε το έλλειμμα τρεχουσών συναλλαγών και να βοηθήσουμε τις εξαγωγικές επιχειρήσεις, να οδηγήσουμε τη χώρα μας σε διατροφική και ενεργειακή αυτάρκεια, μέτρα στήριξης τώρα των μικρομεσαίων επιχειρήσεων που στενάζουν από τη φοροεπιδρομή του τεκμαρτού εισοδήματος, του υψηλού φορολογικού συντελεστή και της αδιανόητης προκαταβολής φόρου με τις κάνουλες των τραπεζών κλειστές για άντληση κεφαλαίων κίνησης.

Και μια που λέω για τις τράπεζες, οι τράπεζες με το μηδαμινό επιτόκιο καταθέσεων, το ληστρικό επιτόκιο δανεισμού και τις υπέρογκες χρεώσεις υπηρεσιών, τις οδηγήσατε σε καθαρά κέρδη 5 δισεκατομμυρίων ευρώ και τα σπίτια του ελληνικού λαού στα χέρια των funds και των πλειστηριασμών.

Κλείνοντας, σαν κόμμα στηρίζουμε πάντοτε τις επενδύσεις κάθε κυβέρνησης για την εθνική μας άμυνα, την υγεία και την παιδεία και θα είμαστε ιδιαίτερα προσεκτικοί στις επόμενες συνεδριάσεις να ακούσουμε τους αρμόδιους Υπουργούς ανεξάρτητα από τα οικονομικά στοιχεία που μας έχουν δοθεί.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Παρακαλώ να κλείσει το σύστημα της ηλεκτρονικής εγγραφής ομιλητών.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος» είκοσι έξι φοιτήτριες και φοιτητές και πέντε συνοδοί του Προγράμματος CIVIS του τμήματος Νομικής του Εθνικού και Καποδιστριακού Πανεπιστημίου Αθηνών.

Η Βουλή τούς καλωσορίζει! Welcome!

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, ως είθισται θα πάρει τον λόγο τώρα ο Υπουργός Εθνικής Οικονομίας και Οικονομικών, κ. Χατζηδάκης, για μια τοποθέτησή του και βεβαίως μετά θα γίνει κύκλος για όποιους από τους Κοινοβουλευτικούς επιθυμούν να κάνουν παρεμβάσεις.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, κυρίες και κύριοι συνάδελφοι, είναι μεγάλη η τιμή για κάθε Υπουργό Οικονομικών να εισηγείται τον προϋπολογισμό της χώρας του στην Εθνική Αντιπροσωπεία. Και η ευθύνη είναι πολύ μεγάλη ειδικά για τον Έλληνα Υπουργό Εθνικής Οικονομίας και Οικονομικών δεδομένης της κρίσεως, την οποία η πατρίδα μας βίωσε την περασμένη δεκαετία. Και γι’ αυτό επιμένουμε σταθερά σε δύο κατευθύνσεις, υπευθυνότητα και σοβαρότητα. Διότι έχουμε δει πολλούς σε αυτή τη χώρα να κλαίνε και να θρηνούν για τους φτωχούς και όταν αναλαμβάνουν το πηδάλιο της διακυβέρνησης, να κάνουν τους φτωχούς φτωχότερους. Δεν κρινόμαστε από τις προθέσεις μας, κρινόμαστε από τη σοβαρότητα και την αποτελεσματικότητά μας αλλά και από τα αποτελέσματα της δουλειάς μας.

Έχοντας πει αυτό, θέλω να σημειώσω από την αρχή ότι δεν θα μας ακούσετε ποτέ να λέμε ότι η οικονομία και ακόμη περισσότερο η κοινωνία δεν βιώνουν σοβαρά προβλήματα. Εδώ είμαστε όλοι και τα βλέπουμε εξίσου. Όλοι ξέρουμε ότι υπάρχουν ακόμα ανοιχτές σε κάποιο βαθμό οι πληγές της περασμένης δεκαετίας, που επουλώνονται αλλά χρειάζονται ακόμα μεγαλύτερη αντιμετώπιση. Όλοι γνωρίζουμε ότι υπάρχει μια διεθνής πληθωριστική κρίση και ένας συσσωρευμένος πληθωρισμός τα τελευταία χρόνια που πιέζει τη μέση οικογένεια. Όλοι βλέπουμε ότι έχουν αυξηθεί οι τιμές των ακινήτων και των ενοικίων και αυτό δημιουργεί μια πίεση ιδιαίτερα στα νέα ζευγάρια.

Τα βλέπουμε λοιπόν αυτά, τα αναγνωρίζουμε και τα σημειώνω από την αρχή της τοποθέτησής μου, διότι αυτή είναι η έγνοια μας κάθε μέρα στο Υπουργείο Εθνικής Οικονομίας και Οικονομικών. Αυτά επιχειρούμε να αντιμετωπίσουμε όχι με θαύματα, αλλά με πολιτικές κοινής λογικής, πολιτικές που εφαρμόζονται και σε άλλες ευρωπαϊκές χώρες.

Τι λέμε λοιπόν; Λέμε, ναι, συμφωνούμε μαζί σας -αν και έχετε ένα τόνο υπερβολής στην παρουσίαση της κατάστασης- ότι υπάρχουν μια σειρά από ανοιχτά προβλήματα. Αλλά από την άλλη πλευρά θα είχαμε την απαίτηση και εσείς να συμφωνήσετε μαζί μας ότι σε σχέση με το 2019 που αναλάβαμε τη διακυβέρνηση της χώρας, η εθνική οικονομία ανεβαίνει. Και αυτό θα επιχειρήσω να αποδείξω αμέσως μετά στη συνέχεια αναφερόμενος σε μερικά, λίγα παραδείγματα.

Πρώτα απ’ όλα στο δημοσιονομικό πεδίο, πράγματι η χώρα μας έχει ένα πολύ μεγάλο χρέος δημόσιο χρέος ως ποσοστό του ΑΕΠ κληρονομιά από την κρίση. Όμως ταυτόχρονα είναι εξίσου αλήθεια ότι η χώρα μας το περιορίζει δραστικά και έχουμε τη μεγαλύτερη μείωση δημοσίου χρέους σε ολόκληρη την Ευρώπη αυτή την ώρα.

Παράλληλα ακριβώς λόγω των δημοσιονομικών μας επιδόσεων, ακριβώς επειδή έχουμε το τέταρτο υψηλότερο πρωτογενές πλεόνασμα αυτή την ώρα στην Ευρωπαϊκή Ένωση, μπορούμε και δανειζόμαστε φτηνότερα. Αυτή την ώρα που μιλάμε, δανειζόμαστε φθηνότερα από την Ιταλία και λόγω και της κρίσεως δανειζόμαστε φθηνότερα και από τη Γαλλία ακόμα και στα 10ετή για κάποιες μέρες, αλλά και πριν από την κρίση για μέχρι τα πενταετή ομόλογα δανειζόμασταν φθηνότερα από τη Γαλλία.

Διεθνείς οίκοι αξιολόγησης αναβαθμίζουν συνεχώς το αξιόχρεο της χώρας μας. Είναι χαρακτηριστικό ότι μόλις πριν από λίγες μέρες η Scope αναβάθμισε ακόμα περισσότερο την Ελλάδα, αφού της είχε δώσει από πέρσι την επενδυτική βαθμίδα.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ**. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Επίσης να σας πω κάτι για αυτούς που λένε «μα, η επενδυτική βαθμίδα τρώγεται;» και εσείς θα το κρίνετε. Για όσα δανειστήκαμε το 2024, επειδή πήραμε την επενδυτική βαθμίδα προηγουμένως, οι Έλληνες πολίτες θα πληρώσουν 800 εκατομμύρια λιγότερα σε βάθος δεκαετίας. Αυτή είναι η επίδραση της επενδυτικής βαθμίδας!

(Χειροκροτήματα από την πτέρυγα της Νέας Δημοκρατίας)

Να σας πω επίσης κάτι ακόμα σε αυτό. Τη Δευτέρα και την Τρίτη, χτες, βρισκόμουν στις Βρυξέλλες για τη συνεδρίαση του Eurogroup και του Ecofin. Στη συνεδρίαση αυτή κατέστη σαφές ότι ο προϋπολογισμός που σήμερα συζητάμε, του 2025, τον οποίο κατέθεσε η Ελλάδα και στην Κομισιόν, εγκρίθηκε χωρίς καμμία επιφύλαξη, προσέξτε, μαζί με άλλες μόνο επτά ευρωπαϊκές χώρες, ο προϋπολογισμός που μετά βδελυγμίας θα καταψηφίσετε, κυρίες και κύριοι συνάδελφοι της Αντιπολίτευσης.

(Χειροκροτήματα από την πτέρυγα της Νέας Δημοκρατίας)

Είχε προηγηθεί βεβαίως η έγκριση του μεσοπρόθεσμου της χώρας, ενώ ακόμα υπάρχουν ορισμένες χώρες της Ευρωπαϊκής Ένωσης που δεν έχουν καταθέσει το δικό τους μεσοπρόθεσμο.

Επίσης καθίσταται σαφές ότι, ενώ εμείς προχωρούμε σε μειώσεις φόρων, αυξήσεις αποδοχών στο μέτρο του δυνατού και αυξήσεις δαπανών επίσης στο μέτρο του δυνατού σε κρίσιμες εθνικές και κοινωνικές προτεραιότητες, αυτή την ώρα που μιλάμε, ή μήπως κάνω λάθος, ακόμη και μεγάλες ευρωπαϊκές χώρες αυξάνουν τους φόρους και προχωρούν σε πολιτικές λιτότητας στις δαπάνες, ακριβώς για να αντεπεξέλθουν στους νέους ευρωπαϊκούς δημοσιονομικούς κανόνες. Εδώ είμαστε, παρακολουθούμε την ευρωπαϊκή επικαιρότητα, τα γνωρίζατε.

Επίσης θα ήθελα να πω, κλείνοντας την αναφορά μου στα δημοσιονομικά, ότι μόλις σήμερα ο «ECONOMIST» ανέδειξε την Ελλάδα όχι πρώτη, όπως πέρσι, αλλά πάντως τρίτη στις τριάντα επτά χώρες του ΟΟΣΑ από πλευράς οικονομικών επιδόσεων! Είναι διεθνής συνωμοσία υπέρ της Κυβέρνησης Μητσοτάκη;

(Χειροκροτήματα από την πτέρυγα της Νέας Δημοκρατίας)

Περνάω στο πεδίο των φορολογικών. Η Ελλάδα κατάφερε τα τελευταία χρόνια υπεραπόδοση των φορολογικών εσόδων με παράλληλη μείωση των φορολογικών συντελεστών. Έχουμε προχωρήσει σε μείωση εβδομήντα δύο φόρων και ενθαρρύνοντας την ανάπτυξη έχουμε κατορθώσει να μειώσουμε τους φόρους ως ποσοστό του ΑΕΠ και να έχουμε περισσότερα έσοδα με λιγότερους φόρους. Τώρα, εάν αμφιβάλετε, έχω εδώ έναν πίνακα. Είναι από την EUROSTAT. Έχω μερικούς, λίγους, πίνακες σήμερα. Την προηγούμενη φορά κατέθεσα είκοσι τέσσερις. Ο πίνακας αυτός δείχνει, κυρίες και κύριοι συνάδελφοι, ότι μεταξύ 2022 και 2023 η Ελλάδα ήταν η χώρα με τη μεγαλύτερη μείωση φόρων ως ποσοστό του ΑΕΠ σε ολόκληρη την Ευρωπαϊκή Ένωση. Εδώ είναι ο πίνακας, τον καταθέτω στα Πρακτικά.

(Χειροκροτήματα από την πτέρυγα της Νέας Δημοκρατίας)

(Στο σημείο ο Υπουργός Εθνικής Οικονομίας και Οικονομικών κ. Κωνσταντίνος (Κωστής) Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βεβαίως η προσπάθεια αυτή για μείωση των φορολογικών συντελεστών, που κινητροδοτεί την ανάπτυξη, συνδυάζεται με τη μεγάλη μάχη κατά της φοροδιαφυγής, η οποία φέρνει πλέον χειροπιαστά αποτελέσματα. Προς τιμήν σας ορισμένοι το αναγνωρίσατε στις τοποθετήσεις σας. Συγκεκριμένα το 2024 σημειώθηκε υπέρβαση στον στόχο φορολογικών εσόδων κατά 3,7 δισεκατομμύρια ευρώ. Από αυτά το 1 δισεκατομμύριο ευρώ αποδίδεται στην άνοδο των εισοδημάτων παραπάνω από όσο λογαριάζαμε στον προϋπολογισμό -επειδή λέτε ότι είχαμε πέσει έξω, ναι, στο συγκεκριμένο σημείο είχαμε πέσει έξω, διότι προβλέψαμε μικρότερη αύξηση- και το 1,8 δισεκατομμύριο των επιπλέον εσόδων προέρχεται από τη μείωση της φοροδιαφυγής.

Και όπως έχουμε δεσμευτεί, τα επιπλέον έσοδα της υπεραπόδοσης του προϋπολογισμού και της αντιμετώπισης της φοροδιαφυγής αξιοποιούνται προς όφελος της κοινωνίας, επειδή ειπώθηκε ότι τα λεφτά αυτά πάνε έξω, πάνε για την αποπληρωμή του χρέους. Όχι, κυρίες και κύριοι συνάδελφοι, τα συγκεκριμένα, τα υπερέσοδα λόγω της καταπολέμησης της φοροδιαφυγής, πήγαν εδώ που λέει αυτός εδώ ο πίνακας. Μιλάμε για επιπλέον δαπάνες εντός αυτής της χρονιάς, του 2024, που πήγαν θα σας πω πού. Αυξημένες δαπάνες σε σχέση με τις αρχικές προβλέψεις για φυσικές παραλαβές εξοπλιστικών προγραμμάτων του Υπουργείου Αμύνης 110 εκατομμύρια, επιπλέον ενίσχυση του ΕΛΓΑ για τις αποζημιώσεις των αγροτών μας από τον «Ντάνιελ» 40 εκατομμύρια. Επιπλέον ενίσχυση του Υπουργείου Κλιματικής Κρίσης 88 εκατομμύρια. Επιπλέον ενίσχυση του τακτικού προϋπολογισμού του Υπουργείου Παιδείας 131 εκατομμύρια. Επιπλέον ενίσχυση του τακτικού προϋπολογισμού του Υπουργείου Υγείας 346 εκατομμύρια. Επιπλέον κόστος συντάξεων σε σχέση με το προϋπολογιζόμενο 644 εκατομμύρια. Ενίσχυση δύο φορές του Προγράμματος Δημοσίων Επενδύσεων με δύο συμπληρωματικούς προϋπολογισμούς 1,3 δισεκατομμύριο για έργα ανάπτυξης και κοινωνικής συνοχής, ιδιαίτερα έργα που αφορούν τους δήμους και τις περιφέρειες. Αύξηση 20% της αποζημίωσης των εφημεριών των γιατρών, 45 εκατομμύρια. Αύξηση του επιδόματος γέννησης 90 εκατομμύρια και ενίσχυση συνταξιούχων με προσωπική διαφορά και ευάλωτων νοικοκυριών τώρα, σε μερικές μέρες, 243 εκατομμύρια. Εκεί πάνε τα λεφτά από τον περιορισμό της φοροδιαφυγής!

(Χειροκροτήματα από την πτέρυγα της Νέας Δημοκρατίας)

(Στο σημείο ο Υπουργός Εθνικής Οικονομίας και Οικονομικών κ. Κωνσταντίνος (Κωστής) Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και περνάω στο πεδίο της ανάπτυξης, αφού μίλησα για τα δημοσιονομικά και τα φορολογικά. Στο πεδίο της ανάπτυξης η Ελλάδα καταγράφει πολύ ταχύτερη ανάπτυξη από την Ευρωπαϊκή Ένωση. Το 2024 η οικονομία μας αναπτύχθηκε με υπερδιπλάσιους ρυθμούς σε σχέση με τον μέσο ευρωπαϊκό όρο. Καταθέτω εδώ τον σχετικό πίνακα.

(Στο σημείο ο Υπουργός Εθνικής Οικονομίας και Οικονομικών κ. Κωνσταντίνος (Κωστής) Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το 2023, 2024 και 2025 θα έχουμε μια πραγματική σύγκλιση, με βάση την Κομισιόν, σε σχέση με τον μέσο όρο της Ευρωζώνης κατά 4,6 ποσοστιαίες μονάδες, λόγω του ότι έχουμε μεγαλύτερη ανάπτυξη από τους εταίρους μας στην Ευρωπαϊκή Ένωση.

Στο πεδίο της κοινωνικής πολιτικής με την ευρεία έννοιά της τα προηγούμενα χρόνια διατέθηκαν πόροι άνω των 55 δισεκατομμυρίων για την άμβλυνση των συνεπειών αρχικά από την πανδημία και έπειτα από την ενεργειακή κρίση, ενώ ξεκίνησαν να αυξάνονται -να το θυμίσουμε αυτό- ύστερα από δώδεκα χρόνια οι συντάξεις, που ήταν παγωμένες στην Ελλάδα, και επίσης ξεπάγωσαν για πρώτη φορά μετά από δεκατρία χρόνια οι μισθοί των δημοσίων υπαλλήλων.

Έχω εδώ μερικούς πίνακες που τεκμηριώνουν την πρόοδο που έχει γίνει χωρίς να σημαίνει -φαίνεται άλλωστε και στους πίνακες- ότι η Ελλάδα έχει φτάσει να γίνει πρωταθλήτρια στην Ευρωπαϊκή Ένωση. Οι αμοιβές και τα εισοδήματα αυξάνονται γρηγορότερα στην Ελλάδα από ό,τι στην Ευρωπαϊκή Ένωση, για την περίοδο 2019 - 2023 σωρευτική αύξηση 8,5% του πραγματικού κατά κεφαλήν ΑΕΠ, ενώ στην Ευρωπαϊκή Ένωση είναι 3,3%. Αύξηση του κατώτατου μισθού από 650 ευρώ στα 830 ευρώ. Πού είμαστε σε σχέση με την Ευρωπαϊκή Ένωση; Από τους είκοσι δύο, που έχουν καθεστώς κατώτατου μισθού, λαμβάνοντας υπ’ όψιν την αγοραστική δύναμη, είμαστε στην ενδέκατη θέση. Καταθέτω τα σχετικά στοιχεία.

(Στο σημείο ο Υπουργός Εθνικής Οικονομίας και Οικονομικών κ. Κωνσταντίνος (Κωστής) Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε σχέση με τις καταθέσεις, επειδή έγινε και θα γίνει, φαντάζομαι, περαιτέρω συζήτηση για τις τράπεζες, οι καταθέσεις, κυρίες και κύριοι, τον Δεκέμβριο του 2019 ήταν 143 δισεκατομμύρια. Τον Σεπτέμβριο του 2024 ήταν 197 δισεκατομμύρια. Από πού προέρχεται αυτή η αύξηση των περίπου 50, χοντρικά, δισεκατομμυρίων; Κατά τα τρία πέμπτα είναι παραπάνω καταθέσεις των νοικοκυριών. Δεν λέω ότι πλουτίσαμε ως κοινωνία. Λέω όμως τι δείχνουν τα στοιχεία της Τράπεζας της Ελλάδος.

Εδώ, επειδή επιμείνατε πολύ στο ζήτημα αυτό δείχνοντας την αγοραστική δύναμη σε σχέση με άλλες ευρωπαϊκές χώρες, έχω τον πίνακα της κατά κεφαλήν κατανάλωσης, ποσοστό επί του ευρωπαϊκού μέσου όρου σε μονάδες αγοραστικής δύναμης. Ξεπερνάμε έξι ευρωπαϊκές χώρες. Το καταθέτω κι αυτό.

(Στο σημείο αυτό ο Υπουργός Εθνικής Οικονομίας και Οικονομικών κ. Κωνσταντίνος (Κωστής) Χατζηδάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν ισχυρίζομαι ότι είμαστε πρωταθλητές, όπως σας είπα, αλλά αυτή η ισοπεδωτική αντίληψη δεν ταιριάζει -νομίζω- σε έναν υπεύθυνο δημοκρατικό διάλογο.

Τέλος, σε σχέση με το ίδιο θέμα καταθέτω και αυτούς εδώ τους πίνακες που δείχνουν ότι σε σχέση με τη μείωση της φτώχειας έχουμε την τρίτη καλύτερη επίδοση στη μείωση της φτώχειας σε ολόκληρη την Ευρωπαϊκή Ένωση και επίσης ότι ως προς το ποσοστό πληθυσμού σε κίνδυνο φτώχειας υπάρχουν κάμποσες χώρες, μεταξύ των οποίων και η Ισπανία -που είναι το ίνδαλμα εδώ ενός συγκεκριμένου κόμματος- που έχει χειρότερες επιδόσεις από εμάς. Και σε αυτό υπάρχει βελτίωση.

(Στο σημείο αυτό ο Υπουργός Εθνικής Οικονομίας και Οικονομικών κ. Κωνσταντίνος (Κωστής) Χατζηδάκης καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επομένως, έχοντας πει αυτά, νομίζω ότι δίνω μια εικόνα για το πώς έχουμε προχωρήσει τα τελευταία χρόνια.

Θέλω τώρα να υπογραμμίσω το εξής. Κυρίες και κύριοι συνάδελφοι, νομίζω ότι αυτή η τάση της ισοπέδωσης και του μηδενισμού αδικεί τους Έλληνες πολίτες, αδικεί την πατρίδα μας, διότι εδώ έχουμε κάποιες επιδόσεις οι οποίες δεν είναι επιδόσεις της Κυβέρνησης και κατακτήσεις της Κυβέρνησης. Είναι κατακτήσεις των Ελλήνων, των επιχειρηματιών, των ελεύθερων επαγγελματιών, των εργαζομένων, όλου του ελληνικού λαού. Παραδείγματος χάριν, έχουμε τη μεγαλύτερη αύξηση επενδύσεων σε ολόκληρη την Ευρωπαϊκή Ένωση, σε σταθερές τιμές 64% σε σχέση με το 2019. Αυτό είναι μόνο επίτευγμα της Κυβέρνησης ή είναι επίτευγμα και της επιχειρηματικής κοινότητας και των εργαζομένων που δουλεύουν στις επιχειρήσεις; Είναι μια ελληνική επιτυχία. Έχουμε τη μεγαλύτερη αύξηση εξαγωγών σε ολόκληρη την Ευρώπη την τελευταία πενταετία, ενώ σε σχέση με το 2008 έχουν υπερδιπλασιαστεί οι εξαγωγές ως ποσοστό του ΑΕΠ. Επίσης είναι μία εθνική επιτυχία, ή μήπως όχι; Δεν πρέπει να το αναγνωρίσουμε στους εαυτούς μας ή πρέπει να μείνουμε σε μία μοιρολατρία και ισοπέδωση;

Έχουμε επίσης τη μεγαλύτερη μείωση ανεργίας σε ολόκληρη την Ευρωπαϊκή Ένωση, διότι η Κυβέρνηση έδωσε κίνητρα, αλλά υπήρξαν χιλιάδες επιχειρήσεις που εκμεταλλεύτηκαν αυτή τη νέα οικονομική πραγματικότητα, άνοιξαν καινούργιες δουλειές και τώρα πάνω από 500.000 συμπολίτες μας που δεν είχαν μεροκάματο στο σπίτι τους μέχρι το ’19, δουλεύουν και με αυτόν τον τρόπο απαλύνονται -σε κάποιο βαθμό φυσικά- και οι συνέπειες της πληθωριστικής κρίσης, διότι διαφορετικά τα πράγματα θα ήταν ακόμα χειρότερα γι’ αυτούς.

Επίσης, η Ελλάδα βρίσκεται στους δέκα κορυφαίους τουριστικούς προορισμούς παγκοσμίως μαζί με πολύ μεγαλύτερες χώρες, όπως οι Ηνωμένες Πολιτείες, η Μεγάλη Βρετανία, η Γαλλία, η Ισπανία, η Ιταλία. Κάποτε θα επιτρέψουμε στους εαυτούς μας να το αναγνωρίσουμε; Θα πούμε ένα μπράβο στον τουριστικό κλάδο, στους επιχειρηματίες και στους εργαζόμενους του τουριστικού κλάδου που επιτέλους είναι Έλληνες και δικαιούνται και αυτοί μια επιβράβευση από όλους μας για τις προσπάθειες που κάνουν;

Τέλος, είναι πια πολύ πιο ευδιάκριτη η παρουσία στην πατρίδα μας μιας γνωστής, αλλά κρυμμένης οικονομικής υπερδύναμης, αυτής του ελληνικού εφοπλιστικού κόσμου που -το υπενθυμίζω αυτό, γιατί δεν έχει συζητηθεί ευρύτερα- το τελευταίο διάστημα πραγματοποιεί περισσότερες επενδύσεις σε κλάδους όπως ο τουρισμός, το real estate, τα ναυπηγεία, οι ανανεώσιμες πηγές ενέργειας, με κατάλληλη ενθάρρυνση ώστε να γίνει εντονότερο και θετικότερο το αποτύπωμά της στην οικονομία. Και αυτό είναι επιτυχία της Ελλάδας. Πάνω σε αυτές τις εθνικές επιτυχίες προχωρούμε και χτίζουμε τον προϋπολογισμό του 2025.

Σε μια πολύ καλή τοποθέτηση που έκανε ο Νότης Μηταράκης, ο εισηγητής μας, περιέγραψε τα χαρακτηριστικά του προϋπολογισμού και δεν έχω να προσθέσω πολλά πράγματα σε αυτό, ειδικότερα για τις δώδεκα μειώσεις φόρων και τις αντίστοιχες αυξήσεις αποδοχών.

Όμως, θα ήθελα και για εσάς και για τους Έλληνες πολίτες που μας παρακολουθούν αυτήν την ώρα με υπευθυνότητα και προσοχή, να πω ότι η πρόοδος που έχει επιτευχθεί τα τελευταία χρόνια θα γίνει ακόμα περισσότερο ορατή, χωρίς να γίνουν θαύματα το 2025, αλλά η πρόοδος θα γίνει περισσότερο ορατή.

Να σας πω σε τίτλους μερικές από αυτές τις θετικές αλλαγές που θα συνοδεύσουν τον προϋπολογισμό που τώρα ψηφίζουμε. Πρώτα απ’ όλα, από τον Απρίλιο αυξάνεται και πάλι ο κατώτατος μισθός. Έχει ανέβει από τα 650 ευρώ στα 830. Θα τηρήσουμε στο ακέραιο τη δέσμευσή μας για κατώτατο μισθό 950 ευρώ το 2027. Αντίστοιχα αυξάνεται και ο μέσος μισθός. Με βάση τα στοιχεία του «ΕΡΓΑΝΗ», οι εργαζόμενοι πλήρους απασχόλησης τώρα παίρνουν μισθό 1.445 ευρώ. Άρα, μπορώ να πω εδώ ότι θα τιμήσουμε και με το παραπάνω την υπόσχεσή μας για μέσο μισθό 1.500 ευρώ το 2027. Κάνουμε πράξη τις δεσμεύσεις μας.

Αυξάνουμε επίσης τις συντάξεις περίπου 2,4% το 2025, περίπου στο ύψος του προϋπολογισμού. Υπενθυμίζω ότι για δεκατρία χρόνια ήταν παγωμένες οι αυξήσεις για τους συνταξιούχους μας. Μειώνεται ο πληθωρισμός από το 2,7% το ̓24 στο 2,1% το ̓25 με καθοδική πορεία και για τον πληθωρισμό τροφίμων που βρίσκεται πια σε επίπεδο χαμηλότερο από τον ευρωπαϊκό μέσο όρο.

Θα μειωθεί κι άλλο η ανεργία. Εμείς προβλέπουμε συντηρητικά 9,7% ποσοστό ανεργίας το 2025. Πάντως θα είναι για πρώτη φορά κάτω από το 10% μετά από δεκαπέντε χρόνια και -το κυριότερο- τουλάχιστον τριάντα χιλιάδες συμπολίτες μας που σήμερα είναι άνεργοι, το 2025 θα βρουν δουλειά.

(Χειροκροτήματα από την πτέρυγα της Νέας Δημοκρατίας)

Συνεχίζουμε τη μεγάλη προσπάθεια για την αντιμετώπιση της φοροδιαφυγής, η οποία θα αποδίδει ολοένα και περισσότερο. Ρίχνουμε στη μάχη νέα εργαλεία. Καθολική εφαρμογή πια το 2025 του myDATA για τη δήλωση εσόδων και εξόδων. Το ψηφιακό πελατολόγιο, το ψηφιακό δελτίο αποστολής, η επέκταση του ηλεκτρονικού τιμολογίου. Αυτό είναι σίγουρα ένα καλό νέο για τους συνεπείς φορολογούμενους, για περισσότερη φορολογική δικαιοσύνη και ιδιαίτερα εσείς από την Αριστερά θα περίμενα κάποια στιγμή να επικροτήσετε αυτό που κάνουμε. Δεν το κάνατε εσείς, το κάνουμε εμείς τώρα που κυβερνάμε, αποδεικνύοντας στην πράξη ότι έχουμε κοινωνική ευαισθησία.

Βεβαίως όλη αυτή η μάχη εναντίον της φοροδιαφυγής σημαίνει στο τέλος της ημέρας -και πάντως μέσα στο 2025- περαιτέρω μειώσεις φόρων για τους Έλληνες φορολογούμενους, διότι η μάχη για την ανάπτυξη από τη μια πλευρά και για τον περιορισμό της φοροδιαφυγής από την άλλη, αυτό το αποτέλεσμα έχει, δηλαδή περαιτέρω μειώσεις φόρων για τους Έλληνες πολίτες.

Επίσης, χαμηλώνουμε τις τραπεζικές προμήθειες. Θα πρέπει να κάνετε λίγο υπομονή μέχρι την Κυριακή. Θα γίνουν σχετικές ανακοινώσεις. Από το 2025 οι τραπεζικές προμήθειες θα είναι αρκετά χαμηλότερες με τις παρεμβάσεις που δρομολογεί η Κυβέρνηση, ενώ και τα επιτόκια δανεισμού θα ακολουθήσουν -σε όλη την Ευρώπη άλλωστε- καθοδική πορεία, διότι αυτή είναι και η πολιτική της Ευρωπαϊκής Κεντρικής Τράπεζας.

Επιπλέον, με νέες παρεμβάσεις δημιουργούμε συνθήκες περισσότερου υγιούς ανταγωνισμού στο τραπεζικό σύστημα, με στόχο οι τράπεζες να χορηγούν περισσότερα δάνεια στις επιχειρήσεις και τα νοικοκυριά και να συμβάλουν ουσιαστικά στην αντιμετώπιση της στεγαστικής κρίσης. Όλα αυτά δρομολογούνται τώρα και θα λάβουν σάρκα και οστά μέσα στο 2025. Θα είμαστε εδώ και θα τα δείτε.

(Χειροκροτήματα από την πτέρυγα της Νέας Δημοκρατίας)

Επίσης, για τους Έλληνες πολίτες που παρακολουθούν θέλω να σημειώσω ότι η χρηματοδότηση για την υγεία, ένα κομβικό θέμα για την οικονομία μας και για την κοινωνία μας, θα αυξηθεί ακόμα παραπάνω το 2025.

Οι δαπάνες για την υγεία αυξάνονται κατά 13,2% το 2025 σε σχέση με το 2024 και 74,4% σε σχέση με αυτά που βρήκαμε το 2019. Από εσάς τους «ευαίσθητους», που βλέπω να μορφάζετε, εμείς οι υποτιθέμενοι ανάλγητοι δίνουμε στην υγεία 74,4% παραπάνω κονδύλια, σε σχέση με αυτά που βρήκαμε από το ΣΥΡΙΖΑ.

(Χειροκροτήματα από την πτέρυγα της Νέας Δημοκρατίας)

Επίσης, το 2025 με τις δημόσιες επενδύσεις θα ανέβει και άλλο η ποιότητα ζωής των Ελλήνων πολιτών. Όχι, θεωρητικά, γιατί με τις συζητήσεις μέσα στα εκατομμύρια και τα δισεκατομμύρια, πολλές φορές, χάνουμε την ουσία. Με χρηματοδότηση από το Πρόγραμμα Δημοσίων Επενδύσεων, το ΕΣΠΑ και το Ταμείο Ανάκαμψης υλοποιούνται έργα υποδομών βιώσιμης ανάπτυξης και κοινωνικής συνοχής σε όλη την Ελλάδα.

Έτσι, μέσα στο 2025, οι Έλληνες θα δουν να ολοκληρώνεται και να παραδίδεται στους πολίτες η επέκταση του μετρό της Θεσσαλονίκης στην Καλαμαριά.

Ξεκινάει το πρόγραμμα «Σπίτι μου 2», με το οποίο περισσότεροι από είκοσι χιλιάδες συμπολίτες μας, ιδιαίτερα νέοι άνθρωποι, θα αποκτήσουν δικό τους σπίτι. Ένα σημαντικό βήμα, για την αντιμετώπιση του στεγαστικού προβλήματος.

Ολοκληρώνεται το Εθνικό Κτηματολόγιο, το οποίο το συζητάμε εδώ και δεκαετίες. Με την Κυβέρνηση Μητσοτάκη ολοκληρώνεται το Εθνικό Κτηματολόγιο και δημιουργούνται συνθήκες καλύτερης καθημερινότητας, αλλά και επενδυτικές συνθήκες για τους Έλληνες πολίτες.

Επίσης, σας υπενθυμίζω ότι με χρηματοδότηση από το Ταμείο Ανάκαμψης, μέσα στο 2025, προχωρεί και ολοκληρώνεται ο εκσυγχρονισμός και η ανακαίνιση δεκάδων νοσοκομείων και κέντρων υγείας, σε όλη τη χώρα. Αυτό είναι ανάπτυξη, που δεν μπορεί να αμφισβητηθεί, γιατί έχει συγκεκριμένο αποτύπωμα.

Τέλος -κι εδώ ξέρω ότι κάποιοι θα ενοχληθούν- από τον Σεπτέμβριο του 2025 θα λειτουργήσουν, για πρώτη φορά επιτέλους στην πατρίδα μας, τα μη κρατικά πανεπιστήμια. Η Ελλάδα θα σταματήσει να είναι παγκόσμια εξαίρεση και θα γίνει, σταδιακά, ένα διεθνές εκπαιδευτικό κέντρο. Και αυτό είναι μια μεταρρύθμιση της Κυβέρνησης Μητσοτάκη.

Κυρίες και κύριοι συνάδελφοι, κλείνω, λέγοντας ότι ο προϋπολογισμός που καλούμαστε να συζητήσουμε και να ψηφίσουμε, συνδυάζει τρία πράγματα: Την δημοσιονομική σύνεση, την ανάπτυξη και την κοινωνική συνοχή. Απαντά σε εθνικές προτεραιότητες, άμυνα που ενισχύουμε, επίσης, πολύ σημαντικά, σε κοινωνικές προτεραιότητες -περιέγραψα τις παρεμβάσεις μας- και συμβάλλει στο να ανέβει η Ελλάδα, να ανέβει η οικονομία μας, ακόμα ψηλότερα.

Κυρίως, όμως, θα έλεγα ότι είναι ένας προϋπολογισμός, που δείχνει αυτό που υπογράμμισα και στην αρχή, δείχνει μια προσπάθεια, που γίνεται με σύστημα, με επιμονή, με σοβαρότητα και με ένα αίσθημα εθνικής ευθύνης.

Γι’ αυτό, όλοι μας, στο οικονομικό επιτελείο, ο Θάνος Πετραλιάς, αρμόδιος για τον προϋπολογισμό και τα δημοσιονομικά, όλοι μας στο Υπουργείο Οικονομικών είμαστε ικανοποιημένοι, γιατί αισθανόμαστε ότι μ’ αυτόν τον προϋπολογισμό κάνουμε το εθνικό μας καθήκον.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχουν ζητήσει τον λόγο οι Κοινοβουλευτικοί Εκπρόσωποι. Είναι, όμως, εδώ η Πρόεδρος, η κ. Κωνσταντοπούλου και θα προηγηθεί.

Ορίστε, κυρία Πρόεδρε, έχετε τον λόγο. Αμέσως μετά θα πάμε στο ΠΑΣΟΚ και στα υπόλοιπα κόμματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Κύριε Χατζηδάκη, ανεβήκατε στο Βήμα ως παρακολουθούμενος Υπουργός, που αποφεύγετε και τη Βουλή όλο το τελευταίο διάστημα, όπως και ο κ. Μητσοτάκης, για να μας πείτε ότι είναι όλα καλώς καμωμένα, είστε πάρα πολύ ευχαριστημένοι. Ευτυχώς, αποφύγατε τις ευχαριστίες τύπου Όσκαρ, που συνήθως απευθύνετε την ώρα που έρχεστε από το Βήμα.

Και μας εκθέσατε πρώτον, ότι χρειάζεται υπευθυνότητα και σοβαρότητα. Την έχετε; Μας είπατε ότι δεν κρίνεστε από τις προθέσεις σας. Άρα, να υποθέσουμε ότι δεν είναι και πολύ καλές οι προθέσεις αυτές. Και στη συνέχεια εκθέσατε ότι έχετε καταφέρει πολύ σημαντικά πράγματα, τα οποία όλη η κοινωνία που διαμαρτύρεται δεν τα βλέπει, γιατί είναι μάλλον τυφλή και αχάριστη και η Αντιπολίτευση που δεν τα αναγνωρίζει είναι εμπαθής απέναντί σας, άδικη, παράλογη και μίζερη.

Εγώ θέλω να σας κάνω κάποιες προτάσεις, γιατί βεβαίως δεν διατηρούμε καμμία απολύτως προσδοκία ότι ένα κόμμα, το δικό σας, το οποίο χρωστάει 500 εκατομμύρια ευρώ, είναι ποτέ δυνατόν να διαχειριστεί τα οικονομικά της χώρας. Και ο τρόπος με τον οποίο αντιμετωπίζετε τα οικονομικά, δηλαδή με διαρκείς δανεισμούς, ενώ οφείλετε να αναζητήσετε τα έσοδα, τα οποία δεν διεκδικείτε από υποθέσεις διαφθοράς για τις οποίες δεν ασκεί αγωγές το ελληνικό δημόσιο, δεν ασκήσατε για τη «SIEMENS», δεν ασκήσατε για τα Εξοπλιστικά, δεν ασκείτε για μείζονες υποθέσεις παραβίασης των κανόνων διαφύλαξης του δημοσίου συμφέροντος, δεν εγγράφετε στον προϋπολογισμό του κράτους τις αξιώσεις του ελληνικού δημοσίου από το γερμανικό κράτος, που έχουν προϋπολογιστεί και αποτιμηθεί από το Γενικό Λογιστήριο του Κράτους και αντί να διεκδικήσετε αυτά που οφείλονται στο ελληνικό δημόσιο, δηλαδή στον ελληνικό λαό, εσείς εξαγγέλλετε νέα δάνεια και επιχαίρετε ότι δανειζόμαστε φθηνότερα. Η στρατηγική σας είναι να καταχρεώνετε τη χώρα ξανά και ξανά.

Δεν ξέρω εάν έχετε κάτι πιο διασκεδαστικό που συζητάτε με τον κ. Πετραλιά, αλλά νομίζω ότι σας λέω κάτι σημαντικό, ιδίως όταν σας μιλώ για τις γερμανικές οφειλές, κύριε Χατζηδάκη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συνεχίζω, δεν σταματώ.

Κύριε Χατζηδάκη, δεν διεκδικείτε και αυτό ονομάζεται «απιστία σε βάρος του ελληνικού δημοσίου». Την ίδια ώρα υπερχρεώνετε τη χώρα με δάνεια, ενώ οφείλετε να αμφισβητήσετε το δημόσιο χρέος, που έχει αποδειχθεί ότι δεν είναι νόμιμο, ότι είναι συνδεδεμένο με δικές σας πράξεις διαφθοράς και διαπλοκής, με επιλήψιμες δανειακές συμβάσεις και με επιλήψιμες άλλες συμβάσεις εξοπλισμών και ανάλογων διαδικασιών από τις οποίες κάποιοι βγήκαν πολύ πλουσιότεροι σε βάρος του ελληνικού δημοσίου.

Είναι δυνατόν να έρχεστε ως Υπουργός, που έχετε διατελέσει Υπουργός από εποχής κυβέρνησης Καραμανλή, που έχετε στην πλάτη σας το ξεπούλημα του ΟΤΕ, το ξεπούλημα, το χάρισμα της «ΟΛΥΜΠΙΑΚΗΣ» με αυτή την εν είδει οικονομικού εγκλήματος διάθεση της «ΟΛΥΜΠΙΑΚΗΣ» στον Βγενόπουλο τότε, στον οποίο δώσατε τις μετοχές του ΟΤΕ, με τη διακήρυξη τη δική σας ότι δεν θα επιτρέψετε περαιτέρω διάθεση και στη συνέχεια επιτρέψατε περαιτέρω διάθεση στην «DEUTSCHE TELECOM» και με όσα κέρδισε ο Βγενόπουλος από τις μετοχές του ελληνικού δημοσίου, που του είχατε δώσει τον ΟΤΕ πήρε χάρισμα την «ΟΛΥΜΠΙΑΚΗ» και σήμερα δεν έχουμε ούτε Οργανισμό Τηλεπικοινωνιών δημόσιο ούτε δημόσιο Αερομεταφορέα. Αυτά είναι τα κατορθώματά σας.

Και έρχεστε και μας λέτε ότι κληρονομήσαμε κάποιο χρέος. Ποιος το κληρονόμησε και ποιος το κληροδότησε; Το χρέος εσείς το δημιουργήσατε, εσείς το προκαλέσατε. Εσείς φορτώσατε κάθε παιδί, που γεννιέται, με 40.000 ευρώ οφειλή, που δεν την προκάλεσε το κάθε παιδί που γεννιέται και τολμάτε να έρχεστε εδώ και να μας λέτε ότι κληρονομήσαμε ένα χρέος από την κρίση;

Είναι η επιτομή, αλλά και το αποκορύφωμα, το άκρον άωτον του θράσους και της πολιτικής απρέπειας αυτό το οποίο πράττετε. Και επειδή δεν απαντήσατε σε καμμία από τις προτάσεις μας, τις οποίες έχουμε καταθέσει επίσημα εδώ στη Βουλή ξανά και ξανά, παρακαλώ απαντήστε στα εξής.

Πρώτον, γιατί δεν προβαίνετε άμεσα στην επαναφορά του δέκατου τρίτου και δέκατου τέταρτου μισθού που έχει κοστολογηθεί η πρόταση νόμου που κατέθεσε η Πλεύση Ελευθερίας πέρυσι τέτοια εποχή από το Γενικό Λογιστήριο του Κράτους σε 2,1 δισεκατομμύρια ευρώ; Τόσο κοστολογήθηκε από το Υπουργείο σας. Γιατί δεν το πράττετε και αντ’ αυτού λέτε ότι θα δώσετε το τετραπλάσιο ποσό, 8 δισεκατομμύρια ευρώ, για προπληρωμή ενός παράνομου χρέους το οποίο οφείλετε να αμφισβητήσετε και να αποκηρύξετε;

Γιατί δεν αποδίδετε στους εργαζόμενους ανθρώπους στο δημόσιο που φτύνουν αίμα -οι υγειονομικοί, οι εκπαιδευτικοί, οι πυροσβέστες, οι πάσης φύσεως υπάλληλοι στη δικαιοσύνη, στην πρόνοια- αυτά που τους οφείλετε και λέτε «Θα τα δώσω χωρίς να μου τα ζητάει και χωρίς να τα οφείλει το ελληνικό δημόσιο στο Διεθνές Νομισματικό Ταμείο»; Ποιος σας δίνει αυτό το δικαίωμα;

Για ποιον λόγο δεν μειώνετε τον ΦΠΑ για τα είδη πρώτης ανάγκης και γιατί δεν απαλλάσσετε από τον ΦΠΑ τις ευάλωτες ομάδες, όπως εμπεριστατωμένα και ειδικά σας έχουμε προτείνει; Γιατί δεν απαλλάσσετε από τον ΦΠΑ το αγροτικό πετρέλαιο;

Για ποιον λόγο δεν εξετάζετε καμμία από τις προτάσεις που σας έχουμε κάνει; Γιατί δεν διαθέτετε πραγματικό προϋπολογισμό για την παιδεία, για την υγεία, για τον πολιτισμό, για την πολιτική προστασία, για τη δικαιοσύνη και έρχεστε εδώ να μας λέτε ότι θα καταφέρετε μετά από δεν ξέρω και εγώ πόσα χρόνια να επαναφέρετε το χρέος στο ποσό το οποίο ανερχόταν όταν είπατε «Χρεοκόπησε η χώρα»; Όταν προκηρύχθηκαν πρόωρες εκλογές ήσασταν Υπουργός, κύριε Χατζηδάκη.

Γιατί δεν παίρνετε μέτρα για την πάταξη της πραγματικής οικονομικής εγκληματικότητας και μας εμφανίζετε εδώ ως μείωση της φοροδιαφυγής τα κατάπτυστα τεκμήρια που έχετε επιβάλλει στους μικρομεσαίους και τους αυτοαπασχολούμενους;

Και εν τέλει, επειδή μας εμφανίσατε μια αδυναμία να κάνετε περισσότερα, σας ξαναλέω και θα σας κάνω και μια πρόταση. Και μιας και μας είπατε ότι κάτι ετοιμάζετε με τις τράπεζες που τόσο καλά σας φέρονται όλο αυτό τον καιρό που χρωστάτε 500 εκατομμύρια ευρώ, σας έχω μια πρόταση.

Επειδή επιχαίρετε ότι έχετε πάει τον κατώτατο μισθό στα 830 ευρώ και πριν από δέκα περίπου χρόνια ο Αρχηγός σας έλεγε ότι με 800 ευρώ δεν βγαίνει, εγώ σας κάνω μια πρόταση και με αυτή θα κλείσω και θα ήθελα να μου απαντήσετε. Για να αποπληρωθούν τα 500 εκατομμύρια ευρώ που χρωστάτε στις τράπεζες, αυτές που παίρνουν τα σπίτια των πολιτών ακόμη και για 1.000 ευρώ πια, χρειάζεται κάτι απλό να κάνετε που είμαι σίγουρη ότι θα το δεχθείτε: να δεχθούν οι Βουλευτές σας για πεντακόσιους μήνες, δηλαδή περίπου για σαράντα ένα χρόνια, αν είστε τόσοι πολλοί, να παίρνουν τον κατώτατο μισθό, τα 830 ευρώ, και με τα υπόλοιπα να αποπληρώνετε το χρέος της Νέας Δημοκρατίας.

Το δέχεστε; Βγαίνουν οι Βουλευτές σας με 830 ευρώ που λέτε ότι πρέπει να χαίρονται οι πολίτες για το ότι βγαίνουν; Θα περιμένουμε τις απαντήσεις σας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Κύριε Υπουργέ, θα μιλήσουν όλοι οι Κοινοβουλευτικοί Εκπρόσωποι.

Ο κ. Γερουλάνος έχει τον λόγο, αμέσως μετά ο κ. Παππάς και συνεχίζουμε.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Θα συμφωνήσουμε με τον κύριο Υπουργό σε ένα πράγμα και μόνο σε ένα πράγμα και αυτό είναι ότι ό,τι και αν μπορεί να πει κανείς θετικό για την οικονομία, μπορεί να το πει για έναν λόγο και αυτό είναι ότι είναι κατάκτηση του ελληνικού λαού, επειδή έγινε με θυσίες του ελληνικού λαού και θυσίες του ελληνικού λαού που δεν ξεκίνησαν τώρα, θυσίες του ελληνικού λαού που έχουν ξεκινήσει πάρα πολύ καιρό, θυσίες του ελληνικού λαού που ουσιαστικά είδαν την ελληνική οικονομία να συμπιέζεται κατά 25%, θυσίες οι οποίες αυτή τη στιγμή ως απάντηση έχουν τα 40 δισεκατομμύρια ευρώ που ξοδεύει η Κυβέρνησή σας για να μπορεί να λέει ότι υπάρχουν επιτυχίες στην ελληνική οικονομία.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Ποια 40 δισεκατομμύρια;

**ΠΑΥΛΟΣ ΓΕΡΟΥΛΑΝΟΣ:** Αυτό που ακούω και που άκουσα τον κ. Χατζηδάκη να λέει, αλλά ξεκίνησε και η Κυβέρνησή σας, είναι «Είμαστε οι καλύτεροι της Ευρώπης». Έτσι δεν ξεκινήσατε τον πρώτο χρόνο διακυβέρνησής σας; Μετά άρχισε ένα διαφορετικό αφήγημα: «Δεν είμαστε οι καλύτεροι της Ευρώπης, αλλά σίγουρα είμαστε καλύτεροι από τον ΣΥΡΙΖΑ», το οποίο το επαναλάβατε και σήμερα. Δηλαδή είσαστε καλύτεροι από την πραγματική βαθιά κρίση. Και τώρα έχετε φτάσει στο αφήγημα να λέτε «Είμαστε καλύτεροι από τη Βουλγαρία». Μπράβο!

Και μιλήσατε για τους φόρους και είπατε για τους φόρους ότι μειώσαμε τους φόρους. Εσείς θεωρείτε σήμερα, κύριε Χατζηδάκη, ότι οι φόροι είναι δίκαιοι στην Ελλάδα, ότι είναι δίκαιο να φορολογείς το επάγγελμα και όχι το εισόδημα. Εσείς δεν είσαστε που λέτε συνέχεια ότι η ψηφιοποίηση σάς έχει δώσει καινούργια εργαλεία για να κάνετε δίκαιο φορολογικό σύστημα; Πού είναι;

Συνεχίζετε να αδικείτε τους ανθρώπους που δεν μπορούν να ξεφύγουν και οι άνθρωποι που δεν μπορούν να ξεφύγουν είναι οι πιο αδύναμοι. Θεωρείτε δίκαιο δηλαδή ότι έχετε καταφέρει να κρατάτε τον ΦΠΑ ψηλά και να σας φέρνει έσοδα, αλλά είναι επίπεδη η φορολογία στην κληρονομιά και στα μερίσματα. Το θεωρείτε αυτό δίκαιο. Και θεωρείτε δίκαιο ότι έχετε καταφέρει να βάλετε POS σε μικροεπαγγελματίες, αλλά είναι εντάξει να σας φεύγουν δισεκατομμύρια στο μαύρο εμπόριο στα καύσιμα και στα τσιγάρα. Όλα αυτά είναι για εσάς εντάξει. Είναι πράγματα για τα οποία θέλετε να χαίρεστε μετά από πέντε χρόνια διακυβέρνησης.

Μας είπατε να κάνουμε υπομονή για τις τράπεζες, γιατί όλα θα τα λύσει ο Πρωθυπουργός με τις προτάσεις που θα φέρει την Κυριακή. Πόσες φορές εμένα και τον κ. Κουκουλόπουλο μάς έχετε πει λαϊκιστές με τις προτάσεις μας, μας έχετε πει ότι θα κλείσουμε τις τράπεζες, μας έχετε πει ότι θα φύγουν οι επενδυτές; Δεν τους βλέπω να φεύγουν, να ζητάνε μερίσματα τους βλέπω.

Αλλά όλα αυτά όταν τα λέγαμε εμείς ήταν λαϊκισμός και μη σοβαρότητα. Εσείς είσαστε οι σοβαροί, οι υπεύθυνοι κ.λπ. κι επειδή θα τα πει ο Πρωθυπουργός, αυτό θα τα κάνει όλα καλά. Περιμένω να δω τι θα πει για να σας αναιρέσει εσάς προσωπικά.

Δεν είπατε κουβέντα για τις επενδύσεις. Ο εισηγητής μας σας έκανε μια πολύ σοβαρή κριτική για το επίπεδο των επενδύσεων. Κουβέντα! Γιατί όλοι ξέρουμε να επικαλούμαστε νούμερα που μας βολεύουν, αλλά εκεί που χτίζουμε το μέλλον της Ελλάδας εσείς δεν έχετε να επικαλεστείτε τίποτα.

Δεν είπατε κουβέντα για το κατά πόσον το κατά κεφαλήν εισόδημα αντεπεξέρχεται στις ανάγκες του νοικοκυριού. Κουβέντα! Και δεν είπατε επίσης τίποτα για τη μεταφορά 20 δισεκατομμυρίων που έχετε καταφέρει να κάνετε από τα φτωχότερα στρώματα στα πλουσιότερα μέσω της αισχροκέρδειας. Κουβέντα! Η μεγαλύτερη αναδιανομή πλούτου έχει γίνει τώρα που ξοδεύετε τόσα χρήματα την τελευταία πενταετία.

Το θέμα δεν είναι αν μεγαλώνει μια οικονομία η οποία βρέθηκε σε τρεις κρίσεις απανωτές, κύριε Χατζηδάκη. Συγχαρητήρια! Θυμίστε μου να πάω να πω στα ψάρια μου ευχαριστώ που μεγαλώνουν. Το θέμα είναι για ποιον μεγαλώνουν και εσείς έχετε κάνει συγκεκριμένες επιλογές για ποιον θα μεγαλώσει η ελληνική οικονομία.

Θα την κυνηγήσετε την κυρία μικροέμπορο με το POS, αλλά θα αφήσετε το εμπόριο των καυσίμων. Έχετε αποφασίσει ότι θα φορολογήσετε τα χαμηλότερα στρώματα, αλλά θα αφήσετε ανέγγιχτους τους πιο ισχυρούς. Έχετε αποφασίσει ότι οι τράπεζες και τα χρήματα από την Ευρώπη θα δουλεύουν για τους μεγάλους και όχι για τους μικρούς. Αυτές είναι δικές σας πολιτικές αποφάσεις.

Το ΠΑΣΟΚ δεν είπε ποτέ ότι υπάρχουν λεφτόδεντρα, αλλά υπάρχουν πολιτικές επιλογές και εσείς έχετε κάνει συστηματικά τις λάθος.

Δεν θα καταψηφίσουμε, λοιπόν, μετά βδελυγμίας, όπως είπατε τον προϋπολογισμό. Θα τον καταψηφίσουμε με μεγάλο ενθουσιασμό.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Παππάς έχει τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Θέλω να ξεκινήσω από το εξής. Έκανε μία αναφορά στην έκθεση του «ECONOMIST» o κύριος Υπουργός. Μας ανακοίνωσε ότι η χώρα μας είναι στην τέταρτη θέση, έχει πέσει τρεις θέσεις από τα περσινά. Η έκθεση του «ECONOMIST», κύριε Πρόεδρε, κυρίως δίνει βάση στις χρηματιστηριακές αποδόσεις και στα μεγάλα πλεονάσματα. Γι’ αυτό και είχαμε πρωτεύσει πέρσι και νομίζω ότι η αναπαραγωγή αυτού του επιχειρήματος δεν βοηθάει τον ελληνικό λαό να καταλάβει εάν εσείς έχετε αντίληψη για το τι πραγματικά συμβαίνει παρακάτω.

Ο κύριος Υπουργός, κύριε Πρόεδρε, είναι ο βασικός κεντρικός υπεύθυνος για την πιο μεγάλη ανευθυνότητα που έχει επιδείξει ποτέ οικονομικό επιτελείο. Και αναφέρομαι στην ιδιωτικοποίηση των μετοχών των τραπεζών που κατείχε το Δημόσιο, το οποίο κόστισε στον Έλληνα φορολογούμενο 40 δισεκατομμύρια ευρώ με βάση τη γνωστή πλέον μελέτη του ΚΕΠΕ. Και όταν μιλάει για τις τράπεζες και ενδεχομένως ετοιμάζεται να χορέψει και ένα ταγκό μαζί τους μετά από τέσσερα χρόνια κερδών, που πάνε στο ύψος των 4 δισεκατομμυρίων συνολικά για τις τέσσερις συστημικές, θα πρέπει να θυμάται ότι στις τράπεζες οι καταθέσεις κατά το 70% των καταθετών κινούνται σε ύψος περί τα 1.000 ευρώ. Άρα, η αύξηση των καταθέσεων και το στοιχείο που παρέθεσε ο κύριος Υπουργός αφορά μια μερίδα καταθετών.

Για τους φόρους, πολύ έξυπνο. Συγκρίνατε τη μείωση του ποσοστού των φόρων ως προς το ΑΕΠ από το 2022 στο 2023. Σύμφωνοι; Την τελευταία φορά που τσέκαρα, το 48 ήταν μικρότερο από το 69. Το λέω, επειδή το 2021 έχουμε 48 δισεκατομμύρια φόρους και το 2025 προβλέπετε 69 δισεκατομμύρια φόρους. Ή μήπως όχι;

Δεύτερον, σε αυτόν τον προϋπολογισμό προβλέπετε 2,5 δισεκατομμύρια αύξηση φόρων, 1,5 δισεκατομμύριο ΦΠΑ, 1 δισεκατομμύριο φόρος εισοδήματος. Που να μη μειώνατε και φόρους, δηλαδή! Τι επιδρομή θα γινόταν;

Είναι αναπτυξιακή, λέτε, η πολιτική σας. Θυμίζω στην Εθνική Αντιπροσωπεία ότι είχατε την τύχη να κυβερνάτε σε μία περίοδο που χαλάρωσαν οι δημοσιονομικοί περιορισμοί και υπήρξε και το Ταμείο Ανάκαμψης. Και μέσα σε αυτό το πλαίσιο, λοιπόν, επειδή μιλάτε με ευκολία για τις επενδύσεις, η χώρα μας είναι στην τελευταία θέση το 2023. Είναι 15% επί του ΑΕΠ, ενώ o μέσος όρος της Ευρώπης είναι 22%, κύριε Χατζηδάκη. Γι’ αυτές τις επενδύσεις περηφανεύεστε, για αυτές τις επιδόσεις.

Τέλος, ένα μόνο σχόλιο. Δεν φαίνεται να έχετε βάλει μυαλό σε σχέση με το γεγονός ότι οι διεθνείς αναταραχές σε συνδυασμό με την πολιτική σας έχουν διογκώσει τα χρέη του κόσμου. Έχουν αυξηθεί 16 δισεκατομμύρια τα ιδιωτικά χρέη και έχουν διπλασιαστεί τα χρέη του δημοσίου προς τους ιδιώτες. Επιμένετε στην ίδια πολιτική και μάλιστα ενώπιον ενδεχόμενων νέων αναταραχών διεθνώς: Συρία, δασμοί. Έχετε μία εμμονική επιλογή στο να μη μειώνετε τους έμμεσους φόρους, στο να μην επιλέγετε να υπάρχει μεγάλη δημόσια παρέμβαση.

Η χώρα μας, λοιπόν, σε μονάδες αγοραστικής δύναμης -επειδή το κρύψατε και αυτό- είναι στην 23η θέση στους 27. Αυτή είναι η πραγματικότητα την οποία έχετε διαμορφώσει και μια νέα διεθνής αναταραχή απειλεί να συσσωρεύσει νέα προβλήματα πάνω στην ελληνική οικονομία και κυρίως στα κοινωνικά στρώματα που δοκιμάζονται.

Σταματήστε να βασανίζετε τα δεδομένα. Αξιοποιήστε τις επόμενες μέρες του προϋπολογισμού λέγοντας αλήθεια για το τι συμβαίνει στην ελληνική οικονομία και προετοιμάστε στοιχειωδώς, εάν έχετε καμμία τέτοια διάθεση, την οικονομία μας για ενδεχόμενες νέες αναταραχές. Καμμία τέτοια προτεραιότητα δεν έχετε. Προοδευτική αλλαγή χρειάζεται τόπος.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Παφίλης έχει τον λόγο.

**ΑΘΑΝΑΣΙΟΣ ΠΑΦΙΛΗΣ:** Κύριε Υπουργέ, θα σας κάνω μία πρόταση παραγωγική για σας. Όλα αυτά που δώσατε εδώ, τα στοιχεία ότι «πετάει» η Ελλάδα, να τα τυπώσετε, να τα δώσετε και στους Βουλευτές σας που χειροκροτούσαν μετά μανίας και να πάτε στον κόσμο να τα δώσετε. Αυτό να κάνετε. Γιατί, από ό,τι ξέρετε, το σιχτίρ που τρώτε όχι μόνο από το από άλλους, αλλά και από τους δικούς σας, είναι μεγαλειώδες, θα έλεγα. Και όσο λέτε τέτοια, τόσο μεγαλύτερο θα τρώτε. Να πάτε να δώσετε στη λαϊκή οικογένεια όλα αυτά τα στοιχεία ότι η Ελλάδα «φυσάει» παγκοσμίως. Το λέει ο ΟΟΣΑ. Από στόματος κοράκου κρα θα ακούσεις. Το λέει και η Ευρωπαϊκή Ένωση. Το λένε και όλοι οι διεθνείς οργανισμοί. Η ζωή, όμως, των λαϊκών στρωμάτων συνολικά εργαζομένων κ.λπ. είναι μαύρη από το πρωί μέχρι το βράδυ, για να τα βγάλουν πέρα. Πού ζείτε; Στους πύργους; Δεν ξέρετε πώς ζει ο κόσμος σήμερα; Εκτός, βέβαια, από εκείνη τη μειοψηφία που πίνει το αίμα των εργαζομένων και έχει φτάσει σε δυσθεώρητα ύψη.

Μας λέτε «μειώνουμε τη φορολογία», αλλά αυξάνονται οι φόροι πάνω από 2,1 δισεκατομμύρια Μαθηματικά της Νέας Δημοκρατίας. Από πού αυξάνονται; Φορολογείτε το κεφάλαιο; Φορολογείτε τις τράπεζες, τους βιομηχάνους; Φορολογείτε τους εφοπλιστές; Φορολογείτε τους ενεργειακούς ομίλους; Τίποτα από όλα αυτά. Άρα, αυτό είναι ένα παραμύθι και μια ψευδαίσθηση που προσπαθείτε να δημιουργήσετε στον κόσμο, γιατί αυξάνετε το ΦΠΑ.

Και μη μας λέτε ότι είναι 2,5% ο πληθωρισμός. Τόσο είναι συνολικά, αλλά στα πρώτα είδη βασικής ανάγκης που χρειάζεται ο κόσμος αυξάνεται συνέχεια. Εσείς το μετράτε με το 2,5% και λέτε «άρα, είμαστε καλά και δεν φορολογούμε περισσότερο». Και όσο αυξάνονται οι τιμές στα διάφορα είδη, τόσο περισσότερο ΦΠΑ εισπράττετε. Από ποιον; Από τα λαϊκά στρώματα. Γιατί, οι βιομήχανοι έχετε την εντύπωση ότι επηρεάζονται από τον ΦΠΑ, όταν ψωνίζουν; Κανένας δεν το πιστεύει.

Άρα, δεν φορολογείτε τα μυθώδη κέρδη που υπάρχουν. Τα κέρδη των τραπεζών είναι 11 δισεκατομμύρια, από ό,τι υπολογίζουμε.

Και έρχεται και το ΠΑΣΟΚ με ρηξικέλευθη πρόταση και λέει: «Τι να κάνουμε; Να τους φορολογήσουμε 700 εκατομμύρια.» Αυτό δεν λέει; Ενώ, αν πάει με κανονική, 22%, όχι 26% και 27%, πόσο θα είναι; Πάνω από 2,5 - 3 δισεκατομμύρια. Αυτή είναι ρηξικέλευθη πρόταση. Τους τσακίσατε τους τραπεζίτες, αφού τους δώσατε 80 δισεκατομμύρια όλοι μαζί όλα αυτά τα χρόνια από τον ελληνικό λαό!

**ΕΛΕΝΗ - ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ:** Να τους φορολογήσουμε θέλουμε.

**ΑΘΑΝΑΣΙΟΣ ΠΑΦΙΛΗΣ:** Δεύτερον, λέτε ότι αυξάνεται ο μισθός και υπερηφανεύεστε. Πόσο είναι ο κατώτατος; Είναι 830; Φέρατε ένα νόμο-έκτρωμα. Και μάλιστα, λέτε κιόλας ότι ο μέσος είναι 1.340 και θα το πάμε 1.500. Για βάλτε φορολογία. Για βάλτε παιδεία, υγεία, ιδιωτικοποιήσεις, όλα αυτά που πληρώνουν οι εργαζόμενοι. Και είναι πόσο; Είναι 30% κάτω από το 2011. Ναι ή όχι; Τόσο δεν είναι; Ποια πρόοδος; Από το 2011 μέχρι το 2024 είναι δεκατρία χρόνια. Κοροϊδεύετε τον κόσμο; Έχουν πάει όλα αυτά στα ύψη κυριολεκτικά.

Και κάτι ακόμα. Ας υποθέσουμε ότι ένας έχει εισόδημα 30.000 τον χρόνο, που είναι μεγάλα ποσά. Πόσο θα φορολογηθεί; Εγώ λέω με 20%, γιατί είναι και παραπάνω. Είναι 6.000, ναι ή όχι;

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Παραπάνω.

**ΑΘΑΝΑΣΙΟΣ ΠΑΦΙΛΗΣ:** Παραπάνω από 6.000; Να πω 7.000. Και άλλο; Τώρα είναι 6.000. Και λογιστές υπάρχουν και τα πάντα.

Αν ένας άλλος πάρει 30.000 εισόδημα από μετοχές, από μερίσματα, πόσο θα πληρώσει φόρο με 5%; 1.500! Δεν χρειάζεται πολλά παραδείγματα. Ο εργαζόμενος θα πληρώσει 6 χιλιάδες -φαντάζομαι ότι οι εργαζόμενοι δεν έχουν μετοχές, μάλλον έτσι πρέπει να είναι- και αυτός θα πληρώσει 1,5 χιλιάρικο. Αυτό και μόνο το παράδειγμα δείχνει τη φορολογική σας πολιτική.

Τρίτον, μείωση της ανεργίας. Ξέρετε, αυτά τα μπακαλίστικα, στην πιάτσα ζούμε όλοι, που λέτε ότι μειώνετε την ανεργία. Αν ένας δουλέψει μία φορά την εβδομάδα, δεν θεωρείται άνεργος. Θεωρείτε ότι μειώθηκε η ανεργία. Αυτοί που δουλεύουν για 200, 400, 500 -το πολύ- ευρώ τι είναι; Εσείς δεν τους θεωρείτε άνεργους. Δουλεύουν παιδιά, νέοι κυρίως, αλλά και άλλοι, μεγαλύτεροι, γιατί είναι άθλια η κατάσταση. Είναι άθλια και μιλάτε χωρίς ντροπή εδώ μέσα; Τραβάτε να δείτε. Πάει ο άλλος και δουλεύει τρεις ώρες το απόγευμα. Πάει δουλεύει αλλού με 200 ευρώ. Αυτούς τους θεωρείτε ενεργούς εργαζόμενους και γκρεμίσατε την ανεργία.

Τέλος, να πω και μερικά στα γρήγορα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ. Παρέμβαση είναι.

**ΑΘΑΝΑΣΙΟΣ ΠΑΦΙΛΗΣ:** Ναι, αυτό να το λέτε για όλους. Να το λέγατε για τον Υπουργό, μισή ώρα μίλησε.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Ομιλία έκανε. Εσείς παρέμβαση.

**ΑΘΑΝΑΣΙΟΣ ΠΑΦΙΛΗΣ:** Τι να κάνουμε; Και η παρέμβαση είναι πέντε λεπτά, να το κάνουμε έξι, επτά. Εντάξει, ξέρω ότι πονάει, δεν πειράζει. Ας πονέσει λίγο περισσότερο.

«Μειώνουμε το δημόσιο χρέος». Κύριε Υπουργέ και κύριοι της Νέας Δημοκρατίας, ποιος το πληρώνει το δημόσιο χρέος; Ποιος; Οι εφοπλιστές; Οι βιομήχανοι; Το κεφάλαιο; Οι ενεργειακοί όμιλοι; Αυτοί πληρώνουν το δημόσιο χρέος ή το πληρώνει ο λαός, που τον έχουν γδάρει κυριολεκτικά; Άμεσα ή έμμεσα. Και έρχεστε εδώ και κάνετε τον κάμποσο. Αλλά, για να τελειώνουμε, ή θα χάσει το κεφάλαιο για να κερδίσει ο λαός ή χάνει ο λαός και κερδίζει το κεφάλαιο. Εσείς, λοιπόν, με μια πολιτική αισχρή, θα έλεγα, τσακίζετε αυτούς που παράγουν τον πλούτο και τα δίνετε στους άλλους. Δεκατεσσεράμισι δισεκατομμύρια θα τους δώσετε -ναι ή όχι;- από Προγράμματα Δημοσίων Επενδύσεων, από το Ταμείο Ανάκαμψης κ.λπ. κ.λπ.. Ποιος θα τα πληρώσει αυτά; Ο εργαζόμενος πάλι.

Γι’ αυτό, λέω και για τους υπόλοιπους, δεν υπάρχουν συνταγές, μείγματα διαφορετικά. Έχουν χρεοκοπήσει παγκόσμια. Πουθενά δεν έχει σταθεί μείγμα είτε σοσιαλδημοκρατικό -Ισπανία, Γερμανία κ.λπ.- κανένα. Γιατί το σύστημα δεν πάει και πρέπει να παλέψουν οι εργαζόμενοι ό,τι διασώσουν και να το ανατρέψουν. Και μην μας λέτε για την Ευρώπη. Βρε ευρωλιγούρια, ποια Ευρώπη; Η Γερμανία κόλαση. Χαμός Κυρίου, οικονομικά, ό,τι θέλετε. Οι σοσιαλιστές τέλειωσαν. Γαλλία, η Γαλλία η μεγάλη, χάος. Ισπανία, παντού. Αυτός είναι ο καπιταλισμός. Αυτόν υπερασπίζεστε.

Ευχαριστώ πολύ, κύριε Πρόεδρε, για την ανοχή σας και τη συμφωνία με αυτά που είπα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πάρα πολύ.

Γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση πενήντα εννιά μαθήτριες και μαθητές και τέσσερις συνοδοί εκπαιδευτικοί από το Γυμνάσιο Κάτω Καστριτσίου Αχαΐας.

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

Η επόμενη Κοινοβουλευτική Εκπρόσωπος που έχει ζητήσει τον λόγο είναι η κ. Αχτσιόγλου από τη Νέα Αριστερά.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κύριε Χατζηδάκη, σηκωθήκατε στο Βήμα ξεκινώντας ότι δεν θα θριαμβολογήσετε γιατί καταλαβαίνετε την πραγματικότητα και τις δυσκολίες που βιώνουν οι πολίτες και μετά ακολούθησε ένα εικοσιπεντάλεπτο πλήρους θριαμβολογίας, όπως συνηθίζετε πάντα.

Τώρα, επικαλεστήκατε σοβαρότητα και υπευθυνότητα δική σας και της Κυβέρνησης. Για να δούμε πόσο σοβαρά είναι τα επιχειρήματα που ακούσαμε εδώ.

Πρώτον, δημόσιο χρέος. Είπατε ότι χάρη στις πολιτικές σας έχετε πετύχει μία πρωτοφανή μείωση του δημοσίου χρέους. Ποια είναι η αλήθεια; Το δημόσιο χρέος ως απόλυτο νούμερο δεν έχει μειωθεί καθόλου. Το αντίθετο, παραμένει σταθερό και έχει και μια μικρή επαύξηση τον τελευταίο χρόνο. Τι συμβαίνει; Το δημόσιο χρέος ως ποσοστό του ΑΕΠ εμφανίζεται μειωμένο, διότι κυρίως έχουμε την ονομαστική αύξηση του ΑΕΠ λόγω του πληθωρισμού, άρα είναι ο πληθωρισμός βασικά που τρώει το χρέος πρώτον και δεύτερον είναι το γεγονός ότι αυτή τη στιγμή στις αγορές τα επιτόκια είναι σταθερά. Γιατί είναι σταθερά; Γιατί υπάρχει η συμφωνία που επετεύχθη το καλοκαίρι του 2018 που κρατά σταθερά τα επιτόκια για τα επόμενα είκοσι χρόνια. Δεν ήσασταν εσείς κυβέρνηση. Άρα, επ’ ουδενί αυτή η μείωση του δημόσιου χρέους ως ποσοστό του ΑΕΠ δεν είναι ούτε μείωση του ποσού ούτε μια μείωση που οφείλεται στην κυβερνητική πολιτική.

Δεύτερον, φορολογία. Ξεκινήσατε λέγοντας πάλι ότι έχετε μειώσει εβδομήντα δύο φόρους. Ας ξεκινήσουμε με το βασικό, ότι οι λιγότεροι φόροι δεν εγγυώνται κατ’ ανάγκη ούτε την ευημερία ούτε την καλή πορεία της οικονομίας. Είδαμε την Ελλάδα το 2001 με 2008 να έχει σημαντικά λιγότερη φορολογία απ’ ό,τι ο μέσος όρος της Ευρωπαϊκής Ένωσης και είδαμε μετά πώς εξελίχθηκε η κατάσταση για την ελληνική οικονομία το 2009. Δεν ήταν μία εξέλιξη η οποία θα έλεγε κανείς ότι μαρτυρούσε την καλή πολιτική.

Ως προς το μείγμα, τι συμβαίνει στην πραγματικότητα και ποιος τελικά επιβαρύνεται; Γιατί δεν έχει κανένα νόημα να λέτε «μειώσαμε δεκαεπτά, τριάντα επτά, εβδομήντα δύο φόρους». Το ερώτημα στο τέλος της ημέρας είναι: Επιβαρύνονται περισσότερο οι πολίτες φορολογικά, ναι ή όχι, και ποιοι; Και η απάντηση είναι ότι ναι, τα λαϊκά στρώματα, οι εργαζόμενοι επιβαρύνονται φορολογικά για δύο κυρίως λόγους:

Πρώτον, ο ΦΠΑ. Τον κρατάτε αμείωτο, ενώ σαρώνει η ακρίβεια. Δεν μπορείτε να αντιστρέψετε το επιχείρημα της κοινής λογικής, όση προσπάθεια κι αν κάνετε όλα αυτά τα χρόνια. Όταν ένα πράγμα κάνει 100 ευρώ, πληρώνω 24 ΦΠΑ. Όταν θα κάνει 200 ευρώ, θα δώσω 48 ευρώ ΦΠΑ και συσσωρεύει το κράτος έσοδα και έχει μαζέψει πάνω από 10 δισεκατομμύρια έσοδα από ΦΠΑ επιπλέον τα τελευταία πέντε χρόνια, αν βάλουμε μέσα και το 2025. Άρα, ο πρώτος λόγος είναι ο ΦΠΑ. Ο δεύτερος λόγος είναι ότι δεν τιμαριθμοποιούνται οι φορολογικές κλίμακες. Άρα, αυτή τη στιγμή ένας μισθωτός του κατώτατου μισθού πιάνεται από φορολόγηση που πριν δεν θα πιανόνταν.

Ποια είναι η πραγματικότητα τελικά; Η πραγματικότητα είναι ότι οι Έλληνες πολίτες, οι εργαζόμενοι κυρίως, πληρώνουν περισσότερα πλέον σε φόρο λόγω αυτών των δύο παραμέτρων. Ένας μέσος μισθωτός πληρώνει 10% περισσότερη φορολογία τα τελευταία τρία χρόνια απ’ ό,τι πλήρωνε προηγούμενα. Η Ελλάδα για πρώτη φορά στη σύγχρονη ιστορία της ξεπέρασε όλες τις χώρες του ΟΟΣΑ στον λόγο έμμεσων φόρων προς ΑΕΠ το 2022, δηλαδή στους πλέον άδικους φόρους. Πρωτιά το 2022 για πρώτη φορά στην ιστορία της και κρατάει αυτήν την πρωτιά και το 2023 και -απ’ ό,τι φαίνεται- θα την κρατήσει και το 2024.

Μισθός. Ποια είναι η πραγματικότητα; Κατ’ αρχάς, λαθροχειρίες στα στοιχεία. Για να μας πείτε τον μέσο μισθό διαλέξατε μόνο τους εργαζόμενους πλήρους απασχόλησης. Πετάξατε έξω πάνω από το ένα τρίτο των εργαζομένων που είναι μερικής απασχόλησης, άνθρωποι με 400 ευρώ, με 500 ευρώ, για να βγάλετε έναν υψηλό μέσο όρο μέσου μισθού. Ο μέσος μισθός δεν είναι 1.400 ευρώ και 1.450, είναι 1.100 ευρώ, σύμφωνα με τα τελευταία στοιχεία.

Πού είναι ο μέσος μισθός συγκριτικά με τις άλλες χώρες; Τρίτοι από το τέλος στον ΟΟΣΑ. Κάτω από εμάς μόνο το Μεξικό και η Κολομβία. Βελτιώθηκαν τα πράγματα τα τελευταία χρόνια; Γιατί αυτό λέτε, ότι εμείς τα βελτιώνουμε, δεν είναι τέλεια. Χειροτέρευσαν. Χειροτέρευσε η θέση. Πού είναι σε σχέση με την υπόλοιπη Ευρωπαϊκή Ένωση το πραγματικό ωρομίσθιο; Τελευταία θέση. Βελτιώθηκαν τα πράγματα τα τελευταία χρόνια; Χειροτέρευσε η θέση τα τελευταία χρόνια. Πού είναι ο κατώτατος μισθός μας; Ο κατώτατος μισθός μας βρίσκεται αυτήν τη στιγμή στο σημείο που δεν μπορεί να βγάλει τους εργαζόμενους του κατώτατου μισθού από τη φτώχεια. Αυτό δείχνουν και τα στοιχεία της EUROSTAT -εργαζόμενοι φτωχοί στην Ελλάδα- και τα στοιχεία του ΙΝΕ της ΓΣΕΕ. Και τι κάνατε πριν μια βδομάδα; Ήρθατε και κλειδώσατε με νόμο τον κατώτατο μισθό σε αυτά τα επίπεδα και για όλα τα επόμενα χρόνια, να μην μπορεί δηλαδή ποτέ να πάρει ανάσα πέρα από το επίπεδο της φτώχειας.

Ανεργία. Ακούω αυτό το διαρκές νούμερο των 500.000 θέσεων εργασίας και έτσι έψαξα λίγο στην «ΕΡΓΑΝΗ». Πουθενά δεν προκύπτει. Από το 2019 ως το τέλος του 2023 τριακόσιες δέκα χιλιάδες νέες θέσεις εργασίας. Αν θέλετε να βάλουμε και το 2024 μέσα, με τον ρυθμό που μειώνεται η ανεργία, τριακόσιες πενήντα πέντε χιλιάδες θέσεις εργασίας σε πέντε χρόνια. Ωραία. Τι συνέβαινε την προηγούμενη περίοδο 2015 - 2019; Ήταν τετρακόσιες πενήντα πέντε χιλιάδες θέσεις εργασίας σε τέσσερα χρόνια. Σε πέντε χρόνια τριακόσιες πενήντα χιλιάδες θέσεις εργασίας, σε προηγούμενα τέσσερα χρόνια εντός μνημονίου τετρακόσιες πενήντα πέντε χιλιάδες θέσεις εργασίας. Δεν θα έλεγα, λοιπόν, ότι πρόκειται και για καμιά συγκλονιστική επιτυχία στη δημιουργία νέων θέσεων εργασίας στην αγορά. Ας κρατήσουμε λίγο χαμηλά τον πήχη, όπως του αντιστοιχεί δηλαδή, μία στις δύο θέσεις κακοπληρωμένες δουλειές των 400 ευρώ. Αυτή είναι η πραγματικότητα.

Συντάξεις. Επαίρεστε διαρκώς για την αύξηση των συντάξεων. Νομοθετημένη υποχρέωση δεν είναι, κύριε Χατζηδάκη; Νόμος του 2017 δεν είναι αυτό που κάνετε; Εφαρμόζετε τον νόμο γι’ αυτή την μικρή αύξηση των συντάξεων.

Τι θα έπρεπε να κάνετε, δηλαδή; Να τον καταργήσετε τον νόμο; Δεν είναι δικιά σας κυβερνητική πολιτική. Εφαρμογή νόμου που ισχύει ήδη από το 2017 είναι. Δεν νομίζω να πρέπει να σας συγχαρούμε για αυτό. Κάτω από το επίπεδο της φτώχειας και ο μέσος συνταξιούχος είναι.

Όσον αφορά τις δαπάνες για το κοινωνικό κράτος, στην παιδεία είμαστε τελευταίοι στον ΟΟΣΑ και, όπως είπε και ο εισηγητής μας, συνεχίζουμε την επόμενη χρονιά μειώνοντας τις δαπάνες για την παιδεία ως ποσοστό του ΑΕΠ. Άρα, πάμε προς το χειρότερο του χειρότερου.

Όσον αφορά την υγεία, λέτε ότι τις αυξάνετε του χρόνου. Τι πραγματικά κάνετε; Βάζετε 550 εκατομμύρια επιπλέον, όχι για να ενισχυθεί το δημόσιο σύστημα υγείας. Τα 550 εκατομμύρια επιπλέον που βάζετε είναι για να καλύψετε τη μείωση των ασφαλιστικών εισφορών, για να τα δώσετε, δηλαδή, στον ΕΟΠΥΥ. Άρα, ως ποσοστό του ΑΕΠ οι δαπάνες για την υγεία μειώνονται. Τι σημαίνει αυτό για τον πολίτη; Σημαίνει ότι αν σήμερα νιώθει ότι η κατάσταση στα δημόσια νοσοκομεία είναι διαλυτική, εμπόλεμη ζώνη -και είναι, δεν υπάρχουν αναισθησιολόγοι, δεν γίνονται χειρουργεία, περιμένεις πάνω από ένα χρόνο ακόμη και για κάτι επείγον-, του χρόνου τα πράγματα θα είναι έτσι και χειρότερα. Αυτή είναι η πραγματικότητα για τον εργαζόμενο και για τον μέσο πολίτη στην Ελλάδα.

Κλείνω, κυρίες και κύριοι συνάδελφοι, λέγοντας ότι επιμένετε με ψευδή αφηγήματα, κύριε Υπουργέ, να εμπαίζετε στην πραγματικότητα τους πολίτες που βιώνουν ακραία οικονομική πίεση. Εθνικό συμφέρον δεν υπάρχει στην πολιτική σας. Στην πολιτική σας υπάρχουν κερδισμένοι και χαμένοι. Κερδισμένοι είναι οι πλέον ευκατάστατοι, οι μεγάλες επιχειρήσεις, τα συσσωρευμένα κέρδη. Χαμένος είναι ο μέσος εργαζόμενος στην Ελλάδα. Να τελειώνει η ιστορία περί εθνικού συμφέροντος. Κοινωνικές ομάδες υπάρχουν που εξυπηρετούνται ακραία και χυδαία από την πολιτική σας και η πλειονότητα που συμπιέζεται.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχουμε κλείσει με τους Κοινοβουλευτικούς Εκπροσώπους. Δεν υπάρχει κάποιος άλλος που θέλει να μιλήσει.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, νόμιζα ότι θα απαντούσατε μετά. Ορίστε, έχετε τον λόγο.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Για λόγους τάξεως νομίζω και για τους συναδέλφους είναι σωστό να πάρω τον λόγο τώρα.

Θα ξεκινήσω, λοιπόν, από τον κ. Παφίλη που έκανε μια γενικότερη τοποθέτηση, παρότι δεν είναι εδώ, αλλά δεν πειράζει. Καταλαβαίνω. Υπάρχουν και άλλες υποχρεώσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τη Βουλή τη βλέπουν όλοι και την παρακολουθούν όλοι.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Θέλω να σημειώσω, λοιπόν, ότι ξεκίνησα την τοποθέτησή μου αναγνωρίζοντας το κοινωνικό πρόβλημα που υπάρχει στις διάφορες μορφές του και είπα ότι δεν βλέπετε εσείς περισσότερα πράγματα από αυτά που βλέπουμε εμείς και αυτά χειριζόμαστε κάθε μέρα. Αυτά επιχειρούμε να αντιμετωπίσουμε όχι με μαγικές συνταγές.

Αυτό που είπα χωρίς να υποτιμώ ούτε το πρόβλημα της ανεργίας ούτε του πληθωρισμού ούτε το πρόβλημα της στέγασης -κανένα πρόβλημα- είναι ότι η Ελλάδα σε σχέση με το 2019 σε πολλά και διαφορετικά πεδία ανεβαίνει. Τώρα εάν πιστεύετε στο ΚΚΕ ή στα υπόλοιπα κόμματα ότι με τον ΣΥΡΙΖΑ ήταν καλύτερα, να φέρουμε πίσω ξανά τον ΣΥΡΙΖΑ για να τα κάνει τέλεια όπως τα είχε κάνει. Είναι πάρα πολύ απλό το επιχείρημα.

**ΝΙΚΟΛΑΟΣ ΠΑΠΠΑΣ:** Βεβαίως. Θα σας διευκολύνει να αποχωρήσετε.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Παππά, το λέω στο ΚΚΕ, γιατί νομίζω ότι έχει και ένα νόημα αυτό το οποίο λέω.

Όμως, εάν εμείς συμφωνούμε -και αλίμονο αν δεν συμφωνούσαμε- ότι υπάρχουν σοβαρά κοινωνικά προβλήματα που πρέπει να αντιμετωπιστούν, θα περίμενα και από εσάς να αναγνωρίσετε την πρόοδο που με πολλούς και διαφορετικούς τρόπους αποτυπώνεται. Τι να κάνουμε; Πεντακόσιες χιλιάδες άνθρωποι σε μια χώρα 10,5 εκατομμυρίων δεν είχαν μεροκάματο το 2019 και σήμερα έχουν δουλειά. Το βλέπουμε ή δεν το βλέπουμε; Θα το κρύψουμε; Είναι πολύ μεγάλη εξέλιξη για να την κρύψουμε όση κομματική μικροψυχία και αν υπάρχει.

Από εκεί και πέρα, -το είπε και ο κ. Γερουλάνος στη συνέχεια- πρέπει να σταματήσουμε, γιατί είμαστε Εθνική Αντιπροσωπεία εδώ, να κάνουμε σύγχυση ανάμεσα στους φορολογικούς συντελεστές και στα έσοδα. Έχουμε μειώσει εβδομήντα δύο διαφορετικούς φορολογικούς συντελεστές, αλλά η ίδια η μείωση των φόρων έχει κινητροδοτήσει την ανάπτυξη και μέσω της ανάπτυξης έχουμε παραπάνω έσοδα.

Παραδείγματος χάριν, τα νομικά πρόσωπα, οι εταιρείες το 2019 με τον ΣΥΡΙΖΑ το κράτος εισέπραττε 4 δισεκατομμύρια. Ρίχνοντας τον φορολογικό συντελεστή από το 29% στο 22% και κινητροδοτώντας την ανάπτυξη με άλλους τρόπους, τα 4 δισεκατομμύρια από τις απεχθείς επιχειρήσεις -για το ΚΚΕ εννοώ-έγιναν 8 δισεκατομμύρια. Αυτό δεν έγινε με αύξηση των φόρων, έγινε με μια ολόκληρη πολιτική οικονομική, που -λέω ξανά- κινητροδότησε την ανάπτυξη. Όμως, ένα τμήμα της οικονομικής πολιτικής ήταν η μείωση των φορολογικών συντελεστών εν προκειμένω.

**ΝΙΚΟΛΑΟΣ ΠΑΠΠΑΣ:** Α, συντελεστές, όχι φόρους.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Επομένως, τέτοιες συγχύσεις παρακαλώ να μην γίνουν ξανά. Αλλιώς, θέλω να μου υποδείξετε ποιοι είναι οι φορολογικοί συντελεστές που αυξήθηκαν, διότι εδώ κάνουμε υπεύθυνο διάλογο. Να έρθετε να μου πείτε: Ένα, δύο, τρία, πέντε, δέκα. Ποιοι είναι αυτοί, επιτέλους, οι φορολογικοί συντελεστές

**ΠΑΥΛΟΣ ΓΕΡΟΥΛΑΝΟΣ:** Δηλαδή, τα έσοδα είναι από την ανάπτυξη, κύριε Υπουργέ! Ρωτάω.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Τώρα από εκεί και πέρα, επειδή ο κ. Γερουλάνος αναφέρθηκε στον φόρο των μερισμάτων, πράγματι μειώθηκε και ο φόρος των μερισμάτων με μια διαφορά, κύριε Παφίλη: Μειώθηκε ο φόρος, αλλά εισπράττουμε υπερδιπλάσια έσοδα από τον φόρο των μερισμάτων. Και το ερώτημα είναι για εσάς και τους Έλληνες πολίτες: Τι θέλουμε; Θέλουμε υψηλότερο φόρο και μικρότερα έσοδα -τα μισά έσοδα- ή χαμηλότερο φόρο και τα διπλάσια έσοδα; Για εμάς η επιλογή είναι αυτονόητη και αυτό δείχνει πως αυτό που κάναμε το 2013 ήταν μια σωστή πολιτική.

**ΠΑΥΛΟΣ ΓΕΡΟΥΛΑΝΟΣ:** Δηλαδή, τα παραπάνω έσοδα είναι από την ανάπτυξη, κύριε Υπουργέ!

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Αυτό δείχνουν τα στοιχεία, κύριε Γερουλάνο. Αν τα αμφισβητείτε, να σας τα καταθέσω. Εξυπνάδα δεν αγοράζουμε πάντως.

Διότι αποδεικνύουν τα στοιχεία ότι με μισό φορολογικό συντελεστή στο μέρισμα έχουμε υπερδιπλάσια έσοδα. Αν έχετε διαφορετικά στοιχεία, να έρθετε να τα καταθέσετε.

Από εκεί και πέρα, επίσης στον κ. Παφίλη θέλω να πω ότι αυτή η Κυβέρνηση ήταν που για τα χαμηλότερα εισοδήματα βρήκε τον εισαγωγικό φορολογικό συντελεστή στο 22%. Το κράτος, δηλαδή, έπαιρνε τα 22 από τα 100 ευρώ, τα οποία εισέπραττες εσύ ως πολίτης και το 22 έγινε 9.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αυτό να το κάνετε για τους μισθωτούς και τους συνταξιούχους. Μειώστε τους φορολογικούς συντελεστές στους μισθωτούς και στους συνταξιούχους.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Με εμάς έγινε. Εσείς, στον ΣΥΡΙΖΑ ας πούμε, είχατε συνέχεια επικλήσεις κοινωνικής ευαισθησίας, αλλά με την Κυβέρνηση της Νέας Δημοκρατίας ήταν που για τα χαμηλότερα εισοδήματα έπεσε ο φορολογικός συντελεστής.

**ΝΙΚΟΛΑΟΣ ΠΑΠΠΑΣ:** Και είμαστε οι τελευταίοι στις επενδύσεις.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Προχωρώ στην κ. Κωνσταντοπούλου. Η κ. Κωνσταντοπούλου έκανε διάφορες παρατηρήσεις. Ξεχωρίζω μία, αυτή για την ευχή της να μην αποπληρώσουμε το χρέος, τουλάχιστον πρόωρα, διότι, απ’ ό,τι κατάλαβα, το θεωρεί -το επανέλαβε, άλλωστε δεν είναι η πρώτη φορά- ότι είναι απεχθές και επαχθές το δημόσιο χρέος. Άρα, δεν πρέπει να το πληρώσουμε. Εάν δεν πληρώσουμε το δημόσιο χρέος της χώρας, όμως, εγώ οφείλω να το πω επίσημα από αυτό εδώ το Βήμα ότι η χώρα θα οδηγηθεί και πάλι σε πτώχευση και σε χρεοκοπία. Εμείς αυτές τις ευθύνες δεν τις αναλαμβάνουμε να οδηγήσουμε τη χώρα σε χρεοκοπία για να κάνουμε εν τω μεταξύ τους τσάμπα μάγκες, όπως είχε γίνει και το 2015.

Όταν εσείς αναλάβετε, κυρία Κωνσταντοπούλου, τη διακυβέρνηση της χώρας, θα εφαρμόσετε αυτή την πολιτική και τότε θα δούμε όλοι μαζί τα αποτελέσματα αυτής της πολιτικής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτά είχατε να απαντήσετε;

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Προχωρώ στην κ. Αχτσιόγλου. Η κ. Αχτσιόγλου ενοχλήθηκε, απ’ όσο καταλαβαίνω, που παρέθεσα μια σειρά από στοιχεία -που δεν αμφισβήτησε κανένα παρεμπιπτόντως-, τα οποία αποδεικνύουν την πρόοδο που έχει επιτευχθεί τα τελευταία χρόνια. Και, επίσης, ενοχλείται γενικότερα η Αντιπολίτευση γιατί η Κυβέρνηση αναφέρεται στα θετικά στοιχεία της οικονομικής πολιτικής.

Αυτό που ξέρω εγώ είναι ότι στις δικτατορίες πράγματι μιλάνε μόνο οι κυβερνήσεις και οι αντιπολιτεύσεις δεν μιλάνε. Στις δημοκρατίες μιλάνε και οι κυβερνήσεις και οι αντιπολιτεύσεις και ο κόσμος βγάζει τα συμπεράσματά του. Εδώ εσείς έχετε μια ιδιότυπη αντίληψη, ότι εσείς ως Αντιπολίτευση θα κάνετε κριτική, αλλά η Κυβέρνηση δεν θα λέει τίποτα για την όποια πρόοδο έχει επιτευχθεί όσο καιρό εμείς είμαστε στην Κυβέρνηση. Ε, είναι λίγο κομμάτι περίεργο και θα μου επιτρέψετε να πω είναι και αλαζονικό από την πλευρά σας. Εάν έχετε επιχειρήματα, να τα καταθέτετε, αλλά δεν θα μας αναγκάσετε σε λογοκρισία να μην αναφερόμαστε στο τι έχει γίνει τα τελευταία πέντε χρόνια.

Από εκεί και πέρα, αμφισβήτησε η κ. Αχτσιόγλου, παραδείγματος χάριν, τη μείωση του χρέους. Με συγχωρείτε. Έχουμε ή δεν έχουμε πρωτογενή πλεονάσματα; Τα πρωτογενή πλεονάσματα γιατί τα έχουμε; Τα έχουμε πρωτίστως για να μπορούμε να μειώνουμε με αυτό τον τρόπο το χρέος.

Kαι για ποιον λόγο πήραμε επενδυτική βαθμίδα, ενώ προηγουμένως δεν είχαμε; Πάλι συνωμότησε το σύμπαν υπέρ μας; Αν δεν έβλεπαν θετικές εξελίξεις στα δημοσιονομικά και στην εξυπηρέτηση του χρέους οι οίκοι αξιολόγησης, όλοι ανεξαιρέτως, γιατί αναβαθμίζουν συνεχώς την Ελλάδα;

Επίσης, κατάλαβα ότι υπήρξε μια αμφισβήτηση για την αύξηση των δαπανών στην υγεία και από τον κ. Τσακαλώτο προηγουμένως. Κάνετε κάτι το οποίο θέλω να ελπίζω ότι δεν είναι αλχημεία, αλλά λάθος. Δεν λογαριάζετε την επιδότηση στον ΕΟΠΥΥ, η οποία είναι δαπάνη για την υγεία επίσης. Αν είναι, προκειμένου να βγάζετε τα στατιστικά που θέλετε, να μην λογαριάζετε τα στοιχεία, με αυτόν τον τρόπο δεν μπορεί να γίνει σοβαρή συζήτηση.

Για τους μισθούς έχω εδώ τα στοιχεία που δεν είναι του «ΕΡΓΑΝΗ» αυτά που λέω τώρα, αλλά είναι μέσα και οι δημόσιοι υπάλληλοι, των οποίων οι μισθοί, όπως ξέρετε, έχουν αυξηθεί με μικρότερους ρυθμούς, ήταν παγωμένοι. Το 2018, λοιπόν, ήταν 15.920 ευρώ ο μισθός, το 2023 ήταν 17.013 ευρώ, το 2024 η πρόβλεψη που κάνουμε είναι 17.745 ευρώ και για το 2025 η πρόβλεψη είναι18.224 ευρώ. Και πάλι δεν είναι για να πανηγυρίζει κανείς, αλλά πάντως δεν είναι η κατάσταση αυτή που παρουσίασε προηγουμένως η κ. Αχτσιόγλου.

Και επίσης να σημειώσω -κατάλαβα ότι συμφωνείτε και χαίρομαι που είστε συντονισμένοι με τον κ. Τσακαλώτο- το μήνυμα της Αριστεράς σήμερα -υπεύθυνο μήνυμα, θέλω να πω ειλικρινές μήνυμα, αλλά να το καταλάβουν όλοι οι Έλληνες πολίτες- ήταν «να συνεργαστούμε όλοι εμείς οι αριστεροί για να κάνουμε δύο πράγματα, να μειώσουμε τις αμυντικές δαπάνες και να αυξήσουμε τον ΕΝΦΙΑ». Το είπατε και ο ένας και ο άλλος. Σας είπα, ανοιχτά μιλήσατε, ειλικρινά μιλήσατε, αλλά θέλω να δω οι άλλες δυνάμεις της «προόδου» -εντός εισαγωγικών- πώς θα τοποθετηθούν στη συγκεκριμένη σας πρόταση.

Ο κ. Παππάς προσπάθησε να αμφισβητήσει -δεν κατάλαβα γιατί το έκανε- τον «ECONOMIST». Ο «ECONOMIST» μετράει τις τριάντα επτά χώρες του ΟΟΣΑ και η Ελλάδα στη μέτρηση που κάνει ο «ECONOMIST» είναι τρίτη χώρα. Αυτό λαμβάνει διεθνή δημοσιότητα. Γιατί ενοχλείστε;

**ΝΙΚΟΛΑΟΣ ΠΑΠΠΑΣ:** Με ποιους δείκτες;

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Τι κακό είναι αν μέσα στις τριάντα επτά χώρες του ΟΟΣΑ η πατρίδα μας -σε ό,τι μετράει το «ECONOMIST» και δεν μετράει μόνο χρηματιστηριακά, μετράει δημοσιονομικά μετράει κλίμα γενικότερα στη χώρα, μακροοικονομικά- μας αναδεικνύει τρίτη χώρα. Είναι επίτευγμα της Ελληνικής Δημοκρατίας. Μην μένετε απέξω! Μην είναι όλοι οι Έλληνες πλην Λακεδαιμονίων σε όλη αυτή την -εγώ πιστεύω- επιτυχία της χώρας!

Παράλληλα, ο κ. Παππάς αναφέρθηκε στην ιδιωτικοποίηση των τραπεζών. Πράγματι έγινε, αλλά θέλω να υπενθυμίσω, κύριε Παππά -σας το έχω ξαναπεί- ότι αυτή ήταν διεθνής υποχρέωση της χώρας που όσο καιρό ήταν ο ΣΥΡΙΖΑ τη σεβάστηκε, ήταν στους νόμους που ίσχυαν και ήταν υποχρέωση να κλείσει η αποεπένδυση του Ταμείου Χρηματοπιστωτικής Σταθερότητας μέχρι το τέλος του 2025. Έχω παρουσιάσει τα στοιχεία, έχουμε μιλήσει στη Βουλή, δεν τα έχετε διαψεύσει, αλλά, βεβαίως, εντάξει, παραμένετε κλασικός ΣΥΡΙΖΑ, δεν θα περίμενα να πείτε και κάτι το οποίο να είναι κοντά στην αλήθεια.

**ΝΙΚΟΛΑΟΣ ΠΑΠΠΑΣ:** Να είστε καλά, ευχαριστώ, γιατί υπάρχουν και αμφισβητήσεις…

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Τώρα, όσον αφορά τον πίνακα που δείξατε για τις επενδύσεις ως ποσοστό του ΑΕΠ, βεβαίως, αποτυπώνει κάτι που το λέμε συνεχώς, από την πρώτη στιγμή που ανέλαβα τουλάχιστον εγώ ως Υπουργός Οικονομικών, το επενδυτικό κενό. Μόνο που το ποσοστό που αναφέρετε εσείς που είναι 15,8%, όταν αναλάβαμε εμείς οι τρισκατάρατοι ήταν 11%, τόσο μας το δώσατε. Έχει πάει τώρα, θα πάει 17,5% και αρχίζουμε να συγκλίνουμε με τον μέσο ευρωπαϊκό όρο.

Γι’ αυτό άλλωστε είμαστε και η χώρα εκείνη που έχει τη μεγαλύτερη ποσοστιαία αύξηση των επενδύσεων σε όλη την Ευρωπαϊκή Ένωση. Αν έχετε κάποιο διαφορετικό στοιχείο, να το πείτε.

Και για το ιδιωτικό χρέος έχω εδώ δύο πίνακες που δεν κατέθεσα. Τι δείχνουν; Το ιδιωτικό χρέος ως ποσοστό του ΑΕΠ ήταν 109,7% το 2019 και τώρα το 2023 είναι 93,3%.

**ΝΙΚΟΛΑΟΣ ΠΑΠΠΑΣ:** Σε απόλυτα νούμερα;

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Το ιδιωτικό χρέος των νοικοκυριών ως ποσοστό του ΑΕΠ ήταν 55,4% το 2019 και τώρα είναι 40,9 %.

Η εικόνα, επίσης, των δανείων σε τράπεζες και servicers είναι πως τα κόκκινα δάνεια ήταν 92 δισεκατομμύρια το 2019 και τώρα είναι 70 δισεκατομμύρια ευρώ. Θα τα καταθέσω, είναι επίσημα στοιχεία, αν μπορείτε, αμφισβητήστε τα. Αυτά ως προς τον κ. Παππά.

Και κλείνω με τον κ. Γερουλάνο. Ο κ. Γερουλάνος και πάλι μπήκε σε αυτή τη ρητορική του μηδενισμού. Νομίζω δεν του ταιριάζει προσωπικά, αλλά είναι δικό του θέμα. Αν το κόμμα του έχει επιλέξει αυτή τη λογική τη λαϊκίστικη, φαντάζομαι και ο ίδιος ως Κοινοβουλευτικός Εκπρόσωπος είναι υποχρεωμένος να ακολουθήσει αυτόν τον δρόμο. Μόνο που ενώ εμείς φυσικά, όπως είπα, δεν αρνούμαστε τα προβλήματα, θα σας παρακαλούσα να αμφισβητήσετε τα στοιχεία που παρουσίασα -έστω και ένα!- και να μας πείτε ότι δεν είμαστε η πρώτη χώρα σε αύξηση επενδύσεων, να μας πείτε ότι δεν είμαστε η πρώτη χώρα σε αύξηση εξαγωγών, να μας πείτε ότι δεν είμαστε η πρώτη χώρα στη μείωση της ανεργίας, να μας πείτε ότι δεν είμαστε η πρώτη χώρα στη μείωση του δημοσίου χρέους. Αμφισβητείτε κάτι από όλα αυτά; Διότι εάν δεν σας βολεύουν τα στοιχεία, μην μιλάμε εδώ πέρα αόριστα και γενικά και με ένα πολιτικό κλάμα, το οποίο νομίζω δεν ταιριάζει με μια σοβαρή συζήτηση.

Για τους φόρους, που πάλι μίλησε για το ότι δήθεν αυξάνουμε τους φόρους, έκανα τη διάκριση προηγουμένως ανάμεσα στους φορολογικούς συντελεστές και στα έσοδα. Υπάρχουν εβδομήντα δύο φόροι που μειώθηκαν. Αμφισβητείτε ότι είναι εβδομήντα δύο; Πιστεύετε ότι είναι λιγότεροι; Φέρτε μας κάποια στοιχεία εδώ που να δείχνουν ότι δεν είναι εβδομήντα δύο, είναι εβδομήντα ένας έστω. Πείτε μας κάτι, φέρτε κάτι το οποίο να το δείχνει.

**ΝΙΚΟΛΑΟΣ ΠΑΠΠΑΣ:** Μα, σας δείξαμε τα έσοδα!

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Και επίσης, για τους έμμεσους φόρους έχω καταθέσει και εγώ και ο κ. Πετραλιάς έχουμε καταθέσει πίνακα -επίσημο πίνακα- του Γενικού Λογιστηρίου του Κράτους στα Πρακτικά της Βουλής που δείχνει ότι οι έμμεσοι φόροι το 2020 ήταν 67% ως ποσοστό του ΑΕΠ και πήγαν φέτος στο 62% του ΑΕΠ. Άρα, με αυτή την Κυβέρνηση το ποσοστό των έμμεσων φόρων που πράγματι είναι υψηλό μειώθηκε σε σχέση με αυτά τα οποία κληρονομήσαμε.

Αναγκαστήκατε εμμέσως να πείτε ότι εντάξει, θα έπρεπε -έτσι το κατάλαβα τουλάχιστον- να προχωρήσουμε με τα POS, αν και δεν το είπατε κατηγορηματικά, αλλά είπατε «με το λαθρεμπόριο τι κάνετε;». Μην σπεύδετε, διότι, πρώτον, θα είδατε ότι έχουμε υιοθετήσει την αυστηρότερη νομοθεσία που υπάρχει ποτέ, πέρυσι την υιοθετήσαμε. Δεύτερον, θα είδατε ποιες ενέργειες κάνει η ΑΑΔΕ για την αντιμετώπιση του λαθρεμπορίου, ιδιαίτερα στα πρατήρια καυσίμων. Και βεβαίως, δικαιούστε να λέτε ό,τι θέλετε, αλλά θα σας συμβούλευα να μην λέτε πολύ μεγάλα λόγια γιατί μπορείτε να τα βρείτε μπροστά σας.

**ΠΑΥΛΟΣ ΓΕΡΟΥΛΑΝΟΣ:** Αλήθεια;

**ΕΛΕΝΗ - ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ:** Τώρα μας τρομοκρατείτε!

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Όχι, μπροστά σας εννοώ ότι υπάρχουν ήδη εξελίξεις και θα υπάρχουν πολύ περισσότερες, οι οποίες θα δείξουν ακριβώς ότι ο πολιτικός σας λόγος διακρίνεται ως συνήθως από λαϊκισμό. Αυτό λέω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα κάνετε εκλογές;

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Από εκεί και πέρα, θέλω δυο ακόμη παρατηρήσεις να κάνω και κλείνω.

Ο κ. Γερουλάνος είπε πως ό,τι έγινε τα τελευταία χρόνια, η ανάπτυξη που έγινε, όποια έγινε, ήταν αυτονόητη. Δηλαδή θεωρεί ότι αν δεν υπήρχε κυβέρνηση και υπήρχε ένας αυτόματος πιλότος στη χώρα, η χώρα θα είχε την ίδια πορεία. Σοβαρά; Το υποστηρίζετε αυτό και θέλετε με αυτή την αντίληψη να γίνετε και εναλλακτική λύση για τη διακυβέρνηση της χώρας; Είναι μια θλιβερή τοποθέτηση, η οποία πραγματικά θα σας συνοδεύει, διότι δείχνει στοιχειώδη έλλειψη της οικονομικής πραγματικότητας όχι της Ελλάδας, αλλά κάθε οικονομικής χώρας. Εδώ έγιναν παρεμβάσεις, έγιναν παρεμβάσεις για τη μείωση των φόρων, έγιναν παρεμβάσεις για τη μείωση των ασφαλιστικών εισφορών, για την αλλαγή της εργασιακής νομοθεσίας, για την απλούστευση του αδειοδοτικού περιβάλλοντος και εσείς ερχόσαστε και λέτε ότι όλα αυτά ήταν αυτονόητα.

Είναι προσβλητικά όχι μόνο για την Κυβέρνηση, αλλά και για μία σειρά δημόσιων λειτουργών που εργάστηκαν για να γίνουν αυτά πράξη και για τους επιχειρηματίες και τους εργαζόμενους που τα κάνουν κάθε μέρα πράξη, κύριε Γερουλάνο.

**ΠΑΥΛΟΣ ΓΕΡΟΥΛΑΝΟΣ:** Συνεχίζετε να λέτε τα ίδια. Αυτά που έγιναν πριν δεν έχουν σημασία;

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Και θα περίμενα να ζητήσετε συγγνώμη όχι από εμάς, αλλά από αυτούς γι’ αυτή την εξαιρετικά άστοχη τοποθέτηση, όπως άστοχη φυσικά είναι και η τοποθέτησή σας για τις τράπεζες. Διότι τώρα επ’ ευκαιρία όσων έγιναν στην Ισπανία θυμηθήκαμε να έρθετε με μια πρόταση για έκτακτη φορολόγηση των τραπεζών…

**ΠΑΥΛΟΣ ΓΕΡΟΥΛΑΝΟΣ:** Δεν είναι η πρώτη φορά που σας την έχουμε κάνει.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** ...και χθες εν όψει των ανακοινώσεων της Κυβέρνησης την Κυριακή μέσα σε μια βδομάδα ξεχάσατε αυτή την πρόταση, δεν την επαναφέρατε στη νέα τροπολογία που καταθέσατε -τόσο σοβαρά λειτουργείτε που την ξεχάσατε!- και πιάσατε το θέμα των προμηθειών και του ορισμού των επιτοκίων.

Μόνο που τι κάνατε; Κατά ένα μέρος η πρότασή σας είναι πολιτικές που, ήδη, εφαρμόζονται με εγκυκλίους της Τράπεζας της Ελλάδας και κατά ένα άλλο μέρος είναι άρνηση αποφάσεων και μέτρων που εσείς το ΠΑΣΟΚ, το παπανδρεϊκό ΠΑΣΟΚ υιοθέτησε για τα επιτόκια είτε το 1987 είτε το 1994. Αντί, δηλαδή, να πηγαίνετε μπρος, πάτε πίσω. Πάτε πίσω και από το χειρότερό σας παρελθόν. Για εμάς εξακολουθείτε να είστε πολιτικοί μας χορηγοί. Συνεχίστε έτσι, σας ευχαριστούμε πάρα πολύ!

(Στο σημείο αυτό ο Υπουργός Εθνικής Οικονομίας και Οικονομικώνκ. Κωνσταντίνος (Κωστής) Χατζηδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει πάλι τον λόγο η Πρόεδρος της Κοινοβουλευτικής Ομάδας της Πλεύσης Ελευθερίας.

Κοιτάξτε, κυρία Πρόεδρε, εγώ σας δίνω τον λόγο. Άλλωστε, τι άλλο μπορώ να κάνω; Δεν μπορώ να κάνω και κάτι άλλο. Και βέβαια, σας δίνω τον λόγο πάντα με αγάπη.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Να τηρούνται οι χρόνοι, όμως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κι εγώ με αγάπη, κύριε Πρόεδρε. Κι επειδή ακούω τον κ. Πλεύρη να λέει να τηρούνται οι χρόνοι, έξι λεπτά δώσατε στον κ. Χατζηδάκη και τώρα γράφει είκοσι λεπτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αλήθεια είναι, αλλά ο κ. Χατζηδάκης έπρεπε να απαντήσει σε όλους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ χαίρομαι που του δώσατε τόσο χρόνο. Κι άλλο τόσο αν θέλατε να του δώσετε, γιατί κάθε τι που λέει επιβεβαιώνει αυτά τα οποία εμείς καταγγέλλουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι είναι αυτός ο χρόνος μπροστά στην αιωνιότητα, αλλά τέλος πάντων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Δώστε μου τον χρόνο μου και θα είμαι εντός των ορίων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο για τρία λεπτά, σας παρακαλώ, για να μπορέσουμε να προχωρήσουμε τη διαδικασία με τους ειδικούς αγορητές.

Σας ευχαριστώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Όσον αφορά το τι είναι ένα λεπτό ή είκοσι λεπτά μπροστά στην αιωνιότητα, μάλλον έπρεπε να ακούσουμε τον κ. Χατζηδάκη να μας το λέει, γιατί στην αιωνιότητα ατενίζει, όταν μιλάει για το χρέος το οποίο και δημιουργήσατε και διογκώσατε και επιβαρύνατε. Κι ενώ κάναμε τον λογιστικό έλεγχο που ανέδειξε αυτό το χρέος με βάση τους κανόνες, κύριε Χατζηδάκη -είστε δικηγόρος, μπορεί να μην ασκείτε το επάγγελμα, μπορεί να μην πληρώνετε ούτε τις συνδρομές σας στον Δικηγορικό Σύλλογο Αθηνών και να σας καταγγέλλει ο σύλλογος και να τρέχετε ως Υπουργός να πληρώσετε-, ενημερωθείτε για το ότι οι πλέον έγκριτοι επιστήμονες της Νομικής, του Διεθνούς Δικαίου, των ανθρωπίνων δικαιωμάτων, του Συνταγματικού Δικαίου, οι πρώην έμπειροι από όλον τον κόσμο, από τον πρώην ειδικό εμπειρογνώμονα του ΟΗΕ για το χρέος μέχρι τη διευθύντρια του Ινστιτούτου Ανθρωπίνων Δικαιωμάτων του LSE, από το Ίδρυμα «Μαραγκοπούλου» μέχρι τις πιο επιφανείς προσωπικότητες συνέταξαν το πόρισμα της Επιτροπής Αλήθειας Δημοσίου Χρέους το 2015 και κατέληξαν σε συμπεράσματα τα οποία είναι επωφελή για τη χώρα, κύριε Χατζηδάκη.

Σας δώσαμε -και σας το έδωσα προσωπικά- σε όλους τους Βουλευτές και σε όλους τούς τότε Υπουργούς- το πόρισμα αυτό που δίνει τα επιχειρήματα με βάση την πρακτική και τη νομολογία και το κεκτημένο του ΟΗΕ για την αποκήρυξη του χρέους. Κι εσείς τι κάνετε; Λέτε «α πα-πα, α πα-πα, α πα-πα, είναι του σατανά αυτά, δεν τα διαβάζω, μακριά από μένα, εγώ είμαι υπέρ της δημοσιονομικής σταθερότητας». Πού είναι; Εσείς εκτροχιάσατε τη χώρα, κύριοι! Εσείς κυβερνήσατε! Δεν το κληρονομήσατε από κάποιον πρόγονο το χρέος. Το προκαλέσατε με τις πρακτικές σας και με την εντελώς φαύλη διακυβέρνησή σας που διέλυσε και σμπαράλιασε τον δημόσιο τομέα, ξεπούλησε τον δημόσιο πλούτο και τις δημόσιες επιχειρήσεις -εσείς είστε ο αρχιερέας του ξεπουλήματος, ήδη, από τότε που δεν υπήρχαν μνημόνια- και έρχεστε να μας πείτε ότι απαντάτε σε αυτό που σας ρώτησα, ότι εσείς θα υπερασπιστείτε τη δημοσιονομική σταθερότητα της χώρας; Ο Θεός να μας φυλάει αν εσείς είστε ο υπερασπιστής της δημοσιονομικής σταθερότητας!

Σας ρώτησα κάτι συγκεκριμένο, κύριε Χατζηδάκη και δεν θα αποφύγετε την απάντηση. Σας ρωτώ ξανά: Κοστολογήθηκε η επαναφορά του δέκατου τρίτου και δέκατου τέταρτου μισθού στα 2,1 δισεκατομμύρια ευρώ. Κοστολογήθηκε ότι 2,1 δισεκατομμύρια ευρώ στοιχίζει η επαναφορά του δέκατου τρίτου και δέκατου τέταρτου μισθού που τον αφαιρέσετε παράνομα το 2012 με το πρόσχημα ότι αυτό αποτελεί μία προσωρινή -προσωρινή!- ρύθμιση λόγω των μνημονιακών απαιτήσεων. Αυτά λέγατε το 2012. Πάλι Υπουργός ήσασταν! Φτάσαμε δώδεκα χρόνια μετά και μας λέτε ότι η οικονομία πάει περίφημα. Περίφημα, πετάει! Και σας ρωτάμε το εξής: Γιατί δεν επαναφέρετε, λοιπόν, αυτά τα οποία αφαιρέσατε ούτε πριν δώδεκα χρόνια προσωρινά, τον δέκατο τρίτο και τον δέκατο τέταρτο μισθό;

Επίσης, σας ρωτάμε ακόμη περισσότερο για ποιον λόγο και με ποια δικαιολογία αντί να δώσετε 2,1 δισεκατομμύρια ευρώ στους πολίτες, στους εργαζόμενους, στους εργαζόμενους του δημόσιου τομέα που δεν τα βγάζουν πέρα και έχουν στενάξει, εσείς επιλέγετε να δώσετε 8 δισεκατομμύρια ευρώ όχι σε ληξιπρόθεσμες καθ’ ημάς απαιτήσεις και οφειλές για το χρέος, αλλά σε προπληρωμή, κύριε Χατζηδάκη.

Κάνετε ότι δεν καταλαβαίνετε; Λέτε ότι δεν θα πληρώσω αυτά που οφείλω στους εργαζόμενους και θα πληρώσω τετραπλάσιο ποσό σε αυτά που δεν οφείλω, γιατί δεν μου τα ζητάει το Διεθνές Νομισματικό Ταμείο. Γιατί δίνετε αυτά που δεν σας ζητάει το Διεθνές Νομισματικό Ταμείο, 8 δισεκατομμύρια, και δεν δίνετε το υποτετραπλάσιο, το 1/4 τέταρτο εκεί που τα οφείλετε; Σας το λένε πια όλοι οι δημόσιοι υπάλληλοι, σας το λένε ακόμη και οι δικαστές και οι εισαγγελείς και είναι πλέον διακεκριμένη απαίτηση. Και νομίζετε ότι θα αποφύγετε την απάντηση με τις εξυπνάδες που είπατε πριν από λίγο;

Απαντήστε, παρακαλώ, σε αυτό και μην αποφεύγετε την απάντηση με σχήματα. Επίσης, μην προσβάλλετε τη νοημοσύνη των ανθρώπων που βιώνουν τις πολιτικές σας και ξέρουν πολύ καλά ότι έχετε διαδραματίσει καθοριστικό ρόλο στην υποβάθμιση της ποιότητας ζωής τους.

Σας άφησα και αρκετό χρόνο να συμβουλευτείτε τον κ. Πετραλιά, σας ψιθυρίζει και σας ξαναλέει. Απαντήστε, παρακαλώ!

Ευχαριστώ.

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε, θα ήθελα τον λόγο.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Γερουλάνο, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Σας ενοχλεί που μιλάει η Αντιπολίτευση; Αλήθεια τώρα; Δεν ντρέπεστε; Και μόνο που σας έφυγε από το στόμα αυτό που είπατε, θα έπρεπε να ζητήσετε συγγνώμη! Τι σημαίνει «άντε πάλι»; Σας παρακαλώ, θα ζητήσετε συγγνώμη ή όχι; Είπατε «άντε πάλι!»; Όμως, θα έπρεπε να σας αντιμετωπίσω ακριβώς όπως αντιμετώπισε ο Γιώργος Παπανδρέου κάποιον που είπε τα ίδια πράγματα: «Α, καλά»!

Ποιος αυτόματος πιλότος, κύριε Υπουργέ; Ποιος αυτόματος πιλότος; Αλήθεια τώρα; Σε μας θα πείτε για αυτόματους πιλότους; Θέλετε να σας θυμίσω την οικονομία που παραλάβαμε εμείς από εσάς και τι μεταρρυθμίσεις χρειάστηκαν, για να φτάσουμε σήμερα να μας αραδιάζετε στοιχεία και να μας λέτε «τι καλά που τα κάνει η Κυβέρνησή μας»; Ξεχνάτε τις μεταρρυθμίσεις που χρειάστηκε να γίνουν από τις κυβερνήσεις και εκείνη την τριετία και μετά, για να μπορούμε να ανασαίνουμε σήμερα;

Κρατήθηκα όταν είπατε για τον τουρισμό. Χειροκροτάτε τον εαυτό σας για τον τουρισμό; Πραγματικά, το θεωρείτε επιτυχία της Κυβέρνησής σας;

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Της χώρας είναι!

**ΠΑΥΛΟΣ ΓΕΡΟΥΛΑΝΟΣ:** Σοβαρά;

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Δεν είναι της χώρας;

**ΠΑΥΛΟΣ ΓΕΡΟΥΛΑΝΟΣ:** Σοβαρά; Και πότε ξεκίνησε η πορεία του τουρισμού, για να μπορείτε σήμερα να χαίρεστε τα ποσοστά του τουρισμού; Το ξεχάσατε αυτό; Δεν υπάρχει αυτόματος πιλότος. Αυτό που είπα από την αρχή και κοιτάτε να το ξεχάσετε είναι ότι έγινε με θυσίες του ελληνικού λαού και μεταρρυθμίσεις που έχουν ξεκινήσει πολύ πριν από τη δική σας την Κυβέρνηση. Αυτά χαίρεστε αυτή τη στιγμή. Και το να παραθέτετε τα στοιχεία τα οποία σωρευτικά δουλεύουν για να φέρουν αυτά τα αποτελέσματα, είναι προσβολή προς τον ελληνικό λαό.

Συνεχίστε έτσι, κύριε Χατζηδάκη και θα δείτε τι θα συμβεί στην Κυβέρνησή σας, αν θέλετε να αρχίσουμε τις αλληλοκατηγορίες, όπως κάνατε εσείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, προσπαθήστε κι εσείς να είστε…

Λίγο ήρεμα για να συνεχίσουμε με τους ειδικούς αγορητές.

Ορίστε, κύριε Υπουργέ.

**ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Για το θέμα που έθιξε η κ. Κωνσταντοπούλου έχει γίνει ειδική συζήτηση στη Βουλή στο πλαίσιο επίκαιρης ερώτησης. Έχει απαντήσει ο κ. Πετραλιάς. Έχει παρουσιάσει στοιχεία, τα οποία καταδεικνύουν ότι έχουμε δώσει ή προγραμματίζουμε να δώσουμε φέτος, μετά από πολλά χρόνια, ένα ποσό που προσεγγίζει τα 2 δισεκατομμύρια σε αυξήσεις των δημοσίων υπαλλήλων και προχωρούμε όσο μπορούμε με βάση τις αντοχές του προϋπολογισμού.

Σε σχέση με τον κ. Γερουλάνο, θα τον παρακαλούσα να θυμηθεί τι είπα στην τοποθέτησή μου. Όταν μίλησα για την αύξηση των επενδύσεων, την αύξηση των εξαγωγών, το ότι η χώρα είναι στους δέκα τουριστικούς προορισμούς παγκοσμίως, μίλησα όχι για κυβερνητική, αλλά για εθνική επιτυχία.

Τώρα, αν εσείς, κύριε Γερουλάνο, θέλετε να συνεχίσετε να γκρινιάζετε, σας αφήνω στην γκρίνια σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα συνεχίζουμε με τον ειδικό εισηγητή κ. Δερμεντζόπουλος Χρήστο από τη Νέα Δημοκρατία.

Ορίστε, κύριε συνάδελφε, έχετε τον λόγο για δώδεκα λεπτά.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση για τον προϋπολογισμό αποτελεί πάντα μια πρώτης τάξεως ευκαιρία για μία εφ’ όλης της ύλης συζήτηση, μία συζήτηση για το πού βρισκόμαστε με βάση το σχέδιο που έχουμε ξεδιπλώσει τα τελευταία χρόνια, πώς καλούμαστε να αντιμετωπίσουμε διαχρονικά προβλήματα αλλά και προκλήσεις της εποχής, να αναλύσουμε εκείνες τις προτεραιότητες που έχουμε θέσει να ακούσουν και οι πολίτες και να εξάγουν τα συμπεράσματά τους σχετικά με την ορθή διαχείριση των οικονομικών της χώρας μας, αν συμφωνούν δηλαδή για τις προτεραιότητες που έχουμε θέσει για τη συνετή δημοσιονομική διαχείριση και πώς αυτή πραγματικά αφορά την καθημερινότητα και το μέλλον των πολιτών, για τη βελτίωση του παραγωγικού μοντέλου της χώρας και πώς αυτό προσφέρει περισσότερες ευκαιρίες και καλύτερους μισθούς, για την πάταξη της φοροδιαφυγής και πώς αυτή προσφέρει περισσότερα έσοδα και κοινωνικές παροχές, αλλά και για την αισθητή ενίσχυση σε παιδεία, υγεία και άμυνα.

Είναι μια ευκαιρία φυσικά και για την Αντιπολίτευση είτε για κριτική για παράδειγμα στο κατά πόσο αυτή η Κυβέρνηση τηρεί τις προεκλογικές εξαγγελίες ή διαχειρίζεται σωστά τις όποιες προκλήσεις της εποχής είτε να προχωρήσει και στις δικές της προτάσεις, εφόσον βέβαια υπάρχουν και εφόσον είναι εφικτές να εφαρμοστούν.

Υπάρχει πλέον μια κατάκτηση της ελληνικής κοινωνίας τα τελευταία χρόνια, η οποία προήλθε, δυστυχώς, μέσα από τη δύσκολη οικονομική και πολιτική περιπέτεια της περιόδου των μνημονίων. Οι πολίτες όχι μόνο απλά αναγνωρίζουν τις προσπάθειες που κάποιος καταβάλλει, αλλά είναι σε θέση να αναγνωρίζουν ανεδαφικές υποσχέσεις, μη τεκμηριωμένες προτάσεις που, δυστυχώς, κάποιοι σε αυτή την Αίθουσα ακόμα επιμένουν να διατυπώνουν.

Ήδη το ΠΑΣΟΚ με την ανάληψη της θέσης της Αξιωματικής Αντιπολίτευσης δεν δίστασε. Με μεγάλη δημαγωγική ευκολία ζητάει να μειωθεί κατά δύο μονάδες ο ΦΠΑ, κάτι το οποίο θα στοίχιζε 3 δισεκατομμύρια, χωρίς να παρουσιάζει φυσικά από πού θα μπορέσει να προέλθει μια τέτοια δαπάνη. Ο φετινός, λοιπόν, προϋπολογισμός είναι οικονομική αποτύπωση ενός πολιτικού οδικού χάρτη, όπως ανέφερε και ο Πρωθυπουργός, ένας χάρτης αποτέλεσμα σχεδίου, ρεαλισμού, δουλειάς, βασισμένος σε μια σχέση ειλικρίνειας με τους πολίτες, ένας προϋπολογισμός που οφείλουμε όλοι να λάβουμε υπ’ όψιν πως καταρτίζεται σε ένα διεθνές περιβάλλον εξαιρετικά ευμετάβλητο. Μόνο την τελευταία τριετία, η παγκόσμια οικονομία κλονίζεται από αλλεπάλληλες κρίσεις σε οικονομικό επίπεδο από τις επιπτώσεις της πανδημίας, σε ενεργειακό επίπεδο από την προσαρμογή στην κλιματική αλλαγή και σε γεωπολιτικό επίπεδο από τις όλες εντάσεις που λαμβάνουν τόπο και έχουν προκαλέσει την αύξηση του κόστους στην εφοδιαστική αλυσίδα.

Σε αυτό εδώ, λοιπόν, το δυσμενές και αβέβαιο διεθνές περιβάλλον, η ελληνική οικονομία αποδεικνύεται ανθεκτική με έναν ρυθμό ανάπτυξης που αναμένεται να ανέλθει σε 2,2% το 2024 και 2,3% το 2025, τις επενδύσεις που αναμένεται να αυξηθούν κατά 6,7% το 2024 και 8,4% το 2025 και το ποσοστό ανεργίας να μειωθεί από 10,3% σε 9,7% το 2025.

Ο προϋπολογισμός επίσης περιλαμβάνει το σύνολο των παρεμβάσεων που έχουν ανακοινωθεί, συμπεριλαμβανομένων όσων παρουσιάστηκαν στη Διεθνή Έκθεση Θεσσαλονίκης. Στόχος μας είναι η αύξηση του διαθέσιμου εισοδήματος των πολιτών, η αντιμετώπιση σύγχρονων προκλήσεων, όπως και η αντιμετώπιση ζητημάτων όπως το δημογραφικό, το στεγαστικό, η κλιματική κρίση, αλλά και η ενίσχυση του συστήματος υγείας, παιδείας και άμυνας.

Για την ορθή διαχείριση των δημόσιων οικονομικών της πατρίδας μας, αλλά και την εξασφάλιση της μέγιστης αποτελεσματικότητας των δημόσιων πόρων απαιτείται διαφάνεια και δημόσια λογοδοσία. Γι’ αυτόν τον λόγο, το Υπουργείο Εθνικής Οικονομίας υιοθέτησε μια σειρά από δημοσιονομικά εργαλεία, ώστε να έχουμε τη δυνατότητα με τον προϋπολογισμό επιδόσεων να αξιολογούμε τις δημόσιες πολιτικές μας και να διευκολύνεται έτσι η ορθότερη λήψη για κατανομή και ανακατανομή των δημόσιων πόρων.

Επίσης διευκολύνονται κατ’ αυτόν τον τρόπο οι διεθνείς συγκρίσεις για τη δαπάνη της χώρας σε κρίσιμους τομείς δραστηριότητας που πολύ εύκολα κάποιοι διατυπώνουν κριτική, χωρίς να υπάρχει, όμως, μια σωστή βάση.

Η κατάρτιση του προϋπολογισμού, λοιπόν, γίνεται με μία σειρά εργαλεία, ώστε να διαχειριζόμαστε αποτελεσματικότερα τους διαθέσιμούς μας πόρους και κατ’ αυτόν τον τρόπο παρέχεται στην Κυβέρνηση η δυνατότητα για στοχευμένη λήψη μέτρων, αλλά και βελτίωση της αποτελεσματικότητας των πολιτικών που αυτή χαράσσει. Σχεδιασμός, διαφάνεια, αξιολόγηση, λογοδοσία, αλλά, κυρίως, σεβασμός στην περιουσία των Ελλήνων πολιτών.

Όλες μας, λοιπόν, οι παρεμβάσεις, οι κοινωνικές παροχές, οι προεκλογικές δεσμεύσεις, οι δράσεις ενίσχυσης του εισοδήματος γίνονται έχοντας ως προμετωπίδα τα παραπάνω. Ενδεικτικά θα αναφερθώ σε παρεμβάσεις σε τομείς όπως είναι η άμυνα και η υγεία, παρεμβάσεις με σκοπό την ενίσχυση του εισοδήματος, την αντιμετώπιση του στεγαστικού προβλήματος, αλλά και την αντιμετώπιση των οικονομικών επιπτώσεων από τις φυσικές καταστροφές.

Γνωρίζω, κυρίες και κύριοι συνάδελφοι, εδώ και πολλά χρόνια από πρώτο χέρι ως Εβρίτης την αυταπάρνηση που επιδεικνύουν οι γυναίκες και οι άνδρες των Ενόπλων Δυνάμεων της χώρας μας για την υπεράσπιση της πατρίδας. Οι περιπέτειες, η οικονομική περιδίνηση στην οποία είχε εισέλθει η χώρα μας μόνο ανεπηρέαστους δεν τους άφησε, είτε αυτό αναφέρεται σε μισθολογικό επίπεδο από την αρχή της καριέρας τους ή ακόμα και σε εξοπλιστικό, στο πεδίο και στα μέσα δηλαδή που αυτοί δραστηριοποιούνται.

Η Κυβέρνησή μας τα τελευταία χρόνια έχει θέσει σε απόλυτη προτεραιότητα την κάλυψη αυτών των εθνικών αναγκών, να καλύψουμε δηλαδή ένα μεγάλο διάστημα που χάσαμε. Και αυτό εκφράζεται και από αυτόν τον προϋπολογισμό. Για την άμυνα της χώρας μας σε σχέση με το 2019 οι δαπάνες θα αυξηθούν κατά 73,4%. Στο πλαίσιο αυτό εντάσσονται η αύξηση από το 2024 της ειδικής αποζημίωσης για τα πληρώματα πλοίων του Πολεμικού Ναυτικού που βρίσκονται σε αποστολή, όπως και για το προσωπικό των Ενόπλων Δυνάμεων που εκτελεί ειδικές αποστολές, η αύξηση της αποζημίωσης για τη νυκτερινή απασχόληση του ένστολου προσωπικού, αλλά και η αύξηση των αποδοχών των σπουδαστών στρατιωτικών σχολών. Έχουμε, επίσης, και τις φυσικές παραλαβές εξοπλιστικών προγραμμάτων όπου δαπανούμε 896 εκατομμύρια το 2024 και 1,6 δισεκατομμύρια το 2025.

Και φυσικά θα συνεχίσουμε, γιατί γνωρίζουμε πως οι ανάγκες είναι μεγάλες και τα ζητήματα πολλά, αλλά κυρίως γιατί το «ευχαριστώ» σε όλα τα στελέχη των Ενόπλων Δυνάμεων οφείλει και πρέπει να είναι με έργα και όχι απλά με λόγια.

Οι προτεραιότητές μας οφείλουν να συμβαδίζουν με τις δυνατότητές μας. Και στις προτεραιότητές μας συγκαταλέγεται το Εθνικό Σύστημα Υγείας. Για την υγεία οι δαπάνες σε σχέση με το 2019 θα αυξηθούν κατά 74,4%. Την ώρα, λοιπόν, που κάποιοι απλά διαπιστώνουν, η Κυβέρνησή μας μεταξύ άλλων προχωρά στην περαιτέρω ενίσχυση του εισοδήματος των γιατρών του ΕΣΥ με την καθιέρωση της αυτοτελούς φορολόγησης της αποζημίωσης των εφημεριών τους, η οποία διαδέχεται φυσικά τις μόνιμες παρεμβάσεις που ξεκίνησαν το 2024, την αύξηση της αποζημίωσης για τις εφημερίες και τη θέσπιση αυξημένου κινήτρου προσέλκυσης και παραμονής σε προβληματικές και άγονες περιοχές, αλλά και την ανακαίνιση που «τρέχει» σε εκατόν πενήντα έξι κέντρα υγείας και την αναβάθμιση νοσοκομειακών υποδομών για βελτίωση της ποιότητας των παρεχόμενων υπηρεσιών υγείας.

Ο προϋπολογισμός αντιμετωπίζει και προκλήσεις της εποχής και φυσικά δεν θα μπορούσε να μην προβλέψει μέτρα που αφορούν την αντιμετώπιση των οικονομικών επιπτώσεων από τις φυσικές καταστροφές.

Σε αυτά συγκαταλέγονται η αύξηση του ποσοστού μείωσης του ΕΝΦΙΑ από 10% σε 20% για κατοικίες φυσικών προσώπων που ασφαλίζονται για φυσικές καταστροφές και την κυμαινόμενη αύξηση του τέλους ανθεκτικότητας στην κλιματική κρίση -τα έσοδα θα χρησιμοποιηθούν προκειμένου να καλυφθούν οι δαπάνες πρόληψης και αποκατάστασης φυσικών καταστροφών- την υποχρέωση ασφάλισης για φυσικές καταστροφές των επιχειρήσεων με κύκλο εργασιών άνω των 500.000 ευρώ και, φυσικά, τη συνέχιση της συμβασιοποίησης του συνόλου των έργων του «ΑΙΓΙΣ» ύψους 2,1 δισεκατομμυρίων, όπως και η υλοποίηση των προγραμμάτων Antinero I, II και III, ύψους 400 εκατομμυρίων ευρώ.

Κλείνοντας την αναφορά μου σε περιπτώσεις παρεμβάσεων, θα ήθελα να αναφερθώ στην Golden Visa, ένα μέτρο που έφερε πολλά κεφάλαια τα τελευταία χρόνια, αλλά προκάλεσε και στρεβλώσεις, με συνέπεια στο στεγαστικό ζήτημα που αντιμετωπίζει η ελληνική κοινωνία.

Για τον λόγο αυτό αποφασίστηκε η περαιτέρω αυστηροποίηση των κριτηρίων για τη χορήγησή της. Το όριο σε περιοχές, όπως η Αθήνα, η Θεσσαλονίκη, η Μύκονος και η Σαντορίνη αυξήθηκε από 500.000 σε 800.000 και σε άλλες περιοχές από 250.000 σε 400.000 ευρώ. Περαιτέρω και για να στραφεί το επενδυτικό ενδιαφέρον από επενδύσεις σε ακίνητα, σε παραγωγικές επενδύσεις, θα χορηγείται από αρχές της νέας χρονιάς υπό τη μορφή Golden Visa για επένδυση ποσού 250.000 ευρώ σε startup επιχειρήσεις, οι οποίες είναι μέλη του Εθνικού Μητρώου Νεοφυών Επιχειρήσεων.

Ο προϋπολογισμός, λοιπόν, θα αναπτυχθεί με τη βοήθεια των συναδέλφων εισηγητών και των Υπουργών, φυσικά και για τους υπόλοιπους τομείς της κυβερνητικής πολιτικής, όπως παρεμβάσεις για την αντιμετώπιση του δημογραφικού προβλήματος και την εύρεση στέγης, για την ανάπτυξη της ψηφιοποίησης της ελληνικής οικονομίας, παρεμβάσεις για το αγροτικό πετρέλαιο και τη μονιμοποίηση της επιστροφής του ειδικού φόρου κατανάλωσης, για την επέκταση του φράχτη στον Έβρο και τη θωράκιση της χώρας μας.

Γιατί με αυτόν τον προϋπολογισμό εμείς απευθυνόμαστε σε όλους τους πολίτες και τους λέμε πως ναι, γνωρίζουμε πως τα προβλήματα είναι πολλά. Κάποια έρχονται από το παρελθόν, άλλα παρουσιάζονται με όλες αυτές τις έκτακτες καταστάσεις. Τους λέμε πως είμαστε εδώ και σας ακούμε, πως πρέπει να μειώσουμε τους φόρους και από το 2019 έχουμε μειώσει πενήντα και με αυτόν τον προϋπολογισμό άλλους δώδεκα επιπλέον. Λέμε πως ναι, υπάρχει πρόβλημα με την ακρίβεια και πρέπει να αυξήσουμε τους μισθούς και από το 2019 και κάθε χρόνο αυξάνεται ο κατώτατος, συμπαρασύρει τον μέσο μισθό και έχουμε τη δέσμευση -που θα την τηρήσουμε- για 950 ευρώ κατώτατο και μέσο μισθό πάνω από 1.500 ευρώ.

Τους λέμε πως ναι, δεν πρέπει οι επόμενες γενιές να περάσουν αυτά που πέρασε η δική μας και με αυτό τον προϋπολογισμό νοικοκυρεύουμε το δημόσιό μας χρέος, γινόμαστε πιο αξιόπιστοι και με αυτόν τον τρόπο έρχονται νέες επενδύσεις που θα προσφέρουν νέες ευκαιρίες και καλύτερους μισθούς. Ναι, πρέπει να εστιάσουμε στα προβλήματα σε όλα τα μήκη και πλάτη της πατρίδας μας και κάθε μήνα σε κάθε περιφερειακή ενότητα συνδιαμορφώνεται με την τοπική αυτοδιοίκηση ένα στοχευμένο σχέδιο περιφερειακής ανάπτυξης. Η αρχή έγινε στον Έβρο και την Ορεστιάδα.

Όλοι μας, λοιπόν, απέναντι στους λαϊκιστές που τους είδαμε πώς ξεκίνησαν, πού έφτασαν, τι έκαναν και αυτή την περίοδο πού έχουν καταλήξει και απέναντι σε άλλους ανθρώπους που επενδύουν στα συναισθήματα που προκαλεί μια δύσκολη καθημερινότητα, απέναντι σε ανθρώπους που διασπείρουν συνωμοσίες επικίνδυνες για την εθνική μας συνοχή και αποστολή, οφείλουμε να συνεχίσουμε να ακούμε τους πολίτες. Οφείλουμε να δίνουμε απαντήσεις στα μικρά και στα μεγάλα τους προβλήματα, να αναγνωρίζουμε τα λάθη μας και τις παραλείψεις, να προσφέρουμε ένα όραμα και ένα σχέδιο για το σύνολο της ελληνικής επικράτειας και όλους τους Έλληνες και τις Ελληνίδες.

Τα τελευταία χρόνια η Κυβέρνηση του Κυριάκου Μητσοτάκη έχει καταφέρει πολλά. Είμαστε οι τελευταίοι που θα πανηγυρίσουμε, αλλά δεν πρέπει να αφήνουμε κανέναν να μηδενίζει αυτή την εθνική προσπάθεια, μια προσπάθεια που θα συνεχίσει με ένα σχέδιο ρεαλιστικό, με αισθητό κοινωνικό αποτέλεσμα που θα ενισχύσει ακόμα περισσότερο την εμπιστοσύνη κράτους και πολιτών. Αυτούς τους θετικούς δείκτες στην οικονομία να τους κάνουμε πιο αισθητούς στα εισοδήματα, στα νοικοκυριά όλων των συμπολιτών μας.

Μέρος, λοιπόν, αυτού του σχεδίου και αυτής της προσπάθειας είναι σημερινός προϋπολογισμός και σας καλώ όλους να τον υπερψηφίσετε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τον χρόνο.

Τον λόγο τώρα έχει η κ. Αποστολάκη -θα παρακαλούσα να τηρηθεί ο χρόνος- και αμέσως μετά ο κ. Γαβρήλος, η κ. Μανωλάκου, ο κ. Φωτόπουλος, ο κ. Τζανακόπουλος, ο κ. Τσιρώνης, η κ. Καραγεωργοπούλου και ο κ. Σαλμάς και κλείνει ο πρώτος κύκλος.

Κυρία Αποστολάκη, έχετε τον λόγο.

**ΕΛΕΝΗ - ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση για τον προϋπολογισμό φέτος είναι πολύ διαφορετική από τις προηγούμενες χρονιές. Δεν είναι ένας υγιεινός περίπατος για την Κυβέρνηση φέτος. Στη συζήτηση αυτή η Νέα Δημοκρατία δεν έχει αντίπαλο μόνο το ΠΑΣΟΚ ή και τα κόμματα της Αντιπολίτευσης.

Αντίπαλός της πια είναι η κοινωνία που στενάζει από την πίεση της ακρίβειας, που βλέπει τις ανισότητες να γιγαντώνονται, που βλέπει βασικές δομές του κοινωνικού κράτους να καταρρέουν. Την κοινωνία έχετε απέναντι, γι’ αυτό έχετε απέναντί σας και εμάς και μας έχετε απέναντι σας όχι με κραυγές, αλλά με τεκμηριωμένες και ουσιαστικές προτάσεις.

Η συνάντησή μας με τους κοινωνικούς εταίρους έβαλε στο τραπέζι τον κόσμο της εργασίας και το μείζον ζήτημα των συλλογικών συμβάσεων. Ήταν η πρότασή μας για τα βαρέα και ανθυγιεινά στους νοσηλευτές που σας ανάγκασε να ψελλίζετε ότι εξετάζετε το ζήτημα αυτό.

Και βέβαια, ακούμε τώρα ότι ο Πρωθυπουργός θα κάνει ανακοινώσεις την Κυριακή για τις τράπεζες. Ο Υπουργός είναι βέβαιο ότι δεν τις γνωρίζει και κανένας Βουλευτής της Συμπολίτευσης δεν τις γνωρίζει. Είστε όλοι αμήχανοι και πανικόβλητοι. Και στο Μαξίμου η γνωστή παρέα του επιτελικού κράτους επεξεργάζεται τις ανακοινώσεις.

Τώρα, ποιος έβαλε στο τραπέζι το ζήτημα των υπερκερδών και των καταχρηστικών προμηθειών και των χρεώσεων; Ποιος έβαλε στο τραπέζι τον δανεισμό με το σταγονόμετρο, ειδικά σε ό,τι αφορά τη στέγαση και τις μικρομεσαίες επιχειρήσεις, τη διαρκή επιβάρυνση των πολιτών που με τις δικές τους θυσίες ανακεφαλαιοποιήθηκαν οι τράπεζες; Και τι εμπόδιζε τον κ. Μητσοτάκη να έχει παρέμβει τόσα χρόνια; Τι τον εμπόδιζε να έχει παρέμβει πριν από πέντε μήνες και θα έρθει τώρα, την Κυριακή;

Έχει συρθεί ο Πρωθυπουργός, κατόπιν της δικής μας πίεσης, της κοινωνικής πίεσης που εκφράζει το ΠΑΣΟΚ και θα ανακοινώσει ημίμετρα και όχι διαρθρωτικές παρεμβάσεις που θα έρθουν να ασκήσουν πίεση, ώστε οι τράπεζες να παίξουν τον κοινωνικό ρόλο που τους αναλογεί.

Και αυτό δεν θα γίνει, επειδή δεν το θέλετε. Δεν είναι, δηλαδή, ζήτημα ατολμίας, είναι ζήτημα ιδεολογίας που δεν σας επιτρέπει να πάρετε μέτρα υπέρ της κοινωνίας και της τραπεζικής πίστης. Γιατί η Νέα Δημοκρατία αντιστρατεύεται κάθε παρέμβαση στους μηχανισμούς της αγοράς και πρέπει να της πούμε ότι η χώρα δεν βρίσκεται και δεν θα γυρίσει πίσω στο 1990 και στην πολιτική που ασκούσε ο πατέρας τότε του Πρωθυπουργού.

Καμμία αγορά δεν μπορεί να αφήνεται ανεξέλεγκτη, ευνοώντας τα κέρδη των λίγων εις βάρος των πολλών και αυτή είναι η διαφορά μας. Αυτό σας καθιστά τη συντηρητική παράταξη του τόπου και εμάς απέναντί σας την προοδευτική δημοκρατική παράταξη της κοινωνικής προόδου και της δικαιοσύνης.

Τώρα η κυβερνητική ευφορία για την υπεραπόδοση των φορολογικών εσόδων, μέσω της οποίας υλοποιείται η αφαίμαξη των χαμηλών στρωμάτων και η πελατειακής κοπής επιδοματική πολιτική, είναι ανεξήγητη. Τα πάνω από 2,5 δισεκατομμύρια φορολογικά έσοδα είναι λόγω της ακρίβειας και, βέβαια, ξέρουμε ποιους πλήττουν. Η μεγάλη υπέρβαση στα φορολογικά έσοδα, στα οποία επενδύει η Κυβέρνηση, οφείλεται κατά κύριο λόγο στην έμμεση φορολογία μέσω του ΦΠΑ και των ειδικών φόρων κατανάλωσης που αφαιρεί χρήματα από τις τσέπες των αδυνάμων. Με στρατηγική επιλογή του Πρωθυπουργού έχουμε τη δεύτερη υψηλότερη φορολογία φόρων κατανάλωσης και την έκτη υψηλότερη φορολογία έμμεσων φόρων ως ποσοστό του ΑΕΠ.

Αυτή η αντιαναπτυξιακή πολιτική σε συνδυασμό με στοχευμένες φορολογικές ελαφρύνσεις σε οικονομικά ισχυρές κοινωνικές ομάδες έχει οδηγήσει την τελευταία πενταετία στην πιο μεγάλη αναδιανομή εις βάρος του κόσμου της εργασίας. Και θέλω να είμαι σαφής, αναφέρομαι βεβαίως στη χαμηλή φορολογία των μερισμάτων, στην προνομιακή φορολογική μεταχείριση stock options και bonus, στην αφορολόγητη μεταβίβαση περιουσίας 800.000 ευρώ, δηλαδή, την παγιοποίηση αυτής της ανισότητας μέσω της διαγενεακής μεταβίβασης πλούτου. Και βέβαια, την ελάχιστη φορολόγηση των δισεκατομμυριούχων, με ποσό 100.000 ευρώ ανεξαρτήτως εισοδήματος. Αυτά είναι μερικά μόνο από τα χατίρια σας και δεν έχω χρόνο να αναφέρω άλλα.

Την ίδια στιγμή το μερίδιο των κερδών αυξάνεται ως ποσοστό του ΑΕΠ. Το 2019 ήταν 40,7%, το 2023 ήταν 45,1% και, βέβαια, έχουμε τη δεύτερη από το τέλος αγοραστική δύναμη. Η πραγματικότητα είναι ότι αυτή τη στιγμή παράγετε μαζικά νεόπτωχους εργαζόμενους, η αξία της γης εκτοξεύεται, τα κέρδη αυξάνονται και το μόνο που συστηματικά μειώνεται είναι η αξία της μισθωτής εργασίας. Έχετε γυρίσει την οικονομία στην εποχή των ραντιέρηδων και της ασύστολης κερδοσκοπίας, όπου λίγοι παίρνουν όλο και μεγαλύτερο κομμάτι μιας πίτας που φτιάχνεται από όλους.

Μια γρήγορη ματιά τώρα στο ζήτημα των εξαγωγών και του ελλείμματος τρεχουσών συναλλαγών, γιατί ισχυρίζεστε ότι οι εξαγωγές είναι αυτές που καθοδηγούν τη μεγέθυνση του ΑΕΠ. Μια γρήγορη ματιά στην εξέλιξη του ελλείμματος τρεχουσών συναλλαγών: Το 2025 βλέπουμε ότι παρουσιάζει μια πρόσθετη αύξηση της τάξης του 0,4% που μεταφράζεται σε 2 δισεκατομμύρια ευρώ. Και αυτοί οι αριθμοί αρκούν ως απάντηση σε ένα πλαστό αφήγημα που προσκρούει στην οδυνηρή πραγματικότητα της έλλειψης εθνικής αναπτυξιακής πολιτικής. Ένα απλό παράδειγμα από τον κλάδο της ελληνικής βιομηχανίας, όπου το εισαγωγικό περιεχόμενο υπερβαίνει το 35%, αιτιολογεί την ανησυχητική πορεία του ελλείμματος. Ένα έλλειμμα που αντανακλά το επενδυτικό και παραγωγικό κενό της χώρας και είναι από τα πιο ανησυχητικά μεγέθη του προϋπολογισμού και βέβαια στο κομμάτι των επενδύσεων η Ελλάδα παραμένει η μόνη ευρωπαϊκή χώρα που βρίσκεται κάτω από τα επίπεδα του 2009.

Και τώρα προσέξτε: Eνώ o ρυθμός μεγέθυνσης της οικονομίας είναι πάνω από τον μέσο ευρωπαϊκό όρο, o τραπεζικός δανεισμός παραμένει ο μεγάλος ασθενής, με την περιορισμένη χορήγηση πιστώσεων να κατευθύνεται ασθενικά, αλλά και πανάκριβα σε λίγες μεγάλες επιχειρήσεις.

Οι ελληνικές τράπεζες, κυρίες και κύριοι συνάδελφοι, δανείζονται φθηνά, αλλά δανείζουν πανάκριβα. Τα υψηλά κέρδη προέρχονται από τη διαφορά των επιτοκίων χορηγήσεων και καταθέσεων, από τις καταχρηστικές χρεώσεις και προμήθειες και ταυτόχρονα η απροθυμία του τραπεζικού τομέα να ενισχύσει τον δανεισμό μικρομεσαίων και startups είναι εξόχως προβληματική. Και όλα αυτά ενώ έχουν προηγηθεί επανειλημμένες ανακεφαλαιοποιήσεις και βέβαια το πρόγραμμα «Ηρακλής» με τις δημόσιες εγγυήσεις.

Η εξυγίανση και η κερδοφορία του τραπεζικού συστήματος, κυρίες και κύριοι συνάδελφοι, είναι στόχος, αλλά όχι ο αποκλειστικός στόχος και βεβαίως όχι ερήμην της διασφάλισης ουσιαστικών παρεμβάσεων και εγγυήσεων για τη χρηματοδότηση της πραγματικής οικονομίας. Η μείωση των κόκκινων δανείων αφορά τις τράπεζες και τα χαρτοφυλάκιά τους, όχι την πραγματική οικονομία και τα νοικοκυριά. Οι θυγατρικές των servicers στην Ελλάδα έχουν πολλαπλάσια κέρδη απ’ ό,τι οι μητρικές τους στο εξωτερικό. Είναι 78 εκατομμύρια ευρώ τα κέρδη της doValue εδώ, 41 εκατομμύρια ευρώ τα κέρδη της doValue στην Ιταλία, με πολλαπλάσιο χαρτοφυλάκιο και πληθυσμό. Ουδείς τους επιβάλλει εδώ, δηλαδή ο κ. Χατζηδάκης δεν τους επιβάλλει την υποχρέωση συμμετοχής στον αναθεωρημένο εξωδικαστικό, την ουσιαστική υποχρέωση στην ενημέρωσή τους ως προς τους δανειολήπτες, τη συμμόρφωσή τους σε συστήματα ελέγχου. Άρα, η μείωση των κόκκινων δανείων είναι άλλο ένα κατασκευασμένο αφήγημα και τα στοιχεία από τον εξωδικαστικό μηχανισμό είναι πραγματικά απογοητευτικά. Η Κυβέρνηση απορρίπτει τις τεκμηριωμένες προτάσεις μας για το ιδιωτικό χρέος, γιατί δεν αφορούν εκείνες τις κοινωνικές ομάδες που τη στηρίζουν.

Ασφαλώς, κυρίες και κύριοι συνάδελφοι, κανένας δεν έχει το μονοπώλιο της ευαισθησίας. Είστε, όμως, εσείς και μόνο που έχετε το μονοπώλιο της υποκρισίας. Οι ηχηρές σας αρνήσεις στο σύνολο των τροπολογιών και των ολοκληρωμένων προτάσεων νόμων που το ΠΑΣΟΚ έχει καταθέσει είναι συνεπής με τον πυρήνα του οικονομικού σας δόγματος και με τα συμφέροντα τα οποία εκπροσωπείτε. Η καρτελοποίηση στη λειτουργία του τραπεζικού συστήματος εμποδίζει τον ανταγωνισμό και δεν υπηρετεί τις ανάγκες της εθνικής οικονομίας. Η ενίσχυση της οργανικής κερδοφορίας των ελληνικών τραπεζικών ομίλων οφείλει να συνοδεύεται από την ενίσχυση της πραγματικής οικονομίας και τη μόχλευση αναπτυξιακών και καινοτόμων ευκαιριών. Η επίκληση της υψηλής συμμετοχής της αναβαλλόμενης φορολογίας στο ενεργητικό τους ως διαρκής τροχοπέδη οφείλει να αντιμετωπιστεί άμεσα και υπάρχουν μέσα γι’ αυτό.

Για τη συντριπτική πλειοψηφία των μικροαποταμιευτών τα επιτόκια καταθέσεων είναι ανύπαρκτα. Τα επιτόκια χορηγήσεων αγγίζουν το 6%. Η διαφορά τους πλέον ξεπερνά τις 5,5 μονάδες.

Ο Υπουργός, λοιπόν, εξαντλείται σε ανέξοδα ευχολόγια και μετατρέπεται -ως μη όφειλε- σε έναν ανεύθυνο σχολιαστή. «Υπάρχουν πράγματα στις τράπεζες που ενοχλούν την πλειονότητα των πολιτών» είπε ο κ. Χατζηδάκης, μιλώντας για περιρρέουσα ατμόσφαιρα σε σχέση με τις χρεώσεις των τραπεζών. Λοιπόν, να του πούμε ότι δεν υπάρχει καμμία περιρρέουσα ατμόσφαιρα. Υπάρχουν προκλητικά κέρδη που απομυζούν το περιορισμένο εισόδημα των πολιτών και προέρχονται από το χάσμα στα επιτόκια καταθέσεων και χορηγήσεων και τις υψηλές χρεώσεις και προμήθειες.

Προσέξτε: Πολλοί από εσάς είστε Βουλευτές από την περιφέρεια. Ολόκληρες κωμοπόλεις εξυπηρετούνται από ένα ΑΤΜ. Υπερήλικες συμπολίτες μας ενημερώνονται ότι πρέπει να αποκτήσουν e-banking και αν μπορούν να κάνουν χιλιόμετρα για να πάνε σε ένα τραπεζικό κατάστημα, κλείνουν ραντεβού μετά από οκτώ μέρες. Και ενώ οδηγούμαστε -και ορθώς- σε ηλεκτρονικές συναλλαγές, βλέπουμε δυσβάσταχτες χρεώσεις για τραπεζικές εργασίες που δεν προσφέρονται. Δηλαδή οι τράπεζες περιόρισαν τα λειτουργικά έξοδά τους και τις δαπάνες τους και την ίδια στιγμή συνεχίζουν να χρεώνουν δυσθεώρητες προμήθειες.

Καταθέσαμε την τροπολογία για τα έκτακτα κέρδη, εισπράξαμε την άρνηση. Καταθέσαμε την τροπολογία για τις καταχρηστικές χρεώσεις, για τα επιτόκια και αναμένουμε τις αναιμικές και πάντως υπερβολικά καθυστερημένες ανακοινώσεις και παρεμβάσεις, οι οποίες σε κάθε περίπτωση, κυρίες και κύριοι συνάδελφοι -και το ξέρει όλη η ελληνική κοινωνία- οφείλονται και θα οφείλονται, ό,τι και αν ανακοινωθεί, στη συστηματική πολιτική κοινοβουλευτική πίεση που άσκησε το ΠΑΣΟΚ.

Η εξυγίανση του τραπεζικού συστήματος στηρίχθηκε στις θυσίες των Ελλήνων πολιτών μέσα στην κρίση και είναι καιρός το τραπεζικό σύστημα να επιστρέψει στην κοινωνία και στην πραγματική οικονομία όσα της οφείλει, να ξαναβρούμε μια υγιή ισορροπία ανάμεσα σε αυτά τα δύο.

Για όλα αυτά δεν κάνετε τίποτα και δεν είναι μόνο θέμα έλλειψης βούλησης. Δεν το πιστεύετε, γιατί όσο και αν προσπαθείτε να πείσετε ότι είστε μια κεντρώα Κυβέρνηση, ότι είστε μετριοπαθείς -καπηλεύεστε ακόμα και τον όρο «προοδευτικοί»-, οι πολιτικές σας αποδεικνύουν ότι είστε μια δύναμη της συντήρησης των ανισοτήτων και των προνομίων των λίγων, της προστασίας των εγκατεστημένων συμφερόντων και των insiders.

Αυτό είναι που μας διαχωρίζει. Εμείς έχουμε την πολιτική βούληση, γιατί ως σοσιαλδημοκράτες πιστεύουμε ότι η πολιτική είναι το όπλο των πολλών, των outsiders. Στο ΠΑΣΟΚ πιστεύουμε ότι δεν αξίζει στην κοινωνία να είναι μια κοινωνία χαμηλών προσδοκιών. H οικονομική και φορολογική πολιτική δεν πρέπει να οδηγεί στον ελάχιστο παρονομαστή τους πολλούς, για να προστατεύει προνόμια, αλλά να είναι το βασικό εργαλείο που διαθέτουμε για να διαμορφώσουμε μια κοινωνία με αυτοπεποίθηση, με δικαιοσύνη, με ευκαιρίες για όλους, να συγκλίνουμε αντί να αποκλίνουμε από την Ευρώπη.

Κατά συνέπεια αυτόν τον προϋπολογισμό της φορολογικής αφαίμαξης των φτωχών και μεσαίων στρωμάτων και της αναδιανομής πλούτου εις βάρος τους, το ΠΑΣΟΚ τον καταψηφίζει και ηχηρά και με χαρά.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Γιώργος Γαβρήλος έχει τον λόγο.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριοι Υπουργοί, συζητάμε σήμερα τον προϋπολογισμό για το έτος 2025 σε μια περίοδο γεωπολιτικών ανακατατάξεων και μεγάλης αβεβαιότητας, σε μία περίοδο που η Κυβέρνησή σας ισχυρίζεται ότι έχουμε μια ανάπτυξη πολύ μεγαλύτερη από τον μέσο όρο της Ευρωπαϊκής Ένωσης. Δεν λέτε, όμως, ότι είναι μια ισχνή μεγέθυνση και ότι αυτή η όποια αναιμική ανάπτυξη δεν αφορά τους πολλούς της ελληνικής κοινωνίας, αλλά αφορά τους λίγους και ισχυρούς.

Φαίνεται ότι ικανοποιείστε από το 2,2% ανάπτυξη που καταγράφεται και από τους δείκτες της EUROSTAT και από την ΕΛΣΤΑΤ. Δεν λέτε ότι έχουμε βγει από μια χρεοκοπία και κάτι σχετικό συνηθίζεται σε όλες τις χώρες που έφυγαν από το σπιράλ της χρεοκοπίας και των μνημονίων, που βρίσκουν μια προοπτική να σταθούν στα πόδια τους και η ανάπτυξή τους καταγράφεται πολύ υψηλότερη από άλλες χώρες που ακολουθούν μια κανονικότητα και στην Ευρωπαϊκή Ένωση, αλλά και παντού.

Την ίδια στιγμή όμως, ενώ συγκρίνετε τον δείκτη της ανάπτυξης της χώρας μας με άλλες χώρες της Ευρωπαϊκής Ένωσης, αποκρύπτετε ότι οι κοινωνικές ανισότητες, αντί να αμβλύνονται για τη χώρα μας σε σχέση με άλλες χώρες, διευρύνονται.

Οι κοινωνικές δαπάνες μειώνονται στη χώρα μας, αντί να αυξάνονται για να αντιμετωπίσουμε και τα χρόνια προβλήματα, ειδικά μετά το 2008 - 2009, που η χώρα με δική σας ευθύνη μπήκε σε αυτήν την περιπέτεια της χρεοκοπίας.

Ασφαλώς, αποκρύπτετε το γεγονός ότι από το 2019 έως σήμερα, 20 δισεκατομμύρια, περίπου, έχουν συγκεντρωθεί από τον χώρο του κόσμου της εργασίας, υπέρ του κεφαλαίου -των ισχυρών, δηλαδή- αυτής της χώρας.

Και, βέβαια, ενώ καταφέρατε να κυβερνήσετε τη χώρα αυτά τα τρία-τέσσερα τελευταία χρόνια με ένα χαλαρό σύμφωνο σταθερότητας που σας έδινε την προοπτική, ώστε να ισχυροποιήσει την οικονομία μας και να βάλετε τις βάσεις για μια ανταγωνιστική οικονομία, δυστυχώς, ακόμη και σήμερα, από τους δείκτες, που αφορούν την ανταγωνιστικότητα, τις επενδύσεις, το ισοζύγιο τρεχουσών συναλλαγών, αποδεικνύεται ότι η χώρα και η οικονομία στηρίζονται σε «γυάλινα πόδια». Είναι αυτό, το έλλειμμα των επενδύσεων, που για μία ακόμη χρονιά πέσατε έξω σε σχέση με αυτά που είχατε υπολογίσει πέρυσι, που δεν δίνει προοπτική σε αυτήν την οικονομία.

Ασφαλώς, είναι και το να παραμένουν πολύ υψηλά τα προβλήματα της ακρίβειας, της υγείας, για τον κάθε Έλληνα και την κάθε Ελληνίδα, όπως καταγράφονται από όλες τις δημοσκοπήσεις, αλλά και τις μετρήσεις της ΕΛΣΤΑΤ.

Παρ’ όλα αυτά, εσείς φέρνετε έναν προϋπολογισμό για το 2025, που αποτελεί συνέχεια των πολιτικών φτώχειας και κοινωνικής αδικίας, που η Νέα Δημοκρατία εφαρμόζει, όλα αυτά τα τελευταία πέντε χρόνια, στο τιμόνι της χώρας, ενώ η χώρα έχει βγει από τα μνημόνια, από το 2018, με θυσίες του ελληνικού λαού, με μια σοβαρή πολιτική της κυβέρνησης ΣΥΡΙΖΑ, με μία ορθολογικοποίηση και ρύθμιση του χρέους, μέχρι το 2032, που σας δίνει και αυτήν την ανάσα -πέρα από την ανάσα, που σας έδωσε η χαλάρωση του Συμφώνου Σταθερότητας, τα τελευταία χρόνια και με τον COVID- ότι το χρέος ρυθμίστηκε από την κυβέρνηση του ΣΥΡΙΖΑ, έως το 2032.

Αντί, λοιπόν, να χρησιμοποιήσετε αυτό το πλαίσιο και το περιβάλλον, που υπάρχει αυτά τα χρόνια, ώστε να αμβλύνετε τις κοινωνικές ανισότητες, εσείς βιαίως προχωρήσατε στην αναδιανομή του πλούτου υπέρ των λίγων και ισχυρών. Και ασφαλώς, αυτό συνέβη, από τη μία πλευρά, με την δημιουργία καρτέλ στην οικονομία, στην αγορά, στα καύσιμα, στην αλυσίδα τροφίμων, στην ενέργεια, στο πάρτι που έχουν στήσει οι συστημικές τράπεζες και από την άλλη πλευρά στη καθήλωση των πραγματικών μισθών και συντάξεων των Ελλήνων πολιτών.

Άρα, γι’ αυτό κατηγορείστε για μία ανάπτυξη, έστω και αναιμική, που αφορά, όμως, τους λίγους, κύριε Υπουργέ. Αυτό είναι το μείγμα της διακυβέρνησής σας, ένα επικίνδυνο, άκρως ταξικό για τους πολλούς μείγμα οικονομικής και φορολογικής πολιτικής, που ακολουθείτε τα τελευταία χρόνια.

Έρχεστε και λέτε ότι μειώνετε τους φόρους. Ωστόσο, αποδεικνύεται από τον προϋπολογισμό ότι θα έχουμε μία αύξηση φόρων γύρω στα 2,5 δισεκατομμύρια ευρώ, 1,5 δισεκατομμύριο από ΦΠΑ και 1 δισεκατομμύριο φόρο εισοδήματος. Και βέβαια, λέτε ότι καταργείτε το τέλος επιτηδεύματος στους ελεύθερους επαγγελματίες, όταν την ίδια στιγμή, τους χαρατσώνετε με ένα τέλος τεκμαρτής φορολόγησης, που ξεπερνά τα 700 εκατομμύρια τον χρόνο.

Και ασφαλώς την ίδια στιγμή η σχέση φόρων προς ΑΕΠ παραμένει πολύ υψηλή, σχεδόν στο 28%, σε σχέση και με άλλες ευρωπαϊκές χώρες και ασφαλώς κατατάσσει την Ελλάδα και η συντήρηση των έμμεσων φόρων, που κατατρώγουν το εισόδημα των Ελλήνων φορολογούμενων και πολιτών, στη δεύτερη θέση σε επίπεδο Ευρωπαϊκής Ένωσης. Αυτό είναι το μείγμα πολιτικής που ακολουθείτε, ένα μείγμα δημοσιονομικής λιτότητας ουσιαστικά εις βάρος των πολλών.

Παράλληλα, δε, για το δεκάμηνο του 2024, η Κυβέρνηση παρουσιάζει δημοσιονομικό πλεόνασμα 6,1 δισεκατομμύρια. Αυτό το υπερπλεόνασμα είναι αποτέλεσμα φοροληστείας, που έχετε επιβάλει και διαρκούς άρνησής σας να πάρετε μέτρα για την ακρίβεια. Δεν είναι αποτέλεσμα του ότι χτυπήσατε τη φοροδιαφυγή. Είναι αποτέλεσμα φορομπηχτικής πολιτικής αλλά και δημιουργίας καρτέλ στην αγορά, που έχουν εκτοξεύσει την ακρίβεια στα ύψη και εσείς στέκεστε τροχονόμοι, αν δεν συντηρείτε με τις πολιτικές σας. Αυτό επιμένουμε και λέμε εμείς, γιατί είχατε πολλές άλλες επιλογές να κάνετε, όπως σας έχουμε προτείνει και με την πρόταση νόμου που καταθέσαμε την άνοιξη εδώ ενώπιον της Βουλής για την αντιμετώπιση της ακρίβειας. Κι, όμως, δεν κάνατε τίποτα, γιατί είστε υπηρέτες αυτών των μεγάλων συμφερόντων.

Κρατάτε, λοιπόν, ένα μεγάλο καρτέλ σε ό,τι αφορά κυρίως τα τρόφιμα που κατατρώγουν ασφαλώς με τον πληθωρισμό και την ακρίβεια τα εισοδήματα των μεσαίων και κατώτερων οικονομικά στρωμάτων και οδηγείτε ασφαλώς στα όρια της διαβίωσης πολλά νοικοκυριά της χώρας και αποτυπώνεται αυτό από όλους τους δείκτες, αλλά κυρίως και με τους δείκτες φτώχειας. Είμαστε στο 26%, περίπου, πάνω από το ένα τέταρτο του πληθυσμού που βρίσκεται σε αυτό το όριο της φτώχειας, όπως οι δείκτες αυτοί ορίζονται από την Ευρωπαϊκή Ένωση. Ένα ιδιωτικό χρέος, που πλέον συνεχίζει να αυξάνεται.

Μόνο στα ασφαλιστικά ταμεία έχουμε φτάσει στα 48 δισεκατομμύρια. Και μάλιστα τα 18, 19 δισεκατομμύρια έχουν δημιουργηθεί από το 2019 έως σήμερα, μία θηλιά στο λαιμό των ελεύθερων επαγγελματιών και της μικρής επιχείρησης που βλέπουν ότι με το ζόρι μπορούν να συντηρήσουν τις επιχειρήσεις τους, αλλά είναι δική σας επιλογή το κλείσιμο των μικρών επιχειρήσεων, ώστε να διογκωθούν οι μεγάλες επιχειρήσεις και να δημιουργούνται αυτά τα καρτέλ με τις στρεβλώσεις που δημιουργούν ασφαλώς στην αγορά εις βάρος των πολλών Ελλήνων πολιτών.

Στον προϋπολογισμό του 2025 προβλέπεται μία αύξηση για τις συντάξεις 1 δισεκατομμύριο και αφορά ένα εκατομμύριο επτακόσιες χιλιάδες συνταξιούχους. Αυτή η αύξηση των συντάξεων για το 2025 διαμορφώνεται στο 2,4% βασισμένη σε ανάπτυξη 2,2%, όταν ο τρέχων πληθωρισμός κλείνει τώρα για το 2024 στο 2,7%. Καταλαβαίνετε ότι δεν απορροφάτε με αυτήν την αύξηση ούτε τον πληθωρισμό που βιώνουν τα μεσαία και τα κατώτερα οικονομικά στρώματα και πολύ περισσότερο οι απόμαχοι της εργασίας μας. Και μη γελιέστε, αυτή η αύξηση είναι γύρω στα 30 με 40 ευρώ το μήνα. Μπορεί να ζήσει ο συνταξιούχος με αυτά τα χρήματα;

Έρχεστε και μας λέτε ότι ανεβαίνει το επίπεδο διαβίωσης των Ελλήνων. Πώς το αποδεικνύετε αυτό; Στη δεύτερη αγοραστική από το τέλος δύναμη βρίσκονται οι Έλληνες φορολογούμενοι, τα ελληνικά νοικοκυριά, καταλαμβάνοντας μία από τις τελευταίες θέσεις. Και, βέβαια, είναι η ακρίβεια αυτή που δημιουργεί μεγαλύτερο πρόβλημα σε αυτά τα οικονομικά στρώματα όταν το ελαιόλαδο, τα λαχανικά, το ρεύμα, τα καύσιμα έχουν εκτοξευθεί στα ύψη και είναι προϊόντα που κάθε νοικοκυριό έχει ανάγκη και που όσο τα πληρώνει ο πλούσιος, τα πληρώνει και ο φτωχός και ο μεσαίος οικονομικά μισθωτός ή συνταξιούχος ή αυτός που έχει κάποια εισοδήματα πολύ χαμηλά. Είναι αυτοί οι έμμεσοι φόροι που κατατρώγουν τελικά το εισόδημα των Ελλήνων και δεν μπορούν να τα βγάλουν πέρα μετά τις πρώτες δεκαοκτώ, είκοσι ημέρες του μήνα.

Περίπου εξακόσιες χιλιάδες συνταξιούχοι δεν θα δουν αύξηση λόγω της προσωπικής διαφοράς. Και ασφαλώς δεν μπορεί να πει η Κυβέρνηση ότι καλύπτει αυτές τις ανάγκες των ανθρώπων με την επιταγή της ακρίβειας και πόσοι άλλοι που ούτε αυτήν την επιταγή ακρίβειας δεν θα λάβουν και είναι οι χαμηλοσυνταξιούχοι, είναι οι μακροχρόνια άνεργοι, είναι οι οικογένειες οι μονογονεϊκές. Αλλάξτε τουλάχιστον στάση, έστω την τελευταία στιγμή πριν κλείσει το έτος ως προς αυτές τις κατηγορίες των συνταξιούχων και ευπαθών ομάδων. Δώστε έστω αυτό το ελάχιστο, την επιταγή ακρίβειας σε αυτούς τους ανθρώπους που το έχουν ανάγκη.

Καταργήστε, επιτέλους, της ΕΑΣ, την εισφορά αλληλεγγύης για τους συνταξιούχους. Επαναφέρετε τη δέκατη τρίτη σύνταξη, που τρέξατε το 2019 να την καταργήσετε μετά την ανάληψη της διακυβέρνησης της χώρας.

Κάντε πραγματικές αυξήσεις στους συνταξιούχους, αλλά και στους μισθωτούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έρχεται το 2025, έχετε τάξει 12 ευρώ στους δημοσίους υπαλλήλους από 1-4-2025. Μα, πραγματικά είναι αυξήσεις αυτές στην εποχή της ακρίβειας που ζούμε για τους δημοσίους υπαλλήλους, που προσλαμβάνονται οι άνθρωποι, τρέχουν στα νησιά και δεν μπορούν να πληρώσουν ούτε τη στέγασή τους ούτε τη διαβίωσή τους και σε λίγους μήνες αναγκάζονται και παραιτούνται από μόνιμες θέσεις ευθύνης;

Σήμερα ακούσαμε εδώ ότι το 2027 θα έχουμε μέσο μισθό στα 1.500 ευρώ. Μας μιλούσε πριν από λίγες μέρες στην Επιτροπή Κοινωνικών Υποθέσεων η Υπουργός Εργασίας και έλεγε ότι ο μέσος μισθός είναι 1.251 ευρώ. Σήμερα ακούσαμε και από τον εισηγητή της Νέας Δημοκρατίας και από τον αρμόδιο Υπουργό, τον κ. Χατζηδάκη, ότι τάχα ο μέσος μισθός έχει φτάσει στα 1.445 ευρώ.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Και τι κάνετε; Κάνετε ένα τρικ. Λέτε: «Αφορά ο μέσος μισθός τον μέσο μισθό της πλήρους απασχόλησης». Μα, δεν συζητάμε γι’ αυτό. Συζητάμε και για τους κακοπληρωμένους εργαζόμενους και γι’ αυτούς που απασχολούνται με μερική απασχόληση, με ευέλικτη απασχόληση που είναι το 50% των νέων συμβάσεων εργασίας. Τι λέτε γι’ αυτούς; Γιατί τους εξαπατάτε; Σε αυτούς τάζατε ότι ο μέσος μισθός θα φτάσει τα 1.500 ευρώ. 1.131 ευρώ το παραλάβατε, 1.251 είναι τώρα. Σήμερα μας είπατε ότι έχει φτάσει στα 1.445 και έχουμε να διανύσουμε έναν δρόμο μόνο 55 ευρώ για να καλύψουμε την υπόσχεση της Κυβέρνησης της Νέας Δημοκρατίας.

Εξαπατάτε τον ελληνικό λαό. Ο κόσμος βιώνει μια ακρίβεια, βιώνει μια ανέχεια κι εσείς παίζετε με τα νούμερα, όταν κάτω από 800 ευρώ είναι οι μισθοί του 50% των μισθωτών και κάτω από 900 ευρώ είναι οι μισθοί του 75% των μισθωτών της χώρας.

Ολοκληρώνω, κυρία Πρόεδρε, θέλοντας να αναφερθώ σε ένα στοιχείο ακόμη, αυτό της ανεργίας. Πανηγυρίζετε γιατί η ανεργία έπεσε κάτω από το 10%. Δεν λέτε, όμως, στον κόσμο ότι αυτές οι καινούργιες θέσεις που δημιουργούνται είναι κακοπληρωμένες θέσεις εργασίας, ευέλικτης και μερικής απασχόλησης σχέσεις εργασίας. Είναι σχέσεις εργασίας πραγματικά που δεν δίνουν προοπτική, κυρίως στη νέα γενιά.

Ακόμη η ανεργία των νέων παραμένει στο 12%, η ανεργία των γυναικών παραμένει στο 17% και ένας άλλος δείκτης που πρέπει να χτυπήσει καμπανάκι στην Κυβέρνησή σας είναι ότι έχουμε μια μείωση του ρυθμού αύξησης της απασχόλησης κατά 1,2% τον Σεπτέμβριο και τον αποκρύπτετε αυτόν τον δείκτη, γιατί αυτό σηματοδοτεί και τον ερχομό του φαινομένου που ξεκίνησε από την Αμερική, της μεγάλης παραίτησης.

Άνθρωποι σε δημιουργική ηλικία έχουν σταματήσει πλέον να ψάχνουν για εργασία ή φεύγουν στο εξωτερικό, όπως έκαναν τα τελευταία χρόνια, ή έχουν πάψει εδώ στην Ελλάδα να αναζητούν εργασία. Διότι είναι τόσο κακές πλέον οι συνθήκες εργασίας, τόσο χαμηλές οι αποδοχές που πλέον σηκώνουν τα χέρια ψηλά και παραιτούνται από τη διεκδίκηση για ζωή, από τη διεκδίκηση μιας θέσης εργασίας, αυτές που τους προσφέρετε με τον κατώτατο μισθό και τις χαμηλές προσδοκίες.

Και επιμένετε η πολιτεία να ορίζει τον κατώτατο μισθό, θεωρώντας ότι τα φθηνά εργατικά χέρια μπορούν να δώσουν ώθηση στην ανταγωνιστικότητα της οικονομίας, όμως αφήνουν έξω από την αγορά εργασίας και νέους ανθρώπους και συνεχίζουν να στέλνουν στο εξωτερικό τα καλύτερα μας μυαλά και τους πιο δημιουργικούς Έλληνες, τους νέους πολίτες.

Αλλάξτε, λοιπόν, πολιτική και αντιμετωπίστε την κατάσταση που βιώνει η πλειονότητα του ελληνικού λαού, αυτήν τη ζοφερή πραγματικότητα που τη ζει κατάματα. Αλλάξτε πολιτικές και πάρτε πρωτοβουλίες τέτοιες, έτσι ώστε να αμβλύνετε τις κοινωνικές ανισότητες που και οι πολιτικές σας δημιουργούν τα τελευταία χρόνια, παρότι έχουμε βγει από τα μνημόνια.

Κυρίες και κύριοι συνάδελφοι, φέρνετε στην ελληνική Βουλή έναν προϋπολογισμό για το 2025 που συνεχίζει να είναι χαμηλών προσδοκιών και που ασφαλώς είναι ένας προϋπολογισμός φτώχειας για τους πολλούς και υπερπλουτισμού για τους λίγους και γι’ αυτόν το λόγο τον καταψηφίζουμε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια η ειδική εισηγήτρια του Κομμουνιστικού Κόμματος Ελλάδας κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Ο προϋπολογισμός του 2025 συζητείται σε συνθήκες πολεμικής οικονομίας της Ευρωπαϊκής Ένωσης και με κίνδυνο γενίκευσης του πολέμου, αφού, εκτός των δύο ιμπεριαλιστικών πολέμων, ανοίγονται και νέες εστίες με τη Συρία, ενισχύοντας την αβεβαιότητα και ρευστότητα και το αποσιωπάτε.

Ταυτόχρονα βρισκόμαστε μπροστά σε νέα καπιταλιστική οικονομική κρίση που γίνεται πιο ορατή με τις οξυμένες αντιφάσεις να μην κρύβονται, με Γαλλία, Γερμανία, τις ισχυρότερες καπιταλιστικές οικονομίες να περνούν στο κόκκινο. Ολοφάνερο το μείγμα ανταγωνισμών για ενεργειακούς και εμπορικούς δρόμους, του πολέμου και αστάθειας. Είναι τα μεγάλα αδιέξοδα του ίδιου του καπιταλιστικού συστήματος. Η ρευστότητα δείχνει ότι αυτό το σάπιο σύστημα ψυχορραγεί, γίνεται πιο επιθετικό στην ένταση της εκμετάλλευσης, την ακρίβεια, την ενεργειακή φτώχεια και την ανασφάλεια.

Οι μισθοί και οι συντάξεις δεν φτάνουν για να βγει ο μήνας. Μην κοροϊδεύετε με γελοίες αυξήσεις, με τον νόμο τυ Κατρούγκαλου που ανεμίζετε. Το ξέρετε, οξύνεται η λαϊκή δυσαρέσκεια και ό,τι νούμερα και πίνακες να παρουσιάσει ο κύριος Υπουργός δεν πείθει. Οι αντιδράσεις των εργαζομένων αυξάνονται και τροφοδοτούν αγωνιστικά ξεσπάσματα που τα τρέμετε και προσπαθείτε να τρομοκρατήσετε με καταστολή.

Βέβαια τέτοιες περιόδους τον βρώμικο ρόλο αναλαμβάνει συνήθως η σοσιαλδημοκρατία που τώρα την προωθεί το αστικό σύστημα, στήνοντας παγίδες εγκλωβισμού της λαϊκής δυσαρέσκειας. Γιατί έχετε σύμπνοια Κυβέρνηση – ΠΑΣΟΚ - ΣΥΡΙΖΑ και τα άλλα αστικά κόμματα στη στήριξη της πολεμικής οικονομίας, αυξάνοντας τις στρατιωτικές δαπάνες και τη στήριξη των επιχειρηματικών ομίλων με κάθε μέσο.

Φάνηκε και στο νομοσχέδιο για τον κατώτατο μισθό. Το ΠΑΣΟΚ ψήφισε τα εννέα από τα δεκαπέντε άρθρα του και ας το καταψήφισε. Κατά τα άλλα, μιλάει η αστική τάξη και τα κόμματά της για σταθερότητα, εννοώντας συμμετοχή στην εμπλοκή των ιμπεριαλιστικών σχεδιασμών και δράσεων, θωράκιση της νατοϊκής συνοχής που πάει αγκαλιά με τα επικίνδυνα σχέδια συνδιαχείρισης στο Αιγαίο, νατοποίηση και ίσως οριστική διχοτόμηση της Κύπρου, στήριξη του κράτους-δολοφόνου Ισραήλ, του καθεστώτος Ζελένσκι και μετατροπή της χώρας σε στόχο αντιποίνων, σημαίνει μισθοί και συντάξεις πείνας για να μην απειλούνται τα κέρδη του κεφαλαίου, όπως και νέοι έφοδοι εμπορευματοποίησης των αναγκών του λαού σε υγεία, παιδεία, πρόνοια και ούτω καθεξής, δηλαδή μόνιμη αστάθεια για το λαό, μόνιμοι κίνδυνοι, αβεβαιότητα για το αύριο.

Αυτά αποτελούν και συμβάλλουν στον πολεμικό προϋπολογισμό που προωθούν τα κόμματα της αστικής τάξης, προκειμένου την αναβάθμισή της στο ιμπεριαλιστικό σύστημα και την περιοχή σε βάρος των αναγκών του λαού. Αυτά επιβεβαιώνονται σε όλα τα κεφάλαια του προϋπολογισμού του 2025.

Η δημόσια δωρεάν υγεία συρρικνώνεται, σχεδόν ανύπαρκτη, όλα στους ιδιώτες. Γιατί αν και η χρηματοδότηση συνολικά στο Υπουργείο Υγείας είναι κατά τι αυξημένη, όμως για τη λαϊκή οικογένεια θα είναι χειρότερη η κατάσταση, γιατί ένα μέρος αφορά τις περσινές απλήρωτες υποχρεώσεις στις δημόσιες μονάδες υγείας και όχι κάλυψη νέων αναγκών.

Επίσης, υπάρχει αύξηση της χρηματοδότησης των επιχειρηματικών ομίλων κατά μισό δισεκατομμύριο περίπου λόγω της μείωσης 1% της εργοδοτικής ασφαλιστικής εισφοράς του κλάδου υγείας. Θα χάσει έσοδα ο ΕΟΠΥΥ. Θα χρηματοδοτήσει, όμως, ο κρατικός προϋπολογισμός, δηλαδή ο λαός. Έτσι παίρνετε συχαρίκια από τον ΟΟΣΑ, κύριε Υπουργέ, για καλές δημοσιονομικές επιδόσεις, γιατί ταυτόχρονα επιβαρύνεται ο ασθενής, αφού επεκτείνεται η επιχειρηματική δράση των δημόσιων νοσοκομείων.

Υπάρχουν ανατιμήσεις στα φάρμακα, πρόσθετα χαράτσια σε εργαστηριακές και απεικονιστικές εξετάσεις. Μόνο για αξονικές, μαγνητικές τομογραφίες και μαστογραφίες, που γίνονται κατά 80% περίπου στον ιδιωτικό τομέα, οι ασθενείς πλήρωσαν επιπλέον περίπου 18 εκατομμύρια, ενώ με την επιβολή των 3 ευρώ για κάθε παραπεμπτικό θα πληρώσουν επιπλέον 7 εκατομμύρια. Αλλά και για φαρμακευτική δαπάνη το δημόσιο μεταξύ του 2009 και 2022 μείωσε τη συμμετοχή του κατά 50%. Όμως, αύξησε τη συμμετοχή των ασθενών κατά 77 %.

Διαγνωστικές εξετάσεις προγενετικού ελέγχου; Μα, δεν αποζημιώνονται. Φυσικοθεραπείες; Συρρικνώνονται. Σχεδόν μηδενική η χρηματοδότηση για τη στοματική υγεία. Όπως και οι θεσμοθετημένες παροχές του ΕΟΠΥΥ δεν μπορούν να ικανοποιηθούν από τις δημόσιες μονάδες υγείας λόγω της μεγάλης υποστελέχωσης και ελλείψεις στον εξοπλισμό που αναγκάζουν πολλούς ασθενείς να καταφεύγουν στους επιχειρηματίες της υγείας.

Η πρόσθετη, λοιπόν, χρηματοδότηση σε καμμία περίπτωση δεν αφορά δαπάνες για τον λαό ούτε βεβαίως για νέες προσλήψεις σε νοσοκομεία και κέντρα υγείας, αλλά ευνοεί τους επιχειρηματίες. Γι’ αυτούς είναι η ανάπτυξη που επικαλείστε και όχι για τον λαό.

Και στην προνοιακή πολιτική οι ανάγκες είναι τεράστιες, αφού ακρίβεια, ρεύμα, παιδικές ανάγκες θεραπεύουν. Ωστόσο, παραμένουν τα ίδια ποσά για επιδόματα των ΑΜΕΑ, των ανασφάλιστων υπερηλίκων, των στεγαστικών επιδομάτων, ενώ μείωση κατά 9% υπάρχει και στα επιδόματα γέννησης. Αυτό είναι το ενδιαφέρον σας για το δημογραφικό. Κοροϊδεύετε. Και μετά μιλάτε για τη συμμορία της μιζέριας, για να καλύψετε τη συμμορία της φοροληστείας στην τσέπη της λαϊκής οικογένειας.

Στον τομέα της παιδείας υποστελέχωση και μειωμένες δαπάνες για προσλήψεις εκπαιδευτικών. Τώρα προστίθεται ο απαράδεκτος σχεδιασμός για μαζικές συγχωνεύσεις τμημάτων. Η ελάχιστη αύξηση σε πρωτοβάθμια και δευτεροβάθμια εκπαίδευση αφορά κονδύλια υποκατάστασης των μόνιμων υπαλλήλων από φθηνότερους αναπληρωτές. Χιλιάδες κενά παραμένουν, ενώ είμαστε στον τρίτο μήνα από την έναρξη των σχολείων και η απάντησή σας στις διαμαρτυρίες είναι να κάνετε μηνύσεις, όπως στους προέδρους της ΕΛΜΕ στη Ζάκυνθο αλλά και στον Πειραιά και στην πρόεδρο της Ένωσης Γονέων Κερατσινίου- Δραπετσώνας μέσω της Διεύθυνσης Δευτεροβάθμιας. Ντροπή σας! Να τις πάρετε πίσω!

Αλλά και στην ειδική αγωγή και εκπαίδευση χειρότερα από πέρυσι. Τα παιδιά με ειδικές εκπαιδευτικές ανάγκες παραμένουν ακάλυπτα και παιδαγωγικά αβοήθητα λόγω έλλειψης προσωπικού. Τα σχολικά κτήρια αγκομαχούν. Σχεδόν το 70% κτίστηκε από τις αρχές του αιώνα μέχρι το 1985. Τα νεότερα είναι τριάντα οκτώ ετών. Μόλις στο 22% χτίστηκε με τον τελευταίο αντισεισμικό κανονισμό και μετρούν μια εικοσαετία. Κτήρια καταπονημένα, γερασμένα, κακοσυντηρημένα, με δαπάνες συντήρησης να περικόπτονται πάνω από το 50% την τελευταία δεκαετία καθιστώντάς τα απόλυτα επικίνδυνα.

Και στην τριτοβάθμια, τα επιπλέον 30 εκατομμύρια είναι μείωση στην πράξη, αφού δεν υπερκαλύπτει την άνοδο του πληθωρισμού, μοιράζονται στα είκοσι τέσσερα ιδρύματα για λειτουργικές δαπάνες, ρεύμα, θέρμανση, νερό κ.λπ.. Η ετήσια χρηματοδότηση από την Κυβέρνηση στο Μετσόβιο Πολυτεχνείο κοστίζει όσο μια εβδομάδα η πολεμική αποστολή της ελληνικής φρεγάτας στην Ερυθρά. Αυτή είναι η νέα πολεμική οικονομία.

Διαφημίζετε την αύξηση του φοιτητικού στεγαστικού επιδόματος, που αντιστοιχεί σε 40 ευρώ το μήνα. Ήδη εξανεμίστηκε από τις αυξήσεις των επιτοκίων, των ενοικίων. Τα στοιχεία των φοιτητικών συλλόγων αποκαλυπτικά. Ένας φοιτητής ή φοιτήτρια μακριά από τη μόνιμη κατοικία έχει ως μηνιαίο κόστος διαβίωσης και σπουδών κατά ελάχιστο 900 ευρώ. Καμμία πρόβλεψη για αναβάθμιση της φοιτητικής μέριμνας, των υποδομών και προσλήψεις προσωπικού με βάση τις ανάγκες, όταν το 2024 μόλις μία στις τέσσερις αποχωρήσεις διδασκόντων καλύφθηκε στα πανεπιστήμια.

Το πρόγραμμα σπουδών, κυρίως, στηρίζεται σε συμβασιούχους διδάσκοντες και βοηθητικό προσωπικό, με αποτέλεσμα να υπάρχουν μαθήματα που ξεκινάνε δύο μήνες αργότερα. Τα αποτελέσματα της υποχρηματοδότησης. Υποβαθμίζετε τα πανεπιστήμια, για να προωθήσετε τα ιδιωτικά.

Δίκαια στις διαδηλώσεις φωνάζουν: «Δώστε λεφτά για μισθούς, υγεία και παιδεία. Έξω η Ελλάδα από του πολέμου τα σφαγεία.» Γιατί ταυτόχρονα με τα οικονομικά και άλλα αιτήματα εκφράζονται και ενάντια στην εμπλοκή της χώρας στους ιμπεριαλιστικούς πολέμους.

Στους αυτοαπασχολούμενους φοροληστεία. Το 64% χρωστάει στον ΕΦΚΑ. Δεν έχει να πληρώσει. Το 56% πλήρωσε σχεδόν διπλάσιο φόρο με το τεκμαρτό εισόδημα. Έτσι προκύπτουν τα πλεονάσματα που υπερηφανεύεται ο κύριος Υπουργός Οικονομικών.

Η αύξηση της προκαταβολής φόρου στο 55% από το 27,5% ακυρώνει στην πράξη την κατάργηση του τέλους επιτηδεύματος οδηγώντας σε νέα αύξηση της φορολογίας.

Συνεπώς, ψεύδεστε περί μείωσης των φόρων. Δεν ενδιαφέρεστε για πάταξη της φοροδιαφυγής, αφού τις μεγάλες επιχειρήσεις τις φοροαπαλλάσσετε. Ενδιαφέρεστε για τη διεύρυνση της φορολογικής βάσης αποκλειστικά στους μικρούς αυτοαπασχολούμενους, γιατί είναι προαπαιτούμενο του Ταμείου Ανάκαμψης.

Υπερηφανεύεστε για τη σύνδεση POS-ταμειακών μηχανών. Όμως, αυτοί που τρίβουν τα χέρια τους είναι οι τράπεζες, αφού επιβαρύνουν κάθε συναλλαγή με 0,7 έως 1,7 ευρώ. Χαράτσι, κανονική ληστεία από τις τράπεζες. Κέρδισαν 1,5 δισεκατομμύριο μόλις σε έξι μήνες το 2024. Ταυτόχρονα, κάνουν πλειστηριασμούς σπιτιών φτωχών ανθρώπων και φυσικά δεν πληρώνουν φόρους. Μέχρι τώρα 13 δισεκατομμύρια με τον αναβαλλόμενο φόρο, που στηρίζετε όλοι σας.

Κοροϊδεύετε ασύστολα τον λαό. Χειροπιαστές οι αποδείξεις ότι ο προϋπολογισμός είναι υπέρ των επιχειρηματικών ομίλων, φοροληστρικός με νέα βάρη για τον λαό και ταξικός ευνοώντας την πλουτοκρατία.

Όμως, είναι προκλητική η θρασύτητα να παρουσιάζεται την αντιδραστική αντιπεριβαλλοντική πολιτική σας ως κυβερνητικό επίτευγμα και μάλιστα με αυθαίρετο και αντιεπιστημονικό τρόπο, όταν μόνο η φωτιά στην Πεντέλη πέρασε στον οικιστικό ιστό και έκαψε σπίτια. Λέξη, όμως, για τους νεκρούς πυροσβέστες και τα υποβαθμισμένα δασαρχεία. Εγκληματικές οι ευθύνες διαχρονικά.

Δεν πάει άλλο. Λύση η σύγκρουση με τη στρατηγική του κεφαλαίου και των κυβερνήσεών του, ενισχύοντας το ρεύμα αμφισβήτησης της κυρίαρχης πολιτικής.

Διέξοδος για τον λαό είναι η ανάπτυξη της πάλης και η οργάνωση της αντεπίθεσης, με το βλέμμα στραμμένο στην προοπτική της ανατροπής του σάπιου καπιταλιστικού συστήματος, στις ριζικές αλλαγές που έχει ανάγκη για να κατακτήσει και να απολαμβάνει τον πλούτο που παράγει και όχι να καταδικάζεται σε χαμοζωή για να ικανοποιήσει κάθε ανάγκη του, σε δουλειά, δημόσια και δωρεάν υγεία, παιδεία, πρόνοια, αθλητισμό, φτηνή ενέργεια και τρόφιμα, αξιοπρεπείς μισθούς και συντάξεις κ.λπ.. Γι’ αυτούς τους λόγους καταψηφίζουμε τον προϋπολογισμό.

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα τώρα ο ειδικός εισηγητής της Ελληνικής Λύσης, ο κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κυρία Πρόεδρε.

Δυστυχώς, ο Υπουργός Οικονομικών, ο κ. Χατζηδάκης, απουσιάζει από την Αίθουσα, γιατί θα πρέπει να τη λάβει την απάντηση. Ήρθε πριν από λίγο και μας έδειξε πάλι τη λίστα με τους εβδομήντα δύο φόρους, την οποία μας κατέθεσε την προηγούμενη εβδομάδα που ψηφιζόταν το νομοσχέδιο του Υπουργείου Οικονομικών, και μας ρώτησε εάν υπάρχει μία από αυτές τις εβδομήντα δύο αποφάσεις την οποία αμφισβητούμε. Πάρτε μολύβι και χαρτί!

Μόνιμη μείωση συντελεστών για τα νησιά του ανατολικού Αιγαίου. Δεν είναι μείωση, είναι μονιμοποίηση και αυτό είναι το νορμάλ. Μη γελάτε.

Μείωση 30% για τις ηλεκτρονικές συναλλαγές. Μη μπερδευόμαστε. Αυτό δεν είναι μείωση φόρου. Αυτό είναι το πέναλτι το οποίο δεν επιβάλλεται.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Όχι, δεν λέμε αυτό.

**ΣΤΥΛΙΑΝΟΣ ΦΩΤΟΠΟΥΛΟΣ:** Πώς δεν λέτε αυτό; Είναι το πέναλτι το οποίο επιβάλλεται στους φορολογούμενους οι οποίοι δεν συμπληρώνουν το 30% από ηλεκτρονικές συναλλαγές.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Είναι το κίνητρο, όταν το 30% των δαπανών, αφαιρείται από το φορολογητέο εισόδημα.

**ΣΤΥΛΙΑΝΟΣ ΦΩΤΟΠΟΥΛΟΣ:** Καλά, καλά.

Τέταρτον. Μείωση ΕΝΦΙΑ κατά 20% για κατοικίες. Καλά, εντάξει, μείωση. Επί της ουσίας ο φορολογούμενος πληρώνει λιγότερα; Όχι, γιατί πληρώνει και τα ασφάλιστρα.

Και έρχομαι στο καλύτερο απ’ όλα, στο 17. Απαλλαγή από τον ειδικό φόρο πλοίων, σκαφών μέχρι επτά μέτρα. Ποιος την είχε επιβάλει αυτήν την επιβάρυνση; Ποιος την είχε επιβάλει; Πείτε μου. Η Κυβέρνησή σας. Πότε την είχε επιβάλει; Το καλοκαίρι του 2024. Πότε την πήρε πίσω; Τον Σεπτέμβρη του 2024.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Όχι.

**ΣΤΥΛΙΑΝΟΣ ΦΩΤΟΠΟΥΛΟΣ:** Ε, πώς όχι;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Άλλαξε ο τρόπος είσπραξης.

**ΣΤΥΛΙΑΝΟΣ ΦΩΤΟΠΟΥΛΟΣ:** Δεν άλλαξε ο τρόπος είσπραξης.

Έρχεστε, λοιπόν, και μας καταγράφετε έναν φόρο τον οποίο τον επιβάλατε εσείς, τον παίρνετε πίσω εσείς και μας λέτε ότι κάνετε μείωση στους φόρους και στις επιβαρύνσεις. Σας παρακαλώ πολύ.

Αν θέλατε να κάνετε μείωση του φόρου, υπάρχει η έκθεση φορολογικών δαπανών του 2025 του Υπουργείου Οικονομικών. Μάλιστα, στην περίπτωση 16 αναφέρει για τα ενδοομιλικά μερίσματα που εισπράττονται από νομικό πρόσωπο που είναι φορολογικός κάτοικος Ελλάδας. Αφορά εννιακόσιους πενήντα επτά δικαιούχους και έχει κόστος για το δημόσιο, κύριοι συνάδελφοι, 645.943.744 ευρώ. Αυτό. Του Υπουργείου Οικονομικών είναι. Γονατίσατε τους ελεύθερους επαγγελματίες και τις ατομικές επιχειρήσεις για να εισπράξετε 500 εκατομμύρια, όταν φοροαπαλλάσσετε τα μερίσματα, των οποίων το κόστος είναι 645 εκατομμύρια.

Και ερχόμαστε στο κρατικό προϋπολογισμό. Ο προϋπολογισμός του 2025 μαζί με τον πρώτο πολυετή προϋπολογισμό, το Μεσοπρόθεσμο δηλαδή, ανακοινώθηκε και τελεί πλέον υπό την έγκριση των Βρυξελλών, δίνοντας μία εικόνα ευημερίας στους αριθμούς, αλλά και επισφραγίζοντας μια πορεία λιτότητας διαρκείας. Σύμφωνα με το μακροοικονομικό σενάριο του προϋπολογισμού του 2025, προβλέπεται μεγέθυνση του ΑΕΠ κατά 2,2% για το 2024 και κατά 2,3% για το 2025. Οι φόροι στον κρατικό προϋπολογισμό αυξήθηκαν κατά 4,2 δισεκατομμύρια ευρώ και προβλέπεται για την επόμενη χρονιά να αυξηθούν κατά 2,49 δισ. ευρώ. Σύμφωνα με την Κυβέρνηση, αυτό οφείλεται στην αύξηση του ονομαστικού ΑΕΠ, την αποτελεσματικότερη λειτουργία του φοροεισπρακτικού μηχανισμού, τη διασύνδεση των POS με τις ταμειακές μηχανές και την εφαρμογή των «myData». Λυπούμαι. Δεν ισχύουν αυτά.

Η αύξηση του ονομαστικού ΑΕΠ και κατ’ επέκταση τα αυξημένα φορολογικά έσοδα οφείλονται, κατ’ αρχάς, στον πληθωρισμό και, κατά δεύτερον, στην αύξηση της χρήσης των ηλεκτρονικών συναλλαγών και ηλεκτρονικών πληρωμών. Τα «myData» δεν είχαν καμμία επίδραση στην αύξηση των φορολογικών εσόδων, τα «myData», τα οποία εφαρμόζετε χωρίς μελέτη κόστους-οφέλους και χωρίς να έχετε εκδώσει εγχειρίδιο μέχρι σήμερα που μιλάμε. Οι, δε, μεταβολές στον φοροεισπρακτικό μηχανισμό δεν έχουν προλάβει να ωριμάσουν για να αποδώσουν τα αναμενόμενα αποτελέσματα, ενώ η διασύνδεση των POS με τις ταμειακές μηχανές δεν έπαιξε ρόλο, όπως θέλετε να πιστεύετε ή απλά υποστηρίζετε, αλλά η ίδια η χρήση των ηλεκτρονικών συναλλαγών είναι αυτή η οποία έφερε αύξηση των εσόδων. Είναι γνωστό πως όποιος εισπράττει με ηλεκτρονικά μέσα, εκδίδει και το ανάλογο φορολογικό παραστατικό.

Σημαντικοί κίνδυνοι για την πορεία της ελληνικής οικονομίας για την επόμενη χρονιά πηγάζουν από τις γεωπολιτικές εξελίξεις στη Μέση Ανατολή, στη Συρία, στην Κεντρική Ασία, όσο και από τη συνέχιση του πολέμου στην Ουκρανία, ενώ δεν θα πρέπει να παραβλέπουμε και άλλα γεγονότα μικρότερης σημασίας, όπως είναι οι εκλογές και οι πολιτικές αναταράξεις σε χώρες όπως η Γερμανία και η Γαλλία, οι λεγόμενες «ατμομηχανές» της Ευρώπης, καθώς σαφέστατα πρόκειται για εξελίξεις οι οποίες επηρεάζουν το κόστος της εφοδιαστικής αλυσίδας, το ενεργειακό κόστος και δίνουν αφορμή σε διάφορα καρτέλ για εκτίναξη των τιμών. Όλα τα παραπάνω για μία χώρα στην οποία ο ανταγωνισμός είναι άγνωστη λέξη, ο τουρισμός αποτελεί μονοκαλλιέργεια στην οικονομία και το γεγονός ότι σχεδόν κάθε χρόνο, εκτός των άλλων, επηρεάζεται και από φυσικές καταστροφές, θα πρέπει σαφώς να μας προβληματίζουν.

Πάμε, λοιπόν, να δούμε κάποια σοβαρά προβλήματα, στα οποία θεωρούμε ότι δεν δόθηκε η απάντηση η οποία θα αναμενόταν από τον προϋπολογισμό. Ακούσαμε την Κυβέρνηση να αναφέρεται στη μείωση της ανεργίας, η οποία έπεσε κάτω από το 10% μετά από πολλά χρόνια. Σας διαφεύγει, κύριοι συνάδελφοι, πως τα τελευταία χρόνια εξακόσιες ογδόντα χιλιάδες Έλληνες, στην πιο παραγωγική τους ηλικία και σχεδόν στο σύνολο των περιπτώσεων με λαμπρές σπουδές και δεξιότητες, εγκατέλειψαν τη χώρα για το εξωτερικό.

Δεν είπατε τίποτα για τη μείωση και γήρανση του πληθυσμού, η οποία έχει ως συνέπεια την έξοδο μεγάλου αριθμού Ελλήνων από την αγορά εργασίας, άρα και τη μείωση του εργατικού δυναμικού. Επίσης, δεν είπατε τίποτα για την γιγάντωση των ευέλικτων μορφών απασχόλησης, όπως είναι η μερική απασχόληση και η διαλείπουσα εργασία, εκτός αν θεωρείτε ότι ένας άνθρωπος ο οποίος εργάζεται μία ή δύο φορές την εβδομάδα δεν πρέπει να θεωρείται άνεργος. Σας διαφεύγει, επίσης, πως τα ποιοτικά χαρακτηριστικά των ανέργων δεν είναι τα ίδια. Η ανεργία μαστίζει ως επί το πλείστον τους νέους και τις γυναίκες, αλλά εσείς επιμένετε να βλέπετε μόνο το 3% επί του συνόλου.

Δημογραφικό. Κατά γενική ομολογία, το νούμερο ένα πρόβλημα του έθνους. Σύμφωνα με τα πλέον πρόσφατα στοιχεία, η Ελλάδα εμφανίζει ένα από τα χαμηλότερα ποσοστά γεννήσεων στην Ευρώπη, ενώ το 2023 ο δείκτης γονιμότητας έφτασε μόλις στο 1,3 παιδιά ανά γυναίκα, αρκετά κάτω από το απαιτούμενο επίπεδο αντικατάστασης πληθυσμού που βρίσκεται στο 2,1. Αυτό σημαίνει ότι η φυσική αναπλήρωση του πληθυσμού είναι ανέφικτη χωρίς δραστικές αλλαγές, ενώ η σταθερή γήρανση του πληθυσμού οδηγεί σε αυξανόμενους κινδύνους για το ασφαλιστικό σύστημα, την αγορά εργασίας και την ίδια την επιβίωση του έθνους.

Σχεδόν το 22% του πληθυσμού είναι πλέον άνω των εξήντα πέντε ετών, ενώ ταυτόχρονα ο νέος, ο ενεργός εργασιακά πληθυσμός μειώνεται σταθερά. Άλλες χώρες με υπογεννητικότητα έχουν λάβει μέτρα, όπως, για παράδειγμα, η Νότια Κορέα διευκολύνει την πρόσληψη νταντάδων, ενώ η Ιαπωνία δαπανά έως 22,3 δισεκατομμύρια δολάρια τον χρόνο για να ανατρέψει την κατάσταση αυτή.

Στεγαστική κρίση. Ακόμα αντηχούν στα αυτιά μας τα πρώτα χρόνια των μνημονίων από διάφορα φερέφωνα των δανειστών οι «φιλιππικοί» για τους «υπανάπτυκτους Έλληνες», οι οποίοι είχαν δήθεν μεγάλο ποσοστό ιδιοκατοίκησης σε σχέση με τους υπόλοιπους Ευρωπαίους. Οι Έλληνες -σας το έχουμε ξαναπεί- είχαν μάθει να επενδύουν στην ακίνητη περιουσία, καθώς θεωρούν τον εαυτό τους και είναι ιδιοκτήτες αυτής της χώρας και όχι φιλοξενούμενοι. Μετά από λίγο νιώσαμε το τσουνάμι των επιβαρύνσεων στα ακίνητα και τον κατακρημνισμό της αξίας της ιδιωτικής περιουσίας, με αποτέλεσμα οι Έλληνες να ξεπουλάνε όσο-όσο τα σπίτια τους και το φαινόμενο οι κληρονόμοι να αποποιούνται τους κληρονομούμενους γονείς τους. Μετά από δεκατέσσερα χρόνια, θα περίμενε κανείς, για παράδειγμα, στην πρόσφατη κωδικοποίηση του φόρου προστιθέμενης αξίας να εξαιρεθούν μόνιμα από τον ΦΠΑ στα ακίνητα. Έλλειψη κατοικιών έχουμε, κύριοι συνάδελφοι, και η παραγωγή νέων κατοικιών δεν καλύπτει τη ζήτηση. Και όσο δεν το καταλαβαίνουμε, οι νέοι θα μένουν στα σπίτια των γονιών τους και δεν θα μπορούν να δημιουργήσουν οικογένειες.

Όσον αφορά το ιδιωτικό χρέος, αλήθεια πόσο πετυχημένο θεωρεί το έργο της στην οικονομία μια κυβέρνηση όταν οι πολίτες της οφείλουν σε δημόσιο, εφορία, ασφαλιστικά ταμεία και χρηματοδοτικούς φορείς, όπως είναι οι τράπεζες και οι servicers, όπως προκύπτει από τα στοιχεία της Γενικής Γραμματείας Χρηματοπιστωτικού Τομέα και για το β΄ τρίμηνο του 2024 το σύνολο του ιδιωτικού χρέους ανέρχεται στα 376,6 δισεκατομμύρια ευρώ με τις ληξιπρόθεσμες οφειλές να διαμορφώνονται στα 225,6 δισεκατομμύρια ευρώ έναντι 372,9 δισεκατομμύρια και 223 δισεκατομμύρια αντίστοιχα για την προηγούμενη χρονιά.

Παρ’ όλα αυτά, συνεχίζετε να κωφεύετε τόσο στις εκκλήσεις της Ελληνικής Λύσης όσο και της ίδιας της κοινωνίας για μια νέα γενναία ρύθμιση οφειλών προς όλους τουλάχιστον εκατόν είκοσι δόσεων με κούρεμα προσαυξήσεων και χωρίς περιορισμούς.

Έχει δημοσιονομικό κόστος αυτή η πρότασή μας; Φυσικά και όχι από τη στιγμή που μόνο 5 στα 100 ευρώ των ληξιπρόθεσμων οφειλών που έχουν οι πολίτες αυτή τη στιγμή βρίσκεται σε ρύθμιση. Πού βρίσκεται το πρόβλημα; Στη δική σας τιμωρητική εμμονή προς τον ελληνικό λαό πιστεύοντας πως όλοι οι Έλληνες είναι στρατηγικοί κακοπληρωτές.

Δεν υπάρχουν στρατηγικοί κακοπληρωτές, κυρίες και κύριοι συνάδελφοι, και αν υπήρχαν κάποιοι λίγοι μετά από τόσα χρόνια, θα έπρεπε να τους είχατε ανακαλύψει και όχι να τους χρησιμοποιείτε ως άλλοθι για την πολιτική σας. Οι Έλληνες έχουμε περάσει μια δεκαπενταετή οικονομική κρίση και τρία μνημόνια πριν από αυτή τη σκληρή περίοδο. Το ιδιωτικό χρέος ήταν ασήμαντο και δεν αφορούσε ενεργούς πολίτες και επιχειρήσεις. Πειραϊκή Πατραϊκή και αντίστοιχες εταιρείες αφορούσε.

Νομοθετείστε τώρα μια νέα πάγια ρύθμιση εκατόν είκοσι δόσεων με κούρεμα προσαυξήσεων για όλους χωρίς εισοδηματικούς περιορισμούς και χωρίς χρονικά περιθώρια.

Όσον αφορά τις τράπεζες, τις παρακαλάτε μαθαίνουμε σήμερα να ρίξουν στην αγορά κλειστά ακίνητα για να πέσουν τα ενοίκια. Κατασκεύασαν οι τράπεζες στην Ελλάδα ακίνητα; Φυσικά και όχι. Πρόκειται για είκοσι πέντε χιλιάδες ακίνητα τα οποία άρπαξαν κυριολεκτικά από τους Έλληνες πολίτες και τα οποία τους παρακαλάτε να τα δώσουν για να πέσουν τα ενοίκια. Και τι κάνετε; Θα τους δώσετε τη δυνατότητα να μεταβιβάσουν χωρίς τακτοποιήσεις. Γιατί δεν το κάνετε αυτό τόσα χρόνια για τους υπόλοιπους Έλληνες; Τους ταλαιπωρείτε και όταν πρόκειται να μεταβιβάσουν ένα ακίνητο, περνούν όλη αυτή τη μέγγενη της γραφειοκρατίας.

Θα σταθώ λίγο και στην πρόταση που έκανε το ΠΑΣΟΚ για τη φορολόγηση των υπερκερδών των τραπεζών. Είναι τουλάχιστον υποκριτικό όταν μιλάει το ΠΑΣΟΚ για υπερφορολόγηση των κερδών των τραπεζών. Το ΠΑΣΟΚ συμμετείχε σε κυβερνήσεις οι οποίες νομοθέτησαν την αναβαλλόμενη φορολογία. Ο αναβαλλόμενος φόρος αυτή τη στιγμή που μιλάμε των τραπεζών ανέρχεται στα 12,1 δισεκατομμύρια ευρώ. Με την πρότασή του το ΠΑΣΟΚ τι προσδοκά; 200 εκατομμύρια.

Δεν είναι αυτό το πρόβλημα, κύριοι. Το πρόβλημα είναι ότι οι τράπεζες χρεώνουν υπέρογκες προμήθειες. Το πρόβλημα είναι ότι οι τράπεζες έχουν τεράστια διαφορά επιτοκίων χορηγήσεων καταθέσεων. Το πρόβλημα είναι ότι δεν δίνουν δάνεια. Άρα ας εισπράξουμε μέρος από τα 12,1 δισεκατομμύρια και στη συνέχεια συζητάμε για τα υπόλοιπα.

Ουραγός παραμένει η χώρα μας στην Ευρώπη και για το 2024 σε ό,τι αφορά τον δείκτη αποταμίευσης των νοικοκυριών, ο οποίος παραμένει αρνητικός, κάτι που καταγράφεται μόνο στη χώρα μας.

Από ό,τι φαίνεται, κυρίες και κύριοι συνάδελφοι, η επώδυνη εμπειρία της χρεοκοπίας και των μνημονίων, τα οποία δεν θα σταματήσουμε να το λέμε είχαν ως αποτέλεσμα την υποθήκευση της ιδιωτικής και δημόσιας περιουσίας, δεν ήταν ικανά ώστε τα κόμματα τα οποία ανέλαβαν να διακυβερνήσουν, δηλαδή Νέα Δημοκρατία, ΠΑΣΟΚ και ΣΥΡΙΖΑ, να πράξουν το αυτονόητο, να θωρακίσουν οικονομικά τη χώρα ώστε να μην ξανασυμβεί.

Μετά από πολλά χρόνια δύσκολα με μνημόνια και ρυθμίσεις χρέους, η οικονομική κρίση δείχνει να έχει σχεδόν ξεχαστεί στα μακροοικονομικά μεγέθη κυρίως. Στην πραγματικότητα, όμως, οι διαρθρωτικές αδυναμίες της ελληνικής οικονομίας και το παραγωγικό της μοντέλο παραμένουν ίδιες. Σαν να μην έχει περάσει ούτε μια μέρα από το 2011 τότε που το έλλειμμα του ισοζυγίου τρεχουσών συναλλαγών ήταν τόσο όσο είναι περίπου και φέτος. Το έλλειμμα αυτό πιο ξεκάθαρο από οποιονδήποτε άλλο δείκτη οικονομικής δραστηριότητας δείχνει την έλλειψη ανταγωνιστικότητας της ελληνικής οικονομίας και καθώς παραμένει αρνητικός συστηματικά εδώ και δεκαετίες, μας φορτώνει με χρέος και υποθηκεύει το μέλλον της χώρας.

Σύμφωνα με τα στοιχεία της πιο πρόσφατης έκθεσης της Τράπεζας της Ελλάδος, οι εισροές κεφαλαίων στην οικονομία που χαρακτηρίζονται ξένες άμεσες επενδύσεις το 2023 κατέγραψαν σημαντική μείωση κατά 38,7% σε σχέση με το 2022. Όπως σημειώνει η Τράπεζα της Ελλάδος, το ύψος των ξένων άμεσων επενδύσεων κατέγραψε χαμηλότερο το 2023 και ανήλθαν σε 4,6 δισεκατομμύρια ευρώ ή 2,1 του ΑΕΠ σε σύγκριση με το 2022 που είχαν ανέλθει σε 7,5 δισεκατομμύρια ευρώ ή 3,6 του ΑΕΠ με τον κλάδο των ακινήτων φυσικά να αποτελεί το 40%.

Η στήριξη της μεταποίησης, την οποία και εμείς σας ζητούμε να κάνετε, είναι ότι δίνει μια προστιθέμενη αξία η οποία είναι ίσως το πιο ισχυρό επιχείρημα για την ανάγκη στήριξης και ενίσχυσης στον τομέα των επενδύσεων στη μεταποίηση μέσω μιας σειράς κυβερνητικών πολιτικών, όπως είναι ο αναπτυξιακός νόμος, η απλοποίηση της αδειοδοτικής διαδικασίας και ένα σταθερό φορολογικό πλαίσιο και αυτό διότι αν και οι μεταποιητικές επιχειρήσεις, σύμφωνα με τα στοιχεία της ΕΛΣΤΑΤ, αποτελούσαν το 2022 μόλις το 6,2 του συνόλου, η συνεισφορά τους στη συνολική ακαθάριστη προστιθέμενη αξία ήταν 16,6 δισεκατομμύρια ευρώ ή αλλιώς το 18,2%.

Η αναπτυξιακή αποτελμάτωση της οικονομίας φαίνεται και από δύο ακόμα δείκτες, καθώς η φτωχότερη χώρα συνήθως εξάγει ανθρώπινο δυναμικό και, μάλιστα, το πιο δυναμικό και αυτό συμβαίνει συνεχώς και αδιαλείπτως τα τελευταία είκοσι χρόνια.

Τέλος, οι πολλαπλασιαστές έχουν αποδυναμωθεί. Η ελληνική οικονομία τα τελευταία πέντε χρόνια δαπάνησε 60 δισεκατομμύρια στην πανδημία, πήρε 35 δισεκατομμύρια από το Ταμείο Ανάκαμψης, 25 δισεκατομμύρια από το ΕΣΠΑ και 27 δισεκατομμύρια από την Κοινή Αγροτική Πολιτική μέχρι το 2027. Με τόσο τεράστια ροή πόρων η ανάπτυξη είναι ασθενική, περίπου 2% με 2,3% και προβλέπεται χωρίς αυτούς σχεδόν να μηδενιστεί την επόμενη δεκαετία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, παρακαλώ. Πήγαμε στα δεκαπέντε - δεκαέξι λεπτά.

**ΣΤΥΛΙΑΝΟΣ ΦΩΤΟΠΟΥΛΟΣ:** Αυτό σημαίνει ότι οι πολλαπλασιαστές της ροής πόρων έχουν πέσει κάτω από τη μονάδα, ότι ρίχνοντας πόρους στην οικονομία όχι μόνο δεν προκαλείτε δεύτερο ή τρίτο κύκλο ιδιωτικών επενδύσεων, όπως προβλέπει η οικονομική θεωρία, αλλά χρειαζόμαστε 3 έως 4 ευρώ εξωτερικούς πόρους για να προκύψει 1 ευρώ στην εγχώρια ανάπτυξη.

Σας ευχαριστώ, κυρία Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, να ενημερώσω για τη διαδικασία σήμερα. Μετά τους ειδικούς εισηγητές θα ακολουθήσει ο κύκλος των κατά προτεραιότητα ομιλητών και θα ολοκληρωθούν σήμερα και οι δύο κύκλοι ομιλητών, δηλαδή μέχρι τον αριθμό τριάντα οχτώ, που είναι το όνομα της κ. Δόμνας Μιχαηλίδου.

Τον λόγο έχει τώρα ο κ. Δημήτριος Τζανακόπουλος, ειδικός εισηγητής της Νέας Αριστεράς.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κυρία Πρόεδρε.

Σκέφτομαι να κάνω κάτι που δεν συνηθίζεται τόσο συχνά σε αυτή την Αίθουσα, δηλαδή να μην κατηγορήσω τον κ. Χατζηδάκη για επιχείρηση εξαπάτησης, αλλά να πάρω τον λόγο του τοις μετρητοίς. Και οφείλω να ομολογήσω ότι παίρνοντας τον λόγο του τοις μετρητοίς και υπό την προϋπόθεση αυτή, αμφισβητούμενη έστω, ότι εννοεί αυτά που λέει και λέει αυτά που εννοεί, μου ήρθε στο μυαλό μια φράση του Μαρξ: «Δεν ξέρουν τι κάνουν, αλλά παρ’ όλα αυτά το κάνουν».

Σήμερα, λοιπόν, ο κ. Χατζηδάκης πραγματικά έδειξε να μην μπορεί να δει, να μην ξέρει καν ποιες είναι οι επιπτώσεις της πολιτικής του στη μεγάλη πλειοψηφία των πολιτών, ενώ την προηγούμενη εβδομάδα, απαντώντας στην κριτική της Αντιπολίτευσης για μια σειρά από ζητήματα, που αφορούν τις τράπεζες, την αγορά ενέργειας, τις χρηματοδοτήσεις του Ταμείου Ανάκαμψης, την αγορά εργασίας, η απάντησή του ήταν ότι δεν είναι δουλειά της Κυβέρνησης να παρεμβαίνει στην αγορά και να σχεδιάζει και αν θέλουμε οικονομικό σχεδιασμό, να πάμε στη Σοβιετική Ένωση.

Επαναλαμβάνω για να μην παρεξηγηθώ: Θα δεχτώ ότι με τη φράση του αυτή ο κ. Χατζηδάκης δεν είπε απλά μια εξυπνάδα ούτε έκανε φτηνό συνδικαλισμό, αλλά εννοεί πραγματικά αυτό που λέει. Νομίζει ότι ο ίδιος δεν παρεμβαίνει, δεν σχεδιάζει, δεν ρυθμίζει και σαν καλός φιλελεύθερος που είναι αφήνει την αγορά να πάρει τις αποφάσεις και ο ίδιος παριστάνει τον νυχτοτοφύλακα.

Να πω, λοιπόν, στον κ. Χατζηδάκη ότι δεν ξέρει τι κάνει, αλλά παρ’ όλα αυτά το κάνει. Και το τι νομίζει ο ίδιος ότι κάνει, δεν έχει καμμία απολύτως σημασία, γιατί, στην πραγματικότητα -στην πραγματική πραγματικότητα και όχι στη θεμελιακή φαντασίωση του κ. Χατζηδάκη- η Κυβέρνηση και η ηγεσία του Υπουργείου Οικονομικών και ρυθμίζει και παρεμβαίνει και σχεδιάζει και υλοποιεί σχεδιασμό και μάλιστα, σε πολλαπλά επίπεδα, σχεδιάζει και παρεμβαίνει υπέρ του κεφαλαίου και σε βάρος της εργατικής τάξης.

Σχεδιάζει και παρεμβαίνει, όμως και για την ενίσχυση συγκεκριμένων κλάδων. Προτεραιοποιεί, ιεραρχεί, επιταχύνει, φρενάρει, κατευθύνει χρηματοδοτήσεις, φοραπαλλάσσει ή επιβαρύνει -κατά το δοκούν ή κατά πώς τον βολεύει- και θυμάται μόνο τότε την πολιτική της μη παρέμβασης, όταν πρέπει να κάνει κάτι για την πάταξη των καρτέλ και των εναρμονισμένων πρακτικών στις τράπεζες, στην ενέργεια, στο λιανικό εμπόριο, στα σουπερμάρκετ. Αυτή η πολιτική είναι ο υπαρκτός και ο μόνος εφικτός φιλελευθερισμός. Δεν υπάρχει άλλος!

Όπως, λοιπόν, έγραφε ο Χάγιεκ, στον οποίο ο κ. Χατζηδάκης καλό θα ήταν να ρίξει μια ματιά μπας και καταλάβει τι ακριβώς κάνει, το φιλελεύθερο επιχείρημα συνηγορεί υπέρ της καλύτερης δυνατής χρήσης των δυνάμεων του ανταγωνισμού ως μέσου συντονισμού των ανθρώπινων προσπαθειών. Δεν είναι ένα επιχείρημα, για να αφήσουμε τα πράγματα ως έχουν. Βασίζεται στην πεποίθηση ότι όπου μπορεί να δημιουργηθεί αποτελεσματικός ανταγωνισμός, αυτός είναι ο καλύτερος τρόπος για την καθοδήγηση των ατομικών προσπαθειών σε σύγκριση με κάθε άλλον. Άγιος ανταγωνισμός!

Εδώ βρίσκεται η πυρηνική, ηθική και πολιτική θέση και πρακτική της Νέας Δημοκρατίας και της Κυβέρνησής της. Και είναι μια θέση και μια πρακτική που δεν έχει να προσφέρει απολύτως τίποτα στην κοινωνική πλειοψηφία, μόνο επιδείνωση των βιοτικών τους συνθηκών και έναν άκρατο πόλεμο όλων εναντίον όλων, για να σώσει καθένας το τομάρι του.

Αυτή είναι η πραγματική ηθική και πολιτική σας πρόταση και αυτή είναι και η πολιτική την οποία υλοποιεί σήμερα ο προϋπολογισμός, που είναι, πράγματι, ένας προϋπολογισμός σταθερότητας. Σταθερά συνεχίζει την αντίστροφη αναδιανομή υπέρ του κεφαλαίου και σε βάρος της εργασίας και αυτό το κάνει με πολλούς και διαφορετικούς τρόπους.

Ξεκινώ με τον μισθό, το κέντρο, τον πυρήνα του κοινωνικού ζητήματος. Ο κ. Χατζηδάκης ισχυρίστηκε ότι ο μέσος μισθός είναι στα 1.440 ευρώ. Εδώ πρόκειται για ψέμα ή για άγνοια, γιατί είπα ότι θα πάρω τον λόγο του τοις μετρητοίς. Αν πραγματικά το πιστεύει, πρέπει να κοιτάξει τα στοιχεία του, διότι πρόκειται περί στατιστικής κουτοπονηριάς που κάποιος άλλος -ενδεχομένως- να του την εισηγήθηκε. Ο μέσος μισθός δεν είναι στα 1.440 ευρώ. Αυτό το νούμερο αφορά τον μέσο μισθό των εργαζομένων πλήρους απασχόλησης. Δεν είναι ο μέσος μισθός στην Ελλάδα, για να συνεννοούμαστε.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ:** Το ίδιο είπαμε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν είναι καθόλου το ίδιο, κύριε Μηταράκη, διότι ο μέσος μισθός δεν υπολογίζεται στην πλήρη απασχόληση, υπολογίζεται παίρνοντας υπ’ όψιν και το γεγονός ότι υπάρχει και μερική απασχόληση. Δεν είναι, λοιπόν, ο μέσος μισθός στην Ελλάδα στα 1.440 ευρώ.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Είναι στα 1.300 ευρώ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Α, μπράβο! Να το λέτε, λοιπόν, ακριβώς, ο μέσος μισθός στην Ελλάδα είναι 1.300 ευρώ, όπως εσείς τον υπολογίζετε. Υπάρχουν άλλοι υπολογισμοί που τον φέρνουν στα 1.150 ευρώ, αλλά δεν θα τσακωθούμε για αυτό. Το σίγουρο είναι ότι ο κ. Χατζηδάκης είπε μία ανακρίβεια.

Πάμε τώρα λίγο παρακάτω. Ο μέσος μισθός αυτή τη στιγμή όχι απλώς παραμένει καθηλωμένος, αλλά έχει χάσει και από την αγοραστική του δύναμη λόγω του πληθωρισμού, ενώ η Κυβέρνηση αφαιρεί ταυτόχρονα και διαρκώς διαπραγματευτική δύναμη από τους εργαζόμενους, έτσι ώστε να μην μπορούν καν να παλέψουν για αύξηση αυτού του μισθού, με την πλήρη διάλυση των εργασιακών σχέσεων, με την εκκαθάριση -αν θέλετε- οποιασδήποτε μορφής προστασίας του Συλλογικού Εργατικού Δικαίου και όλων όσα αυτό προστάτευε.

Πάμε, όμως, στα πιο ειδικά θέματα του προϋπολογισμού που αφορούν -αν θέλετε- με πιο άμεσο τρόπο τη σημερινή μας συζήτηση.

Δημοσιονομικά: Ο κ. Χατζηδάκης επαναλαμβάνει μέχρι ναυτίας ότι η Κυβέρνηση έχει μειώσει εβδομήντα δύο φόρους. Εν πάση περιπτώσει, διαβάστε τον κατάλογο, δείτε ότι δεν είναι ακριβώς εβδομήντα δύο, ότι διπλομετράει, τριπλομετράει. Κάποια πράγματα τα οποία αναφέρονται στον συγκεκριμένο κατάλογο τον οποίο κατέθεσε δεν είναι καν φόροι, αλλά εν πάση περιπτώσει αυτό είναι το λιγότερο. Το κρισιμότερο είναι να δούμε ποιον ευνοούν αυτές οι μειώσεις, ακόμα και αν αποδεχθούμε ότι είναι εβδομήντα δύο, που δεν είναι.

Πρώτο και κυριότερο: Μείωση του συντελεστή φορολογίας των νομικών προσώπων. Το είχατε βρει, αν δεν κάνω λάθος, στο 28%, το πήγατε στο 24%, το κάνατε 22%. Προσέξτε, μία μονάδα από τη μείωση της φορολογίας των νομικών προσώπων, δηλαδή για να συνεννοούμαστε, των επιχειρήσεων, είναι 350 εκατομμύρια ευρώ. Κάντε τους πολλαπλασιασμούς, να δείτε ποιοι έχουν ωφεληθεί από αυτή τη συγκεκριμένη μείωση και σίγουρα δεν είναι ούτε οι μισθωτοί, ούτε οι συνταξιούχοι, ούτε οι αυτοαπασχολούμενοι, ούτε τα μπλοκάκια.

Δεύτερον, μείωση του φόρου στα μερίσματα. Ποιον ευνοεί αυτό; Μείωση του φόρου στη συγκέντρωση κεφαλαίου, μείωση του φόρου χρηματοοικονομικών συναλλαγών, μηδενισμός του φόρου για γονικές παροχές μέχρι 3,2 εκατομμύρια ευρώ. Ξέρετε εσείς πολλούς μισθωτούς να έχουν ακίνητη περιουσία ή κινητή περιουσία τέτοιας τάξης, των 3,2 εκατομμυρίων ευρώ; Μείωση του ΕΝΦΙΑ στη μεγάλη και πολύ μεγάλη ακίνητη περιουσία, διότι στην πραγματικότητα το δημοσιονομικό κόστος που υπάρχει από τη μείωση στις μεγάλες περιουσίες είναι τετραπλάσιο και πενταπλάσιο από ό,τι είναι για τη μείωση στις χαμηλές, στις μικρές περιουσίες. Μείωση του φόρου για τα πλοία και αν μετρήσει κανείς, θα βρει καμμιά εικοσαριά φοροαπαλλαγές που περνιούνται ως δήθεν αναπτυξιακά κίνητρα.

Αν δει, λοιπόν, κανείς αυτόν τον κατάλογο, καταλαβαίνει απολύτως ποιες είναι οι κοινωνικές προτεραιότητες της Κυβέρνησης της Νέας Δημοκρατίας. Οι υπόλοιποι φόροι εν τω μεταξύ τους οποίους μειώνετε έχουν ελάχιστη δημοσιονομική επίπτωση, είναι δηλαδή πάρα πολύ μικρές οι δημοσιονομικές τους επιπτώσεις, ενώ την ίδια ώρα ο μοναδικός φόρος τον οποίο μειώνετε που έχει μεγάλη δημοσιονομική επίπτωση, που είναι η κατάργηση του τέλους επιτηδεύματος, έχετε φροντίσει προηγουμένως με την τεκμαρτή φορολόγηση να την πάρετε εις διπλούν και όχι μόνο αυτό, αλλά να φορολογήσετε ταυτόχρονα τους χαμηλούς με τεκμαρτό εισόδημα και να νομιμοποιήσετε τη μεγάλη φοροδιαφυγή. Και αυτό, λοιπόν, δείχνει ακριβώς ποια είναι η οικονομική πολιτική και τελικά κοινωνική σας προτεραιότητα.

Τι είναι αυτό που δεν αγγίζει, όμως, η Κυβέρνηση; Τον ΦΠΑ. Τα έχουμε πει, τα έχουμε ξαναπεί, δεν θα κουραστούμε να τα επαναλαμβάνουμε όσο και αν ο κ. Χατζηδάκης προσπαθεί να αντιστρέψει την πραγματικότητα με κάτι που ενδεχομένως να μοιάζει σε κάποιον αδαή ως επιχείρημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ξανά, λοιπόν, όταν κάτι κάνει 100 ευρώ και ο συντελεστής είναι 24%, θα λάβει το κράτος 24 ευρώ φόρο. Όταν κάτι κάνει 200 ευρώ, το κράτος θα λάβει 48 ευρώ φόρο. Άρα, λοιπόν, αυτός ο οποίος επιβαρύνεται, ανεξαρτήτως του γεγονότος ότι ο συντελεστής έχει παραμείνει ίδιος, είναι αυτός ο οποίος δαπανά το μεγαλύτερο μέρος του μισθού του στο λιανικό εμπόριο. Καταλάβατε; Πρέπει να το ξαναπούμε; Πόσες φορές θέλετε να το ακούσετε;

Το ερώτημα, λοιπόν, είναι το εξής: Αυξάνεται ή δεν αυξάνεται η φορολογική επιβάρυνση για τη μεγάλη κοινωνική πλειοψηφία; Όσες παρακάμψεις, όσες υπεκφυγές κι αν κάνει κανείς, το ερώτημα έχει μόνο μία απάντηση: για τη μεγάλη κοινωνική πλειοψηφία η φορολογική επιβάρυνση είναι μεγαλύτερη. Αυτά από τη μεριά των φόρων.

Πάμε τώρα στις δαπάνες. Παιδεία: μείωση σε ποσοστό του ΑΕΠ. Υγεία: μείωση σε ποσοστό του ΑΕΠ. Πρόνοια: μείωση σε ποσοστό του ΑΕΠ. Στεγαστική πολιτική: δαπάνες που δεν αντιστοιχούν κατά κανέναν τρόπο στο μέγεθος της στεγαστικής κρίσης. Όμως, η μείωση εδώ των δαπανών -και εδώ έχει πολύ μεγάλη σημασία- έχει και μία έμμεση επίπτωση. Όταν καταρρέει το κοινωνικό κράτος, όταν απαξιώνονται οι κοινωνικές υπηρεσίες, αυξάνεται η έκθεση των πολιτών στον ιδιωτικό τομέα. Είναι αυτό που λέγαμε πριν, ότι παρεμβαίνετε και παρεμβαίνετε με πολλούς τρόπους, για να μπορέσετε να οδηγήσετε την κατάσταση στην πλήρη υπερίσχυση των αρχών του ανταγωνισμού, του όλοι εναντίον όλων. Όταν καταρρέει το κοινωνικό κράτος, αυτό το οποίο αυξάνεται είναι οι ιδιωτικές δαπάνες για υγεία, για ασφάλιση, για φροντιστήρια, για σχολεία, η συνολική δηλαδή έκθεση στον ιδιωτικό τομέα και τελικά η κερδοφορία ενός μέρους της κοινωνίας σε βάρος ενός άλλου και μάλιστα του μεγάλου μέρους της κοινωνίας. Είναι ακριβώς το φιλελεύθερο σχέδιο για το οποίο μιλούσα προηγουμένως.

Την ίδια ώρα φυσικά, οι δαπάνες για το κοινωνικό κράτος είναι καθηλωμένες και μειωμένες ως ποσοστό του ΑΕΠ, ενώ στους εξοπλισμούς δίνουμε 860 εκατομμύρια. Εκεί υπάρχει δημοσιονομικός χώρος. Κουνάει και το κεφάλι του ο κ. Μηταράκης, ο οποίος είναι πολύ περήφανος. Σε λίγο θα βάλει και την περικεφαλαία του να κατέβει στο Σύνταγμα, όπως έκανε το 2018. Δεν θα επιμείνω, γιατί οι προτεραιότητες είναι σαφείς.

Και έρχομαι σε άλλη μία κουβέντα για το χρέος. Λέτε ότι έχουμε μειώσει το χρέος. Το χρέος έχει μειωθεί ως ποσοστό του ΑΕΠ μόνο και μόνο από την πληθωριστική έκρηξη, κάτι που σας είπε προηγουμένως η Κοινοβουλευτική μας Εκπρόσωπος. Δεν έχει καμμία σχέση η μείωση του χρέους με οποιαδήποτε πολιτική πρωτοβουλία ή με οποιαδήποτε πολιτική επιτυχία της Κυβέρνησης. Είναι μια ευτυχής ως προς το χρέος εξωγενής συνθήκη που οδηγεί σε αυτή την κατάσταση και όχι βέβαια οποιαδήποτε, αν θέλετε, ιδιαίτερη ικανότητά σας σε ό,τι αφορά τη διαχείριση του χρέους.

**ΠΡΟΕΔΡΕΥΟΥΣΑ (Όλγα Γεροβασίλη):** Και ολοκληρώστε, κύριε Τζανακόπουλε, γιατί φτάσαμε τα δεκαπέντε λεπτά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Συμπέρασμα: Ο προϋπολογισμός ευνοεί επιχειρήσεις με υψηλά εισοδήματα, μεσαίους και μεγάλους ιδιοκτήτες, το κοινωνικό μπλοκ δυνάμεων, δηλαδή, που στηρίζει προνομιακά τη Νέα Δημοκρατία. Και η απάντηση εδώ δεν μπορεί να είναι η παλινόρθωση του συναινετικού δικομματισμού, γιατί βλέπουμε ότι επιχειρείτε να επαναλάβετε την ιστορία. Όμως, όπως όλοι γνωρίζουμε, η ιστορία ενδεχομένως να επαναλαμβάνεται, αλλά τη δεύτερη φορά είναι φάρσα. Την πρώτη φορά ήταν τραγωδία και οδήγησε στη χρεωκοπία της χώρας. Ούτε βέβαια μπορεί να είναι λύση η κεντροαριστερή σεναριολογία. Απαιτείται σχέδιο στον αντίποδα της πολιτικής της Νέας Δημοκρατίας και ένα σχέδιο που επιτέλους θα μιλήσει σε αυτό το 70% που χάνει από αυτή την πολιτική: στους μισθωτούς του ιδιωτικού τομέα, είτε είναι επισφαλείς, είτε είναι μόνιμοι, είτε δουλεύουν με σχέση εξαρτημένης εργασίας, είτε δουλεύουν ως μπλοκάκια, είτε είναι πλήρους, είτε είναι μερικής απασχόλησης, στους μισθωτούς του δημοσίου τομέα, στους αυτοαπασχολούμενους των χαμηλών εισοδημάτων, στους ανέργους, στους συνταξιούχους, στη μικρή οικογενειακή επιχείρηση που το εισόδημά της δεν αποτελεί κέρδος. Και για να γίνει αυτό, χρειάζονται άλλες προτεραιότητες.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τζανακόπουλε, φτάσατε τα δεκαεπτά λεπτά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Οι ομιλητές της Νέας Αριστεράς θα αναδείξουν αυτές τις προτεραιότητες στη συζήτηση για τον προϋπολογισμό, τον οποίο φυσικά καταψηφίζουμε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο ειδικός εισηγητής της Κοινοβουλευτικής Ομάδας ΝΙΚΗ κ. Σπυρίδων Τσιρώνης.

Ορίστε, κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα έναν ακόμα τυπικό προϋπολογισμό με ονοματεπώνυμο, έναν προϋπολογισμό Μητσοτάκη - Χατζηδάκη, έναν μνημονιακό προϋπολογισμό, έναν προϋπολογισμό αυστηρής δημοσιονομικής λιτότητας η οποία ουσιαστικά επιβάλλεται από τους δανειστές, την Ευρωπαϊκή Επιτροπή και την Ευρωπαϊκή Κεντρική Τράπεζα, έναν προϋπολογισμό χωρίς κανένα όραμα παραγωγικής ανασυγκρότησης και ανάπτυξης της ελληνικής οικονομίας, έναν προϋπολογισμό χωρίς βούληση απεξάρτησης από την αέναη ανακύκλωση του εξωτερικού δανεισμού και χωρίς να υπάρχει η πολιτική βούληση να ξεπεραστεί το καθεστώς της κυλιόμενης χρεωκοπίας που μεταβιβάζει στις μελλοντικές γενιές ό,τι σπαταλάμε σήμερα.

Αντί, δηλαδή, να επενδύουμε σε αυτές τις επόμενες γενιές, υποθηκεύουμε το μέλλον τους, αν δεν τους διώχνουμε στο εξωτερικό. Είναι ένας προϋπολογισμός υπερφορολόγησης, ο οποίος ουσιαστικά προωθεί τους πλειστηριασμούς, αυξάνει την ανεργία στους νέους, αυξάνει τον πληθωρισμό, συνεχίζει την ακρίβεια και επιφέρει συνεχή απώλεια της αγοραστικής δύναμης των μισθών και των εισοδημάτων των Ελλήνων πολιτών, αλλά και των μικρομεσαίων επιχειρήσεων.

Κύριε Υπουργέ, τόσο εμείς όσο και άλλες παρατάξεις σας έχουμε επανειλημμένως επισημάνει ότι τα περί πρωτογενούς πλεονάσματος είναι κοροϊδία. Σταματήστε να υποτιμάτε τόσο τη δική μας νοημοσύνη όσο και του ελληνικού λαού. Πανηγυρίζετε ότι έχουμε πρωτογενή πλεονάσματα, διότι ο κανόνας είναι να αποτυπώνεται το πρωτογενές πλεόνασμα αφαιρώντας τις δαπάνες για τόκους. Αν σε αυτόν τον προϋπολογισμό βάλουμε τους στόχους, θα έχουμε έλλειμμα άνω του 1 δισεκατομμυρίου.

Και πώς πετυχαίνει τα πρωτογενή πλεονάσματα η Κυβέρνηση; Μα, με την υπερφορολόγηση. Από το 2020 ως το 2024 οι φόροι επί αγαθών και υπηρεσιών αυξήθηκαν κατά 52,9%, πάνω από 13 δισεκατομμύρια. Ο ΦΠΑ μόνο αυξήθηκε από 15 δισεκατομμύρια το 2020 σε 25 δισεκατομμύρια το 2024, αύξηση 68,6% και τα έσοδα από φόρους εισοδήματος από τα 13,5 δισεκατομμύρια το 2020 σε 24,2 δισεκατομμύρια το 2024, αύξηση σε ποσοστό 79,2%. Και τα συνολικά έσοδα από φόρους από 42 δισεκατομμύρια σε 66,7 δισεκατομμύρια.

Το αφήγημα του Υπουργού κ. Χατζηδάκη που λέει ότι η Νέα Δημοκρατία μείωσε πενήντα φόρους και μετά άλλους δέκα και τώρα άλλους δώδεκα, όπως λέει, το 2025 είναι παραπλανητικό και κυβερνητικό αφήγημα. Διότι μπορεί κάποιοι φόροι που έχουν ελάχιστο αποτύπωμα στην μεσαία τάξη να δείχνουν αριθμητικά μία μείωση, αλλά με τους βασικούς φόρους, όπως είναι ο ΦΠΑ και ο φόρος εισοδήματος, γίνεται κανονική φοροληστεία. Από αυτό προκύπτουν τα τεράστια έσοδα. Στην πραγματικότητα μέσω του ΦΠΑ, τον οποίον επέβαλαν οι δανειστές στα περισσότερα προϊόντα στο 24%, αλλά και μέσω του ΕΝΦΙΑ, τον οποίο επίσης επέβαλαν οι δανειστές και υιοθέτησαν όλες οι μνημονιακές κυβερνήσεις, η φοροληστεία καλά κρατεί.

Ο κύριος Υπουργός ισχυρίστηκε ότι οι μειώσεις φόρων οδήγησαν στη μείωση του ποσοστού φόρου ως προς το ΑΕΠ. Η αλήθεια είναι ότι το ποσοστό φόρων ως προς το ΑΕΠ αυξήθηκε από το 25,6% στο 28,1% από το 2020 στο 2024. Αυτή είναι η αλήθεια.

Δυστυχώς, δεν υπάρχει μια απλή συνεργασία με τους δανειστές, αλλά μια συνέργεια της Κυβέρνησης με τους δανειστές. Έχουμε καταντήσει μια καρτελοποιημένη οικονομία. Καρτέλ στα διυλιστήρια, καρτέλ στη διακίνηση καυσίμων, καρτέλ στο χρηματιστήριο ενέργειας που οι ολιγάρχες έφτασαν τη μεγαβατώρα πάνω από 200 ευρώ -την υψηλότερη στην Ευρωπαϊκή Ένωση-, καρτέλ στις τηλεπικοινωνίες με μόνο τρεις εταιρείες, καρτέλ στις τράπεζες με τις τέσσερις συστημικές τράπεζες, καρτέλ στους παραχωρησιούχους των δρόμων με πανάκριβα διόδια, καρτέλ στις ακτοπλοϊκές, αεροπορικές εταιρείες, καρτέλ ακόμα και στα σουπερμάρκετ. Αποτέλεσμα αυτής της καρτελοποίησης της οικονομίας είναι οι πολύ υψηλές τιμές με μία αδρανή Κυβέρνηση και, άρα, πληθωρισμός της απληστίας και υπερκέρδη για τους λίγους.

Στους μισθούς οι αυξήσεις θα ξεκινήσουν ουσιαστικά τον Απρίλιο του 2025. Ο δε αλγόριθμος που θα ξεκινήσει για τον κατώτατο μισθό βάσει νόμου θέτει ως προϋπόθεση για να αυξάνονται οι μισθοί, να πηγαίνουμε καλά δημοσιονομικά. Μα, δεν πηγαίνουμε καλά δημοσιονομικά, εφ’ όσον έχουμε το μεγαλύτερο χρέος στον πλανήτη. Και να ήταν μόνο αυτό! Έχουμε ένα από τα μεγαλύτερα εμπορικά ελλείμματα στην Ευρώπη. Έχουμε πολύ υψηλό έλλειμμα στο ισοζύγιο τρεχουσών συναλλαγών, άρα εκ των πραγμάτων δεν πάμε καλά.

Ποια είναι η ουσία όμως; Η ουσία είναι ότι δεν είναι απλά η ονομαστική αύξηση των μισθών το ζήτημα. Είναι η αγοραστική δύναμη των αποδοχών των Ελλήνων πολιτών. Αυτή έχει καταρρεύσει από το 2020 μέχρι σήμερα. Έχουμε τη μεγαλύτερη απώλεια αγοραστικής δύναμης από όλους στην Ευρωπαϊκή Ένωση, με -18,2%, την ίδια στιγμή που η Πορτογαλία έχει αύξηση 17,6%, η Σουηδία 8,5%, η Ιρλανδία 28,8%, η Τσεχία 140%, η Εσθονία 119,9%. Ακόμα και οι χώρες του πρώην ανατολικού μπλοκ έχουν μεγαλύτερη αγοραστική δύναμη από τους Έλληνες.

Αυτό, λοιπόν, είναι τραγικό. Καταρρέουν τα εισοδήματα των Ελλήνων πολιτών. Σύμφωνα με τη ΓΣΕΕ, το μηνιαίο εισόδημα επαρκεί μόλις για δεκαεννέα ημέρες για έξι στα δέκα νοικοκυριά, ενώ επτά στα δέκα νοικοκυριά έχουν ληξιπρόθεσμες οφειλές και γι’ αυτό έχει αυξηθεί και το ιδιωτικό χρέος. Και αυτά θα τα λύσετε όλα με μια αύξηση που θα δοθεί στους μισθούς με 20 ευρώ μηνιαίως, όταν η EUROSTAT λέει ότι το 2023 η Ελλάδα κατείχε το τρίτο υψηλότερο ποσοστό ατόμων που κινδυνεύουν με φτώχεια; Ποιον κοροϊδεύετε; Για πόσο ακόμα νομίζετε ότι θα κοροϊδεύετε; Και θα κοροϊδεύετε ποιόν; Αυτόν που νοιώθει στο πετσί του, στην τσέπη του και βιώνει τη φτώχεια και την ακρίβεια;

Και στην ανεργία παίζετε με τους αριθμούς. Λέτε ότι μειώθηκε η ανεργία από το 10,3% το 2024 και θα είναι 9,7% το 2025. Να πούμε όμως τι δεν λέτε. Και θα σας παραθέσω πάλι από την EUROSTAT, η οποία λέει ότι η Ελλάδα βρίσκεται στην τελευταία θέση των κρατών-μελών που απασχολούν προσωπικό υψηλών δεξιοτήτων σε επίπεδο προϊσταμένου, διευθυντή και άλλων τέτοιων επιτελικών θέσεων. Και άλλοτε είχαμε ανεργία, όπως το 2009. Η οικονομία μας, όμως, διέθετε παραγωγικότερους τομείς και καλύτερες συνθήκες εργασίας.

Από εκεί και πέρα, η Ελλάδα έρχεται πρώτη στην απασχόληση ωρών των εργαζομένων ανά εβδομάδα, με 41,2 ώρες, ενώ στην Ολλανδία είναι 33,1 ώρες. Αυτό σημαίνει ότι εμείς οι Έλληνες όχι μόνο δουλεύουμε –και άρα καταρρίπτεται και εκείνη η ταμπέλα που βάλατε εξ αρχής μαζί με τους δανειστές για τον μύθο του τεμπέλη Έλληνα- αλλά δουλεύουμε περισσότερο από όλους και πληρωνόμαστε λιγότερο από όλους.

Όσο για την απασχόληση των νέων, το Γραφείο Προϋπολογισμού της Βουλής αναφέρει ότι στις ηλικίες μεταξύ δεκαπέντε και είκοσι εννέα ετών τον τελευταίο χρόνο είχαμε μείωση από 45,1% στο δεύτερο τρίμηνο του 2023, σε 44,6% το 2024. Αυτήν την οικονομία φτιάχνετε. Δημιουργείτε με την ελαστικοποίηση των σχέσεων εργασίας γενιές όχι μόνο ανέργων, αλλά και φτωχών εργαζομένων.

Στις μικρομεσαίες επιχειρήσεις που είναι η ραχοκοκαλιά της ελληνικής οικονομίας, πόσες μικρομεσαίες επιχειρήσεις έχουμε; Έχουμε πάνω από επτακόσιες τριάντα μία χιλιάδες. Ποιες είναι επιλέξιμες για χρηματοδότηση από τις συστημικές τράπεζες; Είναι μόνο σαράντα οκτώ χιλιάδες. Δηλαδή, ουσιαστικά επιβάλλουν οι συστημικές τράπεζες μια οικονομική ασφυξία. Λείπουν κεφάλαια κίνησης και χρηματοδότησης προς τις μικρομεσαίες επιχειρήσεις.

Μήπως, λοιπόν, η Κυβέρνηση κάνει πραγματικότητα αυτό που είχε γραφτεί και στην έκθεση Πισσαρίδη ότι οι μικρομεσαίες επιχειρήσεις στην Ελλάδα φοροδιαφεύγουν και είναι μη ανταγωνιστικές; Γι’ αυτό τσακίζουν τις μικρομεσαίες επιχειρήσεις που διαφορετικά θα είχαν ένα ικανοποιητικό μέσο εισόδημα για πολλές οικογένειες, για να φτάσουν όπως λέει η έκθεση περίπου στις εβδομήντα πέντε χιλιάδες;

Καταλαβαίνουμε, κύριε Υπουργέ, τις προθέσεις σας, όπως έχει αρχίσει και καταλαβαίνει και όλος ο κόσμος. Θέλετε να αντικαταστήσετε την ελληνική μικρομεσαία επιχείρηση, τη ραχοκοκαλιά της ελληνικής οικονομίας, να αντικαταστήσετε δηλαδή τις εξακόσιες πενήντα χιλιάδες –και πλέον- μικρομεσαίες επιχειρήσεις με τις πολυεθνικές. Αυτό, όμως, αποτελεί εθνικό έγκλημα. Και όπως σας έχουμε ξαναπεί, προσπαθείτε να μετακυλήσετε τη χρεοκοπία του κράτους που εσείς και οι όμοιοί σας προκαλέσατε, στις πλάτες του λαού και στις μικρομεσαίες επιχειρήσεις.

Μήπως μπορείτε να μας ενημερώσετε πού είναι οι έλεγχοι στις περίφημες λίστες Μπόργιανς και Λαγκάρντ, τις οποίες και αυτές οδηγείτε σιγά-σιγά στην παραγραφή; Από τη μία φοροληστεύετε και πίνετε το αίμα των ελληνικών νοικοκυριών, των Ελλήνων πολιτών και την ολιγαρχία την αφήνετε στο απυρόβλητο. Αυτή είναι η οικονομία που έχετε στήσει στην Ελλάδα, αλλά είναι οικονομία Μπανανίας.

Και επιστρέφουμε στις τράπεζες. Έχουμε από τις υψηλότερες προμήθειες σε όλη την Ευρωπαϊκή Ένωση. Έχουμε ανύπαρκτα επιτόκια στις καταθέσεις. Οι τράπεζες δεν χρηματοδοτούν τα νοικοκυριά και τις μικρομεσαίες επιχειρήσεις. Άρα, οι τράπεζες δεν προσφέρουν στην κοινωνία και την οικονομία, ενώ ταυτόχρονα περιορίζουν τα δίκτυά τους, κλείνουν καταστήματα και δημιουργούν εθελούσιες εξόδους και νέους ανέργους.

Υπάρχουν πολλά περισσότερα να πούμε για τις τράπεζες. Όμως υπάρχει το καταλυτικό και το προφανές. Πώς να εμπιστευτούμε, κύριε Υπουργέ, το κόμμα σας, όταν κάθε χρόνο χρωστά όλο και περισσότερα και γίνεται ακόμα πιο εξαρτημένο σε αυτές;

Ας πάμε τώρα στις εγγυήσεις που υπογράφει το ελληνικό δημόσιο για τα κόκκινα δάνεια. Πρακτικά καθιστούν την Κυβέρνηση όμηρο των funds, τα οποία της υπαγορεύουν και τι να νομοθετεί.

Και σας επαναλαμβάνω το ερώτημα που σίγουρα έχετε ξανακούσει. Τα funds φέρεται να έχουν αγοράσει τα κόκκινα δάνεια περίπου στο 10% της αξίας τους. Η ονομαστική τους αξία είναι στα 21,9 δισεκατομμύρια. Άρα, αν ισχύει αυτό, τα αγόρασαν με περίπου 2,5 - 3 δισεκατομμύρια. Δεν θα μπορούσατε να αγοράσετε εσείς αυτά τα δάνεια στο 10%, όσο είναι περίπου ένας ΕΝΦΙΑ και να φτιάξετε έναν Οργανισμό Δημοσίου Χρέους που να τα διαχειρίζεται και να έχει μια διαφορετική και πιο κοινωνική πολιτική σε ό,τι αφορά την πληρωμή τους;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Στο εμπορικό ισοζύγιο, τι λέει το αφήγημα του Υπουργού; Προσπαθεί να μας παραπλανήσει λέγοντας ότι έχουν αυξηθεί οι εξαγωγές μας και αναφέρεται μόνο σε αυτό. Μα, δεν ενδιαφέρει μόνο αν έχουν αυξηθεί οι εξαγωγές έτσι απλά. Αυτό που ενδιαφέρει είναι η διαφορά «εξαγωγές - εισαγωγές» και εκεί έχουμε 25 δισεκατομμύρια έλλειμμα μόνο το πρώτο εννιάμηνο του 2024, διότι αυξήθηκαν οι εξαγωγές μας, κύριε Χατζηδάκη, αλλά κρύβετε ότι οι εισαγωγές μας έχουν αυξηθεί κατά πολύ περισσότερο.

Αναφορικά με τις επενδύσεις, ο λόγος των επενδύσεων το 2023 διαμορφώθηκε στο 13,9% έναντι του ΑΕΠ, ενώ ο μέσος όρος της Ευρωζώνης ήταν στο 22,5%. Το 70% των επενδύσεων ουσιαστικά αφορούσε τις υπηρεσίες, τον τριτογενή τομέα, ενώ στον πρωτογενή τομέα οι άμεσες ξένες επενδύσεις ανήλθαν μόλις στο 2%.

Δεν θα αναφερθώ αναλυτικά γιατί δεν έχω χρόνο να τους παραθέσω κατά κλάδο, αλλά θα πω για την κατάρρευση που έχουμε στον κλάδο ορυχείων και λατομείων με 43,6%, αλλά και στην αποθήκευση και στις μεταφορές κατά 9%.

Στο ΤΑΙΠΕΔ, από το 2011 ως το 2024 τα έσοδα από την πώληση δημόσιας περιουσίας είναι περίπου 12,7 δισεκατομμύρια. Για να αποπληρωθεί τι; Τα 553,7 δισεκατομμύρια εξωτερικό χρέος; Για το 2025, το ξεπούλημα θα συνεχιστεί με έσοδα 1,8 δισεκατομμύρια. Και τι θα πουλήσετε με αυτά; Θα πουλήσετε την Εγνατία Οδό, τα δικαιώματα ραδιοσυχνοτήτων, τη μαρίνα Χίου και Λήμνου, τα δικαιώματα κινητής τηλεφωνίας 5G, το υπόλοιπο των μετοχών του Διεθνούς Αερολιμένα Αθηνών, τη μαρίνα της Κέρκυρας, τους Οργανισμούς Λιμένων Ηρακλείου, Βόλου, Ελληνικού, τον εργοταξιακό χώρο ζεύξεως Ρίου - Αντιρρίου. Δεν θα μείνει τίποτα στο τέλος. Και όλα αυτά για 1,8 δισεκατομμύρια ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κυρία Πρόεδρε.

Έχει καταλάβει και ο τελευταίος Έλληνας φορολογούμενος ότι δεν έχετε καμμία απολύτως πρόθεση να λύσετε τα τεράστια, συνεχώς επιδεινούμενα οικονομικά του προβλήματα και αυτό, γιατί είστε δέσμιοι των υποχρεώσεων που επιβάλλουν οι δανειστές για να βγαίνουν τα νούμερα και να εξασφαλίζουν τα κέρδη τους.

Και δεν είναι κακό να βγαίνουν τα νούμερα. Κακός είναι ο συνδυασμός, γιατί το χειρότερο απ’ όλα είναι ότι είστε δέσμιοι και των ντόπιων ολιγαρχών που σας κρατούν στην εξουσία και οι οποίοι έχουν καρτελοποιήσει την οικονομία. Ο συνδυασμός αυτός, μαζί με το τεράστιο άνοιγμα που έχετε στις τράπεζες, οδηγεί μαθηματικά το βάρος των εσόδων στις πλάτες του μέσου Έλληνα, του οποίου οι αποταμιεύσεις βαίνουν συνεχώς μειούμενες. Και η φτωχοποίησή του είναι βεβαία και αναπόφευκτη, εάν συνεχιστεί αυτή η πολιτική είτε με αυτοδύναμη Κυβέρνηση είτε αν καταφέρουν οι τράπεζες και σας ενώσουν σε μία συγκυβέρνηση.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η ειδική εισηγήτρια της Πλεύσης Ελευθερίας κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κυρία Πρόεδρε.

Το 2019 οι συνολικοί φόροι ήταν 51,4 δισεκατομμύρια ευρώ. Στο κλείσιμο του έτους 2025 θα ανέλθουν στα 69,2 δισεκατομμύρια ευρώ. Σε επίπεδο, λοιπόν, αριθμητικής οι Έλληνες πολίτες θα επιβαρυνθούν το έτος 2025 κατά 17,8 δισεκατομμύρια ευρώ. Αποτέλεσμα, λοιπόν, αυτού είναι η επιβάρυνση νοικοκυριών, επιβάρυνση που θα επέλθει λόγω της αισχροκέρδειας της εναρμονισμένης πολιτικής των εταιρειών -σουπερμάρκετ, παρόχων ενέργειας κ.λπ.- όπως ονομάζεται ωραιοπημένα η καρτελοποίηση, λόγω της φοροεπιδρομής με κυρίαρχο ρόλο των πλέον άδικων φόρων, όπως είναι αυτός του ΦΠΑ.

Η ανάλυση των βασικών αριθμών του προϋπολογισμού καταδεικνύει και ποια είναι η φύση της φορολογικής σας πολιτικής. Φορολογικά έσοδα στα 69 δισεκατομμύρια ευρώ, έμμεσοι φόροι, ΦΠΑ και ειδικοί φόροι κατανάλωσης στα 40 δισεκατομμύρια ευρώ, το 58%. Άμεσοι φόροι, εισόδημα, επιχειρηματικά κέρδη 25 δισεκατομμύρια ευρώ, στο 36%.

Η υπερβολική εξάρτηση από τους έμμεσους φόρους, σχεδόν 6 στις 10 μονάδες εσόδων, επιβαρύνει δυσανάλογα τα λαϊκά και μεσαία στρώματα. Ο ΦΠΑ και οι ειδικοί φόροι κατανάλωσης επιβάλλονται σε βασικά αγαθά και υπηρεσίες αυξάνοντας το κόστος ζωής, ενώ πλήττουν τους φτωχότερους που καταναλώνουν το σύνολο σχεδόν του εισοδήματός τους.

Ο πληθωρισμός δεν είναι εισαγόμενος. Είναι ελληνικός και έχει σημαντικές δομικές αιτίες, όπως το υψηλό κόστος ενέργειας και οι ανεπαρκείς έλεγχοι της αγοράς. Η Κύπρος το 2023 μείωσε τον ΦΠΑ σε βασικά είδη διατροφής και στην ενέργεια-ηλεκτρικό ρεύμα δείχνοντας ότι η δημοσιονομική σταθερότητα μπορεί να συνδυαστεί με κοινωνική δικαιοσύνη. Αυτή και άλλες χώρες απέδειξαν ότι η μείωση του ΦΠΑ δεν αποτελεί δημοσιονομικό ρίσκο, αλλά εργαλείο άμβλυνσης των κοινωνικών ανισοτήτων.

Στην Ελλάδα, όμως, η Κυβέρνησή σας απορρίπτει μια τέτοια κίνηση, ενώ παράλληλα προωθεί φοροελαφρύνσεις που ευνοούν κυρίως τα υψηλότερα εισοδήματα και τις μεγάλες επιχειρήσεις. Μεταξύ αυτών, προφανώς, είναι οι εβδομήντα δύο φοροελαφρύνσεις που αναφέρεστε. Αντίθετα, οι άμεσοι φόροι που συνδέονται άμεσα με τη φοροδοτική ικανότητα αποτελούν μικρότερο ποσοστό των εσόδων. Επιπλέον, οι πολιτικές ελαφρύνσεων στοχεύουν στη μείωση της φορολόγησης των υψηλότερων εισοδημάτων ενισχύοντας την ανισότητα.

Επειδή καθ’ ομολογίαν σας, σας ενδιαφέρει η επικοινωνία και όχι η ουσία, ο προϋπολογισμός γίνεται στα χέρια σας ένα αποτελεσματικό εξυπηρετικό όπλο για τη στρεβλή παρουσίαση της πραγματικότητας. Συγκρίνετε κάθε φορά την πραγματική εικόνα με τον προϋπολογισμένο στόχο και όχι με τον αντίστοιχο μήνα της προηγούμενης χρονιάς. Σε απόλυτους όμως αριθμούς, ενώ παραλάβατε δημόσιο χρέος στα 356 δισεκατομμύρια ευρώ, αυτό έχει ξεπεράσει ήδη τα 420 δισεκατομμύρια ευρώ, ήτοι η Κυβέρνησή σας έχει αυξήσει το δημόσιο χρέος κατά 64 δισεκατομμύρια ευρώ.

Σε μια σειρά από μετρήσεις προστέθηκε εσχάτως και μια νέα μελέτη του ΟΟΣΑ, η οποία καταδεικνύει στον προσεκτικό αναγνώστη, τόσο το επίπεδο της απογοήτευσης στη χώρα, όσο και κάποιες από τις γενεσιουργές της αιτίες.

Ίσως το πιο εκπληκτικό διάγραμμα είναι αυτό που εικονίζεται στη σελίδα 45, όπου καταγράφονται οι απαντήσεις κατοίκων των χωρών του ΟΟΣΑ στο ερώτημα εάν και κατά πόσο δυσκολεύονται να τα βγάλουν πέρα. Εκεί περιγράφεται και η αντίληψη των ίδιων των ανθρώπων που ερωτήθηκαν σχετικά με την κατάστασή τους και όχι εισοδηματικά δεδομένα ή άλλα μετρήσιμα μεγέθη της ανάπτυξης.

Η χώρα μας κατέλαβε την πρώτη, δηλαδή, τη χειρότερη θέση με σημαντική διαφορά από το δεύτερο Μεξικό. Στο μόνο, ευτυχώς, που τα πηγαίνει –σε εισαγωγικά- «καλά» η χώρα μας είναι όσον αφορά στο συστηματικά χαμηλό ποσοστό θανάτων απόγνωσης, σε αυτοκτονίες, δηλαδή, και θάνατοι από χρήση ναρκωτικών.

Χαρακτηριστικός νέος αρνητικός δείκτης, όμως, είναι ο παρακάτω ποιοτικός. Η αύξηση του αισθήματος μοναξιάς -πρωτόγνωρο για τη χώρα μας- με την Ελλάδα να καταλαμβάνει την ένατη χειρότερη θέση μεταξύ των χωρών του ΟΟΣΑ, συναγωνιζόμενη στην αίσθηση της μοναξιάς χώρες, όπως είναι η Γερμανία και η Ολλανδία. Αυτό σημαίνει κατάρρευση, διάλυση του κοινωνικού ιστού και αυτό είναι τρομακτικό.

Το πιο ενδιαφέρον, όμως, σημείο του γραφήματος του ΟΟΣΑ είναι ότι στην ελληνική κοινωνία το πλουσιότερο 0,1% είδε τα εισοδήματά του -άδηλο πώς- να αυξάνονται κατά 45%, ενώ μια μικρή ελίτ λίγων ατόμων, το 0,01% έγινε πλουσιότερη κατά 116%. Τέλος, το ακραίο 0,01% είδε αύξηση ίση με 229%. Στην καλύτερη περίπτωση παρατηρούμε μια καθήλωση του βιοτικού επιπέδου ενός μεγάλου μέρους της ελληνικής κοινωνίας και μια ακραία αναδιανομή με κερδισμένο ένα πολύ μικρό κομμάτι της.

Οι αρνητικές μας επιδόσεις τόσο όσον αφορά στην υλική ζωή της πλειοψηφίας των Ελλήνων, όσο και στην ψυχική κατάστασή τους οφείλονται σε πολλούς παράγοντες. Κάτι κακό ή καλό που συμβαίνει πάντοτε είναι πολυπαραγοντικό, πάντα πραγματικό και όχι ψυχολογικό.

Φταίει η βαθιά κρίση του 2009 που μείωσε τόσο πολύ το ΑΕΠ της χώρας, ώστε ακόμη και οι ρυθμοί μεγέθυνσης που θα ξεπερνούσαν τους αντίστοιχους των χωρών της Ευρωπαϊκής Ένωσης να μην αρκούν, ώστε να επαναφέρουν το βιοτικό επίπεδο των κατοίκων της στα προ κρίσης επίπεδα; Φταίει ο υψηλός πληθωρισμός που εξαϋλώνει τα όποια κέρδη μεγέθυνσης της οικονομίας; Φταίει η διάλυση κάθε παραγωγικού πρωτογενούς τομέα; Φταίει το ακατάλληλο πολιτικό προσωπικό;

Φταίνε οι δικαστές, οι οποίοι φαίνεται να -σε παρένθεση ή χωρίς- έχουν υψώσει κατά καιρούς ασπίδα προστασίας θυτών του Κοινού Ποινικού Δικαίου; Φταίει η ακαδημαϊκή κοινότητα η οποία φαίνεται να -σε παρένθεση ή χωρίς- έχει υψώσει κατά καιρούς ασπίδα των τραπεζών από τη φορολόγησή τους; Μιλάμε για τις τράπεζες που θεωρείται ότι είναι επικίνδυνο για την ελληνική οικονομία η φορολόγησή τους, αυτών των ίδιων τραπεζών που έχουν δεχθεί τεράστια βοήθεια στο πλαίσιο των προγραμμάτων διάσωσης, που έχουν απαλλαγεί από κόκκινα δάνειά τους σχεδόν 100 δισεκατομμύρια ευρώ χάρη στο πρόγραμμα «Ηρακλής» με την εγγύηση του ελληνικού δημοσίου, που έχουν λεηλατήσει την πραγματική αξία των καταθέσεων των νοικοκυριών με τον συνδυασμό μηδενικών τραπεζικών επιτοκίων και υψηλού πληθωρισμού, με το χαράτσι που εισπράττουμε τις προμήθειες -περιμένουμε με αγωνία να δούμε τι είδους μέτρα θα λάβετε μέχρι την Κυριακή που θα γίνει η ανακοίνωσή τους, όπως μας είπατε- από τα υψηλά επιτόκια δανεισμού που έχουν πάρει το μπόνους του αναβαλλόμενου φόρου, την ώρα που καταγράφουν πακτωλό κερδών.

Συγκεκριμένα, το 2022 τα τραπεζικά κέρδη διαμορφώθηκαν ως εξής: Εθνική: 1.222 εκατομμύρια ευρώ κέρδη. Εurobank: 1,453 εκατομμύρια ευρώ. Alpha Bank: 342 εκατομμύρια ευρώ. Πειραιώς: 948 εκατομμύρια ευρώ. Σύνολο: 3.765 εκατομμύρια ευρώ. Το 2023 είναι αντίστοιχα, κλιμακωτά, λίγο κατώτερα τα νούμερα αυτά. Το 2024 τα δεδομένα είναι για το εννεάμηνο του έτους και έχουμε στην Εθνική 985 εκατομμύρια -μια μικρή πτώση από 791 πέρυσι- η Eurobank 959,1 κ.λπ..

Να προσθέσω κάτι στους αριθμούς που δεν είναι ήσσονος σημασίας. Με αφορμή τη συχνά αναπαραγόμενη προσφιλή φράση που αρέσκονται να εξάγουν από το έρκος των οδόντων τους πολλά μέλη του πολιτικού προσωπικού «όποιος δεν προσαρμόζεται, πεθαίνει», θα θέλαμε να τους θυμίσουμε, άλλως να τους γνωστοποιήσουμε κάτι που δυσχερώς μπορούν να κατανοήσουν –δυστυχώς-, αλλά που θα ήταν ωφέλιμο τόσο για την πνευματική τους ωρίμανση, όσο και για την εύρυθμη λειτουργία της πολιτείας.

Το απαύγασμα των ερευνών του Δαρβίνου αφορά τη φύση. Ο κοινωνικός δαρβινισμός που αναβλύζει από τη χρήση εκ μέρους σας αυτής της φράσης αποπειράται να μεταφέρει αντιεπιστημονικά στην ανθρώπινη κοινωνία συμπεράσματα που αφορούν τη ζούγκλα. Αδυνατείτε να κατανοήσετε ότι η μεταφορά εφαρμογής της δαρβίνειας θεωρίας δεν μπορεί να γίνει στο ανθρώπινο κοινωνικό πεδίο. Αυτό αποτελεί τον ορισμό του φασισμού.

Αδυνατείτε κυρίως να κατανοήσετε πως ο άνθρωπος αποτελεί ανώτερη βαθμίδα εξέλιξης που την κατέκτησε με τη δημιουργία πολιτισμού, με τη δημιουργία κοινωνίας ανθρώπων οι οποίοι συνδέονται και επιβιώνουν με δεσμούς που ως άνθρωποι εφηύραν, όπως αυτός της αλληλεγγύης ιδίως προς τους αδύναμους. Δεν θα κατανοήσετε ποτέ ότι η ηθική πρόοδος της κοινωνίας δεν εξαρτάται από τη μίμηση των διεργασιών της φύσης, αλλά από την αποφυγή έως και την καταπολέμησή τους.

Στον προϋπολογισμό του 2025 μετά τη με γεωμετρική πρόοδο κοινωνική καταστροφή που επέφεραν τα μνημόνια, με δεδομένα τα πρόσφατα στοιχεία της EUROSTAT να αναδεικνύουν ότι το μέσο εισόδημα στην Ελλάδα μειώθηκε κατά 28,4% από το 2010 ως το 2023, με εδραιωμένη την τέταρτη θέση στη φτώχεια, συγκατοικούμε με τα υπόλοιπα Βαλκάνια, με την Ελλάδα να κατέχει το ιστορικά χαμηλό επίπεδο ιδιοκατοίκησης ανερχόμενο σε 69,6%, στην Αθήνα 64%, με τις ελληνικές περιφέρειες να βρίσκονται στις πέντε χειρότερες θέσεις της Ευρώπης σε ό,τι αφορά την πρόσβαση πολιτών σε ιατρικές εξετάσεις. Οι αριθμοί «ντυμένοι» με λέξεις εκπέμπουν επιδείνωση της φτώχειας, συνέχιση της έλλειψης υποδομών.

Για ποια ανάπτυξη μιλάμε, όταν ακολουθούμε καθοδική πορεία στην κλίμακα του διεθνούς καταμερισμού εργασίας; Σε ποια ανάπτυξη προσβλέπουμε όταν έχουμε αρνητικό ισοζύγιο, δηλαδή καταναλώνουμε περισσότερα απ’ όσα παράγουμε, δηλαδή ζώντας κατ’ ουσίαν με δανεικά από ευρωπαϊκούς πόρους;

Ποιες οι αμοιβές του εργαζόμενου δυναμικού της χώρας; Το 2009 το μέσο ετήσιο εισόδημα καθ’ ημάς από μισθωτή εργασία ήταν 21.191 ευρώ και αντιστοιχούσε στο 80% του μέσου όρου της Ευρωπαϊκής Ένωσης που ήταν στα 26.384 ευρώ. Στην άλλη Ευρώπη οι μισθοί έχουν αυξηθεί 44% αυτά τα χρόνια, καθ’ ημάς έχουν μειωθεί, ενώ αντιθέτως έχουν απογειωθεί αξίες γης, ακινήτων και τα επιχειρηματικά κέρδη. Σε αποκλίνουσα πορεία από τις άλλες χώρες, δεκαπέντε χρόνια μετά το ξέσπασμα της κρίσης χρέους, το καθ’ ημάς μέσο πραγματικό ωρομίσθιο ανά ώρα εργασίας είναι το χαμηλότερο στην Ευρωπαϊκή Ένωση των είκοσι επτά, κάτω και από εκείνο ακόμα της Βουλγαρίας, λέει το ΚΕΠΕ. Σε τι να προσβλέπει ο συνταξιούχος με τη μεγάλη ευεργεσία που θα κάνετε να λάβουν οι συνταξιούχοι αύξηση της σύνταξής τους από 2,4% έως 2,5%, δηλαδή ο μέσος συνταξιούχος θα μπορεί να αγοράζει ένα επιπλέον κουλούρι την ημέρα, ενώ η αγοραστική δύναμη του χαμηλοσυνταξιούχου θα εξαντλείται στην αγορά του σουσαμιού του κουλουριού ημερησίως;

Ο δρόμος της βιώσιμης με μέλλον ανάπτυξης είναι αυτός που χαράσσεται με βάση τη γνώση και την καινοτομία, δηλαδή σε ακριβά αμειβόμενη εργασία και η Ελλάδα δεν ακολουθεί αυτόν τον δρόμο.

Προκαλεί κατάπληξη ότι ο προϋπολογισμός επιδόσεων δηλώνεται πως αποτελεί το σημαντικό εργαλείο τόσο για την κατά το δυνατόν βέλτιστη κατανομή των περιορισμένων πόρων όσο και για την κατανόηση και αυξημένη λογοδοσία προς τους πολίτες, συμβάλλοντας –μας λέτε- και στην ισχυροποίηση της σχέσης εμπιστοσύνης μεταξύ πολιτών και πολιτικού συστήματος. Πραγματικά σηκώνουμε τα χέρια ψηλά.

Στο Υπουργείο Κλιματικής Κρίσης και Πολιτικής Προστασίας παρουσιάστηκε χθες από τον αρμόδιο Υπουργό κ. Κικίλια σε εκδήλωση για την αποτίμηση της αντιπυρικής περιόδου με έπαρση και αλαζονεία ότι μόνο το 2024 κάηκαν σχεδόν όσα στρέμματα κάηκαν τα τελευταία είκοσι χρόνια, αλλά δεν ξεπεράσαμε αυτό το έτος, το τρέχον, ακόμα αυτό το νούμερο της εικοσαετίας, της καταμέτρησης των καμένων σε είκοσι χρόνια.

Κτηματολόγιο και αλγοριθμική τρομοκρατία. Για εσάς είναι ο τρίτος πυλώνας σας, είπατε, κύριε Χατζηδάκη. Δεν μπορείτε να απαντήσετε στο απλοϊκό ερώτημα που αφορά την όλη φιλοσοφία πάνω στην οποία δομήθηκε το ελληνικό Κτηματολόγιο: Πώς είναι δυνατό να γίνεται δεκτή η δήλωση ενός καταπατητή κατά την κτηματογράφηση και να εγγράφεται ως ιδιοκτήτης του ακινήτου στις αρχικές εγγραφές, ενώ ο νόμιμος ιδιοκτήτης που έχει τίτλο ιδιοκτησίας να χάνει το δικαίωμά του γιατί δεν πρόλαβε να δηλώσει το ακίνητο ή το δήλωσε εκπρόθεσμα και δεν έκανε ένσταση κατά τη διάρκεια της ανάρτησης; Και αυτό δήθεν θα το πετύχετε με την «ολοκλήρωση» της κτηματογράφησης, αποκρύπτοντας τις προσφυγές των αναδόχων του έργου της ψηφιοποίησης, για το οποίο φυσικά και ρέουν εκατομμύρια από το Ταμείο Ανάκαμψης και αυτός είναι ο στόχος σας, κρατώντας ως επτασφράγιστο μυστικό βεβαίως το χάος που επικρατεί στα κτηματολογικά γραφεία με τις ακαταχώριστες πράξεις, μη οριστικοποιημένες από 1ης Ιανουαρίου 2024, παρά την εξαγγελία και τις δηλώσεις τις βαρύγδουπες σε όλα τα μέσα ότι σε μία μέρα θα δίδεται το πιστοποιητικό καταχώρησης μετά την 1η Ιανουαρίου 2024. Αλήθεια, το 90% και πλέον των πράξεων είναι ακαταχώριστες και μη οριστικοποιημένες.

Επίταση του δημογραφικού προβλήματος λόγω συνειδητής κυβερνητικής πολιτικής ενίσχυσης του ελλείμματος δημοκρατίας με χειραγώγηση της δικαιοσύνης, εργασιακό μεσαίωνα, απαλλοτρίωση περιουσίας από ανεξέλεγκτη επέλαση funds, servicers και ΑΑΔΕ στην ατομική περιουσία.

Η Ελλάδα με το ογκώδες έλλειμμα στο εμπορικό ισοζύγιο έχει πλέον απολέσει και τα τελευταία της παραγωγικά ατού. Στην Ελλάδα που καταρρέει η γεωργική παραγωγή -ρεκόρ στην Ευρωπαϊκή Ένωση κατέγραψε η χώρα μας- έχουμε το μεγαλύτερο ποσοστό μείωσης της αγροτικής παραγωγής ανάμεσα στις χώρες της Ένωσης. Ωστόσο, με κάθε δυνατό μέσο –γιατί κατέχετε το σύνολο των μέσων μαζικής επικοινωνίας στο πώς ρυθμίζετε τη ροή των ειδήσεων φυσικά και στο τι διαχέεται στην κοινωνία, τι λανσάρεται ως είδηση και ως νέο και ως αλήθεια- επαναλαμβάνετε τα ψεύδη έως ότου γίνουν πιστευτά και αυτό σας αρκεί.

Λέτε ότι η Κυβέρνηση μειώνει φόρους. Με δύο πρόχειρα παραδείγματα θα μιλήσω γι’ αυτό και θα κλείσω την ομιλία μου και ευχαριστώ για την ανοχή.

Από 1ης Ιανουαρίου αυξάνονται πάλι -λέτε- οι ασφαλιστικές εισφορές των ελεύθερων επαγγελματιών. Ωστόσο, οι αυτοαπασχολούμενοι θα πληρώσουν μεγαλύτερη προκαταβολή φέτος λόγω διπλασιασμού του συντελεστή φόρου εισοδήματος. Η μείωση στον συντελεστή προκαταβολής φόρου εισοδήματος δεν θα ισχύσει, γιατί η προκαταβολή φόρου θα επανέλθει στο 55% για το σύνολο του φόρου εισοδήματος που αναλογεί στο παρανοϊκό τεκμαρτό εισόδημα που επέβαλε η Κυβέρνησή σας.

Επιπλέον, η αύξηση του κατώτατου μισθού στα 830 ευρώ αυξάνει και το ελάχιστο τεκμαρτό εισόδημα από τα 10.920 που ήταν για τα εισοδήματα του ‘23 στα 11.600, πράγμα που σημαίνει ότι με την αύξηση της προκαταβολής φόρου και του ελάχιστου τεκμαρτού εισοδήματος αυξάνεται η επιβάρυνση για τους ελεύθερους επαγγελματίες και μειώνεται η ρευστότητά τους.

Ακόμη και τα αφηγήματα των αναβαθμίσεων από τους οίκους αξιολόγησης δεν σας βγαίνουν γιατί ο οίκος Fitch, αν και απέδωσε τα εύσημα στην Ελλάδα για μια σειρά από διάφορους τομείς, δεν προχώρησε σε αναβάθμιση της ελληνικής οικονομίας.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, παρακαλώ, κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Αυτό το συνεχές ψέμα που στριφογυρίζει γύρω από τους αριθμούς, που δεν ακούει και δεν βλέπει τους ανθρώπους, δεν αποσκοπεί στο να κάνει τους ανθρώπους να πιστέψουν ένα ψέμα, αλλά στο να διασφαλίσει ότι κανείς δεν πιστεύει τίποτα πια. Ένας λαός που δεν μπορεί πλέον να ξεχωρίζει την αλήθεια από το ψέμα, που δεν μπορεί να ξεχωρίσει το σωστό από το λάθος, είναι ένας λαός στερημένος της εξουσίας να σκέφτεται και να κρίνει και σε αυτό υπολογίζετε, αυτό επιδιώκετε, αυτός είναι ο στόχος των αριθμών και των ψηφίων και όχι στόχος που θα μπορούσε να ανατρέψει μια κατάσταση, εκτός αν ο λαός πειστεί ότι η Αντιπολίτευση είναι εδώ, η Πλεύση Ελευθερίας είναι εδώ, έχουμε έναν ισχυρό λόγο, εκπροσωπούμε τον λαό και την πραγματικότητα, την αλήθεια που διατυπώνουμε και εκφράζουμε.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι από τους Ανεξάρτητους Βουλευτές ο ειδικός εισηγητής κ. Μάριος Σαλμάς.

Κύριε συνάδελφε, έχετε τον λόγο.

**ΜΑΡΙΟΣ ΣΑΛΜΑΣ:** Κυρίες και κύριοι συνάδελφοι, έχω την τιμή για πρώτη φορά να είμαι στη θέση του ειδικού εισηγητή για τους Ανεξάρτητους Βουλευτές, αλλά θέλω να διευκρινίσω ότι δεν εκφράζω την άποψη όλων των ανεξάρτητων. Απλά στην Επιτροπή Οικονομικών ορίσαμε έναν, όπως προβλέπεται από τον Κανονισμό. Άρα, θα εκφράσω προσωπικές μου απόψεις.

Κυρίες και κύριοι συνάδελφοι, η συζήτηση για τον προϋπολογισμό του κράτους για το 2025 διεξάγεται, όπως και κάθε φορά τα τελευταία χρόνια, σε ένα περιβάλλον με πολλές αβεβαιότητες διεθνώς και κυρίως με τεράστια δημοσιονομικά θέματα. Οι Ηνωμένες Πολιτείες της Αμερικής έχουν πλέον χρέος 36 τρισεκατομμύρια δολάρια, το υψηλότερο στην ιστορία, η Ευρωπαϊκή Ένωση 13 τρισεκατομμύρια ευρώ, το μεγαλύτερο τα τελευταία χρόνια, το χρέος της Γαλλίας έφτασε τα 3,3 τρισεκατομμύρια, το μεγαλύτερο τις τελευταίες δεκαετίες, αλλά και στην Ελλάδα το χρέος της γενικής κυβέρνησης έφτασε στα 365 δισεκατομμύρια, ενώ το χρέος της κεντρικής διοίκησης εκτοξεύτηκε στα 411 δισεκατομμύρια ευρώ, το μεγαλύτερο τα τελευταία χρόνια.

Δεν πρέπει να ξεχνάμε όμως ότι η Ελλάδα προέρχεται από μια μεγάλη κρίση χρέους και η παράμετρος αυτή και ο δείκτης αυτός είναι η μεγαλύτερη απειλή στο μέλλον για τη χώρα μας.

Πώς αποπληρώνεται το χρέος; Η Κυβέρνηση με τις πολιτικές που εφαρμόζει δημιούργησε πραγματική ανάπτυξη της οικονομίας, αύξηση πραγματική της παραγωγής, επενδύσεις που οδηγούν σε μεγάλη και μόνιμη αύξηση των εσόδων που όχι μόνο να καλύπτουν τις δαπάνες, αλλά να μπορεί να εξοφλεί και ένα μέρος του χρέους;

Η απάντηση είναι αρνητική. Αυτό που συμβαίνει είναι η Κυβέρνηση να δανείζεται δισεκατομμύρια ευρώ από τους φορείς κεντρικής και γενικής κυβέρνησης, δηλαδή τις ασφαλιστικές εισφορές, την υποτιθέμενη κρατική χρηματοδότηση των φορέων κοινωνικής ασφάλισης, τα δημοτικά τέλη, τα αποθεματικά των νοσοκομείων και άλλα ταμειακά διαθέσιμα, για να εξυπηρετεί τις υποχρεώσεις του κράτους και τις παροχές της Κυβέρνησης, αλλά και να εξοφλεί ένα μικρό μέρος του χρέους.

Συνολικά, τα πέντε τελευταία χρόνια, η Κυβέρνηση δανείστηκε 24 δισεκατομμύρια ευρώ από τους Οργανισμούς Τοπικής Αυτοδιοίκησης και τους Φορείς Κοινωνικής Ασφάλισης, αλλά και άλλους φορείς του δημοσίου. Το ονομαστικό δημόσιο χρέος αυξήθηκε, την πενταετία κατά 34 δισεκατομμύρια, δηλαδή, από 331 δισεκατομμύρια το 2019 σε 365 δισεκατομμύρια το 2023. Το ενδοκυβερνητικό χρέος αυξήθηκε κατά 24 δισεκατομμύρια, δηλαδή, από 42 δισεκατομμύρια το 2019 σε 66 δισεκατομμύρια το 2023.

Η αύξηση του ΑΕΠ, δηλαδή, η ανάπτυξη της χώρας, που ως παρονομαστής στο χρέος ως ποσοστό του ΑΕΠ είναι εικονική, αφού βασίζεται σε επενδύσεις κατά τη μισή μονάδα και στην ιδιωτική κατανάλωση κατά τη μιάμιση μονάδα. Ως επενδύσεις, νοούνται οι ξένες επενδύσεις στο real estate στη χώρα μας ή και εξαγορές από funds και ξένους ομίλους, ήδη, υπαρχουσών κερδοφόρων επιχειρήσεων, για παράδειγμα η εξαγορά της «ΤΕΡΝΑ ΕΝΕΡΓΕΙΑΚΗ», από αραβικό όμιλο, όπως χαρακτηριστικά ανέφερε κ. Χατζηδάκης σε κυριακάτικη εφημερίδα όταν ρωτήθηκε: «Πέστε μας μια μεγάλη επένδυση». Έτσι εννοεί η Κυβέρνηση την εξαγορά κερδοφόρας επιχείρησης από ξένα funds, τις ξένες επενδύσεις στην χώρα μας.

Ως αύξηση ιδιωτικής κατανάλωσης, που συμβάλλει μιάμιση μονάδα στην ανάπτυξη, νοείται η αύξηση της παραμέτρου της τιμής των προϊόντων, διότι το ποσό που διατίθεται προς κατανάλωση είναι το γινόμενο τιμής επί όγκου. Επειδή, όμως, η τιμή είναι υπερβολικά υψηλή, ο όγκος μειώνεται, με αποτέλεσμα ο δείκτης αυτός να μην οδηγεί σε αυξημένη ζήτηση, η οποία ζήτηση θα οδηγούσε σε αυξημένη παραγωγή. Έτσι έρχεται η ανάπτυξη. Διότι, ακόμη και αν η ζήτηση -η οποία έχει ήδη περιοριστεί, όπως σας είπα- ήταν αυξημένη, η αύξηση της παραγωγής δεν θα συνέβαινε, διότι το έλλειμμα τρεχουσών συναλλαγών λέει ότι οι εξαγωγές μας περιορίζονται και οι εισαγωγές μας αυξάνονται. Άρα, η ζήτηση θα ευνοούσε τις επιχειρήσεις, που βρίσκονται σε ξένες χώρες, οι οποίες εισάγουν σε εμάς.

Σε κάθε προϋπολογισμό, κυρίες και κύριοι συνάδελφοι, τα νούμερα ευημερούν, αλλά η κοινωνία συνήθως όχι. Τα δισεκατομμύρια είναι αριθμοί, που ακόμη και αξιόπιστοι οργανισμοί, όπως η ΕΛΣΤΑΤ και η EUROSTAT, μετρούν διαφορετικά κάθε φορά, αφού εύκολα προστέθηκαν μεταξύ του Οκτωβρίου στο προσχέδιο του προϋπολογισμού και τον Νοέμβριο στο σχέδιο του προϋπολογισμού, 12,5 δισεκατομμύρια, ξεχασμένα αναβαλλόμενοι τόκοι δανείων του Ευρωπαϊκού Ταμείου Χρηματοπιστωτικής Σταθερότητας, που είχαν ξεχαστεί από το 2012.

Την ίδια ώρα, που το χρέος ονομαστικά αυξάνεται, έχουν και τριάντα τρία δισεκατομμύρια διαθέσιμα, που περιλαμβάνουν -ακούστε- ανεπίτρεπτα τις προκαταβολές του ΕΣΠΑ και τις προκαταβολές της δανειακής σύμβασης του Ταμείου Ανάκαμψης και Σταθερότητας, ενώ την ίδια ώρα οι δήμοι και οι περιφέρειες έχουν κάνει στάση πληρωμών. Ρωτήστε στις περιοχές σας. Και ο ΟΑΕΔ πρώτη φορά δεν κατέβαλε προκαταβολές του επιδόματος ανεργίας το Δεκέμβρη. Έχουμε 11 Δεκεμβρίου και δεν έγινε αυτό.

Οι άνθρωποι εργάζονται όλο και περισσότερο και η αγοραστική δύναμη του εισοδήματός τους μειώνεται. Είμαστε -το είπατε- η προτελευταία χώρα στη δύναμη την αγοραστική του εισοδήματος λίγο πάνω από τη Βουλγαρία, το επιβεβαιώνει η EUROSTAT. Στις 20 του μήνα ο μισθός τελειώνει. Έχει εξανεμισθεί από την ακρίβεια, που πιάνει όλο το φάσμα της αγοράς, αφού η παντελής έλλειψη εποπτείας, ρυθμιστικού πλαισίου, ελέγχων και η ατιμωρησία όχι μόνο το επιτρέπει, αλλά είναι η εφαρμοσμένη έκφραση του δόγματος του κ. Μητσοτάκη ότι η ιδεολογία δεν χρειάζεται αρκεί να πάμε μπροστά, τα άλλα είναι παρωχημένα. Ακριβά προϊόντα στο σουπερμάρκετ, ακριβό ρεύμα, ακριβότερο νερό, ακριβά ενοίκια, ακριβή κινητή τηλεφωνία, ακριβές χρεώσεις στις διατραπεζικές συναλλαγές, ακριβά επιτόκια δανεισμού, πιο ακριβά φάρμακα, ακρίβεια παντού. Το μεγάλο πρόβλημα του πληθωρισμού δεν είναι εισαγόμενο, είναι ενδογενές και σας λέω τη γνώμη μου ευθέως έχει την υπογραφή του Πρωθυπουργού, του κ. Μητσοτάκη.

Και εξηγούμαι. Στα σουπερμάρκετ οι μεγάλες αλυσίδες πωλούν πιο ακριβά απορρυπαντικά και φρυγανιές από ένα μικρό μίνι μάρκετ στην περιοχή σας. Αυτό είναι απόρροια της λειτουργίας καρτέλ. Με τη λογιστική πρακτική της έκδοσης πιστωτικών παραστατικών και τιμολογίων στο τέλος του έτους, την υποχρεωτική επιβολή προσφορών και την πληρωμή της διαφήμισης η γραβιέρα Αμφιλοχίας από 9,7 ευρώ φτάνει στο ράφι 17, αντί για ένα εύλογο 13. Αλλά -προσέξτε- το οικονομικό επιτελείο από τα 4 ευρώ που είναι η διαφορά στη λιανική, παίρνει το ένα τουλάχιστον ως φόρο, το οποίο ενίοτε το δίνει πίσω στα ίδια τα καρτέλ ως pass, ενίοτε το κάνει χρήση ως αυξημένα έσοδα του κράτους.

Το αποτέλεσμα ποιο είναι; Όλες σχεδόν οι μεγάλες αλυσίδες σουπερμάρκετ κάθε χρόνο επιθετικά αυξάνουν τα κέρδη τους, ενώ το 2023 σε σχέση με το 2022 η αύξηση του τζίρου είναι της τάξης -ακούστε- 41,38%,15,24%, 14,51% 9,5%, αυτά είναι σε αλυσίδα σουπερμάρκετ αύξηση του τζίρου. Και τα κέρδη μίας μόνο αλυσίδας στη μικρή αγορά της Ελλάδος για το 2023 ήταν 110 εκατομμύρια ευρώ μετά φόρων. Τα εκατομμύρια αυτά, όμως, που λένε όλα τα κέρδη είναι, να μην ξεχνιόμαστε, από το εισόδημα των πολιτών.

Πάμε στο ρεύμα. Με ευθύνη της Κυβέρνησης, που καθόρισε το ρυθμιστικό πλαίσιο του χρηματιστηρίου ενέργειας και αδιαφορεί για τη διασύνδεση της τιμής της λιανικής με την χονδρική, οι χρεώσεις στα τιμολόγια εκτοξεύτηκαν, αφού η οριακή τιμή του ρεύματος στη χονδρική αντιστοιχεί στην υψηλότερη τιμή στην προσφορά στο Χρηματιστήριο και έτσι η ΔΕΗ που προσφέρει 6 ευρώ, για παράδειγμα, πουλάει 12 και έτσι δεν έχει τι να κάνει τα υπερκέρδη και αρχίζει και πουλάει ψυγεία και τηλεοράσεις, αφού τα επένδυσε τα χρήματα από τους φορολογούμενους, που πληρώσαμε εμείς το παραπανίσιο ρεύμα, στην αγορά του «ΚΩΤΣΟΒΟΛΟΥ».

Παράλληλα, μια ομάδα πέντε μεγάλων επιχειρηματικών ομίλων που ελέγχουν την παραγωγή, τη λιανική, τις εισαγωγές, τις εξαγωγές συσσωρεύουν μαζί με τη ΔΕΗ δισεκατομμύρια κέρδη από τον ιδρώτα των ανθρώπων και των επιχειρήσεων. Είναι αυτά τα ίδια δισεκατομμύρια που ο Πρωθυπουργός συνειδητά άβουλος τα περιγράφει ως «ουρανοκατέβατα». Ακούστε: Πρωθυπουργός λέει «ουρανοκατέβατα» αυτά τα λεφτά που πληρώσαμε εμείς και τα πήραν ως κέρδη οι επιχειρήσεις, οι μεγάλοι όμιλοι. Τα περιγράφει, λοιπόν, έτσι αποδίδοντας στην πράξη στη μεταφυσική την προέλευσή τους από τον ουρανό, ενώ ο ίδιος μεθόδευσε στην πράξη τη μεγαλύτερη αναδιανομή πλούτου τα τελευταία χρόνια, άλλη μία. Και βεβαίως, από τα αυξημένα τιμολόγια στο ρεύμα οι χρεώσεις, τα πάγια είναι αναλογικά μεγαλύτερες και επωφελείται πάλι το κράτος.

Πάμε στην εκτόξευση των ενοικίων. Ο Πρωθυπουργός φέρει τεράστια ευθύνη, γιατί επί πέντε χρόνια επιτηδευμένα άφησε την Golden Visa στην Αθήνα και επομένως αντί να έχει στην επαρχία τα 250.000 ευρώ όριο και στην Αθήνα πολύ μεγαλύτερο, ώστε να μην εκτοξευθούν τα ενοίκια στην Αθήνα και αφαιρέσει πολλά ακίνητα από την αγορά, στην πράξη δημιούργησε το πρόβλημα.

Πάμε στις χρεώσεις στις διατραπεζικές συναλλαγές, τις οποίες άφησε συνειδητά ο Πρωθυπουργός επιτηδευμένα να είναι υπερβολικές σε συνδυασμό με το υπερβολικό περιθώριο επιτοκίου. Πού οδήγησαν αυτά τα δύο; Τις ελληνικές συστημικές τράπεζες να συσσωρεύσουν τα τρία τελευταία έτη ’22, ’23, ’24 12 δισεκατομμύρια ευρώ, λεφτά που πλήρωσαν οι Έλληνες φορολογούμενοι, οι Έλληνες πολίτες, οι Έλληνες δανειζόμενοι, οι Έλληνες συναλλασσόμενοι.

Μπορούσε να τις μειώσει; Εννοείται, αφού διαρρέει η Κυβέρνηση ότι την Κυριακή θα το κάνει πανηγυρικά, όταν το καλοκαίρι ρώτησα από αυτό το έδρανο την ηγεσία του Υπουργείου Οικονομίας και μου απάντησε ο κ. Δήμας ότι δεν υφίσταται θέμα ούτε μεγάλης διαφοράς περιθωρίου επιτοκίου ούτε μεγαλοχρεώσεων διατραπεζικών.

Η υγεία και η εκπαίδευση σταδιακά περνούν σε funds, τα οποία έχουν τεράστια κέρδη από τις ευνοϊκές αποφάσεις της Κυβέρνησης. Αθροίστε τώρα τα δισεκατομμύρια των κερδών των εταιρειών ενέργειας, των εταιρειών τροφίμων και των εταιρειών των τραπεζών, για να καταλάβετε αν η ακρίβεια είναι εισαγόμενο φαινόμενο ή είναι εσωτερικό.

Αν ήσασταν, κυρίες και κύριοι συνάδελφοι, ένας από τους πέντε μεγάλους παίκτες στην ενέργεια, αν ήσασταν ένας από τους πέντε μεγάλους παίκτες στα τρόφιμα, αν ήσασταν ένας από τους πέντε μεγάλους τραπεζίτες ή αν ήσασταν ένας από τα πέντε μεγάλα funds, υπήρχε περίπτωση να αφήσετε τους πολίτες να αλλάξουν τον κ. Μητσοτάκη; Με τίποτα.

Η σημερινή Κυβέρνηση έχει ένα πάθος με τη διανομή του δημοσίου χρήματος στους λίγους και τη δημιουργία ολιγοπωλίων, εκτρέφει αυτήν τη μάστιγα των απευθείας αναθέσεων. Πρώτο τετράμηνο του 2024, προσέξτε, από τα 8 δισεκατομμύρια το 72% με απευθείας αναθέσεις. Αύξησε και το όριο για να τις ευνοήσει. Ήρθε η Ευρωπαϊκή Επιτροπή, η Κομισιόν, και λέει: «Αυτό θα το βάλω προαπαιτούμενο να συμμορφωθείτε για το Ταμείο Ανάκαμψης και Σταθερότητας».

Αλλά, προσέξτε, και οι υπόλοιπες που δεν γίνονται με απευθείας αναθέσεις δεν φωτογραφίζονται; Φωτογραφίζονται και στην πράξη δεν υπάρχει ανταγωνισμός και πλειοδοσία. Πώς αποδεικνύεται αυτό; Το 67% των ενστάσεων που κάνουν στην Ανεξάρτητη Αρχή Δημοσίων Συμβάσεων οι εταιρείες που συμμετέχουν στους διαγωνισμούς γίνονται αποδεκτές και ακυρώνονται οι διαγωνισμοί, κοντά επτά στους δέκα.

Έτσι δημιουργούνται, κυρίες και κύριοι συνάδελφοι, δύο Ελλάδες: η μία των ολίγων που έχει προνομιακή σχέση με τα χρήματα του δημοσίου σε υπηρεσίες και αγαθά και η μία έξω και αποκλεισμένη από τα δημόσια έργα.

Στην ελεύθερη οικονομία βασική προϋπόθεση είναι η εποπτεία και ο ανταγωνισμός. Ούτε το ένα υπάρχει στην Ελλάδα ούτε το άλλο. Και αυτό που παρατηρείται είναι -για να κλείνω σιγά σιγά και ευχαριστώ για την ανοχή, κυρία Πρόεδρε- ότι έχουν μαζέψει μεγάλοι όμιλοι τόσα πολλά χρήματα που πλέον επενδύουν και εξαγοράζουν οποιαδήποτε εταιρεία εκτός του αντικειμένου τους έχει 6-7 EBITDA, τα αγοράζουν, είναι κερδοφόρες και βγαίνουν οι νοικοκυραίοι επιχειρηματίες έξω από την αγορά και βλέπουμε τους μεγάλους ομίλους, είτε ενέργειας είτε πληροφορικής είτε κατασκευαστικές, να μπαίνουν στα εμπορικά κέντρα, στις αλυσίδες τροφίμων, στον πρωτογενή τομέα. Έχουν αλώσει την αγορά και επομένως, ελέγχουν το μεγαλύτερο μέρος της οικονομικής δραστηριότητας της χώρας.

Οι κοινωνικές ανισότητες δεν αμβλύνθηκαν, η ύπαιθρος ερημώνει δραματικά, ο πληθυσμός που ζει εκεί μειώνεται μόνιμα, το εισόδημα των αγροτών και των κτηνοτρόφων περιορίζεται αισθητά μετά την καινούργια ΚΑΠ.

Κυρίες και κύριοι συνάδελφοι, για όλα αυτά που έχω πει το τελευταίο διάστημα και για όλα αυτά που είπα σήμερα, η εμπιστοσύνη που έδωσα πέρυσι στην Κυβέρνηση δηλώνω ότι αίρεται. Καταψηφίζω, συνεπώς, τον προϋπολογισμό με την επιφύλαξη μερικών Υπουργείων.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο στην επόμενη ειδική εισηγήτρια, έχει ζητήσει μια παρέμβαση ο Υφυπουργός κ. Πετραλιάς.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Σας ευχαριστώ, κυρία Πρόεδρε.

Ήθελα, όπως έκλεισε ο πρώτος κύκλος των ειδικών εισηγητών, να κάνω μια μικρή παρέμβαση για τρία-τέσσερα θέματα που θίχτηκαν. Πρώτον, με τον τελευταίο εισηγητή, τον κ. Σαλμά, τα έχουμε ξαναπεί και στις επιτροπές της Βουλής. Απλά να πούμε ότι το χρέος της γενικής κυβέρνησης από 183% του ΑΕΠ το 2019, μειώνεται στο 154% του ΑΕΠ του 2024, η μεγαλύτερη μείωση χρέους σε όλη την Ευρώπη. Το χρέος της κεντρικής διοίκησης που περιλαμβάνει και το ενδοκυβερνητικό κι αυτό μειώνεται από 196,6% το 2019 στο 169,4% το 2024.

Όσον αφορά τα διαθέσιμα των φορέων, γιατί είδα και κάποια δημοσιεύματα σήμερα, κατ’ αρχάς το ΕΣΠΑ πρώτα πληρώνεται και μετά κάνει claims και εισπράττεται, πρώτα το πληρώνει το κράτος. Αλλά πάμε παρακάτω, γιατί είναι κάποια ανακριβή από αυτά που αναφέρονται.

Όσον αφορά τώρα τα διαθέσιμα των φορέων γενικής κυβέρνησης που είναι περίπου στα 36 δισεκατομμύρια το ταμείο, υπάρχουν λοιπόν τα λογιστικά διαθέσιμα και τι εννοώ; Το 2019 λοιπόν οι φορείς γενικής κυβέρνησης είχαν περίπου 29 δισεκατομμύρια repos, 8 δισεκατομμύρια ομόλογα ελληνικού δημοσίου και 6 δισεκατομμύρια ταμείο. Χωρίζεται λοιπόν σε τρεις κατηγορίες: 6 δισεκατομμύρια ρευστό ταμείο, 29 δισεκατομμύρια σε repos και 8 δισεκατομμύρια σε ομόλογα. Σήμερα λοιπόν -Νοεμβρίου στοιχεία- έχουν 15 δισεκατομμύρια. ταμείο, 48 δισεκατομμύρια repos και 8 δισεκατομμύρια επίσης διαθέσιμα ομόλογα του ελληνικού δημοσίου. Τι συμβαίνει λοιπόν;

Επειδή, ακριβώς, μειώθηκε η ανεργία και έχει παραπάνω έσοδα ο ΕΦΚΑ, επειδή έχει παραπάνω έσοδα ο ΕΟΠΥΥ που εισπράττει από ασφαλιστικές εισφορές –αυτά είναι τα κύρια έσοδα, το ΑΚΑΓΕ- κυρίως τα λοιπά νομικά πρόσωπα -βλέπω ότι τα λοιπά νομικά πρόσωπα από τα 2 δισεκατομμύρια έχουν αυξηθεί λογιστικά τα διαθέσιμά τους στα 15 δισεκατομμύρια -πηγαίνουν καλά και μπορούν και έχουν έσοδα, αυτά λοιπόν, ένα μέρος, μένουν σε ταμείο ρευστά. Αυτή είναι η ταμειακή διαχείριση που γίνεται σε όλες τις χώρες του κόσμου. Από 5,9 δισ. το ρευστό τους έχει γίνει 15,4 τώρα τον Νοέμβριο και έχουν και τα repos τους από 28 δισ. σε 48 δισ. και έχουν μείνει σταθερά τα ομόλογα του δημοσίου από 8 πάλι 8.

Αυτή είναι η κατανομή και αυτή είναι η αλήθεια. Άρα, και τα ταμειακά διαθέσιμα αυξάνονται και τα repos αυξάνονται. Αλλιώς δεν θα είχαμε 35 δισ. γενικής κυβέρνησης στην άκρη, θα είχαμε 80 δισ. και θα πληρώναμε και 1,5 δισ. παραπάνω τόκους. Αυτή είναι η λεγόμενη ταμειακή διαχείριση που γίνεται σε όλες τις χώρες της Ευρώπης.

Πάμε, λοιπόν, σε δύο άλλα θέματα.

Ο κ. Τζανακόπουλος και η κ. Αποστολάκη έθιξαν πάλι τα μερίσματα και τις γονικές παροχές. Θα το πούμε για πολλοστή φορά, τα έχουμε καταθέσει. Μερίσματα 2019: 1,7 δισ. δηλωθέντα μερίσματα, έσοδα από φόρους 172 εκατομμύρια, 2023 -με τη μισή φορολογία- 6,429 δισ. δηλωθέντα μερίσματα -στοιχεία ΑΑΔΕ φετινών φορολογικών δηλώσεων-, 321 εκατομμύρια είσπραξη του δημοσίου. Και αυτό σχετίζεται, επειδή θίχτηκε κι αυτό, με τη μείωση της φορολογίας.

Η Νέα Αριστερά και το ΠΑΣΟΚ συμπίπτουν σε αυτά. Τι λένε; Να αυξήσουμε τον φόρο των μερισμάτων, άρα να μην ξαναδιανείμουν μερίσματα. Είναι απόφαση της επιχείρησης αν θα διανείμει μερίσματα. Μπορεί πολύ απλά να αποφασίσει «15% δεν τα διανέμω, θα τα δώσω μπόνους στα στελέχη, θα τα δώσω όπου θέλω». Άρα, είναι πολύ απλό το τι γίνεται.

Και πάμε τώρα στις γονικές παροχές: 2019 -αυτό το στοιχείο είναι εντυπωσιακό- πεντέμισι χιλιάδες γονικές παροχές, εισπράξαμε 23,6 εκατομμύρια ευρώ. Αυτό είναι το μεγάλο ποσό που συζητάμε. Φέτος 695 γονικές παροχές που είχαν φόρο -πολύ λιγότερες, γιατί μέχρι 800.000 απαλλάσσεται- και εισπράξαμε 23,9 εκατ., ακριβώς το ίδιο ποσό, για να ξέρετε τι γίνεται. Γιατί; Γιατί δώσαμε την ευκαιρία στους γονείς να μεταβιβάζουν την περιουσία τους στα παιδιά τους και αυτή είναι βασική αρχή και δική μας: ό,τι ανήκει στους γονείς ανήκει και στα παιδιά.

Τελευταία παρατήρηση. Επειδή τέθηκαν κάποια θέματα, άρχισαν και λέγανε ότι δεν έχουμε μειώσει εβδομήντα δύο φόρους –βασικά είναι εβδομήντα τρεις, γιατί είναι και τα φιλοδωρήματα μέσα τώρα- και «Σιγά τι έχετε κάνει» και ότι αυτή η ανάπτυξη είναι το 2,2%, όταν όλη η Ευρώπη είναι 0,8% και οι μισές χώρες με ύφεση, και είναι αυτονόητη, γίνεται αυτόματα.

Λοιπόν, 2 δισ. μείωση ασφαλιστικών εισφορών 5 μονάδες. Ποια χώρα το έχει κάνει; 1,2 δισ. κατάργηση της εισφοράς αλληλεγγύης, 860 εκατ. μείωση του ΕΝΦΙΑ, 1,1 δισ. μείωση προκαταβολής φόρου, 26 μειώσεις έμμεσων φόρων, ΦΠΑ. Αυτά δεν είναι αυτονόητα, αυτά είναι επιπλέον από τα 43 δισ. περίπου ογδόντα κατηγοριών μέτρων της πανδημίας, άλλα 13,5 δισ. περίπου είκοσι μέτρα διαφορετικές κατηγορίες για την ενεργειακή κρίση και δεν είναι καν μέσα εδώ οι αυξήσεις αποδοχών που είναι άλλες πενήντα.

Αυτά, λοιπόν, δεν γίνονται αυτόματα, κύριοι. Γίνονται με σκληρή δουλειά που δεν έχει κάνει καμμία προηγούμενη κυβέρνηση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τρεις εκπαιδευτικοί συνοδοί τους από το Γυμνάσιο Πάργας Νομού Πρεβέζης.

Η Βουλή σάς καλοσωρίζει!

(Χειροκροτήματα από όλες τις πτέρυγες της Βουλής)

Επόμενη ειδική εισηγήτρια, από τη Νέα Δημοκρατία, η κ. Μίκα Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ:** Ευχαριστώ, κυρία Πρόεδρε.

Κυρίες και κύριοι συνάδελφοι, πριν από πέντε χρόνια είχα την τιμή και ήμουν ειδική εισηγήτρια στον προϋπολογισμού του 2020, στον πρώτο προϋπολογισμό της κυβέρνησης της Νέας Δημοκρατίας και του Πρωθυπουργού μας Κυριάκου Μητσοτάκη. Από την αρχή, λοιπόν, της διακυβέρνησής μας ο στόχος μας ήταν με ρεαλισμό, συνέπεια και προοπτική να τιμούμε την εμπιστοσύνη των Ελλήνων και των Ελληνίδων. Στόχος μας ήταν και είναι να κάνουμε πράξη τις δεσμεύσεις μας απέναντι τους. Πέντε χρόνια μετά η πραγματικότητα είναι ότι η οικονομία της χώρας μας είναι σε πολύ καλύτερη κατάσταση απ’ όταν την παραλάβαμε το 2019. Και αυτή η πραγματικότητα αποκαλύπτει μία οικονομία σταθερή, μία οικονομία δυναμική, μία οικονομία με προοπτική η οποία θα ωφελήσει τους Έλληνες και τις Ελληνίδες.

Κυρίες και κύριοι συνάδελφοι, παραθέτω ορισμένα στοιχεία που έχουν και τη σφραγίδα της Ευρωπαϊκής Επιτροπής. Το 2023 η ελληνική οικονομία παρουσίασε ρυθμό ανάπτυξης 2,3%, ο οποίος προσέγγισε και τις εκτιμήσεις της εισηγητικής έκθεσης του κρατικού προϋπολογισμού 2024 για πραγματική ανάπτυξη 2,4%. Με άλλα λόγια, η οικονομία μας επιδεικνύει σημαντική ανθεκτικότητα σε ένα δυσμενές και αβέβαιο διεθνές περιβάλλον. Το 2024 η ελληνική οικονομία εκτιμάται ότι θα επιτύχει υπερδιπλάσιο ρυθμό ανάπτυξης σε σχέση με το σύνολο της Ευρωζώνης 2,2% έναντι 0,8%. Οι αμοιβές εξαρτημένης εργασίας αυξήθηκαν και στα δύο τρίμηνα του πρώτου εξαμήνου κατά 6% περίπου σε ετήσια βάση. Ο πληθωρισμός διαμορφώθηκε στο 2,4% τον Οκτώβριο του 2024. Παρατηρείται σταθεροποίηση του χαμηλότερου ρυθμού μεταβολής του επιπέδου τιμών. Το 2024 εκτιμάται ότι επετεύχθη πρωτογενές πλεόνασμα 2,5%.

Όλα αυτά μεταξύ άλλων μας κάνουν αισιόδοξους για το μέλλον της χώρας, για το μέλλον των Ελλήνων και των Ελληνίδων. Έτσι, οι προοπτικές για το 2025 μπορούν να συνοψιστούν μεταξύ άλλων στα εξής: Ο ρυθμός πραγματικής ανάπτυξης στην Ελλάδα προβλέπεται να ανέλθει σε 2,3% το 2025. Ο ρυθμός της αύξησης των επενδύσεων προβλέπεται να διαμορφωθεί σε 8,4% το 2025 ενισχυμένος έναντι του 2024, που ήταν στο 6,7%. Συνεχίζεται η ενίσχυση των εισοδημάτων που χαρακτηρίζει τις κυβερνητικές παρεμβάσεις, οι οποίες ανακοινώθηκαν στη Διεθνή Έκθεση Θεσσαλονίκης το 2024 και οι οποίες αφορούν στο 2025 και εκτείνονται μέχρι το 2027. Η ανεργία προβλέπεται να μειωθεί το 2025 για πρώτη φορά από το 2009 σε μονοψήφιο ποσοστό, 9,7% του εργατικού δυναμικού. Αυξάνονται το 2025 οι αμοιβές εξαρτημένης εργασίας κατά 3,4% και των αμοιβών ανά εργαζόμενο κατά 2,7% με ρυθμό μεγαλύτερο του πληθωρισμού 2,1%. Αυτό το γεγονός υποδηλώνει κέρδη για τον πραγματικό μέσο μισθό για τρίτη συνεχόμενη χρονιά. Το 2025 ο εναρμονισμένος δείκτης τιμών καταναλωτή εκτιμάται ότι θα προσεγγίσει σημαντικά το μεσοπρόθεσμο στόχο της Ευρωπαϊκής Κεντρικής Τράπεζας +2,1%.

Κυρίες και κύριοι συνάδελφοι, η πολιτική μας είναι ένα συνεκτικό σχέδιο το οποίο αφορά στους πολλούς και όχι στους λίγους. Στο πλαίσιο αυτό ο προϋπολογισμός του 2025 είναι ένας προϋπολογισμός με σημαντικά θετικό κοινωνικό πρόσημο. Έτσι, συνολικά οι δημοσιονομικές παρεμβάσεις για την ενίσχυση του εισοδήματος κατά το 2024 και το 2025 μεταξύ άλλων είναι: Η μείωση από 1η Ιανουαρίου 2025 κατά μία ποσοστιαία μονάδα των ασφαλιστικών εισφορών, με αποτέλεσμα η σωρευτική μείωση τους από το 2019 να ανέρχεται σε 5,4 ποσοστιαίες μονάδες. Η κατάργηση από 1η Ιανουαρίου 2025 του τέλους επιτηδεύματος στους ελεύθερους επαγγελματίες σε συνέχεια της μείωσης κατά 50% το 2024. Η αύξηση κατά 2,4% των συντάξεων με βάση το ρυθμό μεταβολής του πληθωρισμού και του ΑΕΠ. Η αναμόρφωση του μισθολογίου στον δημόσιο τομέα από 1η Ιανουαρίου του 2024, με την οποία αυξήθηκαν οι μισθοί όλων των δημοσίων υπαλλήλων. Επιπλέον, από τον Απρίλη το 2025 η θέσπιση νέας αύξησης στους βασικούς μισθούς όλων των δημοσίων υπαλλήλων, έτσι ώστε ο εισαγωγικός μισθός στο δημόσιο να μην υπολείπεται του επιπέδου του κατώτατου μισθού του ιδιωτικού τομέα. Η ενίσχυση του εισοδήματος των ιατρών του ΕΣΥ μέσω της αύξησης της αποζημίωσής τους για εφημερίες κατά 20% από 1η Ιανουαρίου 2024 με κόστος 45 εκατομμύρια ευρώ. Επίσης, η εφαρμογή από τον Σεπτέμβρη του 2024 αυξημένου κίνητρου προσέλκυσης και παραμονής ιατρών σε προβληματικές και άγονες περιοχές. Το κόστος αυτό εκτιμάται σε 5 εκατομμύρια ευρώ για το 2024 και 16 εκατομμύρια ευρώ για το 2025. Ως νησιώτισσα Βουλευτής σημειώνω ότι η παρέμβαση αυτή είναι κρίσιμη και αποτελεί βασικό κίνητρο, ώστε να έρθουν να υπηρετήσουν στα ακριτικά νησιά μας οι απαραίτητοι γιατροί.

Κυρίες και κύριοι συνάδελφοι, οι παρεμβάσεις μας δεν σταματούν εδώ. Αυτόν τον μήνα θα δοθούν ενισχύσεις ύψους 243 εκατομμυρίων ευρώ σε 1,9 εκατομμύρια δικαιούχους. Την ίδια στιγμή θα υπάρξει περαιτέρω αύξηση του κατώτατου μισθού από τον Απρίλη του 2025 πλέον της αύξησης κατά 6,4%, από 780 ευρώ σε 830 ευρώ τον Απρίλιο του 2024. Και επειδή πρέπει να τονίζουμε τη διαχρονικότητα και την αποτελεσματικότητα των επιλογών και των πολιτικών της Κυβέρνησης μας, σημειώνεται ότι η συνολική αύξηση του κατώτατου μισθού από το 2021 έως το 2024 ανήλθε σε 27,7% από 650 ευρώ σε 830 ευρώ. Επιπλέον, από τον Ιανουάριο 2024 ξεπάγωσαν οι τριετίες απελευθερώνοντας τη μισθολογική εξέλιξη των μισθωτών του ιδιωτικού τομέα. Περαιτέρω, η κατάργηση της μείωσης του 30% επί των συντάξεων των απασχολούμενων συνταξιούχων συμβάλλει στη σημαντική ενίσχυσή τους. Στο αντίστοιχο πλαίσιο προβλέπονται αυξήσεις τόσο για τον e-ΕΦΚΑ όσο και για τον ΕΟΠΥΥ. Για τον ΕΟΠΥΥ σημειώνω ότι η πρόβλεψη για τις συνολικές μεταβιβάσεις του τακτικού προϋπολογισμού προς αυτόν παρουσιάζει αύξηση κατά 713 εκατομμύρια ευρώ σε σχέση με το 2024. Παράλληλα, είναι σε εξέλιξη η αναμόρφωση των κοινωνικών επιδομάτων τόσο μέσω αυξήσεων του ύψους τους όσο και μέσω στόχευσης των σχετικών κριτηρίων επιλεξιμότητας για αυτούς που πραγματικά το έχουν ανάγκη.

Κυρίες και κύριοι συνάδελφοι, η Κυβέρνηση της Νέας Δημοκρατίας απαντά και σε άλλα κρίσιμα ζητήματα που απασχολούν τους Έλληνες και τις Ελληνίδες και ένα από αυτά, βέβαια, είναι το Εθνικό Σύστημα Υγείας. Σαφώς και υπάρχουν ζητήματα που πρέπει να λυθούν. Εμείς δεν κρυβόμαστε πίσω από το δάχτυλό μας. Όμως, παρεμβάσεις γίνονται, καθώς και σημαντικές επενδύσεις σε εξοπλισμό και κτηριακές υποδομές. Συνολικά, την εξαετία 2019-2025 καταγράφηκε αύξηση των δαπανών για την υγεία κατά 74,4% και κατά 120,8% για τα νοσοκομεία. Αυτό και μόνο το στοιχείο δείχνει ότι η Κυβέρνησή μας, όπως πολλές φορές έχει ο Πρωθυπουργός μας Κυριάκος Μητσοτάκης, έχει ως βασική προτεραιότητα την περαιτέρω βελτίωση των παροχών υπηρεσιών υγείας στο σύνολό τους.

Κυρίες και κύριοι συνάδελφοι, η ουσιαστική κοινωνική πολιτική είναι αυτή που πατά σε γερά θεμέλια. Γι’ αυτό και η κατάσταση της οικονομίας μας επιτρέπει και σημαντικές παρεμβάσεις σε δύο ακόμα κρίσιμα ζητήματα: το δημογραφικό και το στεγαστικό. Δεν θα εξαντλήσω εδώ όλες τις παρεμβάσεις μας, αλλά ενδεικτικά θα αναφέρω ότι για το δημογραφικό προβλέπεται: Αύξηση του επιδόματος γέννησης από 2.000 ευρώ σε 2.400 έως και 3.500 ευρώ. Αύξηση του επιδόματος μητρότητας στους ελεύθερους επαγγελματίες και στους αγρότες από τους τέσσερις στους εννέα μήνες. Αύξηση του αφορολόγητου από 1η Ιανουαρίου 2024 κατά 1.000 ευρώ για φορολογούμενους με εξαρτώμενα τέκνα. Αύξηση του οικογενειακού επιδόματος από 1η Ιανουαρίου 2024 κατά 20 ευρώ για το πρώτο παιδί και κατά 50 ευρώ από το δεύτερο και για κάθε επιπλέον παιδί. Κατάργηση από το 2025 του φόρου ασφαλίστρων συμβολαίων υγείας 15% για παιδιά έως δεκαοκτώ ετών. Θέσπιση από το 2025 φοροαπαλλαγής για τις οικειοθελείς παροχές υπηρεσιών επιχειρήσεων υπέρ νέων γονέων, καθώς και για παροχές που σχετίζονται με βρεφονηπιακούς σταθμούς με ετήσιο κόστος 6 εκατομμύρια ευρώ. Αύξηση από το νέο ακαδημαϊκό έτος του φοιτητικού στεγαστικού επιδόματος για τα περιφερειακά πανεπιστήμια κατά 500 ευρώ. Συγχρόνως, υλοποιούμε πλήθος άλλων προγραμμάτων και προωθούμε ιδιαίτερης σημασίας θεσμικά μέτρα που θα διευκολύνουν σημαντικά τις τρίτεκνες οικογένειες, όπως είναι η διά βίου ισχύς της ιδιότητας του τριτέκνων, η αύξηση της ποσόστωσης στις προσλήψεις στο δημόσιο και η διεύρυνση των εισοδηματικών κριτηρίων για τη δυνατότητα μετεγγραφών τριτέκνων και πολυτέκνων στην τριτοβάθμια εκπαίδευση.

Για το στεγαστικό προβλέπονται για το 2025 οι ακόλουθες, μεταξύ άλλων, παρεμβάσεις, σε συνέχεια αυτών που είχαν υλοποιηθεί το 2024. Δημιουργία νέου προγράμματος «Σπίτι μου 2» με συνολικό προϋπολογισμό 2 δισεκατομμυρίων ευρώ. Δημιουργία νέου προγράμματος «Αναβαθμίζω το σπίτι μου». Απαλλαγή για τρία έτη από τον φόρο εισοδήματος των εισοδημάτων από ενοίκια ακινήτων εμβαδού έως εκατόν είκοσι τετραγωνικών μέτρων, τα οποία θα εκμισθωθούν με μακροχρόνια μίσθωση. Αύξηση του τέλους ανθεκτικότητας στην κλιματική κρίση για βραχυχρόνιες μισθώσεις.

Κλείνω την εισήγησή μου με δυο λόγια για τους Οργανισμούς Τοπικής Αυτοδιοίκησης τους οποίους η Κυβέρνησή μας έχει στηρίξει και συνεχίζει να στηρίζει με πολλούς τρόπους. Να σημειώσουμε εδώ ότι το 2025 οι μεταβιβάσεις από αποδόσεις και επιχορηγήσεις από τον τακτικό προϋπολογισμό στους δήμους και τις περιφέρειες ενσωματώνουν μόνιμη αύξηση των αυτοτελών πόρων των ΟΤΑ κατά 130 εκατομμύρια ευρώ, σε σχέση με τα προηγούμενα έτη.

Κυρίες και κύριοι συνάδελφοι, ανέπτυξα στην εισήγησή μου ένα πλέγμα κρίσιμων παρεμβάσεων που θα οδηγήσουν στην περαιτέρω ενίσχυση του κοινωνικού κράτους που έχουμε ανάγκη.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Κανείς προφανώς δεν μπορεί να αρνηθεί και τις δυσκολίες που υπάρχουν. Όμως, η παρούσα Κυβέρνηση εργάζεται συστηματικά για να ξεπεράσει και αυτές τις δυσκολίες με συνεχείς παρεμβάσεις και πρωτοβουλίες. Τονίζω ότι όλες αυτές οι παρεμβάσεις γίνονται με απόλυτο σεβασμό στις δημοσιονομικές δυνατότητες της χώρας μας, γιατί η ενίσχυση συνολικά των οικονομικών δυνατοτήτων μας σε συνδυασμό και με τη μείωση του χρέους, είναι πράγματι το βασικό θεμέλιο για να χτίσουμε και να παραδώσουμε μια χώρα ακόμα καλύτερη, μια χώρα που θα παρέχει την καλύτερη δυνατή ποιότητα ζωής για τους πολίτες της. Αυτός είναι ο στόχος μας, αυτό είναι το χρέος μας, αυτές είναι οι δεσμεύσεις μας απέναντι στους Έλληνες και τις Ελληνίδες, δεσμεύσεις που και αυτή τη χρονιά γίνονται πραγματικότητα με τον προϋπολογισμό του 2025 τον οποίο στηρίζουμε και ανεπιφύλακτα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στην επόμενη ειδική εισηγήτρια, έχει ζητήσει τον λόγο ο κ. Γερουλάνος, Κοινοβουλευτικός Εκπρόσωπος του ΠΑΣΟΚ, για μια παρέμβαση.

**ΠΑΥΛΟΣ ΓΕΡΟΥΛΑΝΟΣ:** Κύριε Υπουργέ, ωραία η ατάκα πως ό,τι ανήκει στους γονείς ανήκει και στα παιδιά. Μας αρέσει και εμάς και δεν έχουμε αντίρρηση σε αυτό. Εμείς αυτό που λέμε είναι ότι ο επίπεδος φόρος στην κληρονομιά είναι άδικος. Και ξέρετε δεν το λέμε μόνο εμείς, το λένε όλοι οι καπιταλιστές και όλοι οι σοσιαλιστές. Όλοι παραδέχονται ότι το να ξεκινάς με κίνητρο να πας τη ζωή σου μπροστά και να μην κάθεσαι να αράζεις επειδή κάποιος άλλος δούλεψε για σένα πριν από σένα, είναι καλό. Και αυτό το λέει και η Δεξιά -να το πω έτσι- και η Αριστερά.

Ξέρετε ποιοι δεν το πιστεύουν αυτό; Αυτοί οι οποίοι πιστεύουν σε αυτό που λέμε «πελατειακό καπιταλισμό», οι άνθρωποι δηλαδή, οι οποίοι είναι πολύ χαρούμενοι να υπάρχει μια μικρή νομενκλατούρα με την οποία πορεύεται η χώρα για πάντα.

Κοιτάξτε, αν συνεχίσετε να υπερασπίζεστε εσείς ότι αυτό που λέμε εμείς είναι λάθος, θα αρχίσετε να μπαίνετε σαφέστατα μέσα σε αυτή την κατηγορία. Και επειδή κι άλλα πράγματα που κάνετε αυτόν τον καιρό, όπως για παράδειγμα το ποιος μπορεί να πάρει δάνεια ή ποιος μπορεί να πάρει χρήματα από το Ταμείο Ανάκαμψης κ.λπ., συνάδουν με αυτό που λέω, προσέξτε το, γιατί αρχίζει και γίνεται συνεχόμενο αυτό.

Άρα, εάν αυτό επιδιώκετε για τη χώρα, να μείνει ο πλούτος στα χέρια δεκαπέντε ανθρώπων, δεκαπέντε οικογενειών για πάντα, μια χαρά το πάτε. Όμως, αν θέλετε να υπάρχει κοινωνική κινητικότητα, τότε δεν μπορεί να σκέφτεστε έτσι. Και σας λέω, είσαστε οι μόνοι που έχετε επίπεδο φόρο τόσο χαμηλό σε αυτή την κατηγορία.

Σε ό,τι αφορά στο μέρισμα, επίσης δεν είναι κλιμακούμενος φόρος. Γίνεται για τον εξής πολύ απλό λόγο: Διότι όσο υψηλότερος είναι ο φόρος -και γι’ αυτό πολλές φορές τον κρατάμε ψηλά- τόσο περισσότερο επανεπενδύονται αυτά τα χρήματα στην εταιρεία και άρα, επανεπενδύονται μέσα στη χώρα.

Τώρα δεν ξέρω αν αληθεύει αυτό που είπε ο κ. Τσακαλώτος, αλλά με τους δικούς του υπολογισμούς τα χρήματα που έχετε εσείς ξοδέψει όλον αυτόν τον καιρό, βγάζουν δεν βγάζουν έναν πολλαπλασιαστή γύρω στο 1. Καταλαβαίνετε τι ζημιά είναι αυτή για τη χώρα; Δεν πολλαπλασιάζεται ο πλούτος μέσα στην κοινωνία, δεν επανεπενδύονται τα χρήματα εδώ. Φεύγουν. Διότι όταν πάρεις αυτά τα χρήματα ως μέρισμα θα πας και θα τα επενδύσεις παντού στον κόσμο. Άρα, εμείς δεν το λέμε μόνο ως μέτρο για να αυξήσουμε τα έσοδα. Το λέμε διότι και οι δύο αυτοί φόροι έχουν ένα ενδιαφέρον πολύ μεγαλύτερο από τα έσοδα τα οποία φέρνουν μέσα.

Γι’ αυτό λέω, το ερώτημα δεν είναι αν αυξάνεται, αν μεγαλώνει η οικονομία μετά από τρεις απανωτές κρίσεις. Προφανώς, κάποια στιγμή θα μεγαλώσει η οικονομία μετά από τρεις απανωτές κρίσεις και δεν απαξιώνω καθόλου ούτε τα θετικά πράγματα που έχετε κάνει ούτε τίποτα. Το θέμα είναι για ποιον μεγαλώνει; Και αυτοί οι δύο φόροι είναι εμβληματικοί για το ποιον θέλετε εσείς να μεγαλώσει στην οικονομία.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Πλεύρης, Κοινοβουλευτικός Εκπρόσωπος της Νέας Δημοκρατίας.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Ευχαριστώ, κύριε Πρόεδρε.

Πριν απαντήσει ο Υπουργός, παίρνω τον λόγο, πολύ σύντομα κύριε Πρόεδρε, επειδή έχει γίνει μια μεγάλη κουβέντα, και λίγο πολύ λειτουργούμε εδώ σαν να μην αντιλαμβανόμαστε τη λειτουργία της οικονομίας. Αναφέρθηκε και ο κ. Βεσυρόπουλος πριν και ο Υπουργός.

Δεν μοιράζονταν μερίσματα. Ξέρετε γιατί δεν μοιράζονταν μερίσματα; Δεν μοιράζονταν μερίσματα για τον απλούστατο λόγο ότι επέλεγε ο άλλος το κόστος ζωής του να το περάσει μέσα από την εταιρεία. Δηλαδή, πάλι ζούσε. Αυτά τα μερίσματα τα οποία πήρε, το 5%, πάλι μετέφερε το κόστος ζωής του. Πήγαινε δηλαδή, έκανε ένα ταξίδι, το περνούσε μέσα από την εταιρεία και έλεγε δεν με συμφέρει να πάρω μέρισμα.

Άρα, αυτά τα χρήματα χάνονταν. Δεν υπήρχαν πουθενά. Δεν ήταν ή 15% ή 5%. Και επειδή αναφέρθηκε πριν σε ωραίο παράδειγμα ο κ. Παφίλης που είπε 20% στα 30.000 πληρώνει, μα και η εταιρεία έχει πληρώσει 22%. Τα μερίσματα δεν ξεκινούν να φορολογούνται. Φορολογούνται με 22% και μετά είναι με 5%.

Γιατί, λοιπόν, ήταν σωστό το μέτρο, αξιότιμε κύριε Κοινοβουλευτικέ Εκπρόσωπε του ΠΑΣΟΚ; Ήταν πολύ σωστό το μέτρο, ακριβώς, διότι έδωσες ένα κίνητρο στην ίδια την εταιρεία να πει από το να περνάω το κόστος ζωής μου μέσα και να πληρώνω 22% που το πληρώνω και άρα, να βάζω και παραπάνω έξοδα και τελικά, στο τέλος της ημέρας, να πληρώνω και λιγότερο φόρο, γιατί ακριβώς, περνώντας το κόστος ζωής έχεις περισσότερα έξοδα, μου δίνεται μια ευκαιρία να δημιουργήσω και ένα προσωπικό εισόδημα, ένα προσωπικό «πόθεν έσχες».

Άμα βλέπατε τις ατομικές φορολογικές δηλώσεις πολλών πλούσιων ανθρώπων που έχουν εταιρείες, φαινόντουσαν χαμηλές, γιατί όλο το κόστος ζωής τους περνούσε από την εταιρεία. Ξαφνικά, λοιπόν, έδωσες ένα τεράστιο κίνητρο. Λέει ο άλλος, με ένα 5% μπορώ πάρα πολύ εύκολα, με έναν μικρό φόρο, να περάσω και στην προσωπική μου περιουσία, ώστε αντί να το έχει το περιουσιακό στοιχείο η εταιρεία να μπορέσω να το αποκτήσω εγώ. Συνεπώς, και οι επενδύσεις ξαναγίνονταν και τα λεφτά γυρνούσαν και έδινες κι ένα επιπλέον κίνητρο.

Το δε κομμάτι που, πραγματικά, έχει πολύ μεγάλη σημασία για το DNA αυτής της παράταξης είναι η σχέση της οικογένειας και οι γονικές παροχές. Είναι, όπως έλεγε και ο Νότης Μηταράκης όσο μιλούσατε εδώ και συζητούσαμε, το κίνητρο της δημιουργίας. Η σχέση που υπάρχει των γονέων με τα παιδιά, ότι γνωρίζει ο γονέας ότι του δίνετε ένα κίνητρο να μεταφέρει την περιουσία του, την οποία την έχει δημιουργήσει, την έχει πληρώσει, έχει πληρώσει τους φόρους και εκεί γίνεται το τεράστιο κίνητρο δημιουργίας.

**ΠΑΥΛΟΣ ΓΕΡΟΥΛΑΝΟΣ:** Ακούσατε τον κ. Μηταράκη και δεν ακούσατε εμένα.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Ακούστε, κύριε Γερουλάνο, μη με διακόπτετε.

Ξαφνικά ένα σπίτι που θα ερχόταν με την κληρονομιά, δίνεται μια ευκαιρία να μεταβιβαστεί. Ο γονέας έχει κίνητρο δημιουργίας και το παιδί μεταλαμβάνει σε μικρότερη ηλικία, γιατί ακριβώς υπάρχει η γονική παροχή και μπαίνει μέσα στην όλη παραγωγική διαδικασία. Και απόδειξη αυτού είναι ότι οι γονικές παροχές που έγιναν δεν ήταν των υπερπλούσιων, όπως λέτε. Πηγαίνετε να δείτε. Υπήρξαν άτομα της μεσαίας τάξης που πήραν αυτή την ευκαιρία, να μεταφέρουν την περιουσία που δημιουργήθηκε στα παιδιά τους.

Πόσοι ήταν αυτοί οι λίγοι; Δηλαδή, νομοθετήθηκε κάτι γι’ αυτούς τους λίγους; Δεν κοιτάτε τις χιλιάδες των γονέων που πήγαν όλο αυτό το διάστημα και εκμεταλλεύτηκαν αυτόν τον νόμο; Και στις περιφέρειές σας θα είναι και θα σας το λένε, ότι τους δόθηκε η ευκαιρία αυτό το οποίο με κόπο δημιούργησαν σε όλη τη ζωή τους να μπορέσουν να το περάσουν στα παιδιά τους, χωρίς να αισθάνονται ότι έχουν συμμέτοχο αυτής της περιουσίας το κράτος.

(Χειροκροτήματα από την πτέρυγα της Νέας Δημοκρατίας)

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Υπουργέ.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Πολύ γρήγορα να αναφερθώ στη γονική παροχή, γιατί νομίζω αναφέρθηκε, δεν θέλω να πάρει διαστάσεις. Μιλάμε για υπογεννητικότητα, μιλάμε να ξεκινήσει τη ζωή του ένα νέο ζευγάρι και λέμε όχι, να μην μπορεί να μεταβιβάσει ο γονέας στο παιδί του, να περιμένουν να πεθάνει να το πάρει με κληρονομιά όταν θα είναι το παιδί εβδομήντα χρονών.

**ΠΑΥΛΟΣ ΓΕΡΟΥΛΑΝΟΣ:** Κανένας δεν το λέει αυτό!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Εάν έχεις ένα σπίτι των 500.000 ευρώ να μην μπορείς, αυτό λέτε. Στις 500.000 ευρώ όριο να μην μπορείς.

**ΠΑΥΛΟΣ ΓΕΡΟΥΛΑΝΟΣ:** Κανένας δεν το λέει αυτό, κύριε Υπουργέ!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Το έχει πληρώσει ο γονέας.

Άρα, εδώ θέλουμε να δημιουργήσουμε ανάπτυξη, να δώσουμε κίνητρα να δημιουργήσει η νέα γενιά, να κάνει παιδιά. Αυτός είναι ο στόχος. Να βάζουμε εμπόδια για 20 εκατομμύρια, εάν θα είναι 19 εκατομμύρια ή 18; Τέλος πάντων. Να έχουμε και αίσθηση των μεγεθών σε ό,τι λέμε.

Όσον αφορά στα μερίσματα, ακούω αυτό που λέτε, αλλά το θέμα στη ζωή πάντα είναι το τάιμινγκ. Τι εννοώ; Έχεις μια χώρα το 2019 η οποία έχει 20 δισεκατομμύρια ευρώ επενδύσεις, 11%, ως προς το ΑΕΠ, και λέτε ότι έχουμε μεγάλο επενδυτικό κενό, το μεγαλύτερο στην Ευρώπη και πώς θα φέρουμε επενδύσεις. Όταν, λοιπόν, ρίχνεις τον φόρο μερισμάτων και τον φόρο των επιχειρήσεων και έρχονται επενδύσεις, από τα 20 δισεκατομμύρια πας στα 41 και το παραγωγικό κενό κλείνει από 11% επενδύσεων προς ΑΕΠ στο 17,5% με μέσο όρο της Ευρώπης 20% και έχεις ακόμα λίγο χώρο να διανύσεις για να φτάσεις στο 20%, 21%, 22% γιατί είσαι κάτω από τον ευρωπαϊκό μέσο όρο, ήσουν τελευταία, πώς θα έρθουν επενδύσεις; Αυξάνοντας τους φόρους μερισμάτων; Πρέπει, λοιπόν, κάτι να κάνεις για να έρθουν επενδύσεις.

Και ναι, η μείωση φορολογίας και των μερισμάτων των επιχειρήσεων έφερε αποτέλεσμα. Είχαμε περισσότερα έσοδα και από τον φόρο των επιχειρήσεων, 4,485 δισεκατομμύρια το 2019, 7,852 δισεκατομμύρια φέτος έσοδα από τον φόρο επιχειρήσεων. Γιατί; Διότι διπλασιάστηκαν οι επενδύσεις. Ναι, γιατί μειώσαμε τον φόρο μερισμάτων και φέρνουμε και ξένες επενδύσεις. Μακάρι να μπορούσαμε και πιο κάτω, για να έρθουν οι ξένες επενδύσεις.

Σε μια προηγμένη οικονομία, όπως στη Γερμανία, εκεί συζητάς για μεγαλύτερους φόρους κ.λπ.. Εδώ, όμως, όταν θες να μειώσεις το παραγωγικό κενό και να έρθουν επενδύσεις, πρέπει να δώσεις κίνητρα και να μειώσεις τη φορολογία των μερισμάτων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα την κ. Ελένη Βατσινά, ειδική εισηγήτρια από το ΠΑΣΟΚ.

**ΕΛΕΝΗ ΒΑΤΣΙΝΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν από έναν χρόνο ακριβώς, ως Κυβέρνηση μάς παρουσιάσατε το μεγαλεπήβολο σχέδιό σας, σύμφωνα με το οποίο σήμερα η εικόνα της χώρας θα ήταν μια εικόνα ευημερίας και ανάπτυξης.

Ερχόμαστε, λοιπόν, μετά από έναν χρόνο θητείας από τις εκλογές και έξι χρόνια διακυβέρνησης να επιβεβαιωθούμε, ως Αξιωματική Αντιπολίτευση πλέον, ότι αυτό το σχέδιο ήταν ουτοπικό, ότι οι μεταρρυθμίσεις, ο τρόπος που κατανείματε τα έσοδα και το ποιους ελάφρυναν τα μέτρα σας δεν είχαν δόση αλήθειας και δικαιοσύνης προς τον ελληνικό λαό.

Κύριε Υπουργέ, μάς παρουσιάζετε τον προϋπολογισμό του 2025, την κορυφαία αυτή κοινοβουλευτική διαδικασία. Να ακούσει, όμως, ο κόσμος και τι είπατε στην αρμόδια επιτροπή;

Κάνατε λόγο για μια χειροπιαστά βελτιωμένη εικόνα της οικονομικής ζωής της χώρας. Η Ελλάδα, μας είπατε, παράδεισος δεν έχει γίνει, αλλά έχουμε βελτίωση σε όλους τους τομείς. Είναι αυτό αλήθεια, κύριε Υπουργέ; Έχουμε βελτιωμένη εικόνα της χώρας στους μισθούς και στις συντάξεις; Έχουμε αγοραστική δύναμη; Είμαστε δεύτεροι από το τέλος στην Ευρώπη σε αγοραστική δύναμη. Έχουμε εικόνα παραδείσου στους φόρους; Έχουμε υποδομές; Ή μήπως έχουμε αύξηση του ποσοστού ιδιοκατοίκησης ή έστω σταθεροποίηση των ενοικίων; Όχι, κύριε Υπουργέ. Αυτή είναι η απάντηση. Αν ζείτε σε αυτή τη χώρα, όπως λέτε συχνά, αυτό θα πρέπει να το ξέρετε.

Όπως θα πρέπει να θυμάστε ότι αυτόν τον έναν χρόνο κριθήκατε για την οικονομική και την κοινωνική πολιτική σας. Σας έκρινε ο λαός με απαξίωση και αποστασιοποίηση, με καθίζηση στις ευρωεκλογές. Με αυτόν τον τρόπο απάντησε στην αλαζονεία του 41% που είχατε πέρυσι και έτσι θα συνεχίσει να κάνει μέχρι και τις επόμενες εθνικές εκλογές, που σίγουρα δεν θα αργήσουν.

Τον Σεπτέμβρη, λοιπόν, σε ένα κλίμα αμφισβήτησης και απαξίωσης η Κυβέρνησή σας επιδόθηκε σε μια αγωνιώδη προσπάθεια να μετατρέψει το κοινωνικό κλίμα εναντίον της. Ήταν τότε που εξαγγέλθηκαν τα ημίμετρα της ΔΕΘ και παράλληλα, διαφημίσατε στον ελληνικό λαό, που στενάζει, τις υποτιθέμενες επτά αλήθειες σας για την οικονομία. Ακούστε, λοιπόν, με ποια στρεβλή εικόνα αυτή η Κυβέρνηση εν έτει 2024 απευθύνεται στον ελληνικό λαό και προσπαθεί να κάνει το μαύρο άσπρο.

Είπατε σαν πρώτη δήθεν αλήθεια «πάνω από πεντακόσιες χιλιάδες πολίτες βρήκαν δουλειά τα τελευταία πέντε χρόνια». Δεν μας είπατε, όμως, ποια είναι η συμβολή της Κυβέρνησης στην εύρεση εργασίας. Διαρκείς παρατάσεις συμβάσεων εργασίας από την εποχή του COVID-19. Λήξη των συμβάσεων εργασίας των εποχικών πυροσβεστών, που τους δείξατε την πόρτα της εξόδου μετά από όσα προσέφεραν στις πυρκαγιές τόσα χρόνια. Ο χώρος της υγείας παραμένει υποστελεχωμένος από γιατρούς και νοσηλευτές, το ίδιο και ο χώρος της παιδείας από δασκάλους και νηπιαγωγούς. Οι Οργανισμοί Τοπικής Αυτοδιοίκησης υπολειτουργούν, το ίδιο και ο ευρύτερος δημόσιος τομέας. Άρα, τη μείωση της ανεργίας την έχει αναλάβει, κύριοι της Κυβέρνησης, ο χώρος του επιχειρείν και μάλιστα, εσείς, σε μια παγκόσμια καινοτομία, έχετε φορολογήσει οριζόντια την απασχόληση υπαλλήλου, επιβάλλοντας τεκμήριο.

Είπατε σαν δεύτερη τάχα μου αλήθεια «τα τελευταία πέντε χρόνια ο κατώτατος και μέσος μισθός στην Ελλάδα έχουν αυξηθεί περισσότερο από τις τιμές». Στην Ελλάδα, κύριε Υπουργέ, περισσότερο από τις τιμές δεν αυξήθηκε τίποτα. Θα άξιζε, εκτός από εφόδους σε υποκαταστήματα ΕΦΚΑ, σε αυτή τη θητεία σας να πάτε και σε κάποιο σουπερμάρκετ: γιαούρτι, τυριά, πατάτες, μοσχάρι, λάδι έχουν από τις μεγαλύτερες αυξήσεις σε όλη την Ευρώπη. Σε όλα τα είδη πρώτης ανάγκης συνολικά οι αυξήσεις ξεκινούν από 1,8% στα ψάρια και φτάνουν το 49,3% στη ζάχαρη από το 2022 έως σήμερα, μέσα σε δύο μόλις χρόνια: Οι τιμές των ενοικίων, που τάχα έχετε λάβει μέτρα στήριξης για το στεγαστικό; Η αύξηση των τιμών το β΄ τρίμηνο του 2024 σε σχέση με το αντίστοιχο τρίμηνο του 2023 ήταν 10,7% για τα νέα διαμερίσματα και 8,3% για τα παλαιά.

Ναι, λοιπόν, αυξήθηκε ο κατώτατος μισθός στην Ελλάδα, αλλά δεν φτάνει καν για να απαλύνει το τεράστιο κύμα της ακρίβειας στη χώρα. Οι αυξήσεις, οι πενιχρές αυξήσεις δεν καταλήγουν στην τσέπη του εργαζόμενου. Καταλήγουν στην ακριβή ενέργεια, στο ακριβό σουπερμάρκετ, στο ακριβό ενοίκιο.

Να συνεχίσω με την τρίτη υποτιθέμενη αλήθεια, κύριε Υπουργέ. Είπατε στον κόσμο ότι οι αμοιβές και τα εισοδήματα στην Ελλάδα αυξάνονται γρηγορότερα από την Ευρώπη. Επομένως, η Κυβέρνησή σας αμφισβητεί επίσημα τα στοιχεία της Eurostat, που για να ακριβολογούμε δεν μας έκαναν σοφότερους, γιατί το βλέπουμε στην πράξη ότι δεν υπάρχουν επαρκή εισοδήματα. Δεν ξέρω τι αμφισβητείτε. Τα επίσημα στοιχεία; Τη Eurostat; Ότι είμαστε στην προτελευταία θέση; Ή τη λογική μας;

Ο ρυθμός ανάπτυξης το 2024 βρίσκεται κάτω από τον μισό στόχο που εσείς θέσατε, που φαντάζομαι ήταν έτσι και αλλιώς ένας στόχος φειδωλός. Τι πήγε λάθος, λοιπόν και η Ελλάδα βρίσκεται στις τελευταίες θέσεις σε αγοραστική δύναμη κατά την Eurostat; Έχετε απαντήσει; Θα την ακούσουμε, φαντάζομαι, αργότερα στην ομιλία σας, όπως θα ακούσουμε και τι συμβαίνει και η Ελλάδα καταγράφεται σε μελέτες τον Οκτώβριο του 2024 στην τελευταία θέση στην Ευρωπαϊκή Ένωση στην οικονομική ελευθερία.

Τέταρτη σε σειρά «αλήθεια» -εντός εισαγωγικών και αυτή. Ισχυρίζεστε ότι στην Ελλάδα παρατηρείται υψηλότερος ρυθμός αύξησης της ατομικής κατανάλωσης, αποκρύπτοντας ότι η αύξηση αυτή καθορίστηκε από αύξηση ζήτησης σε προσφορές, οικονομικά προϊόντα, εκπτώσεις. Ο κόσμος δεν αγοράζει, εάν δεν υπάρχει χαμηλή προσφορά τιμής.

Πέμπτη σε σειρά «αλήθεια» -εντός εισαγωγικών και αυτή. Διαβάζω το απίστευτο: «Το πραγματικό κατά κεφαλήν εισόδημα έχει αυξηθεί στην Ελλάδα σε βαθμό σημαντικά υψηλότερο του ευρωπαϊκού μέσου όρου». Έχετε ίντερνετ στο Υπουργείο Οικονομικών; Γιατί εγώ στο διαδίκτυο μπόρεσα και το έψαξα και διάβασα άλλα πράγματα.

Τον Μάρτιο του 2024 το υψηλότερο κατά κεφαλήν ΑΕΠ καταγράφεται στο Λουξεμβούργο, στην Ιρλανδία, στην Ολλανδία. Ακολουθούν Δανία, Αυστρία, Βέλγιο, Σουηδία και η Ελλάδα βρίσκεται στην 26η θέση με κάτω από αυτή μόνο τη Βουλγαρία. Αλλά και στο καθαρό διαθέσιμο εισόδημα των νοικοκυριών η χώρα μας βρισκόταν τον Σεπτέμβριο στη 19η θέση. Αυτό, κύριε Υπουργέ, δεν το λέει κανείς «υψηλότερες θέσεις του ευρωπαϊκού μέσου όρου».

Κύριε Υπουργέ, τώρα νομίζω ότι ακολουθούν τα χειρότερα. Η Ελλάδα, λέτε, είναι σταθερά στις πρώτες θέσεις στην απορρόφηση ευρωπαϊκών κονδυλίων. Η χώρα μας διαχειρίζεται τους περισσότερους κατά κεφαλήν ευρωπαϊκούς πόρους στην Ευρωπαϊκή Ένωση.

Παίρνουμε πόρους, όμως, η πολιτική σας -η αδυναμία, καλύτερα, που δείχνετε σε συγκεκριμένα συμφέροντα- έχει οδηγήσει τη χώρα σε ένα πρωτοφανές και αρνητικό ρεκόρ: Βρίσκεται τελευταία σε επενδύσεις και με τις επενδυτικές δαπάνες επιχειρήσεων να παραμένουν οι χαμηλότερες στην Ευρωπαϊκή Ένωση. Η απορρόφηση των ευρωπαϊκών κονδυλίων συνεχίζει να είναι υπόθεση ολίγων και εκλεκτών. Πήγαν 10 δισεκατομμύρια ευρώ σε τριακόσιες πενήντα μεγάλες επιχειρήσεις και μόλις 1,5 δισεκατομμύριο απέμειναν για τις μικρομεσαίες.

Την ίδια στιγμή που εσείς διαφημίζετε την απορρόφηση ευρωπαϊκών κονδυλίων, η μικρομεσαία επιχείρηση σε συντριπτικό ποσοστό πάνω από 90% δηλώνει ότι έχει άγνοια των προγραμμάτων του Ταμείου Ανάκαμψης και ότι δικαιούται να υπαχθεί σε αυτά.

Για το τέλος, κύριε Υπουργέ, άφησα το καλύτερο. Είπατε ότι οι καταθέσεις των Ελλήνων αυξάνονται και το χρέος των νοικοκυριών μειώνεται. Μα, στην εισηγητική έκθεση παραδέχεστε ότι ο ρυθμός ανόδου των καταθέσεων έχει πέσει στο μισό και ότι αυξάνεται η ζήτηση τραπεζικών δανείων.

Δεν είναι θετικό αυτό, κύριε Υπουργέ, όπως γράφεται. Δεν σημαίνει μόνο ότι αυξάνονται οι επενδύσεις. Σημαίνει, κυρίως, ότι το τραπεζικό σύστημα είναι ένας ανεξέλεγκτος πυλώνας της οικονομίας που συμβάλλετε με τους πολίτες και πατάει πάνω στην ανάγκη τους για τη ρευστότητα, ρευστότητα που δεν έχουν με άλλο τρόπο, χωρίς όρους και χωρίς νομοθετικά όρια ή, μάλλον, με όρους κερδοσκοπίας. Προδιατυπωμένοι όροι στις συμβάσεις, τόκοι αυξημένοι, προμήθειες στις βασικές συναλλαγές, δηλαδή κερδοσκοπία του τραπεζικού συστήματος από παντού.

Ο Πρωθυπουργός της χώρας έσπευσε να καθησυχάσει ότι δεν θα υπάρξει κανένας νομοθετικός περιορισμός στην ασυδοσία των τραπεζών.

Κυρίες και κύριοι συνάδελφοι, σκεφτείτε μια μικρομεσαία επιχείρηση τους τελευταίους δώδεκα μήνες. Ας φέρω ένα παράδειγμα από τη γενέτειρά μου, μια επιχείρηση στο Ηράκλειο της Κρήτης, όπου πρόσφατα συνάντησα σχετικούς φορείς και άκουσα αυτά που σας μεταφέρω.

Ο κύκλος εργασιών της, αν στηρίζεται στον τουρισμό, είναι πέντε με έξι μήνες. Η μικρομεσαία αυτή επιχείρηση πλήρωσε φόρο εισοδήματος 1.100 ευρώ, τουλάχιστον, ανεξαρτήτως του τζίρου ή των μηνών που λειτούργησε. Αγόρασε 300 ευρώ POS, πληρώνει και συνδρομή και συντήρησή του, είτε χρησιμοποιεί το POS μια μέρα είτε τριακόσιες εξήντα πέντε ημέρες. Πληρώνει και προμήθεια ανά συναλλαγή. Επί έξι μήνες ανέμενε τη διασύνδεση του POS με ταμειακή μηχανή, για να μην πληρώσει πρόστιμο, με τεχνικούς που δεν ήταν διαθέσιμοι ή σε δίκτυο ίντερνετ που ούτε αυτό ήταν διαθέσιμο. Ο ΦΠΑ της μικρής αυτής επιχείρησης είναι ίδιος με την πολύ μεγάλη επιχείρηση, 24% και είναι ο τρίτος υψηλότερος στην Ευρώπη. Αν θέλει να είναι συνεπής στην καταβολή ασφαλιστικών εισφορών, θα πρέπει να πληρώσει πάλι χαράτσι-προμήθεια στην τράπεζα κάθε μήνα, παρ’ ότι μέσω τράπεζας είναι ο μόνος τρόπος να πληρώσεις στη χώρα μας τις ασφαλιστικές εισφορές.

Το ίδιο και αν τολμήσει να έχει λειτουργικά έξοδα, παραδείγματος χάριν, το ενοίκιό του, δημοτική ύδρευση, ρεύμα. Σε όλα προμήθεια! Αν έχει οφειλές στο δημόσιο, δεν προβλέπεται ρύθμιση δόσεων. Αν χρωστάει τραπεζικό δάνειο, δεν μπορεί να επικοινωνήσει πια με την τράπεζα, διότι το χρέος έγινε κόκκινο και έχει μεταβιβαστεί σε fund. Ή θα πτωχεύσεις ή θα μπεις στον εξωδικαστικό μηχανισμό, χωρίς άλλη διαπραγμάτευση.

Χρειάζεστε και άλλα; Η πρόσβαση στο Ταμείο Ανάκαμψης είναι έννοια άγνωστη και φυσικά, ακόμα και η πρόσβαση στην πληροφορία σκοντάφτει στη γραφειοκρατία.

Αυτή, λοιπόν, είναι η εικόνα μιας μικρής και μεσαίας επιχείρησης στην Ελλάδα του 2024 και χειρότερη θα είναι το 2025, διότι στον φετινό προϋπολογισμό δεν επιφυλάξατε αύξηση επενδύσεων. Για τις νεοφυείς επιχειρήσεις τα μέτρα σας κοστολογήθηκαν μόλις 40 εκατομμύρια ευρώ.

Και κλείνοντας, κύριε Πρόεδρε, μόνο η αξιόπιστη Αξιωματική Αντιπολίτευση, το ΠΑΣΟΚ, αναγνωρίζει σήμερα ότι οι επιδόσεις της ελληνικής οικονομίας προήλθαν από τις θυσίες του ελληνικού λαού.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το μεγαλύτερο μέρος των δημοσίων εσόδων προέρχεται από τον ΦΠΑ και τους ειδικούς φόρους κατανάλωσης. Αν δεν υπήρχε η καθημερινή θυσία των πολιτών, με τις πολιτικές σας δεν θα υπήρχε σταγόνα στα ταμεία. Και το πιο θλιβερό είναι ότι δεν υπάρχει στον ορίζοντα, δεν υπάρχει στον προϋπολογισμό σας ούτε ένα χειροπιαστό μέτρο ή παρέμβαση που θα ανακουφίσει ουσιαστικά αυτή τη θυσία.

Σε ένα κρεσέντο πρόκλησης, ο κύριος Υπουργός Υγείας μας ενημέρωσε ότι οι Έλληνες δεν είναι φτωχοί. Νομίζουν ότι είναι φτωχοί. Είναι, λοιπόν, ζήτημα αντίληψης και όχι επιβίωσης.

Δεν ξέρω ποια ανάγκη σας καλύπτει το να μαζεύεστε και να χειροκροτείστε μόνοι σας και να βαφτίζετε ευημερία αυτό που για τον λαό είναι καθημερινή ανασφάλεια, κόποι και αγωνία. Στο παραμύθι «Με τα ρούχα του Βασιλιά», ο Βασιλιάς ήταν γυμνός και όλοι του έλεγαν πως φορούσε ωραία ρούχα. Μόνο που ο ελληνικός λαός γνωρίζει τι περνάει, δεν έχει αυταπάτες και βλέπει ότι η Κυβέρνησή σας είναι πια γυμνή και εκτεθειμένη.

Το ΠΑΣΟΚ δεν θα υπερψηφίσει τον προϋπολογισμό αυτόν. Θα συνεχίσει να εκθέτει καθημερινά την Κυβέρνηση μέχρι το άδοξο τέλος της. Το ΠΑΣΟΚ αυτό το παιγνίδι, που ονομάζεται «success story αριθμών», θα το τερματίσει. Το ΠΑΣΟΚ είναι και θα είναι η προοπτική, η ελπίδα, η σιγουριά για ένα μέλλον με αφετηρία τον άνθρωπο και τερματισμό την κοινωνία. Χρωστάμε στον ελληνικό λαό για αυτές τις θυσίες του εδώ και δεκαπέντε χρόνια. Στο ίδιο έργο θεατές δεν θα είμαστε για πολύ. Αυτό το έργο σας σύντομα θα είναι παιγνίδι φαντασίας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Αθανάσιος Καββαδάς από τη Νέα Δημοκρατία.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχω την τιμή να ηγούμαι τον κρατικό προϋπολογισμό για το 2025 ως προς το σκέλος των δημοσίων επενδύσεων, τον προϋπολογισμό δηλαδή των δύο μεγάλων χρηματοδοτικών εργαλείων, του Προγράμματος Δημοσίων Επενδύσεων και του Ταμείου Ανάκαμψης, των εργαλείων που χρηματοδοτούν δημόσια έργα και υποδομές στο κέντρο και την περιφέρεια, ιδιωτικές επενδύσεις και μικρομεσαίες επιχειρήσεις, δράσεις για την κοινωνική συνοχή, τη δημόσια υγεία και την απασχόληση, για το περιβάλλον και την «πράσινη» ενέργεια, αλλά και για την αντιμετώπιση και πρόληψη κρίσεων.

Η πλειοψηφία των προϋπολογισμών των κυβερνήσεων της Νέας Δημοκρατίας καταρτίστηκαν και ψηφίστηκαν σε πολύ ειδικές και συχνά εξαιρετικά δυσχερείς συνθήκες.

Ο πρώτος έπρεπε να στήσει ξανά τη χώρα στα πόδια της μετά από το καταστροφικό τρίτο μνημόνιο. Θυμηθείτε πού ήταν το 2019 οι δημόσιες επενδύσεις. Ήταν μόλις 5,642 δισεκατομμύρια ευρώ. Σήμερα, έχουν υπερδιπλασιαστεί.

Οι επόμενοι προϋπολογισμοί καταρτίστηκαν στη σκιά της παγκόσμιας πανδημίας. Η κυβέρνηση έπρεπε να κρατήσει όρθια την οικονομία και την κοινωνία και το έκανε με μέτρα σχεδόν 50 δισεκατομμυρίων ευρώ και μάλιστα, χωρίς να διολισθήσουμε σε νέο δημοσιονομικό χάος. Το αντίθετο, μάλιστα.

Σήμερα, διανύουμε μια από τις πιο σταθερές δημοσιονομικές περιόδους. Σε αυτό συνέβαλε ένα νέο χρηματοδοτικό εργαλείο, που διεκδίκησε δυναμικά η χώρα μας και ο Πρωθυπουργός Κυριάκος Μητσοτάκης, το Ταμείο Ανάκαμψης. Εξασφαλίστηκαν 30 δισεκατομμύρια ευρώ το 2021, τα οποία πλέον έχουν γίνει 36 δισεκατομμύρια και προστέθηκαν στα σχεδόν 42 δισεκατομμύρια του ΕΣΠΑ 2021-2027 και της Κοινής Αγροτικής Πολιτικής.

Με αυτά τα εργαλεία μπόρεσε η Κυβέρνηση να αντιμετωπίσει τις κρίσεις και του κορωνοϊού και τις συνέπειες του πολέμου στην Ουκρανία, την παγκόσμια ενεργειακή κρίση, την κρίση πληθωρισμού, τις φυσικές καταστροφές. Και όχι μόνο κράτησε όρθια τη χώρα, αλλά την έβαλε σε τροχιά ανάπτυξης και μάλιστα, με τέτοιο ρυθμό και με τέτοια συνέπεια, ώστε το 2023, έπειτα από δεκατρία ολόκληρα χρόνια, η χώρα μας ανέκτησε την επενδυτική βαθμίδα.

Με την ίδια ευελιξία, με την ίδια αξιοπιστία και αποτελεσματικότητα, η Κυβέρνηση συνεχίζει και για το 2025 να αξιοποιεί τα μεγάλα χρηματοδοτικά εργαλεία, το Πρόγραμμα Δημοσίων Επενδύσεων και το Ταμείο Ανάκαμψης, που διαπερνούν κάθε πτυχή όχι μόνο της ανάπτυξης, αλλά και της καθημερινότητας.

Συνολικά ο προϋπολογισμός των δημοσίων επενδύσεων για το 2025 προβλέπει 6,450 δισεκατομμύρια ευρώ από συγχρηματοδοτούμενους πόρους και 2,750 δισεκατομμύρια ευρώ από εθνικούς πόρους και 4,9 δισεκατομμύρια ευρώ από το σκέλος των χορηγήσεων του Ταμείου Ανάκαμψης, δηλαδή συνολικά 14,1 δισεκατομμύρια ευρώ. Επειδή νωρίτερα χρησιμοποίησα τη λέξη ευελιξία, αξίζει να επισημάνω ότι ο προϋπολογισμός του Προγράμματος Δημοσίων Επενδύσεων για το 2024 αυξήθηκε δύο φορές συνολικά, κατά 1,3 δισεκατομμύριο ευρώ. Γιατί; Για να κλείσουν δράσεις του ΕΣΠΑ 2014-2020, γιατί θέλουμε να διατηρήσουμε και να βελτιώσουμε την πέμπτη θέση που έχει κατακτήσει η χώρα μας στην Ευρώπη στην απορρόφηση του ΕΣΠΑ και την έκτη θέση στην απορρόφηση του Ταμείου Ανάκαμψης. Και αυτό χρειάζεται ευελιξία, χρειάζεται και αποτελεσματικότητα.

Από την πρώτη στιγμή η Κυβέρνηση έβαλε στόχο την αξιοποίηση των χρηματοδοτικών εργαλείων με ταχύτητα, με διαφάνεια, με αποτελεσματικότητα, με λογοδοσία. Και το πέτυχε με σχέδιο, αλλά και με διαρθρωτικές μεταρρυθμίσεις, όπως ο ν.5140/2024 για το Αναπτυξιακό Πρόγραμμα Δημοσίων Επενδύσεων που μεταξύ άλλων απλοποιεί τις διαδικασίες ένταξης, τις διαδικασίες χρηματοδότησης και προγραμματισμού των έργων, επιταχύνει την αξιοποίηση και την απορρόφηση των πόρων και βελτιώνει τον συντονισμό μεταξύ των εμπλεκόμενων φορέων.

Με αυτές τις αρχές πάμε να δούμε τι θα κάνουμε με τα 14,1 δισεκατομμύρια ευρώ για τις δημόσιες επενδύσεις το 2025. Κατ’ αρχάς, θα συνεχίσουμε τις δράσεις του ΕΣΠΑ 2021-2027 για τον ψηφιακό μετασχηματισμό επιχειρήσεων, την πράσινη ενέργεια για την κυκλική οικονομία, τις μεταφορές, την καταπολέμηση της φτώχειας και της ανεργίας, την πρόληψη και την αντιμετώπιση φυσικών καταστροφών. Εδώ πρέπει να επισημάνω ότι 600 εκατομμύρια ευρώ θα δεσμεύονται πλέον κάθε χρόνο σε ειδικό πρόγραμμα από το εθνικό σκέλος του Προγράμματος Δημοσίων Επενδύσεων για αυτόν τον σκοπό. Παράλληλα, θα συνεχιστούν και θα αναπτυχθούν νέες δράσεις του Ταμείου Ανάκαμψης, όπως η ανακατασκευή κέντρων υγείας και νοσοκομείων, η συνέχιση των προγραμμάτων πρόληψης στην υγεία, η χρηματοδότηση των απογευματινών χειρουργείων, η ψηφιοποίηση μεταξύ άλλων των ιστορικών αρχείων και συμβολαίων των κτηματολογικών γραφείων, προγράμματα πολιτικής προστασίας, η επαγγελματική κατάρτιση για δέκα χιλιάδες ανέργους, η βελτίωση της οδικής ασφάλειας, η αναβάθμιση και δημιουργία ενεργειακά αποδοτικών τουριστικών λιμένων, η κατασκευή νέας γραμμής του προαστιακού σιδηροδρόμου στη δυτική Αττική.

Βεβαίως, μη λησμονούμε το δανειακό σκέλος του Ταμείου Ανάκαμψης. Και επειδή πολλά ακούγονται ότι το ταμείο έγινε για τις μεγάλες επιχειρήσεις, να επισημάνω ότι τα εκατόν ογδόντα τρία από τα τριακόσια πενήντα ένα δάνεια που έχουν χρηματοδοτηθεί από το δανειακό σκέλος, αφορούν σε μικρές και σε μεσαίες επιχειρήσεις, και αυτό επιπλέον των επιχορηγήσεων ύψους 1,4 δισεκατομμυρίου ευρώ που έχουν κατευθυνθεί μέσα από διάφορες δράσεις σε τριακόσιες πενήντα εννιά χιλιάδες μικρομεσαίες επιχειρήσεις. Για το 2025 το δανειακό σκέλος του Ταμείου Ανάκαμψης θα χρηματοδοτήσει μεταξύ άλλων το πρόγραμμα «Σπίτι μου 2» για την απόκτηση πρώτης κατοικίας από νέους και ζευγάρια και το πρόγραμμα «Αναβαθμίζω το Σπίτι μου» για την ενεργειακή αναβάθμιση είκοσι χιλιάδων κατοικιών.

Κυρίες και κύριοι συνάδελφοι, αυτή είναι η εικόνα της επένδυσης για το 2025. Και έτσι θα συνεχιστεί και το 2026 με προϋπολογισμό που θα διαμορφωθεί κοντά στα 16 δισεκατομμύρια ευρώ. Μέσα στην τριετία 2024-2026, θα υλοποιηθεί το μεγαλύτερο πρόγραμμα δημοσίων επενδύσεων που είχε ποτέ η χώρα, συνολικού ύψους 42 δισεκατομμυρίων ευρώ. Και παρ’ όλο που, όπως είπα, τα εργαλεία αυτά διαπερνούν κάθε πτυχή της καθημερινότητας, αποτελούν μόνο έναν πυλώνα στη συνεχιζόμενη κυβερνητική πολιτική για ανάπτυξη με ευημερία. Και αναφέρομαι σε ανάπτυξη που δεν προέρχεται από το υστέρημα των πολιτών, αλλά αντίθετα προέρχεται από την αύξηση των εισοδημάτων και τη μείωση των φόρων. Ο μέσος μισθός μέχρι το 2023 είχε αυξηθεί κατά 20%, ενώ ως προς τους φόρους η Ελλάδα εμφάνισε τη μεγαλύτερη μείωση μεταξύ 2022 και 2023 σε όλη την Ευρώπη από 42,8% του ΑΕΠ σε 40,7%.

Ο άλλος πυλώνας είναι οι κοινωνικές δαπάνες, όπως αυτές της υγείας, που από το 2019 θα έχουν αυξηθεί συνολικά 74% και της παιδείας όπου ο προϋπολογισμός αυξάνεται περισσότερο από 250 εκατομμύρια ευρώ, σε σχέση με το 2024. Και βέβαια, ο τρίτος πυλώνας είναι τα μέτρα για τη μείωση των φόρων, την ενίσχυση των εισοδημάτων και τις έκτακτες οικονομικές ενισχύσεις. Αυτή η Κυβέρνηση από την πρώτη μέρα της θητείας της έχει μειώσει εξήντα φόρους και το 2025 θα μειωθούν δώδεκα ακόμα, με συνολικό κόστος 1,1 δισεκατομμύριο ευρώ. Και παράλληλα, έχει αυξήσει και θα αυξήσει ακόμα περισσότερο εντός του 2025 τις συντάξεις κατά 2,4% και τους μισθούς των δημοσίων υπαλλήλων, ώστε ο εισαγωγικός μισθός να μην υπολείπεται του κατώτατου μισθού, που αυξήθηκε από τα 650 ευρώ το 2019, σε 830 ευρώ σήμερα, και υπάρχει σχέδιο μέχρι το 2027 να έχει φτάσει τα 950 ευρώ.

Βεβαίως, μην ξεχνάμε ότι επανήλθαν και οι τριετίες στον ιδιωτικό τομέα. Αυτή είναι και η απάντησή μας στην ακρίβεια, η αύξηση του πραγματικού εισοδήματος, η οποία τα τελευταία χρόνια υπερβαίνει σωρευτικά τον πληθωρισμό. Θα μου πείτε: ζουν όλοι άνετα; Όχι βέβαια. Κατ’ αρχάς η δεκαετής κρίση έχει ήδη πλήξει τα εισοδήματα των νοικοκυριών, καθιστώντας τα πιο ευάλωτα και στην πληθωριστική κρίση το 2021-2023. Κατά δεύτερον, το κόστος της ενέργειας ροκανίζει τα έσοδα των νοικοκυριών. Είναι ένα διεθνές πρόβλημα ιδιαίτερα οξύ στην Ελλάδα και δεν είναι τυχαίο ότι και ο Πρωθυπουργός έχει αναδείξει την απουσία ενιαίας αγοράς ενέργειας στην Ευρώπη ως μία από τις αιτίες της στρέβλωσης. Κατά τρίτον, τα ενοίκια έχουν γίνει σχεδόν απαγορευτικά, ειδικά για τους νέους ανθρώπους και τις νέες οικογένειες. Για αυτό και οι πολιτικές της Κυβέρνησης και για το στεγαστικό πρόβλημα, αλλά και για το δημογραφικό, είναι επίσης και κρίσιμες και χρήσιμες.

Παράλληλα, συνεχίζεται το κυνήγι της αισχροκέρδειας. Τα πρόστιμα έχουν εξαπλασιαστεί τον τελευταίο χρόνο, ενώ θα επεκταθεί για κάποιο διάστημα μέσα στο 2025 ο περιορισμός του περιθωρίου κέρδους. Αυτά είναι η απάντηση στον πληθωρισμό. Δεν υπάρχουν μαγικές λύσεις, όπως αυτές που νόμιζαν κάποιοι συνάδελφοι της Αντιπολίτευσης ότι ανακάλυψαν, για παράδειγμα, στην Ισπανία με τη μείωση του ΦΠΑ, ο οποίος μάλιστα, σταδιακά επανέρχεται. Αντιθέτως, τα μέτρα της Κυβέρνησης φέρνουν αποτελέσματα. Ήδη τον τελευταίο μήνα είχαμε αποπληθωρισμό 0,72% στις τιμές στα σουπερμάρκετ. Το 2024 θα κλείσει με πληθωρισμό στο 2,7%, ενώ το 2025 θα αποκλιμακωθεί ακόμα περισσότερο στο 2,4%.

Επομένως, ο έλεγχος των τιμών δεν προκύπτει μέσα από μαγικές και ανέφικτες λύσεις. Είναι μια καθημερινή, μια διαρκής μάχη, μια μάχη που την κερδίζουμε, κυρίες και κύριοι συνάδελφοι, μια μάχη που κερδίζει η χώρα σε όλα τα μέτωπα. Ο ρυθμός ανάπτυξης το 2024 είναι 2,2%, ενώ για το 2025 προβλέπεται 2,3%, και είναι σημαντικό ότι είναι πάνω από τον μέσο όρο της Ευρωζώνης. Το 2025 θα έχουμε πρωτογενές πλεόνασμα 2,4%, το τέταρτο υψηλότερο στην Ευρώπη. Το ΑΕΠ θα αυξηθεί το 2025 κατά 10 δισεκατομμύρια ευρώ. Οι επενδύσεις θα αυξηθούν κατά 8,4%. Η ανεργία, που το 2019 ήταν στο 17,9%, το 2025 θα πέσει για πρώτη φορά κάτω από 10%, στο 9,7%. Το δημόσιο χρέος θα πέσει στο 147,5% του ΑΕΠ. Θυμίζω ότι το 2019 ήταν 180,6%. Και όλα αυτά γίνονται με απόλυτη δημοσιονομική πειθαρχία, παρά το γεγονός ότι η Κυβέρνηση υλοποιεί παράλληλα το μεγαλύτερο εξοπλιστικό πρόγραμμα για την αμυντική θωράκιση της χώρας, όπου για το 2025 θα διατεθούν 1,641 δισεκατομμύριο ευρώ, ποσό σχεδόν διπλάσιο από το 2024 και αυξημένο κατά 73% σε σχέση με το 2019.

Οι αναβαθμίσεις της ελληνικής οικονομίας από τους διεθνούς οίκους που συνεχίζονται, σημαίνουν ότι η Ελλάδα μπορεί να δανείζεται πλέον με πολύ πιο ευνοϊκούς όρους, φθηνότερα από ό,τι δανείζεται, για παράδειγμα, η Ιταλία. Είναι ώρα, όπως είπε και ο Πρωθυπουργός, οι τράπεζες να αρχίσουν να επιστρέφουν το μερίδιο της ανάπτυξης που τους αναλογεί και γι’ αυτό άλλωστε προανήγγειλε παρεμβάσεις για τον τραπεζικό τομέα.

Κυρίες και κύριοι συνάδελφοι, η Κυβέρνηση παρουσιάζει έναν προϋπολογισμό ανάπτυξης και ευημερίας με δημοσιονομική πειθαρχία, μακριά από ανέξοδες εξαγγελίες και ανέφικτες προτάσεις χωρίς κοστολόγηση και χωρίς αντίκρισμα σαν αυτές της Αντιπολίτευσης. Οι Έλληνες πολίτες έχουν κλείσει οριστικά τους λογαριασμούς τους με τον λαϊκισμό. Κρίνουν, συγκρίνουν και αξιολογούν. Γι’ αυτό και η στήριξη της πλειοψηφίας του ελληνικού λαού στην Κυβέρνηση του Κυριάκου Μητσοτάκη δεν είναι συγκυριακή. Στηρίζουν σταθερότητα, ορθολογικές επιλογές που πάνε τη χώρα μπροστά.

Ο προϋπολογισμός που έρχεται προς ψήφιση στο Κοινοβούλιο αναδεικνύει αυτές τις επιλογές για την ανάπτυξη, την επένδυση στις υποδομές, τη στήριξη της ιδιωτικής οικονομίας, την κοινωνική συνοχή, την ενίσχυση της άμυνας της χώρας που τώρα είναι πιο κρίσιμη από ποτέ. Η ψήφιση του προϋπολογισμού έχει χαρακτήρα ψήφου εμπιστοσύνης. Η εμπιστοσύνη των πολιτών, όμως, προς την Κυβέρνηση είναι μια διαδικασία καθημερινής επιβεβαίωσης. Έτσι ξεκινήσαμε και έτσι θα συνεχίσουμε, κερδίζοντας αυτή την εμπιστοσύνη με έργα, πράξεις και μετρήσιμα αποτελέσματα.

Σας καλώ, αγαπητοί συνάδελφοι, το βράδυ της Κυριακής να υπερψηφίσετε τον κρατικό προϋπολογισμό του 2025.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ανδρέας Παναγιωτόπουλος από τον ΣΥΡΙΖΑ.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, ήρθε η ώρα να μιλήσει η «ανέξοδη Αντιπολίτευση», όπως είπε ο προηγούμενος συνάδελφος. Πού όμως; Στην πολυέξοδη Κυβέρνηση. Διότι, έχουμε την πιο πολυμελή Κυβέρνηση στα χρονικά. Δεν φτάνει αυτό, δώσαμε αύξηση 44% στους εξωκοινοβουλευτικούς Υπουργούς, για να μην αδικούνται σε σχέση με τους κοινοβουλευτικούς Υπουργούς. Αυτές είναι οι ημέρες σας.

Η Ελλάδα, λοιπόν, με την υπερδεκαετή κρίση που ταλάνισε τον ελληνικό λαό, έχασε το 25% του ΑΕΠ της και αντί μετά από την έξοδο από τα μνημόνια, που πέτυχε η κυβέρνηση του ΣΥΡΙΖΑ - Προοδευτική Συμμαχία το 2018, η χώρα να ανορθωθεί, με την πολιτική σας -πεντέμισι χρόνια τώρα- η ανάπτυξη παραμένει ουσιαστικά καθηλωμένη, η ακρίβεια πλήττει βάναυσα τα ελληνικά νοικοκυριά, ενώ οι κοινωνικές και οικονομικές ανισότητες συντηρούνται και διευρύνονται. Αντί, λοιπόν, να διδαχτείτε από την επώδυνη εμπειρία της προηγούμενης δεκαετίας, συνεχίζετε στη ίδια σοϊμπλικής έμπνευσης γραμμή, την πολιτική των υπερπλεονασμάτων που αποτελεί τη βάση και του προϋπολογισμού του 2025, ενώ δεν είμαστε σε μνημονιακή κατάσταση. Είναι μια πολιτική λιτότητας, εχθρική για την κοινωνία, η οποία καθηλώνει χαμηλά τους μισθούς και τις συντάξεις, όπως είδαμε εξάλλου στην ψήφιση του πρόσφατου νομοσχεδίου για τον κατώτατο μισθό, περιορίζοντας, ταυτόχρονα, τις κοινωνικές δαπάνες.

Μόνο την τριετία 2023-2025, η υπέρβαση ήταν 4,83 δισεκατομμύρια ευρώ σε υπερπλεονάσματα, χωρίς να υπάρχει αντίστοιχη υποχρέωση από κάποια πλευρά της Κομισιόν. Συνολικά για την εξυπηρέτηση του δημοσίου χρέους το 2025 θα διατεθούν 13,5 δισεκατομμύρια ευρώ, όσα προϋπολογίζονται να διατεθούν συνολικά για την υγεία και για την παιδεία του ελληνικού λαού. Οι έμμεσοι φόροι εξακολουθούν να διαδραματίζουν καίριο ρόλο στα έσοδα, γεγονός που υποδεικνύει την άδικη πτυχή του φορολογικού μας συστήματος, καθώς και οι έμμεσοι φόροι επιβαρύνουν δυσανάλογα τις χαμηλά εισοδηματικές κατηγορίες.

Τα συνολικά φορολογικά έσοδα το 2025 θα ανέλθουν σε 69,2 δισεκατομμύρια ευρώ, σε σχέση με τα 66,7 δισεκατομμύρια ευρώ το 2024. Το μεγαλύτερο μέρος θα προέλθει από την έμμεση φορολογία, η οποία ως γνωστόν επιβαρύνει όλους τους φορολογούμενους, ανεξάρτητα από το εισόδημά τους. Τον ίδιο έμμεσο φόρο στα τρόφιμα, για παράδειγμα, πληρώνει ο συνταξιούχος ή ο χαμηλόμισθος με έναν υψηλόμισθο ή ιδιοκτήτη μιας μεγάλης επιχείρησης.

Στον προϋπολογισμό του 2025 στο ποσοστό των κρατικών εσόδων που προέρχεται από τον ΦΠΑ παρουσιάζεται αύξηση στο 38,5% των συνολικών φορολογικών εσόδων, ενώ την ίδια στιγμή τα έσοδα από τον φόρο κεφαλαίου, ο οποίος αφορά και στα υπερκέρδη των επιχειρήσεων κι ο οποίος μπορεί να λειτουργήσει προς την κατεύθυνση, βέβαια, μιας δίκαιης αναδιανομής των εισοδημάτων σε μια κοινωνία, παραμένουν σχεδόν στάσιμα, με μια μικρή αύξηση της τάξης του 1%. Πρόκειται για μια άδικη, αλλά και αντιλαϊκή δομή του φορολογικού συστήματος που διατηρείται με τον νέο προϋπολογισμό, εξυπηρετώντας, βέβαια, τις βασικές ιδεοληπτικές επιλογές σας.

Στις επενδύσεις για το 2023, η Ευρωπαϊκή Ένωση βρίσκεται κατά μέσο όρο στο 22% και η Ελλάδα μόλις στο 14%, ενώ έχουμε υποχώρηση των επενδύσεων κατά 14% στο πρώτο εξάμηνο του 2024, σε σχέση με το αντίστοιχο περυσινό εξάμηνο. Εδώ περιλαμβάνονται και οι αγορές, βέβαια, των οπλικών συστημάτων από τις Ένοπλες Δυνάμεις. Επομένως, δεν είναι ξεκάθαρο πόσες από αυτές αφορούν αποκλειστικά στην ανάπτυξη.

Τα ποσοστά αυξήσεων για τους μισθούς που αναφέρονται στον προϋπολογισμό μοιάζουν μεγάλα. Ο κ. Μητσοτάκης μιλάει για δώδεκα αυξήσεις αποδοχών, υπολογίζοντας μέσα σε αυτές και τα 12 ευρώ τον μήνα που θα πάρουν οι δημόσιοι υπάλληλοι. Αυτό που γνωρίζουν οι εργαζόμενοι και φαίνεται να αγνοεί η Κυβέρνηση είναι ότι οι μισθοί παραμένουν χαμηλοί, ενώ οι όποιες μικρές αυξήσεις εξανεμίζονται από την ακρίβεια, κυρίως στα τρόφιμα, αλλά και στα ενοίκια.

Ο πραγματικός μέσος μισθός στην Ελλάδα βρίσκεται στην τελευταία θέση των ευρωπαϊκών χωρών στον ΟΟΣΑ. Το πραγματικό ωρομίσθιο βρίσκεται στην τελευταία θέση της Ευρωπαϊκής Ένωσης, όπως και η αγοραστική δύναμη των Ελλήνων πολιτών. Ταυτόχρονα, είμαστε φειδωλοί στις δημόσιες δαπάνες. Ναι, να μιλάμε για ορθολογικές και αποτελεσματικές δαπάνες, αλλά η Κυβέρνηση της Νέας Δημοκρατίας τις εξαντλεί στις λεγόμενες ψεύτικες εξοικονομήσεις.

Ο προϋπολογισμός του 2025 ουσιαστικά προβλέπει υποχρηματοδότηση βασικών τομέων του κοινωνικού κράτους, όπως της υγείας, της παιδείας, των ΟΤΑ και ιδίως των δήμων. Συνάμα, περιλαμβάνει αύξηση φόρων κατά 2,5 δισεκατομμύρια ευρώ, επιβαρύνοντας ελεύθερους επαγγελματίες, μισθωτούς και συνταξιούχους. Παραμένει ένας προϋπολογισμός που κατευθύνει τις δημόσιες δαπάνες για την εξωτερική και εσωτερική ασφάλεια, αφήνοντας τη δημόσια υγεία και παιδεία στην μοίρα τους και επιβαρύνοντας το ήδη υπερφορτωμένο, λόγω πληθωρισμού, κόστος ζωής των πολιτών, με ιδιωτικές δαπάνες στους δύο αυτούς κρίσιμους για την κοινωνία τομείς.

Όσον αφορά στην Υγεία, στον προϋπολογισμό του 2024 η δαπάνη για την Υγεία προβλεπόταν στα 12,82 δισεκατομμύρια, δηλαδή το 5,48% του ΑΕΠ. Στον προϋπολογισμό του 2025 η δαπάνη υγείας προβλέπεται στα 13,46 δισεκατομμύρια, αύξηση κατά 640 εκατομμύρια. Εσείς, βεβαίως, μένετε εκεί, διά του Υπουργού Υγείας. Όμως, για να δούμε, σε σχέση με το ΑΕΠ σε τι αντιστοιχεί; Αντιστοιχεί σε μείωση ως ποσοστό του ΑΕΠ και κατεβαίνει στο 5,43%. Το λέω επειδή καυχάστε και τονίζετε πόσο ανεβαίνει το ΑΕΠ στη χώρα και πόσο στις άλλες χώρες και ούτω καθεξής. Αυτό σημαίνει ότι ενώ η Κυβέρνηση, ο κ. Γεωργιάδης, κομπορρημονούν ότι θα διατεθούν περισσότεροι οικονομικοί πόροι από πέρυσι, χρηματοδοτούν, ουσιαστικά, με λιγότερα τον κοινωνικά ευαίσθητο τομέα της Υγείας.

Επομένως, παρά την τυπική αύξηση της δαπάνης για την Υγεία, ουσιαστικά έχουμε μείωσή της, όταν η δαπάνη αυτή συγκρίνεται με το ΑΕΠ. Εάν σε αυτό προσθέσουμε ότι ο μέσος όρος της δημόσιας δαπάνης για την υγεία στην Ευρωπαϊκή Ένωση το 2022 ήταν 7,6% του ΑΕΠ, το συμπέρασμα είναι ότι ενώ η Ελλάδα είναι η δεύτερη χειρότερη χώρα της Ένωσης όσον αφορά στις ακάλυπτες ανάγκες υγείας, έχουμε έναν προϋπολογισμό που ουσιαστικά δεν ενισχύει καθόλου το Εθνικό Σύστημα Υγείας.

Επιπλέον, και παρά τις περί του αντιθέτου ρητορικές εκρήξεις του Υπουργού Υγείας, πρόκειται για έναν προϋπολογισμό που ευνοεί άκρως την ιδιωτικοποίηση του ΕΣΥ και τη μονοδρόμηση της δήθεν ελεύθερης επιλογής των πολιτών προς τους ιδιώτες παρόχους υπηρεσιών υγείας και φυσικά, τους μεγάλους επιχειρηματικούς ομίλους που δραστηριοποιούνται στον κλάδο με το επιχείρημα «ο πολίτης να εξυπηρετείται και μην σας νοιάζει πώς, αφού το κράτος πληρώνει».

Αυτές, όμως, είναι φρούδες ελπίδες, γιατί ο πολίτης, εάν δεν βάλει το χέρι βαθιά στην τσέπη, δεν πρόκειται να δει υγεία. Είχα πει και την άλλη φορά στην Αναπληρώτρια Υπουργό Υγείας που καυχιόταν για τα προγράμματα από το Ταμείο Ανάκαμψης περί πρόληψης του καρκίνου του παχέος εντέρου και των άλλων: Κλείστε μου ένα ραντεβού αύριο για να κάνουμε κολονοσκόπηση. Να δούμε σε ποιο δημόσιο νοσοκομείο θα βρείτε να κάνουμε εξέταση! Εκεί τη φτάσατε την υγεία.

Η χρηματοδότηση του κρατικού προϋπολογισμού για το Υπουργείο Υγείας για το 2025 είναι 6,6 δισεκατομμύρια ευρώ, ενώ το 2024 εκτιμάται ότι θα κλείσει στα 6,05 δισεκατομμύρια ευρώ, αύξηση δηλαδή κατά 557 εκατομμύρια ευρώ. Σε αυτή την αύξηση προστίθενται επιπλέον 381 εκατομμύρια ευρώ, σύνολο 938 εκατομμύρια ευρώ, που αποτελούν χρηματοδότηση προς το Υπουργείο Υγείας για τον ΕΟΠΥΥ λόγω των απωλειών που θα έχει από τη μείωση κατά 1% των ασφαλιστικών εισφορών του κλάδου υγείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Και εδώ πάλι, όμως, κάτι κρύβεται από πίσω. Οι εργαζόμενοι μέσω της φορολογίας τους, από όπου κατά κύριο λόγο συγκεντρώνονται τα έσοδα του κρατικού προϋπολογισμού, θα πληρώσουν και τη δική τους εισφορά και την εισφορά των εργοδοτών. Αυτό σημαίνει ότι το 0,5% που θα δουν ως αύξηση οι εργαζόμενοι στις αποδοχές τους, θα μετατραπεί μέσω της άμεσης και έμμεσης φορολογίας σε -1%. Με απλά λόγια και απλά μαθηματικά τι σας θυμίζει; Τα απλά μαθηματικά του αείμνηστου Θανάση Βέγγου στη γνωστή ταινία!

Στην ουσία, λοιπόν, υπάρχει αύξηση της χρηματοδότησης των επιχειρηματικών ομίλων κατά 469 εκατομμύρια ευρώ και αύξηση των πληρωμών των εργαζομένων κατά 938 εκατομμύρια ευρώ.

Να σημειώσουμε, επίσης, ότι από τη χρηματοδότηση για το 2025 ένα μέρος αφορά σε προηγούμενες απλήρωτες υποχρεώσεις των δομών του ΕΣΥ και όχι κάλυψη νέων αναγκών. Για τα νοσοκομεία και την πρωτοβάθμια -ακούστε, κύριε Υπουργέ-μεταβιβάζονται 2,36 δισεκατομμύρια ευρώ, ενώ το 2024 ήταν 2,25, δηλαδή συν 110 εκατομμύρια ευρώ. Ας μην πούμε τώρα πού πάνε αυτά. Να πούμε μόνο ότι τα νοσοκομεία σήμερα χρωστάνε προς ιδιώτες και άλλους 1,255 δισεκατομμύρια. Αυτή είναι η κατάσταση στην οποία φέρατε το Εθνικό Σύστημα Υγείας και τους εργαζόμενους και προσπαθείτε με «εντέλλεσθε» και κινητικότητα να λύσετε τα προβλήματα. Δεν υπάρχει πιο αυταρχική μέθοδος επιβολής πολιτικής υγείας από αυτή που κάνετε εσείς. Δεν είναι δυνατόν εν έτει 2024 να παραιτούνται συλλογικά όλοι οι εντατικολόγοι του ΠΑΓΝΗ, δεν είναι δυνατόν να παραιτούνται όλοι οι παθολόγοι της Δράμας, του Αγρινίου και όπου αλλού. Γιατί; Διότι με την πολιτική σας τους αναγκάζετε με «εντέλλεσθε» να μεταφερθούν αλλού. Δεν θα μείνει κανένας.

Ονειρεύεστε «brain gain»; Το «brain drain» θα επαναλαμβάνεται συνεχώς. Έναν φαύλο κύκλο φτιάχνετε, να φτιάχνουμε επιστήμονες ειδικευμένους και εξειδικευμένους, καταρτισμένους σε υψηλό επίπεδο και εσείς να τους κάνετε εξαγωγή. Οι συνθήκες εργασίας, η υπερεφημέρευση και όλα αυτά τα οποία έχετε επιβάλει με την πολιτική σας δημιουργούν μία εξουθένωση. Και όσον αφορά στα φάρμακα, ας μην αναλύσω την κατάσταση. Σε 461 φαρμακευτικά σκευάσματα έχουμε ανατιμήσεις που έχουν ανέλθει και σε ποσοστό 357%, 800 σκευάσματα τα περάσατε όλα εκτός λίστας και τα πληρώνει ο άρρωστος από την τσέπη του. Και όχι μόνον αυτά, αλλά υποτίθεται ότι κόπτεσθε και για τις ιδιωτικές επιχειρήσεις, όταν τους χρωστάτε τόσα λεφτά.

Να πω ότι και στον τομέα της παιδείας τα ίδια γίνονται. Στα ποσοστά σε σχέση με το ΑΕΠ έχουμε πάλι μείωση στον επόμενο προϋπολογισμό. Δεν προβλέπεται τίποτα ούτε για το διδακτικό προσωπικό, αλλά ούτε και για τις κτηριακές υποδομές.

Και σας ερωτώ, κύριε Υπουργέ: Ποιος θα φτιάξει καινούργιο σχολείο σήμερα; Πείτε μου έναν δήμο. Πού θα αποταθεί ένας δήμος για να φτιάξει καινούργιο σχολικό συγκρότημα; Στον δικό μου δήμο έχουμε επτά σχολεία σε λυόμενα από τον σεισμό του 2008, που υποτίθεται θα ακολουθούσε αναπτυξιακό πρόγραμμα αποκατάστασης και παραμύθια. Επί Νέας Δημοκρατίας ήταν. Φρούδες ελπίδες. Μείναμε στα λυόμενα και στα κοντέινερ από τότε μέχρι σήμερα. Και μην με αρχίσετε τώρα «ο ΣΥΡΙΖΑ τι έκανε;». Έβγαλε τη χώρα από τα μνημόνια μέσα στην πιο δύσκολη κατάσταση, που την είχατε φέρει εσείς. Απλό είναι.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώνετε, παρακαλώ.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ναι, κύριε Πρόεδρε.

Θέλω να πω μόνο κάτι για τον αγροτικό τομέα. Άκουγα τον Υπουργό προχθές που έλεγε ότι «δεν είναι δυνατόν να φορολογήσουμε υπερκέρδη, γιατί είναι έκτακτα εισοδήματα και δεν έχουμε πού να τα πάμε, δεν μπορούμε να τα πάμε εκεί που λέτε εσείς, σε τακτικά». Δώστε στον κτηνοτρόφο που πλήττεται ιδιαιτέρως σήμερα από αρρώστιες εισαγωγής -ευλογιά, πανώλη κ.λπ.-, από τις φυσικές καταστροφές, από την ασφυξία που επήλθε, διότι δεν έχει τι να τα κάνει τα αρνιά και του πίνουν το γάλα όλο και έχει χρεοκοπήσει ο άνθρωπος, έκτακτο βοήθημα για να μπορέσει να σταθεί στα πόδια του, να τα βγάλει πέρα, γιατί η κτηνοτροφία είναι το πιο παραγωγικό κομμάτι σήμερα του πρωτογενούς τομέα και έχετε υποχρέωση να την στηρίξετε, κύριοι της Κυβέρνησης.

Για την τοπική αυτοδιοίκηση δεν λέω τίποτα, κύριε Πρόεδρε.

Κλείνοντας, για τις αμυντικές δαπάνες θα τοποθετηθεί το κόμμα μας συνολικά και εφ’ όλης της ύλης. Εγώ να προσθέσω μόνο ότι εμείς στην Αχαΐα έχουμε την Ελληνική Βιομηχανία Όπλων στο Αίγιο, μία εγκατάσταση 16.000 τετραγωνικών, κύριε Πρόεδρε. Πρέπει να έρθετε να τη δείτε. Έχει φτιάξει το de minimis, έχει φτιάξει τόσα όπλα, το G3 και άλλα -δεν τα ξέρω καλά, αλλά τα είδα. Αν τα δείτε ειλικρινά θα σας κοπεί το αίμα. Θα πείτε: Για όνομα του Θεού, τι βιομηχανία είναι αυτή! Στην Ελλάδα έγιναν αυτά; Είναι μια βιομηχανία που φτιάχτηκε με 1.170 εργαζόμενους και σήμερα έχει 60 και κάθονται. Τι προβλέπει ο προϋπολογισμός σας γι’ αυτό, αφού θέλετε να υπερψηφίσουμε τις αμυντικές δαπάνες;

Εμείς, λοιπόν, καταψηφίζουμε αυτόν τον προϋπολογισμό διότι είναι προϋπολογισμός που δεν έχει καμμία αναπτυξιακή προοπτική και δεν έχει κανένα φιλολαϊκό χρίσμα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Ασημίνα Σκόνδρα από τη Νέα Δημοκρατία. Είναι η τελευταία ομιλήτρια από τους ειδικούς εισηγητές και θα περάσουμε στη συνέχεια στον κύκλο των κατά προτεραιότητα ομιλητών με πρώτο τον κ. Βεσυρόπουλο.

Κυρία Σκόνδρα, έχετε τον λόγο.

**ΑΣΗΜΙΝΑ ΣΚΟΝΔΡΑ**: Ευχαριστώ, κύριε Πρόεδρε.

Κύριοι Υφυπουργοί, κυρίες και κύριοι συνάδελφοι, χαίρομαι που μπορώ να απευθυνθώ στο Σώμα σήμερα ως ειδική εισηγήτρια του κρατικού προϋπολογισμού του 2025 γιατί πράγματι είναι μια κορυφαία κοινοβουλευτική διαδικασία.

Η συζήτηση για τον προϋπολογισμό, όμως, πρέπει να επικεντρώνεται στην πραγματική κατάσταση της οικονομίας μας, όχι γενικά και αόριστα, αλλά επί συγκεκριμένων δεδομένων, που δεν μπορούν να διαστρεβλωθούν, να αλλοιωθούν και να αλλάξουν σύμφωνα με την κομματική ταυτότητα, σύμφωνα με τις επιθυμίες, τους ευσεβείς πόθους του καθενός ή ενίοτε και τους παραμορφωτικούς φακούς κάποιων.

Η Κυβέρνηση της Νέας Δημοκρατίας δεν καταρτίζει προϋπολογισμούς με βάση ιδεοληψίες, αυταπάτες, καρποφόρα «λεφτόδεντρα» και αστόχαστα ρίσκα, αλλά με στοιχεία και με νούμερα, γιατί αυτά δεν λένε ποτέ ψέματα. Αδιάσειστα στοιχεία είναι οι παραγωγικές μας δυνάμεις, οι δανειακές μας υποχρεώσεις, τα δημοσιονομικά μας μεγέθη, το ΑΕΠ της χώρας.

επίσης, πραγματικό δεδομένο είναι ότι η Κυβέρνηση Μητσοτάκη που ανέλαβε και συναισθάνεται την ευθύνη της πορείας της εθνικής οικονομίας, ακολουθεί τους δημοσιονομικούς κανόνες της Ευρωπαϊκής Ένωσης και εξασφαλίζει την τήρηση των ανώτατων ορίων δαπανών. Τα όρια δαπανών, που από φέτος καθορίζονται συγκεκριμένα για κάθε κράτος-μέλος. Αυτό δεν πρέπει να το ξεχνούμε, κυρίες και κύριοι συνάδελφοι, και η Κυβέρνησή μας δεν θα διακινδυνεύσει ποτέ επιστροφή σε μνημόνια και επιτήρηση.

Μια πραγματικότητα, ακόμα, είναι ότι το οικονομικό επιτελείο που σχεδιάζει και εκτελεί τον προϋπολογισμό του προσεχούς έτους πρέπει να λαμβάνει σοβαρά υπ’ όψιν το διεθνές περιβάλλον.

Ο προϋπολογισμός 2025 καταρτίστηκε σε ένα ευμετάβλητο και ρευστό διεθνές περιβάλλον, με πολέμους στη γειτονιά μας, κλιματική και ενεργειακή κρίση και πίεση από παγκόσμιο πληθωρισμό, γεγονότα που κλυδωνίζουν τις ισχυρότερες οικονομίες της Ευρώπης.

Η δημοσιονομική ισορροπία, λοιπόν, είναι ο μόνος τρόπος να διατηρηθεί η ανθεκτικότητα της οικονομίας και αυτό για την παρούσα Κυβέρνηση είναι κανόνας μη διαπραγματεύσιμος. Σωστά, λοιπόν, ο Υπουργός Κωστής Χατζηδάκης με τον αρμόδιο Υφυπουργό, τον Θάνο Πετραλιά και όλο το οικονομικό επιτελείο, που γνωρίζουν όσο λίγοι τη σημασία των αριθμών και την αλληλεξάρτηση των δημοσιονομικών, πέτυχαν να διαπερνά από την αρχή μέχρι το τέλος τον κρατικό μας προϋπολογισμό αυτή η θεμελιώδης αρχή: Η δημοσιονομική ισορροπία, αυτή που εξασφαλίζει τη σταθερότητα και την εμπιστοσύνη.

Στέκομαι σε αυτό, στο ότι η ανάκτηση της επενδυτικής βαθμίδας και οι αλλεπάλληλες αναβαθμίσεις του αξιόχρεου της Ελλάδας οφείλονται ακριβώς στην εμπιστοσύνη που ενέπνευσε η οικονομία μας ως αποτέλεσμα της συνετής, στιβαρής οικονομικής πολιτικής που εφαρμόζουμε αυτά τα χρόνια, αλλά και στη δυναμική προοπτική της εθνικής μας οικονομίας στο μέλλον.

Κυρίες και κύριοι συνάδελφοι, η Ελλάδα του 2025 δεν θυμίζει σε τίποτα το 2019. Τα επιτεύγματα είναι μεγάλα και οι διαφορές τεράστιες. Θα κάνω μια γρήγορη σύγκριση, όχι για να τα εμπεδώσουν αυτοί που μας επικρίνουν και μας κουνούν το δάχτυλο -ούτως ή άλλως, αυτοί ακούν ό,τι τους υπαγορεύει η κομματική τους εμπάθεια και το αντιπολιτευτικό τους μένος-, αλλά για να συλλάβουν το μέγεθός τους οι συμπολίτες μας που μας παρακολουθούν.

Στο διάστημα 2019-2025 έχουμε αύξηση συν 34% του ΑΕΠ, συν 28% στον κατώτατο μισθό, συν 20% στον μέσο μισθό, συν 84% αύξηση επενδύσεων, συν 63% στις δημόσιες επενδύσεις, συν 74% στις δαπάνες για την υγεία, συν 73% στις δαπάνες για την εθνική άμυνα, μείον 62 μονάδες του δημοσίου χρέους, μείον 72 φόροι από τις πλάτες του Έλληνα πολίτη. Είναι σχεδόν 10% κάτω η ανεργία, ήτοι πεντακόσιες χιλιάδες νέες θέσεις εργασίας. Επίσης, έχουμε επιστροφή τριακοσίων πενήντα χιλιάδων Ελλήνων που είχαν ξενιτευτεί στην κρίση και τώρα επέστρεψαν και δημιουργούν στη χώρα μας.

Η οικονομική μας πολιτική, λοιπόν, αποδεικνύεται ότι είναι επιτυχημένη. Αυτή τη σταθερή και αισιόδοξη πορεία της χώρας μας αποτυπώνει και ο προϋπολογισμός του 2025.

Βασίζεται δε, στα εξής γερά θεμέλια: Το προσεχές έτος θα έχουμε το τέταρτο υψηλότερο πρωτογενές πλεόνασμα σε ολόκληρη την Ευρωπαϊκή Ένωση. Το έλλειμμα θα αγγίξει το μηδέν. Παρουσιάζουμε πρωτοφανείς ρυθμούς αποκλιμάκωσης του δημοσίου χρέους. Συνολικά, θα εμφανίζουμε μια δημοσιονομική εικόνα από τις καλύτερες των χωρών της Γηραιάς Ηπείρου.

Και για να προλάβω κάποιους που θα σκεφτούν ότι οι αριθμοί ευημερούν, αλλά τι γίνεται με την κοινωνία, σας πληροφορώ ότι ο προϋπολογισμός του 2025 περιλαμβάνει μόνιμα μέτρα στήριξης ύψους 1.100.000.000 ευρώ, αύξηση του μέσου διαθέσιμου εισοδήματος 22,9%, αρκετά μεγαλύτερη από τη σωρευτική αύξηση των τιμών που είναι 13,1%. Περιλαμβάνει αμοιβή εξαρτημένης εργασίας μεγαλύτερη του πληθωρισμού, ήτοι 3,4% έναντι 2,1% αντίστοιχα. Επίσης, περιέχει αύξηση των συντάξεων, για το 2024 424.000.000 ευρώ και επιπλέον 401.000.000 ευρώ για το 2025. Κατάργηση του τέλους επιτηδεύματος στους ελεύθερους επαγγελματίες, σε συνέχεια της μείωσης κατά 50% το 2024. Μονιμοποίηση της επιστροφής του ειδικού φόρου κατανάλωσης στο αγροτικό πετρέλαιο με κόστος 100.000.000 ευρώ. Αναμόρφωση του μισθολογίου στον δημόσιο τομέα με έμφαση στους χαμηλόμισθους, στους έχοντες ανήλικα και στους λειτουργούς που κατέχουν θέσεις ευθύνης. Νέα αύξηση στους βασικούς μισθούς των δημοσίων υπαλλήλων. Ενίσχυση του εισοδήματος των ιατρών του ΕΣΥ. Αύξηση των αποδοχών των σπουδαστών στρατιωτικών σχολών, των πληρωμάτων πλοίων του Πολεμικού Ναυτικού κ.ά.. Αύξηση του στεγαστικού φοιτητικού επιδόματος. Έχουμε, δηλαδή, δώδεκα αυξήσεις εισοδημάτων και δώδεκα μειώσεις φόρων, που στηρίζουν και ανακουφίζουν την κοινωνία.

Κυρίες και κύριοι συνάδελφοι, η προσπάθεια εκσυγχρονισμού του κράτους, που ξεκίνησε πριν από πέντε χρόνια, συνεχίζεται δυναμικά και το 2025 μέσω της ψηφιακής μετάβασης. Η επιτυχημένη ψηφιακή θωράκιση των διαδικασιών φορολόγησης και η παρακολούθηση της αγοράς θα συνεχιστεί, με τα νέα συστήματα να είναι ακόμα πιο αποδοτικά. Η αξιοποίηση των νέων τεχνολογιών αντιμετωπίζει παθογένειες δεκαετιών, που προκαλούσαν σύγχυση και ταλαιπωρία στους πολίτες και κόστιζαν σε χρόνο και χρήμα, όπως η κατάργηση του τέλους χαρτοσήμου για πάνω από εξακόσιες συναλλαγές, κατάργηση ενός παρωχημένου θεσμού που χρονολογείται από το 1931.

Η εφαρμογή του ψηφιακού τέλους συναλλαγών μεταρρυθμίζει το πλαίσιο επιβολής φόρου, απλοποιεί τις διαδικασίες, μειώνει τα διοικητικά βάρη και απαλλάσσει φυσικά πρόσωπα, επαγγελματίες και επιχειρήσεις από γραφειοκρατία.

Η προσπάθεια μείωσης των ληξιπρόθεσμων οφειλών της γενικής κυβέρνησης προς τρίτους είναι διαρκής και φέρνει αποτελέσματα. Οι υποχρεώσεις αυτές παρουσιάζουν έντονη εποχικότητα κατά τη διάρκεια του έτους και ιστορικά εμφανίζονται μειωμένες κατά τη λήξη του. Τον Σεπτέμβριο του 2024 φαίνονταν αυξημένες, καθώς περιελάμβαναν και τα υπό συμψηφισμό clawback και rebate που ανέρχονταν σε 1.316.000.000 ευρώ. Με την αφαίρεση αυτών, οι πραγματικές ληξιπρόθεσμες υποχρεώσεις είναι 1.500.000.000 ευρώ. Σημειώνω ότι μείωση των ληξιπροθέσμων θα επέλθει και με την επιπλέον επιχορήγηση στους ΟΤΑ αλλά κυρίως από τα αποτελέσματα της μεταρρύθμισης της Εθνικής Κεντρικής Αρχής Προμηθειών Υγείας, ΕΚΑΠΥ.

Πολλά είναι τα έσοδα για τα δημόσια ταμεία από το πρόγραμμα αποκρατικοποιήσεων. Μέσα στο 2024 τέθηκε σε ισχύ η εικοσιπενταετής σύμβαση παραχώρησης υπηρεσιών για τη χρηματοδότηση, λειτουργία, συντήρηση και εκμετάλλευση της Αττικής Οδού με τίμημα 3.270.000.000 ευρώ. Το ποσό αυτό καταβάλλεται για πληρωμή δημοσίου χρέους και αναλογεί σε ποσοστό 1,5% του ΑΕΠ. Από το 2025 το δημόσιο θα εισπράττει ετησίως το 9,3% των ακαθάριστων εσόδων της διαχειρίστριας εταιρείας. Εάν στα 3.300.000.000 ευρώ της Αττικής Οδού προστεθούν 800.000.000 εκατομμύρια ευρώ από τη μετοχοποίηση του Διεθνούς Αερολιμένα Αθηνών, 80.000.000 από την πώληση του 67% του Οργανισμού Λιμένος Ηρακλείου και τα έσοδα από διάφορα άλλα ακίνητα, φτάνουμε στα 4.180.000.000 ευρώ για το 2024. Πέραν αυτών, υπάρχουν ποσά που έχουν συμβασιοποιηθεί, αλλά δεν έχουν εισπραχθεί ακόμη, όπως το αντίτιμο της παραχώρησης της Εγνατίας Οδού, που αναμένεται να καταβληθεί μέσα στο δεύτερο τρίμηνο του 2025. Σε άλλες περιπτώσεις γίνονται τμηματικές καταβολές, όπως με τις συχνότητες της κινητής τηλεφωνίας, την πώληση του Ελληνικού κ.λπ..

Κομβικός τομέας είναι και οι επενδύσεις. Η φιλοεπενδυτική πολιτική που ακολουθεί πιστά η Κυβέρνηση Μητσοτάκη έχει αποδώσει και συνεχίζει ακάθεκτη, γιατί εξακολουθούν να υπάρχουν ακόμη μεγάλα περιθώρια. Οι επενδύσεις και οι εξαγωγές θα αυξηθούν το 2025. Το ίδιο ισχύει και για τις δημόσιες επενδύσεις, οι οποίες έχουν υπερδιπλασιαστεί το 2024 σε σχέση με το 2019 και θα αυξηθούν πολύ περισσότερο την επόμενη χρονιά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τον Σεπτέμβριο του 2024 ψηφίστηκε ο νόμος για το νέο Αναπτυξιακό Πρόγραμμα Δημοσίων Επενδύσεων. Βασική πηγή εσόδων, πέραν των εθνικών πόρων, αποτελούν οι εισροές από την Ευρωπαϊκή Ένωση. Επιπλέον, το Ταμείο Ανάκαμψης χρηματοδοτεί το Εθνικό Σχέδιο Ανάκαμψης και Ανθεκτικότητας-Ελλάδα 2.0, που βρίσκεται σε εξέλιξη με την ένταξη οκτακοσίων δεκατεσσάρων έργων, προϋπολογισμού 22.200.000.000 ευρώ.

Όλα τα παραπάνω φανερώνουν και μια άλλη διάσταση, τη συνέπεια και τον τίμιο πολιτικό μας λόγο. Ό,τι λέμε το κάνουμε. Για του λόγου το αληθές στον προϋπολογισμό που συζητάμε έχουν συμπεριληφθεί οι προεκλογικές εξαγγελίες του 2023 και όλα όσα ο Πρωθυπουργός εξήγγειλε στη Διεθνή Έκθεση Θεσσαλονίκης.

Κυρίες και κύριοι συνάδελφοι, χτίζουμε τον προϋπολογισμό του 2025 σε γερά θεμέλια. Επιβεβαιώνει τη βασική μας προτεραιότητα που είναι η βιώσιμη ανάπτυξη που στηρίζει τους πιο ευάλωτους συμπολίτες μας, χωρίς, όμως, να στραγγαλίζει τους συνεπείς φορολογούμενους.

Είναι σημαντικό και πολιτικά ορθό να είμαστε ρεαλιστές και να βλέπουμε τις δυνατότητες της χώρας μας, όχι σε ένα φαντασιακό πλαίσιο, αλλά το τι πραγματικά μπορούμε να κάνουμε με τους πόρους που έχουμε. Αυτό είναι το μεγάλο στοίχημα που θέτει συστηματικά αυτή η Κυβέρνηση στους προϋπολογισμούς της και κάθε χρόνο το στοίχημα το κερδίζει.

Ο προϋπολογισμός του 2025 δεν είναι προϋπολογισμός ανισοτήτων, ούτε φτώχειας. Δεν είναι αντιαναπτυξιακός. Δεν είναι ο προϋπολογισμός μια χώρας δεύτερης κατηγορίας, αλλά μιας χώρας ευνομούμενης, ισχυρής, αισιόδοξης. Σύγχρονης. Συνδυάζει τη δημοσιονομική σοβαρότητα με την οικονομική ανάπτυξη. Απαντά σε εθνικές και κοινωνικές ανάγκες. Επουλώνει τις πληγές της δεκαετούς κρίσης. Πραγματοποιεί μεγαλύτερη σύγκλιση με την Ευρωπαϊκή Ένωση. Και τέλος, συντελεί στην πρόοδο της πατρίδας μας.

Κλείνοντας, κύριε Πρόεδρε, τονίζω ότι από τον Ιούλιο του 2009 η Κυβέρνηση του Μητσοτάκη οδηγεί μεθοδικά, με όραμα και με ασφάλεια τη χώρα στον δρόμο των μεταρρυθμίσεων και της ανάπτυξης, στον δρόμο που προτείναμε στην ελληνική κοινωνία και εκείνη δύο φορές τον ενέκρινε. Είμαστε αποφασισμένοι μέχρι το 2027, που θα κριθούμε ξανά, να αναπτύσσουμε συνεχώς την οικονομία μας, να στηρίζουμε αδιαλείπτως το κοινωνικό κράτος και να εμπνεύσουμε πραγματική ελπίδα και αισιοδοξία στις Ελληνίδες και στους Έλληνες πολίτες.

Σας καλώ, λοιπόν, κυρίες και κύριοι συνάδελφοι, να ψηφίσουμε όλοι μαζί τον προϋπολογισμό του 2025.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τώρα θα εισέλθουμε στον κύκλο των κατά προτεραιότητα ομιλητών.

Καλούμε στο Βήμα τον κ. Απόστολο Βεσυρόπουλο από τη Νέα Δημοκρατία, για επτά λεπτά. Και θερμή παράκληση σε όλους τους ομιλητές να τηρήσουμε τον χρόνο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, ο έκτος κατά σειρά προϋπολογισμός που κατατίθεται από την Κυβέρνηση του Κυριάκου Μητσοτάκη επιβεβαιώνει ότι η ελληνική οικονομία έχει εισέλθει δυναμικά σε μία νέα εποχή που συνδυάζει τη δημοσιονομική ισορροπία με υψηλούς αναπτυξιακούς ρυθμούς. Η πρόσφατη αναβάθμιση της πιστοληπτικής ικανότητας της ελληνικής οικονομίας από τον οίκο αξιολόγησης «SCOPE» αναδεικνύει την ανθεκτικότητα της ελληνικής οικονομίας και την αναπτυξιακή δυναμική της, που διαμορφώνεται σε σημαντικό βαθμό από τις καίριες διαρθρωτικές μεταρρυθμίσεις της Κυβέρνησης τα τελευταία πέντε έτη.

Άκουσα με προσοχή τους συναδέλφους από την Αντιπολίτευση να παρουσιάζουν μια εντελώς διαφορετική εικόνα. Αντιλαμβάνομαι τις δυσκολίες τους να αποδεχθούν την ανανέωση της εμπιστοσύνης των πολιτών στον Πρωθυπουργό και στην Κυβέρνηση της παράταξής μας και μάλιστα με αυξημένα ποσοστά. Μου είναι αδύνατον, ωστόσο, να αποδεχτώ το γεγονός ότι ορισμένοι συνάδελφοι της Αντιπολίτευσης επιλέγουν να μιλάνε για νέους φόρους στην προσπάθειά τους να ερμηνεύσουν τα αυξημένα κατά 3,7 δισεκατομμύρια ευρώ φορολογικά έσοδα του 2024.

Επειδή μιλάω πάντα με στοιχεία, θα αναφερθώ σε κάποια επιχειρήματα της Αντιπολίτευσης που καταρρίπτονται από την ίδια την πραγματικότητα όσον αφορά τον τομέα της φορολογικής πολιτικής. Όσοι επιλέγουν να αναφερθούν σε νέους φόρους, αγνοούν επιδεικτικά ότι η Κυβέρνηση του Κυριάκου Μητσοτάκη από τον Ιούλιο του 2019 μέχρι σήμερα έχει μειώσει πάνω από εξήντα φορολογικές επιβαρύνσεις, ενώ μέσα στο 2025 προχωρά στη μείωση δώδεκα ακόμη φόρων.

Προφανώς, μερικοί δυσκολεύονται να κατανοήσουν ότι υπάρχουν κι άλλοι τρόποι για να αυξάνονται τα φορολογικά έσοδα, πέρα από την εύκολη οδό της επιβολής φόρων. Όπως δυσκολεύονται, επίσης, να κατανοήσουν ότι η φορολογική πολιτική μπορεί και οφείλει να έχει αναπτυξιακό χαρακτήρα. Αυτό αποδεικνύεται στην πράξη τα πέντε τελευταία έτη.

Η Ελλάδα με τις διαρκείς μειώσεις φορολογικών επιβαρύνσεων καταφέρνει να καταγράψει υψηλότερους ρυθμούς ανάπτυξης συγκριτικά με την Ευρωπαϊκή Ένωση. Συγκεκριμένα, το 2024 πέτυχε υπερδιπλάσιους ρυθμούς ανάπτυξης σε σχέση με τον μέσο όρο της Ευρωπαϊκής Ένωσης. Οι ισχυρές δημοσιονομικές αποδόσεις επιτυγχάνονται επειδή καταφέρνουμε με λιγότερους φόρους να έχουμε περισσότερα έσοδα περιορίζοντας τη φοροδιαφυγή και ταυτόχρονα επιτυγχάνουμε υψηλότερους ρυθμούς ανάπτυξης από την Ευρωπαϊκή Ένωση.

Με βάση επίσημα στοιχεία της Ευρωπαϊκής Στατιστικής Υπηρεσίας, EUROSTAT, η χώρα μας το 2023 είχε τη μεγαλύτερη μείωση ως προς το ΑΕΠ μεταξύ των είκοσι επτά κρατών-μελών, καθώς το ποσοστό φόρων ως προς το ΑΕΠ μειώθηκε από 42,8% το 2022 σε 40,7% το 2023.

Παράλληλα, για πρώτη φορά η ανεργία το 2025 θα μειωθεί σε μονοψήφιο ποσοστό κάτω από το 10%, συγκεκριμένα στο 9,7%. Δεν χρειάζεται να υπενθυμίσω ότι το 2019 το αντίστοιχο ποσοστό ήταν στο 17,9%.

Επανέρχομαι, ωστόσο, στο ζήτημα της αύξησης των φορολογικών εσόδων προκειμένου να γίνει πιο εύκολα κατανοητή η πραγματικότητα από όλους. Ποια είναι η πραγματικότητα; Ότι τα φορολογικά έσοδα προέκυψαν από την ανάπτυξη, αλλά και από τον περιορισμό της φοροδιαφυγής μέσα από ουσιαστικές και κυρίως αποτελεσματικές θεσμικές παρεμβάσεις που ενεργοποιεί η Κυβέρνηση τα τελευταία πέντε έτη. Οι παρεμβάσεις αυτές μείωσης των φορολογικών επιβαρύνσεων στοχεύουν στην περαιτέρω ενίσχυση των εισοδημάτων των πολιτών και της οικονομικής ανάπτυξης, με γνώμονα πάντα την κοινωνική δικαιοσύνη.

Σημειώνω ενδεικτικά κάποιες από τις πρόσθετες φορολογικές παρεμβάσεις όπως τη μείωση κατά μίας επιπλέον μονάδας των ασφαλιστικών εισφορών από το 2025, την κατάργηση του τέλους επιτηδεύματος για όλα τα φυσικά πρόσωπα, την καθιέρωση ως μόνιμου μέτρου της επιστροφής του ειδικού φόρου κατανάλωσης στο αγροτικό πετρέλαιο.

Ιδιαίτερα σημαντικές ωστόσο παρεμβάσεις, με άμεση ορατή επίδραση στην αύξηση των φορολογικών εσόδων μέσα από τον περιορισμό της φοροδιαφυγής, έχουν διενεργηθεί και συνεχίζουν να λαμβάνουν χώρα και αφορούν στον εκσυγχρονισμό της φορολογικής διοίκησης. Αναφέρομαι στη διασύνδεση των ταμειακών μηχανών με τα POS, καθώς και στην εφαρμογή myDATA, που όλοι πλέον αντιλαμβάνονται τη χρησιμότητά τους μέσα από τη συνεχιζόμενη αύξηση των ηλεκτρονικών συναλλαγών. Μάλιστα, το 2024 το ελληνικό δημόσιο εισέπραξε επιπλέον 1,8 δισεκατομμύριο ευρώ, 1 δισεκατομμύριο ευρώ από τον ΦΠΑ και 800 εκατομμύρια ευρώ από τα νομικά πρόσωπα λόγω του περιορισμού της φοροδιαφυγής, χωρίς να αυξηθεί κανένας φόρος, και 1 επιπλέον δισεκατομμύριο ευρώ από την αύξηση των αμοιβών και τη μείωση της ανεργίας.

Η υπεραπόδοση στα δημόσια έσοδα οδήγησε στην κατάθεση δύο συμπληρωματικών προϋπολογισμών μέσα στο 2024, ώστε αυτή να αξιοποιηθεί από την Κυβέρνηση σε δύο κατευθύνσεις: Η πρώτη αφορά στην ενίσχυση των οικονομικά ασθενέστερων συνανθρώπων μας. Η δεύτερη κατεύθυνση αφορά στη συνέχιση της πολιτικής μείωσης των φορολογικών επιβαρύνσεων, στην οποία η Κυβέρνησή μας παραμένει σταθερά δεσμευμένη από την πρώτη ημέρα.

Σε αυτόν τον δρόμο ενίσχυσης της κοινωνικής συνοχής συνεχίζουμε προς όφελος της κοινωνίας. Απαραίτητη σαφώς προϋπόθεση είναι να συνεχιστεί η καταγραφή υψηλών αναπτυξιακών ρυθμών και να συνεχίσει η χώρα στον δρόμο της δημοσιονομικής υπευθυνότητας. Και αυτή η προϋπόθεση απαιτεί την ύπαρξη πολιτικής, οικονομικής και κοινωνικής σταθερότητας, την οποία μόνο η Κυβέρνηση του Κυριάκου Μητσοτάκη εγγυάται με συντονισμένες, ξεκάθαρες και μελετημένες πολιτικές, που έχουν ορατά και άμεσα μετρήσιμα αποτελέσματα.

Οι όποιες έωλες υποσχέσεις και εξαγγελίες χωρίς καμμία κοστολόγηση δεν μπορούν να πείσουν τους πολίτες, καθώς αποτελούν λόγια χωρίς αντίκρισμα. Οι Έλληνες πολίτες είναι σε θέση να κρίνουν, να συγκρίνουν και να αποτιμούν βάσιμες και ουσιαστικές πολιτικές προτάσεις. Είναι σε θέση να εκτιμούν ότι η Ελλάδα το 2023 και το 2024 έχει ρυθμούς ανάπτυξης πάνω από το 2%, υψηλότερους από τον μέσο όρο της Ευρωπαϊκής Ένωσης και αυτό θα συνεχιστεί και το 2025 με εκτιμώμενο ρυθμό ανάπτυξης 2,3%.

Οι Έλληνες πολίτες βλέπουν ότι οι δαπάνες για την υγεία αυξήθηκαν κατά 74% σε σχέση με το 2019.

Βλέπουν ότι άρχισαν για πρώτη φορά να αυξάνουν τις συντάξεις, όπως έχει αυξηθεί και ο κατώτατος μισθός, από τα 650 ευρώ που ήταν το 2021 στα 830 ευρώ, σήμερα.

Όλα όσα προανέφερα και ακόμη περισσότερα, είναι αποτέλεσμα της συγκροτημένης διακυβέρνησης της χώρας τα τελευταία πέντε έτη και δυστυχώς, επιλέγει να τα αγνοεί ή να τα υποβιβάζει η Αντιπολίτευση. Η χώρα, όμως, έχει ήδη αλλάξει. Είναι σε θέση να αντικρύζει το μέλλον με μεγαλύτερη αισιοδοξία. Ο προϋπολογισμός του 2025 θα υπερψηφιστεί από την πλειοψηφία του Κοινοβουλίου. Η ελληνική οικονομία παίρνει ψήφο εμπιστοσύνης από τους διεθνείς οίκους αξιολόγησης και τις αγορές και όταν χρειαστεί, οι Έλληνες πολίτες θα επιβεβαιώσουν με ηχηρό τρόπο, για ακόμη μία φορά και τη δική τους εμπιστοσύνη απέναντι στην Κυβέρνηση και στον Πρωθυπουργό μας Κυριάκο Μητσοτάκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Μπιάγκης Δημήτριος από το ΠΑΣΟΚ.

Θα ακολουθήσουν ο κ. Καραμέρος, ο κ. Κατσώτης, ο κ. Γραμμένος και έπεται συνέχεια.

Ορίστε, κύριε Μπιάγκη, έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο προϋπολογισμός του 2025 αποτελεί ένα ακόμα δείγμα πολιτικής που χαρακτηρίζεται από απουσία στρατηγικής και οράματος. Παρά τους θετικούς μακροοικονομικούς δείκτες και τις ευνοϊκές αξιολογήσεις από διεθνείς οίκους, που η Νέα Δημοκρατία προβάλλει έντονα σε επικοινωνιακό επίπεδο, η ελληνική κοινωνία συνεχίζει να αντιμετωπίζει σοβαρότατες προκλήσεις. Η ακρίβεια, τα χαμηλά εισοδήματα και η μειωμένη αγοραστική δύναμη ασκούν έντονη πίεση στα νοικοκυριά. Η κυβερνητική πολιτική επικεντρωμένη σε αυστηρή και κοινωνικά άδικη δημοσιονομική διαχείριση επιταχύνει την αναδιανομή πλούτου υπέρ των λίγων και ισχυρών, σε βάρος των πολλών και οικονομικά ασθενέστερων.

Κύριε Πρόεδρε, κυρίες και κύριοι συνάδελφοι, οι συνάδελφοι εισηγητές του ΠΑΣΟΚ έκαναν εκτενή ανάλυση γύρω από τα οικονομικά μεγέθη του προϋπολογισμού αυτού. Επιτρέψτε μου να σταθώ σε ένα πρόβλημα που στις μέρες μας έχει αρχίσει να αποκτά εθνικά χαρακτηριστικά. Η σημαντικότερη πρόκληση που αντιμετωπίζουμε ως κοινωνία και έθνος και που συνδέεται άρρηκτα με τη βιωσιμότητα του ασφαλιστικού μας συστήματος, την κοινωνική συνοχή και την οικονομική ανάπτυξη, ακόμα και με την ίδια την ύπαρξη της πατρίδας μας, είναι η δημογραφική κρίση. Η γήρανση του πληθυσμού και ο χαμηλός δείκτης γονιμότητας –μόλις 1,3 παιδιά ανά γυναίκα, ενώ για να διατηρηθεί ο υφιστάμενος πληθυσμός στον τόπο μας πρέπει να είναι τουλάχιστον 2,1- επιδεινώνουν το πρόβλημα. Με εκτιμήσεις δε, από δημογραφικά μοντέλα και στατιστικά στοιχεία, αν τα υφιστάμενα δεδομένα δεν αλλάξουν, ο πληθυσμός της Ελλάδας αναμένεται να μειωθεί περίπου κατά 20% μέχρι το 2050, ενώ στο τέλος του αιώνα δεν θα ξεπερνάμε τα επτά εκατομμύρια. Όπως τονίζεται στην έκθεση της Διακομματικής Κοινοβουλευτικής Επιτροπής του 2018 το δημογραφικό πρόβλημα δεν είναι αποτέλεσμα μόνο της οικονομικής κρίσης που περάσαμε. Στις κύριες αιτίες περιλαμβάνονται ακόμη, η ανεργία, η επισφαλής εργασία, το υψηλό κόστος διαβίωσης ιδιαίτερα για νέες οικογένειες.

Κυρίες και κύριοι συνάδελφοι, η κυβερνητική πολιτική για το στεγαστικό πρόβλημα στην πατρίδα μας, παρά τη δυνατότητα που είχε από το Ταμείο Ανάκαμψης, είναι αποσπασματική και πλήρως αναποτελεσματική. Το ΠΑΣΟΚ - Κίνημα Αλλαγής προτείνει μια συνολική στρατηγική για την αντιμετώπιση του προβλήματος, με βασικό άξονα τη δημιουργία δεξαμενής κοινωνικών κατοικιών διαθέσιμων προς αγορά ή ενοικίαση, με χαμηλό αντίτιμο και κοινωνικά κριτήρια. Παράλληλα, απαιτείται ο περιορισμός των βραχυχρόνιων μισθώσεων και αναστολής της golden visa που έχει συμβάλει στην εκτίναξη των τιμών των ακινήτων και στη στέρηση κατοικιών από τη μεσαία τάξη.

Να υπενθυμίσω εδώ, ότι αν και η Κυβέρνηση υιοθέτησε μερικώς κάτι από την πρότασή μας για αύξηση του ορίου της golden visa, ώστε να περιοριστεί το φαινόμενο της κατάχρησης του μέτρου, εντούτοις, κυρίες και κύριοι συνάδελφοι –είναι αξιοσημείωτο αυτό- την εφάρμοσε έξι μήνες μετά, κάνοντας έτσι κάποιους να κερδοσκοπήσουν, αφού είχαν γίνει πάνω από πέντε χιλιάδες αγοραπωλησίες.

Κυρίες και κύριοι συνάδελφοι, το ΠΑΣΟΚ - Κίνημα Αλλαγής, με πρωτοβουλία της αείμνηστης Φώφης Γεννηματά, είχε προτείνει την εκπόνηση εθνικού σχεδίου δημογραφικής πολιτικής και της οικογένειας, με συγκεκριμένες τεκμηριωμένες προτάσεις και με στόχο να γίνει το δημογραφικό ζήτημα κεντρικό στην πολιτική ατζέντα.

Στα προτεινόμενα μέτρα περιλαμβάνονται η ενίσχυση των νέων οικογενειών με οικονομική στήριξη, όπως επιδόματα και φοροαπαλλαγές, καθώς και η διευκόλυνση της επαγγελματικής και οικογενειακής ζωής, μέσω ευέλικτου ωραρίου και επαρκών δομών φύλαξης των παιδιών. Επιπλέον, προτείνεται η ενίσχυση της γονιμότητας, μέσω προγραμμάτων υποβοηθούμενης αναπαραγωγής και προληπτικής φροντίδας για την υγεία των γυναικών. Ειδικότερα, προτείνεται η χορήγηση μηνιαίου επιδόματος για κάθε νέο παιδί αρχής γενομένης από το πρώτο παιδί σε κάθε οικογένεια, παράλληλα με την καθιέρωση του εθνικού αποταμιευτικού λογαριασμού για κάθε παιδί, με συμμετοχή τόσο του γονέα όσο και της πολιτείας, την ίδια ώρα που η οικογενειακή συμμετοχή θα εκπίπτει της συμμετοχής από τον φόρο εισοδήματος. Οι τρίτεκνοι, επίσης, να αποκτήσουν τα δικαιώματα των πολυτέκνων χωρίς να θίγονται τα υφιστάμενα δικαιώματα των πολυτέκνων. Παράλληλα, κρίνεται απαραίτητη η δημιουργία θεσμών για την παρακολούθηση και αξιολόγηση της δημογραφικής πολιτικής, μέσω συμβουλευτικών σωμάτων.

Κύριοι Υπουργοί, κυρίες και κύριοι συνάδελφοι, όπως επισημάνθηκε και από τον Πρόεδρό μας, τον Νίκο Ανδρουλάκη, κατά την πρόσφατη συνάντησή του με τον Πρωθυπουργό, η αντιμετώπιση της δημογραφικής κρίσης πρέπει να αποτελέσει εθνική προτεραιότητα. Ως εκ τούτου, η χάραξη μακροχρόνιας εθνικής δημογραφικής πολιτικής είναι μια σύνθετη και διαχρονική πρόκληση, ένα ζήτημα ταυτότητας κοινωνικής συνοχής και εθνικής επιβίωσης και απαιτείται εθνική συνεννόηση, συνεργασία και συναίνεση.

Υπενθυμίζω, αγαπητές και αγαπητοί συνάδελφοι, ότι σύμφωνα με το άρθρο 21 του Συντάγματος, η υποστήριξη της οικογένειας και της στέγασης των οικογενειών, καθώς και ο σχεδιασμός και η εφαρμογή δημογραφικής πολιτικής και όποιων αναγκαίων μέτρων αποτελούν υποχρέωση του κράτους. Σε αυτό το πλαίσιο, είναι απαραίτητο θεωρώ, επιτέλους, να εφαρμόσουμε μια ρήτρα δημογραφικής πολιτικής, αντίστοιχη, αν θέλετε, με τη ρήτρα νησιωτικών και ορεινών περιοχών, που ρητώς αναφέρεται στην παράγραφο 4 του άρθρου 101 του Συντάγματος. Μια ρήτρα δημογραφικής πολιτικής, σύμφωνα με την οποία ο κοινός νομοθέτης και η διοίκηση, όταν δρουν κανονιστικά, να υποχρεώνονται να παίρνουν υπ΄ όψιν τους ειδικότερα μέτρα για την αντιμετώπιση της δημογραφικής κρίσης που άπτονται της εκάστοτε ρύθμισης.

Κυρίες και κύριοι συνάδελφοι, η χώρα χρειάζεται ένα νέο παραγωγικό μοντέλο. Χρειάζεται ένα όραμα ανάπτυξης που να βασίζεται στη βιωσιμότητα, με κοινωνικά και περιβαλλοντικά κριτήρια αντί της μονοδιάστατης οικονομικής μεγέθυνσης, όπου οι υπηρεσίες του κράτους προς τον πολίτη δεν θα περιορίζονται μόνο στην ηλεκτρονική έκδοση εγγράφων, αλλά θα επεκτείνονται σε ένα ευρύτερο πεδίο υποστήριξης της επιχειρηματικότητας και της καινοτομίας, με κυρίαρχο ρόλο της τοπικής αυτοδιοίκησης μέσω ολοκληρωμένων δράσεων δημογραφικής πολιτικής στην κατεύθυνση της εφαρμογής κινήτρων για επιστροφή οικογενειών από τα αστικά κέντρα σε περιοχές της περιφέρειας που διαθέτουν οικία ή ανεκμετάλλευτη εν γένει περιουσία.

Προτού κλείσω την ομιλία μου, θα ήθελα να κάνω και μια αναφορά στα πολλαπλά προβλήματα που αντιμετωπίζει η νησιωτική Ελλάδα. Η γενέτειρά μου η Κέρκυρα, παραδείγματος χάριν, αποτελεί χαρακτηριστικό παράδειγμα των προκλήσεων που αντιμετωπίζει η ελληνική περιφέρεια και η νησιωτικότητα. Στα διαχρονικά προβλήματα, στις υποδομές, παραμένουν τα πάντα άλυτα. Η υγειονομική περίθαλψη είναι ανεπαρκής, η διαχείριση των υδάτινων πόρων των αποβλήτων και των απορριμμάτων είναι αναποτελεσματική. Η τουριστική ανάπτυξη που ενίοτε ξεπερνά την φέρουσα ικανότητα των προορισμών, θεωρείται πανάκεια και ουσιαστικά αποτελεί μονοκαλλιέργεια εις βάρος της πρωτογενούς παραγωγής και της μεταποίησης.

Η απάντηση, λοιπόν, της σοσιαλδημοκρατίας στις σύγχρονες προκλήσεις συνιστά δράσεις για βιώσιμη ανάπτυξη, με ενεργό συμμετοχή όλων των παραγωγικών και κοινωνικών ομάδων, ενισχύοντας παράλληλα το κοινωνικό κράτος και εξασφαλίζοντας ίσες ευκαιρίες για όλους.

Το ΠΑΣΟΚ - Κίνημα Αλλαγής καλείται να ηγηθεί μια τέτοιας προσπάθειας, θέτοντας στο επίκεντρο τον άνθρωπο και τις ανάγκες του, με όραμα για μια δίκαιη και ισχυρή Ελλάδα.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Γεώργιος Καραμέρος από τον ΣΥΡΙΖΑ.

Ορίστε, κύριε Καραμέρο, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, κυρίες και κύριοι Βουλεύτριες και Βουλευτές, ένας τίτλος, τρία χαρακτηριστικά και μία ενδεικτική αποκάλυψη για τον προϋπολογισμό του 2025.

Ο τίτλος: Δυόμισι δισεκατομμύρια ευρώ επιπλέον φόροι για τους Έλληνες πολίτες το 2025. Ενάμισι δισεκατομμύριο με τον φόρο προστιθέμενης αξίας –επιμένετε στους έμμεσους φόρους- και ένα δισεκατομμύριο επιπλέον από τον φόρο εισοδήματος.

Τρία χαρακτηριστικά έχει ο προϋπολογισμός που καταθέτετε. Στασιμότητα της οικονομίας, με τον πληθωρισμό να επιμένει για τρία και πλέον χρόνια, έχοντας προσλάβει τα επικίνδυνα χαρακτηριστικά του στασιμοπληθωρισμού, που κατατρώει το διαθέσιμο εισόδημα των πολιτών, το εφεύρημα και η παγκόσμια πρωτοτυπία της Κυβέρνησής σας να διαχωρίζει κατά το πώς τη βολεύει τον πληθωρισμό σε πληθωρισμό τροφίμων και σε πληθωρισμό υπηρεσιών και άλλων προϊόντων, απλώς για να ρίχνετε στάχτη στα μάτια των πολιτών, χωρίς να μπορείτε να κρύψετε την πραγματική κατάσταση της οικονομίας, των καρτέλ, των εναρμονισμένων πρακτικών, που θα τις αποδείξω στη συνέχεια της ομιλίας μου, και της αισχροκέρδειας.

Και επειδή το λέτε και στα πάνελ και το είπε και εδώ ένας ομιλητής ως κακή πρακτική το γεγονός ότι η κυβέρνηση της Ισπανίας, η προοδευτική κυβέρνηση της Ισπανίας, μείωσε τον φόρο προστιθέμενης αξίας στα τρόφιμα, λέτε ψέματα.

Είτε πρόκειται για το Πανεπιστήμιο της Βαρκελώνης είτε πρόκειται για τη ΒΝΡ Paribas -που δεν είναι κανένα σοσιαλιστικό ή αριστερό ίδρυμα, ένας τραπεζικός οργανισμός είναι- λένε ότι η επιλογή να μειωθεί ο φόρος προστιθέμενης αξίας στα τρόφιμα πέρασε απευθείας στις τιμές και βοήθησε στην ανάπτυξη στην Ισπανία. Μάλιστα το λαϊκό δεξιό κόμμα της χώρας αυτής παρακαλάει την κυβέρνηση Σάντσεθ να κρατήσει τους χαμηλούς ή μηδενικούς συντελεστές στα τρόφιμα. Οπότε λέτε ψέματα συνειδητά, αλλά πες-πες κάτι θα μείνει.

Δεύτερο χαρακτηριστικό του προϋπολογισμού που εισηγείστε, η υπερφορολόγηση των πολιτών. Οι Έλληνες πολίτες καλούνται να πληρώσουν περισσότερα από 2,5 δισ. από τους υψηλούς συντελεστές ΦΠΑ στα τρόφιμα, στην ενέργεια, στα είδη πρώτης ανάγκης, και μάλιστα όταν για το 2023 πληρώσαμε πάνω από 4 δισ. ευρώ επιπλέον φόρους. Και το γνωρίζετε πολύ καλά, όταν λέτε «μειώσαμε εβδομήντα δύο φόρους». Αφού μειώσατε εβδομήντα δύο φόρους, πώς έχετε 1,9 δισ. πλέον των υπολογισθέντων πλεόνασμα στη φορολόγηση το πρώτο οκτάμηνο του 2024; Άρα, η αντίφαση αποδεικνύει ότι τα στοιχεία τα διαβάζετε όπως σας εξυπηρετεί.

Τρίτο και κρίσιμο χαρακτηριστικό, κύριοι Υπουργοί, η κοινωνική υποβάθμιση. Όλες οι κοινωνικές δαπάνες για την υγεία, την παιδεία, την απασχόληση είναι στάσιμες ή μειωμένες. Μοναδική εξαίρεση αποτελούν οι αμυντικές δαπάνες, οι οποίες είναι αυξημένες πολύ πάνω από τους στόχους που θέτει και η συμμετοχή της χώρας στο ΝΑΤΟ, όταν όλες οι χώρες της Βορειοατλαντικής Συμμαχίας κινούνται πολύ κάτω από τις υποχρεωτικές τους δεσμεύσεις.

Όλα τα παραπάνω, όλα αυτά που ανέφερα, καταρρίπτουν την επιμελώς ωραιοποιημένη εικόνα της οικονομίας που θέλετε να περάσετε και σε συνδυασμό με το υπέρογκο έλλειμμα του ισοζυγίου εξωτερικών συναλλαγών, που θυμίζει τις εποχές της χρεοκοπίας, αλλά και το υψηλό δημόσιο χρέος, σε πραγματικούς όρους και όχι ως ποσοστό του ΑΕΠ, επαναφέρουν στο προσκήνιο τους εφιάλτες που έζησε η χώρα, όταν πάλι ήσασταν κυβέρνηση, συγκυβέρνηση. Γιατί το βλέπουμε αυτό πάλι το πινγκ πονγκ να επανέρχεται και να συγκροτείται ως τραπέζι.

Παράδειγμα οι τράπεζες. Άλλος λέει να χτυπήσουμε την πόρτα ελαφρά, άλλος λέει να χτυπήσουμε το κουδούνι ευγενικά. Το ίδιο λέτε, χάδι. Και διαβάζοντας τα ρεπορτάζ και τις διαρροές που δίνετε γι’ αυτά που θα πει ο Πρωθυπουργός την Κυριακή, είναι αστείο να έχουν 5 δισ. κέρδη και να θέλετε να τους πάρετε 100 εκατομμύρια ευρώ. Είναι προβληματικό, δεν το αντιλαμβάνεστε αυτό; Κοροϊδεύετε τον κόσμο. Μπορεί να έχετε επικοινωνιακή δύναμη, αλλά ξέρετε κάτι; Η τσέπη έχει συγκεκριμένους κανόνες και δεν παίρνει από επικοινωνία.

Χαίρομαι που είναι εδώ ο κ. Ταχιάος, εκπροσωπώντας το Υπουργείο Μεταφορών και Υποδομών. Γιατί δεν είναι τι λεφτά θα βάλετε στον προϋπολογισμό, αυτό υποδηλώνει μια πρόθεση. Το θέμα είναι πώς θα τα διαχειριστείτε.

Εδώ έχω μια επιστολή, η οποία είναι εξόχως αποκαλυπτική και θα την καταθέσω στα Πρακτικά αφού τη διαβάσω. Είναι επιστολή από τον Πανελλήνιο Σύνδεσμο Τεχνικών Εταιρειών, τους εργολάβους δηλαδή, τις κατασκευαστικές εταιρείες, τις τεχνικές εταιρείες, όχι τους εργάτες, τους οικοδόμους, που τα ξέρουν και αυτά και αυτοί, αλλά τις εταιρείες.

Οι ίδιες εταιρείες τι σας λένε; Στέλνουν επιστολή πριν λίγες μέρες και στον κ. Σταϊκούρα και στον κ. Ταχιάο και λένε «Αναθέσεις των έργων αποκατάστασης θεομηνιών Θεσσαλίας σε τέσσερις εργοληπτικές εταιρείες έβδομης τάξης». Θα τη διαβάσω να την ακούσουν οι Έλληνες πολίτες.

«Διαβάσαμε με έκπληξη μια ιδιαίτερα δυσάρεστη επιλογή του Υπουργείου Υποδομών και Μεταφορών αναφορικά με τα υπό δημοπράτηση έργα αποκατάστασης των υποδομών των περιοχών στην Περιφέρεια Θεσσαλίας» -ακόμη δεν τα έχετε κάνει, δύο χρόνια έχουν περάσει- «που επλήγησαν από τα ακραία καιρικά φαινόμενα «Ντάνιελ». Συγκεκριμένα, πληροφορούμαστε ότι την τρέχουσα εβδομάδα έχει προγραμματιστεί η αποστολή προσκλήσεων σε τέσσερις εργοληπτικές εταιρείες μόνο, με την έκτακτη διαδικασία, ώστε να αναλάβουν τα έργα αποκατάστασης στη Θεσσαλία, ύψους 1.400.000.000 ευρώ.»

Σε τέσσερις 1,4 δισεκατομμύριο! Δεν τελειώνει εδώ όμως. Λένε παρακάτω οι κατασκευαστές, «Θυμίζουμε, όπως σας έχουμε ξαναπεί, ότι οι τέσσερις εν λόγω εργοληπτικές επιχειρήσεις έχουν ήδη συγκεντρώσει υπερβολικά υψηλό ανεκτέλεστο συμβάσεων τεχνικών έργων περίπου 18 δισ. και υφίσταται έντονος προβληματισμός για τη δυνατότητά τους να αντεπεξέλθουν.».

Στην πραγματικότητα ξέρετε τι σας λένε -και το λένε στην κατακλείδα της επιστολής, κύριοι Υπουργοί; «Το συμβατικό αντικείμενο των εν λόγω έργων προέκυψε από τη συνένωση…», μπλα μπλα μπλα, «…κατά παράβαση των ευρωπαϊκών οδηγιών και της βασικής αρχής της αναλογικότητας, αποκλείοντας τη συμμετοχή όλων των εργοληπτικών εταιρειών από έκτης τάξης και κάτω, που θα σήμαινε αύξηση του ανταγωνισμού και ωφέλεια στον χρόνο εκτέλεσης».

Στα Πρακτικά καταθέτω την επιστολή.

(Στο σημείο αυτό ο Βουλευτής κ. Γεώργιος Καραμέρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή υποδηλώνει τα καρτέλ -όχι που έχετε αφήσει να δημιουργούνται, αλλά τα ενισχύετε- στις υποδομές, στην ενέργεια, στις τράπεζες, που ακυρώνουν κάθε έννοια ανταγωνιστικότητας στην ελληνική οικονομία, που αφήνουν αποκλεισμένους τους μικρομεσαίους και τα νοικοκυριά από τις πλουτοπαραγωγικές πηγές και διαδικασίες και που πραγματικά σας καθιστούν αναξιόπιστους.

Γι’ αυτό και για πολλά άλλα τα οποία ακούστηκαν και θα ακουστούν σε αυτήν την Αίθουσα, θα καταψηφίσουμε τον προϋπολογισμό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Χρήστος Κατσώτης από το Κομμουνιστικό Κόμμα Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Ο προϋπολογισμός έχει θύτες ή θύματα. Θύτες είναι η Κυβέρνηση και τα άλλα κόμματα, που διαγκωνίζονται ποιος θα υπηρετήσει καλύτερα τους μεγάλους επιχειρηματικούς ομίλους για να εξασφαλίσει φτηνή εργατική δύναμη, φοροαπαλλαγές και επιχορηγήσεις. Θύματα, οι εργαζόμενοι, οι συνταξιούχοι, οι ελευθεροεπαγγελματίες, που συνθλίβονται για τα κέρδη τους.

Αποτυπώνεται στον προϋπολογισμό η φοροληστεία του λαού, η συνέχεια στη λιτότητα, η μείωση των λεγόμενων κοινωνικών δαπανών από τη μία, και από την άλλη η συνεχής φοροαπαλλαγή των μεγάλων επιχειρηματικών ομίλων και το παραπέρα μπούκωμα με ζεστό χρήμα 14,5 δισ. ευρώ, 2 δισ. πάνω από πέρυσι. Αποτυπώνεται η παραπέρα αύξηση της φτωχοποίησης του λαού για να διασφαλιστεί η κερδοφορία των ομίλων. Αποτυπώνει τις επιλογές της αστικής τάξης και του πολιτικού της προσωπικού να εμπλακεί όλο και περισσότερο στους ιμπεριαλιστικούς πολέμους, διεκδικώντας μεγαλύτερο μερίδιο αγοράς και αναβάθμισης της θέσης της στην περιοχή.

Τα αδιέξοδα του συστήματος, οι αντιθέσεις και οι αντιφάσεις του, η στροφή στην πολεμική οικονομία αποτυπώνονται στο προσχέδιο του κρατικού προϋπολογισμού για το 2025. Οι δαπάνες για το ΝΑΤΟ φτάνουν τα 7 δισ. ευρώ τον χρόνο και 0,5 εκατομμύριο ευρώ τη μέρα για τη φρεγάτα στην Ερυθρά Θάλασσα.

Δημοσιονομικός χώρος άπλετος, από τη μία, για πολεμικές δαπάνες, πολύ περιορισμένος όμως, από την άλλη, για την υγεία, την παιδεία, την ασφάλιση, τους μισθούς και τις συντάξεις, για έργα αναγκαία για την προστασία του λαού, όπως αντιπλημμυρικά, αντιπυρικά και αντισεισμική προστασία. Τα μέτρα ενίσχυσης που αναφέρει η Κυβέρνηση όχι μόνο δεν ανακουφίζουν τα λαϊκά νοικοκυριά, αλλά στην πραγματικότητα πρόκειται για ρυθμίσεις που ευνοούν τους ομίλους είτε για μέτρα στη λογική «δίνω ένα, παίρνω πίσω τρία».

Τώρα, πριν από λίγο, μία συνταξιούχος που με είδε στη συγκέντρωση, μου είπε ότι κατά τι παραπάνω αυξήθηκε η σύνταξή της και ότι της έκοψαν το επίδομα ενοικίου. Επίσης, ο μισθωτός, ο κατώτερος μισθός αυξάνεται κατά τι και αυξάνεται η φορολογική κλίμακα, όπως και η σύνταξη το ίδιο, και παίρνετε πίσω πολύ περισσότερα από ό,τι είναι αύξηση.

Είναι χαρακτηριστικό ότι το ποσό των παρεμβάσεων αυτών το 2025 φτάνει μόλις το 1,1 δισ. ευρώ, όταν το σύνολο των φορολογικών εσόδων θα εκτιναχθεί κοντά στα 70 δισ. ευρώ, 2,5 δισ. παραπάνω από το 2024.

Η δυσβάσταχτη ακρίβεια σε τρόφιμα, σε στέγαση, ιατροφαρμακευτική περίθαλψη, σε ρεύμα, σε θέρμανση και μια σειρά άλλα προϊόντα και υπηρεσίες απαραίτητα για τη διαβίωση των εργαζομένων, αφορά όλες τις πτυχές της ζωής της πλειοψηφίας του ελληνικού λαού.

Η επίθεση στα εργασιακά δικαιώματα είναι σταθερά στην ατζέντα και της σημερινής Κυβέρνησης, όπως και των προηγούμενων κυβερνήσεων που συγκρότησε η Νέα Δημοκρατία, το ΠΑΣΟΚ και ο ΣΥΡΙΖΑ με τις διάφορες εφεδρείες τους. Ο λαός δεν ξεχνά ότι όλοι σας ψηφίσατε τα τρία μνημόνια, ότι σε ένα βράδυ το 2012 καταργήσατε τις συλλογικές διαπραγματεύσεις και μειώσατε τον κατώτατο μισθό κατά 22% και κατά 32% για τους νέους έως είκοσι πέντε ετών. Καταργήσατε τον δέκατο τρίτο και τον δέκατο τέταρτο μισθό και στη σύνταξη. Τσακίσατε στη συνέχεια τις συντάξεις όλοι σας. Δεν ξεχνά ότι με συναίνεση στην Νέα Δημοκρατία, αφού ψηφίσατε τους περισσότερους νόμους, διαμορφώθηκε ένα αντεργατικό πλαίσιο με διαδοχικούς νόμους Βρούτση, Χατζηδάκη, Γεωργιάδη, το 2020, 2021, 2023 αντίστοιχα και της Κεραμέως το 2024. Με αυτούς δώσατε στους ομίλους το δεκάωρο, το εξαήμερο, το δεκατριάωρο δουλειά και μετά τη σύνταξη.

Πριν λίγες μέρες ψηφίστηκε ο νόμος για τον νέο τρόπο καθορισμού του κατώτατου μισθού με μαθηματικό τύπο που το παρουσίασε η Κυβέρνηση ως ασπίδα προστασίας των εργαζομένων, ενώ στην πραγματικότητα αποτελεί μια ακόμα ασπίδα προστασίας των κερδών από τις διεκδικήσεις των εργαζομένων. Αφορά ενσωμάτωση της οδηγίας της Ευρωπαϊκής Ένωσης που την ψηφίσατε όλοι στην Ευρωβουλή. Ο μαθηματικός τύπος ή ο αλγόριθμος θα λαμβάνει υπ’ όψιν κριτήρια ίδια με αυτά που ισχύουν σήμερα και που εξασφάλισαν αμύθητα κέρδη από τη μια και τη μεγάλη δυστυχία από την άλλη. Θα κρατά τον κατώτερο μισθό στα χαμηλότερα δυνατά επίπεδα και θα συγκλίνουν σε αυτόν όλοι οι εργαζόμενοι, όπως αποδείχθηκε από το 2012 έως τώρα που ο κατώτατος μισθός στα δώδεκα αυτά χρόνια αυξήθηκε μόλις κατά 29 ευρώ και ο μέσος μισθός έπεσε κατά 146 ευρώ.

Τις εξαιρέσεις που προβλέπονται στον νόμο, ανά πάσα στιγμή μπορεί να τις επικαλεστούν, έστω και μία, για να μειώσουν τον κατώτατο μισθό έως το 60% του διάμεσου. Δηλαδή με τα σημερινά δεδομένα να πάει τον ονομαστικό μεικτό κατώτατο μισθό λίγο πάνω από τα 600 ευρώ.

Το ΠΑΣΟΚ προσπάθησε με κόλπα να κρύψει τη συμφωνία του σε αυτό το έκτρωμα, ψηφίζοντας κατά επί της αρχής, ψήφισε όμως την πλειοψηφία των άρθρων που υλοποιούν τον επί της αρχής στόχο που είναι η συνέχεια της μείωσης της τιμής της εργατικής δύναμης. Πάνω στα συντρίμμια των εργασιακών δικαιωμάτων και την κλεμμένη απλήρωτη δουλειά των εργαζομένων, η πολιτική κι αυτής της Κυβέρνησης χτίζει τα ρεκόρ της κερδοφορίας για μια χούφτα ομίλους, ρεκόρ που περνάνε πάνω από τη ζωή των εργαζομένων, όπως για παράδειγμα στον τουρισμό.

Οι μισθοί και οι συντάξεις εξανεμίζονται στο πρώτο δεκαπενθήμερο του μήνα. Ο μέσος μισθός πριν τη φορολογία εισοδήματος έχει χάσει πάνω από 35% της αγοραστικής του δύναμης. Την περίοδο 2020 – 2024 ο αυξήσεις των μισθών ήταν 14,25% ενώ οι αυξήσεις των φόρων 49%. Οι απώλειες στην αγοραστική δύναμη των μισθωτών γίνονται ακόμα μεγαλύτερες αν ληφθεί υπ’ όψιν η μεγάλη φορολογική αφαίμαξη των τελευταίων χρόνων. Όλοι αυτοί οι παράγοντες, αν συνυπολογιστούν οι συνολικές απώλειες στο βιοτικό επίπεδο των εργαζομένων, φτάνουν και ξεπερνούν το 50% την περίοδο της κρίσης.

Τι να κάνει το 2,4% αύξηση στον κατώτατο μισθό; Διότι αυτή θα είναι, σύμφωνα με τον κρατικό προϋπολογισμό. Οι συνταξιούχοι θα υποχρεωθούν να επιβιώσουν με μια αύξηση κάτω από το 2,5% στις συντάξεις τους, όταν ακόμα κι ο επίσημος πληθωρισμός θα ανέλθει στο 2,7%. Δηλαδή αυτό δεν είναι αύξηση, είναι παραπέρα μείωση της αγοραστικής δύναμης των συνταξιούχων.

Τουλάχιστον επτακόσιες χιλιάδες συνταξιούχοι εξαιτίας της προσωπικής διαφοράς δεν θα δουν καμμία αύξηση, όπως δεν θα υπάρξουν αυξήσεις και στις επικουρικές συντάξεις. Συνεχίζει το χαράτσι της ειδικής εισφοράς αλληλεγγύης των συνταξιούχων που το 2025 θα ανέλθει στα 886 εκατομμύρια ευρώ, όσα και φέτος. Δηλαδή μόνο μέσα σε δύο χρόνια αφαιρούνται από την τσέπη των συνταξιούχων 1 δισεκατομμύριο 772 εκατομμύρια ευρώ.

Τα επιδόματα ανεργίας μένουν ουσιαστικά καθηλωμένα για το 2025, με μόλις 31 εκατομμύρια ευρώ πάνω από 2024, διαφορά που δεν καλύπτει ούτε τον πληθωρισμό.

Εκατοντάδες χιλιάδες άνεργοι και το νέο έτος θα συνεχίσουν να μην έχουν καμμία προστασία. Όμως, τα κονδύλια που προορίζονται για τις επιχειρήσεις με τα γνωστά προγράμματα απασχόλησης και κατάρτισης θα αυξηθούν κατά 109 εκατομμύρια ευρώ.

Απευθυνόμαστε στα εξακόσια είκοσι επτά σωματεία, στα μέλη τους και στους εργαζόμενους των κλάδων και τους λέμε ότι η Κυβέρνηση, όπως και τα άλλα κόμματα, απέρριψαν την πρόταση νόμου που κατέθεσε μόνο το ΚΚΕ και τις διεκδικήσεις για 950 ευρώ κατώτερο μισθό τώρα, για επαναφορά όλου του πλαισίου των συλλογικών συμβάσεων, για τη μετενέργεια, την αρχή της ευνοϊκότερης σύμβασης, την υποχρεωτικότητα και τη μονομερή προσφυγή στον ΟΜΕΔ και άλλα που περιλαμβάνονται στην πρόταση νόμου.

Απευθυνόμαστε σε εργαζόμενους στον δημόσιο τομέα, στους συνταξιούχους και τους λέμε ότι τα άλλα κόμματα που κατάργησαν από κοινού τον δέκατο τρίτο και δέκατο τέταρτο μισθό και τη δέκατη τρίτη και δέκατη τέταρτη σύνταξη υποκρίνονται όταν μιλούν για την επαναφορά τους, γιατί όσες φορές το ΚΚΕ έφερε πρόταση νόμου, αρνήθηκαν να την ψηφίσουν.

Το σύνολο των εξελίξεων αποκαλύπτει το αποκρουστικό πρόσωπο της καπιταλιστικής βαρβαρότητας της δικτατορίας του κεφαλαίου.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε παρακαλώ.

**ΧΡΗΣΤΟΣ ΚΑΤΣΩΤΗΣ:** Τελειώνω, κύριε Πρόεδρε.

Η εργατική τάξη είναι η μόνη που μπορεί να οδηγήσει την κοινωνία προς τα εμπρός με τη δική της εξουσία. Οι σύγχρονες τεχνολογικές και επιστημονικές δυνατότητες μπορούν να διασφαλίσουν την κοινωνική ευημερία. Στον αγώνα της ρήξης και της ανατροπής, της διεκδίκησης των σύγχρονων αναγκών θα δυναμώνει και θα αλλάζει η συνείδηση της εργατικής τάξης και το ρεύμα αμφισβήτησης αυτού του σάπιου συστήματος.

Η εξουσία της εργατικής τάξης, ο σοσιαλισμός, είναι η απάντηση για τα οξυμένα λαϊκά προβλήματα τον εικοστό πρώτο αιώνα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Βασίλειος Γραμμένος από την Ελληνική Λύση.

**ΒΑΣΙΛΕΙΟΣ ΓΡΑΜΜΕΝΟΣ:** Σας ευχαριστώ, κύριε Πρόεδρε.

Συζητάμε σήμερα, κυρίες και κύριοι συνάδελφοι, για τον προϋπολογισμό της χώρας, για τα έσοδα και τα έξοδα του κράτους. Όμως για ποια οικονομία, για ποια έσοδα, για ποια έξοδα θα συζητήσουμε όταν η πραγματικότητα για τους Έλληνες πολίτες εκεί έξω είναι οδυνηρή;

Αλήθεια, έχετε αναρωτηθεί ποτέ αν οι συμπολίτες μας μπορούν να ανταπεξέλθουν οικονομικά, αν μπορούν να τα βγάλουν πέρα και πώς οι άνθρωποι αυτοί επιβιώνουν; Έχετε καταλάβει ότι δεν βγαίνει ο μήνας αν αυτοί οι άνθρωποι εκεί έξω δεν δανειστούν; Ουδόλως σας απασχολεί, κύριοι της Κυβέρνησης και κανένα απολύτως πρόβλημα δεν έχετε, αφού δεν έχετε αναγκαστεί ποτέ να ζήσετε με 700 και 800 ευρώ. Το έχει δηλώσει άλλωστε και ο Πρωθυπουργός της χώρας, κ. Μητσοτάκης, ο οποίος σε συνέντευξή του είχε πει ότι δεν έχει ζήσει με 800 ευρώ και εύχεται να μη χρειαστεί ποτέ να συμβεί κάτι τέτοιο.

Ζούμε στην εποχή της υπερφορολόγησης, της μη παραγωγής πλούτου και των υπέρογκων ανατιμήσεων σε όλα τα βασικά είδη διαβίωσης, τα οποία τυγχάνει να είναι εισαγόμενα. Την ίδια στιγμή που οι συμπολίτες μας βιώνουν μια μαρτυρική καθημερινότητα, οι ολιγάρχες φίλοι σας θησαυρίζουν και αισχροκερδούν σε βάρος των Ελλήνων πολιτών. τράπεζες και funds λεηλατούν τα σπίτια των Ελλήνων, πάροχοι ενέργειας αισχροκέρδουν με τα υπερκέρδη και το Χρηματιστήριο Ενέργειας που ο ΣΥΡΙΖΑ θεσμοθέτησε και η Νέα Δημοκρατία και το ΠΑΣΟΚ στηρίζετε.

Γνωρίζετε πόσο έχει αυτή τη στιγμή, κύριε Υπουργέ, η μεγαβατώρα στην Ευρώπη; Θα σας πούμε εμείς, στην Ελληνική Λύση, γιατί πάντα μιλάμε με στοιχεία και αποδείξεις.

Θα σας παραθέσω λοιπόν και στα Πρακτικά, αλλά θα σας δείξω πρώτα τα εξής: Αυτή τη στιγμή η μεγαβατώρα πωλείται στη Σουηδία στα 9 ευρώ, κύριε Υπουργέ. Στη Φιλανδία πωλείται η μεγαβατώρα στα 61 ευρώ, κύριε Υπουργέ και κυρίες και κύριοι, αγαπητοί συνέλληνες που παρακολουθείτε αυτή στιγμή το Κανάλι της Βουλής. Στην Ισπανία πωλείται η μεγαβατώρα 168 ευρώ αυτή τη στιγμή. Στην Ιταλία 270 ευρώ. Και στην Ελλάδα της μπανανίας, όπου οι ολιγάρχες κάνουν πάρτι, η μεγαβατώρα αυτή τη στιγμή, πριν μια ώρα, επωλείτο στα 451 ευρώ.

Αυτά, κύριοι της Κυβέρνησης, πάρτε τα και δείτε τα. Και αναλογιστείτε τι εγκλήματα κάνατε και πώς οι ολιγάρχες φίλοι σας καταληστεύουν τον ελληνικό λαό.

(Στο σημείο αυτό ο Βουλευτής κ. Βασίλειος Γραμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι χαμηλοσυνταξιούχοι στενάζουν, υποφέρουν και οι νέοι αδυνατούν να βρουν δουλειά και να δημιουργήσουν οικογένεια. Το δημογραφικό πρόβλημα το έχουμε επισημάνει χιλιάδες φορές μέσα από αυτό το Βήμα. Μας απασχολεί! Μας απασχολεί έντονα! Όλα αυτά τα προβλήματα θα μπορούσατε να τα έχετε λύσει ήδη, αλλά επιλέξατε συνειδητά να δώσετε προτεραιότητα σε άλλα θέματα. Είχατε άλλες προτεραιότητες. Είχατε άλλες ασχολίες. Σας ενδιέφερε ο γάμος των ομοφυλοφίλων και η woke ατζέντα που οι περισσότεροι εδώ μέσα στηρίζετε.

Το έχουμε πει και ξαναπεί από αυτό το Βήμα, αλλά η πάγια τακτική σας είναι να κωφεύετε επιδεικτικά και μέσα σε όλα αυτά, η κοινωνία μας παρουσιάζει σημάδια αποσύνθεσης και παρακμής. Πώς μπορεί κάποιος να διαπιστώσει αυτά που λέμε; Αρκεί να κάνει μια βόλτα στις γειτονιές της χώρας, να κάνει μια βόλτα στις γειτονιές της Αθήνας. Φτώχεια, ανασφάλεια, εγκληματικότητα, παραβατικότητα και αναρχία, αυτό επικρατεί εκεί έξω.

Δεν τα βλέπουμε μόνο εμείς στις γειτονιές της Αθήνας, αλλά ακόμα και σε τουριστικές περιοχές του κέντρου, όπου εκατομμύρια τουρίστες επισκέπτες βρίσκονται καθημερινά στη Διονυσίου Αρεοπαγίτου, στη Μακρυγιάννη, στου Ψυρρή, στο Μοναστηράκι, οπουδήποτε υπάρχει χώρος για να επισκεφτούν οι τουρίστες. Ξέρετε τι γίνεται εκεί; Κάθε μέρα διαπράττονται εγκλήματα, εγκληματικές πράξεις, ληστείες σε βάρος τουριστών. Αυτό ποσώς σας ενδιαφέρει. Μιλάμε για την απόλυτη δυσφήμιση της χώρας στο εξωτερικό, αφού εσείς με την ανάλγητη πολιτική σας δεν μπορείτε να εγγυηθείτε ούτε την ασφάλεια όσων έρχονται στη χώρα μας για να κάνουν τουρισμό. «Βαριά βιομηχανία» την αποκαλείτε. Εμείς δεν την αποκαλούμε «βαριά βιομηχανία».

Σας προκαλώ, κάντε μια βόλτα τώρα στην Ομόνοια, στην Πατησίων, περάστε από το Μεταξουργείο, από την πλατεία Αττικής, πηγαίνετε στην Κάνιγγος, στην πλατεία Βάθης, στην πλατεία Αμερικής, στο Πεδίον του Άρεως και θα διαπιστώσετε ότι ο χάρτης της Αθήνας είναι μοιρασμένος σε συμμορίες, κύριοι Υπουργοί, αλλοδαπών στοιχείων, που εμπορεύονται ναρκωτικά, εμπορεύονται λαθραία τσιγάρα, κάνουν εμπόριο λευκής σαρκός και εμπορεύονται ακόμα και όπλα, όπλα που καθημερινά χρησιμοποιούνται για να λύνουν τις διαφορές τους και για να σκοτώνουν συνανθρώπους μας.

Αυτή είναι η Ελλάδα των μεταρρυθμιστών της Νέας Δημοκρατίας; Αυτό λέγεται πρόοδος; Αυτό λέγεται φιλελευθερισμός, ανάπτυξη; Αυτή η κατάσταση μας αντιπροσωπεύει ως χώρα στο εξωτερικό; Εδώ θα έρθουν, κύριοι, να επενδύσουν οι ξένοι, τους οποίους επικαλείστε καθημερινά και μας λέτε ότι έρχονται να κάνουν επενδύσεις; Δεν θα το κάνουν, κύριοι, να είστε σίγουροι. Και σας το λέμε εμείς, που επισκεπτόμαστε καθημερινά περιοχές που προανέφερα και γινόμαστε μάρτυρες αυτών των απαράδεκτων εικόνων που επικρατούν κυρίως στο κέντρο της Αθήνας. Γιατί η Αθήνα, κύριοι, δεν είναι μόνο ξέρετε το Κολωνάκι, η Κηφισιά, η Γλυφάδα, το Πανόραμα της Βούλας όπου εκεί ζουν οι φίλοι σας ολιγάρχες και αυτοί οι επιχειρηματίες που έχουν μια ομπρέλα προστασίας και καθημερινά και οι οποίοι δεν έχουν και δεν αντιμετωπίζουν τέτοιου είδους προβλήματα. Η Αθήνα είναι και οι φτωχές περιοχές, όπου εκεί ζουν οι βιοπαλαιστές, που καθημερινά πασχίζουν να βγάλουν το μεροκάματο και να το πάνε σπίτι τους.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Οι καιροί, λοιπόν, έχουν αλλάξει επικίνδυνα με τη διαρκώς αυξανόμενη εγκληματικότητα και βία, η οποία πλέον έχει γίνει ανεξέλεγκτη. Τι να πρωτοαναφέρω; Ανοίγουμε καθημερινά τις τηλεοράσεις και βλέπουμε όλους αυτούς τους κακοποιούς να μη διστάζουν μέρα μεσημέρι να πυροβολούν και να σκοτώνουν ακόμα και αστυνομικούς. Κάποτε όλο αυτό τα βλέπαμε και συνέβαιναν σε τριτοκοσμικές χώρες. Σήμερα τα βλέπουμε να συμβαίνουν και στη χώρα μας.

Όλοι εσείς που κυβερνήσατε έχετε κάνει εγκληματικά λάθη. Ένα από αυτά είναι ότι δεν μεριμνήσατε να ενισχύσετε τον Έλληνα αστυνομικό, τον φύλακα της γειτονιάς, της ζωής, της περιουσίας των Ελλήνων και της ελληνικής οικογένειας και τον αφήσατε απροστάτευτο στο έλεος των κακοποιών. Έχετε τεράστια ευθύνη και το αναγνωρίζουμε, το ξέρουμε και το βλέπουμε καθημερινά. Έχει αποτύχει παταγωδώς, κύριοι, η Κυβέρνησή σας και σε αυτόν τον τομέα της δημόσιας τάξης. Αν δεν μπορείτε εσείς, έχουμε εμείς τη λύση. Εφαρμόστε τώρα τις προτάσεις μας και το πρόγραμμα που έχουμε εκπονήσει, κυρίως για την προστασία του πολίτη.

Πάγια θέση μας είναι ότι θα πρέπει να σταθούμε δίπλα στον Έλληνα αστυνομικό και στην προσπάθεια για την πάταξη της εγκληματικότητας. Εκπροσωπούμε όλες τις ελληνικές οικογένειες, τους πολίτες, τις Ελληνίδες μάνες που θέλουν να πηγαίνουν μια βόλτα στην πλατεία τα παιδιά τους και να γυρίζουν πίσω ασφαλείς. Πώς θα γίνει αυτό; Θα σας πούμε εμείς. Αποδεσμεύστε σήμερα εκατοντάδες αστυνομικούς, τους οποίους παρέχετε απλόχερα σε ολιγάρχες, επιχειρηματίες, σε ψευτοεκδότες που δήθεν απειλείται η ζωή τους, σε δημοσιογράφους, από όλους αυτούς που έχετε προσφέρει και που τους έχετε και τους καλύπτετε με όλους τους αστυνομικούς. Θα έπρεπε κανονικά, αντί τους διαθέτουμε σε αυτούς, να τους έχουμε έξω.

Φροντίστε, λοιπόν, να πατάξετε το λαθρεμπόριο καυσίμων, να εξοικονομήσετε εκατομμύρια από εκεί, να φορολογήσετε τους φίλους σας τραπεζίτες, τους εφοπλιστές, τους μεγαλοεπιχειρηματίες που αισχροκερδούν σε βάρος των Ελλήνων καταναλωτών. Πάρτε χρήματα από αυτούς και βάλτε τα μέσα τον προϋπολογισμό, κύριε Υπουργέ, για να ενισχύσετε αστυνομικά τμήματα, στα οποία δεν υπάρχει ένστολο προσωπικό. Ενισχύστε τα Σώματα Ασφαλείας με τον απαραίτητο εξοπλισμό και με τα απαραίτητα -αν θέλετε- εργαλεία και εφόδια, για να μπορούν να επιχειρούν.

Πάγια θέση μας είναι ο αστυνομικός ότι θα πρέπει να είναι κατάλληλα εκπαιδευμένος από την πρώτη κιόλας στιγμή που θα κληθεί να αναλάβει τα καθήκοντά του.

Γι’ αυτό και προτείνουμε -και κλείνω, κύριε Πρόεδρε- όλοι αυτοί που εισέρχονται στα Σώματα Ασφαλείας να προέρχονται από τις Ειδικές Δυνάμεις. Έτσι γλιτώνουμε χρόνο και χρήμα, χρήμα που μπορούμε να βάλουμε στον προϋπολογισμό και είμαστε σίγουροι ότι θα υπάρχει κάποιος εκεί έξω, όταν θα κληθεί να μας προστατεύσει, να είναι έτσι εκπαιδευμένος, ώστε να νιώθουμε και εμείς ασφαλείς.

Λύστε τους τώρα τα χρόνια ασφαλιστικά προβλήματα που έχουν, τις εργασιακές τους διεκδικήσεις. Συνεχίστε και προχωρήστε στο να μπορέσετε να τους ικανοποιήσετε τα επιδόματα τα οποία ζητούν οι ίδιοι, εξετάστε τα ζητήματα σχετικά και με την επαγγελματική τους ανέλιξη. Έχουν φύγει πάρα πολλοί. Έχουν αποχωρήσει πάρα πολλοί από τα Σώματα Ασφαλείας. Παραιτούνται, γιατί δεν μπορούν να αντεπεξέλθουν οικονομικά. Δεν βγαίνουν καθημερινά. Δεν μπορούν να ανταπεξέλθουν στις οικονομικές απαιτήσεις για τη διαβίωσή τους.

Η δημόσια ασφάλεια είναι βασικό στοιχείο της δημοκρατίας και ο ορισμός της ελευθερίας. Αν υπάρχει ασφάλεια σε μια χώρα, είναι αναμενόμενο ότι σίγουρα θα υπάρξουν και επενδύσεις και σίγουρα θα υπάρξει και πρόοδος και ανάπτυξη.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΒΑΣΙΛΕΙΟΣ ΓΡΑΜΜΕΝΟΣ:** Γι’ αυτό και η έμπρακτη στήριξη στον Έλληνα αστυνομικό και στα Σώματα Ασφαλείας πρέπει να είναι απεριόριστη. Όπως απεριόριστη, κύριοι της Κυβέρνησης -και κλείνω- πρέπει να είναι η προάσπιση της δημοκρατίας και της ελευθερίας των πολιτών.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Πέρκα από τη Νέα Αριστερά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι, αγαπητές συναδέλφισσες, εάν έπρεπε σε δύο λέξεις να συμπυκνώνουμε την κεντρική ιδέα της οικονομικής πολιτικής της Κυβέρνησης, αυτή θα ήταν αντίστροφη αναδιανομή. Δηλαδή, μεταφορά πλούτου από τα λαϊκά και μεσαία στρώματα στους πλέον πλούσιους της ελληνικής κοινωνίας.

Όσο και να μπερδεύει τους πληθωρισμένους με τους πραγματικούς δείκτες της οικονομίας η Νέα Δημοκρατία, το γεγονός είναι ότι η διακυβέρνησή της έχει καταφέρει να πλήξει: Τους μισθωτούς μέσα από τη μόνιμη ταπείνωση των μισθών τους και την απουσία συλλογικών συμβάσεων εργασίας. Την κοινωνική πλειοψηφία με τη συρρίκνωση των εισοδημάτων, μέσα από τον πληθωρισμό απληστίας, την ίδια ώρα που τα κέρδη των εισηγμένων στο Χρηματιστήριο Εταιρειών έχουν αυξηθεί την τελευταία πενταετία κατά 550%. Τα νοικοκυριά και τις επιχειρήσεις που αδυνατούν να αντεπεξέλθουν στην ακρίβεια και ιδιαίτερα στο ενεργειακό κόστος. Η αγορά λειτουργεί με όρους καρτέλ, με τη βιομηχανία να καταγγέλλει χειραγώγηση τιμών. Καταγράφετε μπαράζ λουκέτων στη βιομηχανία. Οι ηλεκτροπαραγωγοί από ορυκτό αέριο και λιγνίτη φτάνουν να ζητούν έως 900 ευρώ τη μεγαβατώρα, για να καλύψουν τη ζήτηση. Η Κυβέρνηση και οι ελεγκτικές αρχές κοιτούν τα εκατομμύρια να περνούν.

Οι πολίτες εδώ και έναν χρόνο διαλέγουν πράσινο, μπλε, κίτρινο χρώμα ακρίβειας. Εμείς ως Νέα Αριστερά έχουμε ζητήσει να σταματήσει εδώ αυτή η κοροϊδία με τα μηνιαία τιμολόγια και να θεσπιστούν άμεσα σταθερά τιμολόγια, σε προσιτές τιμές για τους καταναλωτές και να σταματήσει η κερδοφορία των παρόχων.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ)**

Η διακυβέρνηση, όμως, της Νέας Δημοκρατίας ήδη έχει καταφέρει να πλήξει και τα χαμηλότερα εισοδηματικά στρώματα μέσα από το πιο άδικο φορολογικό σύστημα, με τη δεύτερη χειρότερη αναλογία άμεσων και έμμεσων φόρων στην ευρωζώνη, πάνω από 60% οι έμμεσοι, κάτω από 40% οι άμεσοι.

Κύριοι της Κυβέρνησης, όσες φορές και να επαναλάβετε ότι μειώσατε εβδομήντα πόσους φόρους, η αλήθεια είναι ότι οι πολίτες στο διάστημα 2021 έως 2022 έχουν πληρώσει πάνω από 20 δισεκατομμύρια περισσότερα σε φόρους από ό,τι πλήρωναν προηγουμένως. Έχουν αναλυθεί από τον γενικό και τον ειδικό εισηγητή μας τα περισσότερα στοιχεία. Βεβαίως, ακριβώς το αντίθετο συμβαίνει για τον πλούτο, που έχει το πιο ευνοϊκό πλαίσιο, με χαμηλούς φορολογικούς συντελεστές τα μερίσματα, υψηλό αφορολόγητο στις γονικές παροχές, κατάργηση του συμπληρωματικού φόρου στον ΕΝΦΙΑ.

Η Κυβέρνηση, όμως, έχει δώσει τη χαριστική βολή και στον ιδιωτικό τομέα τον οποίο υμνεί. Επενδύσεις αναιμικές, κυρίως στον τουριστικό κλάδο, στην κτηματομεσιτική αγορά, στον κατασκευαστικό κλάδο και στον τραπεζικό τομέα. Καταστρατήγηση και διάβρωση θεσμών και ανεξάρτητων αρχών που σχετίζονται με την ασφάλεια δικαίου και απηνής διωγμός στις μικρομεσαίες επιχειρήσεις, θεωρώντας ότι είναι βασικός υπαίτιος όλων των δεινών της ελληνικής οικονομίας, κατά την έκθεση Πισσαρίδη.

Με αυτόν τον τρόπο επηρεάσατε τη δομή της ελληνικής οικονομίας, με αποτέλεσμα στη χώρα μας να ευδοκιμεί μόνο ενός είδους μπίζνες. Οι μπίζνες που γίνονται στο Μαξίμου.

Αυτή η πολιτική, τελικά, έχει εγκλωβίσει την ελληνική οικονομία στο να είναι μία από τις πλέον αδύναμες οικονομίες στην Ευρώπη, στη χαμηλή ανάπτυξη, στον χαμηλό μισθό, στη χαμηλή παραγωγικότητα, παρ’ όλο που η Κυβέρνηση ήταν η κυβέρνηση με τη μεγαλύτερη ροή χρήματος. Δαπανήθηκαν 50 δισεκατομμύρια επί πανδημίας, 35 δισεκατομμύρια είναι το Ταμείο Ανάκαμψης και Ανθεκτικότητας, 25 με 27 δισεκατομμύρια τα ΕΣΠΑ. Καμμία ελληνική κυβέρνηση δεν είχε τόσο πολύ χρήμα.

Συγχρόνως, βέβαια, καταγράφεται μείωση των άμεσων ξένων επενδύσεων και το έλλειμμα του ισοζυγίου τρεχουσών συναλλαγών πλέον έχει γίνει ένα πρόβλημα δομικό.

Ωστόσο, η Κυβέρνηση πανηγυρίζει, γιατί έχει έσοδα, όπως λέει, πουλώντας ασημικά, τα οποία βαφτίζει για τις ανάγκες επικοινωνίας «επενδύσεις». Μετά την παραχώρηση της Αττικής Οδού, που μας την είπαν και «επένδυση» -δεν έπεσε ούτε φτυαριά- του λιμένα Ηρακλείου, που δημιουργήθηκε ένα απίστευτο μονοπώλιο, στην εισηγητική έκθεση του προϋπολογισμού για το 2025 συμπεριλαμβάνεται η πώληση των μετοχών της «ΔΕΠΑ ΕΜΠΟΡΙΑΣ Α.Ε.» -65% έχει στο ΤΑΙΠΕΔ- και η πώληση μετοχών της η «HELLENIQ ENERGY», πρώην ΕΛΠΕ. Με λίγα λόγια, ό,τι έχει απομείνει στον ενεργειακό τομέα που συμμετέχει το δημόσιο.

Εμείς ζητάμε όχι απλώς να μην πουλήσει η Κυβέρνηση μερίδιο του δημοσίου σε μια τόσο καίριας σημασίας επιχείρηση για την εθνική οικονομία, αλλά και για την ενεργειακή ασφάλεια, αλλά να αναμεταβιβάσει τις μετοχές του δημοσίου στη «HELLENIQ ENERGY», από το ΤΑΙΠΕΔ στο ελληνικό δημόσιο.

Σε ό,τι αφορά την πώληση μετοχών στη «ΔΕΠΑ ΕΜΠΟΡΙΑΣ», διαβάζουμε ότι τα δύο διοικητικά συμβούλια, ΤΑΙΠΕΔ και «HELLENIQ ENERGY», τα έχουν βρει και μέσα στον Δεκέμβρη, μάλιστα, θα εγκρίνουν την πώληση του 35% της ΔΕΠΑ σε κλειδωμένο τίμημα 200 εκατομμυρίων ευρώ. Καμμία ενημέρωση στο ελληνικό Κοινοβούλιο.

Και εδώ πρέπει να επισημάνω ότι μου κάνει εντύπωση ότι κανένα κόμμα της Αντιπολίτευσης δεν έχει ασχοληθεί, δεν έχει σηκώσει αυτά τα deals.

Ως κατακλείδα, αντί να επενδύσετε, όπως σας λέμε, σε παραγωγικές επενδύσεις, καινοτομία, δημόσια παιδεία, υγεία, ανθεκτικότητα, εσείς επιλέγετε να επενδύετε σε υπέρογκα εξοπλιστικά προγράμματα. Το κοινωνικό κράτος καταρρέει, οι εργαζόμενοι φτωχοποιούνται, η Κυβέρνηση συνεχίζει την κούρσα εξοπλισμών, με εξοπλιστικές δαπάνες ύψους 5 δισεκατομμυρίων μέσα σε δύο χρόνια.

Ως Νέα Αριστερά, θα στείλουμε ένα ηχηρό μήνυμα όχι στη στροφή των ευρωπαϊκών ελίτ προς την πολεμική οικονομία, που απειλεί να γυρίσει την ήπειρό μας και τον λαό μας στις χειρότερες, τις πιο σκοτεινές μέρες του παρελθόντος και να μην υπερψηφίσουν το εξωφρενικό εξοπλιστικό πρόγραμμα της Κυβέρνησης. Θα στείλουμε ένα ηχηρό όχι στον μιλιταρισμό και στον εθνικισμό και ένα μεγάλο ναι στην ειρήνη. Αυτό οφείλουμε στο μέλλον, στους πολίτες, στις νέες γενιές. Αυτό καλούμε να κάνουν και τα κόμματα της προοδευτικής Αντιπολίτευσης.

Στο σημείο αυτό έχει ενδιαφέρον να σταθώ στις απαντήσεις της Κυβέρνησης στις προτάσεις της Αντιπολίτευσης, όπου διακρίνονται ορισμένες τυπικές μορφές επιχειρηματολογίας ή ρητορικής. Όταν, παραδείγματος χάριν, ερχόμαστε και λέμε ότι απαιτείται μια διαφορετική στρατηγική, ένα άλλο παραγωγικό υπόδειγμα, με ουσιαστική αύξηση των μισθών, με κάλυψη από συλλογικές συμβάσεις, αλλαγή του φορολογικού μίγματος άμεσων - έμμεσων φόρων, έλεγχος στο καρτέλ, κανόνες, πλαφόν για να χτυπηθεί η αισχροκέρδεια, φορολόγηση των υπερκερδών και του πλούτου και επιτέλους, να σταματήσει αυτό το ξέφρενο πάρτι, παίρνουμε απαντήσεις που, σύμφωνα με τον Άλμπερτ Χίρσμαν, αντιστοιχούν σε τρεις κύριες αντιδραστικές θέσεις: Θέση του αντίστροφου αποτελέσματος, θέση της ματαιότητας και θέση της διακινδύνευσης.

Η θέση, λοιπόν, του αντίστροφου αποτελέσματος χρησιμοποιεί επιχειρήματα απλά, γοητευτικά και δημοφιλή. Δηλαδή, απαντώντας σε κάποιο επιχείρημα για τη βελτίωση της κοινωνικής πλειοψηφίας, δεν εξαπολύουν επίθεση στην πρόταση αυτή καθαυτή. Προσποιούνται ότι θα μπορούσαν να την υιοθετήσουν. Όμως, η δράση αυτή θα επιφέρει μέσω μιας ακολουθίας ανεπιθύμητες συνέπειες και το ακριβώς αντίθετο αποτέλεσμα.

Παράδειγμα, η αύξηση του κατώτατου μισθού περιορίζει την απασχόληση, με αποτέλεσμα το συνολικό εισόδημα των εργαζομένων να μειωθεί, αντί να αυξηθεί. Το πρόγραμμα της κοινωνικής πρόνοιας, αντί να περιορίσει τη φτώχεια, θα δημιουργήσει μεγαλύτερη κ.ο.κ..

Αφοπλιστική απλότητα διαθέτει και το επιχείρημα της ματαιότητας. Κάθε παρέμβαση του κράτους και κάθε αύξηση των δημόσιων δαπανών που δεν αφορά στον νόμο, την τάξη και την άμυνα, συνιστά μια μάταιη ανάμιξη στη λειτουργία ενός συστήματος που υποτίθεται ότι αυτορυθμίζεται. Παράδειγμα, η μείωση του ΦΠΑ στην Ισπανία δεν είχε κανένα αποτέλεσμα. Μάταιο!

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Υπάρχει, όμως και ένας τρίτος τρόπος, πιο μετριοπαθής. Για να επιχειρηματολογήσει κανείς εναντίον μιας πρότασης στην οποία δεν θέλει να επεκταθεί κατά μέτωπον, γιατί είναι προσφιλής στην κοινή γνώμη, υπάρχει το επιχείρημα της διακινδύνευσης. Δηλαδή, επιθυμητή η πρόταση που καταθέτετε, πλην όμως έχει υπερβολικά υψηλό κόστος ή πολλές αρνητικές συνέπειες.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ολοκληρώστε, παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Τελειώνω, κύριε Πρόεδρε.

Η αλήθεια είναι ότι με αυτό το επιχείρημα το έχετε παρακάνει. Αν μειώσουμε τον ΦΠΑ, αν αυξήσουμε περισσότερο τον κατώτατο μισθό, αν αυξήσουμε τα επιδόματα, αν αυξήσουμε τις δημόσιες δαπάνες για παιδεία, θα καταστραφούμε. Επειδή δεν έχουμε λεφτόδενδρα, κινδυνεύουμε.

Και βεβαίως, υπάρχει και ένας απόλυτος παραλογισμός, ότι για μερικές δύσκολες προτάσεις χρησιμοποιούνται όλα τα επιχειρήματα που είναι και ασύμβατα. Παράδειγμα, η μείωση του ΦΠΑ. Εδώ είναι και μάταιο και θα έχει αντίθετα αποτελέσματα -αύξηση τιμών- όμως, συγχρόνως, είναι και επικίνδυνο.

Όπως όλα αυτά τα επιχειρήματά σας απαιτούν έναν τολμηρό διανοητικό ελιγμό έτσι και η εφαρμοσμένη πολιτική σας χρειάζεται τον αυταρχισμό, τον περιορισμό της δημοκρατίας και του κράτους δικαίου, τις παρεμβάσεις στο έργο της δικαιοσύνης των ανεξάρτητων αρχών. Και τα έχετε καταφέρει. Στις σύγχρονες δημοκρατίες πάντα καταφέρνει μια κυβέρνηση να συγκαλύψει εκτροπές, όπως οι υποκλοπές ή εγκλήματα, όπως τα Τέμπη, χωρίς να διακινδυνεύει η επιβίωσή της.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κ. Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ως Νέα Αριστερά, νιώθουμε την ανάγκη να υπερασπιστούμε τη δημοκρατική λειτουργία, τους θεσμούς, το κράτος δικαίου, γι’ αυτό και καταθέτουμε την πρόταση για τον κ. Ράμμο, η υποψηφιότητα του οποίου έχει υψηλό συμβολισμό. Πρόκειται για έναν άξιο πολιτειακό λειτουργό και καλούμε τα κόμματα που αναφέρονται στην Αριστερά και στην Κεντροαριστερά να την υποστηρίξουν.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Καλείται στο Βήμα η κ. Ασπασία Κουρουπάκη, Βουλευτής της Νίκης. Θα ακολουθήσουν ο κ. Δημητριάδης και ο κ. Μανούσος.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, η συζήτηση του προϋπολογισμού συμπίπτει με την πτώχευση της Ελλάδας στις 10 Δεκεμβρίου του 1893. Η φράση «Δυστυχώς, επτωχεύσαμεν» του Χαρίλαου Τρικούπη στοιχειώνει την πολιτική ζωή του τόπου μας ακόμη και σήμερα. Όσο δεν παίρνουμε άμεσα μέτρα για την αύξηση της παραγωγικότητας, την ανάσχεση της δημογραφικής κρίσης, την ενίσχυση του πρωτογενούς τομέα και την επανεκκίνηση της ελληνικής βιομηχανικής παραγωγής είμαστε καταδικασμένοι να ακούσουμε ξανά αυτά τα λόγια πολύ πιθανόν το 2033, όταν θα πρέπει η ελληνική Κυβέρνηση να καταβάλει το υπέρογκο ποσό των 17 δισεκατομμυρίων ευρώ στους δανειστές της. Ίσως και νωρίτερα, με αφορμή μια νέα χρηματοπιστωτική κρίση, που με βεβαιότητα θα ενσκήψει κατά την πορεία των κύκλων της παγκόσμιας οικονομίας.

Εάν θέλουμε να αποφύγουμε ή, τουλάχιστον, να μειώσουμε τις επιπτώσεις της επερχόμενης κρίσης, οφείλουμε να λάβουμε μέτρα χθες, αν ήταν δυνατόν, με προτεραιότητα δύο άξονες στενά συνδεδεμένους μεταξύ τους, την αύξηση της παραγωγικότητας και την αντιμετώπιση της δημογραφικής κατάρρευσης.

Πώς είναι δυνατόν να έχουμε μια ανταγωνιστική οικονομία με τόσο υψηλές τιμές ρεύματος; Το 2019, συστάθηκε στην Ελλάδα το Χρηματιστήριο Ενέργειας, καταργήθηκαν τα πλαφόν στις τιμές της χονδρεμπορικής αγοράς. Νωρίτερα, τον Ιούλιο του 2013, απελευθερώθηκαν τα τιμολόγια προμήθειας ηλεκτρικής ενέργειας. Όλα αυτά έγιναν στο όνομα της ελεύθερης αγοράς και της πτώσης των τιμών.

Ποιο ήταν το αποτέλεσμα για τις επιχειρήσεις και τα νοικοκυριά; Το ακριβώς αντίθετο από το διακηρυγμένο: Αισχροκέρδεια και κερδοσκοπία. Αφήσαμε ασύδοτα τα καρτέλ να χειραγωγούν τις τιμές της χονδρεμπορικής αγοράς. Πώς; Με το να αμείβονται όλοι οι παραγωγοί ενέργειας με βάση την τιμή εκκαθάρισης της αγοράς, όπως αυτή καθορίζεται συνήθως από την οικονομική προσφορά για την πιο κοστοβόρα μονάδα ηλεκτροπαραγωγής. Μέσω αυτού του μοντέλου και με αφορμή την ουκρανική κρίση, κάποιοι λειτούργησαν ως μαυραγορίτες, σωρεύοντας υπερκέρδη.

Πρέπει να αλλάξουμε άμεσα πολιτική στον τομέα αυτό, με δημοπρασίες ενέργειας με βάση το μοντέλο pay-as-bid, όπου ο κάθε παραγωγός θα αμείβεται με βάση τις οικονομικές προσφορές που υποβάλλει, με τον έλεγχο των οικονομικών προσφορών, με βάση το μεταβλητό κόστος λειτουργίας των μονάδων ηλεκτροπαραγωγής που αυτές αφορούν, ώστε να αποφεύγονται φαινόμενα υπερκοστολόγησης, με μόνιμο υπερυψηλό συντελεστή φορολόγησης των κερδών που προκύπτουν από την υπέρβαση του μεταβλητού κόστους παραγωγής, όπως προανέφερα, με την επαναφορά των πλαφόν στις τιμές ενέργειας.

Παρόμοιες μόνιμες παρεμβάσεις απαιτούνται και στην ανεξέλεγκτη κερδοσκοπία του καρτέλ των τραπεζών. Ποιος, όμως, θα ελέγξει τις τράπεζες; Μήπως το κόμμα σας, ή μήπως το ΠΑΣΟΚ, που χρωστάτε από κοινού κοντά στο 1 δισεκατομμύριο ευρώ σε αυτές και που χρηματοδοτείτε τις προεκλογικές σας καμπάνιες με δανεικά και αγύριστα; Είναι, λοιπόν, επείγον να βρούμε πόρους για την κάλυψη των τεράστιων δημοσιονομικών αναγκών της χώρας για τη χρηματοδότηση της εθνικής άμυνας και την ανάσχεση της δημογραφικής κατάρρευσης της χώρας από τα καρτέλ και όχι από τα μόνιμα υποζύγιά τους, τους μισθωτούς και τους ελεύθερους επαγγελματίες, από τις τράπεζες και τους λίγους που υπηρετείτε, κατά τις αιτιάσεις του πρώην Βουλευτού σας Μάριου Σαλμά, και όχι από αυτούς όπου ο μισθός τους εξαντλείται τη δέκατη ένατη ημέρα, σύμφωνα με έρευνα της ΓΣΕΒΕΕ, την οποία καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διαφημίζετε το πρωτογενές πλεόνασμα πίσω από το οποίο, όμως, βρίσκεται η αποεπένδυση στις δημόσιες υποδομές και η συρρίκνωση του κοινωνικού κράτους. Επειδή ο χρόνος δεν επαρκεί, θα σταθώ σε ένα ενδεικτικό παράδειγμα. Στην οδοντιατρική περίθαλψη το κράτος είναι στην ουσία ανύπαρκτο. Όπως αναφέρει η Κομισιόν σε έκθεσή της για το προφίλ υγείας του έτος 2023, η δωρεάν δημόσια οδοντιατρική κάλυψη περιορίζεται σε υπηρεσίες για παιδιά έως 18 ετών και σε περιπτώσεις επείγουσας περίθαλψης για όλες τις ηλικίες.

Καταθέτω την έκθεση στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η ίδια έκθεση συνεχίζει με τη διαπίστωση ότι η έλλειψη επιχειρησιακών συμβάσεων μεταξύ του ασφαλιστικού ταμείου και των ιδιωτών οδοντιάτρων, το ελάχιστο προσωπικό και η περιορισμένη δυναμικότητα των κέντρων υγείας συνεπάγονται στην πράξη ότι όλες οι οδοντιατρικές υπηρεσίες πρέπει να πληρώνονται από τις ιδιωτικές δαπάνες. Βάζετε δηλαδή τον εργαζόμενο σε ένα περιβάλλον ανεξέλεγκτης ακρίβειας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τέλος, η έκθεση καταλήγει στο συμπέρασμα ότι το 2022 η Ελλάδα είχε το υψηλότερο ποσοστό, 12,1%, μη ικανοποιούμενων αναγκών για οδοντιατρική περίθαλψη στην Ευρωπαϊκή Ένωση. Δηλαδή πάνω από ένας στους δέκα δεν μπορεί να φροντίσει τα δόντια του για οικονομικούς λόγους. Για αυτό το πολύ σημαντικό ζήτημα υπέβαλα γραπτή ερώτηση στην κ. Κεραμέως και στον κ. Γεωργιάδη και αναμένω την απάντησή τους άμεσα και αποτελεσματικά.

Καταθέτω στα Πρακτικά το κείμενο της ερώτησης που τους υπέβαλα.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα σας θυμίσω, επίσης, ότι σας προτείναμε αφορολόγητο όριο 50.000 ευρώ στους τρίτεκνους και στους πολύτεκνους.

Καταθέτω στα Πρακτικά σχετική ερώτηση, μαζί με την απάντηση από την ΑΑΔΕ.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να στείλουμε με τον τρόπο αυτό ένα ισχυρό μήνυμα για τη στήριξη των γεννήσεων. Σας υποδείξουμε ακόμη και τον τρόπο χρηματοδότησης, δηλαδή από τα ποσά που εξοικονομεί ο ΟΠΕΚΑ, λόγω της μείωσης των δικαιούχων επιδόματος παιδιών.

Καταθέτω στα Πρακτικά σχετικό έγγραφο.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δυστυχώς, στον προϋπολογισμό υιοθετείτε την ίδια αποτυχημένη συνταγή των αποσπασματικών παροχών που σε μεγάλο ποσοστό καταλήγουν σε ειδικές κατηγορίες, όπως στους παράνομα εισερχόμενους στη χώρα αλλοδαπούς. Το 2019, όταν παραλάβετε την εξουσία, οι γεννήσεις έφταναν στις 84.000 περίπου, ενώ το 2023 έπεσαν στις 73.000. Την ίδια περίοδο το δημόσιο χρέος αυξήθηκε κατά, περίπου, 60 δισεκατομμύρια ευρώ.

Καταθέτω στα Πρακτικά σχετικό έγγραφο.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όση δημιουργική λογιστική και να προσθέσετε στο αφήγημα που σερβίρετε στους Έλληνες πολίτες, δεν μπορεί να αγνοηθεί ο ελέφαντας που βρίσκεται στο δωμάτιο. Ολοένα και λιγότερα παιδιά γεννιούνται στη χώρα μας και φορτώνονται ολοένα και μεγαλύτερο δημόσιο χρέος.

Ο προϋπολογισμός που φέρνετε προς κύρωση στη Βουλή δεν δίνει αποτελεσματικές απαντήσεις στα επείγοντα και πιεστικά ζητήματα της κατάρρευσης των γεννήσεων και της παραγωγικότητας.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, σας παρακαλώ να ολοκληρώσετε.

**ΑΣΠΑΣΙΑ ΚΟΥΡΟΥΠΑΚΗ:** Σε ένα λεπτό ολοκληρώνω, κύριε Πρόεδρε.

Το πρωτογενές πλεόνασμα που επικαλείστε, επιτυγχάνεται με την αποεπένδυση και την απόσυρση του κράτους από τις κοινωνικές ευθύνες του.

Για όλους αυτούς τους λόγους καταψηφίζουμε το παρόν σχέδιο νόμου.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κουρουπάκη.

Τώρα τον λόγο έχει ο Βουλευτής των Σπαρτιατών κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχει περάσει ένα έτος από τον Δεκέμβρη του 2023, όταν για πρώτη φορά από αυτό το Βήμα υπήρξα ομιλητής στον προϋπολογισμό του 2024. Παρά την πάροδο ενός έτους, το σκηνικό παραμένει ίδιο. Μια κυβέρνηση η οποία συνεχώς θριαμβολογεί για τους δήθεν πολύ υψηλούς ρυθμούς ανάπτυξης, για το πολύ υψηλό ΑΕΠ, το οποίο αν το μελετήσει κάποιος οφείλεται στους έμμεσους φόρους, στα υπερκέρδη, στον πληθωρισμό και σε πολλούς άλλους άσχετους τομείς, από ό,τι στην παραγωγικότητα. Επίσης, μας λέει συνεχώς η Κυβέρνηση ότι ο μέσος Έλληνας πολίτης περνάει πολύ καλά και δεν πρέπει να γκρινιάζει. Λυπάμαι που θα σας κακοκαρδίσω, όμως, στην Ελλάδα σήμερα οι μόνοι που περνάνε καλά είναι τραπεζίτες, οι ολιγάρχες ενέργειας και τα διάφορα καρτέλ, τα οποία η Κυβέρνηση αποφεύγει να χτυπήσει. Ο μέσος Έλληνας και η μέση Ελληνίδα, δυστυχώς, όχι μόνο δεν περνάνε καλά, αλλά πένονται και υποφέρουν και αντιμετωπίζουν δυσβάσταχτη ακρίβεια και ένα πολύ υψηλό κόστος ζωής.

Εάν θα είχαμε ευημερία και πραγματική ανάπτυξη, κυρίες και κύριοι συνάδελφοι, δεν θα ήμασταν στη δεύτερη χειρότερη θέση στην αγοραστική δύναμη στην Ευρωπαϊκή Ένωση, ούτε θα είχαμε υπερδιπλασιασμό των πλειστηριασμών, οι οποίοι αυξήθηκαν τα τελευταία δύο χρόνια κατά 206%. Όπως τα ακούτε! Αυτό, λοιπόν, δείχνει ευημερία και ανάπτυξη; Επίσης, δεν θα είχαμε το 27% των Ελλήνων να ζουν στα όρια της φτώχειας. Αυτά δεν έχουν ευημερία. Και είχα πει τότε -το λέω και τώρα γιατί δεν αλλάζω άποψη- ότι η ευημερία και η ανάπτυξη πρέπει να διαχέονται και να υπάρχει αντίκρισμα στον μέσο Έλληνα πολίτη, διαφορετικά αν μιλάμε μια -εντός εισαγωγικών- «ανάπτυξη» για λίγους, τότε δεν έχει κανένα νόημα.

Ο συγκεκριμένος προϋπολογισμός αποτυγχάνει, κατά την άποψή μου, να αντιμετωπίσει δύο σοβαρότατα ζητήματα που σχετίζονται με το ελληνικό έθνος. Το πρώτο, το οποίο τον ανέφεραν και άλλοι συνάδελφοι, είναι το δημογραφικό. Η Ελλάδα, δυστυχώς, αντιμετωπίζει δημογραφική κατάρρευση. Ο δείκτης γονιμότητας το 2023 ήταν στο 1,3, ενώ κανονικά θα έπρεπε να είναι στο 2,1 για να υπάρξει αναπλήρωση γενεάς. Επίσης, οι θάνατοι ήταν, με βάση την ΕΛΣΤΑΤ, διπλάσιοι από τις γεννήσεις, οι οποίες γεννήσεις το 2023 ήταν στις 70.400 μόνο, από τις 73.000 που ήταν το 2019.

Επίσης, να πω ότι, δυστυχώς, όπως όλα δείχνουν, αν συνεχιστεί αυτή η κατάσταση, το 2050 ο πληθυσμός της Ελλάδος θα ανέρχεται στα επτάμισι εκατομμύρια, δηλαδή θα έχει μειωθεί κατά δυόμισι εκατομμύρια κατοίκους. Πολύ φοβάμαι ότι, αν συνεχίσουμε έτσι, ο 21ος Αιώνας θα δει, όχι μόνο τη συρρίκνωση του Ελληνισμού και του ελληνικού έθνους, αλλά ενδεχομένως και το βιολογικό του τέλος. Ό,τι λοιπόν δεν κατόρθωσαν οι κατακτητές σε όλη την ελληνική ιστορία, θα το κατορθώσουμε εμείς με την πολιτική μας και με την αδιαφορίας μας. Και μην μου πει κάποιος τι μας νοιάζει εμάς τι θα γίνει σε πενήντα ή εξήντα χρόνια, διότι θα τα ζήσουν αυτά οι επόμενες γενιές. Για να αντιμετωπιστεί αυτή η δημογραφική κατάρρευση, θέλει μακρόπνοη πολιτική και όχι να είμαστε κοντόφθαλμοι.

Δυστυχώς, εγώ διάβασα το σχέδιο το οποίο κατέθεσε η Κυβέρνηση για το δημογραφικό, όμως, θα ήθελα να πω ότι προσπαθεί αποσπασματικά και με ελλιπείς ρυθμίσεις να αντιμετωπίσει το μείζον αυτό πρόβλημα. Εμείς, λοιπόν, είπαμε -και το λέμε και σήμερα- ότι θα πρέπει να υπάρξει μια γενναία πρόβλεψη φοροαπαλλαγών για τους τρίτεκνους και τους πολύτεκνους. Δεύτερον, θα πρέπει στα νεαρά ζευγάρια να δοθούν φορολογικά οικονομικά κίνητρα για να μπορέσουν να τεκνοποιήσουν. Και τρίτον να αυξηθεί και το επίδομα στέγασης, το οποίο αυτή τη στιγμή που μιλάμε, ανεξαρτήτως των μελών της οικογενείας, δεν μπορεί να υπερβεί τα 210 ευρώ. Είναι πάρα πολύ μικρό.

Δεν μπορεί, λοιπόν, μια πολυμελής οικογένεια να επιβιώσει -που έχει ένα ενοίκιο- με μόλις 210 ευρώ. Είναι εξαιρετικά χαμηλό και πρέπει να αυξηθεί. Ούτε μπορεί να δίνετε μόλις 70 ευρώ επίδομα στέγασης για το πρώτο παιδί. Για μας αυτά τα ποσά είναι πολύ χαμηλά και δεν μπορούν να αντιμετωπίσουν το σοβαρό πρόβλημα της ακρίβειας που αντιμετωπίζουν τα νέα ζευγάρια.

Περνάμε τώρα από το δημογραφικό σε ένα άλλο σοβαρό πρόβλημα, στην πρωτογενή παραγωγή. Ακούσαμε θριαμβολογίες στην Κυβέρνηση για ανάπτυξη. Να σας πω, λοιπόν, ότι η Ελλάδα σήμερα έχει σοβαρή συρρίκνωση στην πρωτογενή παραγωγή. Μάλιστα, όπως απέδειξαν τα πρόσφατα στοιχεία της ΕΛΣΤΑΤ, κατά τη δεκαετία 2013-2023, είχαμε μείωση 22% στη γεωργία, 20% στην κτηνοτροφία, 17% στη μελισσοκομία και 41% στην αμπελοκαλλιέργεια. Αυτά όλα δείχνουν μια δραματική συρρίκνωση της πρωτογενούς παραγωγής, η οποία φυσικά επιδεινώθηκε έπειτα από την καταστροφή στη Θεσσαλία, αλλά και από την επιδημία της πανώλης που έπληξε την κτηνοτροφία. Όταν, λοιπόν, δεν έχεις πρωτογενή παραγωγή και όταν ο αγροτικός τομέας υποφέρει, δυστυχώς πάντοτε θα είσαι εξαρτώμενος από το εξωτερικό, δεν θα έχεις ποτέ αυτάρκεια και δεν θα μπορείς να θεμελιώσεις ένα σοβαρό οικονομικό μοντέλο.

Εμείς πιστεύουμε ότι η ενίσχυση της πρωτογενούς παραγωγής πρέπει να είναι το θεμέλιο της οικονομίας, να ξεκινά από εκεί και όχι από τα υπόλοιπα. Πώς, όμως, θα γίνει αυτό, όταν οι αγρότες έχουν να αντιμετωπίσουν ένα ιδιαίτερα υψηλό ενεργειακό κόστος, ειδικά στο πετρέλαιο και όταν έχουν να αντιμετωπίσουν σοβαρό κόστος παραγωγής, ειδικά στα λιπάσματα που έχουν σημειώσει αυξήσεις έως και 55%; Πώς θα μπορέσουν να αντιμετωπίσουν οι αγρότες την ακρίβεια, όταν πολλοί από αυτούς που είναι δανειολήπτες, πλέον τα δάνειά τους έχουν περάσει σε funds και αντιμετωπίζουν το «φάντασμα» των πλειστηριασμών και όταν, επίσης, πολλές φορές αποκλείονται από τις τράπεζες, διότι δεν έχουν πιστοληπτική ικανότητα; Πώς, λοιπόν, οι αγρότες θα μπορέσουν να αντιμετωπίσουν όλη αυτή την κατάσταση;

Χρειάζεται, λοιπόν, μια γενναία πολιτική φοροαπαλλαγών. Εμείς είχαμε προτείνει πέρυσι να δοθούν φοροαπαλλαγές σε όσους αγρότες έχουν χαμηλά εισοδήματα, κάτω των 10.000 ευρώ. Είχαμε πει, επίσης, να δοθεί ενίσχυση στους νέους αγρότες για να πάνε στην ύπαιθρο. Δράττομαι της ευκαιρίας να πω το εξής: Ακούσαμε στην πρόσφατη ενημέρωση για χορήγηση 3 δισεκατομμυρίων στους νέους αγρότες. Ελπίζω και εύχομαι να δοθούν στους νέους αγρότες και όχι σε επιτήδειους. Συγχωρήστε με για τη δυσπιστία μου, αλλά όταν ακούω για σκάνδαλα όπως του ΟΠΕΚΕΠΕ που υπήρξαν λάθη στις πληρωμές σε εκατόν δέκα χιλιάδες αγρότες, με αποτέλεσμα σήμερα να χρειάζεται να τα επιστρέψουν πίσω και όταν ο ΟΠΕΚΕΠΕ έχει τεθεί στο στόχαστρο της Ευρωπαϊκής Ένωσης και της ευρωπαϊκής εισαγγελίας, εγώ θα είμαι δύσπιστος.

Τώρα θα ήθελα να πω το εξής. Η ανάπτυξη στον προϋπολογισμό και η ευημερία θα πρέπει να αποτυπώνονται όχι στους αριθμούς, αλλά στην πραγματικότητα. Δυστυχώς, όπως είπα και πριν, σήμερα στην Ελλάδα υπάρχει μια επίπλαστη ανάπτυξη. Είναι ανάπτυξη για τους λίγους, η οποία δεν έχει αντίκρισμα στον μέσο Έλληνα πολίτη. Εμείς ζητάμε να δοθούν τα χρήματα εκεί που πρέπει, στον Έλληνα και στην Ελληνίδα και όχι στους ολιγάρχες, όχι στα καρτέλ και όχι στους τραπεζίτες.

Για αυτούς τους λόγους, λοιπόν, εμείς καταψηφίζουμε τον προϋπολογισμό. Θα δούμε τι θα κάνουμε για τα επιμέρους Υπουργεία.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητριάδη.

Καλείται στο Βήμα ο κ. Γεώργιος Μανούσος, Ανεξάρτητος Βουλευτής. Μετά θα συνεχίσουμε με τον πρώτο κύκλο ομιλητών και με την κ. Βολουδάκη.

**ΓΕΩΡΓΙΟΣ ΜΑΝΟΥΣΟΣ:** Κύριε Πρόεδρε, αγαπητοί συνάδελφοι, βρισκόμαστε σήμερα στην Εθνική Αντιπροσωπεία, σε μια από τις κορυφαίες κοινοβουλευτικές διαδικασίες, για να συζητήσουμε τον προϋπολογισμό του 2025. Είναι ο δέκατος τέταρτος μνημονιακός -επί της ουσίας- προϋπολογισμός, της ίδιας συνταγής και των συστατικών που μας επιβλήθηκαν το 2010 από το Διεθνές Νομισματικό Ταμείο και που ευλαβικά ακολουθούσαν και ακολουθούν Νέα Δημοκρατία, ΠΑΣΟΚ και ΣΥΡΙΖΑ, τα τρία κόμματα εξουσίας που ισοπέδωσαν τη χώρα αναγκάζοντάς την να φυτοζωεί για πολλά χρόνια ακόμα και που ανερυθρίαστα επιμένουν ότι θα τη σώσουν ξανά.

Ο προϋπολογισμός αυτός και σε συνέχεια των προηγούμενων, είναι ξεκάθαρα φοροεισπρακτικός και φοροληστρικός, ενώ αυτή τη φορά μας έρχεται πακέτο και με ένα νέο δημοσιονομικό μεσοπρόθεσμο για την τριετία 2025-2028, γεμάτο νέους φόρους και εκπλήξεις, κυρίως στο όνομα της δήθεν κλιματικής αλλαγής.

Η Κυβέρνηση προσπαθεί να στήσει ένα ολόκληρο success story, βασιζόμενη στο γεγονός πως η δικιά μας αναιμική ανάπτυξη είναι λιγότερο αναιμική από την ανάπτυξη της Ευρωπαϊκής Ένωσης, η οποία λόγω ανυπαρξίας ηγετικών μορφών καταρρέει αργά και βασανιστικά. Είναι ντροπή να πουλάτε επικοινωνιακά αφηγήματα την ώρα που στη χώρα μας, σε ένα περιβάλλον γενικευμένης ακρίβειας, σχεδόν δύο εκατομμύρια επτακόσιες χιλιάδες πολίτες ζουν κάτω από το όριο της φτώχειας και του κοινωνικού αποκλεισμού.

Σε ό,τι αφορά τώρα στα στοιχεία του προϋπολογισμού, δεν εκπλήσσουν κανέναν, μιας και αποτυπώνουν τη διαχρονική δυσλειτουργική δομή της ελληνικής οικονομίας, για την οποία φέρουν αποκλειστικά ευθύνη όλες οι κυβερνήσεις της Μεταπολίτευσης. Βλέπουμε, δηλαδή, ύστερα από τρία αντισυνταγματικά μνημόνια λιτότητας να συνεχίζουμε να δανειζόμαστε για να καταναλώνουμε, αφού το έλλειμμα τρεχουσών συναλλαγών -δηλαδή οι εξαγωγές μείον τις εισαγωγές- θα κυμανθεί στα περσινά επίπεδα του 7% ή λίγο παραπάνω, δηλαδή λίγο πάνω από 25 δισεκατομμύρια ευρώ.

Αυτό σημαίνει ότι, πρώτον, η μονοκαλλιέργεια του τουρισμού, στην οποία έχετε ρίξει τα ρέστα σας, δεν αρκεί ούτε καν για να μειώσει το έλλειμμα. Δεύτερον, δεκατέσσερα χρόνια τώρα ακούμε ψέματα για τις διαρθρωτικές μεταρρυθμίσεις που θα έκανε κάθε κυβέρνηση -άρα και εσείς- για να αλλάξει το παραγωγικό μοντέλο της χώρας. Δεν έχει αλλάξει τίποτα. Έχουμε το ίδιο έλλειμμα με το 2007 και συνεχίζουμε να έχουμε το ίδιο τεράστιο χάσμα ανταγωνιστικότητας έναντι των εμπορικών μας εταίρων.

Το έχουμε πει άλλωστε επανειλημμένως ότι η ανάπτυξη στην πραγματική οικονομία -σε αυτήν δηλαδή που βλέπει ο πολίτης στην τσέπη του- δεν μπορεί να υπάρξει μόνο με τουρισμό και χωρίς πρωτογενή παραγωγή και βιομηχανία. Και αν για την πρώτη υπάρχει μια κουτσουρεμένη ελπίδα, η δεύτερη δεν έχει στον ήλιο μοίρα, κατά το κοινώς λεγόμενο, αφού ήδη από τη δεκαετία του 1980 την έχετε εξαϋλώσει.

Θεωρώ πολύ σοβαρό και πρέπει να αναφερθώ στο κεφάλαιο των φόρων. Διότι, αν η Κυβέρνηση Μητσοτάκη αντέχει ακόμα δημοσκοπικά, βασικός λόγος είναι τα πληθωριστικά αυξημένα φορολογικά έσοδα. Ο πληθωρισμός, βλέπετε, αποτελεί μια κατάρα για τους πολίτες και τον ιδιωτικό τομέα, αλλά ένα δώρο για τις κυβερνήσεις, οι οποίες βλέπουν -χωρίς να χρειαστεί να αυξήσουν φόρους- αναίμακτα να λαμβάνουν μεγαλύτερα φορολογικά έσοδα, λόγω αυξημένων τιμών. Για τρίτη χρονιά φέτος έχουμε υπεραπόδοση φόρων, πάνω από τον στόχο που έχετε θέσει και αναμένουμε, όπως βλέπουμε, αύξηση και το 2025. Το ποιοι θα την πληρώσουν βέβαια, δεν μας το λέτε. Ηλίου φαεινότερο ότι οι μόνοι ζημιωμένοι θα είναι τα ελληνικά νοικοκυριά που ολοένα και βυθίζονται στην ανέχεια.

Έχω στα χέρια μου ένα διάγραμμα από τη EUROSTAT, με τη δομή των φορολογικών εσόδων και το καταθέτω για τα Πρακτικά.

(Στο σημείο αυτό ο Βουλευτής κ. Γεώργιος Μανούσος καταθέτει για τα Πρακτικά το προαναφερθέν διάγραμμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η αναλογία έμμεσων-άμεσων φόρων, όπως φαίνεται στο διάγραμμα, είναι 1,5. Δηλαδή, οι Έλληνες πληρώνουν 50% περισσότερους φόρους έμμεσους από ό,τι άμεσους. Είναι λογικό, όταν έχουμε ΦΠΑ - ρεκόρ στο 24%. Πείτε μου, σε ποια άλλη χώρα στην Ευρωπαϊκή Ένωση υπάρχει τέτοια φορολογική δομή που να επιβαρύνει τόσο δυσανάλογα τα χαμηλά και μεσαία εισοδήματα. Είναι ή όχι οι έμμεσοι φόροι λιγότερο προοδευτικοί; Καμμία μεταρρύθμιση δεν έγινε ποτέ σε αυτό το θέμα για να διορθωθεί αυτή η αδικία και ας φέρνετε κάθε λίγους μήνες ένα νέο φορολογικό νομοσχέδιο με «μπαλώματα».

Επίσης, θέλω να προσθέσω πως δεν πρέπει να έχουμε αυταπάτες. Τα υπερπλεονάσματα των εσόδων του κρατικού προϋπολογισμού που αναφέρετε, οφείλονται καθαρά στην φοροαρπακτική πολιτική σας. Είναι «ματωμένα» πλεονάσματα, τα οποία πληρώνει ο ιδιωτικός τομέας, την ώρα που -όπως προανέφερα- βλέπει τον κίνδυνο της φτώχειας να του χτυπάει την πόρτα. Μιας που μιλάμε για φτώχεια, κυρίαρχη αιτία ασφαλώς είναι η ακρίβεια, μια ακρίβεια που δεν ήρθε ξαφνικά, αλλά εδώ και τρία χρόνια έχει αποσαθρώσει κάθε προσπάθεια οικονομικής ανάκαμψης των ελληνικών οικογενειών.

Κύριοι συνάδελφοι, η εμπειρία δεκαεπτά ετών που έχω στο λιανικό εμπόριο μού έχει διδάξει το εξής: Όταν η τιμή ενός προϊόντος ανεβαίνει, πολύ δύσκολα ο καταναλωτής θα τη δει να κατέβει. Αυτός είναι ο άτυπος και αδυσώπητος νόμος της αγοράς. Ήδη από τον Σεπτέμβριο του 2021, τότε που δεν υπήρχε ο πόλεμος στην Ουκρανία, ξεκίνησε μια εκθετική αύξηση των τιμών σε βασικά είδη διατροφής και διαβίωσης, ξεκινώντας από το 10% και φτάνοντας σήμερα έως το 40% της τότε αξίας τους, αποδεικνύοντας στην πράξη ότι όσα μέτρα και αν έχετε πάρει, έχουν αποτύχει.

Επειδή, όμως, είμαστε και λάτρεις της Ιστορίας, ας θυμηθούμε πόσο έκαναν το όχι και τόσο μακρινό 2004, την εποχή της επίπλαστης ευημερίας, βασικά είδη που καταναλώνουμε σήμερα, για να γίνει η απαραίτητη σύγκριση, πάντα με ευρώ. Βενζίνη το λίτρο είχε 69 λεπτά. Σήμερα, οι Έλληνες πολίτες πληρώνουν 1,70 έως 2 ευρώ σε απομακρυσμένες περιοχές. Τιμή ρεύματος σε κιλοβάτ, για τις πρώτες οκτακόσιες κιλοβατώρες πλήρωναν 0,06 ευρώ. Σήμερα, για τις πρώτες πεντακόσιες πληρώνουν 0,13 ευρώ. Έχω εδώ από τον ΣΚΑΪ, τη ναυαρχίδα της κυβερνητικής ενημέρωσης, άρθρο του 2005 με τίτλο «Το πιο φθηνό ρεύμα έχει η Ελλάδα, λέει η EUROSTAT». Παρακαλώ το καταθέτω και αυτό για τα Πρακτικά.

(Στο σημείο αυτό ο Βουλευτής κ. Γεώργιος Μανούσος καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, έχω εδώ κάποια προϊόντα που χρησιμοποιούμε όλοι λίγο-πολύ στα σπίτια μας και για να μη φανεί ότι κάνω διαφήμιση, θα σας πω μόνο τις τιμές: Μείγμα για κρέπες το 2005 0,84 λεπτά, σήμερα 1,90 έως 2 ευρώ. Μερέντα: 1,59 έως 3,45 σήμερα. Γιαούρτι αγελαδινό 3,85. Τα 200 γραμμάρια 0,59 ενώ σήμερα 1,50 ευρώ. Νισεστέ 0,73 τότε, σήμερα έως 1,70.

Καταλαβαίνετε, λοιπόν, ότι αυτό που έχετε κάνει, είναι να τριπλασιάζετε το κόστος διαβίωσης και παράλληλα, να αυξάνετε τους μισθούς σε 150 ευρώ συγκριτικά με την τότε εποχή. Ο κ. Μητσοτάκης το 2011 στη συνέντευξή του δήλωνε ότι δεν θα μπορούσε να ζήσει με 800 ευρώ. Τον συμβουλεύω να το κάνει, γιατί εμείς που έχουμε ζήσει με 800 ευρώ, έχουμε αντιληφθεί πόσο αξία έχει αυτή εδώ η εικόνα και παρακαλώ τον κύριο Υφυπουργό να ρίξει μια ματιά στη φωτογραφία. Ουρά για σπίτι με ενοίκιο 400 ευρώ! Τον μισό μισθό από όσο έχετε αυξήσει για να πάνε οι πολίτες να δούνε ένα σπίτι για να μείνουν.

Αυτή είναι η κατάντια της ελληνικής κοινωνίας και πιστεύω ότι όλοι μας, σαν πολιτικό σύστημα οφείλουμε ένα μεγάλο συγγνώμη για το σημείο που έχουμε οδηγήσει τον ελληνικό λαό σήμερα.

Σας ευχαριστώ.

(Στο σημείο αυτό ο Βουλευτής κ. Γεώργιος Μανούσος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μανούσο.

Καλείται στο Βήμα η κ. Σεβαστή Βολουδάκη, Βουλευτής της Νέας Δημοκρατίας και θα ακολουθήσουν ο κ. Χριστοδουλάκης, ο κ. Γιώργος και ο κ. Ξανθόπουλος.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η οικονομία -κανείς δεν το αμφισβητεί- αποτελεί το βασικό κριτήριο μαζί με την ασφάλεια που οι πολίτες κρίνουν την πολιτική και τους πολιτικούς. Ειδικότερα, μετά από την περιπλάνηση στα δύσκολα και τις περισσότερες φορές αχαρτογράφητα νερά των μνημονίων, με μια Ευρώπη να πειραματίζεται και την Αριστερά να κάνει τα πάντα για να τιμωρήσει τους Έλληνες, σήμερα μπορούμε να πούμε ότι τα τελευταία πεντέμισι χρόνια πάμε καλά. Κάνουμε δομικές και θεσμικές μεταρρυθμίσεις. Τολμάμε στους τομείς της καινοτομίας. Δημιουργούμε ένα ψηφιακό κράτος. Κάνουμε πράξη τις δεσμεύσεις για μειώσεις των φόρων. Αυξήσεις στον κατώτατο μισθό και τις συντάξεις. Δημιουργούμε ένα νέο μοντέλο δυναμικής ανάπτυξης, με κοινωνική ενσυναίσθηση, με έμφαση στη βιομηχανία, τον αγροδιατροφικό τομέα, τον τουρισμό και την προσέλκυση επενδύσεων. Όλα είναι δυνατά, γιατί παράγουμε πλεονάσματα. Αποπληρώνουμε νωρίτερα το χρέος μας, σφυρηλατούμε τη διεθνή μας αξιοπιστία.

Συζητάμε σήμερα την κύρωση του κρατικού προϋπολογισμού για το έτος 2025 μετά από μία πολύ θετική επίδοση για το έτος 2024. Και αυτό, δεν επιτεύχθηκε με λόγια, υποσχέσεις και ευχολόγια, αλλά μέσα από ένα πλέγμα μέτρων δημοσιονομικά υπεύθυνο και σταθερό και ακριβώς αυτή η σταθερότητα και η σύνεση είναι που μας επέτρεψε να είμαστε σήμερα εδώ και να αποτελούμε παράδειγμα και για άλλες χώρες που αντικατοπτρίζεται μέσα από πραγματικά, μετρήσιμα και απτά αποτελέσματα.

Σύμφωνα με επίσημα στοιχεία της ΕΛΣΤΑΤ η Ελλάδα την ερχόμενη χρονιά θα σημειώσει το τέταρτο υψηλότερο πρωτογενές πλεόνασμα στην Ευρωπαϊκή Ένωση. Μάλιστα, θα καταγράψει τον ταχύτερο ρυθμό μείωσης του δημόσιου χρέους ανάμεσα στα είκοσι επτά κράτη-μέλη. Για πρώτη φορά η Ελλάδα δείχνει ότι μπορεί, γιατί έχει μια κυβέρνηση με όραμα, επάρκεια και γνώση.

Το τρέχον έτος πετύχαμε σημαντική αύξηση των επενδύσεων μέσω στοχευμένων πολιτικών με φορολογικά κίνητρα, απλοποιήσεις και εκσυγχρονισμό των διαδικασιών. Αυτά είναι τα αποτελέσματα της φιλοεπενδυτικής πολιτικής που εφαρμόζει η Κυβέρνησή μας σε συνδυασμό με την αποκατάσταση της εμπιστοσύνης στις προοπτικές της οικονομίας που αποτελεί τη βάση για την προσέλκυση των επενδύσεων. Έχουμε δρόμο μπροστά μας, με έμφαση σε μεταρρυθμίσεις στους τομείς της δικαιοσύνης και την επικαιροποίηση της πολυνομοθεσίας. Με συνεχή εκλογίκευση των φορολογικών πολιτικών, με διαφάνεια και κοινωνική δικαιοσύνη.

Πετύχαμε την απόδοση των μέτρων φορολογικής συμμόρφωσης, με περιορισμό της φοροδιαφυγής και αύξηση των φορολογικών εσόδων. Λιγότερα από περισσότερους και συμμετοχή όλων βάσει των δυνάμεών τους. Αυξήθηκαν τα διαθέσιμα εισοδήματα των πολιτών μέσω της αύξησης του κατώτατου μισθού, ενώ θα αυξηθούν περισσότερο και μέσω της οριζόντιας αύξησης μισθολογίου για τον δημόσιο τομέα. Πετύχαμε, επίσης, τη μείωση πάνω από εξήντα φόρων. Με μελετημένα μέτρα και καίριες παρεμβάσεις αντιμετωπίζουμε τον πληθωρισμό και τις αυξήσεις στην ενέργεια.

Σήμερα κάθε επιλογή φορολογικής πολιτικής μας ενισχύει τη διαφάνεια και τη δημιουργία δυνατοτήτων για τους πολλούς, τους ασθενέστερους, τους συνεπείς. Υπάρχουν πολλά που πρέπει και μπορούν να γίνουν ακόμα. Μαγικό ραβδάκι δεν έχει κανείς. Μειώσαμε το έλλειμμα και για το 2025 προβλέπεται περαιτέρω μείωση στο 0,6%, απόδειξη ότι το μείγμα της φορολογικής ελάφρυνσης των πολιτών και επιχειρήσεων και της τόνωσης των επενδύσεων αποδίδει με χειροπιαστά αποτελέσματα που αναγνωρίζονται από όλους τους διεθνείς οργανισμούς.

Κυρίες και κύριοι συνάδελφοι, κοινωνική πολιτική και κοινωνικό κράτος δεν νοείται χωρίς την ανάπτυξη και δεν υπάρχει ανάπτυξη χωρίς κοινωνική δικαιοσύνη. Από το 2019 μέχρι σήμερα αυξήθηκαν σημαντικά οι δαπάνες για την υγεία, για την εθνική άμυνα, για τις συντάξεις και την πράσινη ανάπτυξη. Ο ρυθμός ανάπτυξης για το 2024 υπολογίζεται περίπου στο 2,3%, ενώ εκτιμάται ότι για το 2025 θα είναι περίπου στο 2,5% το πλεόνασμα, ενώ για το 2024 διαμορφώνεται περίπου στο 2,5% του ΑΕΠ. Η ανεργία μειώθηκε σε 9%, καθώς αυξήθηκαν οι θέσεις εργασίας μέσω της αύξησης των επενδύσεων, αλλά και της αποτελεσματικής απορρόφησης του ΕΣΠΑ και του Ταμείου Ανάκαμψης.

Εδώ θα ήθελα να σημειώσω για όλους εσάς τους συναδέλφους που νομίζετε ότι έχετε την αποκλειστικότητα στη διατύπωση του προφανούς, το εξής: Ναι, κατανοούμε ότι η ακρίβεια αποτελεί τροχοπέδη, αλλά εργαζόμαστε με σθένος και στρατηγική κόντρα σε εξωγενείς παράγοντες που κανείς δεν μπορεί να ελέγξει. Γίνονται συνεχείς προσπάθειες για μειώσεις στις τιμές στο ράφι που σταδιακά αποδίδουν. Ο αγώνας είναι συνεχής, δεν σταματάμε την προσπάθεια. Το ίδιο ισχύει και για τις τιμές των ενοικίων. Λαμβάνουμε πρωτοβουλίες, ακούμε την κοινωνία. Συμπορευόμαστε μαζί της με ρεαλισμό, δεν την εξαπατούμε με προτάσεις φωτοβολίδες που ρίχνει η Αντιπολίτευση, έχοντας την πολυτέλεια να παραμένει ανεύθυνη και είναι και ανεφάρμοστες και λανθασμένες.

Συνεχίζουμε, λοιπόν, το έργο μας με απόλυτο αίσθημα ευθύνης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ο προϋπολογισμός του 2025 αντικατοπτρίζει τον γενικό στόχο της Κυβέρνησης για ένα αποτελεσματικότερο, πιο φιλικό και πιο ευέλικτο κράτος, με κοινωνικές παροχές υψηλού επιπέδου, βιώσιμη ανάπτυξη, αύξηση των εσόδων, αντιμετώπιση του στεγαστικού προβλήματος και των έκτακτων συνθηκών της ενεργειακής κρίσης. Ειδικότερα για το 2025 προβλέπεται αύξηση των πρωτογενών δαπανών για συντάξεις, εξοπλιστικά προγράμματα, αύξηση των δημοσιονομικών παρεμβάσεων κατά 3,6%, περαιτέρω σημαντικές φορολογικές ελαφρύνσεις και πολλά άλλα. Οι ασθενέστεροι είναι βασικό μέλημα του αναπτυξιακού μοντέλου με κοινωνική ενσυναίσθηση που εφαρμόζουμε.

Ο προϋπολογισμός του 2025 έρχεται ως αποτέλεσμα μιας ισορροπημένης κυβερνητικής στρατηγικής δομημένης επάνω στις εθνικές και κοινωνικές μας ανάγκες. με δημοσιονομική σύνεση, ανάπτυξη και δράσεις που διασφαλίζουν την κοινωνική συνοχή η Ελλάδα θα ανέβει ψηλότερα. Εργαζόμαστε συντονισμένα και υπεύθυνα, με συνέπεια, όραμα και ευθύνη και θα συνεχίσουμε και να βελτιώνουμε την καθημερινότητα του κάθε πολίτη. Κανείς δεν περισσεύει και κανένας συγχρόνως δεν μπορεί να περιμένει όσους, τη στιγμή που η χώρα προχωράει, κάνουν πιρουέτες πολιτικής επιβίωσης, διανέμοντας ανέξοδα πιστοποιητικά αποτυχημένων ιδεολογημάτων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βολουδάκη.

Επόμενος ομιλητής ο κ. Εμμανουήλ Χριστοδουλάκης, Βουλευτής του ΠΑΣΟΚ.

Ορίστε, κύριε Χριστοδουλάκη, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, λένε ότι μπορείς να κοροϊδεύεις λίγους για πολύ καιρό και πολλούς για λίγο, αλλά δεν μπορείς να τους κοροϊδεύεις όλους για πάντα.

Για τη χώρα μας, λοιπόν, το τέλος της κοροϊδίας της Κυβέρνησης της Νέας Δημοκρατίας απέναντι στους Έλληνες πολίτες ξεκινάει με την κατάθεση του παρόντος προϋπολογισμού σήμερα μέσα στη Βουλή, γιατί η εξαπάτηση σταματά εκεί που ξεκινούν οι κόποι και οι θυσίες της μεγάλης κοινωνικής πλειοψηφίας. Σταματά στην τσέπη των πολιτών, οι οποίοι το 2024 θα κληθούν να πληρώσουν 15.000.000.000 ευρώ περισσότερους φόρους από το 2019, άρα 29% αύξηση, τριπλάσια από την αναντίστοιχη μεγέθυνση της ελληνικής οικονομίας, με το ΑΕΠ να αυξάνεται κατά 10%.

Την ίδια ώρα, το φορολογικό μας σύστημα παραμένει άδικο, όσο παραμένει δυσμενής η σχέση μεταξύ έμμεσης και άμεσης φορολογίας, περίπου στο 2 προς 1, με την αύξηση των φορολογικών εσόδων να συνδέεται άμεσα με την ακρίβεια και με την υπεραπόδοση του ΦΠΑ, που πλήττει πολύ περισσότερο και αναντίστοιχα τους πιο ευάλωτους συμπολίτες μας. Τον ΦΠΑ, που εδώ και τρία χρόνια το ΠΑΣΟΚ ζητάει τη μείωσή του στα βασικά είδη και αγαθά, για να πάρει την απάντηση από την Κυβέρνηση, όχι ότι το είχαμε και εμείς στο πρόγραμμά μας το 2019, αλλά ότι πήραμε το manual του λαϊκισμού. Για να μην μπερδευόμαστε, αυτό το manual του λαϊκισμού, το καλύτερο από όλα και το πιο διαχρονικό ήταν και παραμένει το προεκλογικό πρόγραμμα της Νέας Δημοκρατίας.

Την αδικία της φορολογικής πολιτικής ακολουθεί η ανισότητα στη διανομή του πλούτου. Αγοραστική δύναμη σε σχέση με το ΑΕΠ: Είναι η δεύτερη χειρότερη στην Ευρώπη, είμαστε μπροστά μόνο από τη Βουλγαρία. Μισθοί και συντάξεις χαμηλά, ενώ κόστος ζωής, κόστος ενοικίων, αξίες ακινήτων και φυσικά τα κέρδη των πολύ μεγάλων εταιρειών στα ύψη. Και η εξαπάτηση συνεχίζεται κάθε φορά που μιλάτε για ανάπτυξη και για επενδύσεις,

Μιλάτε για ανάπτυξη, αλλά ξεχνάτε, όχι μόνο ότι τα αποτελέσματά της δεν διανέμονται με δίκαιο τρόπο, αλλά και πολύ περισσότερο, ίσως, ότι οι ρυθμοί ανάπτυξης της χώρας μέχρι το 2026 θα παραμείνουν σταθεροί, την ίδια ώρα, που για το ίδιο χρονικό διάστημα στις υπόλοιπες χώρες της Ευρωζώνης αυτοί θα σημειώσουν πάρα πολύ σημαντική αύξηση.

Μιλάτε για επενδύσεις, όπου παρά τους πρωτοφανείς ευρωπαϊκούς πόρους που διαχειρίζεται η χώρα μας, οι εισαγωγές αυξάνονται με ταχύτερο ρυθμό από τις εξαγωγές και έτσι το έλλειμμα του ισοζυγίου τρεχουσών συναλλαγών φτάνει σε επίπεδα, που προκαλούν δυστυχώς πάρα πολύ μεγάλη ανησυχία.

Η υγεία, η παιδεία, οι δημόσιες υποδομές, η κοινωνική πρόνοια, που θα έπρεπε να είναι στο επίκεντρο των δικών σας προτεραιοτήτων, δυστυχώς, στηρίζονται στη λογική του «πάμε και όπου βγει».

Σε αυτό το πλαίσιο, ακριβώς, ο τομέας του περιβάλλοντος αποτελεί, ίσως, το πιο χαρακτηριστικό παράδειγμα αποτυχίας του παρόντος προϋπολογισμού. Το Υπουργείο Περιβάλλοντος και Ενέργειας θα έπρεπε να είναι στο κέντρο της εθνικής πολιτικής, λαμβάνοντας υπ’ όψιν τις εντεινόμενες και φυσικές καταστροφές και επιπτώσεις της κλιματικής κρίσης. Δυστυχώς, όμως, ο προϋπολογισμός του 2025 δείχνει ακριβώς την αντίθετη εικόνα. Βασικοί στόχοι γενικόλογοι, χωρίς συγκεκριμένες δεσμεύσεις, χωρίς συγκεκριμένα χρονοδιαγράμματα.

Η χώρα εξακολουθεί να βρίσκεται τις τελευταίες θέσεις στην Ευρώπη όσον αφορά στη διαχείριση των απορριμμάτων. Είναι 19% το ποσοστό ανακύκλωσης στην Ελλάδα και στο 47% ο ευρωπαϊκός μέσος όρος. Και ενώ ψηφίσατε νομοσχέδια που συνδέονται με την ανακύκλωση και τη διαχείριση στερεών αποβλήτων, δυστυχώς, η χρηματοδότηση παραμένει στα χαμηλότερα δυνατά επίπεδα.

Καμμία ουσιαστική πρόβλεψη δεν υπάρχει για την αποκατάσταση των καμένων δασών. Υποχρηματοδότηση των φορέων διαχείρισης προστατευόμενων περιοχών, θέτοντας σε κίνδυνο την προστασία της βιοποικιλότητας και αντί αυτής, έργα δήθεν αναδασώσεων, σχεδιασμένα πολύ περισσότερο στα μέτρα των εκάστοτε εργολάβων, παρά στην αναγέννηση των τοπικών και φυσικών οικοσυστημάτων.

Στα λόγια μένει και η ενίσχυση της χωροταξίας και της αστικής ανασυγκρότησης αλλά χωρίς καμμία συγκεκριμένη δράση για τη βιωσιμότητα της ανεξέλεγκτης οικιστικής ανάπτυξης.

Και για να μην ξεχνιόμαστε, όλα αυτά την ώρα που συνδυάζονται με νομοθετικές πρωτοβουλίες της Κυβέρνησης, οι οποίες απόλυτα συντεταγμένα υπερσυγκεντρώνουν εξουσίες στο Υπουργείο, αφήνουν συστηματικά απαξιωμένες και υποστελεχωμένες κρίσιμες υπηρεσίες και φυσικά αφήνουν ορθάνοιχτα τα παράθυρα των ιδιωτικοποιήσεων. Διαχείριση αποβλήτων, διαχείριση δασών, διαχείριση υδάτων και έπεται και συνέχεια. Είναι προφανές ότι δεν είναι μόνο ζήτημα πόρων, αλλά είναι κυρίως ζήτημα βούλησης και πολιτικών προτεραιοτήτων.

Μιλώντας για προτεραιότητες, η ανατολική Αττική είναι το χαρακτηριστικότερο παράδειγμα της αδιαφορίας της Κυβέρνησης απέναντι στις ανάγκες των τοπικών κοινωνιών και των συμπολιτών μας. Και αυτό, γιατί και σε αυτόν τον προϋπολογισμό απουσιάζει οποιαδήποτε πρόβλεψη για την ανατολική Αττική για σοβαρά έργα υποδομών που θα βελτιώσουν την ποιότητα της ζωής και της καθημερινότητας, ειδικά όταν βρίσκονται σε εκκρεμότητα κρίσιμα έργα βασικών υποδομών, όπως είναι η αποχέτευση ή η αναβάθμιση των κτηριακών σχολικών δομών, βασικά έργα που θα θωρακίσουν την ανθεκτικότητα της περιοχής απέναντι σε πολλαπλασιαζόμενες εκφάνσεις της κλιματικής κρίσης, όπως πλημμύρες, πυρκαγιές και πολλές άλλες φυσικές καταστροφές και έργα που συνδέονται με την ενίσχυση του οδικού δικτύου και την ενίσχυση των μέσων μαζικής μεταφοράς, όπως πάρα πολλές φορές έχουμε φέρει εδώ μέσα στη Βουλή, με συγκεκριμένες προτάσεις, που τυγχάνουν αδιαφορίας ή τουλάχιστον ασάφειας ως προς τη χρηματοδότηση, τους πόρους και τα χρονοδιαγράμματα. Ενδεικτική είναι η επέκταση της Αττικής Οδού και του προαστιακού σιδηροδρόμου. Καμμία δράση για την αναπτυξιακη προοπτική της περιοχής. Καμμία μέριμνα για την κοινωνική πρόνοια, με προεξέχον το ζήτημα της δημιουργίας δημόσιου γενικού νοσοκομείου στην ανατολική Αττική. Το ίδιο ισχύει για τα κρίσιμα θέματα ασφάλειας και αστυνόμευσης που ταλανίζουν την ανατολική Αττική. Το ίδιο για χρονίζοντα ζητήματα που συνδέονται με τους δασικούς χάρτες, τον χωροταξικό και πολεοδομικό σχεδιασμό.

Με πολύ απλά λόγια, δυστυχώς, κύριοι της Κυβέρνησης, για ακόμα μία φορά ξεχάσατε την ανατολική Αττική και φυσικά θυμάστε πάρα πολύ καλά το βασικό σας δόγμα: προϋπολογισμός χωρίς ανατολική Αττική και κατ’ επέκταση ανατολική Αττική χωρίς προϋπολογισμό. Αυτοί που δεν θα ξεχάσουν θα είναι οι πολίτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, κλείνω με το εξής: Το ΠΑΣΟΚ ως η Αξιωματική Αντιπολίτευση της χώρας σήμερα έχει κάνει μια καθαρή επιλογή. Εμείς δεν αρκούμαστε απλώς σε μια κριτική στείρου αρνητισμού, που θα βόλευε την Κυβέρνηση ως εύκολη και βολική Αντιπολίτευση. Ακριβώς το αντίθετο. Πήραμε, παίρνουμε και θα συνεχίσουμε να παίρνουμε όλες τις απαιτούμενες πολιτικές πρωτοβουλίες, όπως για τη φορολόγηση των τραπεζών, όπως για τη Golden Visa και τη στέγαση, όπως για τα βαρέα και ανθυγιεινά στους νοσηλευτές, όπως για τις συλλογικές συμβάσεις εργασίας και μια σειρά από άλλες πρωτοβουλίες, οι οποίες καταδεικνύουν καθημερινά ότι για εμάς υπάρχει ένα άλλο μοντέλο διακυβέρνησης της χώρας, καταδεικνύουν ότι υπάρχει ένας άλλος δρόμος. Σε έναν κόσμο που αλλάζει διαρκώς, καταδεικνύουν τον δρόμο για ένα σύγχρονο κανονικό ευρωπαϊκό κράτος με ισχυρούς θεσμούς, με ισόρροπη ανάπτυξη, με κοινωνική δικαιοσύνη, τον μόνο δρόμο που εξασφαλίζει το δικαίωμα σε μια πιο ανθρώπινη κοινωνία για όλους.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Χριστοδουλάκη.

Καλείται στο Βήμα ο κ. Ιωάννης Γιώργος, Βουλευτής της Νέας Δημοκρατίας.

**ΙΩΑΝΝΗΣ ΓΙΩΡΓΟΣ:** Κύριε Πρόεδρε, κυρίες και κύριοι Βουλευτές, την τελευταία τριετία η παγκόσμια οικονομία αντιμετώπισε αλλεπάλληλες κρίσεις και συνεχίζει να επισκιάζεται και το 2024 από την υψηλή αβεβαιότητα και αστάθεια σε γεωπολιτικό, οικονομικό και κλιματικό επίπεδο.

Παρακολουθούμε με προσοχή όσα συμβαίνουν εντός της Ευρωζώνης, στη γειτονιά μας και τον υπόλοιπο κόσμο. Ο πληθωρισμός, αν και αποκλιμακώνεται, διεθνώς συνεχίζει να παραμένει, δυστυχώς, σε υψηλά επίπεδα. Όμως, παρά την υφιστάμενη συγκυρία, οι επιδόσεις της ελληνικής οικονομίας επιβεβαιώνουν την πρόοδό της, η οποία αναγνωρίζεται από όλους τους μεγάλους διεθνείς οργανισμούς, κάτι που φαίνεται ξεκάθαρα και από την πρόσφατη αναβάθμιση της ελληνικής οικονομίας από τον οίκο Scope.

Η ελληνική οικονομία αποδεικνύεται ανθεκτική, καταγράφοντας υψηλούς ρυθμούς ανάπτυξης, καθώς η αύξηση του ΑΕΠ το πρώτο εξάμηνο του 2024 ανήλθε σε 2,2% και αναμένεται να ανέλθει σε 2,3% το 2025. Αυτή η πορεία συνοδεύεται από τη δέσμευσή μας να στηρίξουμε την κοινωνία, δίνοντας προτεραιότητα στους πιο ευάλωτους, όπως οι άνεργοι. Οι προσπάθειές μας, πάντως, αποδίδουν, καθώς το ποσοστό ανεργίας στο τρίτο τρίμηνο του 2024 υποχώρησε στο 9% από 10,8% το αντίστοιχο τρίμηνο του προηγούμενου έτους και συνιστά το χαμηλότερο ποσοστό ανεργίας από το τέταρτο τρίμηνο του 2009.

Δεν θα αναφερθώ στον στόχο των 1.500 ευρώ για τις μέσες αποδοχές και των 950 ευρώ για τον κατώτατο μισθό στο τέλος του 2027. Ακούστηκαν και θα ακουστούν κατά κόρον.

Θέλω να πω, όμως, πως περισσότερες, καλύτερα αμειβόμενες και πιο ασφαλείς δουλειές είναι ο στόχος της πολιτικής μας και σε αυτό σίγουρα συμβάλλει και ο νέος τρόπος υπολογισμού του κατώτατου μισθού στη χώρα μας, που ψηφίστηκε την προηγούμενη εβδομάδα και θα τεθεί σε ισχύ από το 2027 και μετά.

Ιδιαίτερα σημαντική είναι και η συμβολή της Δημόσιας Υπηρεσίας Απασχόλησης στον τομέα της εύρεσης, αλλά και της ενίσχυσης της εργασίας, η οποία δεν έχει σταματήσει να χτίζει προγράμματα κατάρτισης και εκπαίδευσης για συμπολίτες μας χωρίς εργασία. Δείτε το τελευταίο πρόγραμμα, που προκηρύχθηκε για να καταλάβετε τη σημαντική προσπάθεια που καταβάλλεται για τους δικαιούχους του ελάχιστου εγγυημένου εισοδήματος. Τα προγράμματα επενδύουν στις δεξιότητες και στις ευκαιρίες, με στόχο μια αγορά εργασίας που δίνει σε όλους τη δυνατότητα να προχωρήσουν μπροστά. Και όταν λέμε «όλους», το εννοούμε. Φροντίζουμε να μην αφήσουμε κανέναν πίσω, μεριμνώντας για όλους τους πολίτες χωρίς διακρίσεις, χωρίς αποκλεισμούς. Χίλιοι άνεργοι με αναπηρία θα βρουν μερική ή πλήρη απασχόληση με το νέο αυτό πρόγραμμα.

Ας μιλήσουμε, όμως, και για κάποια ακόμα από τα μέτρα τα οποία στοχεύουν στη στήριξη των πολιτών και προβλέπονται στον προϋπολογισμό του 2025. Ποια είναι αυτά; Είναι η κατάργηση του τέλους επιτηδεύματος στους ελεύθερους επαγγελματίες, η περαιτέρω ενίσχυση του εισοδήματος των ιατρών του ΕΣΥ με την καθιέρωση της αυτοτελούς φορολόγησης της αποζημίωσης των εφημεριών και τη θέσπιση αυξημένου κινήτρου προσέλκυσης και παραμονής σε προβληματικές και άγονες περιοχές, η αύξηση της αποζημίωσης για τη νυχτερινή απασχόληση του ένστολου προσωπικού, η αναμόρφωση του μισθολογικού πλαισίου των σπουδαστών των στρατιωτικών σχολών, που είναι μια πρώτη δέσμη μέτρων με στόχο την ανάσχεση των αποχωρήσεων των σπουδαστών. Από την 1η Ιανουαρίου του 2025 η μηνιαία αποζημίωση του ευέλπιδος θα διαμορφωθεί στα 600 ευρώ από 150 ευρώ που είναι σήμερα και αντίστοιχα θα αυξηθούν και οι αποδοχές των σπουδαστών της Σχολής Ναυτικών Δοκίμων και της Σχολής Ικάρων. Να μην ξεχνάμε ότι αυτή η γενιά αξιωματικών θα κληθεί να στελεχώσει όλα τα σύγχρονα οπλικά συστήματα που προμηθεύεται η Ελλάδα, μεταξύ των οποίων οι φρεγάτες FDI, τα F-35 και τα νέα συστήματα αεράμυνας.

Επίσης, η μονιμοποίηση της επιστροφής του ειδικού φόρου κατανάλωσης στο αγροτικό πετρέλαιο είναι ένα θετικό μέτρο, όπως και οι διορισμοί των εννέα χιλιάδων επτακοσίων ενενήντα δύο μόνιμων εκπαιδευτικών στην πρωτοβάθμια και στη δευτεροβάθμια εκπαίδευση και τρεις χιλιάδες ενενήντα στο Υπουργείο Υγείας, η πλήρωση των χιλίων πενήντα ενενήντα δύο θέσεων μόνιμου προσωπικού σε φορείς του δημοσίου αποκλειστικά από άτομα με ποσοστό αναπηρίας τουλάχιστον 50%.

Και φυσικά δεν σταματάμε τους ελέγχους για τη φοροδιαφυγή. Περίπου 1,8 δισεκατομμύρια ευρώ είναι οι επιπλέον εισπράξεις κατά την περσινή χρονιά από την πάταξή της. Τα χρήματα αυτά θα γυρίσουν πίσω στους οικονομικά ασθενέστερους και στις ευάλωτες κοινωνικές ομάδες.

Κυρίες και κύριοι συνάδελφοι, κλείνοντας θέλω ενδεικτικά και επιγραμματικά να αναφερθώ και στις προβλεπόμενες παρεμβάσεις, που εντάσσονται στον προϋπολογισμό του 2025 για την αντιμετώπιση του δημογραφικού προβλήματος. Ενδεικτικά αναφέρω τα προβλεπόμενα μέτρα: την αύξηση του επιδόματος γέννησης από 2.000 σε 2.400 έως 3.500 ευρώ, την αύξηση του επιδόματος μητρότητας στις ελεύθερες επαγγελματίες, τις αυτοαπασχολούμενες και τις αγρότισσες από τους τέσσερις στους εννέα μήνες, στο ύψος του κατώτατου μισθού του 2000 από το 2024, τη θέσπιση από το 2025 φοροαπαλλαγής για τις οικειοθελείς παροχές επιχειρήσεων νέων γονέων, την αύξηση του φοιτητικού στεγαστικού επιδόματος για τα περιφερειακά πανεπιστήμια κατά 500 ευρώ, τη δημιουργία του νέου προγράμματος «Μαριέττα Γιαννάκου» ύψους 250 εκατομμυρίων για την αναβάθμιση των σχολικών υποδομών της χώρας, τα θεσμικά μέτρα ιδιαίτερης σημασίας που θα διευκολύνουν σημαντικά τις τρίτεκνες οικογένειες, τους δωρεάν έλεγχους γονιμότητας για τα νέα ζευγάρια και, τέλος, το πακέτο μέτρων που θα εφαρμόσει η Κυβέρνηση για να περιορίσει το στεγαστικό πρόβλημα, ιδίως των νέων.

Κύριε Πρόεδρε, κυρίες και κύριοι συνάδελφοι, η Κυβέρνηση και ο Πρωθυπουργός Κυριάκος Μητσοτάκης αυτά που λέει, τα κάνει πράξη και συνεχίζει να πράττει με υπευθυνότητα και σοβαρότητα.

Το υπό συζήτηση νομοσχέδιο του προϋπολογισμού του 2025 ανταποκρίνεται στις εθνικές και κοινωνικές ανάγκες, διορθώνει τις συνέπειες της κρίσης της προηγούμενης δεκαετίας και όπως ειπώθηκε και από τον Πρωθυπουργό ανεβάζει την Ελλάδα ψηλότερα. Γι’ αυτό και εγώ σας καλώ να υπερψηφίσετε τον προϋπολογισμό μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ιωάννη Γιώργο.

Επόμενος ομιλητής ο κ. Θεόφιλος Ξανθόπουλος, Βουλευτής του ΣΥΡΙΖΑ. Θα ακολουθήσουν ο κ. Καππάτος, ο κ. Συντυχάκης και ο κ. Κοτρωνιάς.

Κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, η Εθνική Αντιπροσωπεία σήμερα συζητά το κορυφαίο νομοθέτημα. Είναι μία διαδικασία, που αφορά τον κρατικό προϋπολογισμό που κατά βάση είναι το σημαντικότερο νομοθέτημα που ψηφίζει η Βουλή, γιατί πάνω σε αυτόν στηρίζεται οποιαδήποτε άλλη νομοθετική πρωτοβουλία. «Δει δη χρημάτων, ω άνδρες Αθηναίοι!» έλεγε ο Δημοσθένης και αυτό επαναλαμβάνεται αδιαλείπτως χιλιάδες χρόνια τώρα. Επομένως ο κρατικός προϋπολογισμός είναι ουσιαστικά η βάση πάνω στην οποία κτίζεται η πολιτική κάθε κυβέρνησης. Είναι ένα βαθιά πολιτικό κείμενο, αλλά βλέπουμε την προσπάθεια κυρίως των Βουλευτών της Συμπολίτευσης να μείνουν στα τεχνικά, στα αριθμητικά δεδομένα, που δεν στερούνται σημασίας μεν, αλλά δεν είναι τα κυρίαρχα. Αυτό που είναι το κυρίαρχο και το οποίο οφείλουμε ως Βουλευτές της Αντιπολίτευσης να αναδείξουμε είναι η στόχευση του προϋπολογισμού, είναι η κατεύθυνση του προϋπολογισμού, είναι το περιεχόμενο του προϋπολογισμού και με αυτή την έννοια και αυτός ο προϋπολογισμός έχει μια βαθιά ταξική διάσταση.

Κατ’ αρχάς να κάνω μια γενική προσέγγιση και να πω ότι εκεί όπου ευτυχούν οι αριθμοί, δυστυχούν οι άνθρωποι συνήθως, όπως έλεγε ο Γεώργιος Παπανδρέου.

Η στατιστική επιστήμη, γιατί αυτήν επικαλείστε, κύριοι της Πλειοψηφίας, είναι η επιστήμη η οποία προσπαθεί να μας πείσει ότι όταν ένας άνθρωπος τρώει ένα κοτόπουλο και ο άλλος πεθαίνει από ασιτία κατά μέσον όρο έχουν φάει και οι δύο από μισό κοτόπουλο.

Με αυτή την έννοια, λοιπόν, καλούμε τους πολίτες να ακούν τα νούμερα και να τα βάζουν πάντα στην κρισάρα των προσωπικών τους επιλογών και επιδιώξεων.

Αυτός ο κρατικός προϋπολογισμός κατ’ αρχάς αυτό που επιτυγχάνει είναι η διεύρυνση των ανισοτήτων. Είναι ένας προϋπολογισμός μεταφοράς πλούτου από τους πολλούς στους λίγους. Οι λίγοι αναπτύσσονται και εξελίσσονται και οι πολλοί προσπαθούν να βγάλουν τον μήνα. Παραμένει ένας προϋπολογισμός διαφορετικών ταχυτήτων.

Δεύτερον, είναι ένας προϋπολογισμός στον οποίο ο έρπων ρυθμός ανάπτυξης μας απομακρύνει από τον μέσο όρο των χωρών της Κοινότητας.

Κοιτάξτε, κυρίες και κύριοι της Πλειοψηφίας, η χώρα πέρασε από μια πολύ μεγάλη κρίση, η χώρα πτώχευσε εξαιτίας των πολιτικών που ασκήσατε η Νέα Δημοκρατία και το ΠΑΣΟΚ. Η χώρα κατόρθωσε να σταθεί στα πόδια της με την κυβέρνηση του ΣΥΡΙΖΑ και του Αλέξη Τσίπρα, βγήκε από τα μνημόνια και έχει πλέον έναν οδικό χάρτη με ρυθμισμένο χρέος, με σταθερό επιτόκιο, με ένα «μαξιλάρι» 37 δισεκατομμυρίων, το οποίο την προφυλάσσει από την πίεση των αγορών.

Όμως δεν πρέπει να ξεχνάμε ότι η χώρα όλο το διάστημα αυτό έμεινε πίσω από τον μέσο όρο ανάπτυξης της ευρωζώνης και με αυτή την έννοια οι προϋπολογισμοί τους οποίους καταθέτετε στη Βουλή δεν πρέπει απλώς να έχουν έναν έρποντα ρυθμό ανάπτυξης, όπως ανέφερα, αλλά έναν ρυθμό ανάπτυξης τέτοιον που να μας οδηγεί στη σύγκλιση με τις χώρες της Ευρωζώνης. Συμβαίνει αυτό; Σε καμμία περίπτωση. Το αντίθετο, θα επιτείνει τον αποκλεισμό. Περαιτέρω, επαναλαμβάνει μία δυσμενή για τη μεγάλη πλειοψηφία των πολιτών αναλογία έμμεσων και άμεσων φόρων. Οι έμμεσοι φόροι, οι οποίοι είναι ενιαίοι, ισοπεδωτικοί για όλους, έχοντες και μη έχοντες, είναι 63% και 37% είναι οι έμμεσοι.

Μιλάτε για την εργασία. Άκουσα προηγουμένως τον συνάδελφο από τη Νέα Δημοκρατία να μιλάει για την εργασία. Αναφέρετε ότι μειώθηκε. Όντως μειώθηκε σε στατιστικό επίπεδο κάτω από το 10%. Η πλειονότητα, όμως, αυτών των εργαζομένων είναι ή σε ελαστικές μορφές απασχόλησης είτε σε μειωμένης απασχόλησης εργασία είτε υποαμειβόμενη.

Άρα, ξαναλέω, για να τονίσω το γεγονός ότι μόνο η μείωση της ανεργίας δεν αρκεί ως επιχείρημα. Πρέπει να μας πείσετε και να μας δείξετε ότι αυτή η μείωση ανταποκρίνεται σε ολοκληρωμένες και κυρίως σε σταθερές θέσεις εργασίας, κάτι το οποίο, βεβαίως, δεν ισχύει.

Τέλος, επειδή σήμερα ανακοινώθηκε από τον Πρόεδρο του ΣΥΡΙΖΑ - Προοδευτική Συμμαχία η νέα διάρθρωση τομεαρχών του ΣΥΡΙΖΑ και έχω την τιμή να έχω το χαρτοφυλάκιο του Υπουργείου Εσωτερικών, θέλω να πω τέσσερις σημειακές παρεμβάσεις που αφορούν αυτόν τον τομέα.

«Κυοφορείται» αναγκαστική συνένωση των δημοσίων επιχειρήσεων ύδρευσης, η οποία συνεπάγεται αύξηση τιμολογίων και στο βάθος ιδιωτικοποίηση. Έπεται η ΕΥΑΘ και ΕΥΔΑΠ. Έχει κατατεθεί εμπεριστατωμένη μελέτη της ΚΕΔΕ, αλλά η Κυβέρνηση αδιαφορεί πλήρως.

Υπάρχει απειλή χρεοκοπίας σε μια σειρά δήμων και η οικονομική δυσπραγία των υπολοίπων, εξαιτίας της επιλογής της Κυβέρνησης να ακολουθεί μνημονιακές πολιτικές για την αντιπολίτευση.

Έτσι, λοιπόν, ενώ θα έπρεπε να δοθούν 8.400 δισεκατομμύρια, δίνονται μόλις 2,5 δισεκατομμύρια. Λιγότερο και από το πλαφόν που η Κυβέρνηση έχει δώσει μόνο 3,8. Αυτό συντελεί στην περαιτέρω απαξίωση των δήμων.

Βεβαίως από κοντά έρχεται η υποστελέχωση των ΟΤΑ και βεβαίως οι δήμοι στους οποίους αναλογεί η πολιτική προστασία, εξαιτίας και λόγω της κλιματικής κρίσης, που βιώνουμε όλοι τη σημασία που έχει η πολιτική προστασία. Και βεβαίως οι δήμοι και οι περιφέρειες λόγω ακριβώς του ελλιπούς θεσμικού πλαισίου αδυνατούν να ανταποκριθούν σε αυτή τους την υποχρέωση.

Σήμερα, λοιπόν, χρειάζεται μια μεγάλη θεσμική αλλαγή. Χρειάζεται μια θεσμική αλλαγή με την οποία το κράτος θα πάρει μπρος και ουσιαστικά θα χαράξει πολιτικές προς όφελος της μεγάλης πλειοψηφίας της κοινωνίας. Ο κύριος Υπουργός κάνει ότι τα αγνοεί. Στο πρόσφατο συνέδριο της ΚΕΔΕ και της ΕΝΠΕ ο κύριος Υπουργός πρότεινε αλλαγή του εκλογικού νόμου. Όλη η έννοια της Κυβέρνησης είναι πώς θα διασφαλίσει την κυριαρχία της με τεχνητά εκλογικά συστήματα στον ευαίσθητο χώρο της τοπικής αυτοδιοίκησης.

Ο ΣΥΡΙΖΑ - Προοδευτική Συμμαχία, αυτός που βγήκε από τις κάλπες με την εντολή του ελληνικού λαού να αποτελέσει την αξιωματική αντιπολίτευση, θα ηγηθεί της προσπάθειας της κοινωνίας και μέσα και έξω από τη Βουλή για να αντιμετωπιστούν οι δυσμενείς συνέπειες αυτού του προϋπολογισμού.

Ανοίγουμε μια συζήτηση για το τι κράτος θέλουμε, για το τι κοινωνία θέλουμε και καλούμε τις όμορες πολιτικές δυνάμεις να έλθουν σε αυτόν τον διάλογο, γιατί κανείς μόνος του δεν μπορεί να φέρει την απαιτούμενη αλλαγή και κανείς μόνος του δεν μπορεί να αποτελέσει την ελπίδα για την αλλαγή στη χώρα μας.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ξανθόπουλο.

Επόμενος ομιλητής είναι ο κ. Παναγής Καππάτος, Βουλευτής της Νέας Δημοκρατίας.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα τον εθνικό οικονομικό προϋπολογισμό του 2025, ο οποίος αποτελεί μια στρατηγική δήλωση για το μέλλον της χώρας μας, μια διαβεβαίωση ότι η Ελλάδα της σταθερότητας, της ανάπτυξης και της προοπτικής είναι εδώ ισχυρότερη από ποτέ.

Η Κυβέρνηση της Νέας Δημοκρατίας, υπό την ηγεσία του Κυριάκου Μητσοτάκη, έχει αποδείξει ότι η Ελλάδα μπορεί να αλλάξει πορεία. Καθημερινά διορθώνουμε παθογένειες που για δεκαετίες καθήλωσαν τη χώρα μας. Τα σημάδια της προόδου είναι πλέον αδιαμφισβήτητα: οικονομικοί δείκτες που ανεβαίνουν, ανεργία που μειώνεται, επενδύσεις που αυξάνονται. Οι πολίτες αισθάνονται τη διαφορά, όχι μόνο γιατί η οικονομία μας αναπτύσσεται, αλλά γιατί η πολιτική μας διαμορφώνει ένα πλαίσιο σταθερότητας που εμπνέει εμπιστοσύνη. Δεν είναι τυχαίο, άλλωστε, ότι ο λαός στηρίζει αυτή την Κυβέρνηση, μια απόφαση βασισμένη στην εμπιστοσύνη, στη γνώση ότι η Νέα Δημοκρατία είναι η μόνη πολιτική δύναμη που μπορεί να εγγυηθεί την ομαλότητα και την πρόοδο. Και αυτό το βλέπουμε σε κάθε πτυχή της πολιτικής μας.

Παράλληλα, η Ελλάδα διαδραματίζει πλέον έναν αναβαθμισμένο ρόλο στη διεθνή σκηνή με υπευθυνότητα, αλλά και αποφασιστικότητα, διαχειριζόμαστε τις εξωτερικές μας σχέσεις. Οι διπλωματικοί μας χειρισμοί έχουν φέρει την Ελλάδα σε θέση πρωταγωνιστή. Είμαστε πλέον, όχι απλώς ένας ισότιμος συνομιλητής, αλλά μια χώρα που οι προτάσεις της διαμορφώνουν την ατζέντα σε ευρωπαϊκό επίπεδο. Οι σχέσεις μας με τις Ηνωμένες Πολιτείες, που βρίσκονται στο καλύτερο σημείο τους και η στρατηγική μας παρουσία στην Ευρωπαϊκή Ένωση, είναι αποδείξεις αυτής της αλλαγής.

Αυτή η ενίσχυση της θέσης μας συνοδεύεται από την αδιαπραγμάτευτη δέσμευσή μας στην ασφάλεια. Τα εξοπλιστικά προγράμματα που υλοποιούμε με τα Ραφάλ, με τις φρεγάτες Μπελαρά και τα F-35 δεν είναι απλώς επενδύσεις στην άμυνα, είναι η εγγύηση της ειρήνης και της σταθερότητας στην περιοχή μας. Είναι το μήνυμα ότι η Ελλάδα είναι έτοιμη να υπερασπιστεί τα κυριαρχικά της δικαιώματα.

Αλλά δεν είναι μόνο η διεθνής μας παρουσία που αναδεικνύει τη δυναμική της χώρας. Το κυβερνητικό μας έργο αποτυπώνεται με σαφήνεια στην καθημερινότητα των πολιτών. Η ψηφιοποίηση του Κτηματολογίου, οι δασικοί χάρτες που καλύπτουν πλέον πάνω από το 90% της επικράτειας, οι τοπικές πολεοδομικές παρεμβάσεις είναι μερικά μόνο παραδείγματα της δουλειάς μας.

Στην ιδιαίτερη πατρίδα μου, την Κεφαλονιά, το έργο του οδικού άξονα Αργοστόλι - Πόρος αποτελεί σημείο αναφοράς, ένα έργο που χαρακτηρίζω εθνικής σημασίας, το οποίο, αφού έχει ήδη ολοκληρωθεί η αδειοδότηση και η περιβαλλοντική μελέτη, είναι έτοιμο να μπει σε τροχιά υλοποίησης, μετά τη δημοπράτησή του, αναβαθμίζοντας την περιοχή και ενισχύοντας την τουριστική και οικονομική της δύναμη.

Όλα αυτά αποκτούν ακόμα μεγαλύτερη σημασία όταν τα εντάξουμε στο πλαίσιο του προϋπολογισμού του 2025. Είναι ένας προϋπολογισμός που αποδεικνύει πως η ανάπτυξη και η δημοσιονομική υπευθυνότητα μπορούν να συμπορεύονται. Το 2025 προβλέπεται πρωτογενές πλεόνασμα από τα υψηλότερα στην Ευρωπαϊκή Ένωση και η περαιτέρω μείωση του δημόσιου χρέους. Κι όμως, το πετυχαίνουμε αυτό μειώνοντας φόρους, ενισχύοντας τα εισοδήματα και προωθώντας επενδύσεις.

Η ανάπτυξη της οικονομίας μας, αλλά και η πάταξη της φοροδιαφυγής είναι κινητήρια μοχλοί αυτής της επιτυχίας. Οι αυξημένες δαπάνες για την υγεία, που είναι 74% υψηλότερες από το 2019, αποδεικνύουν τη δέσμευσή μας να ενισχύσουμε το δημόσιο σύστημα υγείας.

Παράλληλα, στην παιδεία επενδύουμε στη στήριξη των περιφερειακών πανεπιστημίων και την αναβάθμιση της σχολικής εκπαίδευσης. Αυτές οι παρεμβάσεις δεν είναι απλώς οικονομικοί αριθμοί είναι επένδυση στο μέλλον.

Και φυσικά η πολιτική μας στηρίζεται στην κοινωνική συνοχή. Οι αυξήσεις των συντάξεων, οι μειώσεις φόρων και οι στοχευμένες ενισχύσεις προς τους ευάλωτους συμπολίτες μας, δείχνουν ότι προτεραιότητά μας είναι η στήριξη όλων χωρίς εξαιρέσεις.

Όμως, η πραγματική μας δύναμη βρίσκεται στις επενδύσεις που προσελκύουμε και στις αλλαγές που φέρνουμε στο παραγωγικό μοντέλο της χώρας. Οι επενδύσεις αναμένεται να αυξηθούν κατά 8,4% το 2025, ενώ η ανεργία μειώνεται σταθερά, φτάνοντας σε μονοψήφιο ποσοστό για πρώτη φορά από το 2009. Αυτή η εξέλιξη είναι η μεγαλύτερη απόδειξη ότι οι πολιτικές μας αποδίδουν.

Τέλος, δεν θα μπορούσα, σε αυτό το πλαίσιο, να μην αναφερθώ και στην πρόσφατη ανακοίνωση του Πρωθυπουργού, σύμφωνα με την οποία η Ελλάδα είναι μία από τις επτά χώρες της Ευρωπαϊκής Ένωσης που επιλέχτηκαν από την Ευρωπαϊκή Επιτροπή για τη δημιουργία των πρώτων εργοστασίων τεχνητής νοημοσύνης. Η ελληνική μονάδα τεχνητής νοημοσύνης με την ονομασία «Φάρος» πρόκειται να αποτελέσει άλλο ένα σημείο αναφοράς της στρατηγικής μας δέσμευσης για καινοτομία και τεχνολογική ηγεσία στην Ευρώπη.

Κυρίες και κύριοι συνάδελφοι, ο προϋπολογισμός του 2025 είναι μια βαθιά πολιτική και εθνική δέσμευση. Είναι το όραμά μας για μια Ελλάδα ισχυρή, αναπτυσσόμενη, δίκαιη, μια Ελλάδα που ανακτά τη θέση που της αξίζει στο διεθνές στερέωμα, μια Ελλάδα που τιμά την ιστορία της και οικοδομεί το μέλλον της με υπευθυνότητα και αυτοπεποίθηση.

Στον πυρήνα αυτού του οράματος βρίσκεται ο υπεύθυνος πατριωτισμός. Δεν είναι ο πατριωτισμός των μεγάλων λόγων, αλλά ο πατριωτισμός των πράξεων. Είναι ο πατριωτισμός που μετουσιώνεται σε στοχευμένες πολιτικές για την οικονομία, την κοινωνία και την ασφάλεια. Είναι η δέσμευση να υπερασπιζόμαστε τα κυριαρχικά μας δικαιώματα με σοβαρότητα και ισχύ, ενισχύοντας, ταυτόχρονα, τις συμμαχίες μας και προβάλλοντας τη χώρα μας ως πυλώνα σταθερότητας και ειρήνης στην νοτιοανατολική Μεσόγειο.

Αυτός ο υπεύθυνος πατριωτισμός μας οδηγεί και στις εσωτερικές μας πολιτικές. Στηρίζουμε τους πιο αδύναμους, ενισχύουμε τη μεσαία τάξη, δημιουργούμε ευκαιρίες για τους νέους, γιατί πιστεύουμε ότι μια πραγματικά ισχυρή Ελλάδα είναι μια δίκαιη Ελλάδα. Δεν αφήνουμε κανέναν πίσω. Επενδύουμε στην υγεία, την παιδεία, την άμυνα και τις υποδομές. Χτίζουμε μια οικονομία που αναπτύσσεται, χωρίς να υπονομεύει το μέλλον, και όλα αυτά τα κάνουμε με πλήρη σεβασμό στις θυσίες των πολιτών μας, που στήριξαν τη χώρα στις πιο δύσκολες στιγμές.

Ο προϋπολογισμός του 2025 είναι μια ευκαιρία να επιβεβαιώσουμε ότι η πορεία αυτή δεν έχει γυρισμό. Είναι η απόδειξη ότι ως έθνος μπορούμε να καταφέρουμε το καλύτερο, όταν λειτουργούμε με ενότητα, σχέδιο και πίστη στις δυνατότητές μας.

Σας καλώ λοιπόν να εγκρίνουμε αυτόν τον προϋπολογισμό με αίσθημα ευθύνης απέναντι στην πατρίδα και τους πολίτες της. Ας δώσουμε ένα ξεκάθαρο μήνυμα ότι η Ελλάδα δεν κοιτάζει πίσω, αλλά προχωράει μπροστά, με σταθερότητα, σιγουριά και όραμα. Η Ελλάδα αλλάζει και η αλλαγή αυτή δεν γνωρίζει όρια.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καππάτο.

Επόμενος ομιλητής ο κ. Εμμανουήλ Συντυχάκης, Βουλευτής του Κομμουνιστικού Κόμματος Ελλάδας. Θα ακολουθήσουν οι κύριοι Κοτρωνιάς, Κοτίδης, Καπετάνος.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Η Κυβέρνηση, μεταμφιεσμένη σε Άη - Βασίλη, ετοιμάζεται να δώσει νέες πισώπλατες μαχαιριές στον λαό με τον αντιλαϊκό κρατικό προϋπολογισμό του 2025. Φόβου τους Δαναούς και δώρα φέροντας. Ένας προϋπολογισμός διά χειρός Ευρωπαϊκής Ένωσης, προσαρμοσμένος στις πολεμικές απαιτήσεις του ΝΑΤΟ για την κερδοφορία των επιχειρηματικών ομίλων.

Υπηρετεί το τρίπτυχο «χρηματοδότηση της πολεμικής οικονομίας, ένταση της φοροληστείας, πάγωμα κοινωνικών δαπανών για υγεία, παιδεία, πρόνοια, πολιτική προστασία, αθλητισμό, πολιτισμό, για την ύπαιθρο».

Αυτό το τρίπτυχο προϋποθέτει νέα φαραωνικά πρωτογενή πλεονάσματα για το 2025, που θα ξεπεράσουν τα 6 δισεκατομμύρια σε σχέση με το 2024, εκτίναξη των πιο αντιλαϊκών φόρων, των έμμεσων, του ΦΠΑ, των ειδικών φόρων. Αυτή η φοροαφαίμαξη θα φτάσει τα 70 δισεκατομμύρια, εκ των οποίων το 95% πληρώνουν τα εργατικά λαϊκά στρώματα.

Με λίγα λόγια, η Κυβέρνηση ετοιμάζεται να γδάρει στην κυριολεξία τον λαό και το γδάρσιμο αυτό θα συνεχιστεί έως και το 2028, όπως προβλέπει το Μεσοπρόθεσμο Πρόγραμμα 2025-2028. Και όλα αυτά για να εξασφαλίσει τα κέρδη των ομίλων και να ενισχύσει τους πολέμους των ιμπεριαλιστών.

Την ίδια στιγμή που γδέρνει τον λαό, διευρύνει τις προκλητικές φοροαπαλλαγές για το μεγάλο κεφάλαιο, όπως το αφορολόγητο πετρέλαιο για τους εφοπλιστές ή τους αναβαλλόμενους φόρους για τους τραπεζίτες, που αγγίζουν τα 16 δισεκατομμύρια, ενώ περασμένα-ξεχασμένα τα πάνω από 40 δισεκατομμύρια των λαϊκών καταθέσεων που δόθηκαν προίκα στις τράπεζες για την ανακεφαλαιοποίησή τους, καθώς και τα τρία απανωτά προγράμματα «Ηρακλής», που επίσης χορήγησαν κατά δεκάδες δισεκατομμύρια ευρώ στις τράπεζες για να μεταφέρουν τα κόκκινα δάνεια στα fund.

Να λοιπόν πού διοχετεύεται ο ιδρώτας, ο κόπος, ο πλούτος που παράγουν οι εργαζόμενοι. Κι όμως, η Κυβέρνηση πουλάει το παραμύθι των αυξήσεων στο εισόδημα, τη μείωση φόρων, τη στιγμή που ο λαός μας δυσκολεύεται ακόμα και να καλύψει βασικές ανάγκες, εξαιτίας της ακρίβειας, των χαμηλών μισθών και της φορολεηλασίας, που θα ενταθεί ακόμα περισσότερο τα επόμενα χρόνια.

Και θέλει θράσος να ματώνεις τον λαό με φόρους και χαράτσια και εσύ να λες για αυξήσεις στο εισόδημα. Μόλις την περασμένη εβδομάδα, στον νόμο για τον κατώτατο μισθό, μαζί Νέα Δημοκρατία και ΠΑΣΟΚ ψήφισαν την οριστική ταφόπλακα στον δέκατο τρίτο και δέκατο τέταρτο μισθό για το δημόσιο, έφεραν τον κόφτη στον κατώτατο μισθό, ενώ Νέα Δημοκρατία, ΣΥΡΙΖΑ, ΠΑΣΟΚ ψήφισαν από κοινού στην Ευρωπαϊκή Ένωση τη σχετική ευρωπαϊκή οδηγία.

Ναι, είναι το ΠΑΣΟΚ, είναι ο ΣΥΡΙΖΑ υπηρέτες του κεφαλαίου, που βάζουν πλάτη ως συμπολιτευόμενη αντιπολίτευση στην κυβερνητική πολιτική της Νέας Δημοκρατίας, κορυφαίοι στυλοβάτες της αστικής διαχείρισης και πολιτικοί εκπρόσωποι της καπιταλιστικής εξουσίας στη χώρα μας. Και γι’ αυτό βέβαια τους βαβαλίζει και το σύστημα.

Άλλωστε, το ταγκό για να χορευτεί και από τους δύο προϋποθέτει την ανασύνθεση της σοσιαλδημοκρατίας. Είναι βασικό ζητούμενο για τη σταθερότητα του συστήματος. Άλλωστε, έχετε βάλει την υπογραφή σας σε κομβικές επιλογές της αστικής τάξης, με συμμετοχή στους ιμπεριαλιστικούς οργανισμούς, στην Ευρωπαϊκή Ένωση, στο ΝΑΤΟ και πολλές άλλες αμαρτίες. Είστε το παλιό, που παρελαύνει μεταμφιεσμένο σε καινούργιο, όπως έλεγε ο Μπρεχτ.

Ο κρατικός προϋπολογισμός του 2025 και για τους δήμους και τις περιφέρειες συνεχίζει να στραγγαλίζει τα οικονομικά τους και θυσιάζει τα αναγκαία για τον λαό έργα, υπηρεσίες και υποδομές στον βωμό των προτεραιοτήτων του κεφαλαίου και των ματωμένων πλεονασμάτων. Προβλέπει δήμοι και περιφέρειες να πάρουν επιπλέον 27 εκατομμύρια ευρώ σε σχέση με το 2024, δηλαδή ψίχουλα μπροστά στις αυξημένες λαϊκές ανάγκες, σε συνθήκες φτώχειας και ακρίβειας.

Παγωμένες θα παραμείνουν οι λειτουργικές δαπάνες των σχολείων, του σχολικού τροχονόμου, οι δαπάνες για έργα και επενδυτικές δραστηριότητες, οι γνωστοί πρώην ΣΑΤΑ, οι επισκευές και συντηρήσεις σχολικών κτηρίων, οι πρώην ΣΑΤΑ των σχολείων, για την πυροπροστασία, για τη σίτιση των μαθητών μουσικών και καλλιτεχνικών γυμνασίων και λυκείων.

Οι κεντρικοί αυτοτελείς πόροι για το 2025 θα είναι 2.375.000.000, ενώ θα έπρεπε να αποδοθούν 8,5 δισεκατομμύρια, σύμφωνα με τις προβλέψεις του ίδιου προϋπολογισμού κατά την κατάρτιση του προσχεδίου. Δηλαδή έχουμε ένα ρεκόρ διαφοράς περίπου στα 6.140.000.000. Τα αποτελέσματα είναι να αυξάνονται τα ίδια έσοδα με το εισπρακτικό κυνήγι φόρων και τελών από τους δημότες, τροφεία και άλλες εισφορές, ενίσχυση της ανταποδοτικότητας σε όλες σχεδόν τις παρεχόμενες υπηρεσίες, ιδιωτικοποίηση τομέων και υπηρεσιών των δήμων, συμπράξεις δημόσιου και ιδιωτικού τομέα.

Ακριβώς το ίδιο και για τις περιφέρειες. Θα δοθούν 774.000.000 ευρώ, ενώ θα έπρεπε να είναι 1.700.000.000 ευρώ, μια διαφορά στα 900 εκατομμύρια! Πληρώνουν και ξαναπληρώνουν οι λαϊκές οικογένειες για υπηρεσίες υποδεέστερες των αναγκαίων, ενώ θα έπρεπε να είναι δωρεάν, αφού το 95% των φορολογικών εσόδων του κεντρικού κράτους προέρχονται από τους μισθωτούς, τους συνταξιούχους, τους αυτοαπασχολούμενους και τη φτωχή αγροτιά.

Και για τους αγρότες αυτός ο κρατικός προϋπολογισμός θα συνεχίσει να υλοποιεί την καταστροφική Κοινή Αγροτική Πολιτική της Ευρωπαϊκής Ένωσης, την οποία έχουν ψηφίσει όλοι, και η Νέα Δημοκρατία, και ο ΣΥΡΙΖΑ, και το ΠΑΣΟΚ, και η Νέα Αριστερά, και η Ελληνική Λύση, και έβγαλε μαζικά στους δρόμους και στα μπλόκα του αγώνα εκατοντάδες χιλιάδες αγροτοπαραγωγούς σε όλα τα πλάτη και μήκη της Ευρωπαϊκής Ένωσης.

Όταν η ΚΑΠ ξεκληρίζει αγρότες και κτηνοτρόφους και η Κοινή Αλιευτική Πολιτική διαλύει τους παράκτιους ψαράδες, ενισχύοντας με πακτωλό δισεκατομμυρίων τα καρτέλ τροφίμων και τους ομίλους της ιχθυοκαλλιέργειας, είναι πρόκληση από την πλευρά της Κυβέρνησης να πουλά το παραμύθι για δίκαιο γεωργικό εισόδημα, ενώ αρνείται τη θέσπιση εγγυημένων τιμών στον αγρότη στο όνομα της διεθνοποιημένης αγοράς.

Τα 100 εκατομμύρια για την επιστροφή του Ενιαίου Φόρου Κατανάλωσης στο πετρέλαιο είναι πολύ πίσω από τις ανάγκες, όταν πριν από την κατάργησή τους το 2016, με το τρίτο μνημόνιο που ψήφισαν όλοι μαζί, η επιστροφή έφτανε τα 180 εκατομμύρια με τιμή πετρελαίου στο 1 ευρώ το λίτρο και όχι στο 1,60 που είναι σήμερα.

Όπως επίσης οι αγρότες δεν έχουν κερδίσει τίποτα και από τη μείωση του ΦΠΑ στα αγροτικά εφόδια, την οποία διαφημίζει συνεχώς η Κυβέρνηση. Γιατί ο αγρότης αποδίδει τον ΦΠΑ και στη συνέχεια εισπράττει την επιστροφή του. Δεν μειώνεται δηλαδή έτσι το κόστος παραγωγής.

Το ΚΚΕ καταψηφίζει τον κρατικό προϋπολογισμό του 2025, διότι φέρνει μεγαλύτερη φτώχεια για τον λαό, πολλαπλάσια κέρδη για το κεφάλαιο, στήριξη της βαθύτερης εμπλοκής στα πολεμικά σχέδια του ΝΑΤΟ, της Ευρωπαϊκής Ένωσης και των Ηνωμένων Πολιτειών.

Το ΚΚΕ δείχνει τη μόνη ρεαλιστική διέξοδο για το λαό, την οικοδόμηση μιας άλλης κοινωνίας στην Ελλάδα, της σοσιαλιστικής, όπου δεν θα είναι το κυνήγι του κέρδους θυσιάζοντας τις ανάγκες του λαού, αλλά θα είναι η ικανοποίηση των κοινωνικών αναγκών σε ολοένα και μεγαλύτερο βαθμό. Αυτή είναι η προοπτική για τον λαό μας τον 21ος αιώνα και όχι η σημερινή βαρβαρότητα των πολέμων, της φτώχειας και της εκμετάλλευσης, της σαπίλας αυτού του εκμεταλλευτικό συστήματος. Και αυτό τον δρόμο καλούμε να βαδίσουμε μαζί με τους εργάτες, τους φτωχούς αγρότες και αυτοαπασχολούμενους, την νέα γενιά της εργατικής τάξης, τις εργαζόμενες γυναίκες για την προοπτική του μέλλοντος που είναι ο σοσιαλισμός.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Καλείται στο Βήμα ο κ. Γεώργιος Κοτρωνιάς, Βουλευτής της Νέας Δημοκρατίας.

**ΓΕΩΡΓΙΟΣ ΚΟΤΡΩΝΙΑΣ:** Κύριε Πρόεδρε, αγαπητές και αγαπητοί συνάδελφοι, εδώ είμαστε, πιστοί και φέτος στο ραντεβού μας, για την ψήφιση του προϋπολογισμού. Χωρίς αμφιβολία είναι το σημαντικότερο νομοσχέδιο όλων, πρώτα απ’ όλα γιατί είναι άρρηκτα συνδεδεμένο με όλα τα υπόλοιπα νομοσχέδια, που κατά διαστήματα έρχονται προς ψήφιση στη Βουλή και δεύτερον, γιατί αποτελεί την προϋπόθεση για την εφαρμογή όλων αυτών των νομοσχεδίων, αλλά και για την υλοποίηση ολόκληρου του κυβερνητικού σχεδιασμού.

Κανένα από τα νομοσχέδια δεν θα μπορούσε να χαρακτηριστεί ως αναπτυξιακό, καινοτόμο, βελτιωτικό ή και ανταποδοτικό ως προς τον πολίτη, αν αυτό του προϋπολογισμού ήταν στείρο, χωρίς ορθολογιστική και αναπτυξιακή δημοσιονομική πολιτική.

Όταν ανέλαβε η Κυβέρνηση του Κυριάκου Μητσοτάκη, υποσχεθήκαμε ως Κυβέρνηση ότι θα βάλουμε τη χώρα στο σωστό δρόμο, με σύνεση, ορθολογισμό με σίγουρες κινήσεις, χωρίς εντυπωσιασμούς, μακριά από ανεκπλήρωτες ή επικίνδυνες παροχολογίες και πάντα έχοντας ως βασικό στόχο την καλυτέρευση της ποιότητας ζωής των Ελλήνων πολιτών, χωρίς να εκτροχιάζεται η δημοσιονομική πολιτική της χώρας.

Θεωρώ ότι στο μέγιστο δυνατό αυτό έχει επιτευχθεί και οι συγκυρίες εξακολουθούν να μην είναι ευνοϊκές στο παγκόσμιο σκηνικό. Επί του προκειμένου ο προϋπολογισμός του 2025 επικεντρώνεται στη δημοσιονομική υπευθυνότητα και στην ανάπτυξη. Η Ελλάδα θα καταγράψει το τέταρτο υψηλότερο πρωτογενές πλεόνασμα μεταξύ των χωρών της Ευρωπαϊκής Ένωσης, σημαντική μείωση του δημοσίου χρέους και ανάπτυξη υψηλότερη από τον μέσο όρο της Ευρωζώνης.

Ειδικότερα ο προϋπολογισμός προβλέπει αυξημένα φορολογικά έσοδα, χωρίς όμως αύξηση φόρων, απόρροια της ανάπτυξης, του περιορισμού της φοροδιαφυγής και της αύξησης των μισθών, αλλά και των κερδών των επιχειρήσεων. Έχουμε υψηλότερα πλεονάσματα με ανάπτυξη. Η ισχυρή οικονομική απόδοση συνδυάζεται με λιγότερους φόρους και δράσεις κατά της φοροδιαφυγής, διασφαλίζοντας παράλληλα δημοσιονομική σταθερότητα.

Προβλέπονται αυξήσεις στις συντάξεις, στους μισθούς του δημοσίου, καθώς και έκτακτες ενισχύσεις των ευάλωτων κοινωνικά ομάδων. Ας μη λησμονούμε πως και ο προϋπολογισμός του 2024 είχε δώσει τεράστια έμφαση στη στήριξη των ευάλωτων κοινωνικά ομάδων. Δεν μπορεί να μην αποδέχονται τα στοιχεία και τους αριθμούς και να εθελοτυφλούν κάποιοι, κινούμενοι στο στενό πλαίσιο μικροκομματικής ιδεοληψίας. Άλλωστε, ποτέ η Κυβέρνηση του Κυριάκου Μητσοτάκη δεν εγκατέλειψε τους πολίτες στα δύσκολα. Έχουν γίνει τεράστια βήματα στήριξης αυτών των ομάδων, στο πλαίσιο μιας ορθής και συνετής δημοσιονομικής πολιτικής.

Περιλαμβάνονται, μεταξύ άλλων, στον προϋπολογισμό του 2025 μειώσεις ασφαλιστικών εισφορών, κατάργηση του τέλους επιτηδεύματος -πολύ σημαντικό- η περαιτέρω μείωση του ΕΝΦΙΑ για ασφαλισμένες κατοικίες, ενισχύεται η υγεία και συγκεκριμένα αυξάνονται σε ποσοστό 74% οι δαπάνες σε σχέση με το 2019, δίνοντας έμφαση στην αναβάθμιση των νοσοκομείων και των κέντρων υγείας, με κίνητρα προσέλευσης γιατρών σε άγονες περιοχές. Παράλληλα ενισχύεται η παιδεία. Συγκεκριμένα ο τακτικός προϋπολογισμός αυξάνεται κατά 141 εκατομμύρια έναντι του αντίστοιχου του 2024, ενώ το Πρόγραμμα Δημοσίων Επενδύσεων, εκτός του ταμείου ανάπτυξης, αυξάνεται κατά 115 εκατομμύρια έναντι του αντίστοιχου του 2024.

Διαπιστώνουμε, λοιπόν, εν τοις πράγμασι, όχι στα λόγια, ότι οι δύο κατά γενική ομολογία βασικότεροι πυλώνες της καθημερινότητας του Έλληνα πολίτη, η υγεία και η παιδεία, στηρίζονται και ενισχύονται από τον προς ψήφιση προϋπολογισμό.

Αυξάνονται οι δαπάνες για την άμυνα κατά 746 εκατομμύρια ευρώ σε σχέση με το 2024. Άρα μιλάμε για δαπάνες για εξοπλιστικά προγράμματα ύψους 1,64 δισεκατομμύρια. Αποδεικνύεται με αριθμούς και όχι με λόγια ότι στον τομέα της άμυνας έχουμε την μεγαλύτερη αύξηση δαπανών μετά από την υγεία. Με όλα όσα συμβαίνουν δίπλα μας η αύξηση των δαπανών για την άμυνα της χώρας καταδεικνύει με τον πλέον εμφατικό τρόπο ότι η συγκεκριμένη Κυβέρνηση έχει πρόγραμμα, όραμα και στοχοθεσία, ενισχύοντας τη γεωπολιτική μας θέση.

Κυρίες και κύριοι, στο ισοζύγιο τρεχουσών συναλλαγών μπορεί το έλλειμμα να αυξήθηκε λόγω των εισαγωγών βιομηχανικών αγαθών και του εξοπλισμού της χώρας, αλλά οι εξαγωγές αυξήθηκαν κατά 44% από το 2019, με αλλαγές στο παραγωγικό μοντέλο και με μεγαλύτερη έμφαση σε προϊόντα υψηλής τεχνολογίας. Δεν είναι τυχαία η επιλογή της Ελλάδας για τη δημιουργία «εργοστασίου» τεχνητής νοημοσύνης.

Με την πρόωρη αποπληρωμή του χρέους μειώνονται οι τόκοι και βελτιώνεται η αξιοπιστία της χώρας στις αγορές, μειώνοντας το κόστος δανεισμού σε ιδιωτικό και δημόσιο τομέα. Ταυτόχρονα γίνεται πράξη και μια ηθική υποχρέωση απέναντι στις νέες γενιές. Τα λάθη του παρελθόντος δεν οφείλουν να τα χρεωθούν οι νέοι άνθρωποι. Οφείλουμε από την πλευρά μας να αφήσουμε τη χώρα με όσο το δυνατόν λιγότερες δεσμεύσεις στις μελλοντικές γενιές, ώστε μέσα από την αναπτυξιακή τους πορεία, οι νέοι να μπορέσουν να ζήσουν στη χώρα τους και να την ωθήσουν σε υψηλότερα επίπεδα σε όλους τους τομείς.

Το δημόσιο χρέος έχει μια εντυπωσιακή μείωση από το 209,4% του 2020 στο προβλεπόμενο μέσα στο 2025 147,5%, απόρροια της ανάπτυξης και της δημοσιονομικής πειθαρχίας που αποτελούν αδιαπραγμάτευτες σταθερές όλων των προϋπολογισμών των Κυβερνήσεων του Κυριάκου Μητσοτάκη.

Οι επενδύσεις έχουν αυξηθεί κατά 84% το χρονικό διάστημα 2019 - 2024 ενώ για το 2025 προβλέπεται ότι η ανάπτυξη θα προέρχεται κυρίως από επενδύσεις. Η Ελλάδα καταγράφει από τις μεγαλύτερες αυξήσεις εισοδημάτων στον ΟΟΣΑ για το διάστημα 2019 - 2024 με το πραγματικό κατά κεφαλήν ΑΕΠ να είναι αυξημένο κατά 11%.

Και για να σας προλάβω, ασφαλώς δεν αγνοούμε τα καθημερινά προβλήματα του ελληνικού λαού. Δεν είμαστε εκτός πραγματικότητας. Όμως είμαι βέβαιος ότι το επόμενο διάστημα αυτή η αύξηση του κατά κεφαλήν ΑΕΠ θα αποτελεί πραγματικότητα και στην καθημερινότητά μας, στην τσέπη μας, γιατί η προσπάθεια ελέγχου του τιμαρίθμου θα στεφθεί τελικά από επιτυχία. Άλλωστε, ας μην ξεχνάμε ότι και η ανεργία μειώθηκε από το 17,9% το 2019 στο 9,3% τον Σεπτέμβριο του 2024 με πεντακόσιες χιλιάδες νέες θέσεις εργασίας, καλύτερα αμειβόμενες, ενώ προβλέπεται μονοψήφιο ποσοστό και για το 2025. Πρόκειται για τη μεγαλύτερη μείωση σε όλη την Ευρωπαϊκή Ένωση.

Όλα τα παραπάνω κυρίες και κύριοι, διαμορφώνουν έναν αναπτυξιακό προϋπολογισμό που έχει στέρεες βάσεις και στηρίζεται σε αριθμητικά δεδομένα, γιατί ακούγοντας την Αντιπολίτευση ένιωσα ότι είμαστε σχεδόν στα πρόθυρα οικονομικής κατάρρευσης.

Κυρίες και κύριοι συνάδελφοι, ασφαλώς γνωρίζουμε ότι ο δρόμος είναι μακρύς. Όμως, έχω την πεποίθηση ότι ως Κυβέρνηση έχουμε κάνει καλή προετοιμασία. Έχουμε πρόγραμμα που τηρείται απαρέγκλιτα. Θέτουμε ψηλά τον πήχη, γιατί θεωρούμε ότι αυτό αξίζει στον ελληνικό λαό. Αν στρέψουμε λίγο το βλέμμα στο όχι και τόσο μακρινό 2019, είμαι πεπεισμένος πως θα αισθανθούμε υπερήφανοι για όσα με σκληρή δουλειά και σχέδιο έχουμε καταφέρει ως χώρα. Κοινωνός και μέτοχος όλου αυτού του δύσκολου εγχειρήματος ο ελληνικός λαός, στον οποίο οφείλουμε να πούμε ένα μεγάλο ευχαριστώ που στην πλειονότητά του αντιλήφθηκε την προσπάθεια, τους στόχους και το όραμα της Κυβέρνησής μας και στάθηκε και στέκεται στο πλάι μας.

Κυρίες και κύριοι, ψηφίζοντας τον φετινό προϋπολογισμό είμαι βέβαιος ότι και εγώ συμβάλλω στη θετική προοπτική της πατρίδας και του λαού μας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κοτρωνιά.

Καλείται στο Βήμα ο κ. Βασίλειος Κοτίδης, Βουλευτής της Ελληνικής Λύσης.

**ΒΑΣΙΛΕΙΟΣ ΚΟΤΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η Κυβέρνηση κατέθεσε το σχέδιο νόμου του προϋπολογισμού για το νέο έτος, το 2025. Τα κυριότερα χαρακτηριστικά είναι το υψηλότατο πρωτογενές πλεόνασμα που αγγίζει το 2,5% του Ακαθάριστου Εθνικού Προϊόντος, ο ρυθμός ανάπτυξης που αναμένεται να ανέλθει στο 2,3% και παράλληλα προβλέπεται αύξηση των δημοσίων εσόδων κατά 375 δισεκατομμύρια ευρώ. Πολύ ωραία νούμερα που δείχνουν ότι ο μέσος Έλληνας θα ευημερήσει με το νέο έτος.

Είναι όμως έτσι; Το πρωτογενές πλεόνασμα μέσω της τεράστιας αύξησης εσόδων, δυστυχώς για εσάς, δεν οφείλεται σε αύξηση πλούτου μεγάλων επενδύσεων, αλλά κυρίως στην άδικη έμμεση φορολόγηση του Έλληνα πολίτη. Ο υψηλότατος φόρος προστιθέμενης αξίας που η Κυβέρνηση σας αρνείται οποιαδήποτε συζήτηση μείωσής του, αποτελεί τον βραχνά του Έλληνα καθώς διατηρεί υψηλές τιμές σε όλα τα προϊόντα.

Στο ένα λίτρο βενζίνης, για παράδειγμα, πόσο είναι το ποσοστό που καταλήγει στο δημόσιο ταμείο, ενισχύοντας τεχνητά την ελληνική οικονομία;

Ως αξιωματική αντιπολίτευση ζητούσε επίμονα μείωση του ΦΠΑ και κατηγορούσατε τον κ. Τσίπρα ότι διόγκωνε τα κρατικά ταμεία μέσω των έμμεσων φόρων, που είναι η πλέον άδικη για τους αδύναμους οικονομικά πολίτες. Τώρα συνεχίζετε την ίδια φορομπηχτική πολιτική, όπως τότε εσείς λέγατε. Ο μέσος Έλληνας τρομάζει και μόνο στη σκέψη να αγοράσει ακόμα και βασικά είδη διατροφής. Μισθοί Βουλγαρίας, τιμές προϊόντων Μονακό. Και δεν είναι μόνο αυτό.

Η υπερφίαλη φαντασίωσή σας ότι θα σώσετε τον πλανήτη, οδήγησε στη βίαιη απολιγνητοποίηση της χώρας μας, που σε συνδυασμό με το χρηματιστήριο ενέργειας εκτόξευσε τις τιμές του ρεύματος στα ύψη. Έτσι οδήγησε στη μείωση της ανταγωνιστικότητας των ελληνικών επιχειρήσεων και όχι μόνο. Με αυτό τον τρόπο αυξάνουν κάθε χρόνο τα κέρδη των φίλων σας στο καρτέλ ενέργειας. Όπου βρείτε ελεύθερη κορφή σε βουνό, βάλτε και μία ανεμογεννήτρια. Κάνει καλό στο περιβάλλον, που θέλετε εσείς να σώσετε. Μείωση τιμής στο ρεύμα θα δούμε; Δεν πιστεύω.

Ένας τομέας, όμως, της οικονομίας που πρέπει να έχουμε όλοι αυξημένη ευαισθησία είναι ο αγροτικός. Είναι καλή η μακροοικονομικά, αλλά ο ελληνικός λαός θέλει να φάει. Σταδιακά η χώρα εισάγει τα πάντα σε είδη καθημερινής διατροφής. Η χώρα έχει γεμίσει με λεμόνια Τουρκίας, πατάτες Αιγύπτου, πορτοκάλια Ισραήλ κ.λπ.. Πρόνοια για τη δική μας παραγωγή δεν υπάρχει. Κάθε χρόνο και χειρότερα. Με τη νέα Κοινή Αγροτική Πολιτική, που προβλέπει σταδιακή εξαφάνιση των αγροτικών επιδοτήσεων και με τη συμφωνία της Ευρωπαϊκής Ένωσης με τις χώρες της Νοτίου Αμερικής για την εισαγωγή αγροτικών και κτηνοτροφικών προϊόντων, η αγροτιά μας οδηγείται σε μαρασμό.

Χαρακτηριστικό παράδειγμα είναι ο Νομός Ημαθίας, από όπου και προέρχομαι, πριν από σαράντα χρόνια περίπου ήταν μέσα στους πέντε πιο δυναμικούς οικονομικά νομούς στη χώρα, με εργοστάσια, επιχειρήσεις, μεταποιήσεις και εξαγωγές σε όλο τον κόσμο. Τώρα μαρασμός. Ελάχιστες επιχειρήσεις έχουν παραμείνει. Με τις πολιτικές σας, όμως, θα τις κλείσετε και αυτές.

Ένας άλλος τομέας που δείχνει αδιαφορία -και όχι μόνο εσείς, αλλά και η προηγούμενη κυβέρνηση- είναι η οδική ασφάλεια. Τα τελευταία χρόνια περίπου πενήντα συνάνθρωποί μας κάθε χρόνο χάνουν τη ζωή τους στην άσφαλτο, κυρίως νέα παιδιά. Αν υπολογίσουμε, όμως και τους τραυματίες, που πολλοί εκ των οποίων καθίστανται ανάπηροι, η χώρα μας σε καιρό ειρήνης χάνει ένα χωριό -και όχι μόνο- κάθε χρόνο. Σε λίγα χρόνια, με την τεράστια έξαρση του δημογραφικού ζητήματος, θα ψάχνουμε Έλληνες και δεν θα βρίσκουμε.

Κάντε κάτι τώρα για το δημογραφικό. Τελειώνουμε ως χώρα. Αντί να βοηθήσετε, βέβαια, τιμωρείτε τους πολύτεκνους, φορολογώντας τους τεκμαρτά. Πρώτος ο Πρόεδρός μας εδώ σας έφερε ένα παράδειγμα που επιδοτείτε το ηλεκτρικό αυτοκίνητο με 8.000 ευρώ και το παιδί με 2.000. Αν είναι δυνατόν! Αν νομίζετε ότι με τους λαθρομετανάστες θα λύσετε το πρόβλημα, γελιέστε. Σε λίγα χρόνια Ελλάδα θα υπάρχει, Έλληνες, όμως, δυστυχώς δεν θα υπάρχουν.

Ας εκπονήσουμε, επιτέλους, ένα ολοκληρωτικό σχέδιο για την οδική ασφάλεια. Πρέπει να γίνει ο κύριος στόχος της εκάστοτε κυβέρνησης. Η εμπλοκή, ξέρετε, πολλών φορέων και Υπουργείων με την οδική ασφάλεια δημιουργεί μεγάλα προβλήματα. Αν ρωτήσουμε και τι έχει ο καθένας στο μυαλό του για το τι φταίει, ένας θα πει η εκπαίδευση, άλλος η αστυνόμευση, οι υποδομές. Κάνοντας ένα βήμα για την οδική ασφάλεια, είναι σαν να κάνουμε ένα βήμα στην κινούμενη άμμο. Πρέπει να γίνουν πολλά, ταυτόχρονα βήματα μαζί.

Γι’ αυτό, λοιπόν, τον λόγο προτείνουμε έναν ενιαίο φορέα οδικής ασφάλειας. Η εκπαίδευση να ξεκινά πρώτα από όλα τα σχολεία. Είναι αλήθεια ότι το μάθημα της οδικής ασφάλειας έχει εισαχθεί έστω και σποραδικά στα ελληνικά σχολεία, όμως διδάσκεται από καθηγητές που δεν έχουν σχέση με το αντικείμενο, αντιμετωπίζοντας το ως δευτερεύον για τη γνώση των παιδιών.

Είναι καιρός να ιδρύσουμε και στα πανεπιστήμιά μας τμήματα ειδικά για την οδική ασφάλεια, όπως εκπαιδευτών, εξεταστών και συγκοινωνιολόγων. Η πανεπιστημιακή εκπαίδευση θα αναβαθμίσει τη θέση του εκπαιδευτή και του εξεταστή, καθώς επίσης θα στελεχώσει και τα σχολεία με καταρτισμένο προσωπικό. Γιατί δεν υιοθετείτε τις προτάσεις της Πανελλήνιας Ομοσπονδίας Εκπαιδευτών Οδήγησης, ακολουθώντας την πρακτική των περισσότερων ευρωπαϊκών κρατών;

Για τη μεταβατική αυτή περίοδο, δηλαδή, μέχρι να αποφοιτήσουν από τα πανεπιστήμιά μας οι ειδικότητες αυτές, προτείνουμε ένα σώμα εξεταστών με ανθρώπους που έχουν εμπειρία στην εκπαίδευση και αυτό να είναι το κύριο επάγγελμά τους και όχι, όπως είναι σήμερα, μια υπερωριακή απασχόληση υπαλλήλων των υπηρεσιών κάθε περιφέρειας και Υπουργείου.

Φυσικά, να τοποθετηθούν και κάμερες κατά τη διάρκεια των εξετάσεων οδήγησης, ώστε να διασφαλίζεται η διαφάνειά τους. Έχει νομοθετηθεί επί ΣΥΡΙΖΑ, δεν έχει γίνει πράξη και δεν το κάνατε ούτε εσείς πράξη. Ομελέτα χωρίς να σπάσουμε αυγά, δυστυχώς, δεν γίνεται.

Λόγω της οικονομικής κατάστασης που επικρατεί, όμως, η απόκτηση ενός διπλώματος θα μου πείτε κοστίζει. Θα μπορούσατε να αφιερώσετε ένα μικρό κονδύλι, ώστε να επιδοτηθεί το κόστος διπλώματος. Πιστέψτε με, θα υπάρχουν πολλαπλά οφέλη, όπως στο σύστημα υγείας, αλλά πρωτίστως είναι η ζωή των Ελλήνων.

Τα τελευταία χρόνια, πέρα από το βαρύ φόρο στην άσφαλτο, ο Έλληνας πλήρωσε βαρύ τον φόρο αίματος στο σιδηροδρομικό δίκτυο. Το φοβερό δυστύχημα των Τεμπών δεν δίδαξε τίποτα στην Κυβέρνηση. Μόλις λίγες μέρες πριν παρόμοιο ατύχημα αποφεύχθηκε την τελευταία στιγμή. Δεν είναι και το μόνο. Σε όλο τον αναπτυγμένο κόσμο το τρένο αποτελεί το κύριο μέσο για τη μεταφορά αγαθών και ανθρώπων. Στη χώρα μας σαν μέσο το τρένο είναι επιδεικτικά ανύπαρκτο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τελειώνοντας, κύριε Πρόεδρε, σαν τελευταίο επίτευγμα θα πω και για το μετρό της Θεσσαλονίκης, που είναι ένα έργο που υπήρχε στον προϋπολογισμό του 1976. Μετά από σχεδόν πενήντα χρόνια, λοιπόν, εγκαινιάστηκε με μήκος μόνο εννέα χιλιόμετρα, αφήνοντας το μεγαλύτερο μέρος της Θεσσαλονίκης και το αεροδρόμιο. Ένας ακόμα προϋπολογισμός, δηλαδή, χωρίς ελπίδα και όραμα, που αποσκοπεί στην περαιτέρω φτωχοποίηση του ελληνικού λαού.

Άλλωστε, όπως συνεχώς δηλώνετε, εσάς σας ενδιαφέρουν τα δικαιώματα των μειοψηφιών, όπως πράξατε και με τον γάμο των ομοφυλόφιλων ζευγαριών, προσβάλλοντας βάναυσα το αίσθημα των ορθοδόξων συμπολιτών μας. Αλήθεια, τώρα που το κλίμα αλλάζει στην Αμερική, τι θα κάνετε;

Δυστυχώς, μετά από πέντε χρόνια η διακυβέρνησής σας, δεν έχετε πλέον να προσφέρετε τίποτα στη χώρα. Ίσως δεν μπορείτε. Σίγουρα, όμως, δεν θέλετε.

Η Ελληνική Λύση με Πρόεδρό της τον Κυριάκο Βελόπουλο κρούει συνεχώς το κώδωνα του κινδύνου για όλα τα παραπάνω, αλλά εσείς, με το σιγοντάρισμα και των υπόλοιπων κομμάτων της Αντιπολίτευσης, σφυρίζετε αδιάφορα. Το πολιτικό σας τέλος είναι κοντά.

Η Ελληνική Λύση είναι το μόνο κόμμα που προτείνει λύσεις πρακτικές και κοστολογημένες για τον Έλληνα πολίτη.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κοτίδη.

Επόμενος ομιλητής ο κ. Χρήστος Καπετάνος, Βουλευτής της Νέας Δημοκρατίας.

**ΧΡΗΣΤΟΣ ΚΑΠΕΤΑΝΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο προϋπολογισμός του 2025, που συζητάμε σήμερα στη Βουλή των Ελλήνων, δεν είναι ένα αφήγημα αριθμών και γραφημάτων αυτής της Κυβέρνησης. Είναι η αποτύπωση της σταθερότητας, της ασφάλειας και της βελτίωσης της ποιότητας ζωής των πολιτών.

Η Αντιπολίτευση, από την άλλη πλευρά -γιατί ήμουν στην Αίθουσα και άκουγα- δεν βλέπει τίποτα θετικό. Διυλίζει τον κώνωπα, για να βρει κάτι αρνητικό να πει σε αυτόν τον προϋπολογισμό.

Ας πάμε, όμως, να δούμε ποια είναι η αλήθεια, να δούμε ποιοι είναι οι δείκτες και ποια είναι και η καθημερινότητα. Με τι επιτόκιο δανείζεται η χώρα μας διεθνώς; Είναι ένας δείκτης που δείχνει την ευημερία μιας χώρας. Όλες οι χώρες δανείζονται. Η Ελλάδα σήμερα δανείζεται κάτω από τον μέσο ευρωπαϊκό όρο. Δανείζεται λιγότερο από τη Γαλλία ακόμα, που είναι μια μεγάλη χώρα. Αυτό δείχνει τη βελτίωση της οικονομικής κατάστασης της χώρας μας.

Δεύτερος δείκτης. Όταν οι περισσότερες χώρες της Ευρώπης αυξάνουν τους φόρους τους, για να αυξήσουν τα έσοδά τους, τι συμβαίνει στην Ελλάδα; Έχουμε μειώσει από το 2019 εξήντα φόρους, συν δώδεκα φόροι που μειώνονται με τον προϋπολογισμό του 2025. Εβδομήντα δύο φόρους στο σύνολο, όταν η Ευρώπη αυξάνει. Πώς γίνεται αυτό, θα πει κάποιος. Μήπως αυξάνετε τα έσοδα από τη φορολογία στους πολίτες και με αυτό τον τρόπο αυξάνει και το πλεόνασμα που έχει αυτή η χώρα, το οποίο είναι πραγματικά μοναδικό; Όχι. Αυξάνουν τα έσοδα του ελληνικού κράτους, διότι μπορούμε πλέον και πατάσσουμε τη φοροδιαφυγή σε έναν καλύτερο βαθμό από τα προηγούμενα χρόνια, διότι υπάρχουν οι ηλεκτρονικές συναλλαγές, διότι υπάρχουν πολλά πράγματα, όπως έχουμε και την αύξηση των εισοδημάτων αλλά και τη σύνδεση των ταμειακών μηχανών με τα POS.

Η αύξηση των ρυθμών ανάπτυξης στην Ευρώπη υπολείπεται του ρυθμού ανάπτυξης στην Ελλάδα. Ένας άλλος δείκτης, 2,4% η Ελλάδα για το 2025, 1,8%-1,9% ο μέσος όρος στην Ευρώπη. Ούτε αυτό λέει τίποτε στην Αντιπολίτευση;

Πάμε στους μισθούς. Είναι ενδέκατη χώρα στον κατώτατο μισθό στην Ευρώπη η Ελλάδα. Δεν είμαστε στην κορυφή ούτε επαιρόμαστε ότι όλα γίνονται και όλα είναι θετικά και ρόδινα. Όμως, από 650 ευρώ ο μισθός που παραλάβαμε έχει πάει στα 830 ευρώ και από 1-4-2025 αυξάνει και άλλο.

Επίσης, γιατί δεν είναι μόνο ο κατώτατος μισθός, αυξάνει και ο μέσος μισθός, ο οποίος είναι 1.445 ευρώ και από 1-4-2025 θα συμπαρασυρθεί και αυτός και θα αυξηθεί. Πολύ νωρίτερα θα φτάσουμε στα 1.500 ευρώ, που έχει δεσμευτεί αυτή η Κυβέρνηση. Ούτε αυτοί οι δείκτες είναι θετικοί σε αυτόν τον προϋπολογισμό;

Και πάμε παρακάτω. Πάμε, λοιπόν, στον πληθωρισμό. Ο πληθωρισμός τροφίμων ανακοινώθηκε από την EUROSTAT.

Για τον Νοέμβριο του 2024 στην Ελλάδα ξέρετε πόσο είναι, κύριοι συνάδελφοι; Είναι 0,8%. Είναι ο χαμηλότερος στους είκοσι επτά. Θα μου πείτε: Δεν βλέπετε αν υπάρχει ακρίβεια ή όχι;

Εμείς δεν κρυβόμαστε πίσω από το δάχτυλο ούτε λέμε ότι όλα με έναν νόμο και με ένα άρθρο διαγράφονται. Άλλοι τα έλεγαν αυτά. Ούτε λέμε «θα» και «θα». Επίσης, κάποιοι άλλοι τα έλεγαν αυτά κάποτε.

Αυτό το οποίο λέμε είναι ότι και η καταπολέμηση της ακρίβειας είναι κάτι το οποίο θέλει έναν διαρκή αγώνα. Και αυτή η Κυβέρνηση με μια σειρά μέτρων το δείχνει και το κάνει πράξη.

Οι καταθέσεις στις τράπεζες είναι ένα ακόμα στοιχείο που δείχνει αν ευημερούν οι πολίτες ή όχι ή αν αυτός ο προϋπολογισμός είναι προϋπολογισμός ανάπτυξης ή όχι. Το 2020, ήταν 143 δισεκατομμύρια ευρώ. Το 2024, είναι 198 δισεκατομμύρια ευρώ, από τα οποία τα δύο τρίτα ανήκουν σε νοικοκυριά, όχι σε επιχειρήσεις.

Το αντεπιχείρημα της Αντιπολίτευσης ποιο είναι; Ότι ευημερούν οι αριθμοί, δεν ευημερούν οι άνθρωποι. Και ερωτώ: Είναι αληθινοί οι αριθμοί αυτοί; Αν είναι αληθινοί αυτοί οι αριθμοί, να δούμε γιατί δεν ευημερούν οι άνθρωποι που λέτε.

Δεν άκουσα κανέναν, κατ’ αρχάς, από την Αντιπολίτευση να αμφισβητεί αυτούς τους αριθμούς. Εφόσον είναι αληθινοί αυτοί οι αριθμοί, βγείτε και πείτε το. Έχουμε 34% αύξηση του ΑΕΠ από το 2019 έως το 2024, 84% αύξηση των επενδύσεων από το 2019 έως το 2024, 63% αύξηση των δημοσίων επενδύσεων, 74% αύξηση των δαπανών για την υγεία, 73% αύξηση των δαπανών για την εθνική άμυνα, -20% το χρέος, ως ποσοστό του ΑΕΠ, η μεγαλύτερη πτώση ποσοστού χρέους ΑΕΠ σε όλη την Ευρώπη. Αυτοί είναι οι αριθμοί.

Όμως, δεν είναι μόνον οι αριθμοί αυτό που πέτυχε αυτή η Κυβέρνηση, αυτοί οι αριθμοί που δεν άκουσα κανέναν, επαναλαμβάνω, να τους αμφισβητεί. Εθνική Άμυνα: Η Ελλάδα θωρακίζεται στο Αιγαίο. Τουρισμός: Η Ελλάδα ανάμεσα στους δέκα κορυφαίους τουριστικούς προορισμούς του κόσμου. Πολιτισμός: Επιστροφή πολιτισμικών θησαυρών. Παιδεία: Μη κρατικά πανεπιστήμια, τριάντα χιλιάδες νέοι εκπαιδευτικοί, διορισμένοι τα τελευταία χρόνια, 250 εκατομμύρια ευρώ για την ανακαίνιση σχολείων. Υγεία: Τέσσερις χιλιάδες νέοι νοσηλευτές και γιατροί για το 2025, εκατόν ογδόντα κέντρα υγείας ανακαινίζονται και ενενήντα νοσοκομεία, ενώ πέντε καινούργια χτίζονται. Δικαιοσύνη: Νέος Δικαστικός Χάρτης. Μεγάλα έργα: Ε65, μετρό Θεσσαλονίκης. Άκουσα μεμψιμοιρία ακόμα και για το μετρό, γιατί δεν πήγε παραπέρα, γιατί δεν έγινε να πάει μέχρι το αεροδρόμιο. Ας εκτιμήσουμε ότι έγινε ένα έργο μετά από πολλά χρόνια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε, και τελειώνω.

Και βεβαίως και στον αγροτικό τομέα 1,4 δισεκατομμύρια ευρώ από τον ΕΛΓΑ τα τελευταία χρόνια, η επιστροφή του ειδικού φόρου κατανάλωσης στο πετρέλαιο, τα προγράμματα νέων αγροτών. Μην ξεχνάμε ότι παραλάβαμε μια Πολιτική Προστασία, παραδείγματος χάριν, η οποία ήταν μια απλή Γραμματεία που είχε έναν προϋπολογισμό περίπου 25-30 εκατομμυρίων ευρώ το 2019 και σήμερα, είναι ένα Υπουργείο με 2,5 εκατομμύρια ευρώ, το πρόγραμμα «ΑΙΓΙΣ».

Από την άλλη πλευρά, άκουσα από το ΠΑΣΟΚ αυτό το διάστημα τον κ. Ανδρουλάκη να μιλάει για τα απογευματινά χειρουργεία, να τα θεωρεί ότι είναι σωστά, αλλά δεν τα ψηφίζει, επειδή ουσιαστικά τα έφερε η Νέα Δημοκρατία, για το θέμα του ΦΠΑ, που μίλησε για δοκιμαστική μείωση στα είδη πρώτης ανάγκης, που όμως ήδη έχουν χαμηλότερο ΦΠΑ και τώρα, για τον κατώτατο μισθό, τον οποίο δεν ψηφίζει, παρόλο που δεν επιτρέπεται να μειωθεί αυτό, σύμφωνα με το νομοσχέδιο της Κυβέρνησης. Αυτές οι πολιτικές γκάφες συνεχίζονται από το ΠΑΣΟΚ.

Λέμε εμείς ότι είναι όλα ρόδινα σε αυτή την Κυβέρνηση; Όχι. Υπάρχουν προβλήματα. Αυτή η Κυβέρνηση προσπαθεί και βελτιώνει την ποιότητα ζωής των πολιτών και θέλω πραγματικά να συγχαρώ και τον Κωστή Χατζηδάκη και τον Θάνο Πετραλιά για τον προϋπολογισμό αυτόν, γιατί η παράταξη αυτή είναι που έβαλε την Ελλάδα στην Ευρώπη και είναι ο Κυριάκος Μητσοτάκης που έχει αυξήσει το κύρος αυτής της χώρας στο εξωτερικό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΧΡΗΣΤΟΣ ΚΑΠΕΤΑΝΟΣ:** Και είμαστε υπερήφανοι, ως στελέχη της Νέας Δημοκρατίας, γιατί δεν θριαμβολογούμε αλλά δουλεύουμε. Δεν μοιρολατρούμε αλλά αγωνιζόμαστε για ένα καλύτερο μέλλον για την πατρίδα μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καπετάνο.

Καλείται στο Βήμα ο κ. Νικόλαος Παπαδόπουλος, Βουλευτής της Νίκης, και θα ακολουθήσουν ο κ. Ακτύπης και ο κ. Αποστολάκης.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, άλλος ένας προϋπολογισμός της μνημονιακής Νέας Δημοκρατίας και φυσικά δεν περίμενα να σας πω και τίποτα καλύτερο από αυτό που είδαμε να διαδραματίζεται εδώ, σήμερα, μπροστά μας.

Ο κόσμος -έκανα πόση ώρα για να φτάσω στο Σύνταγμα- φωνάζει, γιατί γνωρίζετε, κυρίες και κύριοι, τον καλό προϋπολογισμό που φέρατε και είπαν ότι τόσο τα νούμερα ευημερούν, αλλά ο κόσμος κατάλαβε από ένστικτο αυτοσυντήρησης ότι χρειάζεται να τραβήξει και άλλο το ζωνάρι του για να τα βγάλει πέρα. Η χώρα ολοένα και τυλίγεται στον ιστό της αράχνης των μνημονίων που μας βάλατε, που μπήκαμε, όπως ξέρετε, μόλις με 200 δισεκατομμύρια χρέος και εξερχόμενοι, είμαστε τώρα πάνω από 400 δισεκατομμύρια χρέος. Έγκριτοι συνταγματολόγοι είχαν πει ότι ούτε με το πιστόλι στον κρόταφο δεν έπρεπε Έλληνας πολιτικός να τα υπογράψει.

Ας δούμε λίγο διαχρονικά τι γίνεται από το 1974 και εντεύθεν.

Βλέπουμε ότι το δημόσιο χρέος του 1974, αγαπητοί συνάδελφοι, ήταν 18% του ΑΕΠ και σήμερα, είναι 191% του ΑΕΠ. Βέβαια, με λογιστικά τερτίπια που μόνο εσείς ξέρετε, δηλαδή βουτώντας τα αποθεματικά από τους δήμους, τις κοινότητες και τις νομαρχίες, λέτε ότι είναι γύρω στο 171%.

Ας δούμε, όμως και με τις δαπάνες τι γίνεται. Από το 1974 οι δαπάνες του κράτους ήταν το 24% του ΑΕΠ και τώρα είναι πάνω από το 55% του ΑΕΠ. Ασύλληπτα! Πώς εξασφαλίζονται αυτές οι δαπάνες; Δεν τις πληρώνει κανένας πολιτικός από την τσέπη του. Πρώτα, πληρώνονται με τους φόρους και ό,τι δεν φτάνει, από το γνωστό μας σπορ, τον δανεισμό δηλαδή.

Έτσι, ο δανεισμός οδήγησε σε άκρατο χρέος. Το μεγαλύτερο δημόσιο χρέος στον κόσμο έχει η καημένη η Ελλάδα! Ο δανεισμός και η σπατάλη, δυστυχώς, είναι το αγαπημένο σπορ των κομμάτων που κυβέρνησαν. Η Νέα Δημοκρατία είναι το πιο υπερχρεωμένο κόμμα στον κόσμο.

Θα μου πείτε: Τούτο ξέρουμε, τούτο κάνουμε!

Μαζί με το ΠΑΣΟΚ, όπως είπαν οι συνάδελφοι, χρωστάτε περίπου το 1 δισεκατομμύριο.

Αν ήσασταν επιχείρηση, κυρίες και κύριοι, θα είχατε υποβληθεί σε κατάσχεση όλης της κινητής και της ακίνητης περιουσίας σας. Και σας ρωτώ: Πώς είναι δυνατόν εσείς να μπορέσετε να φέρετε σωστό προϋπολογισμό και μάλιστα, σε τροχιά ανάπτυξης;

Ας γνωρίζει ο ελληνικός λαός, λοιπόν, ότι με τις μαγικές συνταγές σας -είμαι βέβαιος ότι το ξέρετε αυτό- κάθε Ελληνόπουλο που θα ανοίξει τα ματάκια του σε αυτή τη χώρα χρωστάει 38.000 ευρώ. Μια τετραμελής οικογένεια χρωστάει 152.000 ευρώ και μια οκταμελής σαν τη δική μου χρωστάει 304.000 ευρώ δημόσιο χρέος.

Βάλατε τώρα στο πολιτικό σας κουβά ένα θανατηφόρο μείγμα πολιτικής, τοξικό για τον Έλληνα, που περιλαμβάνει σωρεία λαθών, άκρατη διαφθορά και απίστευτη σπατάλη. Τα λάθη, η διαφθορά και η σπατάλη μάς έφεραν σε τούτο το χάλι. Βλέπω ότι κάνει και ομοιοκαταληξία. Έτσι η Κυβέρνηση δίνει απίστευτα ποσά. Άλλωστε εκεί επενδύει, εκεί εδραιώνει την κυριαρχία της, σε έξοδα επικοινωνίας, όπως τα λέει. Ξέρετε πώς μεταφράζονται τα έξοδα επικοινωνίες; Έξοδα προπαγάνδας τα λέω εγώ. Και πού τα δίνετε; Συνολικά για το 2024 δόθηκαν 211 εκατομμύρια ευρώ για το αφήγημα της κυβερνητικής προπαγάνδας, αν τα αθροίσουμε αυτά ανά Υπουργείο.

Μην ξεχνάμε τη θρυλική λίστα Πέτσα που δίδονταν φιλοδωρήματα στα ΜΜΕ. Τι λέω φιλοδωρήματα; Υπέρογκα ποσά δίδονταν. Υπολογίζεται ότι δώσανε περίπου 100 εκατομμύρια ευρώ. Έτσι σας αγάπησαν, κυρίες και κύριοι, τα μέσα μαζικής ενημέρωσης της χώρας, και από υπερχρεωμένα που ήταν ελέω Μητσοτάκη τώρα έγιναν εύρωστες επιχειρήσεις. Έτσι πέρασε το αφήγημα της πανδημίας. Έτσι πέρασε και καταστρέψατε τον κόσμο με τα mRNA εμβόλια. Και έτσι δικτατορικά επιβάλλετε και woke ατζέντα. Μόνο για το Μέγαρο Μαξίμου και την Προεδρία της Κυβέρνησης δόθηκαν 38,2 εκατομμύρια ευρώ. Από τα 38,2 εκατομμύρια ευρώ, τα 18,1 εκατομμύρια ευρώ είναι, λέει, για έξοδα επικοινωνίας. Όπου «επικοινωνίας», σας είπα να βάζετε «προπαγάνδας». Μάλιστα -ακούστε το αυτό- αυτό θα το υλοποιήσουν 2.249 άτομα. Έτσι, το ΕΣΥ, κυρίες και κύριοι, δεν έχει παθολόγο, δεν έχει νοσηλευτή, δεν έχει τραυματιοφορέα και για την επικοινωνία-προπαγάνδα έχουμε 2.500 περίπου άτομα να ασχολούνται στη χώρα με αυτά.

Έτσι η πατρίδα μας καταρρέει επί των ημερών σας. Και τώρα, μάλιστα, το τοξικό οικονομικό ευρωπαϊκό περιβάλλον, δεν είναι καλός οιωνός. Βλέπετε ότι η Γερμανία παρουσιάζει υψηλότατο κόστος ενέργειας, μείωση παραγωγής, αύξηση ανεργίας. Εισπράττει, βάσει πνευματικών νόμων -που λέμε και εμείς- τα επίχειρα της σκληρότητας και του εξευτελισμού του λαού μας από την πολιτική της Μέρκελ και του Σόιμπλε με την περήφανη διαπραγμάτευση του Σαμαρά, του Τσίπρα, και πάει λέγοντας. Την αύξηση μόνο των φορολογικών εσόδων να δει κανείς, περίπου τα τρία δισεκατομμύρια -αυτό τα λέει όλα- από ΦΠΑ και από φόρο ειδικής κατανάλωσης.

Ποιους πλήττει, κυρίες και κύριοι συνάδελφοι, το ΦΠΑ και όλα αυτά; Πλήττει τα λαϊκά στρώματα και τους πολύτεκνους. Ούτε νερό δεν δίνετε στους πολύτεκνους. Μια οικογένεια στη γειτονιά μας στο Φίλυρο Θεσσαλονίκης με δώδεκα παιδιά πλήρωσε πρόστιμο και για νερό, ό,τι πλήρωναν αυτοί που έχουν πισίνες. Έλεος πια! Δείτε λίγο αυτά τα πράγματα. Το δημογραφικό είναι το μεγαλύτερο πρόβλημα. Τα υπέρογκα, ματωμένα, πρωτογενή πλεονάσματα, που χαίρεστε, είναι από το στύψιμο του Έλληνα πολίτη, που γίνονται μόνο και μόνο για να εξασφαλιστούν τα κέρδη των δανειστών, χωρίς καμμία μέριμνα ανάπτυξης.

Δημιουργήσατε, επίσης, και τα άρρωστα ολιγοπώλια στην ενέργεια, στα καύσιμα, στο τραπεζικό σύστημα. Το τραπεζικό σύστημα θέλουμε να είναι δυνατό, να είναι κερδοφόρο, αλλά όχι και έτσι. Ο στόχος ενός υγιούς τραπεζικού συστήματος πρέπει να είναι η υποστήριξη της οικονομίας και της επιχειρηματικότητας, και όχι να φάμε το σπίτι του Έλληνα, όχι να του αρπάξουμε το οικόπεδο και να του κλείσουμε την επιχείρηση του φτωχού Έλληνα πολίτη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ας πω λίγο και για τα ολιγοπώλια, κύριε Πρόεδρε, της ενέργειας, του ρεύματος και των καυσίμων. Στο νεοφιλελεύθερο καπιταλιστικό σύστημα, όταν λειτουργεί με υγιή τρόπο, τα ολιγοπώλια συμβάλλουν ώστε να μειωθούν οι τιμές και ο πολίτης να πάρει το προϊόν σε καλή τιμή. Εδώ όμως τι γίνεται; Γίνονται συμφωνίες κυρίων κάτω από το τραπέζι. Ο Έλληνας πληρώνει έτσι. Και τα ολιγοπώλια μετατρέπονται σε καρτέλ, όπως πολύ εύστοχα είπαν οι συνάδελφοι. Και ο Έλληνας πληρώνει το πιο ακριβό ρεύμα, την πιο ακριβή βενζίνη, τα πιο ακριβά καύσιμα. Στην Ευρώπη μία μεγαβατώρα, στην πλούσια Νορβηγία, είναι 61 ευρώ, στην Ισπανία 68 ευρώ. Στη φτωχή Ελλάδα πόσο είναι, κυρίες και κύριοι; Είναι 451 ευρώ. Αυτό είναι το καρκίνωμα της οικονομίας που κατατρώει τα εισοδήματα του ταλαιπωρημένου Έλληνα πολίτη, η ακρίβεια και η κατάρρευση των μισθών.

Δύο μισθοί μέσα σε μια δεκαετία έγιναν ένας μύθος. Στο ΕΣΥ βλέπουμε υποχρηματοδότηση και υποστελέχωση. Η χρηματοδότηση είναι στο 5,4% του ΑΕΠ, με ευρωπαϊκό μέσο όρο τα 7,6% του ΑΕΠ. Και ερωτώ το εξής. Πώς θα λύσουμε έτσι το δημογραφικό πρόβλημα;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ να ολοκληρώσετε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ολοκληρώνω, κύριε Πρόεδρε, με μία πρόταση. Εσείς βέβαια το λύσετε με το ψήφισμα εδώ με τους γάμους και τα βαφτίσια των ομοφυλόφιλων. Ντροπή στη Νέα Δημοκρατία γι’ αυτό το ψήφισμα. Ντροπή και αποτροπιασμός. Στην ύστατη αυτή ώρα πρέπει να κηρύξουμε πανστρατιά. Κάθε ελληνικό Υπουργείου, κάθε Έλληνας Υπουργός, κάθε Έλληνας Βουλευτής να κηρύξουμε πανστρατιά όλα τα νομοσχέδια να στοχεύουν στη βελτίωση του μείζονος προβλήματος που είναι το δημογραφικό.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Ο προσωρινός ΕΝΦΙΑ του Σαμαρά και του Βενιζέλου βλέπουμε ότι ζει και βασιλεύει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, αυτές είναι πολλές προτάσεις. Πρέπει να κλείσετε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τελειώνω, κύριε Πρόεδρε, με αυτή την πρόταση.

Φτάσαμε ακόμη να καμαρώνουμε και για τα φορολογικά έσοδα μέσω της ακρίβειας. Καμαρώνετε ακόμα και για την ακρίβεια. Για αυτό θέλω να σας πω το εξής. Εύχομαι ο θεός να σας φωτίσει. Εσείς λυπούμε που το λέω, αλλά νομίζω ότι δεν ζητάτε τη βοήθεια του θεού. Με τις πράξεις σας φοβάμαι ότι θα προκαλέσουμε την οργή του θεού.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικόλαο Παπαδόπουλο.

Επόμενος ομιλητής ο Βουλευτής Ζακύνθου της Νέας Δημοκρατίας κ. Διονύσιος Ακτύπης.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ερχόμαστε σήμερα στην Ολομέλεια στην ύψιστη κοινοβουλευτική διαδικασία για τη συζήτηση και ψήφιση του προϋπολογισμού του 2025. Από την πρώτη ημέρα ανάληψης της διακυβέρνησης του τόπου ο Πρωθυπουργός Κυριάκος Μητσοτάκης είχε θέσει ψηλά τον πήχη της βιώσιμης και οικονομικής ανάπτυξης, μιας ανάπτυξης που θα πηγάζει και θα στηρίζεται από όλες τις παραγωγικές δυνάμεις του τόπου και θα βασίζεται στην υγιή, καινοτόμο και εξωστρεφή επιχειρηματικότητα, μιας ανάπτυξη που θα εξασφαλίζει το μέλλον της πατρίδας μας και των παιδιών μας και φυσικά δεν θα στηρίζεται στις αυταπάτες, στις κενολογίες και στα ευφάνταστα σχέδια υποτιθέμενων οικονομικών μάγων.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Η πατρίδα μας, κυρίες και κύριοι συνάδελφοι, πλήρωσε πολύ σκληρά, τόσο κοινωνικά, όσο και οικονομικά τον λαϊκισμό, αλλά και τα πολιτικά και οικονομικά πειράματα ορισμένων στην Αίθουσα. Ευτυχώς, όμως, ο λαός όχι μόνον σας απέρριψε, αλλά απαιτεί και από όλους σοβαρότητα, ρεαλισμό και ειλικρίνεια, στοιχεία που, δυστυχώς, λυπάμαι που το λέω, σε μεγάλο βαθμό κάποιοι δεν έχετε επιδείξει. Αντ’ αυτού μάλιστα επιμένετε να συντηρείτε μια ψευδή πραγματικότητα. Έχετε αναγάγει σε επίσημη στάση σας τον άκρατο αντιμητσοτακισμό και την καταστροφολογία. Προσπαθείτε να επαναφέρετε στο προσκήνιο όλες τις παθογένειες που πιστεύαμε ότι υποχώρησαν, μόνο και μόνο για να πλήξετε την Κυβέρνηση και να ικανοποιήσετε ευσεβείς πολιτικούς πόθους. Όμως, η πολιτική ζωή του τόπου δεν θα αποκτήσει ξανά χαρακτήρα φρενοκομείου, όπως το είχατε κάνει τα προηγούμενα χρόνια, όσο και αν κάποιοι το επιθυμούν.

Να δούμε, όμως, κάποια πράγματα αναλυτικά, γιατί πρέπει να μιλάμε με στοιχεία. Ο προϋπολογισμός του 2025 στέλνει ένα μήνυμα αισιοδοξίας. Την ώρα που κυβερνήσεις και ισχυρές οικονομίες κλονίζονται και απειλούνται, η ελληνική οικονομία, όχι μόνο συνεχίζει να ανεβαίνει ψηλότερα, αλλά και αναβαθμίζεται. Ο οίκος «SCOPE» είναι πλέον ο πρώτος που αναβαθμίζει το αξιόχρεο της Ελλάδας εντός της επενδυτικής βαθμίδας. Η μείωση του δημόσιου χρέους, η βελτιωμένη ανθεκτικότητα του τραπεζικού συστήματος και η ισχυρότερη τάση ανάπτυξης για το 2025 ήταν οι βασικοί μοχλοί που οδήγησαν στην αναβάθμιση. Η οικονομία μας, για να το καταλάβουμε αυτό, θα αναπτύσσεται πολύ γρηγορότερα από τον ευρωπαϊκό μέσο όρο. Η ανεργία θα μειωθεί ακόμα πιο πολύ. Το δημόσιο χρέος θα συνεχίσει την πορεία ταχείας αποκλιμάκωσής του. Αυτά που κάποτε φάνταζαν ακατόρθωτα, γίνονται πραγματικότητα.

Κυρίες και κύριοι συνάδελφοι, κατανοώ ότι σας χάλασε το αφήγημα, αλλά οι αριθμοί είναι αμείλικτοι. Και επειδή μου αρέσει να μιλάω με στοιχεία, επίσημα στοιχεία είναι αυτά που θα αναφέρω στον προϋπολογισμό του 2025, σε σύγκριση με το 2019. Έχουμε 34% αύξηση του ΑΕΠ, όπως είπαν και προηγουμένως οι συνάδελφοι. Έχουμε αύξηση 28% στον κατώτατο μισθό και 20% στον μέσο μισθό. Έχουμε αύξηση 84% των επενδύσεων και 63% αύξηση στις δημόσιες επενδύσεις. Και πάμε τώρα σε δύο τομείς που θέλω να σταθώ ιδιαίτερα. Έχουμε 74% αύξηση στις δαπάνες για την υγεία και 73% αύξηση στις δαπάνες για την εθνική άμυνα.

Στην καταστροφολογία σας, λοιπόν, απαντάμε με έργα και στοιχεία. Ειδικά για τον τομέα της υγείας, αυτή η υποτιθέμενη ανάλγητη Κυβέρνηση της Νέας Δημοκρατίας, ακούστε το ξανά, δίνει 74,4% περισσότερα χρήματα από ό,τι ξόδευε ο ΣΥΡΙΖΑ που δήθεν ενδιαφερόταν για το ΕΣΥ. Κάποιοι έχετε καταλήξει να είστε οι μεγαλύτεροι υποστηρικτές των ιδιωτικών συμφερόντων. Το είχα πει και στην προηγούμενη ομιλία μου, όταν δημιουργείς καταστροφολογία, σίγουρα στέλνεις τον κόσμο στα ιδιωτικά θεραπευτήρια, λέγοντας ότι καταρρέει το Εθνικό Σύστημα Υγείας. Όμως, με αυτά που λέτε για την κατάρρευση και την καταστροφή προσβάλλετε όχι μόνο την κοινωνία, αλλά και τους ίδιους τους γιατρούς και τους νοσηλευτές. Προσβάλλετε τις δικές τους προσπάθειες.

Να γνωρίζουν όλοι ότι διανύουμε την περίοδο της μεγαλύτερης χρηματοδότησης του Εθνικού Συστήματος Υγείας από το 1974. Είναι αυτή η Κυβέρνηση που προωθεί το μεγαλύτερο πρόγραμμα ανακαίνισης νοσοκομείων και κέντρων υγείας, που προχωρά σε δεκάδες χιλιάδες νέες προσλήψεις και που συνεχίζει να μειώνει διαρκώς όλα τα υπάρχοντα κενά. Τον Ιούνιο του 2019 στα νοσοκομεία του ΕΣΥ το σύνολο του προσωπικού με τους ειδικευόμενους ήταν εβδομήντα οκτώ χιλιάδες διακόσιοι εβδομήντα δύο. Τον Ιούλιο του 2024 το σύνολο του προσωπικού ήταν ογδόντα έξι χιλιάδες εκατόν τριάντα οκτώ. Σημειώστε ότι πέραν της αύξησης των εννέα χιλιάδων αυτών ανθρώπων, το αρμόδιο Υπουργείο έχει ήδη προκηρύξει μια σειρά θέσεων. Άρα τα νούμερα τελικά θα είναι ακόμα μεγαλύτερα και από αυτά που σας αναφέρω.

Η παρούσα ηγεσία του Υπουργείου έχει δώσει λειτουργικές λύσεις σε μια σειρά θεμάτων. Προφανώς δεν υπάρχουν μαγικά κουμπιά που να λύνουν τα προβλήματα με τη μία, αλλά οι αναμονές των ασθενών μειώνονται διαρκώς και τα κενά το ίδιο. Το clawback πέφτει με μεγάλη ταχύτητα μετά από δέκα χρόνια, ενώ και τα οικονομικά κίνητρα για τις άγονες περιοχές φαίνεται πως αποδίδουν. Για πρώτη φορά γίνεται μια τόσο πολυδιάστατη προσπάθεια και είναι η καλύτερη απάντηση στους κήρυκες του ψέματος που συνθέτουν σενάρια καταστροφής και ιδιωτικοποιήσεων του ΕΣΥ.

Πάμε και παρακάτω στον τομέα της ασφάλειας και της άμυνας. Πέρα από την ενίσχυση της οικονομίας, η Κυβέρνηση του Κυριάκου Μητσοτάκη θωράκισε την άμυνα και την ασφάλεια της πατρίδας μας. Στο σημερινό ασταθές γεωπολιτικό τοπίο και με την ανάδυση νέων προκλήσεων ασφαλείας καταδεικνύεται σαφές όσο ποτέ άλλοτε πως οι ισχυρές Ένοπλες Δυνάμεις αποτελούν απαραίτητη συνθήκη για την προστασία της κυριαρχίας και των κυριαρχικών δικαιωμάτων της Ελλάδας. Η συνεχής επένδυση στις Ένοπλες Δυνάμεις είναι μονόδρομος. Είναι μια στρατηγική επιλογή, την οποία η Κυβέρνησή μας υπηρετεί απαρέγκλιτα εδώ και μια πενταετία. Είναι μία παρακαταθήκη για την ασφάλεια της χώρας, αλλά και μια ύψιστη υποχρέωση απέναντι στους Έλληνες. Διότι, ο πατριωτισμός, κυρίες και κύριοι συνάδελφοι, δεν μετριέται ούτε στα τσιτάτα τα οποία ακούμε πολλές φορές από την ακροδεξιά, ούτε στα social media. Ο πατριωτισμός είναι στάση ζωής και φαίνεται μέσα από τις πράξεις και τις δράσεις μας.

Η Νέα Δημοκρατία, η μόνη υπεύθυνη πατριωτική δύναμη που εγγυάται τη σταθερότητα και την ασφάλεια της χώρας, όχι μόνο αναδιοργάνωσε τις Ένοπλες Δυνάμεις, αλλά αναβάθμισε συνολικά τις επιχειρησιακές δυνατότητες με την απόκτηση των νέων φρεγατών Belharra, αλλά και των νέων αεροσκαφών Rafale, τα οποία μαζί με τα F-16 Viper και τα F-35, θα μας κάνουν να έχουμε την ισχυρότερη αεροπορία που είχαμε ποτέ. Ακριβώς αυτή η άμυνα και η ασφάλεια είναι πάνω από κόμματα. Πιστεύω πως όλοι θα συνταχθούν και θα στηρίξουν τον προϋπολογισμό για μια Ελλάδα που θα δυναμώνει διαρκώς οικονομικά, αμυντικά, στρατιωτικά.

Κλείνοντας, κυρίες και κύριοι Βουλευτές, υπάρχει εντολή του λαού μας για διεκδίκηση ενός καλύτερου μέλλοντος. Είναι η εντολή η οποία δόθηκε στον Πρωθυπουργό. Είναι η εντολή που δόθηκε στη Νέα Δημοκρατία και στην Κοινοβουλευτική μας Ομάδα, να κάνει πραγματικότητα ένα όραμα δίκαιης ανάπτυξης και κοινωνικής δικαιοσύνης. Η εποχή της παραμυθίας και της πολιτικής του «άσ’ το για αργότερα» πέρασε ανεπιστρεπτί.

Η Κυβέρνησή μας, με μια ισορροπημένη στρατηγική που ανταποκρίνεται στις εθνικές και κοινωνικές ανάγκες, διορθώνει τις συνέπειες των κρίσεων της προηγούμενης δεκαετίας, μειώνει τους φόρους, στηρίζει την επιχειρηματικότητα. Έτσι προχωράμε με σταθερά βήματα προς ένα καλύτερο μέλλον, για το αύριο των παιδιών μας και της πατρίδας. Αυτή την προοπτική θεμελιώνει και υπηρετεί ο προϋπολογισμός του 2025, γι’ αυτό και σας καλώ όλους να τον υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Ακτύπη και για τη συνέπεια στον χρόνο.

Καλώ στο Βήμα τον Ανεξάρτητο Βουλευτή κ. Ευάγγελο Αποστολάκη.

Ορίστε, κύριε Αποστολάκη, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ξεκινώντας την ομιλία μου κι εκφράζοντας την ανησυχία μου για αυτά που συμβαίνουν, θα ήθελα να κάνω μια αναφορά στις ραγδαίες γεωπολιτικές και γεωστρατηγικές εξελίξεις στη Μέση Ανατολή και πρόσφατα στη Συρία, οι οποίες λόγω και της γεωγραφικής εγγύτητας, αλλά και λόγω ενεργής συμμετοχής της γείτονας, επηρεάζουν άμεσα τη χώρα μας και οδηγούν σε περαιτέρω αποσταθεροποίηση της περιοχής.

Η πτώση του καθεστώτος Άσαντ, η προέλαση των τζιχαντιστών στη Συρία και κυρίως η ενεργή στρατιωτική εμπλοκή της Τουρκίας επί του συριακού εδάφους είναι μερικά από τα δεδομένα που η Ελλάδα πρέπει να εξετάσει σοβαρά, προσεκτικά και να προχωρήσει στις απαραίτητες ενέργειες, κυρίως υπό το πρίσμα της δεδηλωμένης αναθεωρητικής στρατηγικής της γείτονας και τον αναπόδραστο αντίκτυπο που έχει και που θα έχει αυτή στις διμερείς μας σχέσεις.

Τώρα, για τον κρατικό προϋπολογισμό του 2025 και το Μεσοπρόθεσμο Δημοσιονομικό Πλαίσιο 2025 - 2028, ο κρατικός προϋπολογισμός του 2025 καλείται να συγκεράσει τον στόχο της δημοσιονομικής σταθερότητας, με την ανάγκη βελτίωσης της καθημερινότητας των πολιτών και αντιμετώπισης μεγάλων προκλήσεων, όπως το δημογραφικό, το στεγαστικό και την κλιματική κρίση. Παράλληλα, η δημοσιονομική πολιτική παραμένει περιοριστική, επιβαρύνοντας δυσανάλογα τα νοικοκυριά. Οι συνολικοί φόροι που καλούνται να πληρώσουν οι πολίτες έχουν αυξηθεί στα 21 δισεκατομμύρια ευρώ την τελευταία τετραετία, την ώρα που οι δημόσιες δαπάνες έχουν αυξηθεί μόλις κατά 5 δισεκατομμύρια ευρώ. Είναι προσέγγιση που έχει δημιουργήσει υπερπλεονάσματα ύψους 12 δισεκατομμυρίων ευρώ, αλλά έχει περιορίσει τη ρευστότητα στην πραγματική οικονομία και έχει οδηγήσει στη φτωχοποίηση μεγάλου μέρους του πληθυσμού. Την ίδια στιγμή, ο ετήσιος ρυθμός ανάπτυξης παραμένει στο 1,4%, γεγονός που κατατάσσει τη χώρα μας στην εικοστή πρώτη θέση στην Ευρώπη, σε επίπεδο πραγματικής ανάπτυξης.

Η έλλειψη ουσιαστικής στήριξης στους χαμηλόμισθους και τις ευάλωτες κοινωνικές ομάδες, σε συνδυασμό με τα υψηλά επίπεδα έμμεσης φορολογίας, διευρύνει τις κοινωνικές ανισότητες. Η έλλειψη ενός δυναμικού παραγωγικού μοντέλου έχει περιορίσει την οικονομική αυτονομία της χώρας, εντείνοντας τη χρήση επιδοματικών πολιτικών. Η συνεχής αυτή πίεση δεν δημιουργεί τις συνθήκες για βιώσιμη ανάπτυξη, αλλά λειτουργεί ως προετοιμασία μιας προσωρινής επιδοματικής ανακούφισης, η οποία απλώς μεταθέτει την οικονομική εξάντληση των πολιτών.

Οι μεγάλες προκλήσεις για τον προϋπολογισμό παραμένουν η ανακατανομή του φορολογικού βάρους, η ενίσχυση των κοινωνικών δαπανών και η ενδυνάμωση του παραγωγικού ιστού της χώρας. Απαιτείται μια νέα στρατηγική που θα βάζει στο επίκεντρο την πραγματική οικονομία, την ανάπτυξη της εγχώριας παραγωγής και τη δίκαιη διανομή των οικονομικών πόρων. Κάτι τέτοιο είναι αναγκαίο, ώστε η οικονομική πολιτική να ανταποκριθεί στις απαιτήσεις του σήμερα, χωρίς να αφήνει το βάρος στις επόμενες γενιές.

Επανέρχομαι στις πρόσφατες γεωπολιτικές εξελίξεις στην Ανατολική Μεσόγειο και στα Βαλκάνια. Σε συνδυασμό με την τουρκική προκλητικότητα και τον πόλεμο στην Ουκρανία, το Λίβανο και το Ισραήλ, τα οποία αναδεικνύουν την επιτακτική ανάγκη της Ελλάδας να διατηρήσει και να ενισχύσει την ετοιμότητα και την αμυντική της ικανότητα, η Ελλάδα αντιμετωπίζει σημαντικές προκλήσεις για την εθνική ασφάλεια. Η αμυντική θωράκιση της χώρας απαιτεί δράσεις, όχι μόνο στον τομέα της εξοπλιστικής ενίσχυσης που είναι αναγκαία, αλλά και στη συνολική στήριξη του ανθρώπινου δυναμικού και των υποδομών των Ενόπλων Δυνάμεων.

Ωστόσο, ο προϋπολογισμός του 2025 δεν δείχνει να δίνει την απαιτούμενη προτεραιότητα στις ανάγκες αυτές. Τα νέα εξοπλιστικά προγράμματα πρέπει να συνοδεύονται από στοχευμένες παρεμβάσεις, λαμβάνοντας υπ’ όψιν τις προτεραιότητες, τις εισηγήσεις των γενικών επιτελείων που αφορούν τη λειτουργική υποστήριξη των οπλικών συστημάτων, αλλά παράλληλα και τις συνθήκες διαβίωσης και εργασίας των στελεχών των Ενόπλων Δυνάμεων, τα οποία βρίσκονται στην πρώτη γραμμή της άμυνας της χώρας. Ο προϋπολογισμός του 2025 περιλαμβάνει αύξηση καθαρών εθνικά χρηματοδοτούμενων πρωτογενών δαπανών μόνο κατά 3,6% που δεν επαρκούν να καλύψουν τις βασικές ανάγκες αξιοπρεπούς διαβίωσης των στελεχών των Ενόπλων Δυνάμεων.

Η καθημερινότητα του ανθρώπινου δυναμικού αποτελεί κρίσιμη παράμετρο, καθώς οι χαμηλοί μισθοί και συνεπώς, η υποβάθμιση των συνθηκών διαβίωσης υπονομεύει συνολικά την αποτελεσματικότητα των Ενόπλων Δυνάμεων. Είναι ανησυχητικό ότι το προσωπικό των Ενόπλων Δυνάμεων βρίσκεται σε δυσχερή οικονομική θέση με τους μισθούς τους να παραμένουν σε μνημονιακά επίπεδα του 2012 και αυτό έχει οδηγήσει στο ανησυχητικό φαινόμενο πολλά στελέχη να οδηγούνται σε παραιτήσεις, καθώς αδυνατούν να καλύψουν τις βασικές ανάγκες διαβίωσης των ίδιων και των οικογενειών τους και να μην είναι πλέον ελκυστικές οι παραγωγικές σχολές των Ενόπλων Δυνάμεων.

Στον Προϋπολογισμό δεν προβλέπεται αύξηση αποδοχών με εφαρμογή ενός νέου μισθολογίου παρά τις μέχρι τώρα υποσχέσεις της Κυβέρνησης, προκειμένου να διασφαλιστεί η αξιοπρεπής διαβίωσή τους και είναι απαραίτητη η επαναφορά στη σωστή βάση των επιδομάτων επικινδυνότητας και η αύξηση της αποζημίωσης για τις νυχτερινές υπηρεσίες, οι οποίες σήμερα προσβάλλουν τα στελέχη με αποζημιώσεις μόλις 2 ευρώ ανά ώρα.

Η καθημερινή πραγματικότητα των στρατιωτικών είναι ακόμα πιο δύσκολη για εκείνους που υπηρετούν σε απομακρυσμένες νησιωτικές περιοχές, όπου η απομόνωση και οι αυξημένες ανάγκες διαβίωσης επιβαρύνουν περαιτέρω τις συνθήκες εργασίας τους. Απαιτούνται ειδικά προγράμματα στήριξης γι’ αυτούς τους στρατιωτικούς, με άμεσες παρεμβάσεις τη στέγαση και την υγειονομική στήριξη τους.

Ο προϋπολογισμός δεν περιλαμβάνει συγκεκριμένα κονδύλια για την αναβάθμιση στρατιωτικών νοσοκομείων. Τα στρατιωτικά νοσοκομεία βρίσκονται σε κρίσιμη κατάσταση. Οι σοβαρές ελλείψεις σε φάρμακα, ιατρικό εξοπλισμό και προσωπικό, καθιστούν αδύνατη την πλήρη λειτουργία τους, με αποτέλεσμα οι στρατιωτικοί να καταφεύγουν στον ιδιωτικό τομέα για την υγειονομική τους περίθαλψη, κάτι που αυξάνει το οικονομικό τους βάρος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, πολύ λίγο ακόμα.

Η Κυβέρνηση πρέπει να λάβει άμεσα μέτρα για την ενίσχυση της χρηματοδότησης, με σκοπό την κάλυψη των βασικών τους αναγκών. Η αναβάθμιση των στρατιωτικών νοσοκομείων, μέσω άμεσης χρηματοδότησης που θα καλύπτει ελλείψεις σε προσωπικό και εξοπλισμό, αποτελεί επείγουσα προτεραιότητα. Οι προβλέψεις στον προϋπολογισμό για την εγχώρια αμυντική βιομηχανία είναι ελλιπείς. Η Ελληνική Αμυντική Βιομηχανία βρίσκεται σε κρίσιμη κατάσταση, καθώς οι επενδύσεις σε εγχώριες υποδομές παραμένουν ανεπαρκείς. Η χώρα μας δεν μπορεί να βασίζεται αποκλειστικά σε αγορές οπλικών συστημάτων από το εξωτερικό, αλλά πρέπει να ενισχύσει την εγχώρια παραγωγή ειδικά σε κρίσιμους τομείς, όπως των Ελληνικών Αμυντικών Συστημάτων και των Ναυπηγείων.

Η πρόσφατη συμφωνία με την τσέχικη εταιρεία πρέπει να επανεξεταστεί, ώστε η εταιρεία να λειτουργεί πρωτίστως προς όφελος της εθνικής άμυνας και υπό κρατικό έλεγχο. Η ρευστή, επομένως, γεωπολιτική κατάσταση καθιστά αναγκαία μια οικονομική στρατηγική που θα επικεντρώνει στην ενίσχυση της αμυντικής ικανότητας στη χώρα ολοκληρωμένα συστήματα, υποδομές και προσωπικό.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Αποστολάκη και να καλέσω στο Βήμα τον Βουλευτή της Νέας Δημοκρατίας, κ. Λάζαρο Τσαβδαρίδη.

Ορίστε, κύριε Τσαβδαρίδη, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε, κύριοι Υπουργοί, κυρίες και κύριοι συνάδελφοι, συνηθίζεται σε κάθε συζήτηση προϋπολογισμού να κυριαρχούν οι αριθμοί, τα ποσοστά και τα στατιστικά. Τα νούμερα, όμως, αν και μπορούν να αποτυπώσουν δεδομένα, δεν μπορούν να περιγράψουν συναισθήματα ούτε μπορούν να περιγράψουν το μέγεθος της υπομονής των πολιτών στα δύσκολα μνημονιακά χρόνια, μέχρι να δικαιωθούν οι θυσίες τους, με την επάνοδο της πατρίδας μας στο σωστό δημοσιονομικό βηματισμό, ούτε να περιγράψουν το μέγεθος της ικανοποίησης για την εποχή της οικονομικής ανάπτυξης και κοινωνικής ισορροπίας που πλέον βιώνει ο λαός μας, ούτε βεβαίως και το μέγεθος της υπερηφάνειας για την εθνική ισχύ μας που πολλαπλασιάζεται μέρα με τη μέρα στο διεθνές στερέωμα.

Η σύγχρονη Ελλάδα της Κυβέρνησης της Νέας Δημοκρατίας, με Πρωθυπουργό τον Κυριάκο Μητσοτάκη έχει επιτελέσει την τελευταία πενταετία μια σειρά επιτευγμάτων που κανένας προϋπολογισμός, όσο αναλυτικός και αν είναι, δεν μπορεί να εκτιμήσει με ακρίβεια την προστιθέμενη δυναμική που κληροδοτούν τα επιτεύγματα αυτά στους Έλληνες πολίτες.

Μέσα σε πέντε χρόνια, πάνω από μισό εκατομμύριο συμπολίτες μας που δεν έβρισκαν δουλειά, τώρα εργάζονται και η Ελλάδα σημειώνει το μεγαλύτερο ποσοστό μείωσης της ανεργίας στην Ευρωπαϊκή Ένωση. Μέσα σε πέντε χρόνια η Ελλάδα σημείωσε τη μεγαλύτερη αύξηση επενδύσεων στην Ευρωπαϊκή Ένωση κατά 64%. Μέσα σε πέντε χρόνια σημειώσαμε τη μεγαλύτερη αύξηση εξαγωγών σε όλη την Ευρωπαϊκή Ένωση. Μέσα σε μια πενταετία -και μάλιστα, παρά το τεράστιο εμπόδιο της πανδημίας- κατορθώσαμε να ανεβάσουμε τη χώρα μας στις δέκα κορυφαίες θέσεις στον παγκόσμιο τουρισμό. Μέσα σε πέντε χρόνια μειώσαμε κατά 62% τον λόγο του δημόσιου χρέους προς το ΑΕΠ επιτυγχάνοντας την ταχύτερη μείωση δημοσίου χρέους που έχει καταγραφεί ποτέ στην ιστορία της Ευρωζώνης.

Την ώρα που οι δύο μεγαλύτερες οικονομίες της Ευρωζώνης κλονίζονται και την ώρα που στην ευρύτερη γεωγραφική γειτονιά μας συνεχίζουν να είναι ανοιχτές δύο μεγάλες πληγές, ο πόλεμος στην Ουκρανία και η κρίση στη Μέση Ανατολή η Ελλάδα συνεχίζει να οχυρώνει την οικονομία της και θεωρείται πλέον ακόμη πιο αξιόπιστη στις διεθνείς αγορές, γεγονός που φέρνει καλύτερες συνθήκες χρηματοδότησης, ακόμα περισσότερες επενδύσεις, νέες θέσεις εργασίας και καλύτερες αμοιβές.

Η χώρα βαδίζει με συνέπεια πια στον δρόμο της σταθερότητας και της αισιόδοξης προοπτικής για το μέλλον. Αυτό ακριβώς το μήνυμα αισιοδοξίας και αυτοπεποίθησης εκπέμπει και ο προϋπολογισμός του 2025 που σχεδιάζει το μέλλον μιας Ελλάδας που πλέον παρουσιάζει πολύ υψηλότερους ρυθμούς ανάπτυξης από την Ευρωπαϊκή Ένωση και την Ευρωζώνη και που φέτος θα έχει πρωτογενές πλεόνασμα 2,5% του ΑΕΠ.

Αξιοπρόσεκτα επιτεύγματα που σημειώθηκαν όχι με στραγγαλισμό της επιχειρηματικότητας και ξεζούμισμα των φορολογούμενων πολιτών, αλλά με την ανάπτυξη της οικονομίας, με πρωτοβουλίες περιορισμού της φοροδιαφυγής και με χαμηλότερους φόρους. Γιατί η Ελλάδα με τη μεγαλύτερη μείωση φόρων μεταξύ των είκοσι επτά το 2023 έχει παράλληλα περισσότερα έσοδα, που πέρα από τη δημοσιονομική υγεία που εκπέμπουν, πολλαπλασιάζουν και τις δυνατότητες κοινωνικών παροχών από την πλευρά της Κυβέρνησης της Νέας Δημοκρατίας ως έμπρακτη απόδειξη ότι η άνθιση των αριθμών αντανακλά ως οφείλει και τη βελτίωση του επιπέδου ζωής των πολιτών. Την ώρα που η Αντιπολίτευση προσπαθεί μάταια να ανακαλύψει δράκους στο παραμύθι, μιλώντας δήθεν για κινδύνους διαρκούς λιτότητας που τάχα επιφυλάσσει ο προϋπολογισμός, ο ελληνικός λαός ξέρει καλά ότι η Κυβέρνηση της Νέας Δημοκρατίας όχι μόνο μείωσε πενήντα φόρους κατά τη διάρκεια της πρώτης θητείας και άλλους δέκα κατά τον πρώτο χρόνο μετά τις εκλογές του 2023, αλλά επίσης προχωρά το 2025 σε μείωση άλλων δώδεκα φόρων και σε δώδεκα αυξήσεις αποδοχών.

Μα καλά, κυρίες και κύριοι της Αντιπολίτευσης, την ώρα που ζητάτε να καταψηφιστεί ο προϋπολογισμός του 2025 με εξαίρεση τις αμυντικές δαπάνες, τις οποίες όμως σε κάθε ευκαιρία κατηγορείτε, δεν κατανοείτε ότι το μόνο που καταφέρνετε είναι να υπενθυμίζετε στον ελληνικό λαό τη βαθιά εμπάθειά σας απέναντι σε κάθε κυβερνητική πρωτοβουλία;

Γιατί, άραγε, καταψηφίζετε την αύξηση των συντάξεων κατά 2,4% που φέρνουμε; Γιατί καταψηφίζετε την οριζόντια αύξηση των μισθών στο δημόσιο; Γιατί καταψηφίζετε τη μια επιπλέον δόση που δίνουμε στους δικαιούχους επιδόματος παιδιού; Πώς θα δικαιολογήσετε στους ένστολους μας την άρνησή σας να ψηφίσετε την αύξηση κατά 20% της αποζημίωσης των νυχτερινών τους; Γιατί δεν στηρίζετε την αύξηση του φοιτητικού στεγαστικού επιδόματος κατά 500 ευρώ; Θα σας πω εγώ γιατί. Διότι, κύριε Μπάρκα, είστε οι διαχειριστές της μιζέριας και οι επενδυτές του «ΟΧΙ». Διότι προσπαθείτε με το στανιό να βρείτε κάτι που να γκριζάρει την προσπάθεια εθνικής ανάτασης σε οικονομία και κοινωνία, τζογάροντας ότι με τον τρόπο αυτό θα κρυφτεί η απόλυτη ένδεια προτάσεων που έχετε.

Εσείς, που δήθεν κόπτεσθε για κοινωνική στήριξη, γιατί θα καταψηφίσετε τη μείωση 1% των ασφαλιστικών εισφορών; Εσείς που τάχα ενδιαφέρεστε για την οικονομική στήριξη των εργαζομένων, γιατί θα καταψηφίσετε την κατάργηση του τέλους επιτηδεύματος για τους ελεύθερους επαγγελματίες που φέρνουμε; Εσείς που τάχα τάσσεσθε υπέρ των οικονομικά ασθενέστερων γιατί θα καταψηφίσετε τη μονιμοποίηση της επιστροφής του ειδικού φόρου κατανάλωσης στο αγροτικό πετρέλαιο;

Η Κυβέρνηση, όμως, της Νέας Δημοκρατίας δεν θα ασχοληθεί με τις εικονικές ανάγκες της Αντιπολίτευσης να κερδίσει λίγη προσοχή, μπας και βγει από την πολιτική αφάνεια. Έγνοιά μας δεν είναι οι αντιπολιτευτικοί καημοί αλλά οι πραγματικές ανάγκες της κοινωνίας, που απαιτεί μεταρρυθμιστικές τομές, για να βελτιωθεί ακόμη περισσότερο το επίπεδο της υγείας, της παιδείας και της ασφάλειας, που ήδη απολαμβάνει. Να, γιατί οι δαπάνες για την υγεία το 2025 θα είναι αυξημένες κατά 74% και ειδικά οι δαπάνες για τα νοσοκομεία θα είναι αυξημένες κατά 120% σε σχέση με το 2019, χάρη στην αξιοποίηση πόρων από τον περιορισμό της φοροδιαφυγής. Να, γιατί ο τακτικός προϋπολογισμός για την παιδεία αυξάνεται κατά 141.000.000 ευρώ έναντι του προϋπολογισμού του 2024 και να, γιατί συνολικά οι δαπάνες για την άμυνα το 2025 θα είναι αυξημένες κατά 73% σε σχέση με το 2019. Να, γιατί υπερδιπλασιάζονται οι δαπάνες για την ασφάλεια και την πολιτική προστασία.

Κυρίες και κύριοι συνάδελφοι, η Κυβέρνηση της Νέας Δημοκρατίας έχει βελτιώσει θεαματικά με τις πολιτικές της πολλές πτυχές της κοινωνικής και οικονομικής πραγματικότητας στη χώρα μας. Το μόνο, που δυστυχώς δεν κατάφερε να βελτιώσει, παρά τις ειλικρινείς προσπάθειες και σε αυτόν τον τομέα, είναι το επίπεδο της αντιπολίτευσης που ασκείται σήμερα στην Ελλάδα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Τσαβδαρίδη και για τη συνέπεια στον χρόνο.

Καλώ στο Βήμα τον Βουλευτή του ΠΑΣΟΚ - Κινήματος Αλλαγής κ. Ανδρέα Πουλά.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, δυστυχώς, οι πολίτες δεν έχουν πολλά να προσδοκούν από τη διακυβέρνησή σας, διότι αυτό που τους επιφυλάσσετε, με τον προϋπολογισμό που φέρνετε προς ψήφιση, είναι ανασφάλεια, κοινωνική αδικία, αναπτυξιακή αυταπάτη και, κυρίως, φόρους και ανεξέλεγκτες τράπεζες που ληστεύουν τον λαό.

Ενώ τα έσοδα αυξάνονται κατά 15.000.000.000 ευρώ περισσότερους πόρους από το 2019, οι πολίτες ούτε σπίτι να νοικιάσουν μπορούν να βρουν, ούτε πρόσβαση σε δάνεια έχουν, ούτε τις τιμές στα σούπερ μάρκετ και στην αγορά ενέργειας βλέπουν να μειώνονται. Η μεσαία τάξη συνεχίζει να αγκομαχά, για να τα βγάλει πέρα, ενώ η ανάπτυξη που ευαγγελίζεστε αποδεικνύεται κενό γράμμα και κούφια υπόσχεση που δεν αντικατοπτρίζεται σε καμμία πτυχή της καθημερινότητας.

Ενώ διαχειρίζεστε τους περισσότερους κατά κεφαλήν ευρωπαϊκούς πόρους στην Ευρωπαϊκή Ένωση, η χώρα μας είναι μακράν τελευταία σε επενδύσεις. Τα κονδύλια κατευθύνονται με κάθε ευκαιρία στους έχοντες και κατέχοντες και ο δημόσιος τομέας μένει ατροφικός, παραμελημένος, αδύναμος να επιτελέσει τον ρόλο του στη διοίκηση, στην υγεία, στην παιδεία, στην προστασία της ζωής και της περιουσίας του κάθε πολίτη.

Χαρακτηριστικό παράδειγμα είναι ο τομέας της πολιτικής προστασίας, όπου ξοδεύονται αφειδώς κονδύλια με πολύ μικρό αντίκτυπο και όφελος για τους πληττόμενους πολίτες. Η Κυβέρνηση θα έπρεπε να εξετάζει την περσινή αντιπυρική περίοδο με περισσότερη αυτοκριτική διάθεση και όχι να προσπαθεί να καλύπτει τα λάθη με επικοινωνιακούς χειρισμούς και κομματικές φιέστες. Κανείς δεν μπορεί να ξεχάσει τη φετινή πυρκαγιά που μπήκε στον αστικό ιστό της Αθήνας και ήταν μία από τις πιο καταστροφικές που έπληξαν την Αττική αλλά ούτε και την πυρκαγιά του Ξυλοκάστρου, που έγιναν στάχτη πάνω από εβδομήντα χιλιάδες στρέμματα.

Η μείωση των καμένων δασών το 2024 δεν μπορεί από μόνη της να αποτελεί επιτυχία, καθώς τα δεδομένα των καταστροφών από τις πυρκαγιές δεν αποτιμώνται μόνο σε αριθμούς αλλά και στον συνολικό απόηχο που αφήνουν η δράση και η αναποτελεσματικότητα της πολιτικής προστασίας της χώρας, η οποία φέτος κρίνεται ανεπαρκής και την έχετε την ευθύνη εσείς, κύριοι της Νέας Δημοκρατίας.

Την ίδια στιγμή, σημειώθηκαν ταυτόχρονα τρεισήμισι χιλιάδες πυρκαγιές εκτός αντιπυρικής περιόδου, πολλές εκ των οποίων έκαιγαν για ημέρες, αποκαλύπτοντας την ανεπάρκεια του μηχανισμού πρόληψης και άμεσης επέμβασης.

Επίσης, δικαιώνεται η πρόταση του ΠΑΣΟΚ - Κινήματος Αλλαγής για επέκταση της αντιπυρικής περιόδου, από την 1η Απριλίου έως την 30η Νοεμβρίου κάθε έτους. Οι αριθμοί μπορεί να βελτιώνονται στα χαρτιά, αλλά η πραγματικότητα δείχνει χιλιάδες καμένα στρέμματα και μάλιστα και εκτός αντιπυρικής περιόδου, ελλείψεις σε εξοπλισμό, σε προσωπικό, με απολυμένους τους εποχικούς πυροσβέστες, μηδενική αναφορά στη διαχείριση αναγεννητικών έργων στις πληγείσες περιοχές.

Κατά τη γνώμη μας, έχετε στηρίξει το οικοδόμημα της πολιτικής σας σε λάθος πολιτικές προτεραιότητες και σε στρεβλή κατεύθυνση της χρηματοδότησης. Συγκεκριμένα, το Υπουργείο Κλιματικής Κρίσης και Πολιτικής Προστασίας έχει ελλιπές προσωπικό και λειτουργεί με αποσπάσεις από τον ευρύτερο δημόσιο τομέα.

Το κύριο νομοθετικό εργαλείο στην πολιτική προστασία, ο ν.4662/2020, είναι ουσιαστικά ανενεργός, γιατί ακόμα δεν έχετε εκδώσει, τέσσερα χρόνια μετά την ψήφισή του, το σύνολο των εξουσιοδοτικών διατάξεων που απαιτούνται για την εφαρμογή του.

Τα δεκατρία ΠΕΚΕΠ και αποδείχτηκαν ένα τεράστιο φιάσκο. Ενώ προβλέφθηκε χρηματοδότηση από το Ταμείο Ανάκαμψης και ανατέθηκε το 2020 στην «ΚΤΥΠ Α.Ε.», ο σχετικός διαγωνισμός απέτυχε και τον Αύγουστο του 2024 αναθέσατε στο Τεχνικό Επιμελητήριο Ελλάδας τη σχετική αρμοδιότητα, με πρόσχημα τη δυσκολία ανεύρεσης κατάλληλων κτηρίων.

Γιατί δεν ευδοκίμησε ο διαγωνισμός που έκανε το 2021 η ΚΤΥΠ ΑΕ με προϋπολογισμό 163.000.000 ευρώ; Έχετε δημιουργήσει έναν γραφειοκρατικό μηχανισμό πολιτικής προστασίας με δεκάδες επιτροπές, κυρίως, γνωμοδοτικού χαρακτήρα, προκειμένου να διαχυθούν οι πολιτικές και επιχειρησιακές ευθύνες. Οι αρμοδιότητες που έχουν ανατεθεί στην τοπική αυτοδιοίκηση δεν συνοδεύονται και από τη μεταφορά των πόρων.

Δεν έχετε προχωρήσει στην ομογενοποίηση του Πυροσβεστικού Σώματος και ακόμη περιμένουμε τον νέο οργανισμό του Πυροσβεστικού Σώματος και τη δίκαιη αντιμετώπιση των δυόμισι χιλιάδων εποχικών πυροσβεστών που βρέθηκαν στον δρόμο με τη λήξη των συμβάσεών τους.

Το νέο δόγμα πολιτικής προστασίας «Πρόληψη, προετοιμασία, ετοιμότητα» είναι μόνο στα χαρτιά. Επιλέγετε να δαπανάτε 20% του προϋπολογισμού στην πρόληψη και το 80% στην καταστολή με τα γνωστά αποτελέσματα.

Κρίσιμες δομές για την πρόληψη δεν έχουν προχωρήσει αρκετά. Βλέπετε τι συμβαίνει με τους μετεωρολογικούς σταθμούς. Αφήνετε τα δασαρχεία υποστελεχωμένα και επιλέγετε το ΤΑΙΠΕΔ να εφαρμόσει το πρόγραμμα «AntiNero III», ύψους 960.000.000 ευρώ, που συμπεριλαμβάνει καθαρισμό δασών, διάνοιξη αντιπυρικών ζωνών και τις αναδασώσεις και δεν μας λέτε πόσο κοστίζει στον κρατικό κορβανά η ανάθεση στο ΤΑΙΠΕΔ του συγκεκριμένου κολοσσιαίου έργου;

Το πρόγραμμα «ΑΙΓΙΣ» διαχειρίζεται έναν πακτωλό χρημάτων που ζαλίζει! Είναι 2.100.000.000 ευρώ που προβλέπονται. Ισχυρίζεστε ότι έχετε δημοπρατήσει το 80% σε προμήθειες δράσεων καταστολής. Το 93% από τα χρήματα του Ταμείου, που έχουν εγκριθεί, αφορούν σε μεγάλους επιχειρηματικούς ομίλους, ενώ δεν υπάρχει ισόρροπη χρηματοδότηση της πρόληψης, που είναι το πιο σημαντικό στάδιο για την αντιμετώπιση των φυσικών καταστροφών.

Την ίδια ώρα, απουσιάζουν σοβαρές επεμβάσεις στην περιφερειακή ανάπτυξη και δεν υπάρχει συνολικό σχέδιο ανά περιφέρεια, γεγονός που δείχνει ότι η Κυβέρνηση κάνει για άλλη μια φορά μισές δουλειές, εστιάζοντας στη διανομή του χρήματος και όχι στο αποτέλεσμα για τον πολίτη.

Κύριοι Υπουργοί, η Αργολίδα, η περιοχή που εκλέγομαι, είναι μια περιοχή με τεράστιο αγροτικό, τουριστικό και πολιτιστικό δυναμικό. Αντιμετωπίζει σοβαρά και χρόνια προβλήματα, που δεν αποτυπώνουν την προοπτική που της αξίζει. Οι αγρότες παλεύουν με υψηλό κόστος παραγωγής, ελλείψεις σε αρδευτικά έργα και ανεπαρκείς αποζημιώσεις.

Ο ΕΛΓΑ και ο ΟΠΕΚΕΠΕ πρέπει να σταματήσουν να λειτουργούν εις βάρος των αγροτών. Τα πορτοκάλια είναι απούλητα, τα μανταρίνια πεσμένα στο χώμα, χτυπημένα από τη μονίλια, λόγω των ακραίων καιρικών φαινομένων και -άκουσον, άκουσον!- ο ΕΛΓΑ δεν τα αποζημιώνει.

Αλλάξτε, επιτέλους, τον κανονισμό του ΕΛΓΑ. Πέντε χρόνια είστε Κυβέρνηση, αλλάξτε τον! Σας το φωνάζουν όλοι.

Το πολύπαθο έργο του Αναβάλου, αντί να αποτελεί λύση για το αρδευτικό πρόβλημα, έχει καταντήσει σύμβολο αδράνειας.

Οι πολίτες αναγκάζονται να μετακινηθούν σε άλλους νομούς για τις βασικές παροχές, λόγω των μεγάλων ελλείψεων που υπάρχουν στα νοσοκομεία και στα κέντρα υγείας της Αργολίδας.

Επίσης, είναι αυξανόμενη η εγκληματικότητα από συγκεκριμένες ομάδες, προκαλεί ανασφάλεια και πλήττει την ποιότητα ζωής των πολιτών.

Καλώ, λοιπόν, την Κυβέρνηση να δώσει στην Αργολίδα την προσοχή που της αξίζει, όχι με λόγια και επισκέψεις για το θεαθήναι, αλλά με πράξεις και χρηματοδοτήσεις που θα δώσουν λύση στα προβλήματα και προοπτική για το μέλλον.

Κύριοι της Κυβέρνησης, δυστυχώς ο προϋπολογισμός που φέρνετε προς ψήφιση δεν δημιουργεί αισιοδοξία, δεν εμπνέει ασφάλεια και γι’ αυτόν τον λόγο τον καταψηφίζουμε.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Πουλά.

Τον λόγο έχει ο Βουλευτής της Νέας Δημοκρατίας κ. Θεόφιλος Λεονταρίδης.

**ΘΕΟΦΙΛΟΣ ΛΕΟΝΤΑΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, διανύουμε τον δεύτερο χρόνο της θητείας μας, έχοντας εντολή από τους πολίτες να συνεχίσουμε με υπευθυνότητα τις μεταρρυθμίσεις, χωρίς λαϊκίστικες προσεγγίσεις και υπερβολές, αλλά με σχέδιο και όραμα, προσέχοντας πάντα να μη θέσουμε σε κίνδυνο τα οικονομικά της πατρίδας μας.

Στόχος μας να βρεθεί η Ελλάδα μέχρι το τέλος της τετραετίας με ακόμα χαμηλότερους φόρους -κυρίως για τη μεσαία τάξη-, με τον μέσο μισθό να ανέρχεται στα 1.500 ευρώ και τον κατώτατο μισθό στα 950 ευρώ.

Συγκεκριμένα, στις προβλέψεις του προϋπολογισμού του 2025 περιλαμβάνονται τα εξής: Η ανεργία προβλέπεται ότι σε ετήσια βάση θα μειωθεί σε μονοψήφιο ποσοστό 9,7% για πρώτη φορά από το 2009. Είναι η μεγαλύτερη μείωση ανεργίας σε ολόκληρη την Ευρωπαϊκή Ένωση. Αυξήσεις συντάξεων κατά 2,4% βάσει ρυθμού μεταβολής του ΑΕΠ και του πληθωρισμού. Νέα αύξηση στους βασικούς μισθούς όλων των δημοσίων υπαλλήλων. Πρόγραμμα «Ανακαινίζω - Νοικιάζω» με αυξημένη αποζημίωση στο 60% των δαπανών. Ενίσχυση του εισοδήματος των γιατρών του ΕΣΥ. Φορολόγηση αμοιβής για εφημερίες γιατρών με ενιαίο συντελεστή 22%. Αύξηση των αποδοχών των σπουδαστών στρατιωτικών σχολών και των πληρωμάτων πλοίων του Πολεμικού Ναυτικού. Μείωση κατά μία επιπλέον μονάδα των ασφαλιστικών εισφορών. Κατάργηση του τέλους επιτηδεύματος για όλα τα φυσικά πρόσωπα. Παράταση απαλλαγής ΦΠΑ σε νέες οικοδομές και το 2025. Απαλλαγή από τον φόρο εισοδήματος κενών ακινήτων ή ακινήτων σε βραχυχρόνια μίσθωση, που θα νοικιασθούν σε μακροχρόνια μίσθωση. Διπλάσια μείωση ΕΝΦΙΑ από το 2025 από 10% σε 20% σε ασφαλισμένες κατοικίες για φυσικές καταστροφές. Απαλλαγή από τον φόρο ασφαλίστρων 15% των συμβολαίων υγείας για παιδιά έως δεκαοκτώ ετών. Κατάργηση τέλους σταθερής τηλεφωνίας για συνδέσεις με οπτική ίνα.

Υπάρχουν επίσης ειδικές προβλέψεις για τις ευάλωτες κοινωνικές ομάδες: Έκτακτη οικονομική ενίσχυση σε 1,9 εκατομμύριο ευάλωτους οικονομικά συμπολίτες μας, συνολικού ύψους 243 εκατομμυρίων ευρώ. Έκτακτη οικονομική ενίσχυση ύψους 200 ευρώ σε ευάλωτες κοινωνικές ομάδες.

Στο σημείο αυτό θα ήθελα να προτείνω στην Κυβέρνησή μας η οικονομική αυτή παροχή να δοθεί και στους χαμηλοσυνταξιούχους, που με δυσκολίες αντεπεξέρχονται στη δύσκολη καθημερινότητα, δηλαδή συνταξιούχους του ΟΓΑ, χήρες και άλλες κοινωνικές ομάδες, οι οποίες έχουν ανάγκη αυτήν την παροχή.

Επίσης, θα ήθελα να προτείνω στην Κυβέρνηση να υλοποιήσει την πρόταση που καταθέσαμε για την επέκταση του ευεργετήματος που απολαμβάνουν οι πρώην δικαιούχοι του ΕΚΑΣ, της απαλλαγής δηλαδή από τη συμμετοχή στα συνταγογραφούμενα φάρμακα, στους υπόλοιπους συνταξιούχους, που πληρούν τα ίδια ηλικιακά και εισοδηματικά κριτήρια.

Για τους αγρότες μας αναλάβαμε πολλές πρωτοβουλίες. Σημαντικότερη είναι η επέκταση της επιστροφής του ειδικού φόρου κατανάλωσης στο αγροτικό πετρέλαιο για το 2024 και η μονιμοποίησή της από το 2025, με νέο σύστημα που θα βασίζεται στην πραγματική κατανάλωση. Παράλληλα, συνεχίζουμε την προσπάθεια για να αντιμετωπίσουμε το κόστος παραγωγής που παραμένει υψηλό στη γεωργία και την κτηνοτροφία.

Εδώ θα ήθελα να τονίσω τα εγγειοβελτιωτικά έργα που βρίσκονται σε εξέλιξη σε όλη τη χώρα για την αύξηση του αγροτικού εισοδήματος, που δρομολογήθηκαν, μεταξύ άλλων, και στον Νομό Σερρών, έργα ανακαίνισης, εκσυγχρονισμού και βελτίωσης της άρδευσης και της κατασκευής αρδευτικών δικτύων, αντικατάσταση δικτύου άρδευσης σε ΤΟΕΒ, προμήθεια και εγκατάσταση συστημάτων για την εξοικονόμηση νερού και ενέργειας, αντικατάσταση ηλεκτρομηχανολογικού εξοπλισμού αντλιοστασίων.

Έρχομαι στον τομέα της υγείας. Ο προϋπολογισμός για την υγεία το 2019 επί ΣΥΡΙΖΑ ήταν 4,1 δισεκατομμύρια ευρώ. Στον προϋπολογισμό το 2025 προβλέπονται 7,1 δισεκατομμύρια ευρώ, αύξηση δηλαδή 74,4%.

Η δυσκολία εύρεσης ιατρικού και νοσηλευτικού προσωπικού είναι το μόνιμο πρόβλημα του Εθνικού Συστήματος Υγείας. Για την αντιμετώπισή του έχουμε ήδη προκηρύξει μία σειρά θέσεων. Για την κάλυψη των κενών θέσεων σε άγονες και προβληματικές περιοχές νομοθετήσαμε πρόσφατα οικονομικά και θεσμικά κίνητρα για να προσελκύσουμε προσωπικό στα νοσοκομεία και τα κέντρα υγείας της περιφέρειας. Ήδη τρέχει προκήρυξη για προσλήψεις γιατρών στα κέντρα υγείας της περιφέρειας.

Θεσπίσαμε επίσης τα απογευματινά χειρουργεία για να αποσυμφορηθούν οι λίστες των χειρουργείων. Έτσι, τριάντα επτά χιλιάδες συμπολίτες μας που περίμεναν, θα εξυπηρετηθούν γρήγορα και δωρεάν. Δώσαμε έμφαση στην πρόληψη, με τη χορήγηση δωρεάν self-test ανίχνευσης του καρκίνου του παχέος εντέρου. Εξασφαλίσαμε πόρους, ώστε να επιταχυνθεί η ανακαίνιση των νοσοκομείων και των κέντρων υγείας.

Στην παιδεία ο τακτικός προϋπολογισμός αυξάνεται έναντι του 2024. Είχαμε δέκα χιλιάδες διορισμούς μόνιμων εκπαιδευτικών φέτος. Στην ειδική αγωγή το διδακτικό έτος 2024-2025 τετραπλασιάζονται σε σχέση με το 2023 οι διορισμοί στις ειδικότητες πρωτοβάθμιας και δευτεροβάθμιας εκπαίδευσης και οκταπλάσιες είναι οι θέσεις ειδικού εκπαιδευτικού και ειδικού βοηθητικού προσωπικού σε όλες τις ειδικότητες.

Επίσης, έχουμε το πρόγραμμα «Μαριέττα Γιαννάκου» για την ανακαίνιση των σχολικών μονάδων και καινοτομίες, όπως το ψηφιακό φροντιστήριο. Αναμορφώσαμε το μάθημα της πληροφορικής στο γυμνάσιο με νέα σχολικά βιβλία και νέο πιστοποιητικό πληροφορικής. Μέχρι τις 31-12-2024 όλες οι σχολικές αίθουσες από την Ε΄ Δημοτικού έως τη Γ΄ Λυκείου θα διαθέτουν διαδραστικούς πίνακες. Νηπιαγωγεία, δημοτικά και γυμνάσια εξοπλίζονται με νέα ρομποτικά συστήματα. Αυξήσαμε το φοιτητικό στεγαστικό επίδομα.

Για την οικογένεια και την κοινωνική συνοχή, αυξήσαμε το επίδομα γέννησης από 2.000 ευρώ σε 2.400 έως 3.000 ευρώ. Επεκτείναμε το επίδομα μητρότητας στους εννέα μήνες για γυναίκες ελεύθερες επαγγελματίες και αγρότισσες. Γίναμε η πρώτη χώρα στην Ευρωπαϊκή Ένωση με εθνικό σχέδιο δράσης για το δημογραφικό, προϋπολογισμού 20 δισεκατομμυρίων ευρώ. Πρόκειται για ένα σχέδιο στο οποίο περιλαμβάνονται εκατό στοχευμένες δράσεις σε βάθος δεκαετίας. Μεριμνήσαμε για την παροχή δωρεάν νομικής βοήθειας σε θύματα έμφυλης και ενδοοικογενειακής βίας. Δημιουργήσαμε πιλοτικό πρόγραμμα επιμόρφωσης παιδαγωγών και ομάδες συμβουλευτικής γονέων από ειδικά εκπαιδευμένους ψυχολόγους σε βρεφονηπιακούς και παιδικούς σταθμούς.

Αγαπητοί συνάδελφοι, βασική επιδίωξή μας παραμένει μια πολιτική η οποία θα συνδυάζει τη δημοσιονομική υπευθυνότητα με την κοινωνική ευαισθησία, την αποτελεσματικότητα με την κοινωνική δικαιοσύνη.

Το 2025 η ελληνική οικονομία θα ανέβει ακόμα πιο ψηλά. Το ίδιο και το διαθέσιμο εισόδημα των συμπολιτών μας. Ο αγώνας για τη βελτίωση της ζωής των συμπολιτών μας είναι συνεχής. Ειδικότερα όμως οφείλουμε να συνεχίσουμε με επιμονή τη μάχη κατά της ακρίβειας με ακόμα περισσότερο ζήλο, ώστε να ανακουφίσουμε τους συμπολίτες μας. Γι’ αυτό και δεν θα σταματήσουμε να εργαζόμαστε για να κάνουμε καλύτερες τις συνθήκες διαβίωσης για όλους, παραμένοντας σταθερά δίπλα σε κάθε πολίτη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Λεονταρίδη.

Καλώ τώρα στο Βήμα τη Βουλευτή του ΠΑΣΟΚ - Κινήματος Αλλαγής κ. Αικατερίνη Καζάνη.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι, καλούμαστε να ψηφίσουμε τον έκτο προϋπολογισμό της Κυβέρνησης Μητσοτάκη, έναν προϋπολογισμό «μία από τα ίδια», με υποσχέσεις για την εξάλειψη της ακρίβειας, με υποσχέσεις για την ενίσχυση της υγείας, της παιδείας, του κράτους πρόνοιας, τις ίδιες υποσχέσεις που άκουσε ο ελληνικός λαός και πέρυσι. Η ποιότητα ζωής των πολιτών, όμως, επιδεινώθηκε από τότε.

Βιώνουμε μια περίοδο πρωτοφανούς ακρίβειας. Η αγοραστική δύναμη των πολιτών βρίσκεται στην προτελευταία θέση στην Ευρώπη των είκοσι επτά, ενώ στην τελευταία θέση βρίσκεται η Βουλγαρία. Οι ευπαθείς κοινωνικά ομάδες, οι ευάλωτοι συμπολίτες μας πασχίζουν κάθε μήνα για να καλύψουν τα βασικά τους έξοδα. Την ίδια ώρα, τα κέρδη των ισχυρών έχουν επανέλθει στα προ κρίσεως επίπεδα.

Κι έρχεστε εσείς τώρα, μετά την τροπολογία του ΠΑΣΟΚ για την έκτακτη φορολόγηση των τραπεζών -που δεν ψηφίσατε-, να μας μιλήσετε για περιορισμούς στα τραπεζικά κέρδη. Εσείς που τόσο καιρό τους στηρίζετε εις βάρος του ελληνικού λαού και κατηγορείτε εμάς για λαϊκισμό.

Ένα από τα μεγαλύτερα προβλήματα που αντιμετωπίζουμε ως κοινωνία είναι το δημογραφικό. Το Υπουργείο Κοινωνικής Συνοχής και Οικογένειας δεν έχει λάβει καμία ουσιαστική πρωτοβουλία γι’ αυτό. Η σύστασή του έγινε καθαρά για επικοινωνιακούς λόγους. Η Κυβέρνηση έχει στη διάθεσή της μία αστείρευτη πηγή προτάσεων για την αντιμετώπιση του δημογραφικού και αυτό είναι το πόρισμα της διακομματικής επιτροπής, έργο της αείμνηστης Προέδρου μας Φώφης Γεννηματά το 2019. Κι έρχεστε πριν λίγες μέρες να μας παρουσιάσετε το Εθνικό Σχέδιο για το δημογραφικό.

Κι ενώ η Ελλάδα συρρικνώνεται και γηράσκει, προσπαθείτε με εφάπαξ επιδόματα, όπως το επίδομα γέννας, να αντιμετωπίσετε το πρόβλημα. Έτσι θα δώσετε κίνητρα στα νέα ζευγάρια να κάνουν παιδιά; Όταν δεν παρέχεται καμία στήριξη στις οικογένειες, η κατάσταση θα χειροτερεύσει και θα είναι πλέον μη αναστρέψιμη.

Επί μήνες εμπαίζετε τους τρίτεκνους. Κι ενώ περίμεναν να ανακοινωθεί η εξίσωσή τους με τους πολύτεκνους, στη Διεθνή Έκθεση Θεσσαλονίκης ο πρωθυπουργός ανακοίνωσε μόλις τρία μέτρα σύγκλισης, τα οποία ακόμα δεν έχουν εφαρμοστεί.

Η αντιμετώπιση του δημογραφικού συνδέεται άμεσα και με την χάραξη αποτελεσματικής στεγαστικής πολιτικής. Η πολιτική της Golden Visa χωρίς όρια οδήγησε σε αύξηση τιμών στην αγορά ακινήτων. Στο ΠΑΣΟΚ επιμείναμε και επιμένουμε για τον περιορισμό της Golden Visa, ακόμα και για την κατάργησή της. Επιλέξατε να μην λάβετε υπ’ όψιν τις προτάσεις μας. Αργήσατε να θεσπείσετε περιορισμούς και όταν το κάνατε, τους θέσατε σε ισχύ πιο μετά, τον Σεπτέμβρη, για να βολέψετε και να εξυπηρετήσετε συγκεκριμένα συμφέροντα. Το αποτέλεσμα; Έξι χιλιάδες ακίνητα πουλήθηκαν μέσω Golden Visa στο συγκεκριμένο χρονικό διάστημα και μάλιστα στο χαμηλό όριο.

Το ίδιο ισχύει με τη βραχυχρόνια μίσθωση. Μετά τις πιέσεις μας, αναγκαστήκαμε να πάρετε μέτρα για να την περιορίσετε. Και προσπαθείτε να μας πείσετε ότι προγράμματα όπως το «Σπίτι Μου» θα λύσουν το στεγαστικό. Και περιορισμένα αποτελέσματα έχουν και οδηγούν στην αύξηση των τιμών της αγοράς.

Το Υπουργείο αδρανεί ως προς τον τομέα της πρόνοιας. Κέντρα κοινωνικής πρόνοιας υπολειτουργούν εξαιτίας της υποστελέχωσης, κτιριακά προβλήματα θέτουν σε κίνδυνο εργαζόμενους και περίθαλψη. Καλώ την αρμόδια Υπουργό να επισκεφθεί το παράρτημα ΑΜΕΑ Ευβοίας και να διαπιστώσει η ίδια την κατάσταση. Η Κυβέρνηση αντιμετωπίζει τους ΑΜΕΑ συνανθρώπους μας με αδιαφορία. Ο ΕΟΠΥΥ κόβει θεραπείες από άτομα με παραπληγία και εγκεφαλική παράλυση, ενώ λόγω διατύπωσης έμειναν εκτός δεκάδες οικογένειες από την αύξηση 8% του παραπληγικού επιδόματος.

Στο συγκεκριμένο σημείο θα ήθελα να κάνω αναφορά στην ιδιαίτερη πατρίδα μου την Εύβοια, η οποία είναι χαρακτηριστικό παράδειγμα κυβερνητικής απραξίας. Οι μετακινήσεις των Ευβοιωτών γίνονται κυριολεκτικά μετ’ εμποδίων. Πολλές φορές μάλιστα το απαρχαιωμένο οδικό δίκτυο τις καθιστά επικίνδυνες. Τα έργα αποκατάστασης του οδικού δικτύου στη βόρεια Εύβοια, που έχει πληγεί από πυρκαγιές και πλημμύρες, θα ξεκινούσαν το καλοκαίρι, αλλά φεύγει το 2024 και ακόμη δεν έχει βρεθεί χρηματοδότηση.

Εκτός χρηματοδότησης είναι και το φράγμα Σέτας-Μανικίων. Ας δώσει επιτέλους το επιτελικό κράτος του κ. Μητσοτάκη λύση στο πρόβλημα λειψυδρίας που αντιμετωπίζουν οι κάτοικοι του Δήμου Κύμης Αλιβερίου.

Οι δομές υγείας του νησιού, νοσοκομεία και κέντρα υγείας, είναι υποστελεχωμένες, υπολειτουργούν και αδυνατούν να εξυπηρετήσουν τους ασθενείς. Τα ασθενοφόρα είναι εικοσαετίας με συνεχείς βλάβες, ενώ την προηγούμενη εβδομάδα το Υπουργείο Υγείας σε σχετική ερώτηση, μας ενημέρωσε ότι η παράδοση του πλωτού ασθενοφόρου στη βόρεια Εύβοια μετατέθηκε για αργότερα.

Ως προς τα σχολεία στον νομό μας, έχουμε καλύψει το ένα τρίτο της σχολικής χρονιάς και ακόμα υπάρχουν κενά σε εκπαιδευτικούς, σχολικούς νοσηλευτές και παράλληλη στήριξη. Η Υφυπουργός Παιδείας με εγκύκλιο στις 6 Νοεμβρίου προσπαθεί να καλύψει τις εκπαιδευτικές ανάγκες με τη συγχώνευση σχολικών μονάδων. Αυτές είναι οι λύσεις που προτείνετε. Αυτές είναι οι πολιτικές που ακολουθείτε, πολιτικές των συγχωνεύσεων, πολιτικές των υποβιβασμών, των καταργήσεων, που οδηγούν στον μαρασμό της περιφέρειας.

Κυρίες και κύριοι, η χρόνια εγκατάλειψη της Εύβοιας και της Σκύρου πρέπει να σταματήσει. Πρέπει να δοθεί ένα τέλος στην αδιαφορία της Κυβέρνησης της Νέας Δημοκρατίας. Οι κάτοικοι σε κάθε άκρη του νησιού, από την Ιστιαία ως την Κάρυστο, οι κάτοικοι της Σκύρου, της Αγίας Άννας, της Ερέτριας, των Ψαχνών, δικαιούνται να έχουν πρόσβαση σε ποιοτικές υπηρεσίες υγείας και παιδείας, να ταξιδεύουν σε ασφαλείς δρόμους, να μεγαλώνουν τα παιδιά τους στο όμορφο φυσικό περιβάλλον του νησιού.

Οι κάτοικοι της Εύβοιας απαιτούν πια τα αυτονόητα, να ακούγονται οι ανάγκες και επιθυμίες τους, να ακούγεται η φωνή τους. Κι εμείς είμαστε εδώ να την αφουγκραζόμαστε. Είμαστε εδώ να δίνουμε λύσεις στα προβλήματα της ελληνικής κοινωνίας. Παρέχουμε σοβαρές και κοστολογημένες προτάσεις. Ασκούμε σοβαρή και υπεύθυνη αντιπολίτευση και είμαστε έτοιμοι να εφαρμόσουμε τη μοναδική εναλλακτική μορφή διακυβέρνησης απέναντι στην αντιλαϊκή πολιτική της Νέας Δημοκρατίας. Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Καζάνη για τη συνέπεια στον χρόνο.

Θα καλέσω τώρα στο Βήμα τον Βουλευτή της Νέας Δημοκρατίας τον κ. Αθανάσιο Παπαθανάση.

Ορίστε, κύριε Παπαθανάση, έχετε τον λόγο.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θα ήθελα να παρουσιάσω τις βασικές γραμμές του κρατικού προϋπολογισμού του 2025 που έρχεται σε μια κρίσιμη περίοδο για την ελληνική οικονομία. Πρόκειται για έναν οδηγό, μία στρατηγική για την οικονομική μας πολιτική, η οποία θα διασφαλίσει την ανάπτυξη τη δημοσιονομική σύνεση και την κοινωνική συνοχή. Ο προϋπολογισμός αυτός δεν είναι απλώς ένας αριθμητικός απολογισμός, αλλά μία στρατηγική που θα καθορίσει την κατεύθυνση της χώρας μας τα επόμενα χρόνια.

Η κυβέρνηση προσεγγίζει τον προϋπολογισμό με σοβαρότητα και υπευθυνότητα. Απώτερος στόχος είναι η προσαρμογή των δαπανών σύμφωνα με τις δυνατότητες της χώρας ιδιαίτερα σε καιρούς αβεβαιότητας. Η Ελλάδα έρχεται να επιδείξει το τέταρτο υψηλότερο πρωτογενές πλεόνασμα στην Ευρωπαϊκή Ένωση, με στόχο το συνολικό έλλειμμα να είναι κοντά στο μηδέν το 2025. Αυτή η προοπτική είναι μία πραγματική δέσμευση για ένα βιώσιμο μέλλον.

Παράλληλα, έχουμε δραστική αποκλιμάκωση του χρέους, τη μεγαλύτερη στην ιστορία της Ευρωζώνης από 209,4% του ΑΕΠ το 2020, στο 147,5% φέτος. Η Ελλάδα σήμερα δανείζεται φθηνότερα από την Ιταλία και από τη Γαλλία και έχουμε υπεραπόδοση των εσόδων κατά 3,7 δισεκατομμύρια εξαιτίας των παρεμβάσεων για την αντιμετώπιση της φοροδιαφυγής, αλλά και της ανάπτυξης, της αύξησης των μισθών και της διεύρυνσης των ηλεκτρονικών συναλλαγών.

Δεν έχει υπάρξει άλλη περίοδος στην πρόσφατη ελληνική ιστορία που να έχουμε τόσο μεγάλη μάχη κατά της φοροδιαφυγής με χειροπιαστά και συγκεκριμένα αποτελέσματα. Τα επιπλέον έσοδα που προέκυψαν πήγαν για την ενίσχυση των συνταξιούχων, το επίδομα γέννησης, την αύξηση των αποζημιώσεων για εφημερίες των γιατρών, τους προϋπολογισμούς για την υγεία, την παιδεία, την κλιματική κρίση.

Ειδικότερα, για την κριτική αναφορά στη σχέση έμμεσων και άμεσων φόρων, ο Υπουργός κ. Χατζηδάκης κατέθεσε τα στοιχεία. Οι έμμεσοι φόροι ήταν το 67% του συνόλου το 2019 και το 2024 μειώθηκαν στο 62%, ενώ επανέλαβε ότι το 2023 η Ελλάδα ήταν πρωταθλήτρια στην Ευρωπαϊκή Ένωση στη μείωση των φόρων, από 42,8% του ΑΕΠ το 2022 σε 40,7% το 2023.

Καθώς προχωρούμε στη συζήτηση αυτού του προϋπολογισμού είναι σημαντικό να αναγνωρίσουμε ότι η οικονομία μας βρίσκεται σε τροχιά ανάπτυξης, με έναν αναμενόμενο ρυθμό ανάπτυξης 2,3% για το 2025, τον δεύτερο μεγαλύτερο σε ολόκληρη την Ευρώπη. Αυτή η ανάπτυξη προέρχεται από μια σειρά νομοθετικών και πολιτικών μέτρων, που έχουν θετική επίδραση στην ιδιωτική κατανάλωση, στις εξαγωγές και στις επενδύσεις.

Στον τομέα της ανάπτυξης οι προβλέψεις για την τριετία 2023-2025 υποδηλώνουν μια σοβαρή πορεία ανάπτυξης, που αγγίζει το 6,9%, ποσοστό που ξεπερνά κατά πολύ τη μέση ανάπτυξη της Ευρώπης, που είναι στο 2,5%. Η διαφορά 4,4% είναι η πραγματική σύγκλιση με την Ευρώπη. Αυτό σημαίνει ότι κατά την τετραετία θα δημιουργηθούν περίπου μισό εκατομμύριο νέες θέσεις εργασίας, με τη μείωση της ανεργίας να αναμένεται από το 17,9% το 2019 στο 9,7% το 2025.

Η χώρα μας χρειάζεται φιλοεπενδυτική πολιτική. Το 2019 οι επενδύσεις ήταν στο 11% του ΑΕΠ, με την Ευρώπη στο 21,7% και σήμερα η Ελλάδα είναι στο 17,5%, με την Ευρώπη στο 20,7%. Ειδικά οι δημόσιες επενδύσεις αυξήθηκαν κατά 150%.

Ως προς την απορρόφηση των πόρων η Ελλάδα είναι έκτη στην Ευρωπαϊκή Ένωση ως προς την απορρόφηση των κονδυλίων του Ταμείου Ανάπτυξης και έβδομη στο ΕΣΠΑ. Ένας από τους κύριους στόχους του προϋπολογισμού είναι η μείωση των κοινωνικών ανισοτήτων και η προώθηση επενδύσεων σε κρίσιμους τομείς, όπως η δημόσια υγεία και η παιδεία.

Η πρότασή μας περιλαμβάνει στηρίξεις για νοικοκυριά με χαμηλά εισοδήματα, μέτρα ενίσχυσης της απασχόλησης, με την ανεργία να μειώνεται σε μονοψήφιο ποσοστό για πρώτη φορά από το 2009. Οι εξαγωγές αγαθών και υπηρεσιών αναμένεται να ενισχυθούν, υποδεικνύοντας ότι η οικονομία μας είναι σε θέση να ανταγωνιστεί το διεθνές περιβάλλον. Οι προβλέψεις δείχνουν ότι οι καθαρές εξαγωγές θα συμβάλουν θετικά στην ανάπτυξή μας, επωφελούμενες και από τη ναυτιλία και από τον τουρισμό.

Η αύξηση των δημοσίων επενδύσεων κατά 150% επιβεβαιώνει τη βούληση της Κυβέρνησης να προχωρήσει σε μεταρρυθμίσεις και ενδυναμώνει την οικονομική βάση της χώρας, προσφέροντας ελπίδα και προοπτική σε όλους τους Έλληνες.

Ωστόσο, ο προϋπολογισμός, πέραν της αναπτυξιακής του προοπτικής, έχει κεντρική προτεραιότητα την κοινωνική συνοχή. Η Κυβέρνηση αναλαμβάνει δράσεις για την ενίσχυση των ευπαθών ομάδων του πληθυσμού και την άμβλυνση των κοινωνικών ανισοτήτων. Μέτρα όπως η αύξηση των μισθών και των συντάξεων, των αποζημιώσεων για εφημερίες των γιατρών, η βελτίωση της ποιότητας στην εκπαίδευση και στην υγειονομική περίθαλψη είναι ενδεικτικά της δέσμευσής μας προς την κατεύθυνση αυτής της κοινωνικής συνοχής. Συγκεκριμένα, η αύξηση των δαπανών στην υγεία ανέρχονται στο 74%, ενώ για τα νοσοκομεία η αύξηση φέτος θα είναι στο 120%.

Βέβαια η πορεία μας δεν είναι χωρίς προκλήσεις. Η διαχείριση του πληθωρισμού και η ανάγκη για περαιτέρω μέτρα στήριξης στην αγορά εργασίας παραμένουν αναγκαία βήματα. Οι μεταρρυθμίσεις θα συνεχιστούν και θα εστιάσουμε στη διασφάλιση μισθών και κοινωνικών επιδομάτων, που θα ανταγωνίζονται τις διεθνείς προδιαγραφές.

Επιπλέον, οι προοπτικές για το 2025 είναι θετικές όσον αφορά τον πληθωρισμό, με τις εκτιμήσεις να δείχνουν αποκλιμάκωση κάτω από το 2%, γεγονός που θα προσφέρει επιπλέον στήριξη στην αγοραστική δύναμη των πολιτών.

Η παιδεία αποτελεί ύψιστη προτεραιότητα και ενισχύεται σημαντικά στον νέο προϋπολογισμό κατά 141 εκατομμύρια ευρώ. Ο ορισμός της χώρας μας από την Ευρωπαϊκή Ένωση στις επτά χώρες για τη δημιουργία εργοστασίου τεχνητής νοημοσύνης με την ονομασία Pharos καταδεικνύει τη δέσμευση της Κυβέρνησης της Ελλάδας να καταστεί κόμβος έρευνας και καινοτομίας σε ολόκληρη την περιοχή.

Για εμάς μεγάλη αξία και προτεραιότητα έχει το δημογραφικό και η αναστροφή της γήρανσης του πληθυσμού, καθώς αυτό τοποθετείται στον πυρήνα της ύπαρξης του Έθνους μας. Το εθνικό σχέδιο δράσης για το δημογραφικό έχει δεκαετή χρονικό ορίζοντα και για τη χρηματοδότηση των δράσεων αντλούνται πόροι τόσο ευρωπαϊκοί όσο και εθνικοί.

Οι πέντε κύριοι άξονες είναι ενίσχυση των γεννήσεων και στήριξη της οικογένειας, ενίσχυση της απασχόλησης, διαχείριση της μακροζωίας και της γήρανσης, τοπική ανάπτυξη, προώθηση της καινοτομίας, ενημέρωση, ευαισθητοποίηση, έρευνα.

Στη στήριξη της οικογένειας εντάσσεται και η στεγαστική πολιτική, που την ενισχύουμε με δύο νέα προγράμματα που καλύπτονται από το Ταμείο Ανάκαμψης, το «Σπίτι μου 2», με διπλάσιο προϋπολογισμό στα 2 δισεκατομμύρια ευρώ και είκοσι χιλιάδες ωφελούμενους ως πενήντα ετών.

Το πρόγραμμα «Αναβαθμίζω το σπίτι μου», με προϋπολογισμό στα 400 εκατομμύρια ευρώ στηρίζει την ενεργειακή αναβάθμιση και ανακαίνιση των κατοικιών, προσφέροντας άτοκα δάνεια, χωρίς ηλικιακά ή εισοδηματικά κριτήρια.

Ισχυρή οικονομία όμως σημαίνει και ισχυρή άμυνα. Η Κυβέρνησή μας είναι αυτή που ξεπάγωσε τη δεκαετή αδράνεια σε νέα εξοπλιστικά προγράμματα. Με ισχυρές συμμαχίες και συμφωνίες που συνάψαμε με τη Γαλλία και τις Ηνωμένες Πολιτείες φτάσαμε σήμερα να συζητάμε προϋπολογισμούς που έχουμε εγγεγραμμένα υπερσύγχρονα όπλα για τις ελληνικές ένοπλες δυνάμεις, όπως οι φρεγάτες Belharra, τα αεροσκάφη πέμπτης γενιάς Rafale, η αναβάθμιση των F-16 Viper και σύντομα τα F-35.

Ο προϋπολογισμός για την άμυνα είναι αυξημένος κατά 73%. Η Ελλάδα με Κυβέρνηση της Νέας Δημοκρατίας και Πρωθυπουργό τον Κυριάκο Μητσοτάκη ισχυροποιείται. Καθίσταται διεθνής και ευρωπαϊκός παίκτης που διαμορφώνει πολιτικές και παράγοντας σταθερότητας στη νοτιοανατολική πτέρυγα του ΝΑΤΟ και την Ανατολική Μεσόγειο.

Αγαπητοί συνάδελφοι, ο κρατικός προϋπολογισμός του 2025 είναι ένα χρήσιμο εργαλείο για την επίτευξη των εθνικών μας στόχων. Σε μια περίοδο που απαιτεί ωριμότητα και στρατηγική σκέψη εργαζόμαστε όλοι μαζί για να δώσουμε λύσεις στα προβλήματα και να προάγουμε τις θετικές προοπτικές για την οικονομία μας. Ο προϋπολογισμός του 2025 είναι μια έκφραση προσδοκίας και ελπίδας. Είναι ένας προϋπολογισμός που στοχεύει όχι μόνο στην οικονομική ανάπτυξη αλλά και στη βελτίωση της ποιότητας ζωής των συμπολιτών μας.

Μέσω της αποδοχής αυτού του προϋπολογισμού θα στείλουμε ένα ισχυρό μήνυμα, ότι η ελληνική Βουλή είναι έτοιμη να στηρίξει τις μεταρρυθμίσεις που χρειάζεται η χώρα μας για να προχωρήσει ταχύτερα στο μέλλον. Βαδίζουμε μπροστά με σοβαρότητα, αγνοώντας τις λαϊκίστικες λογικές και τις ακοστολόγητες λύσεις που μας έχουν κοστίσει στο παρελθόν.

Συνεχίζουμε με μοναδικό γνώμονα τις ανάγκες των Ελλήνων πολιτών, με υπερηφάνεια για όσα όλοι μαζί με θυσίες έχουμε επιτύχει ως τώρα, αλλά και με αίσθημα ευθύνης, αναγνωρίζοντας ότι υπάρχει ακόμα ένα μεγάλο έργο μπροστά μας. Είναι εθνικός στόχος να επιτύχουμε και γι’ αυτόν τον στόχο θα συνεχίσουμε να εργαζόμαστε με μεγαλύτερη ένταση και πάθος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Παπαθανάση.

Καλείται στο Βήμα ο Βουλευτής της Νέας Δημοκρατίας κ. Ιωάννης Ανδριανός.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, πέντε χρόνια πριν η Νέα Δημοκρατία έλαβε από τους πολίτες την εντολή για τη διακυβέρνηση της χώρας σε μια κρίσιμη ιστορική στιγμή και η πρόκληση ήταν και παραμένει απαιτητική και πολυδιάστατη, να σταθεί ξανά στα πόδια της η κοινωνία και η οικονομία και ταυτόχρονα να διασφαλιστούν οι προϋποθέσεις μιας δυναμικής και διατηρήσιμης ανάπτυξης, με χειροπιαστά αποτελέσματα για όλες τις Ελληνίδες και για όλους τους Έλληνες.

Πέρα από τις γνωστές και δύσκολες αυτές προκλήσεις η αποστολή της Κυβέρνησης έγινε αυτά τα χρόνια ακόμα πιο δύσκολη λόγω των εξωγενών προβλημάτων, αφενός της πανδημίας και αφετέρου των πολεμικών συγκρούσεων που μαίνονται στην στενή γειτονιά μας, καθώς και της ενεργειακής κρίσης.

Παρ’ όλα αυτά όμως, παρά την περιπλοκότητα και τον βαθμό δυσκολίας της οικονομικής διαχείρισης, σήμερα μπορούμε να κοιτάζουμε το μέλλον με αισιοδοξία. Μέσα σε αυτά τα δύσκολα χρόνια η Ελλάδα κατάφερε να μειώσει εντυπωσιακά το δημόσιο χρέος κατά σαράντα πέντε μονάδες στο διάστημα των μόλις τριών ετών από την κορύφωση της πανδημίας το 2020.

Πετυχαίνει βιώσιμα πρωτογενή πλεονάσματα που αποκαθιστούν την αξιοπιστία της ελληνικής οικονομίας, μειώνουν το κόστος δανεισμού, σε επίπεδα χαμηλότερα ακόμα και από αυτά χωρών όπως η Ισπανία αλλά και η Γαλλία σε ό,τι αφορά τα πενταετή ομόλογα.

Μειώνει την ανεργία, τη μεγαλύτερη κοινωνική μάστιγα και αιτία αφαίμαξης της πατρίδας μας και ιδιαίτερα της περιφέρειας από νέους ανθρώπους σε μονοψήφια ποσοστά, που είχαμε να δούμε από το 2009.

Αυξάνοντας σημαντικά τις επενδύσεις και τις εξαγωγές διατηρεί σταθερά υψηλότερα επίπεδα ανάπτυξης από τον ευρωπαϊκό μέσο όρο.

Σε αυτήν ακριβώς την κατεύθυνση ο προϋπολογισμός του 2025 υπογραμμίζει τη δέσμευση της Κυβέρνησης στον τριπλό στόχο της δημοσιονομικής υγείας, της ουσιαστικής στήριξης της κοινωνίας και της αποτελεσματικής διασφάλισης των αναπτυξιακών προϋποθέσεων της ελληνικής οικονομίας.

Ανάμεσα στις προβλέψεις του προϋπολογισμού θέλω ενδεικτικά να υπογραμμίσω κατ’ αρχάς τις δώδεκα νέες μειώσεις φόρων που εισάγονται από το νέο έτος, ύψους 900 εκατομμυρίων ευρώ. Ανάμεσα σε αυτές την κατάργηση του τέλους επιτηδεύματος για τους ελεύθερους επαγγελματίες, τη μονιμοποίηση της επιστροφής του ειδικού φόρου κατανάλωσης στο αγροτικό πετρέλαιο, μια σημαντική ανάσα για τους αγρότες και ένα πάγιο αίτημά τους, την απαλλαγή του φόρου εισοδήματος για κενά ακίνητα που θα ενοικιαστούν, αλλά και την επέκταση της απαλλαγής από ΦΠΑ για νέα κτήρια, στην προσπάθεια να αντιμετωπιστεί το υπαρκτό πρόβλημα της έλλειψης και του κόστους της στέγης.

Θέλω να τονίσω ακόμα την αύξηση των καθαρών πρωτογενών δαπανών κατά 3,6% που περιλαμβάνουν την αύξηση της δαπάνης για συντάξεις κατά περίπου 1 δισεκατομμύριο ευρώ, την αύξηση των φυσικών παραλαβών για εξοπλιστικά προγράμματα κατά 750 εκατομμύρια, την αύξηση των δαπανών για την υγεία κατά 74% και ειδικά για τα νοσοκομεία κατά 120% σε σχέση με το 2019, την αύξηση κατά 141 εκατομμύρια των δαπανών για την παιδεία έναντι του προϋπολογισμού του 2024.

Κυρίες και κύριοι συνάδελφοι, δεν είναι ούτε αυτονόητο ούτε εύκολο να εξυπηρετούνται ταυτόχρονα με αποτελεσματικότητα, συνέπεια και συνέχεια οι στόχοι της δημοσιονομικής εξυγίανσης και της οικονομικής και κοινωνικής ανάπτυξης. Το γεγονός ότι ιδιαίτερα σε αυτό το διεθνές περιβάλλον, η Ελλάδα μπορεί να συνδυάζει τα πρωτογενή πλεονάσματα με ανάπτυξη άνω του ευρωπαϊκού μέσου όρου, ότι η Ελλάδα μπορεί να αυξάνει τα φορολογικά έσοδα μειώνοντας τους φόρους, ότι μπορούμε να επενδύουμε σημαντικά στην αναβάθμιση της αποτρεπτικής ικανότητας των Ενόπλων Δυνάμεών μας, χωρίς να διασαλεύεται η δημοσιονομική ισορροπία, είναι ακλόνητο τεκμήριο συνετής οικονομικής πολιτικής.

Στην οικονομία, όπως και στην πολιτική ευρύτερα, δεν υπάρχει αυτόματος πιλότος και τα αποτελέσματα για τη χώρα και την κοινωνία θα ήταν εντελώς διαφορετικά αν σήμερα η Νέα Δημοκρατία και ο Κυριάκος Μητσοτάκης δεν είχε εντολή ισχυρής αυτοδύναμης κυβέρνησης.

Ωστόσο, η προσπάθεια πρέπει να συνεχιστεί, η ακρίβεια συνεχίζει να επιβαρύνει έντονα και σκληρά, ιδίως τα πιο οικονομικά αδύναμα νοικοκυριά, οι πραγματικοί μισθοί πρέπει να αυξηθούν σημαντικά μέσα από την οριζόντια ενίσχυση της παραγωγικότητας και της ανταγωνιστικότητας των παραγόμενων αγαθών και υπηρεσιών, μέσα από την μακρόπνοη επένδυση σε υλικές άυλες υποδομές και κυρίως στο ανθρώπινο δυναμικό της πατρίδας μας, στις γνώσεις, τις δεξιότητες της σύγχρονης συνθήκης.

Η ποιότητα των παρεχόμενων δημοσίων υπηρεσιών στην υγεία, την παιδεία, στη δημόσια τάξη, στις μεταφορές, στη σχέση πολίτη - κράτους πρέπει να ενισχυθεί ακόμα περισσότερο, ώστε να αναβαθμιστεί συνολικά η ποιότητα ζωής στην πατρίδα μας. Οι νέοι άνθρωποι, οι νέες οικογένειες πρέπει να στηριχτούν ακόμη πιο αποτελεσματικά για να συνεχίσει η αισιόδοξη τάση της αναστροφής του κύματος εξόδου προς το εξωτερικό της προηγούμενης δεκαετίας.

Επαγγελματίες πρέπει να στηριχτούν και προβλήματα που τους απασχολούν πρέπει να τα λύσουμε. Αναφέρω χαρακτηριστικά στο πρόγραμμα «Εξοικονομώ», ενώ έχουν ήδη ολοκληρώσει ορισμένοι επαγγελματίες -για παράδειγμα αυτοί που κάνουν τις αλουμινοκατασκευές- το έργο εδώ και δεκαεννιά μήνες, έχουν κλείσει έχουν κόψει τιμολόγια, μέχρι σήμερα δεν έχουν πληρωθεί. Στο πρόγραμμα «Αλλάζω συσκευή» υπάρχουν μικρές και μεσαίες επιχειρήσεις που δεν έχουν πληρωθεί ακόμα, ενώ έχουν κόψει τιμολόγιο σχεδόν εδώ κι έναν χρόνο.

Και αν σκεφτούμε ότι αυτοί οι επαγγελματίες, αυτές οι μικρομεσαίες επιχειρήσεις πληρώνουν ΦΠΑ, πληρώνουν φόρους, πληρώνουν ΕΦΚΑ, καταλαβαίνετε τα προβλήματα που υπάρχουν σε αυτές τις κατηγορίες των συμπολιτών μας και πρέπει οπωσδήποτε να σκύψουμε και να λύσουμε αυτό το πρόβλημα, γιατί από την άλλη μεριά υπάρχει η απειλή της δέσμευσης των λογαριασμών. Δεν μπορεί δηλαδή από τη μια μεριά να τους ζητάει το κράτος να πληρώνουν την εφορία και όλες τις υποχρεώσεις και από την άλλη μεριά να μην τους πληρώνει τα οφειλόμενα.

Ο πρωτογενής τομέας, η προϋπόθεση της μακροπρόθεσμης βιωσιμότητας της περιφέρειας πρέπει και αυτός να στηριχτεί ακόμη πιο δυναμικά με πολιτικές για μείωση του κόστους παραγωγής και για ενθάρρυνση της παραγωγής προστιθέμενης αξίας της καινοτομίας και της εξωστρέφειας. Οι αγρότες μας σήμερα έχουν να αντιμετωπίσουν μια σειρά από μεγάλα και δύσκολα προβλήματα, όπως οι συχνά χαμηλές τιμές παραγωγού, η έλλειψη και το μεγάλο κόστος των εργατικών χεριών, οι ολοένα και συχνότερες ολοένα και οξύτερες επιπτώσεις της κλιματικής κρίσης που αρκετές φορές προξενούν ζημιές που προς το παρόν δεν καλύπτονται ασφαλιστικά από τον ΕΛΓΑ, το ενεργειακό κόστος και η εντεινόμενη λειψυδρία που φέτος έπληξε όχι μόνο την παραγωγή, αλλά και το φυτικό κεφάλαιο.

Περίπου έναν μήνα πριν, παρουσία του Πρωθυπουργού Κυριάκου Μητσοτάκη παρουσιάσαμε στο Ναύπλιο ένα φιλόδοξο αναπτυξιακό σχέδιο για την ιδιαίτερη πατρίδα μου την Αργολίδα, στο πλαίσιο του ευρύτερου αναπτυξιακού σχεδιασμού για τη χώρα.

Θα χρειαστώ άλλο ένα λεπτό, κύριε Πρόεδρε.

Πρόκειται για έναν προγραμματισμό που δίνει λύσεις σε υπαρκτά προβλήματα και ανοίγει νέους δρόμους δημιουργίας και προκοπής για τους ανθρώπους του τόπου μας. Είναι δεδομένο ότι κάθε τέτοια αισιόδοξη σκέψη για το μέλλον, πρέπει να πατάει γερά πάνω σε μια υγιή οικονομική πραγματικότητα. Αυτές τις ισχυρές βάσεις που επιτρέπουν στην πατρίδα μας να ανεβάζει χρόνο με τον χρόνο, μήνα με τον μήνα, ταχύτητα, τις διασφαλίζει έμπρακτα η οικονομική πολιτική της Κυβέρνησης τα τελευταία πέντε χρόνια.

Γι’ αυτούς λοιπόν, τους λόγους επειδή η πολιτική αυτή που έχει αποδώσει θετικά αποτελέσματα σε εξαιρετικά δύσκολες διεθνείς συγκυρίες, πρέπει να συνεχιστεί προς όφελος της πατρίδας και των ανθρώπων της, της κοινωνίας μας, γι’ αυτό λοιπόν, υπερψηφίζω τον προϋπολογισμό του 2025.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Ανδριανό.

Να καλέσω στο Βήμα τον Βουλευτή του Κομμουνιστικού Κόμματος της Ελλάδας, τον κ. Γιάννη Δελή.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Και αυτός ο προϋπολογισμός, κυρίες και κύριοι, αυτό το αντιλαϊκό πολυεργαλείο συνεχίζει την υποχρηματοδότηση της παιδείας. Βέβαια, η κυβερνητική προπαγάνδα διαφημίζει τις μεγάλες αλλαγές στα σχολεία και μιλάει για τριάντα έξι χιλιάδες διορισμούς από το 2020, αλλά δεν λέει ότι οι διορισμοί σταμάτησαν για μια δωδεκαετία από το 2010 και από τότε έως τώρα οι συνταξιοδοτήσεις εκπαιδευτικών ξεπέρασαν τις πενήντα έξι χιλιάδες.

Ο μισθός του νεοδιόριστου; Στα 776 ευρώ που δεν φτάνει ούτε για τα στοιχειώδη. Γι’ αυτό φέτος και παρά τη διετή ποινή που προβλέπεται από τον νόμο, πάνω από χίλιοι εκπαιδευτικοί δεν ανέλαβαν υπηρεσία, δεν αποδέχτηκαν δηλαδή τον διορισμό τους.

Αυξήσεις λοιπόν, στους μισθούς άμεσα. Επιστροφή του δέκατου τρίτου και δέκατου τέταρτου μισθού, αλλά και υπογραφή συλλογικής σύμβασης εργασίας που εξισώνει τα δικαιώματα όλων των εκπαιδευτικών μονίμων και αναπληρωτών. Άλλωστε 14 δισεκατομμύρια είναι το φετινό δημοσιονομικό πλεόνασμα και εσείς τους δίνετε 20 ευρώ και αυτό, από τον Απρίλη του 2025.

Κι ενώ λοιπόν, η Κυβέρνηση πανηγυρίζει για τους διορισμούς, τους διορισμένους που έχουν κλείσει διετία δεν τους μονιμοποιεί με το πρόσχημα της αντιδραστικής αξιολόγησης, κατά παράβαση ακόμη και δικαστικών αποφάσεων. Όμως, απτόητοι μιλάτε για διαδραστικούς πίνακες και ρομποτικά κιτ, μαζί με άλλες δράσεις ψηφιοποίησης της εκπαίδευσης, ένα αναγκαίο βήμα ασφαλώς –αλίμονο- που όμως από μόνο του δεν αρκεί.

Παρ’ όλα αυτά, η πολιτική σας -για να μην τα πολυλογούμε- δεν έρχεται από το μέλλον, όπως προσπαθείτε να την παρουσιάζετε, αλλά κατευθείαν από το παρελθόν. Όχι μόνο γιατί χιλιάδες μαθητές κάνουν μάθημα σε ενοικιασμένα κτήρια σε κοντέινερ, σε αίθουσες που πέφτουν σοβάδες και βγαίνουν διάλειμμα σε προαύλια παγίδες. Και εδώ βέβαια τα 250 εκατομμύρια για τις σχολικές υποδομές που εξήγγειλε ο Πρωθυπουργός δεν φτάνουν ούτε για τις τουαλέτες των σχολείων ούτε για τα σοβατίσματα. Όχι μόνο γιατί οι μαθητές και εκπαιδευτικοί πάνε σε σχολεία, των οποίων οι υποδομές έχουν πάνω από είκοσι χρόνια να ελεγχθούν για την αντοχή τους στον σεισμό, όχι μόνο γιατί η ελληνόγλωσση εκπαίδευση του εξωτερικού υποβαθμίζεται και αυτό φαίνεται και από εκείνο το στοιχείο του ίδιου του Υπουργείου Παιδείας που λέει ότι δεν εκτελείται -και είναι δημοσιοποιημένο μάλιστα στο site του Υπουργείου- ούτε το 70% του προϋπολογισμού για την ελληνόγλωσση εκπαίδευση. Όχι μόνο γιατί μέσα σε όλα αυτά και εν ονόματι ενός ταξικού εξορθολογισμού, αδίστακτα προχωρήσατε και σε μαζικές συγχωνεύσεις τμημάτων, καταργήσατε ολιγομελή τμήματα στη δευτεροβάθμια, φτιάξατε υπερπληθή στην πρωτοβάθμια, αλλά και γιατί ακόμα και η ίδια η τεχνολογία που θα μπορούσε σήμερα να βοηθήσει στην απόκτηση στέρεης γνώσης και να διευρύνει βέβαια τους ορίζοντες, αυτή η τεχνολογία τώρα τίθεται στην υπηρεσία της πολιτικής μείωσης του κόστους, όπως λέτε.

Το πολυδιαφημισμένο ψηφιακό φροντιστήριο τι είναι; Δεν είναι για το κράτος ένα φτηνό υποκατάστατο της φυσικής, διαπροσωπικής, ενισχυτικής διδασκαλίας, η οποία μαζί με την απαραίτητη πρόσθετη διδακτική στήριξη υποβαθμίζονται συνεχώς;

Όσο για τα περιβόητα εργαστήρια δεξιοτήτων που θα εκπαιδεύουν τους μαθητές σε πολλά και ανάμεσα στα πολλά και στο ευ ζην, όπως λέτε, αλήθεια πώς θα γίνει αυτό, όταν οι γονείς τους παλεύουν να τα βγάλουν πέρα με την ακρίβεια και τους καθηλωμένους μισθούς που τους έχετε καταδικάσει;

Αλλά και για τα παιδιά με μαθησιακές δυσκολίες, που χρειάζονται τη μεγαλύτερη παιδαγωγική, ψυχολογική στήριξη, το κράτος διαθέτει κάθε χρόνο τους μισούς περίπου από τους αναγκαίους δασκάλους παράλληλης στήριξης. Και η ειδική αγωγή και εκπαίδευση υλοποιείται κάθε χρόνο με ολοένα και χειρότερους όρους για τα παιδιά με ειδικές εκπαιδευτικές ανάγκες, που παραμένουν στο γενικό σχολείο ακάλυπτα και παιδαγωγικά αβοήθητα, αλλά και για τα ειδικά σχολεία, που έχουν σοβαρά προβλήματα στη λειτουργία, λόγω έλλειψης προσωπικού και χώρων. Είναι χαρακτηριστικό ότι στο ΕΝΕΕΓΥΛ της Κέρκυρας ένα τμήμα αυτού του σχολείου κάνει μάθημα στην κουζίνα του σχολείου!

Με λίγα λόγια, όσο και αν η Κυβέρνηση προσπαθεί να εξωραΐσει την κατάσταση στην εκπαίδευση, ματαιοπονεί, γιατί η ίδια η πραγματικότητα την διαψεύδει. Βλέπετε, οι συνέπειες της συνεχιζόμενης υποχρηματοδότησης κάθε χρόνο οξύνονται και έχουν ήδη αρχίσει οι κρούσεις στους γονείς να βάζουν συνέχεια το χέρι στην τσέπη για τα σχολεία, που για τους περισσότερους δήμους -εδώ που τα λέμε- δεν είναι δα και η πρώτη τους προτεραιότητα, αν εξαιρέσει κανείς τους κομμουνιστές δημάρχους.

Δεν ξεχνάμε, επίσης, ότι στην αξιολόγησή σας για τα σχολεία υπάρχει και ένας δείκτης που μιλάει για την ικανότητα προσέλκυσης χορηγών και την αξιολογεί. Επειδή δεν αρκείστε μόνο στο φιλότιμο, με νόμο καταργήσατε φέτος τις σχολικές επιτροπές για δήμους που έχουν μέχρι εκατό σχολεία και αναθέσατε τα οικονομικά των σχολείων στους δήμους. Αντί, δηλαδή, να αυξήσετε την κρατική χρηματοδότηση για τα σχολεία, εσείς, στο όνομα της αυτονομίας, τα πασάρετε στους δήμους. Πρόκειται, βέβαια, για το αποτέλεσμα μιας σειράς νομοθετικών ρυθμίσεων όλων των κυβερνήσεων -για να μην αδικήσω και καμία, δηλαδή-, που διαχρονικά αποσκοπούσαν στο να φεύγει από την πολιτεία η ευθύνη χρηματοδότησης των σχολείων και να μεταφέρεται στους δήμους και από εκεί, βέβαια, στον λαό.

Αποκέντρωση, «Καποδίστριας», «Καλλικράτης», αυτόνομη σχολική μονάδα με την υπογραφή της Νέας Δημοκρατίας, του ΠΑΣΟΚ και του ΣΥΡΙΖΑ, είναι σταθμοί σε αυτή την πορεία, η οποία βεβαίως χαράσσεται με τις οδηγίες της Ευρωπαϊκής Ένωσης για ένα σχολείο που θα είναι φθηνό για το κράτος και θα δίνει, βέβαια, λειψή γνώση στους μαθητές και θα έχει εκπαιδευτικούς με ελαστικές σχέσεις εργασίας, χωρίς δικαιώματα και συνεχώς κάτω από έναν ασφυκτικό έλεγχο, ακριβό για τους γονείς σχολείο, που θα αγοράζουν πολύ ακριβά τη γνώση των παιδιών τους και βεβαίως, κερδοφόρο για το κεφάλαιο και με στόχο, επιπλέον, να μείνουν και σκυφτοί και φθηνοί οι αυριανοί εργαζόμενοι.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Με λίγα λόγια -και κλείνοντας-, το αστικό σχολείο τα ψωμιά του τα έχει φάει. Δεν μπορεί να δώσει απάντηση στις σύγχρονες διευρυνόμενες δυνατότητες για τη μόρφωση. Το νέο σχολείο των δεξιοτήτων δεν είναι παρά η απάντηση του παρελθόντος στο σήμερα και στο μέλλον. Γι’ αυτό και συνεχώς αναπαράγει νέα προβλήματα.

Το πραγματικά νέο σχολείο, κόντρα στο σημερινό σχολείο της απόγνωσης, δεν μπορεί παρά να είναι το σχολείο της κοινωνίας που θα έχει απαλλαγεί από τον βραχνά της εκμετάλλευσης. Το ΚΚΕ έχει ήδη καταθέσει ολοκληρωμένη πρόταση για αυτό το σχολείο των σύγχρονων αναγκών και των δυνατοτήτων της εποχής μας. Αυτό το σχολείο βεβαίως και την κοινωνία που το υποστηρίζει τα φέρνουν πιο κοντά οι λαϊκοί αγώνες από σήμερα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Δελή για τη συνέπεια στον χρόνο. Να καλέσω τη Βουλευτή της Νέας Δημοκρατίας, την κ. Θωμαΐδα Οικονόμου, να πάρει τον λόγο.

Ορίστε, κυρία Οικονόμου, έχετε τον λόγο.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, ο κρατικός προϋπολογισμός αποτελεί κάτι περισσότερο από μία παράθεση αριθμών και στατιστικών. Ο κρατικός προϋπολογισμός συνιστά ένα σχέδιο για το μέλλον της χώρας. Εκφράζει προτεραιότητες και στηρίζεται στην αξιοπιστία της κυβέρνησης που τον καταθέτει.

Αυτή η Κυβέρνηση του Κυριάκου Μητσοτάκη έχει επανειλημμένα αποδείξει ότι λέει αυτά που εννοεί και κάνει όσα υπόσχεται. Απόδειξη είναι και η καλή εκτέλεση του προϋπολογισμού του 2024, ο οποίος αποδείχθηκε πολύ ισολογισμένος, τόσο στο σκέλος των δαπανών όσο και στο σκέλος των εσόδων. Με αυτή, λοιπόν, την αξιοπιστία, με αυτή την αίσθηση ευθύνης απέναντι στον ελληνικό λαό και την αίσθηση της κοινωνικής ευαισθησίας, ιδιαίτερα απέναντι στους πλέον ευάλωτους, η Κυβέρνηση του Κυριάκου Μητσοτάκη φέρνει στη Βουλή τον κρατικό προϋπολογισμό για το 2025.

Θέλω να σταθώ ιδιαίτερα στο στοιχείο αυτό της αξιοπιστίας, γιατί νομίζω ότι εκεί συμπυκνώνεται η διαφορετική πολιτική αντίληψη που διακρίνει τη Νέα Δημοκρατία από τα υπόλοιπα κόμματα. Παίρνω μόνο δύο παραδείγματα, ξεκινώντας από τις προτάσεις του ΠΑΣΟΚ για την οικονομία, γιατί όλοι μας, τελικά, κρινόμαστε από τους πολίτες όχι μόνο από τις προθέσεις μας αλλά κυρίως από την αξιοπιστία των πολιτικών που εισηγούμαστε.

Το ΠΑΣΟΚ, λοιπόν, προτείνει για την αντιμετώπιση της ακρίβειας την ελαχιστοποίηση του ΦΠΑ στα τρόφιμα, ακόμα και τον μηδενισμό του για αγαθά όπως το λάδι. Είναι μια πρόταση η οποία κατατέθηκε πριν από λίγους μήνες από το ΠΑΣΟΚ. Σίγουρα ακούγεται ευχάριστη, τουλάχιστον σε όσους δεν γνωρίζουν πόσο εξωπραγματική είναι. Θα έλεγα ότι θυμίζει τις προτάσεις του τότε ΣΥΡΙΖΑ κατά την πρώτη εποχή των μνημονίων, όταν ζητούσε την περίοδο του 2010–2014, μέσα και έξω από τη Βουλή, την πλήρη κατάργηση του ΕΝΦΙΑ, απλά για να έρθει ο ίδιος το 2015 με έναν νόμο και ένα άρθρο να το μονιμοποιήσει.

Εμείς αρνούμαστε τον λαϊκισμό και τις ανεύθυνες υποσχέσεις, εξαγγέλλοντας μηδενισμό φόρων, όπως ο ΦΠΑ, αλλά και άλλες ανέφικτες παροχές, γιατί αυτό που ξεχνά να μας πουν τα κόμματα της Αντιπολίτευσης είναι πώς θα επιτύχουν αυτές τις εξαγγελίες. Θα παραβιάσουν το ευρωπαϊκό πλαφόν δαπανών που συμφώνησαν όλα τα κράτη-μέλη ή μήπως θα βρουν τα επιπλέον χρήματα από την αύξηση του ΕΝΦΙΑ, όπως προτείνει η Νέα Αριστερά;

Η απάντηση της Νέας Δημοκρατίας στα ερωτήματα αυτά είναι ξεκάθαρα «όχι». Καμία αύξηση φορολογικών συντελεστών, καμία επιβολή νέου φόρου. Δουλεύοντας συστηματικά, το οικονομικό επιτελείο της Κυβέρνησης συγκεντρώνει τα αναγκαία έσοδα μέσα από την καταπολέμηση της φοροδιαφυγής και την ενίσχυση της αναπτυξιακής πορείας της χώρας μας. Γιατί μόνο μέσα από την ανάπτυξη έχουμε καταφέρει μέχρι τώρα να δημιουργήσουμε πεντακόσιες χιλιάδες νέες θέσεις εργασίας για μισθωτούς και να έχουμε σημαντική αύξηση του τζίρου των επιχειρήσεων, πρόσθετες δηλαδή οικονομικές δραστηριότητες, οι οποίες φυσικά φέρνουν και πρόσθετα έσοδα στον δημόσιο τομέα, ασφαλιστικά και φορολογικά.

Αυτή είναι η καθαρή απάντηση της Νέας Δημοκρατίας στις δημαγωγικές υποσχέσεις της Αντιπολίτευσης. Αυτή είναι η στάση ευθύνης, η οποία έχει επαναφέρει την πατρίδα μας σε τροχιά ανάκαμψης την τελευταία πενταετία και εγγυάται καλύτερες αναπτυξιακές προοπτικές για τα επόμενα χρόνια σε όλες τις Ελληνίδες και σε όλους τους Έλληνες.

Κυρίες και κύριοι συνάδελφοι, η πρόοδος που έχει επιτευχθεί τα τελευταία χρόνια, χωρίς να γίνονται θαύματα και χωρίς να έχουν βέβαια λυθεί όλα τα προβλήματα των πολιτών, θα γίνει ακόμα περισσότερο ορατή το 2025, όπως τόνισε και ο Υπουργός Οικονομικών, ο Κωστής Χατζηδάκης. Ο κρατικός προϋπολογισμός για το 2025 έχει έντονα κοινωνικό χαρακτήρα που συμπυκνώνεται στο δίπτυχο: δώδεκα μειώσεις φόρων και δώδεκα αυξήσεις εισοδημάτων που αφορούν τη μεγάλη πλειονότητα των συμπολιτών μας.

Ενδεικτικά, αναφέρω μερικές από τις μειώσεις αυτές, όπως την πλήρη κατάργηση του τέλους επιτηδεύματος για τους ελεύθερους επαγγελματίες, τη μονιμοποίηση της επιστροφής του ειδικού φόρου κατανάλωσης στο αγροτικό πετρέλαιο, τη μείωση του ΕΝΦΙΑ κατά 20% για κατοικίες που ασφαλίζονται για φυσικές καταστροφές, την αυτοτελή φορολόγηση των εφημεριών των γιατρών του ΕΣΥ και τη μείωση φόρων χαρτοσήμου σε πλήθος συναλλαγών.

Παράλληλα, ενισχύουμε με δώδεκα μέτρα τα εισοδήματα μεγάλων κοινωνικών ομάδων. Τελείως ενδεικτικά, αναφέρω μεταξύ άλλων την αύξηση του κατώτατου μισθού από την 1η Απριλίου του 2025, οριζόντια αύξηση μισθών στο Δημόσιο, ώστε ο εισαγωγικός να μην υπολείπεται του κατώτατου μισθού, αύξηση των συντάξεων κατά 2,4% από 1-1-2025, τη χορήγηση επιπλέον κινήτρου προσέλκυσης γιατρών σε άγονες περιοχές και την αύξηση του φοιτητικού στεγαστικού επιδόματος για τα περιφερειακά πανεπιστήμια.

Πρόκειται για μέτρα όχι μόνο δημοσιονομικά, αλλά καθαρά κοινωνικά, καθώς αγγίζουν και απομονωμένες περιοχές της πατρίδας μας, όπως η Ευρυτανία, την οποία έχω την τιμή να εκπροσωπώ.

Όπως γνωρίζετε, κύριοι Υπουργοί, η Ευρυτανία είναι μια ορεινή περιφέρεια που αντιμετωπίζει μεγάλες προκλήσεις, αλλά ταυτόχρονα έχει και μεγάλες αναπτυξιακές προοπτικές, προοπτικές στις οποίες έρχεται η Κυβέρνηση της Νέας Δημοκρατίας να ενισχύσει μέσα στο 2025 με ένα συγκροτημένο τοπικό σχέδιο ανάπτυξής της. Είναι μια πολιτική πρωτοβουλία μεγάλης σημασίας, που θα χρηματοδοτηθεί και από τον προϋπολογισμό του 2025, ένα ολοκληρωμένο αναπτυξιακό σχέδιο που θα περιλαμβάνει τόσο κοινωνικά όσο και επενδυτικά μέτρα για το σύνολο του νομού.

Ενδεικτικά, αναφέρω: Πρώτον, την ενεργοποίηση του Ειδικού Αναπτυξιακού Προγράμματος για τα Άγραφα, δεύτερον, την κατασκευή του οδικού άξονα Λαμία-Καρπενήσι, τρίτον, το Πρόγραμμα Δημογραφικής Πολιτικής για Απομονωμένες Περιοχές, τέταρτον, τη δημιουργία νέων υποδομών, όπως το ελικοδρόμιο στα Άγραφα και το υδατοδρόμιο στη λίμνη των Κρεμαστών και τον εκσυγχρονισμό του χιονοδρομικού κέντρου Καρπενησίου.

Κύριοι συνάδελφοι, τελειώνοντας, θέλω να πω ότι αυτές είναι οι αναπτυξιακές στοχεύσεις του συζητούμενου προϋπολογισμού όχι μόνο για την ορεινή, αλλά και για ολόκληρη την Ελλάδα, χωρίς γεωγραφικές ή άλλες εξαιρέσεις, με μόνο στόχο να μην αφήσουμε κανέναν πολίτη πίσω.

Προχωρούμε, λοιπόν, όλοι μαζί σε μια καινούργια εποχή για την πατρίδα μας, στηρίζοντας την Κυβέρνηση και υπερψηφίζοντας το οικονομικό σχέδιο για το μέλλον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Οικονόμου.

Θα καλέσω στο Βήμα τον Βουλευτή της Νέας Δημοκρατίας, τον κ. Δημήτριο Κούβελα.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, ο κρατικός προϋπολογισμός για το 2025 αποδεικνύει τη σοβαρότητα και τη σταθερότητα με την οποία η Κυβέρνηση Μητσοτάκη στοχεύει στην ενίσχυση της εθνικής μας οικονομίας και στην ευημερία των πολιτών. Παρά τις δύσκολες και αβέβαιες συνθήκες που εξακολουθούν να υπάρχουν παγκοσμίως, η Ελλάδα σήμερα βρίσκεται σε τροχιά ανάπτυξης.

Θα φανταζόμασταν, αλήθεια, ότι θα αποτελούσε αντικείμενο συζήτησης στους διεθνείς επενδυτικούς κύκλους, εάν η κρίση στη Γαλλία και η κατάρρευση της Κυβέρνησης στη Γερμανία θα επηρεάσει αρνητικά τη σταθερή ελληνική οικονομία, όταν πριν από δέκα-δώδεκα χρόνια, η κουβέντα ήταν ακριβώς αντίστροφη και όλοι αναρωτιόντουσαν αν η κρίση στην Ελλάδα θα επηρεάσει Γερμανία και Γαλλία;

Αυτό το ιστορικό παράδοξο, κυρίες και κύριοι συνάδελφοι, είναι αποτέλεσμα σκληρής δουλειάς από το οικονομικό επιτελείο της Κυβέρνησης της Νέας Δημοκρατίας και συνολικά, της πολιτικής σταθερότητας και εμπιστοσύνης που εμπνέει η χώρα μας υπό την ηγεσία του Κυριάκου Μητσοτάκη.

Προφανώς, η μάχη της καθημερινότητας παραμένει το κυρίαρχο ζητούμενο. Όμως, αξιοποιούμε τις θετικές επιδόσεις της οικονομίας και αποδίδουμε στην κοινωνία απευθείας το μερίδιο που της αναλογεί. Η χώρα μας βάζει τάξη στα δημόσια οικονομικά της, με πρωτογενές πλεόνασμα το 2025 που θα είναι το τέταρτο υψηλότερο στην Ευρωπαϊκή Ένωση, περιμένοντας πάντοτε να δει ακόμη υψηλότερους ρυθμούς ανάπτυξης. Η ανεργία έχει μειωθεί σε μονοψήφιο νούμερο, στο χαμηλότερο επίπεδο των τελευταίων δεκαπέντε ετών. Ο κατώτατος μισθός αυξάνεται σταθερά, με προγραμματισμένες αυξήσεις και στους μισθούς των δημοσίων υπαλλήλων και στις συντάξεις, υλοποιώντας τη δέσμευσή μας και κλείνοντας οριστικά μια πολύ δύσκολη περίοδο για τη χώρα.

Δίνουμε ιδιαίτερη έμφαση σε δύο τομείς-κλειδιά της πολιτικής μας, υγεία και παιδεία. Για το 2025, οι δαπάνες για την υγεία θα αυξηθούν κατά 75% σε σχέση με το 2019. Οι δαπάνες για τα νοσοκομεία θα ενισχυθούν κατά 120%, με την αξιοποίηση πόρων από τον περιορισμό της φοροδιαφυγής. Είναι πολλές οι διαρθρωτικές μεταρρυθμίσεις στην υγεία, όπως ο προσωπικός γιατρός, τα απογευματινά χειρουργεία, η μεταρρύθμιση στην ψυχική υγεία, καθώς και όλες οι ενέργειες για την ενίσχυση του ΕΣΥ, με σκοπό την πραγματική αναβάθμιση του κράτους πρόνοιας και τη διασφάλιση υψηλού επιπέδου υγειονομικής περίθαλψης για όλους τους πολίτες.

Στο Υπουργείο Παιδείας, ο τακτικός προϋπολογισμός του αυξάνεται κατά 141 εκατομμύρια ευρώ σε σχέση με φέτος, με έμφαση στο δημόσιο πανεπιστήμιο. Επιπλέον, η φορολογική πολιτική της Κυβέρνησης συνεχώς αποδίδει. Η διασύνδεση των POS με τις ταμειακές μηχανές και η αύξηση των ηλεκτρονικών συναλλαγών έφεραν επιπλέον έσοδα, ύψους 1,8 δισεκατομμυρίων ευρώ. Αυτά τα έσοδα δεν αποκρύβονται πλέον, αλλά αντίθετα, διατίθενται για τη στήριξη των πολιτών, με τη μείωση των ασφαλιστικών εισφορών, την κατάργηση του τέλους επιτηδεύματος για τους ελεύθερους επαγγελματίες, τη μείωση του ΕΝΦΙΑ, ανάμεσα σε άλλα μέτρα.

Ο τομέας της εθνικής άμυνας έχει δει, επίσης, δραστική αύξηση των δαπανών κατά 74% από το 2019, καθώς η Κυβέρνηση έχει σε πρώτη και σταθερή προτεραιότητα τη θωράκιση της πατρίδας μας σε μια περίοδο γεωπολιτικών εντάσεων και πολέμων σε εξέλιξη. Οι συνολικές δαπάνες για την άμυνα προβλέπεται να φτάσουν τα 6,1 δισεκατομμύρια ευρώ, ενώ μέσα στο 2025 παραλαμβάνουμε επιπλέον φρεγάτες Belharra.

Επειδή πολλή κουβέντα γίνεται για τον πατριωτισμό της Κυβέρνησης, θα τονίσω πως δαπανούμε παραπάνω από το 3% του ΑΕΠ μας στην άμυνα και συνεχίζουμε να ενισχύουμε αποφασιστικά την εθνική μας κυριαρχία και την εδαφική μας ακεραιότητα.

Αυτός είναι πατριωτισμός, που αποδεικνύεται με πράξεις και όχι με τσιτάτα, κυρίες και κύριοι συνάδελφοι!

Εμείς επιλέγουμε τα αυξημένα έσοδα από την καταπολέμηση της φοροδιαφυγής να τα επενδύουμε στις πραγματικές ανάγκες της κοινωνίας, στην παιδεία, στην υγεία, στις δημόσιες επενδύσεις, στις νέες θέσεις εργασίας, στη μάχη για το εθνικό ζήτημα του δημογραφικού, με τη στήριξη της οικογένειας και τη διευκόλυνση των νέων ζευγαριών να βρουν φθηνότερη στέγη.

Επιλέγουμε να επενδύσουμε στην καινοτομία, στις νέες τεχνολογίες, στην αξιοποίηση της νέας επανάστασης της τεχνητής νοημοσύνης. Ολοκληρώνουμε το μεγάλο εθνικό έργο, το Κτηματολόγιο.

Επιπλέον, από τα οφέλη της οικονομίας στηρίζουμε τους πιο ευάλωτους συμπολίτες μας, όπως τους χαμηλοσυνταξιούχους την περίοδο των Χριστουγέννων, με την έκτακτη ενίσχυση, γιατί αυτό είναι το δικό μας μίγμα οικονομικής και κοινωνικής πολιτικής.

Κυρίες και κύριοι Βουλευτές της Αντιπολίτευσης, ο ελληνικός λαός θέλει σχέδιο, θέλει αποτέλεσμα και αυτό ακριβώς προσφέρει η Κυβέρνηση της Νέας Δημοκρατίας. Σας βεβαιώνω ότι οι πολίτες δεν συγκινούνται με τους επικοινωνιακούς χαρταετούς σας, που μόνο δημοσιονομικό ρίσκο μπορούν να επιφέρουν.

Κανείς δεν πρέπει να στέκεται απέναντι σε αυτή τη σοβαρή και κοινωνικά υπεύθυνη στάση της Κυβέρνησης και προσπάθεια που κάνουμε να πείσουμε τον ελληνικό λαό ότι υπάρχει επόμενη μέρα πιο αισιόδοξη, πιο ελπιδοφόρα.

Αλήθεια, κυρίες και κύριοι συνάδελφοι της Αντιπολίτευσης, γιατί καταψηφίζετε έναν κρατικό προϋπολογισμό πρώτη φορά ισοσκελισμένο, με πολλαπλάσια ανάπτυξη, από τον μέσο όρο της Ευρωζώνης υψηλότερη, με την ταχύτερη μείωση του δημοσίου χρέους στην Ευρωπαϊκή Ένωση, με αυξημένα έσοδα χωρίς επιβολή νέων φόρων, με αυξημένες επενδύσεις και εξαγωγές, με δώδεκα νέες μειώσεις φόρων; Γιατί; Όλα όσα έχω αναφέρει ακροθιγώς δεν είναι μόνο υποσχέσεις που έχουμε τηρήσει, αλλά είναι αποδεδειγμένη πρόοδος της οικονομίας που επιβεβαιώνεται από όλους τους δείκτες παγκοσμίως. Το είπαμε. Το κάναμε. Αυτό συνεχίζει να είναι οδηγός και στοίχημά μας. Τελευταία απόδειξη είναι το μετρό της Θεσσαλονίκης μας. Εκεί πετύχαμε απολύτως τον διπλό στόχο που είχαμε θέσει εξαρχής, δηλαδή και αρχαία και μετρό. Εμείς αποδεικνύουμε διαρκώς πως είμαστε με τα μεγάλα έργα, ενώ εσείς είσαστε με τα μεγάλα λόγια.

Κυρίες και κύριοι συνάδελφοι, ο προϋπολογισμός που συζητάμε συνδυάζει τη δημοσιονομική σοβαρότητα με την οικονομική ανάπτυξη. Απαντά σε εθνικές και κοινωνικές προτεραιότητες. Επουλώνει τις πληγές της κρίσης και επιτρέπει στην πατρίδα μας να ατενίζει το μέλλον με αισιοδοξία και αυτοπεποίθηση. Σας καλώ να υπερψηφίσετε τον προϋπολογισμό του 2025 για να συνεχίσουμε μαζί την πορεία προς την πρόοδο, την ανάπτυξη και την κοινωνική δικαιοσύνη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κούβελα.

Καλώ τώρα στο Βήμα τον Βουλευτή της Νέας Δημοκρατίας κ. Μάνο Κόνσολα.

**ΕΜΜΑΝΟΥΗΛ (ΜΑΝΟΣ) ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, νομίζω ότι η πολιτική ηγεσία του Υπουργείου, αλλά και οι εισηγητές μας αποσαφήνισαν πλήρως τα νούμερα, τις επιδιώξεις, τους στόχους και τη φιλοσοφία αυτού του προϋπολογισμού. Ο προϋπολογισμός που κατατέθηκε από την Κυβέρνηση επιβεβαιώνει ότι η χώρα πλέον έχει αφήσει πίσω της όσα επώδυνα και οδυνηρά βίωσαν οι πολίτες κατά το πρόσφατο παρελθόν. Η πρόσφατη και νέα αναβάθμιση της ελληνικής οικονομίας, αλλά και το γεγονός ότι η Ελλάδα ήταν ανάμεσα στις οκτώ ευρωπαϊκές χώρες που ο προϋπολογισμός της εγκρίθηκε χωρίς καμία παρατήρηση, συντείνει σε αυτό το συμπέρασμα. Και νομίζω ότι είναι και κοινή διαπίστωση των πολιτών.

Άλλωστε οι οικονομικοί δείκτες και όλα τα στοιχεία που συνδέονται με τη δημοσιονομική διαχείριση είναι αποκαλυπτικά και δεν επιδέχονται αμφισβήτηση. Όπως δεν επιδέχεται αμφισβήτηση και ένα αυταπόδεικτο γεγονός, ότι η Νέα Δημοκρατία αποτελεί τη μοναδική αξιόπιστη και ρεαλιστική πρόταση της διακυβέρνησης της χώρας. Εγγυάται ασφάλεια. Εγγυάται σταθερότητα. Εγγυάται ανάπτυξη. Ένα μεταβαλλόμενο και ασταθές διεθνές περιβάλλον είναι δεδομένο. Και, όμως, η Ελλάδα είναι εδώ και στέλνει το μήνυμα στη διεθνή κοινότητα, στην Ευρώπη, παντού. Εδώ και πέντε χρόνια εφαρμόζεται ένα εντελώς διαφορετικό μείγμα οικονομικής πολιτικής που στηρίζεται στη μείωση των φόρων. Και δεν νομίζω να μπορεί να αμφισβητήσει κανείς ότι μειώθηκαν πάνω από εξήντα φόροι.

Ο κ. Βεσυρόπουλος που ήταν στο παρελθόν, η νέα ηγεσία τώρα έχει κάνει μια σοβαρή δουλειά, με την καθοδήγηση του Πρωθυπουργού. Οι φόροι που έχουν μειωθεί είναι αντιληπτοί και από τον τελευταίο πολίτη στην τελευταία περιοχή της περιφέρειας. Όλοι θυμόμαστε ότι ο εισαγωγικός φορολογικός συντελεστής για τα χαμηλά εισοδήματα ήταν 22% και τώρα είναι 9%. Αμφισβητείται αυτό το ποσοστό από κάποιον από τους συναδέλφους της Αίθουσας; Όλοι αναγνωρίζουν ότι έχουν μειωθεί οι ασφαλιστικές εισφορές, ενισχύοντας το εισόδημα των εργαζομένων. Μειώθηκε δύο φορές ο ΕΝΦΙΑ. Αυξήθηκε το αφορολόγητο για τις οικογένειες με παιδιά. Για πρώτη φορά άρχισαν να γίνονται αυξήσεις στις συντάξεις. Και ο κατώτερος μισθός που το 2019 ήταν 650 ευρώ, τώρα είναι 830 ευρώ. Ποιος το αμφισβητεί αυτό;

Η ελληνική οικονομία, κυρίες και κύριοι συνάδελφοι, καταγράφει ρυθμούς ανάπτυξης και υπερδιπλάσιο επίπεδο από τον μέσο όρο των χωρών της Ευρωζώνης. Δεν το λέμε εμείς. Δεν το λέει ο Κυριάκος Μητσοτάκης. Δεν το λέει η Κυβέρνησή του. Το λένε οι διεθνείς παράγοντες της οικονομίας, η Ευρωπαϊκή Τράπεζα Επενδύσεων, αλλά και όλοι οι άλλοι κοινωνικοί εταίροι που έχουν αντιληφθεί την οικονομική πολιτική της Κυβέρνησης.

Οι δαπάνες για τη δημόσια υγεία, σε σχέση με το 2019, έχουν αυξηθεί κατά 74%. Κανείς δεν υποστηρίζει ότι η κατάσταση στη δημόσια υγεία είναι ιδεατή. Γίνονται, όμως, σημαντικά βήματα και θα συνεχίσουν να γίνονται. Και παράλληλα διατίθενται πρόσθετοι πόροι. Θεσπίστηκαν κίνητρα στους γιατρούς που θα υπηρετήσουν στις νησιωτικές και ορεινές περιοχές. Τουλάχιστον οι συνάδελφοι που είναι εδώ από νησιωτικές και ορεινές περιοχές αντιλαμβάνονται τη χρηστικότητα αυτής της θεσμικής οχύρωσης που το Υπουργείο Υγείας πρότεινε. Και στην Επιτροπή Περιφερειών, αλλά και σε άλλες επιτροπές το συζητήσαμε. Και θα δούμε φυσικά την αποδοτικότητά τους, θα τις αξιολογήσουμε και, αν χρειαστεί, θα πρέπει να επικαιροποιηθούν και να ενισχυθούν.

Κυρίες και κύριοι Βουλευτές, η χώρα προετοιμάζεται για να αξιοποιήσει παραγωγικά και αποδοτικά την τεχνητή νοημοσύνη. Στην Επιτροπή Περιφερειών, της οποίας έχω την τιμή να προεδρεύω, συζητήσαμε τα ζητήματα που αφορούν στην τεχνητή νοημοσύνη, τους κινδύνους, αλλά και τις προκλήσεις, με την παρουσία της ηγεσίας του Υπουργείου Ψηφιακής Πολιτικής και την παρουσία επιστημόνων ειδικευμένων σε αυτό το πολύ σημαντικό ζήτημα, που αφορά στο μέλλον της χώρας, αλλά και της παγκόσμιας κοινωνίας της γνώσης. Ενεργοποιείται μια δυναμική που αφορά την πρόταση για τη δημιουργία εργοστασίου τεχνητής νοημοσύνης στην Ελλάδα που θα στοχεύει στην ανάπτυξη και την αξιοποίηση μοντέλων εφαρμογής της τεχνητής νοημοσύνης σε διάφορους τομείς.

Υπάρχει μια κυβέρνηση που συλλαμβάνει τα μηνύματα των καιρών. Και το παραπάνω είναι ένα μήνυμα των καιρών και το αξιοποιεί απόλυτα. Λειτουργεί συγκροτημένα και με την εθνική στρατηγική ιδιαίτερα, αλλά και σε άλλες πολιτικές παρεμβάσεις, όπως είναι η αμυντική πολιτική. Βλέπουμε όλοι μας γύρω τι συμβαίνει. Βλέπουμε την αστάθεια, τις ασύμμετρες απειλές που αναπτύσσονται, τις γεωπολιτικές ανακατατάξεις στη Μέση Ανατολή, στον Εύξεινο Πόντο. Η χώρα έχει ενισχύσει την αποτρεπτική της ισχύ με νέα και σύγχρονα οπλικά και αμυντικά συστήματα και νομίζω ότι η σταθερότητα είναι σημαντικός παράγοντας ευημερίας και ανάπτυξης.

Από εκεί και πέρα, κυρίες και κύριοι συνάδελφοι, πρέπει να πούμε ότι ο προϋπολογισμός του 2025 ενισχύει πέρα για πέρα την αίσθηση ότι η Ελλάδα κινείται στον δρόμο της σταθερότητας και της ανάπτυξης. Πρέπει να επισημάνουμε ότι το δημόσιο χρέος συνεχίζει να απομειώνεται. Η ανεργία για πρώτη φορά το 2025 θα πέσει κάτω από το 10%, και συγκεκριμένα στο 9,7%. Δεν είναι σημαντικός δείκτης ευημερίας και ανάπτυξης αυτός ο δείκτης που αφορά την ανεργία; Η ελληνική οικονομία θα διατηρήσει υψηλό και βιώσιμο ρυθμό ανάπτυξης 2,3% ψηλότερο για μία ακόμα χρονιά από τον μέσο όρο των χωρών της Ευρωζώνης. Πρόκειται για αξιοζήλευτα επιτεύγματα και ποσοστά. Αναφέρονται και από ξένους ηγέτες και από ξένους παράγοντες.

Προβλέπεται αύξηση των επενδύσεων σε ποσοστό 8,4%. Σε καθαρά δημοσιονομικό επίπεδο τα δημόσια έσοδα αυξάνονται και ο στόχος του πρωτογενούς πλεονάσματος επιτυγχάνεται. Και επιτυγχάνεται όχι με την εύκολη λύση της επιβολής των φόρων. Μίλησα πριν για τη διαχρονική αντίληψη του Υπουργείου Οικονομικών για τους φόρους, κάτι το οποίο είναι αντιληπτό από τον κάθε πολίτη. Επιτυγχάνεται με την αύξηση των εισοδημάτων, με την ενίσχυση της αναπτυξιακής διαδικασίας και όχι επαναλαμβάνω με την εύκολη λύση της επιβολής των φόρων. Τα μέτρα περιορισμού της φοροδιαφυγής, όπως η αύξηση του όγκου των ηλεκτρονικών συναλλαγών με τη σύνδεση των POS με τις ταμειακές μηχανές, αλλά και με την ενεργοποίηση της πλατφόρμας myDATA, είναι στοιχεία που δίνουν μια ώθηση στην οικονομία και αυξάνεται έτσι το εισόδημα, αλλά και η αναπτυξιακή διαδικασία.

Σηματοδοτεί, επίσης, πολλά για τον προσανατολισμό και τις προτεραιότητες για την επιλογή αυτής της Κυβέρνησης το γεγονός ότι η υπεραπόδοση των δημοσίων εσόδων επιστρέφει στην ίδια την κοινωνία. Και επιστρέφει μέσα από δύο κατευθύνσεις, πρώτον με τη μείωση των φόρων και, δεύτερον, με την οικονομική ενίσχυση των οικονομικά αδύνατων συνανθρώπων μας.

Στην επιλογή της τοποθέτησης της Κυβέρνησης για τη μείωση των φόρων, δεν μπορούμε να μην αναφέρουμε στον επίλογο αυτής της τοποθέτησής μου, κύριε Πρόεδρε, ότι είναι τόσο μεγάλο το Πρόγραμμα των Δημοσίων Επενδύσεων για το 2025 που θα φτάσει τα 14,1 δισεκατομμύρια ευρώ. Είναι τεράστιο το μέγεθος. Είναι πολύ σημαντικό να αξιοποιηθούν αυτοί οι πόροι, αλλά και να υπάρξει μόχλευση και άλλων κεφαλαίων για να πετύχει ο στόχος της ισόρροπης και πολυκεντρικής περιφερειακής ανάπτυξης.

Η αξιοποίηση των πόρων του Προγράμματος Δημοσίων Επενδύσεων επικεντρώνεται σε τομείς, όπως το περιβάλλον, οι μεταφορές, η ανταγωνιστικότητα, η ανάπτυξη του ανθρώπινου δυναμικού, η κοινωνική συνοχή, η ενέργεια, ο ψηφιακός μετασχηματισμός, η αυτοδιοίκηση, αλλά και η αντιμετώπιση των επιπτώσεων των φυσικών καταστροφών. Είναι πολύ σημαντικό ότι μέσα από το Αναπτυξιακό Πρόγραμμα Δημοσίων Επενδύσεων που ενισχύεται και με πόρους του Ταμείου Ανάκαμψης χρηματοδοτούνται έργα και δράσεις, όπως είναι η βελτίωση του οδικού δικτύου της χώρας και οι παρεμβάσεις σε οδικά δίκτυα, τοπικά και υπερτοπικά, η αναβάθμιση και η λειτουργία ενεργειακά αποδοτικότερων τουριστικών λιμένων, η διαφοροποίηση του τουριστικού προϊόντος και η υλοποίηση προγραμμάτων κατάρτισης σε κλάδους αιχμής.

Κυρίες και κύριοι συνάδελφοι, θα μπορούσε κανείς να πει «Τα λύσατε όλα τα ζητήματα;». Πιθανώς υπάρχουν και καθυστερήσεις, υπάρχουν και προβλήματα. Κανείς δεν μπορεί, όμως, να αμφισβητήσει την επιμονή αυτής της Κυβέρνησης. Η αναπτυξιακή πορεία, η αξιοποίηση του καθενός από τα χρηματοδοτικά εργαλεία που έρχονται στη χώρα και εισρέουν είναι προς όφελος των πολιτών, για την κοινωνική ειρήνη, την ευημερία και την ανάπτυξη της ελληνικής οικονομίας.

Γι’ αυτό σας καλούμε να ψηφίσετε τον προϋπολογισμό του 2025, ο οποίος είναι ένα ορόσημο για το μέλλον των Ελλήνων και των Ελληνίδων και κυρίως, της μελλοντικής γενιάς.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κόνσολα.

Καλείται στο Βήμα ο Βουλευτής της Νέας Δημοκρατίας κ. Αθανάσιος Σταυρόπουλος. Στη συνέχεια, θα ολοκληρώσουμε για απόψε με τη Βουλευτή της Νέας Δημοκρατίας κ. Δόμνα-Μαρία Μιχαηλίδου.

Κύριε Σταυρόπουλε, έχετε τον λόγο.

**ΑΘΑΝΑΣΙΟΣ ΣΤΑΥΡΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα συζητούμε έναν προϋπολογισμό που αντανακλά το όραμα της Κυβέρνησής μας για μια Ελλάδα ισχυρή, ανθεκτική και δίκαιη. Ο προϋπολογισμός του 2025 δεν είναι απλώς ένα τεχνοκρατικό εργαλείο, είναι η απόδειξη μιας συνεπούς, υπεύθυνης και τολμηρής πολιτικής που ανταποκρίνεται στις προκλήσεις του σήμερα και δημιουργεί ευκαιρίες για το αύριο.

Πρωταρχικός μας στόχος παραμένει η ισορροπία ανάμεσα στη δημοσιονομική υπευθυνότητα και τη δυναμική ανάπτυξη. Η Ελλάδα πέτυχε το τέταρτο υψηλότερο πρωτογενές πλεόνασμα στην Ευρωπαϊκή Ένωση, υπερβαίνοντας τον στόχο του 2,5%. Αυτό δεν είναι τυχαίο αποτέλεσμα, αλλά προϊόν σκληρής δουλειάς, μεθοδικότητας και σωστής διαχείρισης των δημοσίων οικονομικών. Η ανάκτηση της επενδυτικής βαθμίδας μετά από πολλά χρόνια, αποτελεί σημείο σταθμό, μειώνει το κόστος δανεισμού, ενισχύει την εμπιστοσύνη των αγορών και θέτει τη βάση για μια οικονομία σταθερή, εξωστρεφή και ανταγωνιστική.

Οι αποκρατικοποιήσεις, οι επενδύσεις και οι εξαγωγές έχουν ήδη αναδείξει τη χώρα μας σε ελκυστικό προορισμό επιχειρηματικής δραστηριότητας. Το 2025 αναμένεται να είναι μια χρονιά δυναμικής ανάπτυξης, με επιπλέον αύξηση των επενδύσεων και της ανταγωνιστικότητας της ελληνικής οικονομίας. Η επίδοση αυτή δεν αποτυπώνεται μόνο σε αριθμούς, αλλά στη βελτίωση της καθημερινότητας των πολιτών μας.

Η ανεργία έχει ήδη μειωθεί στα προ κρίσης επίπεδα. Η δημιουργία πεντακοσίων χιλιάδων νέων θέσεων εργασίας, δεν είναι απλώς μια στατιστική επιτυχία, αλλά ένα βήμα προς τη μείωση της κοινωνικής ανισότητας και την ενίσχυση των νέων μας. Επιπλέον, η συνεχής μείωση της ανεργίας μάς δίνει την ευκαιρία να προσανατολιστούμε σε μια αγορά εργασίας με υψηλότερες αμοιβές και καλύτερες συνθήκες.

Ένα από τα σημαντικότερα επιτεύγματά μας είναι η αύξηση των εισοδημάτων. Ο μέσος μισθός αυξήθηκε κατά 25% από το 2019, ενώ οι μισθολογικές απολαβές συνεχίζουν να βελτιώνονται με ρυθμούς που ξεπερνούν τον πληθωρισμό. Η οικονομική ανάπτυξη αντανακλάται στις τσέπες των πολιτών, ενισχύοντας την αγοραστική τους δύναμη και αναβαθμίζοντας το βιοτικό τους επίπεδο.

Στην καρδιά της πολιτικής μας βρίσκεται η κοινωνική συνοχή. Η κοινωνική μας πολιτική, προσανατολισμένη στον άνθρωπο και τις ανάγκες του, επιτυγχάνει απτά αποτελέσματα. Ενισχύουμε το Εθνικό Σύστημα Υγείας με αυξημένες δαπάνες κατά 74% σε σχέση με το 2019, εξασφαλίζοντας ποιοτικές υπηρεσίες για όλους τους πολίτες. Ειδική μέριμνα λαμβάνουμε για τους ηλικιωμένους μας. Αυξάνουμε τις συντάξεις και αναπροσαρμόζουμε την εισφορά αλληλεγγύης συνταξιούχων, διασφαλίζοντας δίκαιη στήριξη για τα άτομα της τρίτης ηλικίας.

Ιδιαίτερα κρίσιμες είναι οι δαπάνες για την άμυνα της χώρας μας που έχουν αυξηθεί κατά 73%, διασφαλίζοντας την εθνική ασφάλεια και την ετοιμότητά μας να αντιμετωπίσουμε τις γεωπολιτικές προκλήσεις της εποχής. Η ασφάλεια της πατρίδας μας είναι αδιαπραγμάτευτη. Ο προϋπολογισμός του 2025 προβλέπει τις αναγκαίες επενδύσεις για τη θωράκιση της χώρας.

Στοχεύουμε, επίσης, στην ενίσχυση της επιχειρηματικότητας. Η μείωση των ασφαλιστικών εισφορών και η πλήρης κατάργηση του τέλους επιτηδεύματος από το 2025, μετά τη μείωση κατά 50% το 2024, ενισχύουν τις μικρομεσαίες επιχειρήσεις και τους ελεύθερους επαγγελματίες που αποτελούν τη ραχοκοκαλιά της ελληνικής οικονομίας.

Στον τομέα της παιδείας επενδύουμε στο μέλλον της χώρας. Οι αυξημένες δαπάνες για την εκπαίδευση στοχεύουν στη βελτίωση των σχολικών υποδομών, την κατάρτιση των εκπαιδευτικών και την εισαγωγή σύγχρονων τεχνολογιών στις τάξεις. Παράλληλα, τα πανεπιστήμιά μας αναβαθμίζονται, προετοιμάζοντας τους νέους μας για την αγορά εργασίας.

Η στήριξη των γιατρών του ΕΣΥ είναι, επίσης, κεντρικός άξονας της πολιτικής μας. Από 1-1-2024 αυξήσαμε τις αποζημιώσεις για τις εφημερίες κατά 20% και εισάγουμε κίνητρα προσέλκυσης και παραμονής σε απομακρυσμένες περιοχές. Αυτές οι δράσεις αποδεικνύουν την αναγνώριση και τον σεβασμό μας προς εκείνους που δίνουν καθημερινά μάχη για την υγεία των πολιτών.

Ο προϋπολογισμός του 2025 είναι ένας προϋπολογισμός ανάπτυξης και κοινωνικής ευθύνης. Απαντά στις προκλήσεις του σήμερα και χτίζει τις βάσεις για ένα καλύτερο αύριο. Στηρίζουμε την οικογένεια, την μητέρα, τους νέους, τους συνταξιούχους και όλους όσοι βρίσκονται σε ανάγκη. Το όραμά μας είναι ξεκάθαρο: μια Ελλάδα ανθεκτική, παραγωγική και δίκαιη, μια Ελλάδα που επενδύει στον πολίτη, ενισχύει την κοινωνική συνοχή και δημιουργεί ίσες ευκαιρίες για όλους.

Σας καλώ να στηρίξετε αυτόν τον προϋπολογισμό, να στηρίξετε την πορεία προόδου, σταθερότητας, που κάνει πράξη το όραμα για μια Ελλάδα που ανεβαίνει συνεχώς ψηλότερα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Σταυρόπουλο και για την οικονομία του χρόνου, τέτοια ώρα που είναι.

Να καλέσω την τελευταία για σήμερα ομιλήτρια, την Βουλευτή της Νέας Δημοκρατίας κ. Δόμνα-Μαρία Μιχαηλίδου, για τη δική της τοποθέτηση.

Ορίστε, έχετε τον λόγο, κυρία Μιχαηλίδου.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, αν κάποιος που βρίσκεται έξω από την ελληνική πραγματικότητα άκουγε τις τοποθετήσεις των αγορητών της Αντιπολίτευσης, θα διαμόρφωνε μια εικόνα οικονομικής και κοινωνικής διάλυσης, ότι τίποτα δεν πάει καλά, τίποτα δεν γίνεται, τίποτα δεν βελτιώνεται. Όμως, συνάδελφοι, έχω μεγάλες αμφιβολίες για το εάν αυτή η τακτική ωφελεί όχι απλά τα κόμματα της Αντιπολίτευσης, αλλά και όλη την πατρίδα μας, τις Ελληνίδες και τους Έλληνες. Η τακτική της ισοπέδωσης δοκιμάστηκε και απέτυχε. Αυτό που περιμένουν σήμερα οι Ελληνίδες και οι Έλληνες να ακούσουν από εμάς είναι καθαρές αλήθειες και πάνω σε αυτές τις αλήθειες να στηρίξουμε την κριτική, αλλά και τις προτάσεις μας. Δεν περιμένουν ούτε μιζέρια ούτε μαξιμαλισμούς.

Αν έπρεπε, λοιπόν, να αναφέρω τρία χαρακτηριστικά γνωρίσματα για το σχέδιο του προϋπολογισμού του 2025, θα ανέφερα: Πρώτον, τη δημοσιονομική σταθερότητα. Δεύτερον, την οικονομική ανάπτυξη. Τρίτον, την κοινωνική δικαιοσύνη. Μόνο ο συνδυασμός αυτών των τριών γνωρίσματων μπορεί να εξασφαλίσει τη βιώσιμη ανάπτυξη και μια δίκαιη κατανομή του πλούτου.

Σήμερα η Ελλάδα έχει αλλάξει. Έχει κερδίσει ξανά την εμπιστοσύνη των αγορών και έχει ενισχύσει τη γεωπολιτική της θέση σε Ευρώπη, αλλά και διεθνώς. Δημιουργήθηκαν ευνοϊκότερες συνθήκες για την ανάπτυξη της ελληνικής οικονομίας, το οποίο σημαίνει μεγαλύτερο κοινωνικό μέρισμα για τους πολίτες, καλύτερες υπηρεσίες και πιο σημαντικά, ενίσχυση των πιο ευάλωτων.

Ο προϋπολογισμός του 2025 κτίζει πάνω σε όλα όσα καταφέραμε τα πέντε προηγούμενα χρόνια. Ενισχύεται το εισόδημα των πολιτών, με μείωση δώδεκα φόρων και αύξηση δώδεκα αποδοχών. Η ανάπτυξη της ελληνικής οικονομίας παραμένει πάνω από το μέσο όρο της Ευρωπαϊκής Ένωσης. Για το 2025 προβλέπεται αύξηση 2,3% έναντι του 1,6%, μέσου όρου της Ευρώπης.

Η ανεργία συνεχίζει την πτωτική της πορεία. Καταφέραμε το μονοψήφιο ποσοστό αυτή τη χρονιά στο 1,3 και υπολογίζεται ότι θα παραμείνει κάτω από το 10% για το 2025 σημειώνοντας και δημιουργώντας έτσι μισό εκατομμύριο θέσεις εργασίας από το 2019.

Αυξάνονται τα έσοδα, τα κρατικά έσοδα, από την πάταξη της φοροδιαφυγής, που σε συνδυασμό με την ανάπτυξη οδήγησαν σε υπεραπόδοση του προϋπολογισμού του 2024 κατά 3,7 δισεκατομμύρια ευρώ. Μειώνεται το δημόσιο χρέος κατά 5 ποσοστιαίες μονάδες. Αυξάνονται οι επενδύσεις σε υγεία, σε παιδεία, σε ασφάλεια, σε κοινωνική προστασία.

Τα παραπάνω δεν είναι απλά αριθμοί. Στους αριθμούς αποτυπώνεται μια πραγματικότητα που μας αφήνει αισιόδοξους. Από τη μεριά της η Αντιπολίτευση, Αξιωματική και Ελάσσονα, προτιμά μια διαφορετική ανάγνωση των δεδομένων. Δεν θα είχα καμία αντίρρηση γι’ αυτό, αν η ανάγνωση αυτή δεν υπέκρυπτε μια σκόπιμη διαστρέβλωση.

Αναφέρθηκε από την Αντιπολίτευση, κυρίες και κύριοι συνάδελφοι, ότι τα σχέδια της Κυβέρνησης για τη μείωση του δημόσιου χρέους και η συνεχιζόμενη υπερπαραγωγή πλεονασμάτων οδηγούν σε υψηλή φορολογία και σε περιστολή των κοινωνικών δαπανών. Δυστυχώς, όμως, κύριοι συνάδελφοι της Αντιπολίτευσης, δεν είστε εδώ. Αυτό το πράγμα, δηλαδή, που μόνο οι Βουλευτές της Συμπολίτευσης είμαστε εδώ, είναι και λίγο προβληματικό για το πολίτευμά μας και σίγουρα για μια τόσο σημαντική συζήτηση, όπως αυτή του προϋπολογισμού.

Σε αυτούς που μπορεί να μας ακούσουν, λοιπόν, κυρίες και κύριοι συνάδελφοι στη συνέχεια, η μείωση του δημόσιου χρέους σημαίνει μείωση των τόκων που κάθε χρόνο πληρώνουν οι Έλληνες φορολογούμενοι. Κάθε χρόνο, κυρίες και κύριοι συνάδελφοι, πληρώνουμε 3% του ΑΕΠ μας, σχεδόν όσες είναι και οι δαπάνες για την άμυνα της χώρας.

Μόλις έχουμε και έναν συνάδελφο της Αντιπολίτευσης, οπότε, σας ευχαριστούμε πολύ κύριε Γερουλάνο, γιατί μας είχατε αφήσει σε μια πελώρια μοναξιά!

Το ζήτημα της απομείωσης του χρέους είναι και στοιχείο δικαιοσύνης μεταξύ γενεών. Ανήκω στη γενιά που έζησε στο πετσί της την έλλειψη της διαγενεακής αλληλεγγύης. Είναι η γενιά που κλήθηκε να επωμιστεί βάρη που δεν της αναλογούσαν εξαιτίας δημοσιονομικής ανευθυνότητας προηγούμενων γενιών. Νέοι που έψαχναν για δουλειά -με ανεργία νέων θυμίζω κοντά στο 40%- με κατώτατο μισθό στα 500 ευρώ, σε μια οικονομία που σωρευτικά έχασε το ένα τέταρτο του Εθνικού Ακαθάριστου Προϊόντος της. Είναι ευθύνη μας να μην επαναλάβουμε τα λάθη του παρελθόντος, να μην κληροδοτήσουμε στα παιδιά μας τις συνέπειές τους.

Άκουσα ότι το υπερπλεόνασμα του προϋπολογισμού οφείλεται στην αφαίμαξη των πολιτών μέσω των φόρων. Κυρίες και κύριοι συνάδελφοι της Αντιπολίτευσης, δεν λέω καμία σοφία. Η αύξηση των φορολογικών εσόδων δεν προέρχεται πάντα από την αύξηση των φόρων ή των φορολογικών συντελεστών. Στη δική μας περίπτωση, η αύξηση των εσόδων και μάλιστα η αύξηση των εσόδων κατά 3,7 δισεκατομμύρια οφείλεται στην πάταξη της φοροδιαφυγής και στην ανάπτυξη του τόπου μας. Συγκεκριμένα σε αυτά τα 3,7 δισεκατομμύρια ευρώ που μαζέψαμε το 1 δισεκατομμύριο έρχεται από τον φόρο προστιθέμενης αξίας, 1 δισεκατομμύριο από την αύξηση εσόδων από τη φορολογία εισοδήματος φυσικών προσώπων μέσα και από τη μείωση της ανεργίας και της αύξησης των μισθών, 1,15 δισεκατομμύρια από την αύξηση εσόδων εταιρειών μέσα από την πάταξη της φοροδιαφυγής και βέβαια την έκτακτη εισφορά 300 εκατομμυρίων από τα διυλιστήρια. Καμία, λοιπόν, αφαίμαξη δεν υπήρχε. Το πλεόνασμα είναι αποτέλεσμα σκληρής δουλειάς από πλευράς του Υπουργείου Οικονομικών -κύριε Υπουργέ, σας ευχαριστούμε πολύ- αλλά και του συστηματικού πλέον πολέμου κατά της πάταξης της φοροδιαφυγής και της ανάπτυξης του τόπου.

Κυρίες και κύριοι συνάδελφοι, την προηγούμενη δεκαετία οι πολίτες έχασαν την εμπιστοσύνη τους προς το πολιτικό σύστημα και το κράτος. Είναι λογικό, γιατί είδαν τις ζωές τους να ανατρέπονται, τα εισοδήματά τους να καταρρέουν, να χάνονται περιουσίες και ολόκληρες οικογένειες να μεταναστεύουν στο εξωτερικό. Η σχέση εμπιστοσύνης ανάμεσα σε πολίτη και κράτος είναι ίσως το σημαντικότερο στοιχείο της δημοκρατίας που, δυστυχώς, δεν αποκαθίσταται τόσο γρήγορα όσο χάνεται.

Κερδίσαμε δύο διαδοχικές εκλογικές αναμετρήσεις, έχοντας ένα σαφές σχέδιο για τη χώρα. Δεν υποσχεθήκαμε τα πάντα σε όλους, παρά μόνο αυτά που μπορούμε να υλοποιήσουμε και υλοποιούμε βήμα-βήμα. Αυτό σημαίνει υπεύθυνη διακυβέρνηση και γι’ αυτό ακριβώς σας καλώ να υπερψηφίσετε τον προϋπολογισμό του 2025.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Μιχαηλίδου για την ακρίβεια στον χρόνο.

Κύριοι συνάδελφοι, αισίως φθάσαμε περίπου στη 1 μετά τα μεσάνυχτα. Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 00:54΄ λύεται η συνεδρίαση για σήμερα Πέμπτη 12 Δεκεμβρίου 2024 και ώρα 9:00΄, με αντικείμενο εργασιών του Σώματος: νομοθετική εργασία, συνέχιση της συζήτησης επί του σχεδίου νόμου του Υπουργείου Εθνικής Οικονομίας και Οικονομικών «Κύρωση του Κρατικού Προϋπολογισμού οικονομικού έτους 2025», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**